
1 
„Davy plecase” 


Prima dată s-a întâmplat astfel. 

— Eşti cel mai încăpățânat tip pe care l-am cunoscut 
în viaţa mea. 

Era cea mai recentă răbufnire a disputei lor şi se 
petrecea în New York, într-o patiserie mică de pe 
Sullivan Street. 

El îi răspunse pentru început cu blândeţe. 

— Atunci presupun că nu trebuia să te măriţi cu 
mine. 

Ea îi aruncă o privire aspră. 

— Nu mă pot abţine. Asta simt. Şi măcar ştiu ce simt. 
Şi mi-e mai bine decât înainte. 

ÎI privi împingând firimiturile de-a latul mesei şi 
adunându-le cu grijă într-o moviliţă. Un picolo se 
rezema de peretele văruit, cu ochii la ei. Erau ultimii 
clienţi din local şi acolo, pe Coasta de Est, ceasul arăta 
aproape unsprezece noaptea. 

— Hai să mergem, spuse el. 

Se strecurară printre mesele minuscule şi ieşiră în 
stradă, în aerul răcoros al serii. Era prima săptămână a 
lunii martie. Într-un gang cu miros vag de urină, o luă 
în braţe fără să se teamă de priviri indiscrete şi sări cu 
un fus orar către vest, în micul lor apartament cu două 
dormitoare aflat în apropierea clinicii ei din Stillwater, 
Oklahoma. 

Lui Millie i se înfundară urechile şi înghiţi în sec din 


reflex, mult prea obişnuită cu asta ca să-i mai dea vreo 
atenţie. Era extrem de frustrată. Cum e cu putință să 
iubeşti pe cineva şi să-ţi doreşti totodată să-i tragi o 
mamă de bătaie? 

— Ce simt eu nu contează? Am împlinit treizeci şi 
unu de ani. Mi-ar plăcea să am copii cât mai sunt încă 
destul de tânără ca să pot fi în pas cu ei. 

Lui îi căzură colţurile gurii. 

— Gândeşte-te cum s-a purtat tata - n-am primit o 
educaţie potrivită pentru a deveni părinte. 

Asta n-ai cum s-o ştii până nu încerci. 

— Mai e şi Cuibul. Nu s-ar zice că e un loc sigur 
pentru copii. 

— Am putea locui aici. Sau altundeva, dacă e 
necesar. Banii nu sunt o problemă. 

— Şi când se vor duce la grădiniţă? „Azi ai luat 
autobuzul, micuță Millie?” „Nu, m-a teleportat tati.” 

Ea îl privi cu asprime, dar nu găsi nimic de obiectat. 
l-ar fi putut pretinde să nu mai sară? Să sară, dar să se 
ferească de copil? Să nu se ferească, dar să înveţe 
copilul să mintă? Ea una ştia foarte bine ce însemna 
asta. Spunea minciuni de zece ani când era vorba de 
Davy. 

El se uită le ceas. 

— Am întâlnire cu Brian, în D.C., peste zece minute. 
Vrea să mă trimită într-o nouă misiune. 

Oh, ce avantajos! Apoi îşi aminti că Davy pomenise 
de întâlnire cu o zi înainte şi se simţi vinovată pentru 
gândul care îi trecuse prin minte. 

— Mă aştepţi aici? întrebă Davy. 

— Cât crezi c-o să dureze? 

El ridică din umeri. 

— AŞ zice că nu prea mult. 


Ei nu-i trecuse supărarea. 

— Am clienţi programaţi la şapte şi jumătate. Trebuie 
să dorm. Sari mai întâi cu mine, du-mă în pat. 

Deşi mi-aş dori mai degrabă să sari pe mine în pat. 

— OK. 

Davy se foi prin încăpere până ce îşi puse ea cămaşa 
de noapte şi se spălă pe dinţi. Se uită la cărţi, deschise 
câte una, o închise imediat. Când termină Millie, sări cu 
ea în casa de stâncă - în Cuibul lor ascuns în deşertul 
colţuros din extremitatea vestică a Texasului. Acolo 
era răcoare, dar nu atât de frig ca la New York. 

El aprinse veioza pe noptieră şi ea auzi zgomotul 
slab al generatorul electric care pornise în clipa aceea 
în capătul opus al terasei, în incinta care îl adăpostea. 
Patul imens din lemn noduros şi nefasonat de pin 
contrasta puternic cu celălalt, mai modern, din 
apartamentul din oraş. Pereţii, tavanul şi podeaua erau 
în întregime din stâncă neprelucrată; suprafaţa lor era 
a muntelui şi numai zidul exterior, din pietre de 
aceeaşi culoare îmbinate grosolan cu mortar, era făcut 
de mâna omului. Cea mai mare parte a pereţilor, fie ei 
naturali sau nu, erau ascunşi în spatele rafturilor de pin 
cioturos. 

Ea se aşeză oftând pe marginea patului. 

— Am discutat despre asta când ne-am căsătorit, ţii 
minte? 

— Ai spus că putem s-aşteptăm o vreme, răspunse 
el, crispându-se. 

— Sunt zece ani de-atunci! 

Davy se uită din nou la ceas. 

— Uite ce e, trebuie să plec, altfel întârzii. Am 
putea... 

— Oh, pleacă şi gata! zise ea, întorcându-se cu 


spatele. 

— Millie... 

Ea scutură din cap. 

— Pleacă, fir-ar să fie! 

După care se răzgândi şi se răsuci spre el, doar ca să 
vadă că îi îndeplinise deja dorinţa. 

Davy plecase. 


Bineînţeles că Millie nu reuşi să adoarmă. 

Când am devenit o anexă? Trebuia să plătească 
fiindcă se căsătorise cu singurul teleport din lume. Ca o 
femeie măritată din Arabia Saudită, căreia nu îi e 
îngăduit să călătorească decât împreună cu un bărbat 
din familie. 

O anexă. 

Îşi dădu seama că se împăcase cu asta de multă 
vreme, că renunţase la propria independenţă în 
schimbul anumitor avantaje, însă simţea că se atro- 
fiază ceva. Poate nu picioarele, ci aripile mele 
spirituale. 

Până şi femeile din Arabia Saudită pot avea copii. 

Dădea vina când pe el, când pe ea însăşi, răs- 
frângând-o într-o mică măsură şi asupra lui Brian Cox, 
de la Agenţia Naţională de Securitate. Ştia că, dacă 
exista într-adevăr un vinovat, acela era tatăl lui Davy, 
alcoolic violent pe vremea când îşi crescuse fiul, însă 
până şi el se schimbase după tratament: trăia de zece 
ani într-o cumpătare ursuză, stânjenitoare. 

Se întreba degeaba pe cine să pună la zid, asta n-o 
ajuta să aibă un copil. Şi oricum n-avea de gând să-l 
crească fără ajutorul unui soţ. Fără ajutorul lui Davy. 

Pentru a nu ştia câta oară îşi dori să poată sări cum 
sărea el, să poată pleca după el ca să pună capăt 

disputei, sau măcar ca s-o mai îndulcească. Îi părea 
rău că se hotărâseră să locuiască acolo, ascunși, în loc 
să stea în Stillwater, unde l-ar fi putut aduce mai des în 
prezenţa copiilor prietenilor ei, într-un mediu total 
diferit de familia în care crescuse el însuşi. 

In loc de asta făceau naveta, Davy sărea cu ea în 
braţe, plecând din apartamentul din Stillwater sau 
întorcându-se, de obicei din Texas, din Cuibul lor 
stâncos, deşi uneori stăteau vreme îndelungată în 
Tonga, Costa Rica, iar odată petrecuseră o primăvară 
minunată la Paris. Dar se întorceau de fiecare dată în 
casa de stâncă. Singurul loc în care Davy se simţea în 
siguranţă. 

O construise cu puţin înainte ca Agenţia Naţională de 
Securitate să-i dea de urmă pentru prima oară şi ei doi 
erau singurii oameni care pătrunseseră vreodată 
înăuntru. Terenul era incredibil de accidentat, îi 
înconjura un deşert cumplit de stâncă, cunoscut sub 
numele de El Solitario. De când Davy îl descoperise, 
locul devenise ceva mai umblat. Statul Texas 
cumpărase ferma care înconjurase iniţial zona şi o 
transformase într-un parc naţional, protejat prin lege. 
Dar casa fusese construită într-o proeminenţă a 
peretelui de stâncă, la şaizeci de metri de bază şi la 
treizeci de vârf. Excursioniştii reuşiseră să ajungă pe 
fundul canionului, însă punctul de pornire pe traseul 
turistic şi Cuibul se aflau în zone opuse din El Solitario: 
trebuia să străbaţi douăzeci şi cinci de kilometri de 
stâncă, neîntreruptă de niciun curs de apă, numai ca s- 
ajungi la baza versantului. 

Işi găsi pe bâjbâite ochelarii, se ridică şi puse ibricul 
pe aragaz. In timp ce se încălzea apa, aprinse focul în 
sobă şi îşi alese o carte din bibliotecă. In primii cinci 


9 


ani, Davy acoperise pereţii cu rafturi cărora le 
adăugase mai târziu altele, duble, separate. In ultimii 
doi ani începuse să le sorteze conţinutul, donând o 
serie de volume bibliotecilor publice, însă noile achiziţii 
continuau să fie mai numeroase decât donațiile, aşa că 
în întreaga locuinţă găseai vrafuri de cărţi noi. 

Pe la trei dimineaţa, când se trezi în colţul unde 
citise, cu o cană de ceai rece alături şi cu The Wood 
Wife, cartea de poveşti a lui Terri Winding, căzută din 
poală, se dădu bătută şi se băgă în pat. 

Fir-ar să fie, Davy! S-ar părea că te-ai supărat de-a 
binelea! 

La şase şi jumătate dimineaţa, când sună ceasul, el 
nu apăruse încă. 

Rahat! Nici măcar nu putea să anuleze întâlnirea cu 
clienţii, un cuplu care solicita consiliere maritală. Nu 
exista niciun telefon - doar un PLB de 460 Mhz pentru 
situaţii disperate - o baliză de localizare detectabilă 
prin satelit utilizată de avioane şi ambarcaţiuni în 
timpul acţiunilor urgente de reperare şi salvare. Apela 
la GPS ca să-şi transmită poziţia, aşa că, odată pusă în 
funcţiune, ar fi adus în scurt timp un soi de elicopter pe 
culmea de deasupra Cuibului. 

Se gândiseră să-şi facă rost de un celular cu aco- 
perire prin satelit pe care să-l folosească în casa de 
stâncă, însă Davy era convins că Agenţia l-ar fi putut 
folosi ca s-o localizeze. Purta în schimb asupra lui un 
pager, aşa că Brian Cox îi putea trimite mesaje din 
orice colţ de lume, dar aparatul nu era decât un simplu 
receptor. 

PLB-ul pentru urgenţe era pentru urgenţe. Ea avea o 
urgenţă? Incă nu, îşi spuse. 

Chiar dacă s-ar fi întors la şapte şi jumătate, Davy ar 

fi avut suficient timp s-o teleporteze la clinică, numai 
că toate hainele ei pentru serviciu 16 se aflau în 
Stillwater. Nici măcar nu era sigură că în Cuib avea 
haine. 

Sfârşi prin a îmbrăca o cămaşă de flanel şi o pereche 
de blugi de-ai lui Davy, care-i strângeau prea tare 
fundul şi coapsele, dar îi erau largi în talie. Găsi nişte 
adidaşi de-ai ei şi şi-i puse peste şosetele lui. 

Se holbă o vreme la poza de pe noptieră, o fotografie 
polaroid care-i  surprinsese pe amândoi într-un 
restaurant din Tahiti. Îşi aminti cum se enervase Dawy. 
Nu ezitase să cumpere instantaneul de la fotograf. Nu-i 
plăcea să-şi lase pozele la voia întâmplării, pe cine ştie 
unde. Avusese de gând s-o distrugă, dar Millie îl rugase 
să i-o dea ei. Şi nu-l convinsese decât promiţându-i că 
avea s-o păstreze în Cuib. 

În frigiderul cu propan nu găsi mare lucru. Mâncă 
nişte cereale şi bău două pahare cu apă. Se uită prin 
vizorul rezervorului de ceramică de deasupra 
frigiderului şi văzu că trei sferturi din apă se 
consumase. 

Haide, Davy! Tu nu faci aşa ceva. 

Ora şapte şi jumătate veni şi trecu. 

Făcu repetiţii, recitând tirade pline de furie şi izbind 
în pat cu un băț. Citi. Măsură încăperea cu pasul. Pe la 
jumătatea după-amiezii, toată furia i se 
metamorfozase, ca un vierme, preschimbându-se în 
spaimă. 

Îşi făcea griji pentru Davy. Numai moartea sau o 
rană extrem de gravă putea să-l ţină departe de ea. 
Închisorile sau gratiile nu-l puteau opri, deşi, îşi aduse 
ea aminte, dacă era înlănţuit de un obiect masiv - prea 
greu ca să-l ia cu el - nu putea să sară. Făcuseră 

experimentul o dată, cu mult timp în urmă, legându-l 
cu cătuşe de o balustradă. Fusese cât pe ce să-şi 
disloce umărul. Nişte cătuşe de modă veche încastrate 
într-un perete l-ar fi imobilizat. 

Se cutremură. 

Ceva mai târziu începu să se teamă pentru ea însăşi. 

leşi din casă şi o luă spre marginea terasei de 
stâncă, către uşa adăpostului separat al generatorului. 
Acolo, înăuntru, era şi rucsacul pentru urgente, însă 
trecuseră câţiva ani de când nu-i mai aruncase nici 
măcar o privire. k 

Se răsuci şi cuprinse canionul cu privirea. In sud se 
zăreau dealuri stâncoase. Până la ferma Sauceda avea 
de mers aproape cincizeci de kilometri pe o potecă 
bolovănoasă şi pe tot traseul nu era pic de apă. Pe 
alocuri creşteau cactuşi şi pelin, precum şi o cantitate 
surprinzătoare de ierburi grama, însă de aceea parte a 
Rio Grande nu exista, cu siguranţă, niciun copac. 
Singura umbră era a stâncilor. 

Ei, cel puțin nu suntem în august. 

În rucsacul se aflau PLB-ul de urgenţă, câteva sticle 
cu apă sigilate, mâncare dozată în raţii de 
supravieţuire, un sac uşor de dormit, o oglindă şi 
rachete de semnalizare, plus o pungă de plastic cu 
cinci mii de dolari în bancnote de douăzeci şi de o sută. 
Sacul de alături conţinea optzeci de metri de coardă de 
alpinism de unsprezece milimetri, un ham utilitar şi 
carabiniere cu tijă de frânare. 

Duse totul în casă. 

Mâine dimineaţă, dacă nu se-ntoarce până atunci... 


Nu se întoarse. 
Fir-ar să fie, Davy, îmi faci numai necazuri! 

Bău restul apei din rezervorul din ceramică, apoi 
îmbrăcă blugii şi cămaşa lui Davy peste lenjeria lui de 
corp. Când ieşi din casă o izbi frigul, văzu că pe pragul 
stâncos aflat în umbră era încă întuneric şi respiraţia i 
se transformă în aburi, dar ştia că totul urma să se 
schimbe cu iuţeală imediat ce soarele avea să urce 
mai mult pe boltă. Işi ţuguie buzele, apoi se repezi 
înăuntru, luă fotografia de pe noptieră şi şi-o puse în 
buzunarul de la spate. 

leşi din nou şi închise uşa cu grijă, asigurându-se că 
funcţiona bine încuietoarea, apoi târî sacul cu frânghia 
în dreptul inelului ancorei. Davy îl bătuse cu barosul 
într-o crăpătură, unde turnase apoi beton. 

Îşi puse hamul, îl blocă în faţă cu o carabinieră şi fixă 
coarda de inel cu un nod marinăresc dublu. Trase de 
ea. Legătura era solidă, aşa cum fusese când o folosise 
ultima oară, la începutul căsniciei lor. Pe atunci 
exersau coborârea, ca măsură de prevedere, de două 
ori pe an, dar n-o mai făcuseră de vreo cinci. Stânca 
din jurul betonului se fisurase între timp, aşa că mai 
smuci de câteva ori de frânghie, ca să se convingă că 
inelul era bine ancorat. 

Legă rucsacul la capătul coardei şi îl lăsă în jos 
încetul cu încetul, urmărind cu privirea surplusul ce se 
încolăcea liniştitor pe panta de la baza stâncii. Nu 
trebuia să se teamă că frânghia nu era destul de lungă. 

O furnicătură stranie, aproape plăcută, îi străbătu 
trupul, şi se întrebă dacă o cuprindea spaima. Sunt 
chiar atât de epuizatăf Se gândi mai bine şi descoperi 
că era satisfacţie. La urma urmelor, după atât de multă 
vreme, era pentru prima oară nevoită să întreprindă 
ceva fără Davy, ceva dificil, ba chiar primejdios, iar el 
nu era acolo, s-o ferească de neplăceri şi de efort. 

Ei, povestea asta are şi partea ei bună. 

Trase frânghia prin carabinieră, blocă siguranţa tijei 
de frânare, prinse capătul ce atârna şi şi-l duse în 
spate, trecându-şi-l pe după coapse înainte de a-l 
strânge iarăşi în mâna înmănuşată. Se apropie de 
muchie înaintând cu spatele şi derulând încet frânghia. 

Se gândi că o aştepta un drum lung, că actul ei de 
identitate se afla în Oklahoma, că fără el nu putea nici 
să ia avionul, nici să închirieze o maşină, fiind astfel 
nevoită să meargă cu autobuzul. Se gândi că, odată 
aflată suficient de departe de Cuib, ar fi putut activa 
PLB-ul, apoi strânse din dinţi. Nu încă. 

Ajunse la buza stâncii, oftă, derulă încă o bucată de 
frânghie şi se lăsă să alunece în gol. Incepu să coboare 
în salturi scurte şi înjură când frânghia muşcă din 
muchie, împroşcând-o cu pietriş şi desprinzând o 
bucată de calcar periculoasă, care îi ricoşă de fluierul 
piciorului. Nisipul pluti în aer şi îi pătrunse în ochi, 
făcând-o să strângă din pleoape sub lumina soarelui 
dimineţii. 

Oh, grozav! 

Nu-şi putea alunga din minte imaginea apar- 
tamentului, dezordonat, prietenos, fără nisip, cu 
hainele şi portofelul ei, cu lapte în frigider. 

Davy Rice, eşti o belea... Deasupra ei se auzi piatra 
sfărâmându-se, apoi un trosnet ascuţit. Simţi coarda 
slăbind şi căzu pe spate, privind cu groază cum se 
prăvălea peste margine pironul, cu tot cu o bucată de 
beton, încă legat de frânghie. Se prăbuşea către 
stâncile de dedesubt ca un bolovan, de la peste 
cincizeci de metri înălţime, dând nebuneşte din mâini 
şi din picioare. Curentul de aer rece îi trecea în goană 
pe lângă urechi, iar adrenalina o înjunghia în piept ca o 

sabie. 

O, Doamne, o, Doamne, odoamneodoamneo- 
doamne... 

Se ghemui în minuscula cameră de zi a aparta- 
mentului din Stillwater, cu un morman de frânghie 
încolăcit în jurul genunchilor şi al gambelor. Pironul 
greu, cu inel şi cu un mic guler de beton, căzu cu o 
bufnitură pe covor, alături de ea. 

O făcuse pentru prima dată. 


Nu-şi dăduse seama că ţipa, dar acum ţipătul i se 
frânse, preschimbându-se în suspine înăbuşite. Se lăsă 
pe spate, izbindu-se de tăblia de sticlă a unei măsuţe şi 
împrăştiind un vraf de cărţi pe covor. 

Încercă să-şi frece spatele în locul unde se lovise de 
muchia mesei. O ustura - i se răzuise pielea. 

Când eşti psiholog şi ai parte de o experienţă 
nefirească, problema e că te întrebi dacă nu te 
confrunţi cumva cu o cădere nervoasă. 

Măcar eu ştiu că e cu putinţă. Davy n-a ştiut, când i 
s-a întâmplat prima oară. Respirația i se încetini şi se 
mai linişti puţin. Se simţea secătuită, istovită, ca şi 
cum ar fi urcat în fugă mai multe etaje. 

Oricine o poate face? Dacă trăieşte experiența de 
câteva mii de ori? 

Îşi dorea să discute cu Davy despre asta, dar 
bineînţeles că n-avea cum. 

Unde-ai dispărut, David Rice? 

Pe robot o aşteptau câteva mesaje, toate de la 
secretara pe care o împărțea cu ceilalţi doi terapeuţi 
din clinică. În ziua precedentă pierduse şapte întâlniri 
cu clienţii. Niciun mesaj nu era de la Davy. 

ÎI sună pe pager şi tastă 911, codul lor pentru „vino 

imediat acasă”. El nu veni. 

Se uită la ceas. Era şase şi jumătate dimineaţa. 
Intenţionase să-şi înceapă drumeţia cât mai devreme. 
Insă pe Coasta de Est era trecut de opt. 

Pentru început, sună la Secţia de Urgenţe „Adams 
Cowley” a Spitalului „John Hopkins”, din Baltimore. 
Davy nu era acolo. Numele tuturor pacienţilor internaţi 
în ultimele patruzeci şi opt de ore erau cunoscute. 
Niciunul nu era neidentificat. Niciunul nu-şi făcuse 
apariţia brusc, inexplicabil. 

Avu nevoie de patruzeci şi cinci de minute ca să 
găsească numărul pe o factură de telefon veche. Când 
primea un mesaj de la Cox, Davy sărea de obicei în 
D.C. şi îi răspundea de la un telefon public, însă odată i 
se întâmplase să fie gripat, ameţit, cu febră mare, şi îl 
folosise pe cel din apartament. 

Telefonul sună de câteva ori înainte să răspundă 
robotul: „Aici Brian Cox. Lăsaţi un mesaj. Vă sun eu.” 

Vocea o purtă cu zece ani înapoi, la singura întâlnire 
pe care o avusese cu posesorul ei, un interogatoriu în 
prezenţa judecătorului, imediat după ce-l 
descoperiseră pe Davy. La scurt timp după aceea 
fusese închisă ilegal, vreme de mai multe zile, într-o 
casă conspirativă a Agenţiei Naţionale de Securitate. 
Se cutremură şi aproape că uită să vorbească după 
semnalul sonor. 

— Sunt Millie Harrison-Rice, soţia lui Davy. Sunati- 
mă, vă rog. 

Lăsă numărul telefonului din apartament şi al celui 
de la clinică, apoi apăsă pe furca aparatului, 
întrerupând legătura. 

Rahat! În ce intrase Davy? îşi smulse hainele şi făcu 
un duş scurt, fierbinte, sperând să-şi topească gheaţa 

din piept, un nod de suferinţă, spaimă şi furie. Mă 
descotorosesc de asta în curând. După ce scap de la 
clinică. 

Îşi puse costumul de terapeut, comod şi oarecum 
oficial, o combinaţie pe care o identificase drept 
amestecul ideal de familiaritate şi autoritate în relaţia 
cu pacienţii. Jeanşi, o bluză frumoasă, jachetă de 
mătase şi pantofi cu tocul jos. Işi sprijini palma de 
fereastră. Era destul de rece, aşa că întinse mâna după 
palton, însă se răzgândi în ultima clipă şi înşfăcă 
jacheta de piele a lui Davy, ponosită şi ceva cam mare 
pentru ea, însă confortabilă, cu mirosul lui şi al pielii 
contopite într-un amalgam plăcut. Simţi o umflătură în 
buzunar şi căută înăuntru. Dădu peste un plic cu 
cincizeci de bancnote de douăzeci de dolari. O mie cu 
totul. Bancnotele erau noi, cu un Andrew Jackson 
supradimensionat, aşa că nu făceau parte din rezerva 
lui mai veche, de bani furaţi cu zece ani în urmă de la 
filiala New York a Chemical Bank. 

Millie clătină din cap. Bani; spionului. O mică parte a 
plăţii pentru una dintre „însărcinările” primite Davy de 
la Brian Cox. Fără riscuri letale, fără să se expună pe 
durata deplasării - un agent infiltrat în Beijing, un 
dispozitiv de monitorizare electronică telecomandat 
prin radio lăsat în Siberia, un disident scos din Bagdad. 
ŞI, mult mai rar, salvarea unor ostatici, o activitate 
redusă la minimum, de dragul ei. Avusese câteva 
misiuni în fiecare lună - în ultima vreme, cu 
harababura care precedase ocuparea Irakului. La 
început plănuise să restituie milionul furat în 
adolescenţă, dar nu se oprise nici după ce-l înapoiase 
cu dobândă. Numai că nu i-l returnase băncii. Făcuse 
donaţii anonime către zeci de adăposturi şi de centre 

de dezintoxicare din întreaga ţară. 

Şi continua să doneze în stil mare, însă în casa de 
stâncă exista un dulap care adăpostea peste trei 
milioane de dolari. 

— De ce altceva aş putea să mă ocup? întrebase el. 
De grădinărit? 

Millie puse banii la loc, în buzunar. Era posibil să aibă 
nevoie de ei ca să-l găsească. 

De cabinetul ei n-o despărţeau decât patru sute de 
metri, drumul dura cinci minute, dar ea se strădui să-l 
vizualizeze, să-şi dorească să fie acolo. 

Fără niciun rezultat. 

La naiba. Totul s-a petrecut în imaginația mea? Am 
fost tot timpul în apartament? 

Coarda cu inel, pironul şi bucata de beton ră- 
măseseră în colţul camerei de zi, unde le pusese ea. 

Plecă spre cabinet, dând cu piciorul în grămezile de 
frunze căzute, incapabilă să admire culorile copacilor 
în plină schimbare. Voia să-l găsească, să acţioneze 
într-un fel sau altul. Dar nu ştia unde ar fi putut să fie, 
unde să-l caute. Davy avea să se întoarcă la ea, când 
avea să fie posibil. 

Se întrebă dacă era suficient de puternică. 

Aşteptarea e cea mai dificilă misiune. 

2 
„Asta nu e sângele lui” 


Davy sări pe o alee din spatele Nineteenth Street 
Northwest, la est de Universitatea „George 
Washington”. Aerul era rece şi asfaltul rămăsese ud 
după ploaie, însă nu era atât frig ca la New York şi de 
data asta locul nu puţea a urină. De pe scările de 
incendiu şi de pe firele de telefon cădeau picături de 
apă. Îşi îndesă gâtul în gulerul hainei şi se îndreptă 
spre strada luminată. 

La mică distanţă de trotuar, unde aleea se lărgea în 
spatele unei prăvălii, cineva rezemase de zid cutia de 
carton a unui frigider, acoperită cu un strat 
impermeabil din bucăţi de pungi de plastic pentru 
gunoi. Pătura zdrenţuită care ţinea loc de draperie la 
intrare nu era trasă decât pe jumătate, şi Davy zări 
două perechi de ochi care reflectau lumina felinarului 
cu mercur. Ochi de copii. 

Ezită. M-au văzut făcându-mi apariția? Chipurile 
estompate se retraseră în umbră şi dispărură. 

El oftă şi se lăsă pe vine, fără să se apropie de cutie. 

— Unde-s părinţii voştri? 

Nu primi niciun răspuns. 

Scoase din buzunar o lanternă mică şi o aprinse, 
îndreptând-o în jos. Cei doi copii tresăriră sub lumina 
palidă. Erau mai curaţi decât îşi închipuise şi sacul de 
dormit pe care-l împărțeau părea aproape nou. Chipul 
din faţă era al unui mayaş autentic, cu ochi întunecaţi 
strălucind sub o claie de păr negru ca noaptea. Tenul 
celui de-al doilea era mai deschis şi părul avea 

ale celuilalt. Două fetiţe, presupuse Davy. 

Făcu încă o încercare: 

— Donde está su madre? 

Cea mai mare, probabil de vreo opt ani - dar n-ar fi 
putut s-o spună cu siguranţă - răspunse cu jumătate de 
gură. 

— Esta trabajando. Una portera. 

Portăreasă. O slujbă de noapte pentru care nu 
trebuia să vorbeşti perfect limba engleză. 

— Y su padre? 

Fata se mulțumi să clatine din cap. 

— De dónde es usted? De unde sunteți? 

— Chiapas. 

Imigranţi. Işi imagină cum călătoriseră. Străbătuseră 
probabil tot Mexicul într-un autobuz de clasa a treia, 
trecuseră ilegal graniţa şi apoi, dintr-un loc de genul 
oraşului Laredo, se urcaseră într-o furgonetă cumplit 
de aglomerată. 

Fetiţa mai mică, de vreo cinci sau şase ani, începu 
brusc să vorbească: 

— Papa fue desaparecido. 

Dispărut. Davy fu cât pe ce să izbucnească în plâns 
la auzul tonului prozaic pe care rostise cuvintele. 

— Cuándo vuelve su madre? 

— Por la mañana. 

Îşi scoase dintr-un buzunar interior banii lichizi 
pentru urgențe - cinci sute de dolari în bancnote de 
douăzeci, plus o mie în bancnote de o sută, într-un 
singur teanc prins cu elastic. 

— Oculte esto. Mimă ascunderea banilor în haină. Dé 
esto a su madre. Para la cubierta. Pentru mama 
voastră. Ca să găsească un adăpost. 

Fetele îl priveau fără nici-o expresie. 

— Para su propria casa, le explică el. Pentru casa 
voastră. 

Aruncă banii, cu delicateţe, la picioarele sacului de 
dormit. 

Fetiţele se uitară lung la bancnote, de parcă s-ar fi 
temut să nu le muşte. 

— Oculte esto! repetă el. 

În situaţia lor, riscau să fie ucise pentru banii ăia. 

Cea mare îi luă în cele din urmă şi îi îndesă sub sacul 
de dormit. 

Davy stinse lanterna şi se ridică. 

— Buena suerte, adăugă, întorcându-le spatele. 

Norocul era necesar, chiar dacă aveau acum bani. 

Le auzi foindu-se în cutie, dar nu se uită înapoi. 


După ce străbătu holul de la intrare şi o încăpere 
laterală, Davy îl găsi pe Brian Cox aşezat lângă o 
fereastră cu vedere spre stradă, cu ziarul deschis, dar 
nu destul de ridicat ca să-i ascundă imaginea 
restaurantului. Ştia că Brian îl zărise primul, probabil 
de când era afară. 

Cox îşi lăsase părul mai lung, ceea ce îl făcea să 
semene oarecum a profesor, iar fizicul de fotbalist 
care-l caracterizase cu un deceniu în urmă fusese 
înlocuit de masivitatea drapată în tweed a bărbatului 
de vârstă mijlocie. Davy se lăsă să cadă pe scaunul din 
faţa lui cu un oftat. 

— S-a întâmplat ceva? 

Cox împături ziarul şi îl puse pe masă. 

— Mda. Tocmai am avut o discuţie savuroasă cu 
două fetiţe din Chiapas. 

— Ai săr... acum vii din Mexic? 

— Nu. Fetiţele locuiesc într-o cutie de frigider, la 

două străzi de aici. Mama lor e portăreasă, lucrează în 
schimbul trei şi le lasă singure aproape toată noaptea. 
Tatăl lor a dispărut, în Chiapas. 

Cox îl privi uimit. 

— Cum îi descoperi pe oamenii ăştia? 

— Sunt pretutindeni, Brian, e suficient să deschizi 
ochii. 

— Vrei să anunţ Protecţia Copilului? 

— La naiba, nu. Ca să le ia de lângă mama lor? La 
ce-ar ajuta? Le-am lăsat nişte bani. Destul ca să nu mai 
stea în stradă, sau cel puţin aşa sper. 

Cox mârâi şi păru să cadă pe gânduri. 

— Nu poţi s-ajuţi pe toată lumea, Davy. 

— Ştiu! se răsti el. Numai că... 

O chelneriţă cu părul de un blond murdar scăpat din 
agrafe, cu mijlocul gol, cu piercing în buric şi o cu 
porţiune amplă a coapsei zărindu-se ca un petic prin 
gaura zdrenţuită din blugi se opri lângă masa lor. 

— Ceai, te rog, îi ceru Davy. Ceva din ierburi. Studie 
în grabă meniul. Muşeţel şi iarbă de India. 

Cox îi arătă ceaşca lui goală. 

— O felie de plăcintă cu mere şi încă o cafea. 

Femeia le zâmbi mecanic şi plecă. 

Davy îşi cobori privirea spre tăblia mesei. 

— Ai copii, nu-i aşa? 

— Doi băieţi, răspunse Cox. Şi, da, mi-a zburat 
gândul la ei când mi-ai povestit despre fetiţe. 

Davy clătină din cap. 

— Nu la asta mă gândeam. Oftă adânc. M-am certat 
cu Millie în seara asta. Işi doreşte copii. 

Cox înălţă din sprâncene. 

— Oh? Şi de ce v-aţi certat? Tu nu ti-i doreşti? 

— Încă nu. 

— Înţeleg. 

Davy tresări. 

— Ce-nţelegi? 

Cox clipi, cu o expresie blajină. 

— Că ea e pregătită pentru asta, dar tu nu eşti. 

O altă chelneriţă, o brunetă bine făcută, cu cravată 
legată strâns, cămaşă albă ca zăpada şi pantaloni 
negri, le aduse ceaiul şi plăcinta. Avea părul prins într- 
un coc sobru. Davy clătină din cap, uimit de contrast. 

Cox păru nemulţumit. 

— Poţi să-mi umpli ceaşca asta? 

— Imediat, domnule. 

Davy se jucă afundând şi scoțând cu pliculeţul de 
ceai din apă. Băuse o cafea în New York, cu numai o 
jumătate de ceas în urmă, şi spera că n-o să aibă parte 
de încă o noapte albă. Inhală aroma de iarbă de India 
şi în minte îi reveniră, în cascadă, toate supele 
thailandeze picante savurate pe taburete înalte, sub un 
acoperiş de paie în Cha Am, pe drumul de coastă către 
Malaysia. Alături de Millie. Sorbi. Ceaiul îi linişti gâtul, 
ceea ce îl surprinse, fiindcă până atunci nu-şi dăduse 
seama că îl durea. 

— Cred că e agitată. Are prietene, însă îi vine foarte 
greu să se apropie de ele, pentru că nu le poate vorbi 
deschis. 

— In privinţa asta ştiu cum e, oftă Cox. Cel puţin voi 
doi sunteţi sinceri unul cu altul, nu-i aşa? Eu unul nu-i 
pot spune totul nevestei. 

Chelneriţă brunetă se întoarse cu o cafetieră şi 
reumplu ceaşca lui Cox. 

— Cum e ceaiul, domnule? 

— Bun. Într-adevăr bun. 

Mai sorbi de câteva ori. 

Cox îl privi lung, apoi se uită la chelneriţă care se 
îndepărta. 

— E mult mai bine îmbrăcată decât celelalte. 

— Poate e studentă la drept, la „George Wa- 
shington”, presupuse Davy. Şi studenţii au nevoie de 
bani, având în vedere ce taxe plătesc. 

Cox dădu din umeri. 

— Pare ceva cam bătrână, dar nu se ştie niciodată. 

— Ce misiune ai pentru mine, Brian? 

Agentul aruncă o privire în jur şi îşi cobori vocea. 

— N-ai mai fost niciodată la Phenian, nu? 

— Nu. Doar în Coreea de Sud. Am locuri de salt în 
Seul şi Pusan, dar în Republica Populară Democrată n- 
am pus niciodată piciorul. 

Sorbi iarăşi din ceai. 

— O s-avem ceva de rezolvat peste două săptămâni. 
Vrem să găseşti un loc de salt lângă hotelul 
Pothonggang din Phenian. Te putem urca într-un avion 
al Air Koryo, cu plecare din Tokyo. Poţi trece drept 
canadian. 

Davy clătină din cap. 

— Dacă-aveţi ceva de rezolvat, de ce nu infiltraţi un 
om de-al vostru? Adică, în două săptămâni puteţi s-o 
duceţi acolo şi pe Madonna, fără să-şi dea nimeni 
seama. 

Brian îşi dădu ochii peste cap. 

— Nu e o infiltrare. Trebuie să scoatem pe cineva. 
Subiectul face parte din echipa de geometrie a masei 
critice a programului lor nuclear şi Forţele de 
Securitate Civilă îl supraveghează în permanenţă. 

— Credeam c-au sistat cercetările. Parcă aşa era 
înţelegerea. 

Brian negă cu o mişcare a capului. 

— Da, de ochii lumii. Au închis uzina. Cercetarea? 
Aici totul e în ceață. 

— Tipul vrea să dezerteze? 

— Fiica lui a plecat în Sud, acum cincisprezece ani. 
Omul nostru nu şi-a văzut niciodată nepoţii. 

Davy goli cana de ceai cu lăcomie. 

— Spune drept, Brian. Vrea azil politic. V-a cerut 
ajutor e/ însuşi? 

— Fiica lui. Pe urmă am intrat în legătură directă cu 
el, a fost încântat şi nerăbdător să plece. 

— OK. Deci nu-i o răpire. 

— Nu, pufni Brian. Păcat că eşti atât de scrupulos. 
Fiindcă altminteri te descurci al naibii de bine. 

Davy clătină din cap. 

— Poate că mă descurc. Dar nu pot feri oamenii de 
moarte. 

Celălalt nu insistă, se mulţumi să ridice din umeri. 

— Când trebuie rezolvată problema? întrebă Davy. 

— O să ţină o conferinţă în capitală, pe 18. Ne-am 
gândit să-l luăm dintr-o cameră de hotel. 

Davy îşi roti gâtul şi-şi simţi muşchii relaxându-se. 
Umerii i se lăsară în jos pe măsură ce i se detensiona 
spatele. 

— OK. Hai să programăm călătoria aia din Tokyo 
săptămâna viitoare. Să mă anunţi când să-mi iau 
biletul şi paşşşşşşşaporrrtul. 

Davy strânse din ochi. Cuvântul îi ieşise dintre buze 
alungindu-se într-o formă bizară. Se simţi zâmbind, 
apoi izbucni într-un râs uşor. 

Cox îl privi cu ochi mari. 

— Davy? 

Intinse braţul peste masă şi îi săltă bărbia, apoi îşi 
apăsă degetul mare pe sprânceana lui şi îi ridică 

pleoapa, ca să-i vadă mai bine ochiul. 

— Oh, rahat! Sari imediat, fugi de-aici. Eşti drogat! 

Era de-a dreptul amuzant şi Davy râse cu poftă. 

A... 

Să sară? De ce nu? încercă să-şi imagineze separeul 
din sala de urgenţe a Spitalului „John Hopkins” şi nu 
reuşi. Se gândi la casa de stâncă din Texas, dar îi 
fugea din minte. 

— Nu pot. 

Cox scoase un celular din buzunarul interior al hainei 
şi apăsă o tastă. Ascultă o clipă, apoi vorbi: 

— Intersecţia Avenue H cu Nineteenth Northwest. 
Cafeneaua Interrobang. E o răpire. 

O ambulanţă trase în dreptul uşii, semnalizând cu 
lumina intermitentă a farurilor, dar fără sirenă. De pe 
bancheta din faţă săriră şoferul şi un paramedic, iar din 
spate doi asistenţi, care traseră afară o targă. 

Cox înjură, plimbându-şi privirile de la uşa bucătăriei 
la personalul ambulanţei, care tocmai pătrundea în 
încăperea de alături, pe uşa principală. 

— Poţi să mergi? 

Davy râse pe înfundate. De ce mi-aş dori să merg? 

Cox se ridică dintr-o săritură, îşi înşfăcă scaunul şi-l 
aruncă prin geamul mare al ferestrei. Davy privi 
cioburile plutind în aer ca fulgii răscoliţi de viscol. 
Undeva ţipau nişte oameni, însă nimic nu-l putea 
deranja într-o asemenea măsură încât să se întoarcă şi 
să privească. Cox îl înşfăcă de haină şi-l săltă în 
picioare, apoi se aplecă brusc. 

Davy se pomeni atârnând pe umărul lui, cu ochii în 
pământ, apoi lumea se răsucea şi ei erau afară, cu 
diamantele presărate pe trotuar scrâşnind sub tălpi. 
Ploua iarăşi. Se simţea ud, apa îi pătrundea prin blugi, 

şi diamantele nu mai erau, şi paşii lui Cox nu mai 
striveau nimic, ci izbeau din ce în ce mai repede 
asfaltul. 

Se mişcă destul de repede pentru un tip în vârstă. 

Nu-i vedea decât picioarele, împroşcând pavajul cu 
apă. Sângele îi năvălea în cap şi urechile îi bubuiau, 
dar totul i se părea un fapt oarecare, o simplă 
observaţie, fără nici-o importanţă. 

Nimic nu părea să aibă vreo importanţă. 

Zări ceva izbind trotuarul alături de picioarele lui Cox 
şi simţi aşchii de piatră tăindu-i pielea feţei. Pe urmă 
auzi o împuşcătură şi zgomotul persistă în urma lor, 
însă perspectiva i se schimbă pe neaşteptate şi capul i 
se răsuci, descriind un cerc amplu, când Cox dădu în 
grabă colţul şi mări pasul, călcând destul de apăsat ca 
să-i stropească faţa când trecea prin bălți. 

Davy continua să chicotească încetişor, cu respiraţia 
bizar întretăiată ori de câte ori loveau pavajul tălpile lui 
Cox. Capul i se legăna dintr-o parte în alta şi întrezărea 
fragmente răsturnate din locurile prin care treceau, 
stânga, dreapta, stânga. Oh, e Nineteenth. Strada pe 
care mersese mai devreme. 

Cox se poticni şi Davy auzi imediat împuşcătura. 
Agentul izbuti să facă încă trei paşi înainte de a se 
prăbuşi, aruncându-l într-o baltă. El se rostogoli prin 
apă şi se opri proptit de grilajul de protecţie al fațadei 
unui magazin, din nou cu faţa către Cox şi către stradă. 

Agentul NSA încercă să se ridice, dar căzu la loc, 
lăsând să-i scape un țipăt printre dinţii încleştaţi. Din 
cauza ploii şi a întunericului, Davy nu-şi dădea seama 
unde îl nimerise glonţul, însă era clar că piciorul drept 
nu-i putea susţine greutatea. 

Răsunau paşi în fugă, paşii mai multor oameni, tot 

mai aproape. 

— Mă auzi? întrebă Cox. 

Davy reuşi să încuviinţeze cu o mişcare uşoară a 
capului. 

— Dacă nu scap, spune-i lui Cindy că e cel mai bun 
lucru care mi s-a întâmplat vreodată. Ea şi băieţii. 

Se răsuci, îşi săltă capul să se uite în urmă şi îşi duse 
mâna în haină. Câteva gloanţe îl trântiră şi căzu înapoi, 
cu braţul atârnând. Celularul îi alunecă pe asfalt. 

Işi făcu apariţia chelneriţa din restaurant, cu un 
pistol automat, pătrăţos, în mâna întinsă. Părul ei 
desăvârşit ieşise din coc, era ud şi ciufulit, dâre 
întunecate şi groase de rimei i se prelingeau pe obraji, 
ca şi cum i-ar fi sângerat ochii, însă avea nodul 
cravatei la fel de strâns şi pasul ferm. 

Cox gemu, un sunet scrâşnit, bolborositor, iar femeia 
se grăbi să se apropie cu încă un pas şi îi trase un 
glonţ în cap. 

Davy simţi ceva umed împroşcându-i toată faţa, dar 
nu era apă de ploaie. Era cald. 

In câmpul vizual îi apărură trei bărbaţi, echipajul 
ambulanţei. Unul se aplecă spre el. 

— Hristoase, e rănit? 

— Nu e sângele /u;, preciză chelneriţă cu pistol. 

O lumină puternică îi umplu ochii când un vehicul se 
opri alături, transformând oamenii în siluete 
întunecate. Il prinseră de braţe, îl săltară şi îl târâră 
până în spatele ambulanţei, cu vârfurile picioarelor 
brăzdând bălțile. In depărtare se auzea tot mai 
puternic urletul mai multor sirene. 

— S-o luăm din loc! 

Se opriră lângă maşină în timp ce unul dintre ei 
deschidea uşa, şi Davy, cu capul căzut în piept, 

întrezări umbra unei mişcări vizavi, la intrarea pe o 
alee. O siluetă minusculă, un copil, ghemuită după o 
pubelă, fixându-l cu privirea. Oh, da. Asta-i aleea lor. 

Pe urmă fu azvârlit înăuntru, cu faţa la podea, şi 
ambulanţa se puse în mişcare, accelerând. Simţi 
atingerea unor degetele pe încheietura mâinii, apoi 
ceva îl înjunghie adânc în fesă - Hei! - aproape reuşind 
să-l dezmeticească atât cât era necesar ca să 
vizualizeze biblioteca din Stanville, Ohio. 

Ambulanţa viră apoi iarăşi şi iarăşi, răsucindu-se ca o 
sfârlează, şi toate luminile dispărură cu desăvârşire. 

3 
„Unde e soţul dumneavoastră?” 


— Ştiu că Joe mă iubeşte, dar, Doamne, ce lucruri 
face uneori. Azi-noapte a repetat figura cu rufele. 

Millie lucra şi în pauza de masă, încercând să 
recupereze cât mai multe dintre şedinţele pierdute cu 
o zi în urmă. Ceea ce îşi dorea cu adevărat era să 
alerge în cerc, urlând, dar îşi dădea seama că nu i-ar fi 
folosit la nimic. 

Sheila McNeil avea treizeci şi cinci de ani şi probleme 
cu soţul, după patru ani de căsătorie. Din câte îi 
spusese lui Millie în ultimele două luni, Joe purta cea 
mai mare parte de vină: suferea de o teamă de 
intimitate din pricina căreia oscila, ciclic, între 
apropiere şi eschivare. Până în momentul acela, 
încercările Sheilei de a-l aduce la nişte şedinţe comune 
eşuaseră, aşa că actuala strategie adoptată de Millie 
se baza pe puterea Sheilei de a face faţă situaţiei, 
încercând să-i înlăture tendinţa de a se lăsa obsedată 
de acţiunile soţului în loc să le ţină sub control pe ale 
ei. 

Din gâtul lui Millie se desprinse un sunet încurajator, 
echivalentul cuvintelor „Te ascult”. 

— E chiar aşa cum mi-ai spus. Incercam să-l fac să 
vorbească din nou despre sentimentele lui, să spună 
de ce nu vrea să vadă pe cineva, şi gata, el a-nceput 
imediat cearta, fiindcă lăsasem nişte rufe în maşina de 
spălat de două zile şi se mucegăiseră. 

Millie dădu din cap. 

— Şi cum ai scos-o la capăt? 

— l-am spus că eu o să mă ocup de rufe, însă el evită 
adevărata problemă. 

— Şi? 

— A ieşit din cameră ca o furtună şi s-a apucat să 
spele el rufele. g 

Măcar n-a plecat de-acasă. In primii ani ai propriei ei 
căsnicii, când se retrăgea furtunos în plină ceartă, 
Davy sărea de-obicei la mii de kilometri distanţă. 

— Şi tu ce-ai simţit? 

— Furie. Durere. Sâcâială. Pe urmă m-a izbit partea 
amuzantă a lucrurilor, dar am decis că dacă-i râd în 
nas nu îmbunătăţesc situaţia. 

Millie zâmbi. 

— Asta e o îmbunătăţire. 

— Da. E oricând mai bună decât sentimentul de 
vinovăţie. 

Se auzi ţiuitul intercomul şi Millie se încruntă. 

— Scuză-mă, Sheila. Ridică receptorul. Da, Loraine? 

— Îmi cer scuze pentru întrerupere, dar aici sunt 
nişte agenţi FBI care insistă să-ţi vorbească. 

Despre Davy? Millie se uită la ceas. 

— Le-ai zis că termin peste cinci minute? 

— Sigur că da. 

— Acum Spune-le că m-ai anunţat, iar eu ţi-am 
răspuns că vin peste cinci minute. 

Făcu tot posibilul să se concentreze asupra Sheilei 
până la încheierea şedinţei, însă îi veni foarte greu. 

— Ne-ntâlnim săptămâna viitoare, la ora obişnuită, 
dar sună-mă mai întâi, pentru confirmare, da? Viaţa 
mea tocmai a devenit mai palpitantă ca de obicei. 

O urmă pe Sheila în anticameră. 

Era aşteptată: patru bărbaţi, toţi la costum. Cel mai 
în vârstă se uită la ea, fără s-o confunde nici-o clipă cu 

Sheila. 

Stie cum arăt. 

Sheila trase de timp, privind cu ochi mari şi 
îmbrăcându-şi fără grabă paltonul. 

Millie oftă. 

— Poftiţi în cabinetul meu, vă rog. 

Trei intrară în grup, iar al patrulea o invită cu un gest 
s-o ia înaintea lui. 

E politicos? Sau are grijă să n-o rup la fugă? 

Se apropie de birou şi se aşeză. 

— Bună ziua, doamnă Rice, spuse bărbatul pe care-l 
identificase deja drept şeful celorlalţi. 

Mda, mă cunoaşte. 

Era ceva mai scund decât însoțitorii lui. Părul de pe 
tâmple îi încărunţise uşor şi, spre deosebire de ceilalţi 
trei, trupul nu-i deborda de forţă dobândită în urma 
excesului de exerciţii fizice. 

Apelativul doamnă Rice ar fi călcat-o pe nervi în 
împrejurări obişnuite, dar acum nu reuşea decât să i-l 
aducă în gând pe Davy. 

— Nu sunt prea sigură că se numără printre cele mai 
bune. Cine sunteţi? 

— Agent Anders. Ne puteţi spune unde e soţul 
dumneavoastră? 

Nu ştia dacă să se simtă uşurată sau îngrozită. Cel 
puţin nu veniseră s-o anunţe că-l găsiseră mort. L-am 
văzut acum două seri, cu câteva clipe înainte de a fi 
probabil zărit în Washington D.C. Ce explicaţie aş 
putea să ofer? 

— Pot să văd o legitimaţie, vă rog? 

Voia să tragă de timp, dar agentul o privi cu ochi 
uşor măriţi la auzul cererii, şi asta nu-i plăcu. 

— Bineînţeles. 

Scoase un portmoneu din haină, expunându-şi 
pentru o clipă pistolul din tocul de umăr. îi arătă 
legitimaţia, dar o retrase când ea întinse mâna. 

— Domnule agent Anders, sunt mioapă. Cum credeţi 
că pot citi ce scrie acolo? 

Agentul se aplecă din nou spre ea, fără chef. Nu era 
de la FBI, ci de la Agenţia Naţională de Securitate. 

— Ei, măcar vă numiţi într-adevăr Anders, Thomas P. 
Şi ceilalţi domni, Tom? 

El dădu din cap în silă. 

— Tot NSA. 

— Unde e Brian Cox? 

— Unde credeţi că e? ripostă bărbatul. Şi soţul 
dumneavoastră unde e? 

Nu avea o expresie provocatoare. Îi amintea lui Millie 
de oglindire, o metodă de terapie care ademeneşte 
pacientul, răspunzând la orice întrebare cu o alta. 
Anders stătea nemişcat, într-o poziţie care sugera 
răbdarea, ca un prădător plin de bunăvoință. 

Oamenii i se destăinuiesc de bunăvoie. Într-o altă 
viaţă, ar fi putut deveni un terapeut acceptabil. Millie 
încercă încă o dată, informaţie contra informaţie. 

— Davy a dispărut. Brian Cox unde e? 

— De când a dispărut? 

Hm. Tot oglindire. 

— De două zile. 

Trebuia să lase lucrurile încurcate. N-avea de gând 
să le ofere explicaţii despre teleportarea lui Davy, dacă 
nu ştiau nimic despre asta. Trebuia să lase impresia că 
avuse timp să ajungă în D.C. cu mijloacele de transport 
obişnuite. Şi să dea naiba dacă-o să scot vreo vorbă 
despre mica mea excursie din Texas până aici! 

Anders fixă un moment cu privirea peretele din 

spatele ei, apoi dădu scurt din cap, ca şi cum ar fi luat 
o hotărâre. Scoase un telefon celular din tocul prins de 
centură. 

— Vă răspund într-o clipă. 

Apăsă o combinaţie de taste de apelare rapidă şi 
începu să vorbească în secunda următoare. 

— Aici Anders. Bunul de valoare a dispărut. Soţia l-a 
văzut ultima oară acum două zile. 

Îşi ascultă interlocutorul. 

— În ordine, spuse, apoi închise telefonul. 

Millie se cutremură. Bun de valoare? Nu era ca şi 
cum l-ar fi considerat un „obiect”? 

Anders îşi îndreptă umerii. 

— Brian Cox e mort. A fost găsit în D.C., pe 
Nineteenth Avenue Northwest. Impuşcat de mai multe 
ori, ultima dată în cap, de aproape. 

Millie respiră adânc, trăgând brusc aerul pe nas. 

— Oh, sărmanul. Avea familie? 

Anders se crispă. 

— Mă tem că da. 

Evitai orice gând la familia lui, nu-i aşa? Scutură din 
cap. Şi Davy? 

— Davy a plecat la o-ntâlnire cu el, recunoscu apoi, 
presupunând că ştiau deja. 

— Da. Cox i-a raportat ofițerului de serviciu din 
unitatea lui. E o femeie, care a preluat mesajul 
dumneavoastră de azi-dimineaţă din mesageria vocală. 
Eu mă aflam în Oklahoma City, de unde-am fost trimis 
aici. 

— Nu mai ştiu nimic despre Davy de când, ăă, a 
plecat la întâlnire. 

Anders îi remarcă ezitarea. 

— Domnilor, li se adresă el tuturor celorlalţi. 

Delimitaţi un perimetru interior. 

Millie strânse din ochi. /nterioru/ implică existența 
exteriorului. Câţi oameni au adus? 

Ceilalţi agenţi părură surprinşi pentru o clipă, apoi 
plecară şi închiseră uşa. 

— Pot să iau loc? întrebă Anders, arătând unul dintre 
scaunele lipite de perete, pentru şedinţele de terapie 
în grup. 

Ea dădu din cap. 

Agentul trase scaunul în faţa biroului şi, ei bine, se 
sprijini de el. Nu era totuna cu a se aşeza - picioarele 
continuau să-i susţină o parte prea mare a greutăţii. 
Respiră adânc. 

— Presupun nu mă recunoaşteţi - cred că nu m-aţi 
văzut decât de două ori. Işi ţuguie buzele şi se 
încruntă. Cu zece ani în urmă, m-am ocupat de cazul 
lui David, am fost în echipa care asigura perimetrul 
când aţi fost arestată. 

— Arestată? 

Millie silabisi cuvântul. Agenţia o răpise, încercând s- 
o folosească drept mijloc de control pentru Davy. 

Anders lăsă ochii în jos şi îşi drese glasul. 

— Adevărul e că am fost unul dintre agenţii care 
supravegheau apartamentul în care aţi locuit în timpul 
studenţiei. David m-a înşfăcat şi m-a teleportat în 
Franţa, pe Aeroportul Orly. 

Era o poveste veche, Millie o dăduse uitării. Nu mai 
avea importanţă. 

— Atunci ştiţi cum stau lucrurile în privinţa lui. 
Perfect. Davy a plecat acum două seri, la unsprezece 
fără cinci, ora zonei centrale. Din câte am înţeles eu, 
avea o întâlnire cu Cox la miezul nopţii, după ora 
Coastei de Est. 

Anders dădu din cap. 

— Da, într-o cafenea numită Interrobang. 

— Ah, nu ştiam numele. Nu l-am însoţit niciodată 
acolo pentru că... pentru că eu una m-am săturat de 
NSA. S-au întâlnit? 

Millie stătea pe marginea scaunului, dar nu-şi 
amintea când se trăsese mai în faţă. 

— Da. La ora douăsprezece şi douăzeci şi cinci, 
ofiţerul de serviciu a primit un telefon de pe mobilul lui 
Cox, pe linia de urgenţe. Agentul nostru a precizat 
unde se afla şi a spus că era vorba despre o... răpire. 

— Davy? 

Nodul din piept o durea. 

— Probabil. Martorii au văzut o ambulanţă oprită în 
faţa cafenelei şi patru bărbaţi care au intrat în local. 
Aceştia erau încă în hol când Cox a spart geamul cu un 
scaun, şi-a săltat însoţitorul pe umăr şi a sărit afară. 

— Însoţitorul. Vorbiţi despre Davy? 

— Agenţia are câteva fotografii recente, pentru 
paşaport, care au fost amestecate printre altele şi le- 
au fost arătate martorilor. Trei au ales poza lui Davy. 
Alţii - mai mulţi - nu. 

— De ce n-a plecat pe picioarele lui? De ce n-a sărit? 

— Era drogat. Oamenii noştri de la laborator au 
descoperit un amestec de droperidol şi gama-hi- 
droxibutirat în resturile ceaiului pe care l-a băut. Cox 
şi-a dat probabil seama imediat ce a început să-şi facă 
efectul şi a chemat echipa de urgenţă. Chelneriţa de la 
Interrobang nu era chelneriţă. 

L-a mituit pe administrator cu cincizeci de dolari, ca 
să-i poată servi pe Cox şi pe soţul tău. A pretins că era 
vorba de o farsă, pusă la cale de o frăţie. Tot ea l-a 
urmărit pe Cox, însoţită de echipajul ambulanţei. 

Martorii au auzit câteva focuri de armă îndepărtate, iar 
echipa noastră, odată ajunsă la faţa locului, l-a găsit pe 
Cox la câteva străzi distanță, mort. Soțul 
dumneavoastră nu era nicăieri. 

Millie se lăsă din nou pe spătarul scaunului. Răpitorii 
nu l-ar fi drogat pe Davy dacă ar fi vrut pur şi simplu 
să-l omoare. Spaima dădu să i se risipească, apoi o 
cuprinse iarăşi. /nsă n-au scrupule când e vorba să 
ucidă. 

— Cine-a făcut asta? 

— Cine credeţi c-ar fi putut s-o facă? 

Din nou oglindire. 

— Dacă n-a fost NSA, atunci n-am idee. 

— Ah. Nu ştim cine-a fost, spuse Anders, clătinând 
din cap. 

Millie rămase pentru o clipă cu privirea pierdută 
dincolo de fereastră. 

— EI, a fost cineva care are acces la informaţii. Au 
ştiut de întâlnirea asta, sau au aflat că Brian Cox era 
omul de legătură al lui Davy şi l-au supravegheat fără 
întrerupere până în momentul întâlnirii. Se concentră o 
clipă. Ar putea fi chiar şi o altă ramificaţie a spionajului 
Statelor Unite. 

Una dintre agenţiile pentru care a făcut Davy 
transporturi. Care vrea să dispună oricând de serviciile 
lui. 

Anders se încruntă şi deschise gura să spună ceva, 
dar n-o făcu. În cele din urmă, se foi în scaun şi-şi puse 
palmele pe genunchi. 

— Aveţi dreptate, avem în vedere şi asemenea 
posibilităţi. Toţi membrii unităţii lui Cox sunt supuşi 
testului cu detectorul de minciuni şi facem o verificare 
amănunţită în privinţa spionajului electronic. 

Millie îl privea fără nici-o expresie. 

— Microfoane, urmărirea convorbirilor telefonice. 
Interogăm şi familia lui, să vedem dacă vreo rudă a 
vorbit cu cineva despre întâlnire. Şi trebuie să vă pun 
aceeaşi întrebare: l-aţi spus cuiva despre această 
întâlnire? 

Millie clătină din cap. 

— Am aflat de ea abia cu zece minute înainte de 
plecare. În timp ce ne cert... ei, aveam o discuţie 
aprinsă despre altceva. 

— Despre ce altceva? 

— Ceva care nu vă interesează, răspunse ea, roşind. 
Trebuie să vă bazaţi pe cuvântul meu când vă spun că 
n-are nici-o legătură cu dispariţia lui Davy. 

Anders se holbă o clipă la ea, apoi dădu din cap. 

— Bine. 

Millie se încruntă. 

— Cum pot spera să-l ţină pe Davy sub control? O să 
plece imediat ce va dispărea efectul drogului. 

Poate chiar înainte. Nu i se mai întâmplase în ultima 
vreme, dar în primii ani de căsătorie avea uneori 
coşmaruri şi se trezea la sute de kilometri distanţă, 
sărea înainte să fie pe deplin conştient, fugind de un 
pericol imaginar. Doar dacă nu-l pun cumva în lanțuri. 
Decise să nu-i dezvăluie asta lui Anders. 

Prin minte îi trecu o idee de-a dreptul paranoică. 
Dacă acum nu vor să afle unde e Davy, ci cum să-l țină 
sub control? Următorul gând, tot paranoic, scoase la 
lumină o altă posibilitate. 

Deschise gura, gata să vorbească, dar se opri şi îşi 
trecu limba peste buzele deodată uscate. 

— Dacă unitatea lui Cox e compromisă, atunci sunt şi 
eu în pericol, spuse, într-un târziu. L-ar putea controla 

ameninţându-mă pe mine. De-asta aţi cerut stabilirea 
unui perimetru de siguranţă? Vă aşteptaţi să fiu răpită 
de aceleaşi persoane? 

Anders ezită o clipă, încruntându-se uşor. 

— Da, se mulţumi apoi să răspundă. 

Millie îl fixă cu privirea preţ de o secundă, cântărind 
situaţia. Ajunse la o concluzie care o îngrozi. 

— Şi voi îi vreţi. lar una dintre metodele de a afla 
cine se ascunde în spatele acestei poveşti e să-i 
prindeţi când încearcă să mă răpească. 

Agentul făcu ochii mari şi Millie crezu pentru o clipă 
că se înşelase. Apoi îşi dădu seama că nu-l şocase 
ideea de a o folosi ca momeală. II uimise 
promptitudinea cu care înţelesese ea adevărul. 

— Nu sunt idioată, domnule Anders. 

El dădu respectuos din cap. 

— E evident. Nu intenţionam să vă dezvăluim acest 
aspect. 

Millie îşi simţi umerii arcuindu-se şi capul afundându- 
se între ei. 

— N-are importanţă. Dacă ne oferă o şansă de a 
ajunge la Davy, trebuie să-ncercăm. 


Ultimul ei pacient îşi anulă şedinţa de terapie, ceea 
ce îi permitea să plece acasă la patru şi jumătate, dar 
nu o făcu înainte de cinci. Anders parcurse drumul 
până la apartamentul ei şi înapoi, după care îşi plasă 
agenţii pe poziţii. 

— Dacă povestea aste e de durată, eu aş renunţa la 
costume. Imbrăcaţi aşa cum trebuie, oamenii dum- 
neavoastră ar putea trece drept studenţi sportivi. 

Anders zâmbi. 

— Nu suntem ageamii, doamnă Rice. Tipii la costum 

nu sunt singurii agenţi din zonă. 

Ah, perimetrul interior. Cel exterior fusese stabilit 
probabil cu mult timp înainte de intrarea lui Anders în 
biroul ei. Nu reuşi să-şi stăpânească râsul. 

— Nu, cu siguranţă. Dar mă numesc Harrison-Rice şi 
prefer să mi se spună domnişoară. 

— S-a făcut, domnişoară Harrison-Rice. 

Işi lasă capul pe-o parte şi îşi acoperi urechea. Acum 
avea o cască, al cărei cablu de culoarea pielii îi şerpuia 
pe gât. 

— Bun. Oamenii mei şi-au ocupat locurile. Anders 
scoase din buzunarul hainei o cutie mică de plastic, tot 
de culoarea pielii, subţire şi alungită, de vreo cinci 
centimetri. O acţionă cumva din lateral, făcând-o să se 
deschidă ca să expună vederii un cablaj, o baterie cu 
litiu şi un mic comutator glisant pe care îl mişcă înainte 
de a reînchide capacul. Atinse ceva din interiorul 
propriei haine şi spuse: 

— Am pornit localizatorul. A apărut semnalul? 
Răspunsul păru să fie afirmativ. 

Anders se întoarse spre Millie. 

— Vrem să-l purtaţi asupra dumneavoastră. E un 
emiţător GPS, pentru cazul că indivizii ajung destul de 
aproape ca să vă răpească. 

Ea se holbă la micul aparat. 

— Asupra mea? E o indicație destul de vagă, nu? 
Adică nu în poşetă sau în buzunarul hainei, nu-i aşa? 

Obrajii lui se împurpurară uşor. 

— Sutienul e, probabil, locul cel mai potrivit. Adică 
sub sutien, ăă, ca să fie în siguranţă. 

Îi întinse cutiuţa. 

— Aştept afară. 

leşi din cabinet şi închise uşa. 

Buna dispoziţie i se evaporă brusc imediat ce rămase 
singură şi se simţi mică şi înfricoşată. Avea un sutien 
sport şi, odată împinsă între sâni, caseta minusculă se 
înţepeni acolo, fără să-şi trădeze prezenţa prin vreo 
umflătură, chiar şi înainte să-şi încheie din nou bluza. 

Işi puse iarăşi haina lui Davy, oferindu-şi o clipă în 
care să-şi afunde faţa în căptuşeală şi să respire 
adânc. 

— Oh, Davy. În ce-ai intrat? 

Nu-i arătase lui Anders traseul ei obişnuit, ci un drum 
ocolit, care trecea pe lângă un teren de joacă. Se opri 
lângă gard şi urmări jocul câtorva preşcolari, 
supravegheați de mamele lor. Sub copaci, o femeie era 
îngropată în frunze de fiicele ei gemene. Chicoteau 
toate trei ca nişte nebune, şi Millie îşi simţi ochii 
umplându-se de lacrimi chiar în timp ce zâmbea. 

— O, Davy, şopti ea. De ce nu mi-ai tras-o înainte să 
te faci nevăzut? 

Gata, ajunge! îşi continuă drumul străduindu-se să 
scape de gândul acela, dar nu-şi făcea griji numai 
pentru Davy. Se temea şi că n-avea să poarte 
niciodată copiii lui. 

Se uită în jur, după oamenii lui Anders, fără să se 
ferească, dar trebui să admită că nu putea să-i 
descopere. Se afla în apropierea universităţii, aşa că 
pietonii erau numeroşi şi traficul foarte intens. 

O singură dată nu avu dubii. Un blond cu inscripţia 
OSU pe pulover şi cu geanta atârnându-i de umăr o 
depăşi la un moment dat. Emblema de un portocaliu- 
deschis, cu mascota universităţii, Pistol Pete, părea 
nou-nouţă: era evident că puloverul nu fusese spălat 
niciodată şi încă se mai cunoştea forma umeraşului pe 
care fusese expus. Insă de trădat îl trăda cablul 

spiralat, de culoarea pielii, care îi atârna în josul 
gâtului, pornind din urechea dreaptă. 

Portocaliul nu te prinde. 

Aproape că se aştepta să dea de Anders în holul 
blocului, dar nici urmă de el. Nici pe scări şi pe coridor 
nu era nimeni. Măcar or fi verificat clădirea? 

Ezită câteva clipe în faţa uşii. F/r-ar să fie, aici era 
refugiul meu. Acum am senzația că e o capcană. Era 
gata să facă stânga-mprejur când se deschise uşa. 

— Intraţi, vă rog, domnişoară Harrison-Rice. Nu e 
niciun pericol. 

Era Anders. Îl privi cu asprime. 

— Bănuiesc că n-aţi avut nevoie de cheie. 

El se scuză cu o ridicare din umeri. 

— A fost mai bine decât s-aştept pe culoar. 

Millie intră, făcându-şi loc pe lângă el. Un alt individ 
plimba o cutie cu antenă de-a lungul peretelui opus şi 
un al treilea se postase lângă uşa balconului şi privea 
în stradă, printr-o crăpătură dintre draperii. 

— Intenţionaţi să vă mutaţi la mine? 

— Nu, domnişoară. Ne-am convins că nu există 
microfoane şi am întocmit planul clădirii. La etajul de 
deasupra e un apartament liber. Facem aranjamentele 
necesare ca să-l putem utiliza. 

Millie se uită în jur. Coarda şi dopul de beton de 
lângă Cuib rămăseseră într-un colţ. În dimineaţa 
aceea, când se întorsese acasă, apartamentul i se 
păruse spaţios. Cu trei bărbaţi înăuntru, avea senzaţia 
că se strâng pereţii în jurul ei. 

Probabil că Anders o înţelegea. 

— Plecăm cât de curând. 

Ea înghiţi în sec. 

— Mă lăsaţi singură? 

Hotărăşte-te, fetițo! Vrei să rămână aici sau nu? 

— Am instalat o cameră de luat vederi pe culoar şi 
vom supraveghea intrările în clădire. Sunt trei, nu? 

Millie clătină din cap. 

— Patru. Există o scară care porneşte din garajul din 
colţul de sud-est. Şi uşa din faţă, uşa din spate şi uşa 
piscinei, dar la ultima nu se poate ajunge decât dacă 
sari gardul. Îşi simţi respiraţia încetinindu-se. De unde 
monitorizaţi camera video? 

— Dintr-o furgonetă parcată în josul străzii. Dar vom 
avea oameni şi în clădire, mai aproape, adăugă 
Anders, ca răspuns la privirea ei speriată. 

Millie nu-şi dădea seama dacă vorbele lui o linişteau 
sau nu, dar spuse: g 

— Bine. Fac un duş şi mă schimb. Aă, n-aţi pus 
camere şi-n apartament, nu? 

Agentul clătină din cap. 

— Nu... dar trebuie să ştiţi că... îşi linse buzele. Ei 
bine, localizatorul e dotat şi cu un microfon. Şi se grăbi 
să continue, înainte de a apuca ea să spună ceva: îmi 
pare rău că n-am menţionat existenţa lui de la bun 
început, dar mi-am dat seama că, indiferent ce părere 
aţi avea despre invazia în viaţa dumneavoastră, în 
privinţa pacienţilor n-o să acceptaţi niciun compromis. 

Furia ei scăzu în intensitate. 

— Exact. Trebuie să mai discutăm despre asta, dar 
acum aş vrea să fac un duş. 

Intră în dormitor şi rămase în picioare, rezemată de 
uşă, cu faţa în palme, frecându-se la ochi. 

Să-ncepem cu începutul... Işi scoase localizatorul- 
microfon din sutien, îl puse pe difuzorul aparatului de 
radio cu ceas de pe noptieră şi prinse un post de ştiri. 
Sper că n-am spart timpanul nimănui. Abia pe urmă se 

simţi într-adevăr în stare să intre în baie. 

Lăsă apa fierbinte să-i şiroiască pe faţă. Pe urmă, ca 
şi cum s-ar fi topit gheaţa, o podidiră lacrimile şi 
suspinele, temerile şi amărăciunea. Davy, Davy, Davy - 
al face bine să fii teafăr! 


În dimineaţa următoare se întâlni cu Anders în garaj 
şi îl urmă către o dubă personalizată, de dimensiuni 
standard, cu geamuri reflectorizante, al cărei suport 
pentru bagaje cromat de pe acoperiş ajungea aproape 
până la grinzile de beton. Agentul îi deschise uşa şi ea 
urcă. judecând după aspectul exterior ai fi crezut că 
înăuntru sunt scaune capitonate şi o mochetă de pluş, 
dar totul era metalic şi funcţional, cu rafturi pline de 
aparatură electronică, monitoare şi cabluri. 

Pe un scaun pivotant, de vinilin, stătea un bărbat în 
tricou şi pantaloni scurţi. Anders o conduse la o 
banchetă lipită de cabina şoferului şi orientată către 
spatele maşinii, şi se cocoţă alături de ea, închizând 
uşa. În ciuda frigului de sfârşit de iarnă de-afară, 
înăuntru era cald, aşa că Millie îşi scoase paltonul. 

Anders arătă spre celălalt bărbat. 

— El e Watson. Watson e numele mic. 

Bărbatul zâmbi. 

— M-au botezat aşa după trei secondanţi celebri. 

Millie se gândi o clipă. J 

— Watson, prietenul lui Sherlock Holmes. Aăă, şi 
Watson şi Crick? Care-i al treilea? 

— Cel care mi se potriveşte cel mai bine, rânji 
Watson. Asistentul lui Alexander Graham Bell, omul de 
la celălalt capăt al firului. „Watson, vino repede, am 
nevoie de ajutor.” 

Anders îşi flutură mâna a nerăbdare. 

— Conectează microfonul domnişoarei Harrison-Rice 
la difuzor. 

Watson împinse un cursor şi auziră cu toţii un 
zumzet slab. 

— Captează şi sunetele din jur, spuse Anders, şi 
difuzorul îi repetă cuvintele. 

— Dar se poate opri. 

Întinse mâna. 

Millie îşi scoase dispozitivul din buzunar, apoi i-l 
întinse. 

— lată cum se deschide. 

Apăsă pe ambele feţe şi trase în direcţii opuse. Una 
dintre cele două se ridică şi Anders îi arătă un cursor 
cu un „zero” într-un capăt şi cu un „doi” în celălalt. 

— La zero e oprit, aşa că nu-l plasați aici. La mijloc e 
doar emiţător GPS. lar în extremitatea dreaptă e şi 
emiţător, şi microfon. 

ÎI puse în mijloc şi difuzorul nu-l mai îngână. 

Watson arătă un monitor pe care se vedea o hartă ce 
părea a cartierului ei, cu un punct roşu clipind la locul 
potrivit. 

— Dar în acest moment nu primim coordonatele 
dumneavoastră, pentru că pereţii din beton armat 
blochează emisia satelitului. Situaţia se va remedia 
după ce veţi ieşi din garaj. 

Anders redeschise microfonul. 

— E satisfăcător, domnişoară Harrison-Rice? 

— Da. Îl închid în prezenţa pacienţilor. În rest, o să 
am grijă ce vorbesc. 

4 
„..„.activitatea asta e 
contraindicată” 


Ceva nu se potrivea. 

Davy nu se îndoia de asta, dar nu putea pune 
degetul pe rană. 

Dincolo de pleoapele sale era lumină. Ştia că trebuia 
să se ridice - Millie îşi ieşea din sărite dacă îşi petrecea 
toată ziua în pat - dar cum s-ar fi putut sălta în capul 
oaselor dacă nu era în stare nici măcar să-şi deschidă 
ochii? Poate-am luat vreun virus. Poate refuz pur şi 
simplu să reîncep discuţia despre copii. 

Probabil că Millie urmărea ceva la televizor sau la 
radio. Vocea îndepărtată şi profundă a unui bărbat 
tocmai spunea: 

— Aă, oh, asta aduce a tipar de trezire. 

— Unde? 

Un tenor, sau era o altistă? 

— Acest complex K... şi creşterea în amplitudine a 
undelor teta. 

— Mai injectează-i nişte fentanyl IV, apoi măreşte 
viteza perfuziei de fentanyl/midazolam. 

Cu siguranţă o altistă, o femeie. 

Simţi ceva rece în braţ şi i se păru ciudat că senzaţia 
pornea din interior, nu din afară, apoi adormi iarăşi. 


Televizorul mergea din nou. Părea un soi de 
telenovelă, o poveste dintr-un spital. 
— ...0 infecţie? 


46 


— Probabil. De la perfuzia intravenoasă, sau de la 
cateter, sau de la tubaj - o problemă la sinusuri. 

N-ai cum să ţii pe cineva sedat atâta vreme fără să-i 
şubrezeşti sistemul imunitar. L-am trecut pe Zyvox şi 
Synercid şi îl pregătim pentru nişte analize de sânge, 
un sumar de urină şi o radiografie pulmonară, 
deocamdată. 

Un bărbat. 

— Fir-ar să fie - operaţia e programată în seara asta. 

Femeia de mai înainte, altista. 

— Dacă-l deschizi în condiţiile astea... 

— Ştiu, ştiu, însă chirurgii nu sunt la curent. A fost... 
dificil să-i aducem aici pe toţi. Amuţi pentru o clipă. 
Renunţăm dacă nu-i scade temperatura sub treizeci şi 
şapte cu cinci până la ora şapte. Care e numărul 
leucocitelor? 

— Cincisprezece cu cinci. Se remarcă o oarecare 
scădere a numărului de trombocite şi în privinţa 
fierului e la pământ. 

— Păi, organismul lui luptă. Uite, undele alea teta 
sunt îngrozitor de puternice. La cât a ajuns nivelul de 
fentanyl/midazolam? E chiar atât de ridicat? 

— Nu-i poţi face perfuzie atâtea zile la rând fără să 
te-aştepţi la o creştere a pragului de toleranţă. 

— Ei, dar nici nu-l putem lăsa să se trezească. 
Măreşte concentraţia. Sper c-o să putem renunţa la 
perfuzie peste două zile. 

— OK. O ridic la trei sute. 

— Dacă vezi ceva care indică apariţia structurilor 
beta, injectează-i mai mult fentanyl. 

— Da, OK, dar, ca efect al interacțiunii medi- 
camentelor, am putea să-l pierdem. 

— Ai aparatură de resuscitare. Trebuie să riscăm. 

Dacă ai o problemă, discută cu ea. 
Bărbatul îşi drese glasul, dar păstră tăcerea, sau nu- 
şi rosti replica înainte de a fi închis televizorul. 


ÎI durea. 

ÎI durea spatele, şi capul, şi gâtul. Avea buzele 
crăpate şi sinusurile în flăcări şi îi era foame. O foame 
cumplită. 

Ce naiba am putut să fac aseară? 

Îşi aduse aminte că fusese la cină cu Millie, că 
merseseră la patiserie, că pe urmă avusese întâlnire... 
Hristoase. Brian! 

În minte îi reveni un potop de imagini. 

Sticla  împrăştiindu-se pe trotuarul luminat de 
felinare şi amestecându-se cu ploaia. O stradă privită 
de sus în jos. Brian, zăcând pe-o parte într-o băltoacă 
şi rugându-l să-i spună ceva soţiei sale. Apoi gloanţele 
şi chelneriţa de la cafenea, cu ochii ei sângerânzi, 
împuşcându-l pe Brian în plină faţă. 

Sângele lui Brian împroşcându-i lui obrajii. 

Îşi dezlipi pleoapele cu o sfâşiere. Era singurul 
cuvânt potrivit - erau lipite. Incăperea era de un 
cenuşiu întunecat şi lumina indirectă se proiecta pe 
tavan în pete ce îi îndurerau ochii. 

Avea pătura şi cearşaful ridicate până la gât şi capul 
uşor săltat, ca şi cum s-ar fi sprijinit pe mai multe 
perne sau pe una foarte groasă. Incercă să-şi tragă 
pătura mai jos, dar avu impresia că îi înţepenise mâna. 
Pe cealaltă putea s-o mişte uşor, dar nu reuşi s-o 
ridice. Încercă să se salte în capul oaselor şi căzu 
înapoi, cu umerii săgetaţi de durere. 

Sunt chiar atât de slăbit? 

— În locul tău, încă n-aş încerca să mă mişc. 

Vocea era distorsionată digital, o combinaţie între 
glasul lui Hal din 2001. Odiseea spațială şi o maşină de 
spălat în funcţiune. Se auzea dintr-un difuzor plasat 
deasupra oglinzii de pe peretele din dreapta. 

Oglindă? Probabil că nu, îşi spuse. Sunt supra- 
vegheat. 

— Cine... 

Vocea găunoasă abia i se auzea şi cuvântul era de 
neînțeles. Încercă să-şi dreagă glasul şi se crispă de 
durere. Nu-i venea să creadă, dar gâtlejul îi era carne 
vie. 

— Ar fi mai bine să nu-ncerci nici să vorbeşti, spuse 
vocea. Nu încă. 

Uşa din faţa lui se deschise. Lumina de pe hol era 
mai strălucitoare, întrezări dureros un perete vopsit în 
alb deasupra lambriurilor de lemn, care dispăru 
imediat. Când deschise din nou ochii, uşa se închisese 
şi în cameră mai era cineva. 

Clipi de mai multe ori, străduindu-se să alunge 
imaginea luminoasă a uşii întipărită pe retină. Nu 
reuşea să-şi focalizeze privirea. 

— Bea pentru mami, îl îndemnă vocea distorsionată. 

Silueta îi duse un pai la buze. 

Era apă rece ca gheaţa şi Davy îşi dădu brusc că era 
pârjolit de sete, de parcă ar fi rătăcit prin deşert. Sorbi 
cu lăcomie, dar o parte din apă îi pătrunse pe trahee şi 
izbucni într-o tuse spasmodică. 

Silueta se retrase şi el reuşi în sfârşit să-şi focalizeze 
privirea. Avea în faţă un bărbat masiv într-un costum 
medical albastru, complet, cu  bonetă, mască 
chirurgicală de hârtie şi mănuşi de latex. Părea 
îngrijorat de criza lui de tuse. 

Davy şi-o prelungi mai mult decât ar fi fost necesar, 

trăgând de timp ca să-l poată identifica pe celălalt 
după nişte semne distinctive. Avea  sprâncene 
stufoase, castanii. O reflexie firavă a luminii îi juca în 
ochi, trădând contururile lentilelor de contact, iar 
urechile lipite de ţeastă aveau lobi mari. 

Davy încetă să mai tuşească şi-şi linse buzele. Un alt 
şoc. O barbă de cinci milimetri pe faţa lui de obicei 
bine rasă. Cât timp a trecut? 

— Mai daţi-mi, vă rog. 

Sunetul vocii era la fel de găunos, dar cel puţin de 
data asta cuvintele erau inteligibile. 

Bărbatul îşi drese glasul, ca şi cum ar fi vrut să spună 
ceva, dar se răzgândi şi se mulţumi să ridice mâna, cu 
palma în afară, ca şi cum ar fi spus „fără grabă”. Apoi îi 
întinse iarăşi paiul. 

Davy sorbi cu înghiţituri mici şi reuşi să nu se mai 
înece. Se simţea bizar de încurajat de modul în care-şi 
tăinuiau identitatea. Însemna că nu intenționau să-l 
omoare prea curând. Şi că se temeau de el. 

După ce termină de băut, bărbatul ieşi pe o uşă 
deschisă din lateral. Davy auzi pentru scurt timp apa 
curgând de la robinet, apoi celălalt reveni şi aşeză 
ceaşca din styrofoam pe o măsuţă de alături. 

Davy îşi aduse aminte cum îi împroşcase sângele lui 
Cox faţa. Au dreptate să fie speriați. 

Se întrebă dacă să sară chiar în clipa aceea, deşi se 
afla sub ochii lor, dar era de preferat s-o facă fără 
zarvă. 

De unde-au ştiut de întâlnire? Nu mai lucrez 
niciodată pentru NSA. 

Pe urmă îi trecu prin minte o idee cumplită. 

— De ce nu mă pot ridica? 

Vocea îi sună mai bine, nu mai era atât de aspră, 

deşi continua să fie cu o octavă mai joasă ca de obicei. 

Bărbatul mascat aruncă o privire spre oglindă. 

Din difuzor izvori glasul distorsionat. 

— Fă-o. Arată-i. 

Bărbatul întinse mâna şi trase încet pătura, 
dezgolindu-l până deasupra gleznelor. 

Purta o cămaşă de spital din care i se iveau 
picioarele goale. Un tub de plastic transparent cu urme 
de lichid gălbui ieşea de sub aceeaşi cămaşă. Oh, 
Doamne! Era. O sondă urinară. Se gândi cum ar fi fost 
să sară cu tot cu ea şi cutremură. Dar nu sonda îl 
împiedica să se ridice. 

Sistemul părea mai complex decât curelele de 
imobilizare obişnuite, de spital. Cătuşele erau 
căptuşite, însă întărite cu oţel inoxidabil, iar lanţurile 
prinse de ele păreau suficient de solide ca să susţină 
un leagăn de pe un teren de joacă. Bărbatul ridică 
puţin pătura şi el îşi zări şi cătuşele de la glezne. 

Indivizii ştiu. 

Vocea distorsionată îi confirmă temerile. 

— Ne-am simţit uşuraţi când am descoperit că poţi fi 
reţinut. Când ai început să te trezeşti din anestezie ai 
încercat să te teleportezi de câteva ori. 

Ceea ce explica rigiditatea umerilor. Îşi săltă 
genunchiul drept şi tresări de durere. Legăturile îl 
ţintuiau, tensionate. 

— Ce-aveţi de gând cu mine? 

Urmă o pauză perceptibilă. 

— Ah. Ei, o să ajungem şi la asta. Deocamdată 
odihneşte-te. Eşti încă în convalescenţă. 

Asistentul consideră că momentul era potrivit ca să-i 
tragă din nou pătura până sub bărbie. 

— Convalescenţă? După ce? întrebă nedumerit Davy. 

O altă pauză. 
— Convalescenţă şi-atât. 


Peste două ore îi aduseră mâncare. Îl recunoscu pe 
primul bărbat după urechi şi sprâncene. Persoana care 
îl însoțea era evident o femeie, dar era îmbrăcată şi 
mascată la fel ca el. Lanţurile zăngăniră în spatele lui 
Davy, lungindu-se atât cât era nevoie pentru ca 
spătarul patului să poată fi ridicat, iar el să-şi poată 
mişca mâinile ca să se hrănească singur. Cei doi se 
mişcau în tăcere şi vocea de dincolo de oglindă 
amuţise, făcându-l pe Davy să se întrebe dacă nu 
fusese cumva a unuia dintre ei, dacă fusese a 
bărbatului aceluia sau a cățe/ei care îl împuşcase pe 
Brian. Îşi aduse aminte de echipa din ambulanţă şi se 
întrebă câţi oameni erau implicaţi în răpirea şi 
reținerea lui. 

Meniul îl surprinse. Supa era o cremă de homar, 
pâinea era proaspătă, din cereale integrale, iar salata, 
din legume fragede. Asta nu e mâncare de spital. Pe 
de altă parte, tacâmurile erau de plastic şi farfuriile de 
carton. Creierul îi spunea că era lihnit de foame, dar se 
opri brusc după câteva înghiţituri din fiecare fel de 
mâncare. 

— Dacă trebuie să-mi golesc maţele? 

Pusese întrebarea pe neaşteptate. Bărbatul ridică o 
mână şi căută sub noptieră, de unde scoase o ploscă 
din oţel inoxidabil. 

— Pfui. De ce nu-mi puneţi o toaletă portabilă lângă 
pat? Sunt sigur că puteţi slăbi lanţurile atât cât e 
necesar. 

Bărbatul schimbă o privire cu femeia, care ridică din 
umeri, apoi se uitară amândoi spre oglindă. 

Vocea distorsionată răspunse, fiind în continuare o 
combinaţie între Hal şi o maşină de spălat, dar sunând 
cumva altfel decât înainte. 

— O să vedem ce se poate face. Ai nevoie de ploscă 
acum? 

Schimbul doi, îşi spuse Dawy. 

— Nu. Nu acum. 

Se întrebă dacă aveau să slăbească lanţurile destul 
de mult ca să se poată şterge singur sau avea să-l 
şteargă altcineva. Se înfioră şi îşi roti gâtul, încercând 
să scape de un soi de cârcel. Simţi o mâncărime pe 
piept şi îşi ridică mâna, vrând să se scarpine, dar când 
atinse zona de sub claviculă îl duru. 

Trase de gulerul cămâăşii de spital. Descoperi un 
pansament mic, o bucată de tifon de cinci pe şapte 
centimetri, lipit cu leucoplast. De sub pansament 
începea o zonă inflamată, care mergea spre gât. O 
urmări cu degetele, o culme supărătoare care îi 
traversa clavicula şi urca pe partea dreaptă a gâtului. 
Se termina sub alt pansament, ceva mai mare, plasat 
în dreapta traheii. Îl împunse cu degetul şi tresări de 
durere. 

— Nu face asta, spuse vocea în difuzor. 

Asistentul îi îndepărtă cu delicateţe mâna. 

— Ce mi-aţi făcut? întrebă Davy. 

M-au împuşcat după ce am căzut de pe umărul lui 
Brian pe trotuar? 

Nu, te-au tăiat şi ti-au pus ceva înăuntru. Nu se putu 
abţine. Ştia că nu trebuia să sară, că, din cauza 
lanțurilor, n-avea cum să reuşească, dar încercă totuşi, 
o reacţie aproape ca o tresărire de durere. 

Experienţa fu groaznică, dar, din fericire, sonda era 
mai lejeră decât lanţurile şi nu simţi decât o jenă 

uşoară în vintre, dar avu senzaţia că îşi dislocase 
umerii. 

Încetează! îşi spuse. Aşa le oferi mai multe in- 
formații. 

Se strânse covrig, atât cât îi era cu putinţă, şi gemu. 

— Nu greşesc când spun că activitatea asta e con- 
traindicată, nu? făcu vocea stâlcită de computer. 

5 
„Adică m-am ţicnit din nou?” 


Ajunse la capătul puterilor la nouă zile după 
dispariţia lui Davy. 

incepu să le spună pacienţilor: 

— O să lipsesc în următoarele trei săptămâni, îmi 
pare rău, dar în familia mea a apărut o urgenţă şi n-am 
încotro. 

Se strădui să obţină ajutor pentru persoanele care 
aveau ceea mai mare nevoie, încărcându-i cu 
consultaţii suplimentare pe ceilalţi terapeuţi din clinică 
şi ştiind că urma să piardă totuşi câţiva pacienţi. 
Incercă să se sinchisească de asta, dar nu reuşi. 

Deschise microfonul înainte de a ieşi din cabinet. 
Adresează-i-te sutienului. 

— Trebuie să stăm de vorbă, domnule Anders. Mă- 
ntorc în apartament. Propun să m-aşteptaţi în garaj. 

In ziua aceea era cu maşina. Frumoasele zile 
răcoroase ale toamnei fuseseră înlocuite de ploaie şi 
de zloată. Pe drumul de întoarcere, descoperi că ar fi 
vrut să calce acceleraţia până la podea, să-şi conducă 
automobilul cu nesăbuinţă, pur şi simplu ca să aibă 
ceva de făcut, dar se abţinu şi şofă cu prudenţă pe 
străzile alunecoase. 

Anders o aştepta în colţul întunecat din partea opusă 
scărilor, cu propria-i răsuflare înconjurându-i capul ca 
un nor. 

— Plec la D.C., spuse ea, fără niciun preambul. Nu 

El o privi nedumerit. 

— Şi ce vă imaginaţi c-o să puteţi face acolo? 

— Mai multe decât aici! 

Agentul expiră pe îndelete, o tehnică utilizată adesea 
de Millie în cazul pacienţilor prea entuziaşti. Era un fel 
de-a le spune „graba strică treaba” fără să-i enerveze, 
fiindcă de multe ori nici nu-i conştientizau gestul. Fără 
să-şi dea seama, începeau adesea să respire în acelaşi 
ritm cu ea şi să se calmeze. 

Însă ea îşi ieşi mai tare din sărite. 

— Aici faceţi lucruri utile, spuse Anders. Vă ajutaţi 
pacienţii. Şi sunteţi în continuare tentaţia care atrage 
răpitorii. 

— A trecut mai bine de-o săptămână. Ori nu muşcă 
momeala, ori v-au localizat şi s-au speriat. In D.C. au 
mai multe şanse să pună mâna pe mine. De aceea vă 
anunţ - nu vă cer permisiunea - ca s-aveţi timp să vă 
mutaţi baza de operaţiuni sau să le încredinţaţi 
misiunea colegilor din Washington. Dacă v-ajută cu 
ceva, îmi puteţi face rezervarea, dar eu plec mâine 
dimineaţă oricum. 


Luă cu sine o singură geantă - în special lenjerie şi 
articole de toaletă, la care adăugă cei cinci mii de 
dolari pentru urgente, îndesaţi sub perechea de blugi 
de rezervă. În D.C. se prognoza vreme rece şi umedă, 
aşa că purta o haină de ploaie albastră, căptuşită cu 
stofă de lână, şi avea localizatorul cu microfon de la 
NSA în sutien. 

Blestemăţia de microfon declanşă detectorul de 
metale din Aeroportul Internaţional „Will Rogers”, dar, 
când Millie fu luată deoparte pentru percheziţie 
corporală, agenta de pază declară sus şi tare că 

obiectul „nepermis” era în realitate cadrul metalic al 
sutienului. 

Cu obrajii în flăcări, Millie se gândi cu toată 
seriozitatea să arunce localizatorul în primul coş de 
gunoi după ieşirea din zona de securitate, dar îşi 
reprimă impulsul. 

Anders îi rezervase loc la o cursă a companiei Delta, 
cu plecare la ora douăsprezece patruzeci după-amiaza 
şi cu o singură escală, în Atlanta. Avionul decolă cu o 
întârziere de cincisprezece minute, urmată de o alta, în 
Atlanta, aşa că o lăsă pe Aeroportul Naţional Reagan 
cu peste o oră mai târziu decât ar fi trebuit. 
Teleportarea crescuse în ochii ei, fără întrerupere, pe 
toată durata călătoriei. Incercase să doarmă în avion, 
dar nu reuşise decât să-şi facă griji. E mort? E rănit? 
Unde dracu'e? 

Când ajunse la hotelul State Plaza, cobori din taxi 
împleticindu-se, epuizată. 

Primi o cameră la etajul şase, cu ferestre spre nord, 
departe de mall şi de balizele strălucitoare ce marcau 
Monumentul Washington şi Capitoliul. Însă vedea ceea 
ce o interesa mult mai mult: clădirea răsfirată a 
Spitalului Universitar „George Washington” şi străzile 
din jurul acestuia, de unde fusese răpit Davy. 

Işi comandă o salată uşoară şi o mâncă în cameră, 
fără să tragă draperiile în faţa ferestrelor. Mâine, le 
făgădui străzilor pline de lumină. 

Mâine. 

Plecă devreme, luându-şi micul dejun la pachet - un 
sendviş cu şuncă şi ouă şi cafea - şi se instală pe 
terasa unui birou de copiat acte, la cinci metri distanţă 
de locul unde fusese găsit Brian Cox, mort pe trotuar. 

Era ora de vârf a dimineţii şi ea urmări mulţimea cu 

priviri pierdute, încercând să nu treacă imaginile prin 
niciun filtru, să reţină totul. Ceea ce o surprinse fu 
numărul mare de vagabonzi puşi pe cerşit. Majoritatea 
erau femei. 

Credeam că povestea asta e sub control. Clătină din 
cap. Probabil numai în Stillwater. 

Temperatura scăzu fără întrerupere toată dimineaţa 
şi o ceaţă cenuşie, subţire, se înălţă deasupra străzilor, 
umezind trotuarele şi zidurile şi lăsându-i în păr stropi 
de apă. Ascultase buletinul meteorologic, aşa că purta 
haina albastră de ploaie. Işi săltă gulerul puloverului 
gros, lucrat de mână, şi-şi afundă gâtul în el, simţindu- 
se ca o broască-ţestoasă speriată. Era recunoscătoare 
fiindcă avusese inspiraţia să-şi pună bocancii Merrell 
Chameleon - deși am impresia că mi s-au transformat 
picioarele în bolovani. 

Işi ştergea întruna ochelarii cu batista. 

Maşinile şi pietonii se mai împuţinară şi vagabonzii 
părură să se înmulțească, deşi ea bănuia că nu erau 
mai mulţi decât fuseseră în prima parte a zilei - de fapt 
se  răriseră trecătorii „normali” printre care se 
ascundeau. 

Se ascundeau? Nu se ascund. Numai că tu te uiţi la 
oamenii obişnuiţi, n-ai ochi pentru ei. 

Se trase mai aproape de balustradă, folosind-o ca 
adăpost împotriva ceţii. Era înfrigurată, dar nu din 
cauza vremii. 

Cât de frig le e lor? 

Văzu patru bărbaţi stând de vorbă sprijiniți de un zid, 
la intrarea aleii de vizavi. Unul avea un rucsac jegos, 
doi îşi ţineau saltele la subţioară, iar al patrulea era 
înfăşurat, în stil indian, într-un număr nedefinit de 
pături. 


58 


Millie şi dădu seama că fuseseră cândva strălucitor 
colorate, dar se spălăciseră, din tonurile pastelate nu 
mai rămăseseră decât urme vagi. Omul cu pături purta 
nişte adidaşi Nike vechi şi ferfeniţiţi, prin găurile cărora 
se zărea pielea murdară, întoarse capul, urmărind un 
BMW strălucitor. 

Oamenii ăştia stau aproape tot timpul pe stradă. 

Aruncă o privire în propria poşetă, la fotografia pe 
care o luase din casa de stâncă. Intră la un Kinko's, 
ceva mai în josul străzii, şi obţinu o copie mărită a 
jumătăţii care-l înfăţişa pe Davy - alb-negru, uşor 
estompată, însă cu trăsăturile bine conturate. 

Incepu să facă încă o sută, cu intenţia de a le lipi în 
zonă, dar se opri brusc. Cum vor lua oamenii legătura 
cu mine? 

Respinse ideea de a folosi numărul telefonului din 
camera de hotel. Căutările ar fi putut s-o poarte prin 
alte locuri. li trecu prin gând să lase numărul de la 
NSA, dar, fiindcă încă nu reuşiseră să-l găsească pe 
Davy, nu ştia dacă să se încreadă în ei în privinţa 
preluării mesajelor. 

— E pe-aici vreun magazin cu telefoane mobile? îl 
întrebă pe vânzător. 

Peste patruzeci de minute avea un celular cu câteva 
sute de minute disponibile. Plus ceea ce era mai 
important, adică un număr de telefon. 

La întoarcerea spre Kinko's făcu o escală într-un 
magazin universal şi-şi luă un capsator şi o cutie de 
capse. Plecă de la copiator cu o sută de exemplare ale 
fotografiei lui Davy, sub care erau scrise cuvintele „L- 
aţi văzut cumva?” alături de numărul noului telefon 
mobil, de data şi de locul unde fusese zărit ultima oară. 

Porni de la Interrobang şi o luă către vest, pe H, până 

la Universitatea „George Washington”, plasându-şi 
anunţurile pe stâlpii de telefon şi pe gardurile 
provizorii, din placaj, ale clădirilor în construcţie. Odată 
ce ajunse pe Twentieth, se îndreptă spre nord, 
mergând mai întâi pe Pennsylvania Avenue, pe urmă în 
josul G Street şi apoi spre est, până pe Eighteenth 
Street. 

Toţi vagabonzii pe care-i întâlnea primeau câte doi 
dolari şi un fluturaş. „Salut, îmi caut soţul. lată 
fotografia lui. Nu l-aţi văzut?” 

Nu. 

Următorul. 

Nu. 

Se deplasa pe conturul unui pătrat amplu, în jurul 
cafenelei Interrobang şi al locului de unde fusese răpit 
Davy. Aproape că îl parcursese, venea dinspre 
Eighteenth, mergând spre vest pe H, când făcu o 
încercare cu doi bărbaţi care jucau pocher pe o ladă. 
Unul se ocupa cu siguranţă de reciclări, fiindcă se 
rezema de trei pungi de plastic imense, pline cu cutii 
din tablă de aluminiu. Celălalt avea o saltea şi era 
însoţit de un baset. 

— Nu. Nu l-am văzut în viaţa mea, zise reciclatorul. 

— Nici eu, spuse cel cu câinele, în timp ce punea o 
carte jos. Gin! Întrebaţi-o pe Kaneesha Idioata. Ei nu-i 
scapă nimic. 

Dădu din cap către aleea de vizavi. 

Millie distinse cu greu silueta femeii îmbrăcate într- 
un palton maro lung până la genunchi, sprijinită de un 
zid de pe alee, chiar la marginea trotuarului. Avea 
capul şi umerii în umbră. 

Le întinse celor doi bărbaţi nişte bani şi traversă fără 
grabă strada. Îşi dădea seama că femeia o urmărea din 

priviri, aşa că poate era adevărat că nu-i scăpa nimic, 
însă apelativul „idioată” nu avea darul s-o încurajeze. 
Pe măsură ce se apropia, văzu că faţa cerşetoarei era 
mereu în plină mişcare. Îşi ţuguia întruna buzele şi 
scotea din când în când limba. Ridica fără încetare din 
sprâncene, ca şi cum ar fi fost surprinsă în 
permanenţă. Clipea, dar nu aşa cum o face un om 
normal. La intervale regulate, strângea cu putere din 
ochi, apoi îi deschidea, ceea ce dura mai mult de o 
clipă. 

Blefarospasm. Millie oftă prelung, a înţelegere. 
Kaneesha ldioata! Ha. 

— Îmi place paltonul tău, i se adresă, cu toată 
sinceritatea. 

Haina era din stofă de lână groasă şi avea o glugă 
amplă, care părea căptuşită cu satin negru. Apa se 
aduna pe ea în picături, fără s-o îmbibe. 

Femeia îi răspunse dând din cap. 

— Şi mie. 

— Mă numesc Millie, zise ea întinzându-i mâna. 

Cealaltă zâmbi uşor, timp în care faţa nu i se mai 
schimonosi, dar evită s-o privească în ochi. 

— Eu sunt Sojee. 

— Îmi cer scuze pentru întrebare, dar ai distonie 
tardivă, nu? 

Kaneesha ldioata. 

— Am, în formă gravă. Eşti cumva doctoriţă, sau cam 
aşa ceva? Aproape toată lumea o ia la fugă când mă 
vede. 

Spasmele dispăreau când vorbea sau când zâmbea, 
dar în timp ce o asculta pe Millie reîncepeau cu 
violenţă, falca îi zvâcnea cu putere într-o parte sau în 
alta, însoţită de plescăitul buzelor. Mătura strada cu 


61 


privirea peste umărul lui Millie, ţinând-o sub observaţie 
cu un scop anume, ceea ce contrasta puternic cu 
mişcările întâmplătoare ale maxilarelor. 

Millie clătină din cap. 

— Sunt psihoterapeută. Am învăţat despre boala ta 
la şcoală. Ce medicament luai când te-ai ales cu DT? 

— Făceam un tratament cu _ halidol, fiindcă am 
schizofrenie paranoidă. 

O spusese pe un ton firesc, de parcă ar fi zis „am 
ochi căprui” sau „am un metru şaptezeci”. 

— Nu mă priveşte, aşa că nu-ți face probleme dacă 
vrei să mă expediezi. Ai schimbat tratamentul? 

Sojee clătină din cap. 

— L-am lăsat baltă. Nu puteam să dorm din cauza 
lui. Plus schimonoseala... îşi arătă faţa cu degetul. Cică 
s-ar putea să nu mai scap de ea niciodată. 

— Cine spune asta? 

— Doctorii de la Sfânta Elisabeta. Limba îi ţâşni din 
gură, apoi se retrase. Sprâncenele i se arcuiră. Ştii, 
spitalul unde-l ţin pe Hinkley, tipul care l-a-mpuşcat pe 
Reagan. 

— Cum voiau să-ţi trateze distonia? 

— Au vrut să-mi dea mai mult halidol. 

Millie se cutremură. Mărirea dozei de neuroleptic ar fi 
condus probabil la dispariţia temporară a simptomelor 
- până când ar fi revenit, cu mai multă putere. 

Sojee o văzu tremurând. 

— Oh. Şi tu ai DT? 

— Nu. De când nu mai iei medicamente ţi s-au 
accentuat, âă, simptomele? 

Sojee plescăi de mai multe ori la rând din buze, apoi 
falca de jos îi zvâcni în dreapta. g 

— Vrei să ştii dacă am înnebunit la loc?... Aştia vin şi 

pleacă. 

Millie nu-şi putu reţine zâmbetul. 

— ţi place să vorbeşti deschis, nu-i aşa, Sojee? Care 
„Aştia”? 

— Îngerii. Îngerii şi diavolii. Îi aud şi pe unii, şi pe 
alţii. Câteodată îi mai şi văd. 

Millie dădu din cap. 

— Ce-ţi cer să faci? l 

— Tot ce cer ei de obicei. Ingerii zic că eu sunt 
aleasa. Sunt apărătoarea lor în războiul pe care-l 
poartă aici, pe Pământ, împotriva diavolilor. Care îmi 
vorbesc despre fostul meu soţ şi mă îndeamnă să mă 
sinucid. Adevărul e că îi aud tot timpul, iar în unele zile 
îi şi cred. 

Millie nu reuşi să se abţină. 

— Şi azi? 

— Oh, ziua de azi e bună. Azi se mulţumesc să 
trăncănească în spatele autobuzului. Nu-i las la volan. 

Discuţia era suprarealistă şi în acelaşi timp 
eliberatoare. Suferințele femeii din faţa ei le eclipsau 
cu uşurinţă pe ale ei. Ea avea să-şi depăşească într-un 
fel sau altul criza. Însă, dacă nu se petrecea un 
miracol, Sojee urma să sufere de schizofrenie şi 
distonie tardivă tot restul vieţii. 

Millie oftă şi îi arătă fotografia. 

— Probabil că nu l-ai văzut... 

Se aştepta la o ridicare din umeri, dar nu-şi putea 
alunga o speranţă firavă - trezită de vagabondul care 
spusese „Kaneeshei Idioata nu-i scapă nimic”. Dar nu 
se aşteptase nicidecum ca femeia să-şi dea ochii peste 
cap şi i se înmoaie genunchii. 

Injură şi se repezi s-o susţină, scăpând din mâini 
capsatorul şi anunţurile. Sojee era mai înaltă şi mai 

masivă decât ea, dar reuşi totuşi s-o prindă înainte să 
cadă şi să dea cu capul de asfalt. 

De ce-a leşinat? îşi cobori privirea spre faţa femeii, 
care căpătase pe neaşteptate o altă înfăţişare. Distonia 
tardivă dispăruse odată cu pierderea cunoştinţei şi 
figura relaxată i se transformase dintr-un soi de 
caricatură a nebuniei într-un chip obişnuit. £ frumoasă. 
Işi dori brusc să plângă. 

Inşfăcă o cutie de carton de lângă tomberon şi o 
apăsă cu genunchiul, reuşind s-o deschidă şi s-o 
îndoaie apoi cu o singură mână. O strecură sub capul 
lui Sojee. 

Femeia începea deja să se agite. Pleoapele îi fâlfâiră 
şi scoase un geamăt uşor. | s-ar fi putut face rău dintr- 
o sută de motive, dar Millie era în stare să jure că 
fusese un soi de leşin de modă veche. 

să fi fost din cauza fotografiei lui Davy? Oare ce 
văzuse femeia aia? 

Auzi paşi în spate şi întoarse capul. Cei doi vagabonzi 
de vizavi, reciclatorul şi tipul cu câinele, tocmai 
traversaseră strada 

— lisuse, cucoană! Ce i-ai făcut? 

— A leşinat. 

Ploaia tot mai puternică lovea faţa lui Sojee. Millie 
scutură din cap. 

— Chemaţi un taxi. Trebuie să găsesc pe cineva care 
s-o ajute. 

Cei doi se holbară la ea ca la un extraterestru. 

— Ei, nu se poate? Dacă mai stă mult aici o să fie 
udă leoarcă! 

— Cucoană, niciun taxi nu opreşte pentru de-alde 
noi, făcu reciclatorul. 

Millie clipi nedumerită. 

— Bine. Voi aduceţi-o pe ea. Opresc eu taxiul. 

Îşi luă capsatorul de pe jos şi şi-l băgă în buzunar. 
Abandonă fluturaşii - jumătate erau deja îmbibaţi de 
apă, iar ceilalţi aveau s-o facă în curând. Dar n-avea 
importanţă. Originalul era la Kinko's, putea să facă alte 
copii oricând. 

Avu nevoie de zece minute să găsească o maşină. 
Ploaia se înteţea şi toată lumea căuta taxiuri. Când 
reveni pe alee, vagabonzii o ajutau pe Sojee să se ţină 
pe picioare. 

Însă când dădu cu ochii pe Millie, femeia tresări şi 
încercă să se desprindă de cei doi, fiind cât pe ce să 
cadă. 

— Nu mă atinge! 

Chipul îi zvâcnea din nou, scotea limba, clipea 
strângând îndelung din pleoape. 

Millie îşi deschise palmele şi se strădui să arate cât 
mai inofensiv cu putinţă. 

— Ai nevoie de ajutor, Sojee. Ai leşinat. Lasă-mă să 
te duc la doctor. 

— În niciun caz! Am fost luată prin surprindere, atâta 
tot. Şi n-am mâncat azi. Nici n-am dormit - e din cauza 
ploii. 

— Atunci vino cu mine, îţi găsesc ceva de mâncare. 
Nu-ţi cere nimeni să faci ce nu vrei. 


Portarul hotelului păru evident nemulţumit când o 
văzu intrând cu Sojee în holul de la recepţie. Millie fu 
cât pe ce s-o ducă în restaurant, doar ca să-l enerveze, 
dar în loc de asta, o conduse sus şi comandă masa în 
cameră. 

— Tipii ăştia nu se mişcă prea repede, zise ea. N-ai 
vrea să te-ntinzi, să te odihneşti până aduc mâncarea? 


65 


Sojee se holba în gol, peste umărul ei. Tresări când îi 
auzi vocea. 

— |mi cer scuze, ce spuneai? 

Millie se răsuci. Faianţa aurie şi robinetele lucioase 
de crom din camera de baie străluceau uşor în lumina 
fosforescentă. Se întoarse din nou spre Sojee. 

— Sau poate vrei să faci o baie? 

Femeia răspunse cu o înclinare a capului. 

— Oh, da, te rog. In adăposturi se poate face duş, 
dar ţi se fură lucrurile, jos e o băltoacă rece de zece 
centimetri şi apa nu e niciodată fierbinte. 

Millie dădu din cap. 

— Încuie uşa, dacă preferi. N-am nimic împotrivă. 

Sojee avu nevoie de mai mult timp decât serviciul în 
cameră. Millie profită de lipsa ei ca să-şi scoată 
emițătorul şi să închidă microfonul. Mâncarea era 
aproape rece când apăru Sojee. 

Millie începea să-i descifreze ceva mai bine expresiile 
feţei, să-i deosebească spasmele întâmplătoare de 
expresia adevăratelor sentimente. Şi intensitatea 
emoţiilor o surprinse. Schizofrenicii sunt cunoscuţi 
pentru indiferența lor - niciodată prea încântați, 
niciodată prea trişti. Când îşi făcu apariţia, Sojee părea 
mai mult decât mulţumită. 

Millie îi arătă mâncarea. 

— Sper că nu eşti vegetariană. Am comandat pui. 

Sojee trase scurt aerul pe nări şi îşi linse buze. 

— Puiul e excelent. 

Însă ezită. 

— Atunci haide. Serveşte-te. Te rog. 

La început, în vreme ce Sojee mânca grăbită, Millie 
păstră tăcerea, îşi unse cu unt o chiflă din care începu 
să muşte bucăţi mici, cu mişcări uşoare, aşteptând 

încordată. Nu voia s-o sperie. 

Sojee era bine educată - îndepărtă oasele şi mâncă 
numai cu furculita şi cuțitul, tamponându-şi buzele cu 
şervetul de pânză după fiecare câteva înghiţituri. Millie 
ar fi luat puiul în mână, deşi mâncase de curând. Poate 
că Sojee avea un comportament obsesiv-compulsiv, 
însă Millie nu privea astfel lucrurile. Dacă îşi solicita 
muşchii feţei - muşca, mesteca sau bea - mişcările 
dezordonate şi spasmele încetau până în clipa în care 
se relaxa. Atunci reîncepea să scoată limba şi să 
clipească prelung. 

— N-am ştiut ce sosuri îţi plac, dar acolo ai, în plus, şi 
unul italienesc, spuse Millie când femeia îşi îndreptă 
atenţia spre salată. 

Sojee îl folosi cu prudenţă. 

— Cel italian e sigur. Îmi place grozav brânza 
mucegăită, dar am o uşoară intoleranţă la produsele 
lactate. 

Millie dădu din cap. O mânca limba s-o întrebe din 
nou despre Davy, însă nu se temea doar să n-o sperie 
iarăşi, ci şi să nu afle cumva că nu-l văzuse niciodată. 

Sojee nu se mai grăbea acum, mesteca salata cu 
atenţie, dând la o parte ceapa, dar lichidând tot restul 
şi ştergând cu delicateţe sosul şi zeama de carne de 
pui din farfurie cu o bucată de pâine. 

Când dispăru totul, cu excepţia câtorva bucăţi de 
ceapă tăiată, Sojee îşi şterse cu minuţiozitate buzele 
cu şervetul de pânză pe care îl împături apoi şi îl aşeză 
exact în mijlocul farfuriei lucioase. Oftă şi se lăsă pe 
spătarul scaunului. 

— Ştiu că vrei să-mi pui o întrebare - scrie pe toată 
faţa ta. 

Încordată, îngrijorată şi concentrată, Millie fu luată cu 

desăvârşire prin surprindere. Izbucni în râs, şi hohotul 
scurt aproape că spulberă atitudinea rezervată pe care 
şi-o păstra cu grijă, aşa cum n-o mai făcuse nimic din 
toate cele petrecute de la dispariţia lui Davy. Intoarse 
capul spre perete şi strânse puternic din pleoape, 
respirând cu băgare de seamă. Momentul trecu şi ea 
îşi păstră controlul, dar ochii îi ardeau. 

— Da. Incepusem deja să ţi-o pun, dar ai leşinat când 
ţi-am arătat fotografia lui. 

Sojee îşi feri pentru o clipă privirea şi limba încetă 
să-i mai zvâcnească în timp ce strângea din buze. 

— Da. Am fost uluită, asta e sigur. Se îndesă mai tare 
în scaun. L-am luat drept o vedenie. Probabil că eram 
dusă rău când l-am zărit. Mi se părea că tot apare şi 
dispare. 

Arătă cu degetul către paltonul ei, întins peste 
suportul de bagaje de lângă uşă. 

— El m-a dus să-l iau. Acum tremuram de frig în 
zăpadă, iar în clipa următoare eram la Macy's, numai 
că nu aici, lângă Pentagon City, ci la ăla din New York, 
şi el mă întreba ce palton îmi place. Vânzătorii nu 
voiau nici în ruptul capului să se-apropie de mine, dar 
el s-a ţinut de capul lor ca mâţa după şoarece, n-a vrut 
să audă vreun nu drept răspuns. După ce am găsit 
paltonul ăsta, nu mi l-am mai scos. El l-a plătit cu 
bancnote de o sută şi am plecat, şi pe urmă m-am 
pomenit din nou pe stradă, dar în D.C. Ştiu că s-a- 
ntâmplat ceva, dar totul mi s-a părut atât de ciudat, 
habar n-am ce-a fost real şi ce nu. Intinse mâna spre 
palton. In afară de ăsta, desigur. Il port tot timpul, 
chiar dacă e foarte cald, fiindcă sunt sigură c-o să se 
evapore cât de curând. O să dispară, ca îngerul meu. 

— Îngerul tău? 


68 


— Ei, păi cum altcumva ai vrea să-i zic? 

Millie scoase din nou fotografia. 

— Se numeşte Davy. E soţul meu. Şi a dispărut, 
adăugă după o clipă. 

Incăperea părea neclară, aşa că îşi şterse ochelarii, 
ceea ce n-o ajută cu nimic. Apoi îşi suflă nasul, ceea ce 
o ajută oarecum. 

— Când ţi-a cumpărat paltonul? 

— Pe 3 ianuarie. Când a venit un val de aer arctic şi 
au îngheţat toţi portocalii din Florida. În D.C. erau trei 
grade sub zero. O să dispari şi tu? 

Fir-ar să fie. Sunt două luni de-atunci. 

— De ce crezi asta? 

Millie îşi aduse aminte cum sărise din vestul 
Texasului în Oklahoma şi simţi un gol în stomac. 
Presupun că e cu putință. 

— Păi, un înger ar trebui să fie însurat tot cu un 
înger, nu? Se uită la haina albastră de ploaie. Sau 
poate eşti Doamna Albastră. 

— Doamna Albastră? 

Millie scutură din cap şi îşi scoase asta din gând. 

— Atunci l-ai văzut ultima dată pe Davy? În ziua în 
care ţi-a cumpărat paltonul? 

— A mai trecut pe la mine acum o lună. M-a întrebat 
cum mă descurc şi mi-a dat ceva bani. 

— Dar nu l-ai văzut în ultima săptămână? 

Sojee clătină din cap. Millie îşi simţi colţurile gurii 
lăsându-se în jos, şi asta o surprinse. Vino-ţi în fire, 
fetițo! O să plângi mai târziu. 

Inspiră adânc şi expiră printre buzele strânse. 
Respirația Lamaze, îşi spuse, şi gândul aproape că-i 
readuse lacrimile în ochi. 

Sojee o privea, cu fruntea încruntată, cu ochii 

îngustaţi. 

— Ai irosit o masă bună pe mine? 

Millie scutură din cap. N 

— Mâncarea n-a fost niciodată mai puțin irosită. Işi 
supse buza de jos şi se uită la Sojee. Aş zice că avem 
nevoie şi de desert. 

Sojee deschise gura, apoi o închise. 

— Adu-l încoace, spuse, după ce scoase limba de 
câteva ori. 

Comandară ceva simplu, plăcintă cu mere cu 
îngheţată şi cafea - decofeinizată pentru Sojee. 

— Ce nume e ăsta, Sojee? 

— O prescurtare de la Sojourner. De fapt mă numesc 
Sojourner Truth Johnson, dar cum Dumnezeu ai putea 
să tot repeţi asta în stânga şi-n dreapta când ai şase 
ani? Adevărul e că mi s-a spus Sojee de când mă ştiu. 

Tăcură amândouă preţ de o clipă. Apoi vorbi Sojee: 

— Aş putea să-ntreb peste tot... prin adăposturi, prin 
cantine. Probabil c-o fi văzut cineva ceva. 

Millie simţi din nou un nod în gât. 

— Ţi-aş fi extrem de recunoscătoare. 

Simţi brusc nevoia să-şi sufle nasul şi folosi şervetul 
din poală. Avea impresia că toată fiinţa ei e o rană 
deschisă. Credeam că tin totul sub control. Necazurile 
nu putuseră pătrunde dincolo sistemul ei de apărare, 
dar bunătatea reuşise să creeze o breşă. 

După ce-şi şterse ochii, văzu că Sojee o privea. 

— Ar trebui să plec, ca să te poţi odihni. 

Millie dădu să încuviinţeze absentă, apoi scutură din 
cap. 

— Unde să pleci? Nu spuneai că astăzi n-ai dormit 
deloc? 

Se uită cu subinţeles înspre cele două paturi mari. 

De data asta, cea cu ochii în lacrimi era Sojee. 

— Vorbeşti serios? 

— Patul ăla e liber, Sojee. L-ai putea folosi tu. Zâmbi. 
E în interesul meu să fii odihnită mâine, când o să pui 
întrebări peste tot. 

6 
„Acum poţi să speli podeaua” 


Ultima dată am stat atâta vreme într-o cameră acum 
paisprezece ani, dar chiar şi atunci tot o mai 
părăseam, fiindcă mergeam la şcoală. 

Şi nu era vorba doar de a rămâne într-o singură 
cameră. Davy stătea în aer liber mai mult decât 
majoritatea oamenilor. Starea vremii nu îl constrângea, 
ca pe alţii. Când ploua, ningea sau era prea frig, sărea 
pur şi simplu în altă parte, rămânând de obicei, dar nu 
întotdeauna, în aceeaşi emisferă. În State, primele ore 
ale dimineţii erau întotdeauna momentul potrivit 
pentru o plimbare pe esplanada din Brighton, Sussex, 
sau pe Cambrian Way, cutreierând pajiştile înalte din 
munţii Ţării Galilor. După-amiaza târzie din Oklahoma 
era excelentă pentru o scufundare cu tub de oxigen la 
Hamoa Beach, pe coasta estică a insulei Maui, sau 
pentru o vizită la petroglifele Puako, de pe Big Island. 

Statul între aceiaşi patru pereţi i se punea pe suflet. 
Ajunsese cu siguranţă în acea fază a convalescenţei 
care se putea numi „mă simt destul de bine ca să fiu 
irascibil”. E destul de greu să-ţi revii după o operaţie şi 
când nu eşti legat de perete. lar când eşti - irascibil e 
puţin spus. 

li scoseseră sonda şi puseseră alături o toaletă 
portabilă, apoi, după toate aparențele făcând mane- 
vrele din partea cealaltă a peretelui din spatele 
patului, slăbiseră lanţurile ca să poată ajunge la ea, la 
chiuvetă, ba chiar şi până la piciorul patului. 

Se puse în mişcare, de la perete către pat, oprindu- 

se brusc în punctul în care se termina lanţul, după care 
făcu cale-ntoarsă. Manevrarea lanțurilor îi devenise o a 
doua natură, iar zângănitul şi alunecarea lor de podea 
erau deja zgomote de fond. 

Spuneti-mi Jacob Marley, şi gata. 

Nu-i păsa că n-avea nimic pe sub cămaşa de spital şi 
că, la fiecare întoarcere, îşi expunea fesele în văzul 
celor din spatele oglinzii. Bănuia că foiala lui începea 
să-i calce pe răpitori pe nervi. Vocea computerizată i 
se adresă: 

— N-ai vrea să te uiţi la nişte filme? 

El răspunse cu un râs scurt şi acru. 

— Ba da, mi-ar plăcea Sta/ag17, Evadare din Cotet, 
Alcatraz şi Marea Evadare. Apoi, fiindcă nu i se 
răspunse, adăugă: Vreau şi o minge şi-o mănuşă de 
baseball. 

Nu primi nici-o replică, dar pe tava pe care i se aduse 
prânzul era şi o carte: Contele de Monte Cristo. a 

Ei bine, cineva are simtul umorului. O deschise. „In 
Ziua de 24 februarie 1810, santinela de la Notre-Dame 
de la Garde semnală Faraonul, o corabie cu trei 
catarge, care venea din Smirna, Triest şi Neapole.” 

Mai citise romanul de două ori, dar, n-având altceva 
de făcut, îl reîncepu, parcurse primele trei capitole, 
apoi aruncă de-a latul camerei cartea, care ricoşă de 
fereastra de supraveghere cu aspect de oglindă. 

De la ultima lectură se scursese ceva timp şi, deşi îşi 
aducea aminte că era o poveste despre evadare din 
temniţă şi despre răzbunare, uitase cât de mult 
justifica răzbunarea de mai târziu vorbind, mai presus 
de toate, despre trădare. 

Cineva a ştiut de întâlnirea aia. Sau a ştiut destul de 
multe ca să-l urmărească pe Brian. Şi trădătorul nu era 

Brian. Agentul se eliberase cu desăvârşire de toate 
suspiciunile care ar fi putut plana asupra lui. 

Se uită la cartea rămasă în locul unde căzuse. 
Intenţionase s-o arunce destul de departe ca să nu mai 
poată ajunge la ea, dar ricoşase, întorcându-se ca un 
bumerang la piciorul patului. Întinse braţul şi sări. 

Lanţurile se răsuciră şerpeşte, unduind către perete 
şi apoi către el şi pocnindu-l dureros peste încheieturile 
mâinilor şi peste glezne, dar ajunsese unde dorea şi 
recuperase cartea. 

Putea sări în zona acoperită de lanţuri. 

Dar numai riscând să-şi rupă încheietura unei mâini 
sau o gleznă. 

Anumite porţiuni de lanţ intrau instantaneu într-o 
mişcare accelerată, pe o distanţă care nu depăşea cu 
mult un metru, dar energia transmisă tuturor celorlalte 
era remarcabilă. Tencuiala transformată în praf plutea 
în aerul din preajma peretelui cu orificii prost finisate în 
care dispăreau lanţurile. 

Se întrebă dacă supraveghetorii săi văzuseră ceva 
sau dacă înţeleseseră care erau implicaţiile. Aşteptă 
câteva clipe, însă difuzorul nu emise nimic ca reacţie. 
Uşa nu se clinti. 

Aşa că deschise cartea. Parcursese partea despre 
trădare. Poate sosise momentul să vadă cum stăteau 
lucrurile cu evadarea. 


În seara aceea îi aduseră cina, ca de-obicei, alţi doi 
bărbaţi în costume medicale şi cu măşti de chirurg. 

Davy nu se simţea prea bine. Cicatricea care-i 
străbătea partea de sus a pieptului, urcând pe gât, îl 
durea fără încetare, iar sub piele locul era sensibil. Dar 
era plin de energie. 

Aşa că le smulse măştile. 

Citea liniştit în pat, dar în secunda următoare era în 
picioare, în cel mai îndepărtat punct în care putea 
ajunge, cu mâinile întinse şi înşfăcând măştile 
indivizilor, exact în momentul în care reculul lanțurilor 
îl trăgea de încheieturi. De fapt nu degetele lui, ci mai 
degrabă lanţurile smulseră măştile de hârtie. 

Cei doi se retraseră dintr-un salt şi cel care ţinea 
tava o scapă cu un zăngănit. Se opriră la o distanţă la 
care nu-i putea atinge şi se holbară la el uluiţi, sau 
poate chiar înfricoşaţi. 

Davy nu era sigur, dar i se păru că îl recunoştea pe 
unul dintre ei, că îl văzuse la restaurant - făcuse parte 
din echipajul ambulanţei, era un bărbat blond cu 
bărbia teşită şi sprâncene într-atât de albe încât erau 
aproape invizibile. Celălalt era un tip cu nasul coroiat, 
sprâncene roşcate stufoase şi pistrui. Nu era prea 
tânăr - părea de patruzeci şi ceva de ani. N 

Se uită la ei sorbindu-i din ochi cu lăcomie. li erau 
duşmani, dar fețele lor erau primele pe care le vedea 
după multe zile, poate chiar după săptămâni. N-avea 
idee cât timp fusese drogat. 

Blondul îşi ridică mâna către obraz, de unde începea 
să i se prelingă un firicel de sânge. Probabil că Davy îl 
atinsese cu vârful unei unghii. 

— Îmi cer scuze, i se adresă, gesticulând. Şi lanţurile 
îi zăngăniră iarăşi. N-am vrut să te zgârii. 

Difuzorul emise vocea computerizată. 

— Părăsiţi încăperea, domnilor. 

Cei doi făcură stânga-mprejur şi ieşiră fără nici-o 
vorbă. 

Davy oftă. 

Nu putea ajunge la tava cu mâncare, la mica felie de 

friptură, la cartofii copţi şi la salată, care zăceau acum 
laolaltă într-o mică băltoacă de lapte. Se uită spre 
oglindă. 

— Am vreo şansă să primesc cina? 

Urmă o tăcere şi tocmai se gândea că îl ignorau, sau 
că nu-l auziseră, când vocea computerizată îi răspunse 
brusc. 

— Aş zice că... nu. 

El ridică din umeri cu un aer filozofic şi o luă către 
pat. În aer plutea din nou praf de tencuială şi pe podea 
căzuseră fărâme de glet. Se apropie de peretele cu 
găuri, din care ieşeau lanţurile. Izbuti să arunce o 
privire în camera de alături, slab luminată, dar nu putu 
să vadă unde ajungeau lanţurile. Se lăsau în jos şi 
dispăreau. Când smuci de unul, constată că era tot 
atât de bine fixat ca întotdeauna. 

Se întoarse în pat şi începu să citească. 


În dimineaţa următoare, situaţia se schimbă. 

Îşi făcură apariţia înainte de micul dejun, exact după 
ce terminase cu toaleta portabilă, trei persoane în 
costume medicale, dar măştile le lipseau. 

Doi erau bărbaţii cărora le dezgolise feţele cu o 
seară înainte. Doi haidamaci. O să le spun Haidamacul 
Unu şi Haidamacul Doi. A treia persoană era chelneriţă 
brunetă de la Interrobang. 

Femeia care-l omorâse pe Brian Cox. 

Se opriră la o distanţă care depăşea lungimea 
lanțurilor, cele două brute stând cu puţin în spatele 
femeii. Davy se gândi la început că erau prudenţi, că 
se temeau de el din cauza celor petrecute cu o seară 
înainte, însă îşi dădu seama că era mai degrabă vorba 
de ierarhie. 

Femeia le era şefă şi îi ştiau de frică. 

Un comportament înțelept. Foarte înțelept. 

Era nehotărât. Ar fi sărit dacă ar fi fost liber. Cât mai 
departe? Sau aş fi înşfăcat-o şi aş fi aruncat-o de pe 
Empire State Building? Şi oare aş fi prins-o înainte să 
atingă pământul? 

— Dă-te jos din pat, spuse ea. 

Davy se lăsă să alunece dincolo de margine şi se 
ridică. | se întâmpla pentru prima dată în atât de multe 
zile să fie conştient de cămaşa lui de noapte desfăcută 
la spate şi de fesele dezgolite. Oricum, stând în 
picioare se simţea mai în siguranţă. Remarcă părul 
femeii, dat peste cap şi adunat în acelaşi coc strâns, şi 
văzu că era tot atât de machiată, cu deosebirea că 
fardul nu i se mai prelingea în josul feţei, ca atunci, în 
ploaie. Dacă trage, poate reuşesc să sar în lateral... 

Lanţurile începură să zornăie pe podea, trase spre 
perete, tensionându-se. Fu nevoit să-şi târşească 
picioarele de-a-ndăratelea, mişcându-se odată cu ele. 
Când se opriră le smuci, dar nu le ţinea cineva - erau 
fixate, într-un fel sau altul, în poziţia aceea, scurtate. 

— OK, la treabă! 

De data asta nu vorbise cu Davy. Haidamacul Unu şi 
Haidamacul Doi traseră patul de lângă perete - 
îndepărtându-l de el - deblocară frânele şi îl deplasară 
pe role, dându-l deoparte. 

Lui Davy nu-i plăcea cum stăteau lucrurile - fiind 
țintuit la perete, îşi amintea de tatăl lui şi de catarama 
de rodeo din capătul curelei învârtite în aer. Işi simţi 
stomacul strângându-se ghem şi îşi umezi buzele, 
temându-se într-o oarecare măsură că avea să fie luat 
la bătaie. 

Lanţurile îşi slăbiră strânsoarea şi el făcu un pas 

înainte, aşteptându-se să fie oprit în locul unde se 
aflaseră picioarele patului. In schimb, cei doi haidamaci 
şi femeia se retraseră, lipindu-se de uşă. Lanţurile îl 
opriră când nu-l mai despărţeau de ei decât doi metri. 
Lungimea lor îi permitea să meargă aproape prin toată 
încăperea, cu excepţia zonei de lângă peretele cu 
oglinda şi a celei de lângă uşă. 

— Adu găleata, spuse femeia. 

Nu i se adresase lui nici de data asta. Roşcatul cu 
nas coroiat dispăru dincolo de uşă şi reveni cu o 
găleată galbenă, de plastic, cu storcător de mop. 
Mopul era în ea, şi Davy auzi lichidul clipocind. Pe urmă 
simţi mirosul puternic al dezinfectantului cu aromă de 
pin. 

— Vreţi să spăl podeaua? întrebă el. 

Cu mopul ăla aş putea ajunge până la voi. 

Femeia îl privi cu ochii îngustaţi. 

— Peste un minut, răspunse ea, întorcându-şi capul 
în direcţia oglinzii. Când termini. 

Davy tuşi. Se încruntă. Nu era răcit. Nu băuse şi nu 
mâncase nimic. M-am înecat cu salivă? 

Tuşi iarăşi, mai puternic. Şi avu senzaţia bizară a 
unei furnicături în gâtlej. Tuşea destul de tare ca să se 
îndoaie de mijloc, dar imediat ce încetă spasmul reuşi 
să respire cu uşurinţă şi nu mai simţi nimic în gât. 

— Asta e tot? întrebă femeia, cu ochii la oglindă. 

Vocea computerizată îi răspunse: 

— Calibrare. O mică stimulare. /ată nivelul ope- 
raţional. 

Davy se aplecă, începu să vomite cu violenţă, nu se 
mai putu ţine pe picioare şi se prăbuşi la podea. 
Pieptul îl durea de parcă i-ar fi înfipt cineva un pumnal 
lângă inimă şi îi era greu să respire. Vomă iarăşi şi 

iarăşi, deşi primele spasme fuseseră atât de 
spectaculoase încât acum nu mai elimina decât fiere. 

Totul încetă pe neaşteptate. 

Zăcea pe-o parte, în băltoaca formată din propria 
vomă, cu părul şi faţa năclăite, lipicioase. Icni, dar nu 
cu forţa cutremurătoare de mai înainte. Un acces 
blând, prin comparaţie. Incercă să nu respire pe nas. 

— Oh, Hristoase. 

Îşi dădu seama că-şi pierduse şi controlul in- 
testinelor, după toate aparențele cu aceeaşi violenţă 
cu care  vărsase. Duhoarea amestecată era 
îngreţoşătoare, însă pur şi simplu nu mai avea ce să 
vomeze. 

Se ridică în picioare, conştient de muşchii îndureraţi 
ai stomacului şi cu punctele tot atât de dureroase din 
umăr, din cot şi din tâmpla cu care se izbise de podea. 
Durerea din piept se domolise, dar spectrul anginei 
pectorale nu se dădea dus. Avea o mână neatinsă de 
vomă, cu care îşi pipăi uşor capul. Işi retrase degetele 
pline de sânge. 

Îi venea greu să privească în ochii celorlalţi. Deşi era 
sigur că totul se petrecuse din vina lor - nu din a lui - 
se simţea umilit, îi era ruşine. 

Cei doi bărbaţi îl priveau albi la faţă, iar tenul 
Haidamacului Unu, blondul, căpătase chiar o tentă de 
verde. Femeia nu părea afectată. Împinse găleata cu 
apă în acea parte a încăperii accesibilă pentru Davy şi 
lăsă mopul să cadă de podeaua de care ricoşă - toc, 
toc, toc - de trei ori la rând. 

Haidamacii se grăbită să iasă. Femeia se opri în uşa 
deschisă şi îşi îndesă câteva fire de păr în coc. Zâmbi. 

— Acum poţi să speli podeaua. 

încercă de două ori înainte de a reuşi să se ridice. 

Era neputincios ca un pisoi şi, când se văzu în picioare, 
încăperea se învârti în jurul lui. Îşi concentră toate 
eforturile ca să rămână în poziţie verticală. 

Ei bine, singurul avantaj era că, lanţurile fiind mai 
lungi, putea să intre în camera de baie de alături şi să 
se folosească de cadă. Inainte de incident îşi dorise să 
facă o baie, însă în clipa aceea, când îl mânjeau trei 
soiuri diferite de fluide corporale, dorinţa se 
transformase în urgență. 

Camera de baie era de tip standard, cu excepţia 
faptului că oglinda amplă de deasupra chiuvetei fusese 
evident înlocuită - vopseaua şi cu stratul exterior de 
glet se desprinseseră odată cu adezivul de pe sticlă - 
cu una metalică, mai mică, prinsă cu şuruburi. Davy 
aruncă o privire în ea şi se grăbi să se uite în altă 
parte. 

Fu cât pe ce să se dea bătut din cauza cămăşii. Era 
de unică folosinţă, însă greu de rupt din cauza fibrelor 
ce străbăteau hârtia din care era croită şi, cu toate că 
reuşi să desfacă nodurile de la spate, lanţurile îl 
împiedicau să şi-o scoată. În cele din urmă îşi adună 
toată puterea şi o sfâşie deasupra umerilor, ceea ce îi 
permise s-o scoată de pe lanţuri. O făcu ghemotoc şi o 
îndesă în micul coş de plastic pentru gunoaie. 

Nu ştia dacă în baie exista o cameră video. Trase 
perdeaua duşului şi, cu faţa udă, îşi îngădui să plângă. 
Se strădui să plângă în tăcere, acoperind zgomotul cu 
al jetului de apă, dar nu se opri decât după câteva 
minute. 

Găsi o sticlă cu săpun lichid lângă duş şi se frecă de 
mai multe ori, până când îşi îndureră pielea. Ştia că 
îndepărtase toată mizeria şi totuşi nu se simţea curat. 

Flaconul plin de săpun pe exterior îi alunecă printre 

degete şi căzu în cadă. Îl ridică gemând şi se holbă la 
el. Se întoarse cu spatele la duş şi pulveriză săpun sub 
căptuşeala cătuşei de la mâna stângă, răsucindu-şi 
antebraţul ca să-l întindă cât mai uniform în jurul 
încheieturii. 

Incercă să lase mâna cât mai moale în timp ce 
trăgea de cătuşă şi o răsucea, coborând-o spre 
rădăcina degetului mare. Căptuşeala se comprimă într- 
o oarecare măsură, însă cătuşa se opri chiar lângă 
încheieturile degetelor strânse grămadă - dar 
alunecase mai mult decât s-ar fi aşteptat. Se întrebă ce 
s-ar fi întâmplat dacă şi-ar fi uns ambele încheieturi cu 
săpun şi ar fi încercat să sară. 

Se uită în jos. Oricât săpun ar fi folosit, cătuşele din 
jurul gleznelor n-aveau cum să-i treacă peste labele 
picioarelor. Oftă şi se clăti de săpunul de sub 
căptuşeală. 

In timp ce se ştergea, aruncă o privire în oglinda de 
oţel de deasupra chiuvetei şi se cutremură. Cicatricea 
de pe piept îi cobora în semicerc de sub claviculă şi 
avea nuanţa roşie a țesutului încă nevindecat. O alta, 
mai mică, mai dreaptă şi de aceeaşi culoare, i se 
prelungea până pe la jumătatea stângă a gâtului. Ar fi 
vrut să-şi sfâşie pielea cu unghiile şi să scoată 
indiferent ce îi puseseră acolo, dar, judecând după 
cicatrice, îşi dădu seama că era, probabil, foarte 
aproape de jugulară. 

Îşi privi chipul. Cicatricele erau groaznice, prin ele 
însele şi prin ceea ce ascundeau, dar ceea ce zări în 
propriii săi ochi era cu mult mai cumplit, mai 
înfricoşător. Se văzu nevoit să se uite în altă parte şi 
simţi că în clipa aceea nu era în stare să se privească 
iarăşi. 

Când se întoarse în cameră, înfăşurat în prosop, găsi 
pe pat o uniformă de spital. Luă pantalonii şi observă 
că în locul cusăturilor exterioare aveau arici, de la talie 
până la manşetă, ceea ce îi permitea să-i îmbrace 
nestânjenit de cătuşe. La bluza cu mânecă scurtă, 
ariciul era plasat din talie până la subrat. Şi-o putea 
trage peste cap, închizând-o apoi pe lateral. 

Îi plăcea să poarte din nou pantaloni, dar prevederea 
paznicilor săi îl neliniştea. Se părea că nu intenționau 
să-i scoată cătuşele prea curând. 

Încăperea puţea, mizeria pe care o făcuse şi urmele 
lui rămăseseră pe jos. Aşa cum procedase sub duş, 
spălă podeaua de mai multe ori decât ar fi fost 
necesar. 

De fapt nu încerci să cureti mizeria, nu-i aşa, Davy? 
Indiferent de câte ori ai spăla duşumeaua, nu poți să 
schimbi trecutul. S-a întâmplat. 

Și probabil se va repeta. 

7 
„Stii, planul nostru nu era chiar 
aşa” 


După ce o înarmă cu o grămadă de fluturaşi şi cu un 
capsator, Millie o lăsă pe Sojee pe Columbia, lângă 
Casa lui Hristos. 

— O să-ntreb pe toată lumea, îi promise femeia. Te 
sun dacă aflu ceva. 

Millie îi întinse nişte mărunţiş. 

— Sună-mă pe la cinci, chiar dacă nu descoperi 
nimic, OK? 

Sojee plescăi de mai multe ori din buze înainte de a 
spune, în cele din urmă: 

— Da, OK. Pe la cinci. 

Millie îi ceru taximetristului s-o ducă în faţa cafenelei 
Interrobang. Merse încet de-a lungul străzii şi dădu 
colţul spre aleea la care o numea, în gândurile ei, 
„punctul de pornire” - locul în care murise Cox şi 
probabil ultimul loc unde fusese zărit Davy. 

Spera că nu „pornise” spre aceeaşi destinaţie ca 
Brian Cox. 

Deşi luase micul dejun cu Sojee, intră în local şi 
solicită o masă la geam, chiar masa aia, îşi imagină ea. 

Ferestrele erau mărginite de afişe care prezentau 
diverse spectacole, cursuri de dans sau de arte 
marţiale, şi de anunţurile unor persoane în căutare de 
colegi de apartament. Cele dezlipite lăsaseră în urmă 
recife şi bancuri de scotch îngălbenit. Geamul de /ângă 

ea făcea excepţie. Părea înlocuit de curând. Susţinea 
câteva afişe, însă nimic nu dovedea că mai existaseră 
şi altele, care fuseseră înlăturate. Era nou. 

Işi comandă o cafea, dar nu o gustă. 

Probabil că străinilor nu li se mai permitea s-o facă 
pe chelnerii, însă nu era momentul potrivit pentru o 
verificare. 

În dimineaţa aceea se simţea oarecum ciudat, de 
parcă s-ar fi întors o pagină. In ziua precedentă se tot 
uitase după agenţi NSA, dar adevărul era că nu zărise 
niciunul. Îşi închipuia că se mențineau la distanţă, 
bazându-se pe microfonul ei şi pe verificări 
intermitente şi sperând să-i momească pe răpitorii lui 
Davy, scoţându-i la lumină. După cele şapte zile 
petrecute sub supraveghere în Stillwater, absenţa lor 
era palpabilă. 

În dimineaţa aceea o mânca spatele. 

Sunt undeva, afară. 

În sinea ei, o pufni râsul. 

Îți imaginezi tot felul de lucruri. 

Mâncărimea persista, nu reuşea să scape de ea, 
oricât s-ar fi frecat de spătarul scaunului. 

leşi din Interrobang şi se îndreptă est, pe trotuare 
atât de aglomerate încât oricine ar fi putut s-o 
urmărească fără să fie observat. Pe lângă ea trecu un 
taxi, urmat de un altul. Celui de-al treilea îi făcu semn, 
gândindu-se jenată la Sherlock Holmes. 

— La mall, vă rog, lângă Capitoliu, îi ceru şoferului. 

Cobori la intersecţia dintre Fourth şi Independence şi 
traversă pajiştea, către aripa estică a National Gallery. 
Urcă scările spre nivelul de sus, unde imensa sculptură 
mobilă a lui Calder, roşie cu negru, atârna sub 
acoperişul de sticlă faţetată, dar, când ajunse pe un 

palier, tocmai se deschideau uşile ascensorului, lăsând 
să iasă o femeie cu un cărucior în care se agita un 
bebeluş. Millie nu auzi pe nimeni pe trepte, dar se 
grăbi să intre în lift. Uşile se închiseră şi ascensorul îşi 
reluă mişcarea. Dar ea nu cobori la ultimul etaj, ci 
apăsă butonul pentru subsol, unde se urcă pe banda 
rulantă care străbătea aglomeraţia întinzându-se către 
vest, spre aripa mai veche a clădirii. Odată ajunsă în 
capăt, traversă, intră într-un magazin cu suvenire şi se 
opri în spatele unei vitrine cu rafturi, de unde putea să 
studieze cu atenţie pietonii care veneau din aripa de 
est. Vizavi, apa se prelingea pe peretele de sticlă al 
localului Cascade Cafe. 

Se scurseră câteva minute şi Millie se încruntă. 
Remarcă un grup de turişti japonezi, cinci membri ai 
aceleiaşi familii, trei cucoane bătrâne care înaintau 
clătinându-se - una chiar folosea un cadru cu rotile - şi 
un bărbat singuratic, cu şevalet şi cu o cutie de lemn 
pentru culori. Ar trebui să fie mult mai bine organizați 
decât imi pot imagina ca să facă rost de tot 
echipamentul ăsta într-un timp atât de scurt începea 
să se destindă când îl văzu venind dinspre aripa 
vestică - un bărbat care mergea fără grabă, uitându-se 
cu nepăsare la clienţii din cafenea. Dintre cele cinci 
sute de scaune, mai mult de jumătate erau ocupate, 
aşa că se oprea des, studia un anumit şir de mese, 
apoi inspecta un altul. 

Trecuse deja de Millie fără s-o zărească, fiindcă 
vitrina îi bloca vederea. Ea o ocoli, astfel încât să poată 
privi pe deasupra rafturilor, printre două albume de 
artă mari, cartonate. 

Bărbatul era de înălţime medie, cu păr blond, foarte 
scurt, în jurul cheliei -precum tonsura unui călugăr - şi 

purta pantaloni largi şi un hanorac albastru-închis. 

Poate Îşi caută soţia. Sau copiii. Sau bunica. 

li studie poziţia trupului şi ceva o făcu să se 
îndoiască de inocenţa lui. Işi scoase haina de ploaie 
albastră şi o împături strâns, cu căptuşeala albă în 
afară. La tejgheaua magazinului era un moment de 
acalmie, aşa că se grăbi să cumpere o eşarfă al cărei 
imprimeu reproducea un tablou al Mariei Cassatt, Copii 
jucându-se pe plajă. Plăti repede, cu bani gheaţă, şi 
ceru o pungă mai mare decât cea pe care i-o oferise 
iniţial vânzătorul. 

— Pentru haina mea, îi explică, toată numai zâmbet. 

Omul ridică din umeri şi îi întinse o sacoşă de hârtie 
cu mânere de plastic. 

— Vă mulţumesc foarte mult. 

„Călugărul” se oprise lângă cafenea, unde se 
termina banda rulantă, cu privirea îndreptată spre 
aripa estică a clădirii. 

Millie intră în toaleta aflată chiar alături de magazinul 
cu suvenire şi îşi acoperi capul cu eşarfa, ca o ţigancă. 
Odată înfăşurată şi înnodată, copiii de pe plajă se 
preschimbară într-un model abstract în albastru şi 
ocru, cu obrajii unei fetiţe ca o pată luminoasă, roz, 
deasupra nodului. leşi fără să se grăbească şi traversă 
către barul Espresso & Gelato. 

Bărbatul încă mai era în capătul aleii, dar acum 
vorbea la celular. 

E de la NSA? Au spus că o să se țină deoparte. 

Tremura şi realiză că-i era frică, dar nu simţea nevoia 
s-o ia la fugă. Mai degrabă ar fi spart ceva. Se 
concentră asupra cheliei bărbatului. Sau asupra mutrei 
lui. Luptă sau fugi. Propria ei alegere o surprinse. 

Dacă-aş putea măcar s-aud ce spune. 

Se aplecă din reflex înainte, deşi individul se afla la 
peste douăzeci de metri depărtare, în capătul opus al 
restaurantului, şi se încordă toată, străduindu-se să 
tragă cu urechea. 

— ...urmă de ea. Noi am luat-o în primire de la hotel. 
A lăsat-o pe negresă pe Columbia, după care a venit la 
National Gallery. 

Vorbea cu un vag accent britanic, sau nu - poate 
australian. 

— Hyacinth a intrat în aripa de est, pe urmele ei, şi 
şi-a pus echipa să supravegheze toate ieşirile de la 
parter, în timp ce eu ţin sub observaţie pasajul 
subteran către celălalt corp al clădirii. 

Millie fu cât pe ce să ţipe. | se înmuiară genunchii şi 
se înclină puternic spre dreapta, încleştându-şi mâinile 
de balustrada care separa Cascade Cafe de culoar. 

Era chiar în spatele Călugărului. Se întoarse cu 
spatele spre el, răsuflând adânc. 

Am sărit? 

Am sărit. 

Am sărit! 

Imediat dincolo de balustradă, o femeie din local se 
holba la ea cu gura căscată, cu un pahar de apă 
încremenit la jumătatea distanţei dintre masă şi buze. 

— Ce  s-a-ntâmplat, Paula? tocmai o întreba 
însoţitorul ei, care stătea cu spatele la alee. Parc-ai fi 
văzut o fantomă. 

Millie îi surâse, încercând s-o liniştească, dar încă 
mai tremura şi avea senzaţia că priveşte cu o expresie 
stranie. Probabil că aşa şi era, fiindcă femeia tresări şi- 
şi scăpă paharul pe podea. Pe fundalul gălăgiei din 
local, zgomotul nu era puternic, însă Călugărul întoarse 
capul exact în clipa în care Millie se răsucea să vadă ce 

făcea el. 

O privi cu ochi uşor măriţi, dar se întoarse din nou cu 
spatele la ea, cu un aer nepăsător. 

— Transmite, te rog, urările mele de bine Porţiei, 
precum şi întregului grup, şi spune-i că abia aştept s-o 
văd. Ascultă preţ de o clipă, apoi continuă: Chiar aşa. 

Vorbea îndepărtându-se de Millie prin mulţime, în 
direcţia magazinului de suvenire. 

Ea îşi reţinu cu greu impulsul de a-şi înfige vârful 
pantofului în fundul lui şi se îndreptă spre aripa 
vestică, mergând cât putea de repede. Dacă înţelesese 
corect spusele Călugărului, acel capăt al sălii nu era 
supravegheat. În fine, nu încă. Poate tocmai alerga 
cineva într-acolo, pe nivelul la care se afla mallul. 

Se opri la capătul magazinului, chiar înainte de a o 
lua la dreapta, către scări. Călugărul se întorsese şi 
mergea grăbit pe urmele ei, fiind încă departe, lângă 
restaurant, dar se apropia vertiginos. Vorbea din nou la 
telefon. 

Millie urcă în fugă treptele, dar se îndepărtă brusc de 
uşa de pe palierul superior. Era amplasată exact pe 
direcţia aripii de est şi se zărea o siluetă care sprinta în 
direcţia ei, numai că se afla la o distanţă încă destul de 
mare. Millie se repezi în galeria din capul scărilor şi se 
opri, incapabilă să se clintească, în faţa Fete; în Alb, 
tabloul lui Whistler. 

— Oh, Doamne Sfinte. 

Vorbise cu glas tare. 

Înveşmântată într-o rochie lungă, albă, fata care 
stătea în picioare pe o blană de lup era în mărime 
naturală, iar înălţimea tabloului depăşea doi metri. In 
spatele personajului se zărea o draperie albă, 
strălucind în lumină, iar blana de lup era întinsă peste 

un covor oriental. Ochii, sprâncenele şi părul de un 
castaniu întunecat, precum şi buzele roşii, ieşeau în 
evidenţă pe fundalul noianului de nuanţe de alb ce 
conturau surprinzător de multe detalii, însă Millie 
încremeni cu atenţia absorbită de calmul fetei. N-avea 
nimic artificial, era o pace interioară. 

Seninătate. E pur şi simplu senină. 

Nu fugea din calea străinilor. Indiferent în ce situaţie 
s-ar fi aflat, o înfrunta calmă, de pe o poziţie 
echilibrată. 

Și eu pot face acelaşi lucru. Îşi strecură mâna sub 
bluză şi scoase emițătorul minuscul. Microfonul 
rămăsese dezactivat de când stătuse de vorbă cu 
Sojee, dar acum săltă capacul şi împinse comutatorul 
pe ultima poziţie, în care erau activate toate funcţiile. 

La intrarea în galeria următoare stătea un paznic, 
însă privirea lui urmărea un grup de copii, nu pe Millie. 
Ea se întoarse cu spatele şi vorbi pe un tonul unei 
conversații banale: 

— Mă urmăreşte cineva, băieţi, şi, dacă nu sunt ai 
voştri, aţi face bine să vă mişcaţi fundurile-încoace. Eu 
rămân la National Gallery, în aripa vestică, la parter, 
dar o să trec dintr-o galerie în alta. 

Işi îndesă microfonul la loc, în sutien, apoi îşi trase 
eşarfa de pe cap şi şi-o înnodă lejer în jurul gâtului, ca 
pe o cravată. li aruncă Fete; în alb o ultimă privire şi îşi 
adună toate forţele. Te rog, dă-mi o parte din 
seninătatea ta. 

Auzi paşi pe holul din est, în capul scărilor, aşa că 
părăsi locul şi intră în următoarea galerie. Privi în 
treacăt cinci picturi semnate de Winslow Homer. E 
genul acela de loc. Mergi mai departe. Invocă nişte 
ochelari de cal imaginari şi îşi continuă drumul. 

O mare parte dintre galerii aveau mai multe uşi, 
ceea ce transforma clădirea într-un labirint. Se 
îndreptă spre mijlocul muzeului, intră în Galeria 56 şi 
se opri în faţa unui portret de un metru optzeci, 
înfăţişându-l pe Napoleon în cabinetul său. Se afla într- 
o încăpere cu patru ieşiri şi doi paznici. 

Se gândi că era momentul să rămână într-un loc, să- 
şi lase urmăritorii s-o găsească, dar Napoleon se holba 
la ea, ţintuind-o cu o privire întru câtva prea directă. 
Ocoli bancheta din mijlocul încăperii, preferând să 
studieze în schimb Portretul unei doamne, de Vigee- 
Lebrun: portretul unei femei, pictat de o altă femeie. 
Nu avea seninătatea Fete; în alb, dar părea stăpână pe 
sine. Privirea îi ieşea din ramă, căzând asupra lui Millie, 
ca şi cum ar fi împărtăşit amândouă o taină. Nu se sim- 
tea studiată şi evaluată, ca sub ochii lui Napoleon. O 
ajutau şi dimensiunile tabloului. Portretul unei doamne 
nu depăşea un metru. Nu o domina, amenințătoare, ca 


împăratul. 

Se apropie suficient de mult ca să citească nota 
explicativă: „...aflată sub ameninţarea ghilotinei după 
revoluţie. In 1789, a fost nevoită să plece din Paris 
deghizată.” 


Poate că asta avem în comun - şi tu eşti o femeie 
urmărită. Millie îşi linse buzele. Si ai scăpat cu viaţă. 

Alături se afla o altă lucrare a aceleiaşi pictoriţe, 
două femei stând alături, cu doi copii agăţaţi de una 
dintre ele. Marchiza de Peze şi marchiza de Rouget cu 
cei doi copii ai săi. Toate personajele, chiar şi băiatul 
mai mic, care-şi ţinea capul în poala mamei, o priveau 
pe Millie cu căldură. 

Aliaţii mei sunt pretutindeni. Râse încet, atrăgând 
atenţia unei femei din serviciul de pază. Ea îi zâmbi, 

apoi îşi ridică ochii spre camerele de supraveghere. Si 
nu doar în tablouri. 

Se gândi saltul ei de la nivelul holului principal. Oare 
îl surprinsese vreo cameră? Urma să-ncerce cineva s-o 
identifice? Clătină din cap. Singurul lucru care conta în 
clipa aceea era că urmăritorii o căutau trecând prin 
faţa mai multor camere de supraveghere. Ar fi fost 
extrem de surprinsă dacă NSA n-ar fi reuşit să facă rost 
de înregistrări. 

Dădu din cap către cele două femei din tablou şi ieşi 
pe uşa dinspre vest, căutându-şi alţi aliaţi într-o serie 
de portrete pictate de Goya, dar mai ales în acela 
intitulat Señora Sabasa Garcia. 

Acolo se păru că o ajunseseră în sfârşit din urmă. 
Călugărul trecu pe lângă uşa dinspre sala estică a 
sculpturilor fără să se oprească, dar la scurt timp după 
aceea îşi făcu apariţia o brunetă cu părul bine strâns în 
coc, puternic machiată, cu o haină ajustată pe corp, 
blugi şi cizme până la genunchi, care începu să 
studieze Natură moartă cu smochine şi pâine, tabloul 
de pe peretele din spatele lui Millie. 

Ea îi zâmbi Senorei Garcia, părăsi încăperea pe uşa 
dinspre nord, o luă spre vest pe coridorul principal şi 
intră în rotonda cu centrul dominat de statuia de bronz 
a zeului Mercur. Reperă intrarea principală, din sud, 
dar voia să rămână sub ochii camerelor video, ai 
paznicilor şi ai vizitatorilor. 

Trecu prin sala vestică a sculpturilor şi intră în a 
doua galerie de pe stânga, aleasă fiindcă pe moment 
era pustie, cu excepţia nelipsitului paznic, fireşte. 

Se opri nedumerită. De ce e pustiu aici? Retragerea 
valului de vizitatori era neobişnuită - încăperea era 
ticsită cu tablouri de Rembranat. Se răsuci încet, chiar 

în mijloc, şi rămase neclintită în faţa altui aliat - Saskia 
van Uylenburgh, sotia pictorului.  Simţi iarăşi o 
legătură, senzaţia grijilor şi a puterii împărtăşite. 

Pe uşa dinspre est intră un cuplu care începu să se 
plimbe prin galerie, concentrându-şi atenţia asupra 
portretului superb al unui european cu turban şi 
costum de ceremonie. Millie îi studie pe cei doi. Nu 
erau prea convingători. Femeia se sprijinea de braţul 
bărbatului, dar poziţia ei avea ceva nefiresc, era 
încordată. Dacă ar fi intrat astfel în cabinetul ei s-ar fi 
gândit: Divort iminent, căsătoria lor nu mai e decât o 
formalitate. 

Acum găsi o altă interpretare. N-au o relatie care îi 
îndeamnă să se atingă. E o mască, special pentru 
mine. 

Alese ieşirea dinspre vest şi o luă brusc într-o parte, 
ieşind din raza lor vizuală. Numără până la trei, apoi 
vâri capul înapoi, pe uşă. Cei doi se îndreptau spre ea, 
acum la distanţă, fără să se mai atingă. În clipa în care 
o zăriră se apropiară unul de celălalt cu paşi laterali, 
apoi se opriră, cu ochii la un alt tablou de Rembranat. 

V-am prins. 

Le întoarse spatele şi plecă. Era speriată, dar 
zâmbea. Haideţi, băieţi, e momentul să intre în scenă 
NSA. Trecu printr-o sală plină cu operele unor pictori 
olandezi care nu se ridicau la înălţimea lui Rembrandt 
şi ajunse într-una cu pictori flamanzi, dintre care se 
remarca Rubens. Se opri în faţa unei picturi uriaşe, mai 
lată de trei metri şi înaltă de doi. 

Hopa - asta ajunge cam prea aproape. 

Era Daniel în groapa cu lei şi, în vreme ce privirea 
bărbatului se înălța spre Ceruri, o parte dintre lei se 
uitau la Millie cu o intensitate înfiorătoare. 

Cu excepţia celei pe care abia intrase, încăperea nu 
mai avea decât o singură uşă. leşi şi se trezi într-o sală 
mică, tot cu picturile lui Rubens. O traversă şi ajunse 
într-o galerie mai mare, în faţa unui alt tablou de 
Rubens, înă/țarea Fecioarei. 

Se opri din nou. 

— Asta-i biletul meu de plecare, murmură. 

Heruvimii şi serafimii o urcau pe Fecioară la Ceruri în 
timp ce oamenii din jur fie îi urmăreau cu venerație şi 
spaimă, fie atingeau giulgiul lăsat în urmă. Unde 
sunteți, ingerilor? 

Inspiră adânc şi îşi desprinse privirea de tablou, 
întorcându-se spre Marchiza Brigida Spinola Doria, 
singura altă pictură de Rubens din încăpere. Femeia 
avea un guler elisabetan imens, dar se uita la Millie cu 
un aer vesel, poznaş. 

Bun, încă o aliată. Dacă ea e binedispusă cu un guler 
ca ăla, poate reuşesc şi eu să mă relaxez în conditiile 
astea. Se hotărî să rămână locului o vreme, aşteptând 
să-şi facă din nou apariţia urmăritorii, ca să-i arate 
agenţilor NSA, când aveau să sosească în sfârşit. Se 
scurseră cincisprezece minute, timp în care ea şi 
marchiza rămaseră în comuniune, iar în încăpere nu 
mai intră decât o femeie care călăuzea şapte fetiţe. 

Telefonul sună şi Millie tresări violent. Paznicul o privi 
cu asprime şi ea se grăbi să răspundă, oprind soneria. 

— Alo? 

Era primul apel primit pe noul ei celular şi se aştepta 
la o discuţie cu cineva care îi citise fluturaşul. 

— Millie, îmi recunoşti vocea? 

Era Anders, agentul NSA. 

— Da. Credeam că eşti tot în Oklahoma. 

— La taclale o să stăm mai târziu, draga mea 

prietenă. Acum am vrea să ieşi din clădire la 
intersecţia dintre Sixth Street şi Constitution Avenue. 
Poarta din nord, în direcţia opusă mallului. O să te- 
aştepte un taxi alb. Şoferul poartă o şapcă roşie, de 
baseball. E omul nostru. Te urci în maşină. 

— Şi, ăă, însoțitorii mei? 

— Îi urmărim şi îi înregistrăm. Poţi să ai încredere în 
noi. Asta ne e meseria. 

— Bine. Aruncă o privire spre chipul jucăuş al 
marchizei. În clipa asta? 

— Da. 

— Am plecat. 

Închise telefonul şi şi-l puse în geantă. Traseul cel 
mai scurt era prin galeria principală, apoi prin rotondă 
şi în josul scărilor. Mergea repede, privind drept 
înainte, străduindu-se să nu se holbeze dincolo de 
toate uşile pe lângă care trecea. Continua să se 
gândească la aliatele ei, femeile pictate din muzeu. 

Seninătatea. Asta e cheia. 

Afară începuse din nou să plouă şi vântul puternic îi 
trecea prin haine. Pelerina ei de ploaie era tot în 
pungă, dar nu voia să piardă timpul îmbrăcând-o, aşa 
că ieşi în stradă alergând, cu punga deasupra capului. 

Taxiul era acolo, aşa cum i se promisese, dar simţi 
împunsătura spaimei când zări o siluetă în spatele 
şoferului. L-a luat cineva înaintea mea? 

Taxiurile erau foarte căutate pe o asemenea vreme. 
Dar tipul de pe banchetă îi întinse ceva taximetristului, 
apoi cobori şi lăsă uşa deschisă pentru ea. 

— Mulţumesc, spuse Millie, urcându-se, dar bărbatul 
se îndepărta deja în grabă, în direcţia muzeului. 

Taxiul se desprinse de bordură înainte să închidă 
bine portiera, virând strâns, pe spaţiul a două benzi, ca 

să intre pe Sixth Street. Ea se răsuci în scaun, uitându- 
se spre intrarea muzeului, dar fusese deja ascunsă de 
maşinile parcate, şi apoi, când şoferul viră brusc la 
dreapta, intrând pe Pennsylvania Street, de clădiri. 

— Unde mergem? 

Millie îşi şterse ochelarii cu batista. 

— Ne întâlnim cu şeful meu, mormăi şoferul, dar 
numai după ce ne convingem că nu ni se întinde nici-o 
cursă. 

Trecu pe lângă bazinul strălucitor ca o oglindă şi 
intră în sensul giratoriu de lângă Capitoliu. II ocoli de 
trei ori, după care se îndreptă spre sud, pe First Street, 
se învârti de două ori în următorul sens giratoriu şi 
intră pe Maryland Avenue, mergând către latura sudică 
a mallului. 

Millie îşi dădu seama că avea rău de maşină din 
cauza mersului în cerc, aşa că se lăsă pe spate şi 
închise ochii, respirând adânc. Când îi redeschise, 
rulau de-a lungul laturii opuse a mallului, pe Inde- 
pendence Avenue, prin spatele Muzeului Aerului şi 
Spaţiului Cosmic şi la sud de National Gallery, de unde 
nu mai puteau fi însă văzuţi. 

— Se pare că nu ne urmăreşte nimeni, spuse şoferul. 

Millie se uită la el pentru prima oară. Era bărbos şi, 
după înfăţişare, părea cumva din Orientul Mijlociu, dar 
vorbea cu un accent autentic bostonian. În ciuda ploii 
cenuşii, purta ochelari închişi la culoare. 

— Opresc peste o clipă. Ne aşteaptă o furgonetă a 
firmei Verizon. Coborâţi şi urcaţi-vă apoi în ea, cât mai 
repede cu putinţă. 

Viră brusc şi intră pe Seventh Street, mergând din 
nou spre nord. Furgoneta companiei de telecomunicaţii 
era parcată neregulamentar pe colţ, încadrată de 

jaloane portocalii. O uşă din spate se deschise în timp 
ce frâna taxiul, şi Millie cobori şi urcă. Auzi cauciucurile 
automobilului scrâşnind pe pavajul alunecos din cauza 
ploii şi portiera furgonetei se trânti în urma ei. 

înăuntru mirosea a ozon şi a mucegai. Vehiculul 
semăna cu dubiţa de supraveghere pe care o 
folosiseră în Stillwater, aparatură electronică, 
monitoare şi un scaun pivotant în faţa postului de 
lucru. Anders, care îi deschisese portiera, se retrase 
între operatoarea din faţa computerului şi uşa glisantă. 
Se aşeză pe bancheta lipită de cabina şoferului şi 
orientată spre partea din spate, apoi îi făcu semn să 
se-apropie. 

Operatoarea de la consolă, o femeie cu şuviţe 
cărunte în părul scurt, gesticulă de asemenea, bătând 
cu palma în scaun. 

— Aici, draga mea. Vrem să te uiţi la nişte fotografii. 

Millie lăsă punga cu haina pe podea şi se strecură 
către scaun. În furgonetă era cald, dar pe ea o 
pătrunsese ploaia când alergase către taxi. Işi dezlegă 
eşarfa şi şi-o puse pe umeri, ca pe un şal. 

— Ea e Becca Martingale, spuse Anders, arătând-o 
pe operatoare. E omul nostru de legătură cu Biroul. 

— Cu FBl-ul? 

Becca dădu din cap. 

— Da, contraspionaj. 

Millie încercă găsească o replică politicoasă, dar 
sfârşi prin a se mulţumi să dea obosită din cap. Se uită 
la Anders şi îşi muşcă buza. 

— | s-a povestit totul? 

Bărbatul îşi căută cu grijă cuvintele. 

— Ştie că Davy lucra pentru noi şi că a fost răpit. Nu 
ştie însă cu ce se ocupa el. 

Becca le urmări cu interes schimbul de replici. Când 
tăcură, se aplecă şi trase mouse-ul spre capătul 
dinspre ea al mesei înguste pe care se aflau 
monitoarele. 

— Uite. Avem un filmuleţ cu ieşirea ta din muzeu. 

După un clic pe un buton, filmul începu să ruleze 
într-o fereastră, pe monitorul din extremitatea dreaptă. 

Millie se văzu ieşind din clădire, alergând pe trotuar 
cu punga deasupra capului şi împroşcând apa din bălți 
de care nu-şi mai aducea aminte. Camera era 
amplasată probabil într-o maşină parcată pe stradă, 
pentru că rămase fixată pe scările muzeului după 
trecerea ei prin imagine. Prima care îşi făcu apariţia în 
urma ei fu bruneta fardată, cu cizme până la genunchi, 
care se aflase în sala cu tablouri de Goya în acelaşi 
timp cu ea. Cobori scările în grabă, apoi se opri brusc şi 
scoase un telefon mobil. Camera o arătă în prim-plan. 
Femeia începu să vorbească, apoi se retrase la 
adăpostul acoperişului în consolă, tot cu celularul la 
ureche. În cadru apăru un bărbat, venind dinspre 
stradă, se opri acolo, la adăpost, şi-şi strânse gulerul 
hainei de tweed în jurul gâtului. 

— E tipul care-a ţinut taxiul pentru mine. 

— Da, încuviinţă Becca. Dar femeia? 

— A stat lângă mine în sala Goya, singurul loc în care 
am văzut-o. Oricum, asta a fost după ce m-a găsit 
Călugărul, de aceea presupun că m-a trecut sub 
supravegherea ei. 

— Călugărul? întrebă Anders. 

— Blond, hanorac albastru, chelie cât toate zilele. O 
contură cu degetul pe capul ei, arătându-i poziţia şi 
dimensiunile. Ca tonsura unui călugăr. Am reuşit să 
scap de el, dar m-am întors, m-am apropiat repede şi- 

am auzit ce vorbea la telefon. Închise o clipă ochii. „Noi 
am luat-o în primire de la hotel. A lăsat-o pe negresă 
pe Columbia, după care a venit la National Gallery. 
Hyacinth a intrat în aripa de est, pe urmele ei, şi şi-a 
pus echipa să supravegheze toate ieşirile de la parter, 
în timp ce eu ţin sub observaţie pasajul subteran către 
celălalt corp al clădirii.” Deschise ochii şi ridică din 
umeri. Pe urmă m-a văzut şi şi-a întrerupt convorbirea. 

Becca strânse nedumerită din pleoape şi se întoarse 
spre Anders. 

— Spuneai că ea n-a intrat în joc. 

Anders părea furios. 

— Păi n-a intrat. De ce-ai făcut-o? Adică de ce te-ai 
furişat lângă el? 

Millie îşi simţi obrajii arzând. 

— Trebuia să mă conving că mă urmăreau. 

Anders o fixa cu privirea, ca şi cum ar fi vrut să afle 
mai multe. 

Millie îşi muşcă buza. 

— Toată povestea e destul de stresantă. Am vrut - 
am simţit nevoia - să scap de nălucirile paranoice. 

Becca mimă un „Ah”. 

— Eşti psihiatru, nu? Şi negresa? 

— În felul ei, e tot un soi de psihiatru, într-o foarte 
mare măsură. Millie zâmbi în sinea ei. E o femeie fără 
adăpost, cu probleme psihice, care-l cunoaşte pe Davy. 
A ajutat-o de mai multe ori în ultimele câteva luni. li 
întreabă pe vagabonzii pe care-i cunoaşte dacă au 
văzut ceva în noaptea răpirii. Arătă spre ecran: Omul 
vostru a auzit ceva? 

— Nu, femeia a închis înainte ca el s-ajungă suficient 
de aproape. Însă Becca a recunoscut-o, răspunse 
Anders. 

— Îţi baţi joc de mine. 

— Lucrez în contraspionaj de la începuturile carierei. 

Becca mânuia din nou mouse-ul. Mări o altă fereastră 
în care se derulau imagini. Scena era identică, cu 
femeia încă în aşteptare, însă deasupra imaginii scria 
Transmisie în direct A. 

— A lucrat pe cont propriu - era o persoană con- 
troversată. Am colaborat la un moment dat cu ea, 
acum cincisprezece ani. Numele ei - numele ei complet 
- e Hyacinth Pope. Un nume greu de uitat. Tocmai se 
angajase cu contract la CIA, dar a căzut Zidul, şi de- 
atunci activează mai ales în sectorul privat. 

— Ce se înţelege prin asta? 

— Paza corporațiilor şi spionaj. 

— Şi răpiri? 

Becca ridică din umeri. 

— Da, sau chiar fapte mai grave, dar n-a fost 
niciodată acuzată, şi cu atât mai puţin prinsă în 
flagrant delict. Dar afacerea asta ar putea fi com- 
partimentată. 

— Nu vă-mpăcaţi prea bine cu engleza, nu-i aşa? 

— Cu alte cuvinte, gruparea ei ar putea fi implicată, 
dar de răpire s-a ocupat o altă celulă, îi explică Anders. 

Pe ecran, Hyacinth Pope tocmai ieşea din nou de sub 
acoperişul proeminent al clădirii. Camera o urmări în 
timp ce se urca într-un Dodge Caravan, un model 
recent. Şoferul apăru în prim-plan. 

— Asta e Călugărul, spuse Millie. 

Anders se aplecă spre monitor. 

— Ah. Padgett. Ei, asta ne spune ceva. 

— Ce? 

— Padgett a lucrat pentru Executive Outcomes!, dar 
acum e angajatul BAieţilor răi. 

Becca fluieră. 

— Bochstettler & Associates. O firmă de „con- 
sultanţă”, adăugă apoi, pentru Millie. 

— Cu ce se ocupă? 

— De ochii lumii, sunt specialişti în comerţ in- 
ternaţional şi ajută la dezvoltarea şi menţinerea 
pieţelor de peste hotare. 

— Şi chiar fac aşa ceva? 

— Da, exact asta fac, răspunse Anders, cu o expresie 
sumbră. 

Probabil că Millie părea nedumerită, fiindcă Becca 
adăugă: 

— Nu sunt prea mofturoşi când e vorba să-şi aleagă 
metodele. Bănuim că, aşa cum procedau tipii din 
Executive Outcomes înainte de a-i desfiinţa guvernul 
sud-african, BAieţii răi sunt în stare să răstoarne 
guverne ca să genereze un „climat” de afaceri 
favorabil. Un lucru pe care nu-l face oricine. Au fost şi 
câteva morţi suspecte. Însă de regulă preferă şantajul 
şi mita. 

— Pentru cine lucrează? 

Becca ridică din umeri. 

— E greu să-ţi dai seama. De obicei, acţiunile lor 
diversificate sunt în folosul mai multor beneficiari. 
Când desfăşoară un proiect de afaceri de amploare, 
indiferent care ar fi victima, există întotdeauna mai 
multe părţi care au de câştigat: Compania-mamă? Un 
asociat de mai mică importanţă? Furnizorii regionali? 
Furnizorii internaţionali? Anumiți politicieni din zonă? 

1 Executive Outcomes - companie militară privata înfiinţată în Africa de Sud 
în 1969 de Eeben Barlow, fost locotenent-colonel In Fortele de Apărare 

De ochii lumii, clientul lor este Grupul de Studiu 
pentru Comerţ Internaţional, de aici, din D.C., un 
comitet de acţiune politică sponsorizat de o serie 
societăţi multinaționale. GSCI promovează practicile de 
afaceri internaţionale cunoscute sub denumirea de 
„eficientizare”, însă serviciile prestate în beneficiul său 
de către BAieţii răi sunt legale - probleme simple de 
relaţii cu publicul, direcționarea beneficiilor aduse de 
comerţul internaţional către guverne străine. 

Millie dădu încet din cap. 

— Am auzit de GSCI. Eficientizare înseamnă 
înlăturarea cât mai multor reglementări şi prevederi 
legale cu putinţă, nu? 

— Da, încuviinţă Anders. 

— De ce nu sunt la închisoare? Vorbesc despre BA. 

Anders păru stânjenit. Becca izbucni într-un râs 
amar. 

— În primul rând, din lipsă de dovezi, îi explică el. 
Câteva asocieri de  circumstanţă, dar nimic 
incontestabil. 

— Însă obţinerea dovezilor solide nu e presantă, 
adăugă Becca. „Economia e problema, prostule.”! 
Afacerile internaţionale  bănoase înseamnă profit 
pentru economia noastră. Ceea ce reprezintă un factor 
decisiv de câteva administrații prezidenţiale încoace. 
De fapt, încercările de până acum au fost realmente 
descurajate, mai ales în cadrul economic de după 11 
septembrie. 

Anders părea din nou stânjenit, dar n-o contrazise. 

Millie se încruntă. 

— Şi acum e posibil să-mi fi răpit soţul - o clipă... 
1 „It s the economy, stupid", sintagma devenită celebră după ce a fost rostită 
de Bill Clinton în campania electorală prezidentială împotriva lui George Bush 

îngăduiţi-mi să  reformulez. Au furat unul dintre 
bunurile de valoare ale serviciilor americane de 
spionaj. Nu e cazul să vă faceţi griji? S-ar părea că au 
trecut de la acţiuni ilegale împotriva guvernelor străine 
la acțiuni ilegale împotriva propriilor agenţii 
guvernamentale, nu-i aşa? 

Anders îşi întoarse palma deschisă în jos şi o legănă. 

— Încă nu ştim dacă răpitorii sunt Băieţii răi. 
Operaţiunea ar putea fi compartimentată, aşa cum 
spunea Becca. Dar există cu siguranţă o anumită 
legătură. 

— Şi o să urmăriţi pista asta până la final? insistă 
Millie. 

Cei doi dădură din cap. 

— O, da, o asigură Becca. 


Când taxiul alb o lăsă la Martha's Table, bine 
cunoscuta cantină pentru săraci de pe Fourteenth 
Street Northwest, ploaia se oprise. Millie trecu pe lângă 
faţada galbenă şi pe lângă lungul şir de oameni care 
aşteptau să-şi primească mâncarea, şi o găsi pe Sojee 
exact acolo unde spusese că avea să fie, aproape de 
colţul străzii, adăpostită sub cadrul uşii unui magazin 
cu vitrinele bătute în scânduri. Păru să răsufle uşurată 
la vederea ei. 

— De ce-a durat atât? 

— Îmi cer scuze. 

Becca şi Anders ar fi preferat să n-o lase să plece şi 
insistaseră să aştepte până la asigurarea „susţinerii în 
zonă”. Millie se abţinea cu greu să nu studieze 
chipurile tuturor trecătorilor. Cel puţin încă nu-l văzuse 
pe Călugăr. 

Ceea ce nu înseamnă că nu e pe-aproape. 

— Pe-aici, spuse Sojee, luând-o spre sud. Am dat de 
cineva care l-a văzut pe îngerul meu în noaptea în care 
a dispărut. 

Millie îşi simţi pielea străbătută de furnicături. Avea 
impresia că e înconjurată de priviri ostile. 

— Sigur era Davy? 

— Evanghelia după Matei, capitolul şapte, versetul 
douăzeci: „După roadele lor îi veţi cunoaşte.”! 

— Care roade? 

— Păi, au spus: Un ângel nos dio el dinero. Millie 
dădu o clipă uitării privirile din jur şi se strădui să facă 
permutări în gând. Într-un târziu înţelese. 

— Au primit bani de la un înger? 

Zâmbetul lui Sojee era chinuit, răzbătând de sub 
ceva întunecat. 

— Da. S-ar părea că viziunile cu îngeri sunt mo- 
lipsitoare. 

— Câţi bani? 

— Nu mi-a spus. Prietenul meu Porfiro zice că femeia 
s-a mutat, cu cele două fetiţe, într-o cameră închiriată 
în clădirea lui, după ce au stat într-o cutie de frigider, 
pe-o alee care dă în Nineteenth Street. Au fost de 
acord să  ne-ntâlnim la Burro. Localul de pe 
Pennsylvania. Se uită pieziş la Millie. Faci tu cinste. 

Ea răspunse cu un zâmbet scurt. 

— Bineînţeles. Dar spaniola mea nu e prea grozavă. 
Poţi să traduci? 

Sojee clătină din cap 

— Nu. Dar vine şi Porfiro. Şi o să traducă. Dintre toţi 
ţicniţii pe care-i cunosc, el e cel mai deştept. 

— Aă, şi acest Porfiro €e...? 


1 Biblia sau Sflnta Scriptură, Editura Institutului Biblic şi de Misiune a1 
Bisericii Ortodoxe Române, Bucureşti, 1997 (n. tr.). 

Se uită în altă parte. Schimonoselile trăsăturilor lui 
Sojee o împiedicau să se concentreze. 

— Porfiro a fost cu mine la Sfânta Elisabeta. Suferă 
de sindrom bipolar - dar tratamentul cu litiu i-a fost de 
folos. E intendentul clădirii în care s-au mutat femeia şi 
fetiţele. 

— Care e numele lor de familie? 

— Ruiz. 

Sojee o surprinse luând-o pe neaşteptate la dreapta, 
pe T Street, şi se grăbi s-o ajungă din urmă. Îşi auzi 
telefonul sunând. 

— Da? răspunse ea, din mers. 

Era Anders. 

— Indivizii pregătesc ceva. Sunt gata să intre în 
acţiune în forţă, aşa cum suntem şi noi. O să fim acolo 
dacă... dacă trec la fapte. 

Millie avu senzaţia îngreţoşătoare a unui gol în 
stomac. Se strădui să-şi păstreze vocea neutră, calmă. 

— Asta vă şi doriţi, nu? 

Anders nu ezită decât o fracțiune de secundă. 

— Vrei să dăm de urma lui Davy? 

— Ah... sigur. Millie îşi linse buzele. Sunt gata. 
Închise telefonul. 

Se uită în jur, apoi se opri locului. Şi Sojee? Era 
corect s-o amestece în povestea asta? 

— Sojee, ar trebui să-ţi spun ceva... Furgoneta 
Dodge din faţa muzeului viră scurt la dreapta în 
capătul aleii şi se opri brusc la şase metri de ele, 
blocând ieşirea. Şoferul întinse mâna în spate şi 
deschise uşa glisantă din lateral. Era Călugărul. 

In aceeaşi clipă, Millie auzi paşi pe trotuar şi întoarse 
capul. Doi bărbaţi ieşiţi dintr-o bodegă se năpusteau 
spre ea, iar pe stradă răsună un scrâşnet de frâne. Alţi 

doi bărbaţi traversau în fugă. Un taximetrist nevoit să 
frâneze din cauza lor le arăta pumnul şi îi suduia în 
farsit. 

Cei doi bărbaţi din bodegă ajunseră primii la ele, 
mergând repede, cu braţele depărtate şi palmele la 
vedere. Parcă-ar mâna oi. 

Millie dădu să facă un pas înainte, plasându-se între 
bărbaţi şi Sojee, dar aceasta o trase înapoi şi trecu în 
faţa ei. Întinse braţul, cu pumnul strâns şi degetul 
mare ridicat, şi-l agită în direcţia celor doi, care 
înjurară şi se retraseră din faţa unui nor neaşteptat de 
ceaţă roşiatică. 

Spray lacrimogen, realiză Millie. Pe feţele bărbaţilor 
se prelingeau dâre de un roşu-portocaliu. Spray 
lacrimogen colorat. 

Sojee se răsuci în loc, către cei doi indivizi care-şi 
croiau drum prin golul dintre maşinile parcate. Cel din 
faţă văzuse ce li se întâmplase celorlalţi şi şovăi, dar 
partenerul său îl împinse, silindu-l să înainteze. Se 
ghemui, ferindu-se de spray-ul lui Sojee, şi se aruncă 
spre picioarele ei. Jetul îl nimeri pe al doilea în plină 
faţă. 

Primul o înşfăcă pe Sojee de picioare şi ea căzu pe 
spate, prăbuşindu-se pe caldarâmul umed. 

Încearcă să mă apere. Millie înaintă cu un pas. 
Atacatorul se aruncase peste Sojee, într-o parodie 
oribilă a unui viol, şi se chinuia să-i imobilizeze braţele 
şi să-i ia tubul de spray, iar spaima lui Millie se 
transformă într-o furie neaşteptată. Se apropie cu încă 
un pas şi îl pocni pe bărbat în plină faţă cu vârful 
bocancului ei de alpinism, marca Merrell. 

El căzu într-o parte, cu nasul transformat dintr-odată 


1 Limba persană, vorbita pe scară largă în lran(n.tr.) 

într-o arteziană roşie, iar Sojee îi goli tubul de spray în 
faţă, înjurând zgomotos. Agresorul se răsuci, ducându- 
şi mâinile la ochi, respirând întretăiat. 

Unul cei doi bărbaţi ieşiţi din bodegă căzuse în 
genunchi şi răsufla cu greutate, dar celălalt alerga spre 
Millie, cu faţa brăzdată de dâre roşii de spray 
schimosită de furie, cu ochii lăcrimând. Se repezi la ea, 
vrând s-o împingă spre portiera deschisă a furgonetei, 
dar căzu brusc pe pavaj. 

Sojee îl prinsese de gleznă şi se ţinea de ea cu 
ambele mâini. Bărbatul se izbi zdravăn de asfalt, 
nereuşind să-şi amortizeze în întregime căderea cu 
mâinile. Zbierând şi înjurând, Sojee se trase peste 
picioarele lui. Când încercă să se ridice, îl înşfăcă de 
curea în dreptul şalelor şi îl trânti din nou. El se propti 
într-o mână şi o ridică pe cealaltă, gata să-i tragă un 
pumn, aşa că Millie îi strivi cu bocancul degetele pe 
care se sprijinea. 

Omul scoase un urlet şi Millie îi simţi oasele 
sfărâmându-se sub talpa ei. 

Auzi motoarele unor maşini în viteză şi scrâşnet de 
frâne, apoi paşi pe asfalt. 

Sunt şi alții? 

În furgonetă, Călugărul se uită cu sălbăticie în jur, 
apoi acceleră pe alee şi dispăru printre clădiri. A 

Siluetele în fugă purtau şepci şi hanorace FBI. li 
interesau atacatorii, nu cele două femei. 

Nu, sunt alții. 

Sojee îşi pocnea adversarul cu tubul gol de spray, 
punctându-şi fiecare lovitură cu o altă silabă: 

— Mi-ai... mur... dă... rit... pal... to... nul! 

Millie îi opri mâna. 

— Ajunge, draga mea. Ajunge. 

Sojee se holbă la ea cu ochi goi. Apoi chipul i se 
schimonosi şi limba îi ţâşni din gură, urmată de un 
blefarospasm, o zvâcnire prelungită a pleoapei. 

— Oh. Sigur. 

Se săltă de pe spatele bărbatului şi rămase locului, 
stânjenită. Millie o trase din calea tipilor masivi, 
viguroşi, înarmaţi cu puşti. 

De pe alee se auzi un scrâşnet îndepărtat de frâne, 
apoi, imediat, zgomotul sonor al unei ciocniri. Văzând 
că toţi cei patru bărbaţi din imediata ei apropiere erau 
sub control, Millie îşi permise o scurtă privire prudentă 
după colţ. 

In capătul opus al aleii se zărea furgoneta stâlcită a 
florarului, cu parbrizul înstelat de găurile lăsate de 
gloanţe. lar din spate se înălța un nor imens de aburi. 
Ceva mai departe părea să fie o altă maşină, aşezată 
de-a latul. 

— Nu face asta. 

Era vocea lui Anders, aflat pe trotuarul de vizavi al 
aleii. In spatele lui stătea Becca. 

Millie îşi retrase capul. 

— De ce? 

De-a lungul aleii răsunară pe neaşteptate trei focuri 
de armă şi ea făcu un salt înapoi. 

— Oh. 

Nesocotindu-şi propriul sfat, Anders inspectă locul. 

— Hm. OK. 

Traversă în grabă. Aruncă o privire către cei patru 
bărbaţi deja încătuşaţi, care erau percheziţionaţi. 

— Ştii, planul nostru nu era chiar aşa. De fapt, voiam 
să-i lăsăm să te prindă înainte să intervenim. 

— Nu mi-am propus să mă-mpotrivesc. Dar n-am 
avut timp s-o previn pe doamna Johnson. 


107 


Anders încercă să se-ncrunte, dar nu izbuti, îşi duse 
mâna la gură şi izbucni în râs. 

— Îţi pot spune c-o să-mi fac rost de o copie după 
înregistrarea asta. 

Millie se holbă la el. 

— Aţi înregistrat? îşi roti privirea, întrebându-se unde 
era camera video. Bine-nţeles c-aţi înregistrat. 

Becca, care se uita după colţ, îşi strânse reverul 
hainei între degete şi spuse: 

— Am înţeles. 

Millie îi observă casca din ureche. Pe urmă agenta 
FBI tresări şi făcu ochii mari. 

— Agent rănit! strigă, cu voce sonoră, şi o rupse la 
fugă pe alee, scoţându-şi pistolul. 

Trei bărbaţi o urmară. 

Privind cu ochi mijiţi, Anders le făcu semn celor două 
femei să traverseze. Le conduse în josul trotuarului. 

— la-o pe doamna Johnson şi mergeţi până la 
următoarea intersecţie, unde o să-l găsiţi pe Curtis, în 
acelaşi taxi alb. O să vă ducă la Burro, pentru întâlnire. 

— Nu trebuie să dăm declaraţii? 

— Mai târziu. Pe moment sunt suficiente înre- 
gistrările video. 

Sojee se holba în jur, cu buzele plescăind şi obrajii 
zvâcnind. Când îşi auzi numele, se uită fix la Anders şi 
o întrebă pe Millie: 

— Ăştia-s prietenii tăi? 

Millie răspunse după cea mai scurtă ezitare posibilă. 

— Aliaţii mei. Şterse câţiva stropi de apă de pe 
paltonul lui Sojee. Te simţi bine? 

— Îmi trebuie alt spray lacrimogen. 

Millie dădu din cap. 

— S-ar putea să-mi cumpăr şi eu unul. 

O luă pe Sojee de braţ şi plecară, întrebându-se ce 
se întâmplase la capătul aleii. 

— iți mulţumesc că m-ai apărat, Sojee, spuse Millie, 
după ce parcurseră câţiva metri. 

Cealaltă izbucni într-un râs zgomotos. 

— Nu s-ar zice c-aveai nevoie de-apărare. Dar 
nenorociţii ăia care-au sărit la noi duceau sigur lipsă 
de-ajutor. Ar face bine să se ferească de mine, ca să 
nu-i snopesc iar din bătaie. Pe urmă zâmbi. L-ai pocnit 
pe ăla în nas. Eşti foarte bună, te pricepi la bătaie. 

— Tu-i ţii şi eu le trag şuturi. 

8 
„Îmi plac bărbaţii înlănţuiţi” 


Haidamacul Unu, blondul cu sprâncenele aproape 
invizibile, lăsă tava cu prânzul jos, chiar lângă uşă, 
apoi o împinse în zona acoperită de lungimea 
lanțurilor. 

Davy era mort de foame. Nu primise micul dejun şi 
faptul că îşi vomase involuntar tot conţinutul 
stomacului înrăutăţise lucrurile. Însă mâncă încet. 
Avea încă gâtlejul ca o carne vie după ce-şi vărsase 
fierea şi nu dorea să repete experienţa din dimineaţa 
aceea - cu sau fără ajutorul altcuiva. 

După ce înghiţi şi ultima firimitură, se duse la baie. 
Pe drumul de întoarcere, lanţurile prinseră să-l tragă 
spre perete. 

Oh, grozav. 

Când ajunse din nou lipit de zid, reapărură cu toţii, 
blondul care-i adusese mâncarea şi căruia îi spunea 
Haidamacul Unu, bruneta care-l omorâse pe Brian şi 
bărbatul cu nas coroiat şi păr castaniu-roşcat - 
Haidamacul Doi. 

ȘI acum? 

Cei trei îl ignorară. Femeia avea un soi de aparat de 
măsură, ceva mic, din plastic, cu un ciot de antenă. 
Traversă camera privind cu mare atenţie un afişaj 
digital. Când ajunse în mijloc, cam la un metru de 
picioarele patului lui Davy, se ghemui şi începu să 
mişte aparatul dintr-o parte în alta. Îşi petrecu vreo 
zece minute făcând semne pe podea cu un marker, 


apoi atrase atenţia celorlalţi cu o fluturare de mână. 

— Acolo. Urmăriţi marcajele. 

Haidamacul Unu scoase o rolă de bandă izolatoare 
lată de cinci centimetri, de un verde fosforescent. O lipi 
pe podea, trasând patru dungi care alcătuiau un pătrat 
cu latura de un metru şi un sfert. 

Femeia îşi schimbase între timp locul şi continua să 
urmărească cu atenţie indicaţiile aparatului şi să 
însemne podeaua. 

— Bandă galbenă, aici, li se adresă celor doi bărbaţi, 
care terminaseră pătratul. 

Când se opriră, aveau încă unul, galben, cu colţurile 
retezate, cu laturile la vreo doi metri şi jumătate în 
exteriorul celui verde. Nu se osteniră să-l completeze 
pe al doilea în zona de lângă Davy sau de lângă pat, 
dar femeia făcu în final măsurători în interiorul şi în 
exteriorul perimetrului, după care verifică din nou 
pătratul verde. 

— Perfect. Putem începe. 

Îi întinse Haidamacului Unu aparatul şi arătă cu 
degetul spre uşă. 

Bărbaţii se îndreptară într-acolo. Blondul se opri în 
prag, se întoarse, îi aruncă o privire lui Davy, apoi i se 
adresă pentru prima oară de când intrase în încăpere. 

— Să fii un căţel cuminte, spuse, schimonosindu-şi 
buzele în mod bizar. 

Uşa se închise. Femeia se retrase în afara liniei 
galbene. Lanţurile se slăbiră aproape imediat şi Davy 
se aşeză pe marginea patului, chiar în extremitatea 
pătratului mare. 

— N-o să stai acolo, spuse ea. 

— Excelent. Mi-ar plăcea să ies din cameră. 

Ea clătină din cap. 

— Nu mă refeream la asta. 

— Oricum, cine eşti? 

Ea nu răspunse. 

— Ei, aş putea totuşi să-ţi spun cumva. Ucigaşa e 
corect, dar... parcă lipseşte ceva. Cred că domnişoara 
Minchin! e mai bine. 

Deşi se străduia să nu se exteriorizeze, femeia păru 
intrigată. 

— La ce faci aluzie? 

— La şcoala de fete a domnişoarei Minchin. 

Davy n-avea chef să-i povestească romanul Mica 
prințesă, descriindu-i cu lux de amănunte ce scorpie 
era femeia aia. 

— Şi ei îi plăceau cutiuţele, şi-i plăcea să ţină 
oamenii în ele. 

— N-am timp să-ţi ascult dulcegăriile. Treci în 
pătratul verde. 

El nu se clinti. 

Femeia ridică mâna, îndreptând-o spre oglindă, şi 
pocni din degete. i 

Davy se chirci, tuşind cu violență. li era greață, era 
cât pe ce să vomite şi o transpiraţie rece îi brobonise 
fruntea. Se ridică din pat, aplecat şi continuând să 
tuşească, şi se îndreptă spre linia verde. Tuşea şi 
greaţa i se atenuară aproape în aceeaşi clipă. Când 
trecu de linia verde, dispărură cu desăvârşire. 

Femeia continuă să vorbească. 

— În afara boxei verzi o să ai senzațiile neplăcute, 
continuă femeia. Odată ce-o să ieşi şi din cea galbenă, 
se va repeta povestea de azi-dimineaţă. N-ai uitat, nu-i 
aşa? 

Aruncă o privire spre găleata goală şi spre mopul 
1 Personaj feminin zgârcit şi plin de cruzime din romanul A Litt/e Princess 
(Mica Prinţesă, 1904), al scriitoarei americane Frances Hodgson Burnett (n. 


tr.). 

sprijinit din colţul opus al camerei. 

Davy îşi dorea să-şi şteargă fruntea de sudoare, dar 
îşi impuse să rămână neclintit, urmărind-o pe 
„domnişoara Minchin” cu o privire rece, distantă. 

— leşi din boxa galbenă, adăugă ea, şi probabil 
convulsiile te vor ucide. 

Boxă e cuvântul potrivit. R 

— Vreţi să-mi duc viaţa aici? Intr-un pătrat de-un 
metru şi-un sfert? îmi aduceţi înapoi toaleta portabilă? 

Ea clătină din cap. 

— Trupul tău o să te-anunţe când trebuie să fii în 
pătrat. 

— Dacă declanşaţi chestia asta când fac duş, s-ar 
putea să-mi crăp ţeasta şi să mor. Sunt cât se poate de 
sigur că nu mă vreţi mort. 

— Există lucruri mult mai rele decât moartea, 
iubitule. O să primeşti un avertisment, o senzaţie 
asemănătoare cu aceea din pătratul galben. Dacă-n 
două secunde nu ajungi în pătratul mai mare - îi arătă 
conturul galben - o păţeşti ca azi-dimineaţă, dacă nu 
mai rău. Nu scapi de, hm, „simptome” până nu intri în 
pătratul verde. 

— Domnişoara Minchin e cel mai potrivit nume. 

— Trebuie să aflu ce e cu povestea asta. Zona 
rămâne activă pentru câteva minute. O să-ţi dai singur 
seama când poţi să ieşi. 

Îi întoarse spatele. Davy îi privi fundul legănându-se 
dintr-o parte în alta în timp ce se îndepărta unduindu-şi 
şoldurile. Se opri în prag, îi trimise un sărut pe vârful 
degetelor şi închise uşa în urma ei. 

Frumoase picioare. 

Le-aş rupe cu plăcere. 

Întinse o mână peste dunga verde. Nu se întâmplă 

nimic. Se aşeză şi îşi trecu picioarele peste bandă. Tot 
nimic. Oare l-au şi decuplat? 

Făcu un pas spre margine. Imediat ce se aplecă 
puţin peste linie începu să tuşească uşor şi simţi un val 
moderat de greață. Se grăbi să se retragă. Tuşea şi 
greaţa dispărură. Se întinse pe spate şi începu să iasă 
din pătrat încetul cu încetul, cu picioarele în faţă. Nu 
simţi nimic înainte de a ajunge cu partea de sus a 
pieptului dincolo de linie. 

Nici-o surpriză. Acolo era cicatricea, acolo îi 
implantaseră aparatul ăla, indiferent ce-o fi fost. Se 
ridică şi reveni în pătrat. 

Îşi continuă experimentele, aplecându-se mai mult în 
afară, în pătratul galben. Stomacul îi tresălta şi tuşea 
puternic, dar reuşi să parcurgă două treimi din distanţa 
până la linia galbenă înainte de a se întoarce înfrânt, 
clătinându-se pe picioare. Se gândi că într-o situaţie 
extremă ar fi reuşit probabil să ajungă mai departe, 
dar îl supravegheau şi n-avea de ce să-şi dezvăluie 
limitele. Le dădea crezare în privinţa depăşirii 
marginilor galbene. Amintirea clipelor în care se 
zvârcolise pe podea era încă foarte vie. 

Tocmai verifica din nou frontiera verde când 
senzațiile - tuşea şi greaţa - dispărură brusc şi se 
clătină pe picioare. Ca şi cum s-ar fi împins într-o uşă 
blocată, deschisă pe neaşteptate de cineva din partea 
opusă. 

Voia să-şi spele faţa plină de sudoare şi să-şi clă- 
tească gura, dar traversarea liniei galbene în drum 
spre baie reprezentă un adevărat act de voinţă. 

Două secunde, îşi spuse. Dovă secunde înseamnă o 
grămadă de timp. 

Începură să-l testeze peste o oră. Citea Contele de 

Monte Cristo, întins în pat, când simţi o furnicătură în 
gât, urmată aproape imediat de un val de greață şi de 
inevitabila tuse. Simptomele dispărură brusc, făcându-l 
să se-ntrebe dacă nu cumva fusese o simplă 
întâmplare. 

În clipa următoare se încovoie, tuşind şi icnind, şi 
vărsă pe cearşaf şi pe pături. Se târi spre marginea 
patului şi către pătratul verde. 

Rahat! Rahat! Rahat! 

— Două secunde - am vorbit serios, i se adresă 
vocea distorsionată în difuzor. 

Când se risipi senzaţia de greață, simţi nevoia să 
plângă, dar nu intenţiona să le ofere o asemenea 
satisfacţie. Se ridică încet în picioare. Vomase pe 
pantaloni. Îi desfăcu trăgând cu violenţă de părţile 
laterale, şi-i scoase, se şterse la gură cu o bucată de 
material curat şi îi aruncă în baie. 

Încercă să treacă de margine, dar simţi în gât 
furnicăturile de rău augur. Reuşi totuşi să se în- 
depărteze destul pe mult ca să înhaţe zăbrelele de la 
capătul patului pe care-l târî spre el, tuşind violent şi 
retrăgându-se în zona sigură cu spatele înainte. 
Smulse aşternuturile murdare şi le aruncă tot în baie. 
Îşi înfăşură pătura curată în jurul taliei, ca pe un 
sarong. 

Continuă să tragă patul până ce îi ajunse căpătâiul în 
pătratul verde, apoi se întinse având grijă să-i rămână 
pieptul în zona marcată. 

încercă să citească, dar nu reuşi să se concentreze. 
Simulă o vreme, numărând rar până la douăzeci şi 
întorcând apoi pagina - o formă sfidătoare de 
meditaţie. Căscă prelung, teatral, puse cartea jos şi se 
întoarse pe-o parte, cu spatele spre oglindă, 

prefăcându-se că doarme. 

Lucrurile nu merg bine deloc. 

Se trezi când se simţi în mişcare, dezorientat fiindcă 
nu-şi dăduse seama când adormise. Se săltă în capul 
oaselor şi-l văzu pe Haidamacul Unu îndepărtându-se 
de el. Se uită în jur şi îşi dădu seama că-i readuseseră 
patul în afara pătratului verde. 

De ce? Oh. Nu mă pot dresa dacă nu sunt în afara 
pătratului când pornesc aparatul. Se dădu jos dintr-o 
săritură, manevrând din reflex lanţurile, şi-şi trase 
patul înapoi. 

Blondul clătină din cap şi se îndreptă spre el. 

— Trebuie să laşi patul lipit de perete. 

Fir-ar să fie! 

Davy sări, atât cât îi permiteau lanţurile, dar spre 
oglindă, nu spre bărbat. Lanţurile începură aproape 
imediat să fie trase de dincolo de perete, târându-l 
înapoi, fiindcă supraveghetorii lui nevăzuţi îşi dăduseră 
seama că era mai aproape de uşă decât blondul. 

Haidamacul Unu părea înspăimântat şi mâna i se 
ridică spre zgarietura rămasă pe obrazul său de când îi 
smulsese Davy masca. |Incepu să dea înapoi, către 
ieşire. 

Davy sări înainte ca lanţurile să se scurteze prea 
tare, trecând pe lângă el şi tăindu-i calea spre uşă, 
apoi se încordă pentru ceea ce avea să urmeze. 

Lanţurile se mişcară cu o asemenea repeziciune 
încât le auzi şuierând prin aer. Il nimeriră pe blond în 
fluierul piciorului, în genunchi, în şold şi în stomac. 

Smucit de încheieturile mâinilor şi de glezne, Davy fu 
tras în faţă, pe o distanţă de doi metri, însă lovitura îl 
azvârli pe Haidamacul Unu de-a latul încăperii şi apoi 
în perete, de care se izbi stârnind praful. Atârnă acolo 

o clipă, ca un personaj de desene animate, apoi căzu 
grămadă pe podea. Locul impactului îi păstră forma 
trupului, adâncită în zugrăveală. 

Lanţurile îşi continuară mişcarea lentă şi Davy ţinu 
pasul cu ele târşindu-şi picioarele. li era ruşine. 
Controlează-te! Nu le arăta de ce eşti în stare decât în 
clipa în care iţi poţi folosi puterea ca să evadezi. 

Când ajunse din nou lipit de zid, se deschise uşa şi 
veniră după haidamac. Se folosiră de o targă şi de un 
guler cervical şi îl transportară ca şi cum ar fi fost de 
sticlă. 

Davy se aştepta să-i fie slăbite din nou lanţurile, 
ceea ce nu se întâmplă. Erau prea scurte, nu-i 
permiteau să se urce în pat, şi nici măcar să se întindă 
pe duşumea. Putea să se aşeze, cu braţele atârnând în 
cătuşele fixate la nivelul umerilor. Nu ajungea cu mâna 
la pat, la carte sau la paharul de plastic. 

Tuşi de două ori şi îl străbătu un val de greață. Oh, 
lisuse! Smuci de lanţuri, dar acestea nu se clintiră. 
Stătea chiar în exteriorul liniei galbene. 

Era cel mai cumplit lucru care i se întâmplase 
vreodată şi păru să se prelungească la nesfârşit, până 
ce îşi pierdu într-un târziu cunoştinţa. 

Îşi veni în fire într-o baltă de vomă şi fecale, încă 
atârnând în lanţuri. 

Domnişoara Minchin era acolo, cu găleata şi cu 
mopul. Îl privea cu atenţie, cu capul aplecat pe-o parte. 

— A fost amuzant? îl întrebă. 

El nu răspunse. Fierea vărsată îi transformase 
gâtlejul în carne vie şi, cu toate că dispozitivul nu mai 
funcţiona, îi era greață. 

Ea insistă. 

— Scamatoria cu lanţurile a meritat să suporţi 

consecinţele? 

Davy continuă s-o fixeze cu privirea, străduindu-se 
din răsputeri să ignore fluidele şi duhoarea lor. 

Zâmbetul ei dispăru. 

— Nu-ncerca să ne faci necazuri. O să-ţi pară rău de 
fiecare dată. 

Davy scuipă într-o parte, sperând să scape de gustul 
oribil. 

— Ştii ce e pneumonia de aspirație? o întrebă. 

Ea ridică din umeri. 

— Suntem dotați cu pompe de aspirație, cu anti- 
biotice, cu oxigen - ce naiba, avem până şi aparatură 
de resuscitare cardiacă. Nu scapi chiar aşa uşor. 

Aruncă mopul jos, în faţa lui. 

— Acum curăţă-ţi mizeria. 


Făcu un duş, apoi, cu prosopul înfăşurat în jurul 
mijlocului, spălă podeaua. După ce trase apa şi curăţă 
mopul şi găleata, intră din nou sub duş. 

Tuşi de două ori, încă sub jetul de apă, şi simţi valul 
de greață. Nu încercă să meargă sau să alerge. Sări şi 
se pomeni în pătrat, gol şi şiroind de apă, încordându- 
se din reflex ca să nu fie dezechilibrat de reculul 
lanțurilor. 

Ar fi trebuit măcar să-nşfac prosopul. 

Împinsese patul într-o parte ca să curețe podeaua şi 
îl lăsase la limita pătratului galben, de unde era prea 
dificil să-l tragă înapoi. | se făcea greață numai 
gândindu-se la asta. Se şterse de picăturile de apă 
frecându-se cu mâinile cât de bine putea, apoi se 
aşeză cu genunchii la piept, ca să-şi păstreze căldura 
corpului în vreme ce se usca. Numără rar până lao 
sută, apoi testă marginea pătratului. Dispozitivul era 

din nou deconectat. 

Se duse în baie. În tocul uşii se vedeau scobituri 
adânci şi marginile perdelei de la duş se zdrenţuiseră 
unde o biciuiseră lanţurile. Se şterse şi reveni în 
cameră. 

li aduseseră aşternuturi curate, dar nu şi alte haine. 
Pe celelalte le clătise în timpul primului duş, înlăturând 
cea mai scârboasă parte a excreţiilor corporale. Acum 
le ridică în mâini în faţa oglinzii. 

Vocea computerizată păstră tăcerea. 

Vasăzică aşa stau lucrurile, nu? 

Le spălă încă o dată în cadă, cu apă atât de fierbinte 
cât putea suporta, folosind gelul de duş în loc de 
detergent. Le stoarse şi le agăţă pe bara pentru 
prosop, alături de acesta. 

Pedepsele neinsemnate sunt la fel de neplăcute 
precum cele severe, dacă se repetă la nesfârşit. Îi 
păruse rău fiindcă-l lovise pe Haidamacul Unu, dar 
regretele i se risipeau rapid. 

De atâta tuşit şi vomitat, îl dureau muşchi sto- 
macului, ca după un set de abdomene. Aş putea să 
trec şi la altceva. În următoarea jumătate de oră făcu 
exerciţii uşoare de gimnastică suedeză şi extensii. Şi 
asta în pielea goală, după ce respinse ideea de a se- 
nfăşura într-un prosop umed sau, şi mai rău, într-o 
pătură transformată în togă. Dacă pentru greci era 
destul de bine aşa... 

Nu reuşi să nu se gândească la supraveghetorii din 
spatele oglinzii, sau la ea. Oare se uită la mine acum? 
Ideea nu avea nimic erotic. Dar îl ajuta măcar să fie 
corect. Nu trişă la numărul de flotări şi de genuflexiuni. 

Renunţă la o serie de exerciţii, care îi solicitau zona 
cicatricelor nevindecate. In cazul altora, îl incomodau 

prea mult lanţurile care biciuiau aerul. Dar greutatea 
lor se dovedi utilă în câteva cazuri, de exemplu la 
ridicarea picioarelor. 

Către sfârşitul programului său de gimnastică porniră 
dispozitivul, şi fu nevoit să se deplaseze brusc cu un 
metru spre dreapta. Făcu doi paşi răsucindu-se şi 
continuă cu exerciţiile pentru tendoanele de la 
genunchi în interiorul pătratului, menţinând ritmul. 
După o serie de întinderi de cvadricepşi, încercă din 
nou să treacă dincolo de margine.  Senzaţia 
avertizatoare de greață nu apăru. 

Se gândi să rămână acolo. N-o să le convină. Nu mă 
pot dresa dacă nu simt nimic. Se duse în baie şi bău 
apă. Era bună pentru gâtlejul lui jupuit, dar nu putu să 
nu-şi spună: Dacă tot trebuie să vomiti, măcar fă-o în 
cel mai nevătămător mod posibil. 

li chiorăiau matele de foame. Se întrebă dacă aveau 
de gând să-l hrănească sau dacă nu era în continuare 
pedepsit. 

Se-ntoarse în pat şi deschise cartea. 


În timpul cinei nu activară dispozitivul. Era mort de 
foame, dar fiecare înghiţitură îi îndurera gâtlejul rănit. 
Dar reuşi să mănânce tot, bând apă rece cât mai des. 

Incă nu-i aduseseră haine curate. Lăsă tava cât mai 
aproape de uşă, împingând-o ca să alunece pe ultimul 
metru de podea, porţiunea în care lanţurile nu-i 
permiteau să ajungă. Hainele i se uscaseră în sfârşit, 
cu excepţia unei uşoare umezeli din zona cusăturilor. 
Le împături cu atenţie şi le puse la picioarele patului în 
care se întinse apoi, reîncepând să citească. 

Porniră aparatul peste un sfert de oră, dar el 
descoperi că se putea îndrepta agale spre pătrat, cu 

ochii în carte, cu toate că începuse să tuşească, 
încercă să iasă după scurgerea obişnuitului minut, dar 
câmpul rămăsese activat. Se aşeză turceşte pe 
podeaua rece şi citi mai departe. Când termină 
capitolul, făcu încă o încercare, dar de partea cealaltă 
a liniei continuau să-l aştepte tuşea şi greaţa. 

Fundul îi îngheţase prea tare ca să rămână aşezat. 
Puse cartea jos şi se încălzi făcând câteva extensii. 
După atâta tuse şi vărsat, muşchii abdominali îl mai 
dureau încă, dar mai puţin decât înainte. Se gândi că 
exerciţiile îi fuseseră de folos. 

Simţind acum o căldură plăcută, încercă din nou să 
treacă graniţa. Nici-o schimbare. Reîncepu să citească, 
stând în picioare şi testând hotarul după fiecare 
pagină. Termină încă un capitol şi câmpul era tot 
activat. 

Ei, haide odată! 

Reluă extensiile. Frigul îi concentra apa în rinichi şi 
începea s-o simtă în vezică. Se gândi să urineze pe 
podea, dar în ziua aceea avusese prea mult de-a face 
cu fluidele sale corporale. 

In timpul leşinului îi mutaseră patul în colţ, aşa că se 
afla cu mult în afara pătratului galben. Voiau să-mi pun 
hainele? Vor să-mi spună că nu se cade să defilez fără 
ceva care să-mi țină de cald? 

Incremeni dintr-odată. Dacă l-au activat şi au plecat? 
Poate s-au dus la cină. La urma urmelor, de ce-ar mai 
trebui să mă supravegheze dacă au aparatul ăsta? 

Şi-i imagină pe domnişoara Minchin şi pe Haidamacul 
Doi, roşcovanul, făcându-i o vizită blondului rănit, la 
spital sau într-o clinică, în vreme ce restul personalului 
juca bowling în liga locală, cu costumele medicale şi 
măştile chirurgicale în loc de echipament sportiv. 

Încercă din nou să iasă, dar nu se schimbase nimic. 

Data viitoare iau pătura cu mine. 

Se întrebă ce s-ar fi întâmplat dacă sărea dincolo de 
zona galbenă. O să primesc avertismentul de două 
secunde dacă evit porțiunea intermediară? O să fie la 
fel ca la prima pornire a aparatului? Rămase locului, 
înlemnit. 

Într-un interval de două secunde putea face multe. 

Şi-o aminti pe domnişoara Minchin plimbând aparatul 
de măsură de-a lungul podelei. Verifica intensitatea 
semnalului. Dar cum era în zona aceea, puternică sau 
redusă? îşi atinse pieptul. Micutul meu prieten mă 
„gâdilă” când se intensifică semnalul sau când il 
pierde? 

Nu mai simţea frigul. 

Ştiau că e capabil să se teleporteze. De asta îl 
răpiseră, în primul rând. Prin urmare, în exterior se afla 
o zonă de graniţă cu un semnal radio mai puternic - 
putea oricând să sară peste ea, dacă nu acoperea 
toată planeta. 

Dar sărind nu scăpa de gadgetul din piept. Ceea ce 
putea însemna că emiteau un semnal de joasă 
intensitate, focalizat în pătratul verde. Aparatul nu se 
declanşa dacă primea un semnal care genera un câmp 
suficient de intens. Pătratul galben reprezenta aşadar 
o zonă intermediară, în care semnalul îşi pierdea 
treptat puterea înainte de a deveni insesizabil, iar 
aparatul regla în mod corespunzător intensitatea 
pedepsei. 

Dar ce se petrece când e „oprit”? Când pot să mă 
deplasez pe toată distanța permisă de lanțuri? 

Poate emiteau un semnal mai puţin focalizat, care 
acoperea toată camera, sau poate întreaga clădire. 

Hristoase, sper că au un soi de baterii de rezervă! îşi 
închipui o furtună puternică de primăvară, care 
întrerupe curentul, şi se văzu având parte de o moarte 
urâtă, în balta formată din amestecul propriilor sale 
fluide corporale. 

Reîncepu brusc să simtă frigul. 

Se aplecă în afara benzii de culoare verde. 

Opriseră aparatul. Sau au mărit pur şi simplu 
intensitatea semnalului. 

Işi aşeză hainele în centrul pătratului verde, lângă 
pătura de pe pat, apoi făcu un duş fierbinte. Aşteptară 
până ce începu să se şteargă, când tuşi de două ori, 
dureros de familiar. Se grăbi să iasă din baie şi să intre 
în pătrat, încă ştergându-se. 

Se îmbrăcă gândindu-se la avertisment - uşoara 
senzaţie de greață şi tuşea. Era reacţia aparatului la 
lipsa semnalului radio, sau micşorau pentru scurt timp 
intensitatea câmpului extins, după care aşteptau două 
secunde înainte de a închide emițătorul? 

Dacă aparatul funcţiona automat, îi oferea o 
oarecare libertate - cu condiţia să scape de lanţuri. 
Unul ca el putea face multe în două secunde. 

Voia să experimenteze, să verifice limitele, dar fără 
spectatori. Nu intenţiona să le dezvăluie de ce era 
capabil. 

Se apropie de margine. Dispozitivul era activat. Încă 
se mai afla în „boxă”. Reveni în centrul pătratului. 

Contele de Monte Cristo se afla tot pe pat, dincolo de 
hotarul galben. Dacă teoria lui era corectă, cartea 
rămăsese în zona fără semnal. 

Puneau la punct o metodă de control fără lanţuri. 
Aveau de gând să-i folosească talentul, aşa cum făcuse 
NSA, ceea ce era imposibil dacă nu-l dezlegau. Şi, dacă 

sărea şi aparatul începea să lucreze la intensitate 
maximă, ca şi cum ar trecut dincolo de linia galbenă, 
aveau mari şanse să-l piardă cu tot cu abilităţile lui. 

leşi din boxa galbenă şi probabil convulsiile te vor 
ucide. 

Oare? Chiar dacă sărea direct acolo? 

Strânse din dinţi şi se teleportă lângă pat. Lanţurile 
zomăiră prin aer şi el tuşi, ca avertizare, însă numai cu 
intensitatea de atenţionare. Luă cartea şi sări înapoi. 
Totul în puţin mai mult de o secundă, fiindcă se mai şi 
oprise lângă pat, ca să simtă efectele. 

Incercă imediat să depăşească linia verde. Nu, nu 
opriseră câmpul (sau nu-l porniseră, după caz). Tuşea 
şi senzaţia de vomă erau prezente. Se temuse ca nu 
cumva tusea de lângă pat să fi fost psihosomatică - să 
nu se fi manifestat doar fiindcă fusese aşteptată. 

Avea realmente chef să zâmbească, dar îşi ascunse 
surâsul întorcându-se cu spatele la oglindă şi 
aşezându-se pe pledul împăturit. Se prefăcu o vreme 
că citeşte, timp în care gândurile îi alergau prin minte. 
Oare supraveghetorii observaseră? 

Lanţurile începură să se retragă dincolo de perete şi 
Davy se cutremură în sinea lui. Mă pedepsesc iarăşi? 
Verifică graniţa înainte să fie tras dincolo de ea, dar 
activaseră câmpul extins şi nu simţi nimic neplăcut. 
Merse odată cu lanţurile şi se aşeză cu spatele la 
perete în timp ce acestea se opreau brusc. 

Uşa se deschise şi intră domnişoara Minchin. În 
spatele ei venea un bărbat cu mască, ochelari şi 
costum de chirurg, împingând un cărucior cu un 
computer. Îl aşeză lângă perete şi îl băgă în priză. 

— Poftim bagheta, spuse, în vreme ce computerul 
încărca sistemul de operare. 

Îi întinse domnişoarei Minchin o cutie aplatizată de 
plastic cu un cablu de telefon în capăt. Avea 
dimensiunile unei telecomenzi pentru televizor. O 
cuplară la calculator. 

Femeia o studie cu atenţie. 

— Partea stângă, da? 

— Da. Am nevoie de încă o clipă, să termin cu 
sistemul de operare. N 

Davy fu surprins fiindcă vorbise. Inainte de a-i lăsa 
pe blond şi pe roşcovan fără măşti, personalul păstrase 
tăcerea şi comunicaseră cu el doar prin intermediul 
dispozitivului de distorsionare a vocilor. Poate nu le 
mai păsa. Poate se gândesc că acum mă pot controla 
destul de bine şi că nu mai are importanță. 

Domnişoara Minchin veni spre el alene, lovindu-se 
uşor cu aşa-numita baghetă peste coapsă la fiecare 
pas. Se opri la un metru în faţa lui şi se uită la 
tehnician peste umăr. 

Bărbatul continua să privească ecranul. 

— Oh... OK. Incepem. 

Ea întinse mâna cu „bagheta” şi Davy tresări. 

— Linişteşte-te, băieţaş. Dacă voia să-ţi dea o 
pătăiţă, mămica o făcea din cealaltă cameră - cu un 
buton. 

Lipi partea plată a cutiei de pectoralul lui stâng, locul 
în care se afla cicatricea proaspătă. 

— Cum e? întrebă. 


— Tatonează... s-a stabilit conexiunea, spuse 
mascatul. Bun. Dă-mi un minut, ca să-ncarc noii 
parametri. 


Ea zâmbi, cu ochii la Davy. 
— Nu te grăbi, îmi plac bărbaţii înlănţuiţi. 
Işi plimbă degetul liber pe clavicula lui. 

El o privi. 

— Mi-e greață, spuse, cu toată seriozitatea. 

Domnişoara Minchin se îndepărtă puţin, părând 
alarmată. 

— Ar trebui să simtă ceva? întrebă, peste umăr. 

— Nu din cauza dispozitivului, răspunse tehnicianul. 

— Corect, încuviinţă Davy. Nu mă îngreţoşează 
dispozitivul. 

Ea chicoti uşurel. 

— Eşti atât de răutăcios. 

Davy se întrebă ce s-ar fi întâmplat dacă i-ar fi stricat 
cocul, oare i-ar fi împrăştiat creierii pe duşumea? Dar 
nu era decât un gând pasager. 

Bărbatul din faţa computerului clătină din cap. Se 
uita în continuare pe monitor. 

— Oh... OK. Am schimbat parametrii. Fac o verificare, 
ca să fiu sigur că s-au încărcat corect, şi am terminat. 

Dădu câteva clicuri şi mişcă mouse-ul. 

— Şi... gata. Confirmat. 

Luă bagheta pe care i-o întindea domnişoara Minchin 
şi o aşeză la locul ei în timp ce se oprea computerul, 
pe care-l scoase apoi din priză. 

— Ar fi bine să-i spui, sugeră, înfăşurând cablul. 

Ea ridică din umeri, cu ochii încă la Davy. 

— Ce să-mi spună? întrebă el într-un târziu. 

Domnişoara Minchin arătă către linia galbenă. 

— Am redus perioada de graţie, care precede 
activarea. Acum e mult mai scurtă. In locul tău, eu una 
n-aş risca. Fără alte experimente, da? 

Davy îşi închipui c-o azvărlea în lacul alimentat de 
izvoare de lângă casa lui din vestul Texasului. In aceea 
perioadă a anului, temperatura apei era încântător de 
scăzută, apropiindu-se de treisprezece grade. N-ar fi 

murit îngheţată, fiindcă putea ieşi repede la mal, dar 
după o cădere de la douăzeci de metri impactul e 
serios şi s-ar fi simţit de-a dreptul mizerabil până ce i s- 
ar fi uscat hainele. 

— Ce e atât de distractiv? îl întrebă ea. 

Davy îşi goli faţa de orice expresie. Nu-şi dăduse 
seama că zâmbea. 

— Hai, spune-mi. Mi-ar prii un hohot de râs. 

El scutură din cap. 

Ea ridică din umeri, traversă încăperea şi ţinu uşa 
deschisă în timp ce ieşea tehnicianul cu căruciorul. 

— Somn uşor, îi ură, lăsând uşa să i se închidă în 
urmă. 

Dar Davy nu avu parte de aşa ceva. 

Înainte de micul dejun îl trimiseră în „boxă” de peste 
douăzeci de ori. După a optsprezecea expediere le 
pierdu şirul. 

Încercase să doarmă în pătratul verde, încovrigat pe 
podea, unde îşi pusese pătura şi perna, dar trăseseră 
de lanţuri de fiecare dată, scoţându-l afară. Se temuse 
să nu le scurteze de tot şi să dezactiveze câmpul, 
repetând ultima pedeapsă, aşa că rămăsese în 
picioare, lângă linia verde, intrând şi ieşind, până ce 
renunţaseră şi se întorsese în pat împleticindu-se. 

La sfârşitul nopţii nu avea certitudinea că se trezise 
cu-adevărat în timpul fiecărui incident. Ceea ce nu 
însemna că se odihnise mai mult - fusese un coşmar 
perpetuu. 

Nu-l sâcâiră în timpul micului dejun, dar reîncepură 
când era sub duş, aşa că se trezi în centrul pătratului 
verde, dezbrăcat, plin de săpun şi şiroind de apă. Il 
reţinură treizeci de secunde, apoi îi permiseră să plece. 
După ce îşi termină duşul, opriră şi reporniră întruna 

aparatul, până la masa de prânz. 

Davy sărea de fiecare dată în pătrat. Nu voia să-ți 
asume niciun risc în privinţa noii perioade de graţie. 
Sau, punând punctul pe i, trupul lui se temea de 
riscuri. Încercă în repetate rânduri să se-ndrepte 
tacticos spre destinaţie, dar îi era întotdeauna prea 
greu, se înfiora de durere înainte de a ajunge acolo şi 
se trezea în pătrat cât ai clipi, încordându-se ca să 
contracareze reculul lanțurilor. 

Condiţionare operaţională. Un răspuns reflex. 

Adică tocmai ceea ce îşi doresc. 

9 
„Încă mai am sânge pe bocanci!” 


Burro făcea parte dintr-un grup de mai multe 
restaurante, amplasate pe un colţ al Pennsylvania 
Street, în locul unde trecea, pieziş, prin intersecţia 
Twentieth cu I Street Northwest. Porfiro şi familia Ruiz 
le aşteptau într-un parc mic, triunghiular, chiar vizavi 
de local. 

Sojee le adresă o fluturare de mână. 

— Aşază-te la rând, pentru o masă, spuse. Eu îi aduc 
aici. 

Millie se alătură fără comentarii celor câtorva 
persoane ce aşteptau în faţa uşii. Perechea de lângă 
ea o instrui: 

— Trebuie să te-nscrii mai întâi. 

Aşa că îşi strecură capul înăuntru şi i se adresă unui 
tânăr nervos. 

— Şase persoane, vă rog. Nefumători. 

— Bine. 

Bărbatul se holba la ea de parcă n-ar fi crezut-o în 
toate minţile, însă Millie îşi dădu seama că o serie de 
clienţi se pregăteau să plece, urmând să elibereze în 
curând mesele. 

— Numele dumneavoastră? întrebă el. 

— Rice. 

— O să v-anunt. 

Se întoarse afară. Ceilalţi traversau în grup strada, 
cu Sojee de o parte a lui Porfiro, un bărbat îndesat şi 
mustăcios, şi cu familia Ruiz de cealaltă parte. Cele 

agăţau de mama lor, care încerca să le grăbească, 
pentru a ajunge pe trotuar înainte de schimbarea 
culorii semaforului. 

După ce ajunseră pe bordură, Sojee o luă înaintea lor 
şi spuse cu voce scăzută: 

— Fetiţelor le e frică de mine - de strâmbăturile 
mele. 

Millie clătină din cap şi-o cuprinse într-o îmbrăţişare 
spontană. 

— Trebuie să-ţi fie greu. 

Sojee păru surprinsă şi, când se îndepărtă, avea ochii 
dubios de strălucitori. 

— Am vrut doar să ştii de ce sunt speriate. Poate-ar 
fi mai bine s-aştept afară. 

Millie clătină uşor din cap. 

— Nu. Apoi, întinzând mâna către Porfiro, care 
tocmai ajunsese lângă ea: Bună, eu sunt Millie. 

— Mi-am închipuit, zâmbi el. Îi strânse mâna, apoi îşi 
prezentă însoţitoarele: lat-o pe señora Ruiz, iar acestea 
sunt fiicele ei, Juanita şi Nuk. 

Juanita, cea mare, avea păr negru, lucios, şi ochi de 
un căprui întunecat. Cele două fetiţe semănau perfect 
în privinţa trăsăturilor şi a ochilor, însă Nuk avea pielea 
mult mai albă şi părul ei blond avea culoarea paielor. 
Albinoasă. Millie zâmbi: 

— Hola. Con mucho gusto! Me llamo Millie. 

Fetitele se retraseră în spatele mamei lor, care 
răspunse dând uşor din cap. 

— Qué soñaste? 

Millie se uită nedumerită la Porfiro. 

— Mă tem că spaniola mea nu e grozavă. 

— Înseamnă... ei, în locul de unde vin ele, e o 
formulă de salut. 

— Ah. 

Simţea nevoia să urle la ele: Ce ştiţi despre Davy? 
Trase brusc aer în piept, cutremurându-se, expiră şi se 
strădui să le zâmbească fetiţelor care trăgeau cu 
ochiul de după rochia mamei lor. 

Le mulţumi fiindcă îi acceptaseră invitaţia. 

— Gracias por venir. A 

Ezită, căutând mai multe cuvinte. lşi epuizase 
aproape în totalitate vocabularul deprins în timpul 
şederii în Costa Rica. 

— Yo realmente aprecio su ayuda. Apreciez cu 
adevărat ajutorul vostru. 

Privirea femeii era plină de înţelegere şi de durere. A 
avut cândva nevoie de o mână de ajutor, conchise 
Millie, şi nu i-a întins-o nimeni. 

— Rice - grupul de şase! 

Millie le invită pe senora Ruiz şi pe fetiţe să intre 
înaintea ei. 

— Vayamos. Îşi plimbă palma peste stomac. Tengo 
hambre.. 

ÎI trase pe Porfiro deoparte şi îl întrebă cu voce 
scăzută: 

— Ce s-a-ntâmplat cu tatăl lor? 

Porfiro aruncă o privire către femeie şi fetiţele ei 
înainte de a se uita din nou la Millie. Işi trecu degetul 
mare de-a curmezişul gâtului cu un gest scurt, apoi 
şopti: 

— Alături de cei mai mulţi dintre săteni. Ridicaţi. Nu 
s-au găsit cadavre - numai sânge peste tot. Ea şi-a luat 
fetele şi a fugit în pădure când a intrat în sat primul 
camion. Strâmbă din buze. Spune c-a avut un vis. 

Millie se holbă la el pentru o clipă, apoi dădu din cap. 


1 Mi-e foame(span.) 
131 


Îi ajunseră din urmă pe ceilalţi. Doi bărbaţi în pragul 
bătrâneţii tocmai se certau cu recepţionerul. 

— Suntem aici dinaintea lor! 

Tânărul le dădea explicaţii cu răbdare: 

— Avem şi mese mari, şi mese mici. Adineauri s-a 
eliberat una mare. Peste un minut o să am şi una 
pentru două persoane, jur pe Dumnezeu. 

Pe urmă intră şi, în timp ce-i conducea prin local, 
Millie îl auzi bombănind: 

— Ce hodorogi! 

Masa lor se afla într-un separeu destul de mare dintr- 
un colţ, cu bănci pe trei laturi. Millie se strecură pe cea 
din partea opusă intrării, astfel încât fetele să stea în 
lateral, cu mama lor în capătul băncii şi cu Sojee şi 
Porfiro în faţa lor. 

Mulțumită calităţilor de traducător ale acestuia din 
urmă, reuşiră să-şi comande destul de repede 
băuturile. 

Milie începu să vorbească după plecarea chelnerului. 

— Din câte am înţeles, l-aţi văzut pe soţul meu. 

Scoase din geantă una dintre copiile fotografiei şi o 
despături. 

Seriora Ruiz îi aruncă o scurtă privire, apoi se uită la 
fetele brusc entuziasmate. 

— ȘI, şi, nuestro ángel en la noche! exclamă Juanita. 

Şi Profiro traduse: 

— Îngerul lor din noapte. 

— Por qué Ilămelo eso? întrebă Millie, surprinzându- 
se pe sine însăşi. Îşi reamintea limba spaniolă. De ce-i 
spui aşa? 

— EI apareció fuera nada, răspunse Nuk. 

— A apărut de niciunde, aşa ai spus? Millie clipi 
nedumerită. Când s-a... Cuándo? Qué dia? 

— Cinco de Marza. Cerca de medianoche, spuse 
senora Ruiz. 

Se uită la Porfiro. 

— Da. S-au mutat în bloc a doua zi - pe 6. 

Chiar în noaptea răpirii. Chiar la ora răpirii. 

Sosiră băuturile şi Millie îşi impuse să stea liniştită, 
să aştepte, şi voinţa îi fu pusă la încercare într-o şi mai 
mare măsură când chelnerul întrebă ce voiau să 
mănânce. Strânse din dinţi şi îndemnă familia Ruiz, cu 
insistenţă, să comande tot ce doreau, indiferent de 
preţ. 

După ce chelnerul se îndepărtă în sfârşit, o ţintui pe 
señora Ruiz cu privirea. 

— Qué usted vio? Ce-ai văzut? 

— Nada. No estaba alli. Eran, răspunse femeia, 
arătând cu o mişcare a capului spre fete. 

N-ai fost acolo? Millie respiră adânc şi încercă să 
găsească acel loc cu desăvârşire liniştit şi sigur pe 
care-l căuta în timpul şedinţelor de terapie. Îşi puse 
mâinile una peste alta şi îşi lăsă capul în jos, până când 
ajunse cu bărbia sprijinită pe dosul palmelor şi cu ochii 
la acelaşi nivel cu ai fetiţelor. 

— Qué vieron ustedes? 

Se baza pe Porfiro pentru traducere. Nu înțelegea 
decât jumătate din spusele lor, iar uneori până şi 
Porfiro avea nevoie de lămuriri şi o ruga pe señora Ruiz 
să-i explice sensul unui cuvânt sau al unei expresii. 
Millie era sigură că o parte dintre spusele fetelor nu 
erau în spaniolă. 

Istorisită mai ales de Juanita, povestea începu astfel: 

— Nu reuşeam să adormim. Plouase şi apa de pe 
scara de incendiu picura, pic, pic, pic, pe cutia noastră, 
stăteam în cutia de carton a unui frigider. Eram singure 

acolo şi pe urmă a apărut el, ca şi cum ar fi căzut din 
cer sau ar fi ieşit din pământ. Nuk a icnind de spaimă şi 
el a auzit-o. 

— Nu eu, Juanita. 

— Nuk. 

— Juanita. 

— Nuk. 

Millie zâmbi. 

— No importante. Y entonces? 

— A vorbit cu noi în engleză, dar nu i-am răspuns. El 
s-a aplecat şi i-a ieşit lumină din degete. S-a uitat la 
noi, dar n-a venit mai aproape. A vorbit în spaniolă. 
Voia să ştie unde erau părinții noştri. Eu am tăcut, 
pentru că n-ar trebui să vorbim cu străinii, dar Nuk i-a 
răspuns. 

— Ce minciună! Eu nu fac aşa ceva niciodată! 

— Ba da! 

— Ba nu! 

— Şi ce-a aflat de la cea care a vorbit? întrebă Millie. 

— Că tăticu' a dispărut şi mămica e portăreasă. Că 
lucrează noaptea. Pe urmă ne-a dat banii şi ne-a 
învățat să-i ascundem. Ca să avem unde să stăm, aşa 
a zis el. Eu n-am vrut să-i iau, dar Nuk a spus c-ar fi 
trebuit. 

— N-am zis niciodată asta! 

— Ne-a binecuvântat şi pe urmă a plecat. 

Millie strânse din pleoape, surprinsă. 

— V-a binecuvântat? Davy n-are obiceiul ăsta. Care 
au fost cuvintele lui? 

— Buena suerte. 

— Ah. Şi cum a plecat? 

— S-a îndepărtat, pe trotuar. l-am auzit paşii. Apoi 
am ieşit din cutie şi am ascuns banii sub cărămida 

desprinsă din zidul dinspre alee, ca să nu ni-i poată lua 
nimeni. 

Millie se simţea dezamăgită. Davy făcea astfel de 
lucruri - le dădea bani copiilor - şi ea ascultase 
povestea cu plăcere. Dar nu aflase nimic care i-ar fi 
putut fi de folos. 

— Şi pe urmă l-aţi mai văzut? 

Fetele se uitară una la alta, apoi iarăşi la Millie, ca şi 
cum li s-ar fi părut incredibil de proastă. 

— Când i-a omorât La L/orona prietenul şi când l-a 
luat pe el, noi am văzut şi asta. 

Lui Millie îi căzu falca şi se holbă la ele. Vorbi după ce 
reuşi să-şi închidă gura, cu un efort evident. 

— Voi aţi văzut. E oribil. E minunat - nu traduce asta. 
Ce-nseamnă La Llorona? 

— Femeia care plânge, răspunse Porfiro. E stafia unei 
femei care şi-a înecat copiii şi se străduieşte să-i 
înlocuiască furând alţii. Uneori e numită Maria 
Sângeroasa. 

— De ce cred că era ea? Lasă, treci peste asta. 
Roagă-le doar să-mi spună ce s-a-ntâmplat. 

Povestea continuă. 

— Când am auzit împuşcături în capătul celălalt al 
străzii am ieşit din cutie şi ne-am ascuns în spatele 
lăzilor de gunoi, fiindcă opresc gloanţele mai bine 
decât cartonul. Un bărbat alerga pe stradă, cu îngerul 
nostru în spate. Alţii îi urmăreau. A căzut când l-a 
nimerit un glonţ în picior şi l-a scăpat pe îngerul nostru, 
care ţinea ochii deschişi, dar nu se putea mişca. 

Bărbatul împuşcat şi-a dus mâna în haină, dar au 
tras din nou în el. A scăpat dintre degete un telefon. 
Era murdar de sânge. 

Pe urmă a apărut La Llorona. Din ochii ei pustiiţi 

curgea sânge negru şi avea un pistol. M-am speriat 
chiar mai tare decât în noaptea în care au intrat 
paramilitarii la noi în sat. Mi-a fost frică să nu-l omoare 
pe îngerul nostru, dar ea l-a-mpuşcat pe prietenul lui - 
în ochi, ca să nu-i poată da de urmă pe lumea cealaltă. 

Pe urmă a venit ambulanţa, l-au urcat pe îngerul 
nostru şi-au plecat. Pe celălalt l-au lăsat să zacă pe 
trotuar. 

— Ploaia l-a spălat pe faţă, adăugă Nuk. 

— Pe urmă au venit alt soi de ambulanţe şi poliţia, 
dar noi n-am aşteptat să ne găsească, ne-am luat sacii 
de dormit şi banii şi am fugit pe alee. 

— Alt soi de ambulanţe? Arătau altfel? 

— N-aveau îngerul. 

— Ce înger? Davy - îngerul meu? 

— Nu. Ingerul de pe portieră. Un angelito. 

— Pe portieră era pictat un îngeraş? 

— Da. 

— Pe care portieră? 

— Pe a şoferului. Poate era şi pe uşa cealaltă, dar n- 
am văzut. 

— Mai erau şi alte deosebiri între ambulante? 

— Poate cuvintele din lateral, dar nu erau în Español. 
Nu ştiu. 

— Culorile erau la fel? 

— Da. Alb cu o dungă portocalie. Juanita trase cu 
degetul o linie orizontală. Şarpele în jurul băţului, pe 
ceva albastru... 

Îşi udă degetul în limonadă şi desenă pe masă 
Steaua Vieţii, emblema Serviciului Medical de Urgenţă, 
un „X” tăiat de-o linie verticală. 

-... como un asterisco. 

Un chelner şi o chelneriţă îşi făcură apariţia cu tăvile 

pline şi Millie aşteptă până ce li se puse în faţă 
mâncarea, însoţită de nelipsita mantră: 

— Atenţie - farfuria e foarte fierbinte. 

Millie mâncă tortilla cu peşte, fileu de peşte-delfin la 
grătar învelit în turtă de mălai, cu salată verde stropită 
cu zeamă de lămâie şi sos picant. Familia Ruiz 
comandase carmitas burrito. 

— Nu mănâncă prea des carne, spuse Porfiro. Pentru 
ele e o delicatesă exotică - au locuit lângă un lac şi 
mâncau când şi când peşte, dar nu şi găini, le ţineau 
numai pentru ouă. De obicei se mulţumeau cu fasole şi 
porumb. Mai mâncau şi vânat, ca să-şi păzească 
recolta. 

Millie era nedumerită şi probabil că aşa şi arăta, 
pentru că Porfiro îi explică: 

— Dacă nu-l omoară, cerbul le distruge recolta. Şi 
odată ce tot l-au omorât... 

— Ah. Esta buen6? întrebă ea, arătând spre 
mâncare. 

— Si! răspunse señora Ruiz. 

Îi făcu semn cu degetele, îndemnând-o să guste. 

Millie tăie o bucată din tortilla ei cu peşte, o puse pe 
marginea farfuriei femeii, apoi îşi tăie o felie subţire de 
burrito din capătul neatins şi o mâncă. 

— Delicioso! Muy sabroso, spuse, fluturându-şi mâna 
a plăcere. 

Señora Ruiz îi adresă un zâmbet timid, apoi căpătă o 
expresie serioasă. Incepu să vorbească, cerându-i cu 
un semn lui Porfiro să traducă. 

— Mă bucur că ai bani, fiindcă unei femei nu îi e uşor 
când îi dispare bărbatul, şi te înţeleg dacă vrei înapoi 
banii pe care ni i-a dat soţul tău. După ce ne-au cucerit 
satul am rămas fără nimic - ne-au luat până şi găinile - 

şi ne-a fost foarte greu. 

Millie îşi ridică mâinile. 

— Yo no quiero dinero. Tengo bastantes. Spaniola ei 
nu reuşi s-o ajute cu mai mult de atât, aşa că apelă la 
Porfiro. 

— Spune-i că eu nu încerc decât să-mi găsesc soţul. 

Când auzi traducerea, señora Ruiz dădu din cap cu 
convingere. 

— Ştiu cum e. Sper că Dumnezeu o să ţi-l aducă 
înapoi. Fiindcă ai bani, poţi spera să-l răscumperi. Din 
nefericire, în cazul nostru nu ne voiau decât pământul 
şi, dacă nu ne-am fi ascuns în junglă, acum am fi 
moarte şi noi. 

— De ce aţi venit tocmai aici - la Washington? N-aţi 
găsit niciun refugiu în Chiapas? 

Señora Ruiz îşi lăsă capul pe-o parte, căzând pe 
gânduri. 

Pe urmă vorbi şi Porfiro traduse: 

— Mă duc la familia mea, în Naha. 

Mai adăugă ceva, din care Porfiro nu înţelese nimic. 
Reformulă, iar bărbatul traduse: 

— Dumnezeu a vrut să vină mai întâi aici. E o oprire 
pe drumul ei, spuse el, ridicând din umeri. 

Femeia continuă să vorbească şi Porfiro îşi exprimă 
nedumerirea, aşa că ea repetă. Era expresia pe care-o 
folosise când se făcuseră prezentările. 

— Qué soñaste? 

— Întreabă ce-ați visat, explică Porfiro. Pentru 
poporul ei, e o formulă de salut. 

Atinse ceva, mai jos de gât, sub materialul cămăşii. 
Şi continuă aproape fără nici-o tragere de inimă: 

— Au credința că visele dezvăluie ce s-a întâmplat, 
sau ce se va întâmpla. 

Asta nu-i place. Millie zări sclipirile unui lănţişor de 
argint în jurul gâtului lui. O cruciu/iță? 

Se gândi să caute un subterfugiu în limitele politeţii, 
o minciună inofensivă, prin care să susţină că nu 
visase nimic. Din noaptea plecării lui Davy nu mai 
dormise cu adevărat bine niciodată. În seara 
precedentă se culcase în aceeaşi cameră cu Sojee, cu 
cineva care nu era Davy, şi se zvârcolise aproape toată 
noaptea. 

Avusese totuşi un vis straniu chiar înainte de a se 
lumina de ziuă şi voia să le ofere ceva, ca mulţumire 
pentru indiciile primite. 

— Am adormit cu mare greutate, şi ori de câte ori 
am reuşit să-nchid ochii am visat acelaşi lucru. În vis 
încercam să dorm, dar, de fiecare dată când mă- 
ntorceam, ca să stau mai comod, nimeream într-un ac 
cu gămălie. Mă-nţepa şi-l aruncam, dar patul era plin 
de ace, şi n-am putut s-dorm decât după ce am întins o 
cuvertură roşie peste ele. 

Porfiro traduse şi señora Ruiz îi ceru să-i explice de 
ce alesese anumite cuvinte, vrând să le înţeleagă cât 
mai bine sensul. Se întoarse din nou spre Millie şi îi 
puse o altă întrebare: 

— Ce culoare are cuvertura - în realitate? 

— La hotel? E verde, cu orhidee galbene. 

Seriora Ruiz dădu din cap, apoi mai întrebă ceva. 

Porfiro păru să nu înţeleagă şi ea reformulă. 

— Vrea să ştie care e onen-ul dumneavoastră, clanul 
- totemul. Spune că, de foarte multe ori, străinii habar 
n-au care e totemul lor. 

Schiţă în grabă semnul crucii şi-şi atinse iarăşi 
cămaşa. 

Millie clipi nedumerită. 

— N-am nici cea mai mică idee. 

Porfiro traduse, iar señora Ruiz dădu din cap şi 
reîncepu să vorbească. 

— Zice că, dacă ar ştii, v-ar tălmăci mai uşor visul. 
judecând după simbolurile care-au apărut - după felul 
în care aţi descris sângele şi şerpii, bănuieşte că 
sunteţi o maimuţă-păianjen femelă, ceea ce înseamnă 
că sunteţi o rudă îndepărtată a clanului ei. 

— Ce şerpi? Ce sânge? 

Bărbatul o întrebă pe señora Ruiz, apoi traduse 
explicaţia. 

— Acele. Spinii, acele cu gămălie sau de cusut, sau 
sforile sunt, toate, simboluri ale şerpilor. Cuvertura 
roşie simbolizează sângele. 

Millie se înfioră. Simţea fascinația neliniştitoare a 
omului cu judecată sănătoasă faţă de supranatural. Eu 
una ştiu că în lume există lucruri pe care nu le pot 
explica. Aşa cum e Davy. 

— Visul ăsta prezice viitorul? 

Profiro întrebă. 

— Spune că avertizează. O nenorocire poate fi 
evitată dacă un vis o anunţă din timp. Viitorul nu e 
implacabil. V-am povestit că ea a fugit în junglă când 
au apărut soldaţii? Avusese un vis cu o noapte înainte. 

Señora Ruiz vorbi iarăşi şi Porfiro reîncepu să 
traducă. 

— După părerea ei, dacă onen-ul dumneavoastră e 
maimuța, visele vestesc că vă pândeşte un pericol, la 
vreme de noapte, în somn. 

Nu era cel mai puţin plauzibil lucru pe care-l auzise 
vreodată, dacă lua în considerare evenimentele din 
Ziua aceea. 

— Şi ce sugerează ea că ar trebui fac? întrebă, cu 

gravitate. 

— Să nu dormiţi la noapte în patul ăla. Duceţi-vă în 
altă parte. 

Millie îi trimise pe Porfiro şi pe familia Ruiz acasă cu 
un taxi, plătind cursa în avans. 

— Ki'wenen tech. Ki'i ba'willik, zise señora Ruiz, chiar 
înainte de despărţire. 

Millie se uită nedumerită la Porfiro, care ridică din 
umeri. Văzând că erau derutaţi, femeia adăugă: 

— Tenga cuidado para el Qué suena. 

Porfiro traduse după ce îşi făcu cruce. 

— Gândiţi-vă cu luare-aminte la tot ce visati. 

Millie rămase cu privirile pierdute în urma taxiului, 
încă mult timp după ce dispăruse din vedere. 

— Nu mai iei medicamente? o întrebă Sojee. 

Millie îşi alungă gândurile. 

— Nu fac niciun tratament. Sunt doar tulburată. De 
fapt îmi puneam nişte întrebări. 

Sojee se uită în jur, cu trăsăturile schimonosindu-i-se 
în timp ce-şi întorcea capul. 

— E destul de rău să fii schizofreno-paranoică, 
bombăni ea, chiar şi fără să te urmărească oamenii şi 
să te atace. 

Millie o porni către vest, pe trotuar. Sojee îşi potrivi 
pasul cu al ei, dar continuă să se uite adesea peste 
umăr. Străzile erau aglomerate, pline de maşini şi de 
pietoni. 

— Am fost rugată să mă internez iarăşi la Sfânta 
Elisabeta, spuse, pe neaşteptate. Cred că Hinkley îmi 
simte lipsa. 

— De ce? Au de gând să-ţi trateze schizofrenia? 

— Nu. Psihiatrul meu m-a inclus într-un studiu asupra 
medicamentelor pentru tratamentul ticurilor. Adoptă 

un ton exagerat de pompos şi de academic: Vor să 
verifice eficacitatea unei cure combinate, cu vitamina 
B6 şi tetrabenazină, în tratamentul distoniei tardive şi 
al altor mişcări hipercinetice involuntare ale feţei. 

Tresări violent când văzu un bărbat ieşind dintr-o 
clădire, însă acesta le întoarse spatele şi o luă spre est, 
în direcţia opusă. 

Millie o bătu pe braţ. 

— Când vor să te interneze? 

— În seara asta, sau mâine. 

— Ah. ŞI tu vrei? 

— Păi, eu n-am fost prea încântată de idee. 

Millie ridică din sprâncene. 

— E posibil să apară efecte care să-ţi agraveze 
boala? Distonia? 

Distonia tardivă ar fi putut să provoace extinderea 
mişcărilor involuntare, de la faţă la tot restul corpului. 

— Nu - şi toate efectele secundare pe care le-au 
remarcat pot fi controlate prin reducerea dozajului. Din 
punctul ăsta de vedere, tetrabenazina pare inofensivă, 
dar aici e vorba de speranţă şi dezamăgire. 

— Dacă nu-ncerci, n-are cum să meargă. 

Sojee dădu din cap, încuviinţând. 

— Mda, şi, ca să fiu sinceră, ideea mi se pare acum 
din ce în ce mai bună. 

— Ca să nu mai trăieşti pe străzi? Sau ca să fugi de 
duşmanii mei? 

Sojee se uită din nou în jur. 

— Păi - petreci o noapte într-un pat adevărat, un pat 
sigur, şi asta te dă gata pentru o vreme. Ii vine mai 
greu să stai treaz toată noaptea. Chiar şi la adăpost 
sunt unii care vor să-ţi fure lucrurile sau să te pipăie. 
Stai la căldură, dar nu-ţi doreşti cu adevărat să dormi. 

În josul aleii se auzi un zgomot puternic şi Sojee sări 
ca arsă. 

Millie aruncă o privire, dar nu fusese decât o uşă 
trântită de cineva care ieşise să-şi arunce gunoiul. 

Sojee îşi apăsa mâna pe piept. 

— Recunosc. Mă sperie şi gândul la tipii care-au sărit 
la noi. Mai ales acum, după tot ce-am aflat despre 
Maria Sângeroasa şi despre visele tale. 

— Ah. Nu seamănă cu poveştile pe care le-auzi de 
obicei, nu-i aşa? 

Celularul lui Millie sună şi ea îl căută pe bâjbâite, 
apoi îl duse la ureche. 

— Da? 

— Aş vrea să ne-ntâlnim. 

Era glasul lui Anders. 

— O clipă, te rog. Se uită la Sojee: Vrei să te duci la 
Sfânta Elisabeta în seara asta? 

Sojee încuviinţă dând din cap. 

— Doamna Johnson trebuie s-ajungă la Spitalul 
„Sfânta Elisabeta”, spuse Millie la telefon. Mă gândeam 
s-o duc cu taxiul, după care ne-am putea întâlni. 

— Bine. O să vă ia Curtis, de unde sunteţi acum. 
Continuaţi-vă drumul până-l vezi pe partea dinspre voi 
a străzii, apoi fă-i semn. 

Millie se uită la maşini, umbre estompate în spatele 
farurilor orbitoare. 

— S-a lăsat întunericul. O să-mi vină greu să-l 
deosebesc de alte taxiuri. 

— Când o să ajungă aproape de tine o să-i clipească 
afişajul, fiindcă o să treacă de la „liber” la „ocupat”. 

— Bine. Te rog, ai grijă să fie aşa. 


După ce-o lăsară pe Sojee la spital, Curtis făcu un 

ocol lung, pe lângă Grădina Zoologică, apoi se-ntoarse 
spre mall. Millie închise ochii şi încercă să se 
odihnească. Măcar nu se mai învârteau în cerc prin 
trafic. 

În cele din urmă opriră la Hotelul Intercontinental 
Willard. Curtis trase maşina la intrarea laterală. 

— Îi găsiţi în barul Round Robin, spuse el. 

— Fără ecusoane? 

El râse zgomotos. 

— Vă rog... 

Se simţi groaznic de prost îmbrăcată în timp ce făcea 
slalom printre coloanele şi mobilierul din sala cu tavan 
sculptat cu minuţiozitate şi podea din mozaic. li găsi pe 
Anders şi pe însoţitorul său la o masă din colţul barului 
în care - după cum o informa inscripţia de pe o plăcuţă 
- vânduse Henry Clay pentru prima oară în Washington 
Mint Julep!, în anii 1820. Cei doi bărbaţi se ridicară la 
vederea ei. Anders îi trase un scaun. 

— Domnişoară Harrison-Rice, ţi-l prezint pe doctorul 
Henri Gautreau. 

O chelneriţă cu smoching, centură indiană lată, 
cravată neagră şi fustă mini se apropie de masa lor. 
Millie aşteptă până o văzu cu creionul pregătit, gata să 
scrie, apoi comandă: 

— Glenlivet, dublu. 

— Încă un Sam Adams, spuse dr. Gautreau. 

Vorbea cu un uşor accent franțuzesc. 

— Eu trec la cafea, zise Anders. 

După plecarea chelneriței, se uită la Millie înălțând 
din sprâncene. 

— Dublu? 


1 Whisky sau coniac cu zahăr, aromat cu frunze de mentă zdrobite, care se 
toarnă peste bucățele de ghiaţă(n.tr.) 

— Am avut o zi grea. Ar trebui să ştii exact cât de 
grea. Se uită în jos, la picioare. Incă mai am sânge pe 
bocanci! 

Privirea agentului zvâcni în lateral, către doctor. Îşi 
ridică mâinile. 

— Am luat notă. Să ştii că nu s-a terminat. 

Ce nu s-a terminat, ziua sau toată mizeria? 

— Atunci trebuie să-mi asiguraţi protecţia cât tip îmi 
lipseşte „perechea”. Se-ntoarse spre celălalt bărbat şi i 
se adresă cu un aer jovial: Şi ce ocupaţie are doctorul 
Gautreau, când e la el acasă? 

— Sunt antropolog, zâmbi cel întrebat. 

— A fost o adevărată coincidenţă, adăugă Anders. 
Avem în grupul nostru de analişti specializaţi în 
problemele din Mexic vreo doi experţi în dialectele 
locale, dar niciunul nu ştie mai mult de câteva cuvinte 
din limba populaţiei Lacandon. Doctorul Gautreau 
participă săptămâna asta la un simpozion, la Muzeul 
Smithsonian. 

Millie ridică din sprâncene. 

— Familia Ruiz? Când nu vorbeau spaniola? 

Gautreau încuviinţă. Purta un costum şifonat şi era 
clar că îşi scosese ceva mai devreme cravata - era 
strânsă grămadă şi îi ieşea din buzunarul de la piept ca 
o varză stâlcită. Avea barba tunsă îngrijit, iar părul 
lung şi rebel era dat peste cap şi legat la spate cuo 
fâşie de postav guatemalez. 

— Sper că vă pot fi de folos, deşi n-aş fi făcut-o dacă 
n-aş fi fost asigurat că señora Ruiz şi familia ei nu sunt 
obiectul acestei anchete, ci doar simpli martori. 

— Exact aşa am înţeles şi eu, domnule profesor. Se 
uită la Anders. Sper că FBl-ul n-o să le dea pe mâna 
Serviciului de lmigrare şi Naturalizare, din cauza 

statutului lor. 

Anders clătină din cap 

— FBl-ul nu ştie nimic despre familia Ruiz. Ne ajută, 
dar n-are acces la informaţiile noastre în format 
electronic. 

Millie se încruntă şi deschise gura, gata să vor- 
bească. 

Anders îşi ridică mâna. 

— Fii liniştită. Le-am furnizat informaţia legată de 
îngerul de pe portiera ambulanţei şi se agită, fac 
cercetări. Dar despre familia Ruiz nu ştiu nimic. Le vom 
trimite numai informaţiile utile. 

Millie se calmă. Fusese îngrijorată. 

Doctorul Gautreau se încruntă. 

— Poporul ei e alcătuit din mai puţin de cinci sute de 
oameni. Înainte de a pleca de aici, o să le propun să 
se-ntoarcă împreună cu mine. 

— Erau cinci sute înainte sau după ce satul ei a fost 
ras de pe suprafaţa pământului? 

— Şi înainte şi după. Al doilea bărbat al senore; Ruiz 
nu era Hach Winik, ci Nabuat. Satul nimicit când a fugit 
ea era Nabuat. 

— De unde ştiţi? 

— Îmi împart timpul între Muzeul de Antropologie din 
Mexico City şi Chiapas. Acolo locuiesc. Cunosc dureros 
de bine toate atrocitățile comise în Chiapas, în 
ansamblu şi în parte. Am întâlnit-o şi pe Nuk. 

— Vorbiţi despre fetiţa mai mică, albinoasa? 

— Nu. Señora Ruiz se numeşte tot Nuk. E născută în 
Naha, în nordul teritoriului comunităţii Lacandon. 

Millie se uită la Anders. 

— În ce măsură ne-aţi înregistrat discuţia? 

— Ne-au scăpat câteva cuvinte din cauza zgomotelor 

de fond. Zăngănit de tacâmuri. Alţi clienţi. Dar n-am 
pierdut mult. La urma urmelor, procesarea semnalelor 
e meseria noastră. 

— Şi ce spuneau când vorbeau în dialectul lo... 
lacandon? 

— Da, aşa se numeşte. Sau Hach Winik în limba lor. 

Chelneriţă le aduse băuturile şi Gautreau aşteptă să 
se îndepărteze, apoi adăugă: 

— Pentru mine, partea cu adevărat interesantă a 
constat în nepotrivirile dintre spusele lor şi ale 
traducătorului. 

— N-a tradus corect? Intentionat? 

— Oh, nu - nu intenţionat. Au fost mai ales confuzii 
legate de religie. De exemplu, de fiecare dată când 
spunea el „Dumnezeu”, señora Ruiz sau fetele ei se 
refereau la un zeu lacandonian anume, sau la zei în 
general. Traducătorul - Porfiro? - zicea La Madonna ori 
de câte ori era vorba de o divinitate feminină, dar nu 
se potrivea, aşa că în cele din urmă a revenit, spunând 
tot Dumnezeu. 

— Asta s-a întâmplat în timpul schimbului de replici 
din momentul în care a zis ea că D.C. e un punct pe 
drumul către Naha? 

— Da. De fapt a spus că o serie de vise i-au dezvăluit 
că nu se poate întoarce acasă dacă nu trece mai întâi 
pe aici. Orice altă opţiune ar fi fost o greşeală. A mai 
zis şi că acum poate să plece. Gautreau clătină din 
cap. E evident că aici urma să intru eu în scenă. 

Vorbea pe un ton foarte prozaic. 

— Ca şi cum ar fi ştiut că aveai s-o ajuţi? pufni 
Anders. Asta nu-nseamnă să împingi lucrurile prea 
departe? 

Millie se holba uimită la Gautreau. Îşi ţuguie buzele, 

apoi i se adresă lui Anders. 

— Dumneata ai fost cel care-a spus „a fost o 
adevărată coincidenţă”. 

Antropologul se mulţumi să zâmbească şi sorbi din 
bere. 

Millie se întoarse spre el. 

— Le-am auzit chiar pe ele spunând La L/orona. 
Porfiro n-a inventat asta, nu? 

— Da şi nu. Inainte de a sugera că fusese La Llorona, 
fetele au pomenit de U Na'ilKisin, soţia zeului morţii şi 
al cutremurelor. Râse. La un moment dat, mama 
fetiţelor a spus chiar că ajuns să facă drumul până în 
D.C. datorită zeului HesuK/itos, iar Porfiro nu şi-a dat 
seama că acesta este de fapt de lisus Hristos, inclus în 
panteonul lacandonian. In viziunea lor, Hristos e fiul lui 
Akyantho, ocrotitorul străinilor, şi, ca urmare, o zeitate 
minoră. De parc-ar fi unitarienii din Mezoamerica. 

Toate bune şi frumoase, dar... Millie luă o înghiţitură 
zdravănă de scotch şi se simţi aproape recunoscătoare 
pentru senzaţia de arsură din gâtlej. 

— Au spus cumva ceva pe care nu l-am înţeles şi 
care ne-ar putea ajuta să-l găsim pe soţul meu? 

— Hm. N-am certitudinea că sunt cel mai în măsură 
să aprecieze asta. Au spus mai multe lucruri care n-au 
fost traduse, sau au fost traduse greşit. Au făcut o 
speculație, sugerând că soţul tău s-ar număra printre 
ajutoarele zeului ploii, Mensäbäk, numite Hahanak'uh 
sau Zeii Casei de Apă. Dintre aceştia, presupuneau că 
e Xämän, care reprezintă şi nordul. Habanak'"ub 
zămislesc tunetul ori de câte ori îi înfurie Kisin, 
arătându-le fesele. Gautreau se încruntă. Trăiesc în 
preajma populaţiei lacandon de cincisprezece ani şi e 
prima oară când aud pe cineva vorbind astfel despre 

un om aflat în viaţă. 

Anders îşi înălţă fruntea. 

— La urma urmelor, nu sunt decât nişte copii. 

Gautreau îi aruncă o privire sceptică. 

— În cincisprezece ani am stat de vorbă şi cu o 
mulţime de copii lacandonieni. Cu toate astea, mi se 
pare ciudat. 

Millie clătină din cap. Dac-ai; știi tu. 

— Kisin? E cumva zeiţa drept care o luau pe femeie? 
La Llorona? 

— E soţul ei. Pentru lacandonieni, zeii sunt ca 
oamenii. Au soţ sau soţie, copii şi un singur părinte, 
K'akocb, creatorul florii din care s-au născut toţi ceilalţi 
zei, căruia puţin îi pasă de problemele oamenilor. Sunt 
supuşi, în mare măsură, aceloraşi constrângeri care 
guvernează viaţa oamenilor. 

Se uită la degetele răsfirate ale propriei mâini. 

— Hm. Au mai spus şi că La Llorona ar fi putut fi Na'/ 
Akyantho, soţia zeului străinilor, dar s-au răzgândit 
imediat. Lacandonienii îl descriu pe Akyantho drept un 
bărbat cu pielea de culoare deschisă, care umblă cu o 
armă de foc, ca străinii, aşa că probabil pistolul ei le-a 
dat ideea asta. 

Millie îşi aduse aminte că fetele mai spuseseră ceva. 

— Au zis că din ochii femeii curgea sânge negru, sau 
cel puţin aşa a sunat traducea lui Porfiro. Ce părere 
aveţi? 

Doctorul Gautreau îşi ţuguie buzele. 

— Da, chiar aşa au spus fetele. Ploua. Să fi fost 
rimel? 

Îşi plimbă degetele în josul feţei, sugerând lacrimile. 

— E posibil. 

— Probabil c-a fost falsa chelneriţă de la Interrobang 

- femeia care l-a drogat, zise Anders. Conform 
descrierilor, era o tânără puternic machiată. Am 
încercat să realizăm un portret-robot, dar din relatările 
martorilor reies imagini foarte diferite. Singurul 
element comun e abundența machiajului. În privinţa 
asta au fost de acord cu toţii. 

— Ah. Există amănunte care n-au fost traduse, în 
ceea ce priveşte ambulanţa? Sau înfăţişarea oa- 
menilor? 

Gautreau ridică din umeri. 

— Faptele sunt aceleaşi, în cea mai mare măsură. Nu 
diferă decât interpretarea dată de familia Ruiz. 
= Millie învărti în pahar lichidul rămas, apoi îl sorbi. 
Incepea să simtă efectele alcoolului, o fierbinţeală în 
stomac şi o relaxare a umerilor. 

— Oare ar fi cazul s-o întreb pe señora Ruiz unde pot 
să-l găsesc pe Davy? 

Dr. Gautreau clătină din cap. 

— Visele nu spun aşa ceva. Nouăzeci şi nouă la sută 
din interpretările pe care li le dau lacandonienii sunt, 
ăă, negative - nu informative. Prevăd pericolele, bolile 
sau ghinionul. Dar, aşa cum au spus Porfiro şi señora 
Ruiz, viitorul nu e implacabil. Paza bună trece 
primejdia rea, însă găsirea persoanelor sau a 
obiectelor dispărute nu e inclusă în tradiţia lor. Înainte 
de plecare, ea v-a spus „Somn uşor. Ai grijă ce vezi.” 
Cu alte cuvinte, „visează”. E urarea lor tradiţională, un 
soi de „noapte bună”, şi evidenţiază părerea lor despre 
previziuni. Te fereşti de pericole nu doar văzându-le în 
vis, ci şi ţinânducţi visul sub control. 

— Mi-a spus să nu dorm la noapte în camera mea. 

— Un Hach Winik m-a sfătuit cândva, ca urmare a 
unui vis de-al meu, să nu mă duc într-un sat anume. 

Fiindcă era seara târziu, am înnoptat la gazdele mele. 
A doua zi, când am plecat cu maşina, drumul către 
satul respectiv era plin de cadavre. Avusese loc o 
luptă, între trupele paramilitare şi Armata Zapatistă de 
Eliberare Naţională. 

Doctorul îşi lăsă capul pe o parte şi o fixă pe Millie cu 
privirea. 

— În locul dumneavoastră, aş schimba imediat 
hotelul. 

Anders părea neliniştit. 

— Eu nu cred în vise, dar, la urma urmelor, ideea nu 
e rea. Mai ales dacă ne gândim la Padgett, care e încă 
în libertate şi... - se uită în jos - la sângele de pe 
bocancii tăi. 

10 
„Lu şi năbădăile tale, ştii foarte 
bine” 


La sfârşitul romanului Contele de Monte Cristo era 
patru foi albe. Davy le rupse cu mare atenţie, sub 
pătură, în miez de noapte. Le ascunse pentru început 
în faţa lui de pernă, dar dimineaţa le împături mărunt 
şi le strecură alături de suportul pentru hârtie igienică, 
în tubul de carton. 

Avea nevoie de un pix sau de un creion, dar în cel 
mai rău caz putea improviza ceva folosind mâncarea 
sau, se înfioră el, alte substanţele de care dăduse 
foarte des cu ochii în ultima vreme. 

De fapt îşi dorea să-i trimită un mesaj lui Millie. 

Iubita mea Millie. Am fost răpit şi mi s-au ataşat 
aparate electrice. Sper că tu eşti bine. Davy. 

Râse în sinea lui, dar ochii începură să-l usture dintr- 
odată şi respiră cutremurându-se. Mersese prea 
departe? 

Până atunci evitase orice gând la Millie. Imediat ce-i 
apărea în minte se adunau prea multe motive de 
îngrijorare. 

A reuşit să plece din Cuib cu bine? Are idee ce s-a- 
ntâmplat în D. C, sau crede că am părăsit-o după ce 
ne-am certat? Dacă a aflat despre răpirea mea, Îşi dă 
seama că sunt în viață? Oare NSA o monitorizează şi 
oare e bine să fie aşa? Sau mă caută ea însăşi şi riscă 
să fie prinsă de psihopații ăştia? 


152 


Şi asta era cea mai mare dintre grijile lui. 

ÎI dureau mâinile şi se uită în jos, surprins. Propriile 
unghii îi lăsaseră în palme o serie de linii curbe. Se 
grăbi să-ţi relaxeze cu conştiinciozitate degetele şi şi le 
folosi pe cele mari ca să-şi frece semnele abia 
imprimate. Acum mi-ar prinde bine o unghieră. 

Multe lucruri mi-ar prinde bine. 

Îşi scutură lanţurile. Să pot părăsi locul ăsta. Să nu 
mai fiu ținut sub observație. Să fiu liber să plec la 
Millie. Îşi simţi din nou pumnii strângându-se, aşa că-şi 
înşfăcă în schimb lanţurile. Le smuci cu putere, 
mişcându-le în sus şi-n jos, şi ele se izbiră de perete, 
fisurând stratul de vopsea. Le prinse pe toate patru în 
mână şi, stând cu faţa spre perete, sări către spate, la 
trei metri distanţă, atât cât îi îngăduia lungimea lor. 
Zvâcniră brusc, rigide, dar nu-i provocară stricăciuni 
mari peretelui. În schimb, el fu smucit în faţă şi căzu în 
genunchi, sprijinindu-se în mâini. 

Oh! înlemni, cu ochii la podea, izbit de o revelaţie 
subită. Ceea ce îl împiedicase să se gândească la 
Millie, la lucrurile la care nu putea ajunge, nu era 
mâhnire. 

E furie. 

Sări în uşa camerei de baie, pregătindu-se instinctiv 
pentru zvâăcnirea de bici a lanțurilor şi pentru impactul 
lor cu peretele. Apoi ajunse în partea opusă, lângă pat. 
Tencuiala crăpă şi pe podea căzură fărâme de vopsea. 
Zgomotul era cumplit. 

Zgomotul era încântător. 

Sări iarăşi, când într-o parte, când în cealaltă, 
sincronizându-şi mişcările astfel încât  oscilaţiile 
sinusoidale ale lanțurilor să aibă un efect cât mai 
puternic. Simţea durerea din încheieturile mâinilor şi 

din gleznele smucite, dar, pe de altă parte, odată ce 
depăşise un anumit nivel, suferinţa lui nu mai conta. 
Tencuiala exploda în jurul găurilor. Crăpase în bucăţi 
late de câte treizeci de centimetri, care atârnau de 
câte-o fâşie zdrenţuită şi firavă de tapet. Particulele de 
praf pluteau în aer, dansând în vârtejurile stârnite de 
loviturile de bici ale verigilor de oţel. 

Şi apoi se trezi în pătrat, în cel verde, simțind în 
gâtlej furnicăturile lăsate în urmă de semnalul de 
avertizare. 

Surprins, se clătină pe picioare. Nu-şi amintea să fi 
tuşit. Se întrebă dacă nu-şi confundase cumva reacţiile 
fizice ale organismului - praful din aer ar fi stârnit 
tuşea oricui - şi nu sărise din reflex, dar când se aplecă 
peste linia verde apărură: furnicăturile din gât şi o 
uşoară senzaţie de greață. 

Reveni în centrul pătratului, clipind întruna, cu nasul 
dintr-odată chinuit de mâncărimi din cauza prafului din 
aer. Trecu în revistă stricăciunile. lnălţimea găurii din 
care ieşeau lanţurile era acum de aproape un metru, 
expunând vederii piloni subţiri şi o gaură mai mică de 
dincolo de ei, în tencuiala peretelui din camera 
alăturată. Unde era tot atât de întuneric ca 
întotdeauna, însă prin gaura proaspăt lărgită 
pătrundea acum destul de multă lumină pentru ca 
Davy să spere că, după dezactivarea câmpului, avea 
să vadă ce se afla alături. lar peretele era distrus. 

Hm. N-o să le placă. 

ÎI ţinură „în boxă” ore de-a rândul. Nu i se aduse 
prânzul. 

Îşi dădu pentru prima oară seama că nu se mai afla 
în boxă când auzi vocea computerizată: 

— Ai la dispoziţie două minute ca să mergi la baie. 

Nu era nevoie să i-o mai spună o dată. În ultima oră 
se tot întrebase dacă să urineze pe podea. Când 
termină, lanţurile rulate îl traseră către gaura acum 
mai largă din perete. Se ghemui şi se uită prin ea, 
străduindu-se să lase în acelaşi timp să intre lumina. 

Avu nevoie de un minut ca să i se obişnuiască ochii 
cu întunericul. Incăperea era mică, cu un pat şi o 
comodă îngrămădite lângă un perete, ca şi cum ar fi 
fost împinse acolo anume pentru a-i face loc unui vinci 
cilindric de marină, cu acţionare electrică, fixat în 
mijloc. 

Uşa se deschise şi Davy se răsuci, simțindu-se dintr- 
odată neliniştit. Bineînțeles că, dacă intenționau să mă 
pedepsească, ar fi putut opri pur şi simplu câmpul. 

Domnişoara Minchin conduse înăuntru doi bărbaţi 
care, după îmbrăcăminte, păreau din serviciul de 
întreţinere, deşi purtau şi  omniprezentele măşti 
chirurgicale de hârtie. Ea le arătă un punct din 
interiorul pătratului galben, plasat cam la jumătatea 
distanţei dintre linia verde şi uşa camerei de baie. 

— Cam pe-aici, aşa cred. Asiguraţi-vă că e locul 
potrivit şi încălecaţi-le peste o chestie din aia, din 
podea. O traversă. 

Pe lângă măşti, bărbaţii aveau şi mănuşi de cauciuc. 

— O grindă, preciză primul, lăsând o placă de oţel 
groasă de un centimetru să cadă cu zgomot surd pe 
duşumea. 

— Nu contează cum îi zice! se răsti domnişoara 
Minchin. Apoi, mai calmă, adăugă: Să nu vă scoateţi 
măştile. Credeţi-mă, nu e de dorit să luaţi boala lui. Şi 
lăsaţi-vă instrumentele pe hol, când nu le folosiţi. 

Traversă camera către Davy şi îi vorbi cu glas scăzut, 
numai pentru auzul lui: 

— O să fiu acolo - îi arătă oglinda - cu degetul pe 
buton. Adresează-le un singur cuvânt şi nu mai scapi 
de vomă şi de tuse. Se aplecă spre urechea lui şi 
adăugă: Şi voi fi nevoită să-i ucid. Arătă spre mijlociii 
încăperii cu o zvâcnire a capului. E clar? 

Davy se întrebă dacă să-i tragă sau nu un cap în 
gură. Inspiră adânc şi răspunse cu voce joasă: 

— Da. 

Nu putu să-i vadă zâmbetul pe buze, însă i-l zări în 
colţurile ochilor şi pe obraji. 

— Bravo, îngeraşul mamei. Se întoarse spre cei doi 
muncitori:  Mişcaţi-vă cât mai repede. V-aducem 
imediat lanţurile. 

Plecă fără să se uite înapoi. 

— Aaasta se-ntâmplă când îţi ţii vibratoru' în 
frigideeer, spuse bărbatul de lângă uşă, după ce o 
văzu închizându-se. 

Celălalt îi răspunse cu un râs nervos. 

— Taci. l-am ajutat să pună microfoane în camera 
asta. 

— Ah, mormăi primul. 

Se apucă să lovească în diverse locuri din podea cu 
ciocanul, până când o auzi sunând a plin, apoi împinse 
placa într-acolo. 

— Aici. Du jos cealaltă placă - eu fac găurile şi pun 
şuruburile, iar tu strângi piuliţele, da? Pe urmă să te- 
ntorci cu aparatul de sudură. Izbi în podea. Şi cu un 
extinctor. Pentru orice eventualitate. 

Cunosc accentul ăsta. Era din New England, foarte 
pronunţat, dar oarecum diferit. Am fost în locul unde 
se vorbeşte aşa. 

Bărbatul rămas găuri podeaua cu un burghiu lung, 
folosind pentru centrare găurile din colţurile plăcii. O 

fixară în mai puţin de un sfert de oră, probabil 
ancorând-o de una identică, de pe tavanul încăperii de 
dedesubt. li tăiară lanţurile prinse de glezne cu un 
polizor din camera alăturată şi domnişoara Minchin 
veni să le tragă prin gaură. Măsurară distanţa de la 
placă până în baie şi le scurtară. 

Unul dintre muncitori scoase din buzunar un bulon în 
formă de U. Fusese îndoit astfel încât capătul deschis 
să formeze un unghi drept cu cea mai apropiată bridă. 
Trecură prin el ultimele verigi ale lanţului, după care 
începură să sudeze. 

Davy tuşi. Simţi furnicături în gât. Sări chiar înainte 
de a şi-o propune, dar fu tras înapoi şi izbit de perete, 
cu umerii arzând de durere. O fixă pe domnişoara 
Minchin cu ochi mari de uimire. 

— L-aţi închis? 

Cei doi bărbaţi îşi ridicară privirile. Nu-l văzuseră 
încercând să sară, dar auziseră zgomotul când se 
izbise cu spatele de zid. 

Femeia se încruntă şi se uită spre oglindă. 

Din difuzor se auzi vocea computerizată. 

— E din cauza aparatului de sudură. Bruiază 
semnalul. E în regulă dacă arcele de sudură nu 
depăşesc o secundă. 

— Se poate, spuse sudorul. 

— Nu! exclamă domnişoara Minchin. Condiţionarea 
va fi compromisă. 

Scoase din priză aparatul de sudură. 

— Opreşte-te, îi ceru muncitorului. Are o proteză 
electronică. Rişti să-l ucizi. 

leşi din cameră alergând. 

O secundă? Asta e noua limită de timp între 
avertisment şi convulsii? 

Domnişoara Minchin se întoarse cu o cutie de plastic 
dotată cu o antenă mică, butucănoasă. Se duse drept 
la Davy şi o orientă spre pieptul lui. Şi îl plesni peste 
mâna pe care dădea s-o întindă spre aparat. 

— N-o atinge, Borâlă. Roti un buton, apoi i se adresă 
sudorului: încearcă acum. 

Bărbatul atinse electrodul de placă într-o stră- 
fulgerare de lumină, dar furnicăturile şi tuşea nu 
apărură. 

Domnişoara Minchin făcu semn cu degetul mare în 
sus. 

— S-ar părea că merge. 

Începură să sudeze plini de zel, dar lumina fos- 
forescentă de deasupra capetelor lor se stinse brusc, 
fiind înlocuită de un mic bec de avarie, montat într-un 
colţ. 

— Fir-ar să fie! bodogăni sudorul. 

— E din cauza întrerupătorului, se auzi vocea 
colegului său. Mă ocup eu. 

leşi şi propti uşa, ca să nu se închidă. Pe coridor se 
întrezărea, palidă, lumina îndepărtată a razelor de 
soare. 

Domnişoara Minchin se depărtă de Davy şi se uită 
spre oglindă: 

— Cum stau lucrurile cu sistemul central de ali- 
mentare? 

Nu primi răspuns. 

Hm. S-o fi întrerupt curentul şi în camera de alături? 
Se holbă la cutia din mâinile femeii. 

— Aş fi vomitat dacă n-ai fi adus-o aici? 

Domnişoara Minchin îl privi, părând să se gândească 
la întrebarea lui. Sfârşi prin a închide aparatul. Davy nu 
simţi nici-o furnicătură. 

— Vezi? Sistemul principal de alimentare e dublat de 
unul de rezervă, cu baterii. Pătratul verde e oricând un 
loc sigur. 

Luminile se aprinseră. Muncitorul reveni în cameră. 

— Întrerupătorul e de treizeci de amperi, spuse, dar 
în circuit mai sunt o grămadă de instalaţii electrice. 
Trebuie să reduci intensitatea curentului din aparatul 
de sudură. 

— N-ar putea să-nchidă restul aparaturii? 

— Nu, răspunse domnişoara Minchin. 

Repuse cutia cu antenă în funcţiune. 

Cei doi ridicară din umeri şi-şi reluară lucrul, cu un 
curent de intensitate scăzută. Păru să dureze o 
veşnicie. 

Domnişoara Minchin rămase cu ochii pe Davy, dar 
mâinile i se relaxară uşor şi aparatul se înclină puţin, 
suficient pentru ca placa din faţă să intre în câmpul lui 
vizual. Carcasa era standard, de culoare gri, de tipul 
celor pe care le poţi cumpăra din magazinele 
RadioShack. Singurele trăsături caracteristice erau 
antena, un led care arăta dacă e sau nu sub tensiune 
şi un comutator rotativ, cu marcajele „OPRIT”, 2 m, 10 
m, 30 m, 100 în şi 500 înscrise cu un marker. In 
momentul acela indica 500 m. 

Metri? 

Stropeau în permanenţă metalul cu apă, ca să nu ia 
foc podeaua. Davy observă, cu regret, că sudura părea 
foarte rezistentă. 

Domnişoara Minchin închise aparatul şi îl scoase pe 
coridor. 

— Mergem acum după placaj? zise muncitorul, pe un 
ton care sugera pe jumătate o afirmaţie şi pe jumătate 
o întrebare. 

Ea dădu din cap. Pe urmă, imediat după plecarea 
celor doi, scoase o cheie mică din buzunar şi, spre 
surprinderea lui Davy, îi desfăcu cătuşele de la mâini. 

El se uită la cheie cu un aer meditativ. 

— Nici să nu-ți treacă prin cap, spuse ea. N-o să ai 
timp s-o vâri în lacăt înainte de a începe convulsiile. 

Fără cătuşe, încheieturile lui jupuite, roşii, păreau 
aproape mâncate de lepră. Şi le masă cu delicateţe, 
rezistând tentaţiei de-a se scărpina până la sânge. 
Domnişoara Minchin se retrase în lateral, ieşind din 
zona acoperită de lanţuri. 

— În boxă. 

El sări imediat, fără să mai aştepte tusea aver- 
tizatoare. Se încordă din obişnuinţă, aşteptându-se să 
fie smucit de lanţurile de la mâini, care însă nu mai 
erau acolo, şi căzu pe spate, cu picioarele zvâcnind de 
sub el, proiectate în afară. 

Domnişoara Minchin izbucni în râs. 

Davy se ridică prudent în capul oaselor, cu o 
expresie impasibilă, dar îşi simţi urechile arzând. 
Verifică marginile, din pură curiozitate. Era într-adevăr 
„în boxă”. 

Ea strânse lanţurile acum nefolositoare şi cătuşele de 
la mâini şi le aruncă în cealaltă cameră prin gaura din 
perete. O clipă mai târziu reapărură cei doi muncitori, 
aducând o bucată de placaj ceva mai groasă de un 
centimetru, cu care astupară gaura din perete, 
prinzând-o de piloni cu şuruburi de cincizeci de 
milimetri. 

— Vreţi să curăţăm mizeria asta, doamnă? 

Arătară spre tencuiala sfărâmată împrăştiată pe 
duşumea. 

— Nu. 

Cei doi dădură din cap şi plecară. 

Domnişoara Minchin îşi rupse masca. Se răsuci spre 
oglindă. 

— Daţi-i voie să iasă. 

Davy ieşi după ce testă marginea câmpului. Braţele 
lui descătuşate păreau nefiresc de uşoare. Insă 
lanţurile de la picioare erau la fel de grele ca 
întotdeauna, atârnându-i de glezne. De g/ezne şi de 
suflet. Îşi pipăi cicatricea de pe piept. Dar adevăratele 
lanțuri sunt aici, înăuntru. 

— Mai bine ai vedea dacă poţi ajunge până în baie, 
spuse domnişoara Minchin. 

Descoperi că putea să se aşeze pe WC dacă-şi ţinea 
gambele întinse. Făcu o probă cu duşul. 

— Nu pot să stau în picioare în cadă. 

Lanţurile nu erau destul de lungi. Măsuraseră 
distanţa până la cadă, dar nu ţinuseră cont că trebuiau 
să urce peste margine şi să coboare. 

Domnişoara Minchin veni până la uşă şi aruncă o 
privire. 

— N-ai decât să faci baie. Ţine-ţi picioarele peste 
margine. Se îndreptă spre ieşire. Tu eşti de vină. Tu şi 
năbădăile tale, ştii foarte bine. 

Nu-i spusese: „Curăţă mizeria”, dar mesajul se 
subînţelegea. Cu noua lui lesă, mai scurtă, nu putea 
intra în contact cu aproape nici-o porţiune a pereţilor 
decât întinzându-şi braţul. De vreme ce scăpase de 
legăturile de la încheieturile mâinilor, reuşi să se lase 
în patru labe şi se întinse după bucăţile de tencuială. 

Tocmai le strângea grămadă când găsi unul dintre 
şuruburile de cincizeci de milimetri folosite de 
muncitori ca să fixeze placajul peste gaură. Era 
rezemat de una dintre sfărâmături, pe jumătate 

îngropat în praf. 

ÎI palmă şi continuă să strângă mizeria. În timp ce se 
umplea cu apă găleata mopului, folosi toaleta şi 
ascunse şurubul în rola de hârtie igienică, alături de 
bucăţile de hârtie. 

Din păcate, părea prea mare pentru încuietoarea 
cătuşelor de la glezne, dar avea de gând să facă o 
încercare în timpul nopţii. 

Îl aduseră în pătrat de zece ori înainte de cină şi încă 
de câteva ori în toiul nopţii, aparent fără nici-o noimă. 
Se întrebă cum luau deciziile. Foloseau un program de 
calculator care genera numere aleatoare? Planificaseră 
totul cu mai multe săptămâni înainte? Sau aşteptau 
pur şi simplu până când adormea adânc, ca să fie cât 
mai derutat cu putinţă şi să-i tulbure odihna? 

Şi-i imagină în spatele oglinzii. Uneori se gândea că-l 
urmăreau cu mare atenţie, cu un rânjet sălbatic 
întârziind pe buze, râzând de fiecare dată când îi 
expediau în pătrat şi sorbindu-i suferinţa cu ochi 
lacomi. Cealaltă versiune era cu mult mai cumplită - un 
tip care nu-i arunca nici măcar o privire, plictisit, citind 
o revistă sau o carte şi nefăcând nimic altceva decât 
să întindă mâna ca să apese pe un comutator, ori de 
câte ori îl atenţiona temporizatorul. Pe urmă arunca o 
scurtă privire, convingându-se că era într-adevăr în 
pătrat, şi îşi relua lectura. Oh, sigur - şi căsca. 

A doua variantă îl umplea de fiori reci şi pentru că 
părea mai verosimilă. Cum putea cineva să-i facă asta 
unei alte fiinţe omeneşti fără s-o treacă mai întâi în 
categoria „obiectelor”? Pasiunea înseamnă implicare. 
Bănuia că domnişoara Minchin se implica într-un 
anume fel. Dar ceilalţi? 

Noaptea, sub cuverturi, încercă să descuie lacătul de 

la gleznă folosindu-se de şurub, dar presupunerile lui 
fuseseră corecte. Era într-adevăr prea gros. 

Dar era ascuţit. Preţ de o clipă sumbră, îi trecu prin 
cap că şi-ar fi putut străpunge jugulara, cu pătura trasă 
până la bărbie. N-aveau să-şi dea seama înainte de a 
încerca să-l trimită în pătrat sau de a-i zări sângele 
picurând din saltea. Insă nu se gândi serios la asta. 

Nu încă. 

Cântărea cu mai multă seriozitate ideea unui strop 
de chirurgie, în zona pieptului sau la baza gâtului, în 
speranţa că ar fi putut dezactiva aparatul. Cu un şurub 
ascuțit, fără antiseptice, fără anestezice. Mi se pare 
distractiv! 

Puse şurubul sub pernă şi se răsuci pe o parte. Unul 
dintre arcurile saltelei scârţâi sub greutatea lui. 

Hm. Mai sunt şi alte lucruri pe care le poti sfâşia cu 
un vârful ascuțit al unui şurub. 

Nu rupse învelişul de pânză al saltelei. Era foarte 
sigur că pentru ceea ce intenţiona să facă era nevoie 
de mai multe nopţi şi trebuia să-şi ascundă eforturile. 
Astfel încât decise că prima sesiune avea să fie 
dedicată operaţiunii chinuitoare de desfacere a unei 
cusături de pe faţa de dedesubt a saltelei, în colţul 
dinspre perete. Atâta vreme cât salteaua nu era 
deplasată, greutatea ei avea să mascheze 
deschizătura. Dacă pânza de pe fund stătea la locul ei, 
era inobservabilă. 

Atâta vreme cât nu aruncă nimeni nici-o privire. 

Ascunse şurubul în interiorul saltelei. 

O oră mai târziu, după două salturi în pătrat, îşi 
reîncepu truda. Voia să intre în posesia unei bucăţi de 
sârmă dintr-un arc spiralat - unul dinspre mijloc, ca să 
nu apară vreo adâncitură sesizabilă în lateral. Avu 

nevoie de tot restul nopţii ca să-şi croiască drum 
printre două arcuri din margine şi ca să pătrundă în 
locaşul unuia din interior. Materialul nu se destrămă, 
nici măcar după ce începu să-l străpungă cu şurubul. 
Făcea o tăietură grosolană cu filetul, trăgea de 
material şi tăia iar. 

Pentru că trebuia să-şi ascundă orice mişcare, lucra 
cu o singură mână, stând pe burtă, cu faţa afundată în 
pernă, cu un singur braţ peste marginea patului. 

Când îl siliră să sară în pătrat fu cât pe ce să-şi sfâşie 
braţul trăgându-l dintre arcuri. Altă dată rămase cu 
şurubul în mână şi fu cât pe ce să-l scape jos, în pătrat. 
Se grăbi să se aşeze pe podea, cu spatele la oglindă, şi 
îl ascunse între banda de oţel inoxidabil şi căptuşeala 
cătuşelor de la glezne. 

Dimineaţa, arcul era complet  dezgolit, dar 
extremităţile sale erau prinse de cadrul de sârmă al 
saltelei cu cleme metalice, care rezistaseră primelor 
sale eforturi de a-l smulge. 

Lăsă şurubul în saltea şi renunţă să mai încerce în 
noaptea aceea. Se simţea pregătit pentru somn. 


După micul dejun îşi făcu apariţia domnişoara 
Minchin. Aducea un lanţ lung, care se târa în urma ei, 
pe podea, ocolind uşa, o pereche de şlapi şi un halat 
gros de baie. 

— Treci în pătrat. 

O ascultă imediat, de bunăvoie - nu din reflex. Pe 
moment, voia să dea impresia că acceptă să 
coopereze. 

Femeia se apropie, dar se opri la un metru şi 
jumătate de linia verde. 

— Întinde-te - cu picioarele în afară, către mine. 

Se supuse, având grijă să rămână cu partea de susa 
pieptului în interiorul pătratului verde. Ea îi descuie 
cătuşa de la glezna stângă, dar nu i-o scoase, schimbă 
doar lanţurile, prinzând lacătul de cel nou, care 
dispărea dincolo de uşă. Apoi descuie cătuşa dreaptă, 
pe care i-o scoase de tot şi o aruncă pe podea, alături 
de micul lacăt deschis. 

Pe urmă se ridică în picioare şi scoase din buzunar o 
staţie radio - nu cutia de plastic pe care o folosise mai 
înainte, ci un emiţător-receptor portabil. 

— Aici suntem gata. Voi? 

— Cu degetul pe comutator. Gata, l-am pornit, se 
auzi o voce din staţia radio. 

Femeia împinse halatul şi papucii către Davy. 

— Hai, băiete. Mergem la plimbare. 

Davy se ridică în picioare, holbându-se la ea. 

Domnişoara Minchin se îndreptă spre uşă, unde se 
opri. 

— Ei, presupun că poţi rămâne aici, dacă preferi. 

El îşi puse halatul şi testă graniţa. După toate 
aparențele, semnalul emis acoperea o zonă mult mai 
întinsă, fiindcă nu simţi nici-o furnicătură de avertizare 
în pătratul galben sau în afara lui. Se încălţă cu şlapii o 
idee cam prea mari şi merse mai departe, înfăşurând 
lanţul în vreme ce înainta. 

Trecu dincolo de uşă cu un sentiment bizar - i se 
păru surprinzător de dificil. 

Se aştepta să se afle în clădirea unei instituţii - într- 
un soi de clinică, dar coridorul sugera altceva. Te 
ducea cu gândul la o vilă - era vechi şi elegant. 
Lambriurile de pe pereţi aveau, pe alocuri, ornamente 
sculptate sau turnate. Vaze cu flori proaspete 
împodobeau o serie de măsuţe lustruite, de culoare 

închisă. La capătul coridorului, încadrată de draperii 
grele, era o fereastră adevărată, prin care pătrundeau 
razele soarelui, aşternând bălți de lumină pe covorul 
gros şi umplând ochii lui Davy de lacrimi. 

Lumea de afară. 

Lanţul se întindea însă în direcţia opusă, înde- 
părtându-se de fereastră, şi se termina chiar pe 
coridor. Acolo, legat pe un cărucior solid pentru 
transportul mobilei, se afla un cilindru în poziţie 
verticală, cu diametrul de aproape cincizeci de 
centimetri şi înălţimea de şaizeci. Se apropie cu încă 
un pas şi văzu că era vorba de o ţeavă de fier în care 
se turnase beton. Din acesta ieşea o buclă în formă de 
U, de care era prins capătul lanţului. 

Domnişoara Minchin îl conduse spre cărucior. 

— Va trebui să-l împingi. 

Davy îl studie din priviri, încercând să-şi aducă 
aminte cât cântărea un centimetru cub de beton. 
Ţeava în sine avea cel puţin un centimetru grosime, 
având ea însăşi o greutate considerabilă. Se strădui să 
încline căruciorul către înapoi, dar nu reuşi decât după 
ce se sprijini pe un picior, lăsându-se el însuşi mult pe 
spate. Plăcuța ataşată menţiona că poate susţine 
maximum trei sute cincizeci de kilograme, dar, după 
cum scârţâia, bănui că era supraîncărcat. Îl echilibră cu 
grijă, trecându-şi braţul prin lanţul pe care-l strânsese 
colac. 

Dacă aş sări, pun pariu că aş lua cu mine toate cele 
trei sute cincizeci de kilograme. Işi aminti că mutase 
rafturi pline de cărţi - nu mari, dar destul de grele - şi, 
o dată, un frigider mic, când  cumpăraseră 
apartamentul din Stillwater. 

Şi unde aş ajunge? M-aş prăbuşi vomând pe podea? 

Poate aş intra în stop cardiac? Și când aş încerca să sar 
înapoi, „În boxă”, nu mi-aş putea coordona deplasarea 
astfel încât să aduc cu mine greutatea asta. 

Se uită la domnişoara Minchin înălţând dintr-o 
sprânceană. 

Ea îi făcu semn să-şi continue drumul pe coridor, în 
aceeaşi direcţie. 

— Acolo e un lift. 

Trecură pe lângă o uşă din dreapta lor, şi Davy îşi 
impuse s-o ignore. După cum era plasată, dădea în 
încăperea de observare din spatele oglinzii. 

Liftul se afla în stânga, la capătul culoarului, şi avea 
uşile şi interiorul acoperite cu lambriuri de lemn, în 
care erau inserate un geam gravat şi o oglindă mică. 
Abia dacă era loc pentru domnişoara Minchin, Davy şi 
cărucior. Femeia profită de ocazie ca să se-ndese în el 
mai mult decât ar fi fost necesar. Davy se simţi 
reacţionând la căldura şi parfumul ei. 

Se cutremură. 

Nu trebuie să uit de Cox. Nu trebuie să uit că i-a tras 
un glonț în cap şi că voi avea aceeaşi soartă dacă refuz 
vreodată să cooperez. 

judecând după panoul de comandă, clădirea avea 
patru niveluri, de la demisol până la etajul doi - unde 
se aflau în momentul acela, după toate aparențele, 
fiindcă domnişoara Minchin apăsă butonul „P” şi 
coborâră două etaje. leşiră pe un alt coridor, unul mai 
înalt - şi mai somptuos - din care puteai intra într-un 
salon de mărimea unui hol de hotel, într-o cameră de zi 
şi într-o sufragerie cu aspect protocolar, unde trona o 
masă lungă. 

Domnişoara Minchin îi ceru s-o ia la dreapta, intrând 
într-un coridor mai îngust, şi trecură pe lângă o 

bucătărie spațioasă şi pe lângă o spălătorie care 
adăpostea mai multe maşini de spălat şi de uscat, 
precum şi o instalaţie pentru călcat de dimensiuni 
industriale. 

Asta-i vila cuiva - un adevărat palat. 

— E ziua liberă a servitorilor? 

Fiindcă domnişoara Minchin nu-i răspunse, deduse că 
personalul fusese expediat înainte de a fi adus el. 

La capătul culoarului, o uşă albă, cu mai multe şiruri 
de gemuleţe faţetate, de câte zece centimetri, dădea 
într-o verandă cu vedere către o întindere de iarbă 
maronie, împrejmuită cu ziduri şi tăiată în două de o 
alee ce ajungea la poarta de fontă. De-a lungul zidului 
se întindea un altul, ondulat şi mai scund, din plante 
perene, iar un colţ era împodobit cu o fântână de 
piatră, fără apă. Davy se opri să-şi încheie halatul. 

— La dreapta, îl îndrumă din spate domnişoara 
Minchin. 

O rampă pentru scaune cu rotile cobora de-a lungul 
clădirii, transformându-se apoi într-o cărăruie în pantă 
descendentă lină şi arcuindu-se printr-un răzor de flori 
acoperit cu un strat de muici, din care se înălţau 
câteva lalele timpurii şi nişte irişi. Căruciorul avea 
tendinţa să prindă viteză în josul pantei şi Davy fu 
nevoit să se concentreze la maximum ca să-l 
stăpânească. Poteca se reîntâlnea cu aleea principală 
în apropierea verandei. 

Domnişoara Minchin îl dirijă spre centrul curţii. 

— Acolo, îi arătă ea. 

Cineva săpase lângă alee o groapă cam de mărimea 
cilindrului. Femeia veni lângă Davy şi înclină căruciorul 
spre înainte. Cilindrul lovi solul cu baza şi ricoşă, apoi 
se prăvăli în faţă, cu o bufnitură ce îi vibră sub tălpi. Ea 


168 


îl rostogoli până ce ajunse cu un capăt la buza gropii, 
după care se opinti cu toată puterea, făcându-l să 
basculeze înăuntru. 

Îşi retrase cu repeziciune piciorul, ferindu-l de 
cilindrul în cădere, pe care reuşi să-l evite în ultima 
clipă. 

Mare păcat. 

Davy se înjură în gând. Trebuia să sar la secția de 
Urgență Adams Cowley. Dacă exista un loc unde ar fi 
putut rămâne în viaţă şi unde s-ar fi putut descoperi ce 
îi declanşa convulsiile, atunci acela era. Insă acum, 
când cilindrul se afla în groapă, nu-l mai putea clinti. 

Domnişoara Minchin împinse  căruciorul către 
verandă şi îl lăsă în iarbă, lângă trepte. 

Ei, poate aş fi supraviețuit. 

Respiră adânc şi strânse din ochi. Marea? Simţea o 
adiere cu iz de sare, precum şi mirosul mult mai 
înţepător al fluxului. Ca o confirmare a bănuielilor sale, 
auzi ţipătul unui pescăruş, bântuind singuratic, aspru 
tovarăș. Accentul muncitorului îi reveni în minte. 
Martha's Vineyard? 

Sau Nantucket'? Pe Nantucket nu ajunsese niciodată, 
dar îşi petrecuse cândva câteva zile făcând turul 
insulei Martha's Vineyard cu bicicleta. 

Nu /ocuise acolo. Dar sărise zi de zi, înainte de 
Memorial Day?. Încercase şi după aceea, însă locul se 
aglomerase mult prea tare. Odată auzit, accentul 
localnicilor era de neuitat. | se spusese că pe 
Nantucket se vorbea cu un accent similar, dar mai 


1 Martha's Vineyard şi Nantucket , două insule pe coasta de est a Statelor 
Unite(n.tr) 

? Ultima zi de luni din luna mai, dedicată de Statele Unite comemorării eroilor 
de război (n. tr.) 

pronunţat. 

Și pe insule sunt vile. 

Aşa s-ar fi explicat şi toate felurile de mâncare 
specifice litoralului. 

Impinse cu vârful piciorului în partea de sus a 
cilindrului de beton. Nu reuşi nici măcar să-l clintească, 
de parcă ar fi fost un afloriment de stâncă masivă, 
înălţat din măruntaiele pământului. Era nedumerit. Ar 
fi fost nevoie de-o macara ca să scoată greutatea aia 
din gaură, însă amplasarea ei părea premeditată şi pe 
termen lung. 

Și-au pus în gând să mă lase aici, în aer liber, la 
păscut? 

Zidurile de cărămidă care conturau trei laturi ale 
curţii se uneau cu colţurile vilei şi înălţimea lor era de 
cel puţin doi metri şi jumătate. Printre gratiile porţii de 
fontă din partea opusă se zărea, la capătul unei alei 
pietruite, uşa unui garaj îndepărtat, încadrată de 
arbuşti desfrunziţi. Casa avea într-adevăr trei niveluri 
deasupra solului, aşa cum observase în lift, însă 
dimensiunile ferestrelor din frontonul proeminent 
trădau existenţa unei mansarde spaţioase. Şi demisolul 
ieşea clar în evidenţă, atât datorită ferestrelor ce 
păreau să tragă cu ochiul pe deasupra adânciturilor de 
sub pervazuri, cât şi datorită treptelor ce coborau către 
o uşă de sub verandă, din partea opusă rampei pentru 
scaune cu rotile. 

Ochii i se obişnuiră treptat cu lumina soarelui şi reuşi 
să-şi înalțe privirile spre cerul strălucitor, albastru şi cu 
desăvârşire senin. Respiră adânc. Zări dâra lăsată de 
trecerea unui avion, pe care-l descoperi peste câteva 
clipe, zburând la mică altitudine. Hm. Oare se-ndreaptă 
spre Aeroportul Logan? Dacă aşa era, casa se afla la 

nord faţă de el şi poarta la sud. Ceea ce se potrivea 
fără niciun dubiu cu poziţia soarelui. 

Dacă nu cumva mă iînşel cu desăvârşire asupra 
locului în care mă aflu. 

Domnişoara Minchin stătea pe treptele verandei, 
urmărindu-l din priviri. Se hotărî s-o ignore. Lanţul îi 
permitea să se mişte într-un cerc cu raza de 
doisprezece metri, aflat în cea mai mare parte pe iarbă 
şi ajungând până un metru şi jumătate de bordura de 
arbuşti a zidului şi până la şase metri de poartă şi 
verandă. N 

ÎI cuprinse tremuratul. Începu să se plimbe ca să se- 
ncălzească - în sens invers acelor de ceasornic, pentru 
că era înlănţuit de glezna stângă. Dacă rămân aici 
destul de mult, o să las un şanţ în urma mea. Ca un 
câine tinut în lant. Îşi legănă bratele şi îşi târî picioarele 
cât mai apăsat cu putință prin iarba măruntă. Un cerc 
ar fi fost vizibil din aer, din satelit. Ca un câine tinut în 
lanț - asta o să-şi închipuie toată lumea. Renunţă la 
târşâitul picioarelor. 

Cincisprezece minute mai târziu, domnişoara Minchin 
spuse ceva în staţia radio. Davy auzi paraziți, apoi 
glasul care răspunse, dar nu înţelese cuvintele. Ea se 
ridică şi se apropie pe potecă, oprindu-se în locul unde 
intersecta cercul lui betonul. Azvârli în iarbă un obiect 
lucios, şi el se apropie din curiozitate. 

Era o cheie, probabil a lacătului. Se uită către 
femeie. Stătea cu staţia radio în dreptul buzelor şi îl 
privea. 

Fără s-o scape din ochi, Davy se ghemui şi luă cheia. 
Ea continua să tacă, aşa că apropie cheia de lacăt. 

— Acum, rosti domnişoara Minchin în staţie. 

Davy simţi o furnicătură în gât şi tuşi. Cheia nu voia 

să intre, dar după ce o întoarse cu o sută optzeci de 
grade alunecă în broască, iar el o răsuci şi lacătul se 
deschise. Îl scoase din verigi, desfăcu cătuşa şi sări. 

Se trezi în pătrat, gâfâind. 

Încercase să ajungă la Adams Cowley. Vizualizase 
Adams Cowley. 

Dar ajunsese aici. 

— Pune-ţi cătuşele, îi ceru vocea computerizată. 

El sări - nici la Adams Cowley, nici acasă, în Cuib, nici 
în apartamentul din Stillwater. Sări pe coridor, exact în 
faţa uşii camerei de observaţie, pe care o deschise. In 
momentul acela tuşi şi simţi furnicătura din gât, dar 
reuşi să se uite la cei trei bărbaţi din încăpere preţ o 
clipă, înainte ca reflexul trupului să-i impună 
retragerea în pătrat. 

Închise ochii, încercând să treacă în revistă tot ce 
văzuse dintr-o privire. O cameră întunecoasă, o 
consolă sub un geam fumuriu, un microfon, monitoare, 
o cameră video şi trei bărbaţi. 

Trei bărbaţi speriaţi, holbându-se peste umăr la uşa 
deschisă, surprinşi, cu ochi mari. Unul era Haidamacul 
Doi, roşcovanul cu nas coroiat, iar altul era Haidamacul 
Unu, blondul pe care-l proiectase în perete. Acesta mai 
purta încă gulerul cervical din material spongios, ca 
amintire a ultimei lor întâlniri. Davy speră că-l duruse 
când fusese silit să-şi răsucească gâtul spre uşă. Pe al 
treilea bărbat nu-l mai văzuse niciodată. Era mai 
bătrân, cu un halat alb, scurt, de laborator, cu părul de 
culoare închisă încărunţit în cea mai mare parte, cu 
ochelari şi nasul lung, ascuţit. Pe unul dintre monitoare 
se vedeau cada din baie, toaleta şi marginea chiuvetei, 
clare şi strălucitoare, deşi lumina era stinsă şi uşa 
închisă. 

Întunericul nu mă poate ascunde. 

Vocea computerizată i se adresă. 

— Gata! Fără alte şmecherii! Pune-ţi cătuşele. 

Davy tuşi şi simţi furnicătura din gâtlej. 

Dar mă aflu în pătrat! 

Pentru o clipă se întrebă dacă să se supună sau nu. 
Dacă îi declanşau convulsiile „în boxă” ar fi neutralizat 
în parte condiţionarea. O greşeală gravă din partea lor. 

Dar nu reuşi să-şi impună să-i înfrunte - nu în 
momentul acela. 

Se ghemui şi îşi aşeză cătuşa capitonată în jurul 
gleznei, apoi trecu urechea lacătului prin ultima verigă 
a lanţului şi prin locaşul cătuşei. Răsuci lacătul, 
aducându-l în poziţia corectă, şi se prefăcu că-l 
închide, profitând de mişcarea mâinilor sale ca să-l 
lovească de oţelul inoxidabil al cătuşei cu un zgomot 
înfundat. 

Se întâmplaseră lucruri şi mai stranii. Era posibil să 
nu verifice. 

Furnicăturile dispărură şi el expiră, dându-şi seama 
că-şi ţinuse răsuflarea. Testă marginile - era tot „în 
boxă”. Se ghemui pe podea cu picioarele încrucişate, 
ascunzând lacătul desfăcut sub gambă. 

ÎI lăsară în pătrat trei sferturi de oră. Îşi închipui că 
discutau cu domnişoara Minchin, punând la cale 
pedepse noi, numai că acum, când nu mai foloseau 
vinciul, nu mai aveau cum să-l scoată din pătrat cu 
forţa. 

Şi-i imagină trăgând de el cu braţele, muşchi contra 
muşchi, poate  trimiţându-l pe  Haidamacul Doi 
înăuntru, dar probabil că ţineau foarte bine minte cei 
se întâmplase Haidamacului Unu. Davy inspectă 
peretele cu privirea - adânciturile făcute de umărul şi 

şoldul blondului erau încă vizibile. 

N-au decât să vină. Incă nu se simţea chiar atât de 
manevrabil. 

Se încordă când intră domnişoara Minchin. Ar fi putut 
să scape de cătuşă, să sară în spatele ei, ar fi putut s-o 
arunce în prăpastia din vestul Texasului şi să se 
întoarcă înapoi, în pătrat, înainte să se agraveze 
convulsiile. Dar tot în boxă aş ajunge. 

— Întinde piciorul, îi ceru ea. 

Îl întinse pe cel fără cătuşă. 

— Ha, la naiba, ha. Celălalt. 

Îşi îndreptă mâna spre oglindă, cu trei degete 
ridicate. Lăsă unul în jos, aşteptă o secundă, apoi 
retrase încă unul. 

Davy întinse piciorul, fără niciun chef. 

Ea văzu lacătul descuiat şi oftă, apoi se uită cu 
subînţeles către oglindă. 

— Trebuie să fac totul cu mâna mea? gesticulă către 
Davy. Închide lacătul, Borâlă! 

— Închide-l tu. 

ÎI scoase din verigi şi-l aruncă în lungul încăperii, 
urmat de cătuşă. Se ridică în picioare. 

De data asta nu putea să piardă. Dacă îi provocau 
convulsii în pătrat, riscau să-i neutralizeze con- 
diţionarea. Vizualiză imaginea centrului medical Adams 
Cowley, pregătindu-se să sară. 

Femeia se uită în jos, la lacăt şi la cătuşă, apoi îşi 
ridică iarăşi ochii la el. 

— Nu mă scoate din sărite, Borâlă. O să-ţi pară rău. 

O plesni peste faţă, cu mâna pe care începuse să şi-o 
rotească înainte de a sări. Impactul răsuci cu putere 
gâtul femeii. Vru să-l lovească, dar el se reîntorsese în 
pătrat, cu braţul căzându-i pe lângă trup. Tuşea şi 

furnicăturile apăruseră pentru o clipă, însă începeau 
deja să dispară. 

Domnişoara Minchin se retrăsese, cu ochii larg 
căscaţi şi mâinile ridicate, cu trupul zvăcnind pentru a 
intra în ceea ce părea a fi o postură de arte marţiale. 
Urma palmei lui Davy îi strălucea pe obraz. 

— Probabil, spuse el, gândindu-se că părerea de rău 
ar fi putut să apară. 

Îşi ţinu răsuflarea, aşteptând avertismentul. Care nu 
apăru. Ce face un băiat în situaţia asta? 

Sări, săltă piciorul ei din spate cu o lovitură şi reveni 
în pătrat înainte de a atinge ea podeaua. Domnişoara 
Minchin se rostogoli, se ridică iarăşi şi-şi înălţă palma 
deschisă spre oglindă, ca şi cum ar fi spus „aşteptaţi”. 

Davy o lovi cu putere în creştet, din spate, şi ea 
răspunse cu o lovitură de picior, iute ca o cobră, numai 
că el ajunsese deja în pătrat, lăsând-o să ţopăie 
dezechilibrată într-un picior. Se întoarse şi întinse 
mâna spre mânerul uşii, dar Davy o izbi cu tot trupul, 
făcând-o să se răsucească în aer. 

Domnişoara Minchin se chinui să se ridice. Nu o mai 
luă către uşă, veni înspre el. Davy îi ieşi în 
întâmpinare, mergând încet în ciuda tusei, îi evită şutul 
sărind în spatele ei şi o apucă de guler. Picioarele 
femeii fugiră de sub ea şi căzu pe spate, cu toată 
greutatea. 

Reîntors în pătrat, Davy începu de data asta să 
tuşească. Îl cuprinse un amestec straniu de teamă şi 
uşurare. Aşteptă - voia să ajungă la spital abia când 
atingeau convulsiile intensitatea maximă, sperând că 
asta avea să-l împiedice să sară înapoi. Dacă putea 
supravieţui undeva, atunci avea să supravieţuiască în 
Secţia de Urgenţă. 

Apoi... sări. 

Clipi când se schimbă intensitatea luminii şi se văzu 
pe mozaicul din spital, încovoiat, vomitând, tuşind, 
scăpându-se în pantaloni. Câmpul vizual i se îngusta, 
dar zări două picioare în uniformă medicală 
întorcându-se înspre el şi auzi o voce: 

— Ce naiba... 

Nu! 

Se întorsese în pătrat, stătea în patru labe şi nu mai 
vomita, dar se simţea lipsit de vlagă, ca un prunc. Si 
tot atât de murdar. Observă o mişcare cu coada 
ochiului şi întoarse capul exact în clipa în care piciorul 
domnişoarei Minchin îl lovea în plină faţă. 

11 
„O cană cu ceai” 


Curtis o duse în suburbii, în zona rezidenţială 
Virginia. 

— Alegeţi unul, îi spuse. Sunt sigur că nu ne-a 
urmărit nimeni şi escorta e de aceeaşi părere. 

Millie clipi, derutată. Escortă? înghiţi în sec. 

— Bine. 

Nu-şi  pierdu timpul încercând să-şi identifice 
supraveghetorii. Taxiul mergea pe lângă un şir de 
hoteluri şi magazine. Văzu un Comfort Inn:, cu anunţul 
luminos „camere libere”, alături de o farmacie non- 
stop. 

— Acolo. Lasă-mă mai întâi la farmacie. Trebuie să- 
mi cumpăr câte ceva. 

Şoferul trase pe dreapta. 

— Folosiţi microfonul, daţi-ne de ştire când terminaţi 
sau dacă aveţi nevoie de ajutor, spuse el. Vom fi în 
apropiere. 

— Sigur, încuviinţă ea. 

Dacă am nevoie de ceva, îmi anunț sutienul. 

Din magazin îşi luă o periuţă şi un tub cu pastă de 
dinţi, plus un deodorant şi un set de lenjerie intimă din 
bumbac, împodobită cu personaje din desene animate. 
Astea i-ar fi, plăcut lui Davy, se gândi. În fine, i-ar fi 
plăcut să mi le scoată... îşi aminti una dintre replicile 
lui favorite: „Ştii, puloverul ăla ar arăta superb... pe 
podeaua dormitorului.” 


1 Reţea de hoteluri din Statele Unite(n.tr.) 

Îşi simţi dureros dorinţa, dorul şi furia. Să te ia naiba, 
Davy. Adu-ți fundu-ncoace. Trebuie să mi-o tragi. 

Îşi plăti cumpărăturile cu bani gheaţă şi tot bani 
gheaţă scoase şi la hotel, unde se folosi de un nume 
fals. Odată ajunsă în camera de la etajul întâi, aflată, 
din nefericire, prea aproape de maşina de făcut 
gheaţă, încercă să se destindă. 

Cu o seară în urmă nu reuşise să adoarmă din cauză 
că împărţise camera cu Sojee. Acum o voia pe Sojee 
înapoi. După ce fusese hăituită prin muzeu şi atacată 
pe stradă, începuse să vadă altfel lucrurile. 

În ziua precedentă făcuse cercetări cu disperare şi 
fără speranţe, ca şi cum ar fi căutat un ac într-un 
ocean fără margini. Acţiunile şi eforturile ei avuseseră 
pur şi simplu la bază nevoia de-a face ceva. Acum, 
după ce acele căutări deznădăjduite scoseseră la 
lumină o vagă posibilitate de a-şi îngusta zona 
investigaţiilor, totul era aproape mai dureros decât 
situaţia abject de descurajantă în care se aflase până 
nu de mult. 

Dar disperarea e tot acolo. Râse în sinea ei. Cel putin 
unele /ucruri nu se schimbă niciodată. 

Intră în apă fierbinte, încercând să se calmeze cât 
mai mult cu putinţă, dar nu reuşi să se relaxeze decât 
după ce ieşi din cadă şi, aşa, picurând de apă, împinse 
unul dintre cele două scaune din încăpere în uşa 
dinspre spre coridor şi pe celălalt în cea dinspre 
camera alăturată. Nu ar fi putut opri pe nimeni, după 
ce reuşea să treacă de încuietori, dar făceau zgomot. 

Intră din nou în cada minusculă, lăsând căldura să-i 
mângâie gâtul şi muşchii de sus ai spatelui. 

În cel de-al doilea an al căsniciei lor, Davy mersese 
timp de şase săptămâni la un curs de masaj. Amintirea 

mâinilor lui pe ceafa şi pe umerii ei îi umezi ochii. Se 
afundă iarăşi în apă, ca să-şi spele lacrimile, dar când 
îşi scoase capul deasupra începu să-i curgă nasul. Se 
întinse după hârtia igienică, care se dezintegră şi i se 
lipi, inutilă, de mâinile umede. 

Tocmai se întindea după prosopul subţire pus la 
dispoziţie de hotel, când auzi o lovitură puternică, 
zgomotul lemnului crăpat, apoi, imediat, înjurături şi 
paşi grei, împiedicaţi. Un scaun lovit violent cu piciorul 
alunecând, izbindu-se de comodă şi sfărâmându-se... 

O făcuse fără să vrea. Inima bătea să-i spargă 
pieptul, adrenalina îi străbătea tot trupul şi stătea, 
goală, în sufrageria ei din Oklahoma, pe covorul care 
se îmbiba cu o cantitate surprinzătoare de apă. 

Oh. Doamne. Sfinte. 

Merse de-a buşilea prin încăperea întunecată, până 
în camera ej de baie, năucită, găsindu-şi cu 
surprindere vechile prosoape familiare şi halatul lui 
Davy, pufos şi ponosit. Işi îngropă faţa în el, 
încleştându-şi degetele de material de parcă ar fi fost 
colacul menit s-o salveze de înec. 

Am sărit. 

Puterea asta era o belea, dar slavă Domnului că 
putuse s-o folosească la momentul potrivit. Nu voise s- 
o facă. N-avusese timp să vrea. Ştia în ce împrejurări 
începuse Davy să sară, însă forţa pură a emoţiilor... ei 
bine, avea impresia că acum înţelegea totul într-o mai 
mare măsură. 

Acolo, cu un fus orar mai spre vest faţă de D.C. şi 
ceva mai în sud, strălucirea crepusculului se mai zărea 
încă prin jaluzele, dar apartamentul era în 
semiîntuneric. Vru să aprindă lumina şi puse mâna pe 
comutatorul din baie, însă şi-o retrase imediat, de 

parcă s-ar fi fript. 

Îşi închipuie că sunt în D. G, dar asta nu-nseamnă că 
nu supraveghează apartamentul, în aşteptarea lui 
Davy. 

Şi nici nu era nevoie să stea la pândă răpitorii lui 
Davy, cei care le atacaseră pe ea şi pe Sojee. Dacă 
NSA continua să supravegheze apartamentul, ar fi 
putut să intre peste ea, crezând că îşi făcuse apariţia 
unul dintre răpitori, sau Davy. 

Şi ar fi aflat că putea să sară. 

Respiră adânc. Regreta că n-avea la ea portofelul, 
telefonul mobil şi, în primul rând, ochelarii, dar 
mulțumesc lui Dumnezeu că eram dezbrăcată. 

Blestemăţia aia de localizator n-a ajuns brusc din 
D.C. la Stillwater, nu şi-a comunicat schimbarea 
poziţiei, pe care ar fi sesizat-o GPS-ul. 

Îşi ţinea ochelarii de rezervă în sertarul de sus al 
noptierei şi îi căută bâjbâind şi înjurând pe înfundate. 
În cele din urmă îi găsi şi, odată ce şi-i puse, umbrele 
întunecate şi neclare se preschimbară brusc într-o 
reţea de contururi slab luminate. Trase cuvertura de pe 
pat şi se înfăşură în ea, peste halatul de baie, apoi se 
aşeză pe duşumea, cu spatele sprijinit de perete, în 
colţul dormitorului ei. 

Al dormitorul nostru. N 

Dormitorul nostru împresurat. \ncercă să închidă 
ochii pentru câteva clipe, pur şi simplu ca să-şi 
liniştească respiraţia şi bătăile inimii, dar cel mai firav 
şi mai îndepărtat scârţâit din clădire o făcea să tresară 
şi să-şi îndrepte înnebunită privirea către balcon şi 
către uşile dormitorului. 

De unde-au aflat? 

Fie o urmăriseră până la hotel, în pofida asigurărilor 

date de Curtis şi de escortă, fie şoferul dăduse raportul 
şi informaţia se scursese de la un nivel ierarhic 
superior. Succesiunea evenimentelor se potrivea cu 
ambele scenarii. Nu voia să se gândească că trădătorul 
fusese chiar Curtis, dar paranoia ei ajunsese la un 
asemenea nivel încât nu putea face abstracţie de 
această posibilitate. 

Trebuie să plec de-aici. 

Se îndreptă spre comodă şi scoase teancuri de 
lenjerie, de şosete, de pantaloni şi de bluze. In 
debaraua de pe coridor găsi valiza lui Davy şi aruncă în 
ea toate hainele, adăugând pantofi, nişte articole de 
toaletă şi vechea haină de piele a soţului său. 

N-am cheile la mine. N-am nici bani. 

Se uită la uşa apartamentului. Și nici n-am de gând 
să ies pe-acolo. 

Strânse cu hotărâre mânerul valizei şi o ridică. 

Şi acum? Ridic pumnul şi spun „la Cuib”? Ar fi totuna 
dacă aş spune „la Batmobile” ” 

Incercă să vizualizeze podeaua de piatră acoperită 
cu piei de oaie din casa de stâncă, colţurile întunecate 
şi mobila din lemn noduros de pin, cu picioarele tăiate 
inegal, ca să stea în echilibru pe suprafaţa 
zgrunţuroasă. Se dorea acolo şi strângea din dinţi de 
parcă muşchii fălcilor ar fi putut s-o propulseze prin 
spaţiu şi timp. 

Rămase în acelaşi loc. 

La naiba! Ce face o fată în situația asta - se aruncă 
de la balcon? Se răsuci, furioasă, şi valiza i se lovi cu 
zgomot de o măsuţă. 

Se întoarse spre uşă, cu inima bubuind. Oare-or fi 
auzit... 


1 Maşina lui Batman (n. tr.). 

Stătea în picioare pe podeaua rece de stâncă, în 
interiorul întunecos al Cuibului. 
E ridicol. 


Îşi făcu un ceai. 

Apa îi ajungea, dar nu mai rămânea niciun strop, şi, 
în mijlocul acelui deşert stâncos, fapta ei era o risipă 
înfiorătoare. Nu putea ajunge nici măcar în oaza din 
apropiere - corzile rămăseseră în apartament. 

Dar ceaiul e liniştitor. E o alinare. 

Sigur că, după cum s-ar părea, nu pot să sar decât 
dacă mă sperii de moarte, aşa că poate nu e cazul să 
mă liniştesc. r, 

Nu era purul adevărat. lşi aduse aminte că la 
National Gallery sărise ca să tragă cu urechea şi 
ajunsese în spatele Călugărului - cum îi spusese 
Anders? Padgett. Atunci nu-şi făcuse griji pentru viaţa 
ei. 

Se foi fără nici-o ţintă în timp ce se încălzea ibricul 
pe aragazul cu propan. 

Dar nu-mi propusesem să sar. Asta o fi şpilul. Aşa se 
justificau cei mai mulţi dintre pacienţii ei - examinau 
amănuntele. Işi studiau problemele concentrându-se 
asupra lor cu inteligenţă, disecându-le cu ascuţişul 
minţii şi analizând totul - făcând orice ca să-şi 
ocolească adevăratul sentiment. Pentru că 
sentimentele te fac destul de des suferi, nu-i aşa? 

Povestea asta ține probabil de sentimente. 

Era foarte sigură că ar fi reuşit să sară dacă s-ar fi 
aruncat de pe pragul de stâncă având în minte o 
destinaţie - un loc sigur. 

Dar gândul la o asemenea încercare o îngrozea. 
Dacă dădea totuşi greş? Trebuia să-şi pună viaţa în 

pericol de fiecare dată? 

Ceainicul începu să fluiere în partea opusă a locuinţei 
şi ea o porni într-acolo... dar se opri brusc. 

Trebuie să rezolv asta. Poate nu e chiar atât de 
dramatic ca fuga din fața morții. Poate e la fel de 
simplu ca dorința de a trage cu urechea la spusele 
cuiva aflat prea departe, sau... îşi linse buzele şi se uită 
către aragaz. Trebuia să acţioneze rapid, sau apa se 
transforma în aburi, până la ultima picătură. 

Poate e pur şi simplu ca şi cum ţi-ai dori o cană cu 
ceai. 

Nu se strădui să sară. Dar se gândi la zgomotul 
ceainicului - la fluieratul lui ascuţit şi la zbuciumul 
nebunesc al miilor de bule, din cauza căruia se 
zgâlţăia, zăngănind uşor pe aragaz. Işi aminti cum era 
să simţi aburul şi aerul încărcat de umezeală, la 
umezeala aceea bogată, aproape tropicală, din 
apropierea apei în clocot. Se gândi la miros, la 
mireasma promițătoare a ceaiului negru chinezesc din 
clipa în care deschizi pliculeţul de hârtie, la aroma mai 
puternică atunci când apa fiartă inundă ceaşca şi 
îmbibă ceaiul. 

Şi gata, era în faţa aragazului, şase metri străbătuţi 
cât ai clipi. | se zbârli părul pe ceafă şi stinse focul. 

O cană cu ceai bun n-are egal. 


Se părea că-şi forma deprinderi. 

Pentru apartamentul din Stillwater începea cu 
etajera din baia principală: un amalgam de mirosuri, 
de la parfum până la pastă de dinţi şi pudră de talc, 
plăcile mari de gresie mexicană sub talpa piciorului 
desculţ, adesea ud, perii aspri ai periuţei de dinţi peste 
buze, gingii şi dinţi. 

Pentru Cuib, reţeta conţinea mirosul stâncii, al 
fumului de lemn de pin bătrân, lâna deasă de oaie 
presată între degetele picioarelor şi senzaţia de 
soliditate pe care n-o oferea podeaua apartamentului 
ei de la etajul întâi. 

Elementul vizual avea importanţă în aceeaşi măsură, 
dar nu era suficient să vadă locul cu ochii minţii. 
Trebuia să apeleze şi la celelalte simţuri, să se 
imagineze acolo, integrându-se deja în mediul 
înconjurător. 

Şi e posibil, când vizualizezi locul în gând. 

Făcu trei drumuri rapide ca să umple cu apă rece din 
baie rezervorul de ceramică, sperând că în apartament 
nu erau microfoane care să capteze sunetul lichidului 
curgând din robinet. 

Era din ce în ce mai uşor acum, după ce făcuse de 
mai multe ori aceeaşi călătorie. Mirosurile, texturile şi 
culorile nu mai erau evocate separat. Erau o pâlpâire a 
amintirilor senzoriale, materializată brusc în obiectul 
real. 

Puse din nou apă la fiert. Încă nu-şi făcuse cana aia 
de ceai şi simţea că merită un ceainic întreg. 

Nu se scurseseră decât cincizeci şi cinci de minute 
de când fugise din baia hotelului din D.C. Se duse cu 
gândul la Anders, la NSA şi la FBI. : 

A avut loc o scurgere de informații. In Agenţie s-a 
infiltrat un spion, sau există microfoane. Cum altfel ar 
fi reuşit s-o găsească? Nu putea să creadă că fusese o 
spargere întâmplătoare. 

Nu poate fi Anders - dacă voia să mă răpească, ar fi 
avut toate ocaziile din lume. Dar asta era singura ei 
certitudine. : 

O să fie îngrijorat din cauza mea. lşi strânse brațele 

în jurul trupului. Afurisitul de ceainic avea nevoie de o 
veşnicie ca să dea în clocot, iar în Cuib era frig. Puse în 
sobă ace uscate de pin, conuri pline de răşină, surcele 
şi un buştean strâmb deasupra tuturor. Aprinse un sin- 
gur chibrit, suficient pentru ca din vreascuri să se 
ridice flăcări gălbui, cu miros de răşină. Apoi se ghemui 
în faţa lor, desfăcând halatul lui Davy şi lăsând căldura 
aproape palpabilă să-i cuprindă pielea dezgolită, până 
când şuieră din nou ceainicul. 

Sări lângă el. N-ar fi trebuit să facă decât cinci paşi 
mari, dar voia să se controleze cât mai bine cu putinţă 
şi simţea că era nevoie de mult exerciţiu. 

Aşeză lângă sobă ceainicul încălzit, golit, reumplut şi 
acum în clocot. In locuinţă nu exista niciun strop de 
lapte. Ultima oară când fusese acolo şi rămăsese 
blocată, când dispăruse Davy, îl înlocuise cu frişcă. 
Ceea ce nu mai era necesar, dacă reuşea să-şi ţină 
noul talent sub control. 

Numai că nici în apartament n-avea lapte. Înainte de 
plecarea spre D.C., îi lăsase unei vecine toate 
alimentele perisabile. 

De unde ar fi putut să cumpere? Ce locuri cunoştea 
suficient de bine ca să sară acolo? Se uită la halatul 
flauşat cu care rămăsese îmbrăcată. li veneau în minte 
câteva locuri, dar niciunul în care să se simtă în largul 
ei în halat de baie. /n afară de bucătăria mamei. Acolo 
există probabil lapte. Dar mama ei suferea de inimă. 
Apariţia neaşteptată a lui Millie ar fi putut s-o ucidă. 

Işi puse o rochie călduroasă, cu mâneci lungi, pe 
care o adusese în valiză, şi nişte pantofi cu tocul jos. 

Banii nu erau o problemă. Se duse drept spre lada lui 
Davy. Ea o numea cufărul lui Davy Jones!. Era o 


1 Fundul oceanului, rnormântul înecatilor - în lirnbaj rnarinăresc (n. tr.). 

antichitate, recuperată de pe un vapor cu abur, şi era 
plasată la picioarele patului, sub o cuvertură de 
rezervă. Incuietoarea veche ruginise cu mult înainte de 
a-l cumpăra Davy. Împinse cuvertura într-o parte şi 
săltă capacul. Era plin până la jumătate, în majoritate 
cu bancnote de o sută de dolari, însă deasupra era o 
tavă mică, cu „bani de buzunar” - pachete cu hârtii de 
douăzeci şi de zece. 

Nu voia să se gândească la ei. La ultima verificare 
serioasă, număraseră mai bine de două milioane de 
dolari, iar, judecând după înălţimea la care ajunseră, 
acum păreau mai mulţi. Luă elasticul care ţinea 
laolaltă un teanc de bancnote de zece dolari şi-l folosi 
ca să-şi lege părul încâlcit şi încă ud într-o coadă de 
cal. Pe urmă apucă una dintre bancnote, ca şi cum 
abia atunci şi-ar fi adus aminte, şi închise capacul. 

Trebuia să găsească lapte înainte de a clocoti prea 
mult ceaiul. 

Exista un loc pe care-l cunoştea în amănunt, un 
magazin din Greenwich Village', de la intersecţia 
străzilor Houston şi Sullivan. In zona aceea se aflau 
cinci dintre restaurantele lor preferate şi Davy sărea 
întotdeauna pe treptele umbrite ce coborau către 
subsolul bisericii catolice Sfântul Anton din Padova. Se 
gândi la ele, la calcarul vechi şi umed, la izul aproape 
omniprezent de urină - un pericol în toate gangurile 
întunecoase din faţa intrărilor din New York - la 
amestecul eterogen al mirosurilor de fum, de mâncare 
gătită, de pomi înfloriţi şi de gunoi, de asemenea 
specific metropolei. 

Îi pocniră urechile şi tresări surprinsă când se trezi 
pe trepte, fiindcă pe moment uitase scopul acelei 


1 Zonă din Manhattan, New York(n.tr.) 

rememorări. Locul era mai întunecat decât se 
aşteptase, era umezeală şi un frig aproape ca de 
gheaţă. Pe Houston, traficul mai era încă intens, însă 
maşinile păreau foarte departe, pierdute în ceața 
jilavă. 

Pe colţul de vizavi era un magazin mic, de fapt o 
dugheană unde găseai dulciuri, ziare, lozuri şi băuturi. 
Millie scoase banii şi cumpără două cutii de lapte 
integral. Când se întoarse cu spatele la tejghea, privi în 
sus, printre fuioarele de ceaţă, către biserică şi către 
statuia scăldată în lumină. 

Îşi aduse aminte de versurile pe care le spunea în 
copilărie un prieten catolic. Se gândi la Davy şi le 
recită cu glas tare: 

— Te rog, Sfinte-Anton, vino negreşit, am pierdut 
ceva, trebuie găsit. 

— Poezia asta se zice marţea, o sfătui vânzătorul, un 
american de origine italiană cu piele măslinie. Aia-i 
ziua lui. S-ar putea să meargă şi azi, dar marţea ai mai 
multe şanse. 

Millie se întoarse spre el şi dădu din cap cu un aer 
solemn. 

— N-o să mai uit. 

Bărbatul ridică din umeri, ca şi cum s-ar fi simţit 
stânjenit. 

Ea traversă strada, mergând spre trepte, însă 
vânzătorul continua s-o urmărească din priviri, aşa că 
îşi continuă drumul, trecu de măcelărie şi se furişă în 
scara unui bloc ascuns între frontonul cu gratii de fier 
al unui magazin de baloane şi o spălătorie. 

Se întoarse în Cuib sărind de acolo. 

După drumul prin aerul rece, ceaiul cald şi focul erau 
o desfătare. Îşi şterse ochelarii cu tivul rochiei şi se 

gândi la evenimentele nopţii. 

Cum intru în legătură cu Anders? 

Microfonul, cel mai sigur mijloc de comunicare, se 
afla în camera de hotel sau, poate, în posesia celor 
care intraseră. Celularul rămăsese tot acolo, aşa că 
apelurile agentului nu puteau fi decât zadarnice. Pe de 
altă parte, microfonul cu emiţător GPS i-ar fi dezvăluit 
poziţia şi, ca urmare, noul talent. Şi oricum ştia cu 
certitudine că mobilul nu-i era de niciun folos în Cuib. 

Dar ar fi vrut să-l anunţe pe Anders că era teafără. 

După ce bău ceaiul şi îşi goli vezica astfel umplută, 
îşi puse vechea jachetă de piele a lui Davy şi încercă 
să decidă cum să intre în legătură cu Anders fără să se 
pună în pericol. 

Două pericole. 

In primul rând, indivizii care încercau s-o răpească 
voiau probabil să se folosească de ea ca să-l ţină pe 
Davy sub control. Un pericol serios, dar, în mod destul 
de bizar, nu acela care o speria mai tare. 

Dacă află că pot să sar, probabilitatea de a fi 
urmărită de NSA e tot atât de mare ca aceea ce a fi 
urmărită de răpitorii lui Davy. Ar fi devenit un „bun de 
valoare” al serviciului de spionaj, o rezervă. Era chiar 
posibil să nu-i mai caute soţul dacă puteau păstra noul 
„talent”. 

Oare unde să sar? 

Era din nou vorba de cunoaşterea amănunţită a 
locului. S-ar fi putut întoarce în camera de hotel, dar 
asta i-ar fi putut crea probleme. 

Magazinul. Când îşi cumpărase lenjerie, deodorant şi 
pastă de dinţi de lângă hotel, fusese izbită de aromele 
produselor cosmetice. Strălucirea luminii fosforescente 
o orbise. La intrare era un covor mare, cauciucat, 

pentru ştergerea picioarelor. Acolo simţise mirosurile. 

Şi se trezi acolo. Auzi pe cineva icnind şi clipi în 
lumina scânteietoare. 

Răsuflarea tăiată fusese a casierei. 

— N-am auzit clopoţelul de la intrare, spuse femeia, 
ducându-şi mâna la piept. Şi, când mi-am ridicat 
privirile, eraţi acolo şi... adică mi s-a părut că... Se 
întrerupse: M-aţi luat prin surprindere. 

— Îmi pare rău. 

Era vorba de fenomenul despre care îi vorbise Davy. 

— Când ştiu că un anumit lucru e imposibil, oamenii 
o știu şi gata. Poţi să apari din pământ chiar sub nasul 
lor şi vor găsi o explicaţie /ogică înainte să deschizi tu 
gura. i 

Aruncă o privire peste umăr. In parcarea hotelului se 
vedeau câteva vehicule care nu fuseseră acolo - mai 
multe maşini mari de teren şi una cu o dungă verde 
lată în lateral, drept cadru pentru cuvintele „Poliţia 
Alexandria”, scrise pe ambele portiere. 

— Ce se întâmplă la hotel? 

Vânzătoarea o privi cu ochii mari: 

— Un agent FBI a intrat aici şi m-a-ntrebat dacă n-am 
văzut nimic dubios alături, dar n-a spus ce s-a 
petrecut! 

— Dumnezeule! Millie zâmbi şi adăugă: Unde ţineţi 
şamponul? 

— Pe intervalul zece, draga mea. 

— Mulţumesc. 

Se întoarse, încercând să pară nepăsătoare. Privi 
fără nici-o expresie sticlele de şampon, apoi alese ceea 
ce folosea de obicei. Plăti cu restul primit de la lapte, o 
luă spre uşă, traversă parcarea şi intră în holul 
hotelului. 

— lat-o! exclamă recepţionerul, arătând-o cu de- 
getul. Cei doi agenţi FBI - purtau hanorace inscrip- 
ţionate cu litere imense - îşi întoarseră capetele. 

Ea înălţă din sprâncene. 

— S-a întâmplat ceva? 


Anders nu era încântat de relatarea ei. 

Nu înghiţise povestea cu baia, cu hotărârea ei de a 
pleca în căutarea unui alt şampon, pentru că hotelul 
oferea unul extrem de nepotrivit, cu telefonul uitat, 
aşa cum uitase în cameră şi microfonul, ba chiar şi 
cheia. Ea justificase timpul îndelungat povestind că, 
odată ajunsă afară, se plimbase puţin, ca să-şi 
limpezească mintea, şi abia apoi cumpărase şamponul. 

Şi, la rândul ei, nu era încântată de colaborarea cu 
Anders. 

— Cine-a lăsat să scape informaţia? Cum de ştiau că 
mă aflu aici? 

După toate aparențele, intruşii plecaseră imediat 
după ce intraseră în apartament, odată ce se 
lămuriseră că ea nu se afla acolo. Se părea că-i 
studiaseră microfonul şi telefonul, fiindcă amândouă 
erau dubios de lipsite de amprente, nu le aveau nici 
măcar pe ale ei. 

— Probabil s-au gândit că le-am întins o cursă când 
au văzut microfonul, dacă şi-au dat seama ce e, spuse 
Anders. 

Partea bună era că-şi recăpătase portofelul şi 
telefonul mobil. Dar refuză microfonul. 

— L-au studiat. Semnalul emis o fi criptat, dar e 
posibil să fie capabili să-l urmărească. 

Îşi roti privirea prin încăpere. 

— De fapt, cine poate spune că n-au dat de mine cu 

ajutorul lui? 

Discutau în mica spălătorie a hotelului. Anders 
pusese câteva monede de douăzeci şi cinci de cenți 
într-o maşină şi o pornise, lăsând-o să meargă în gol, 
pentru ca zgomotul ei să le-acopere vocile. Acum, 
după ce FBl-ul îşi încheiase cercetările judiciare, unul 
dintre oamenii lui Anders căuta eventualele microfoane 
din cameră. 

— Ceea ce nu-nseamnă c-o să rămâi aici. 

— Asta ai înţeles-o cum trebuie, se răsti Millie, încă 
furioasă şi sfidătoare. 

El se încruntă. 

— Întrebarea e ce facem cu tine acum. 

— Voi nu faceţi nimic cu mine. Vi se scurg 
informaţiile ca de la robinet, aşa că nu mai am 
încredere. Anders sări ca ars şi ea adăugă: N-am spus 
că nu mai am încredere în dumneata, domnule Anders, 
vorbeam despre întreaga organizaţie. Acolo e ceva 
care nu merge cum ar trebui. 

— Ai totuşi nevoie de protecţie, spuse el. 

Nu a negat. Millie îl privi mijindu-şi ochii: 

— Aşa e, dar cine mi-o poate oferi? îşi linse buzele. O 
să intru-n vizuină. 

Anders o măsură încruntându-se. 

— Vrei să te-ascunzi? De una singură? Fără niciun fel 
de susţinere? 

— Nu asta se-nţelege prin „a intra în vizuină”? 

— Da, în jargonul nostru, din sfera spionajului. Insă 
iubitorii de câini se pot gândi la un şoricar sau la un 
terier care intră în vizuina unui viezure sau a unui 
şobolan - pe întuneric, colţi contra colţi. 

— Eşti nebun? Crezi că mă duc după ei? Asta-i treaba 
voastră. Eu nu vreau decât să-l găsesc pe Davy. Aţi 


191 


aflat ceva despre ambulanta cu înger pe portieră? 

El strânse din pleoape. 

— De fapt, da. In apropiere de Baltimore există o 
firmă specializată în transporturi de natură medicală 
care foloseşte astfel de ambulante. FBI-ul verifică în 
noaptea asta traseul fiecărei maşini, pentru ziua 
respectivă. Se trase de bărbie. O să păstrezi telefonul - 
adică, dacă te-ascunzi? Ai cont naţional. O să-ţi pot da 
de urmă. 

— Cum ai aflat că e cont naţional? Nu contează - nu 
cred că mă interesează. O să-mi creez un cont anonim 
pe Yahoo. Fă acelaşi lucru. Şi asta să rămână numai 
între noi doi. 

El se încruntă. 

— Sub ce nume? Tot ce ţi-ar putea trece prin minte 
s-a folosit deja, aproape fără nici-o îndoială. 

— Având în vedere c-o să intru într-o vizuină, eu o să 
fiu şobolan8765. lar dumneata poţi fi terier8765. Cred 
că-i destul de sigur. Nu te aştepta să-ţi răspund cu 
promptitudine. 

— În locul dumnitale, n-aş trimite informaţii delicate. 

— Bun, atunci o să fie doar câte ceva despre pro- 
gresele mele, formulate la modul general. Odată 
scoase din context, unele lucruri nu mai au niciun 
sens. Dacă trebuie să-mi vorbeşti neapărat, spune-mi 
ora şi un număr de telefon neurmărit - fără nici-o 
legătură cu dumneata. Eu o să-mi închid celularul. Am 
auzit de antenele simulate care pot localiza un telefon 
mobil, chiar dacă nu sună. 

El o privi cu sprâncenele încruntate. 

— Cum ai de gând să te-ascunzi? 

Millie îi întoarse privirea în tăcere. Agentul râse cu 
amărăciune. 

— OK - când pleci? 

Millie începu se înfurie. 

— Vorbeşti de parcă n-am fi luat deja o hotărâre. 
Ultima mea răpire a fost de fapt opera voastră. Trebuie 
să apelez din nou la un judecător federal? 

Inspiră adânc, apoi îşi goli plămânii. De data asta nu 
e el duşmanul. 

Nu voia să bănuiască Anders că ea putea să sară. 
Poate că avea unele bănuieli, dar nu intenţiona să-i 
furnizeze dovezi. 

— Du-mă cu maşina la Aeroportul Dulles. Fără 
însoțitori. Nu spune nimic, nimănui. Pleacă imediat ce 
cobor din automobil. 

El se încruntă iarăşi şi deschise gura, dar nu scoase 
niciun cuvânt. Se holbă o clipă la tavanul coşcovit. 

— OK. Cum doreşti. 

Millie clipi scurt, surprinsă. Se dăduse bătut prea 
repede şi asta o speria. Și el crede că sistemul lor de 
securitate a fost compromis. Apoi se întrebă, cu 
răutate, dacă Anders n-o fi avut cumva mustrări de 
conştiinţă pentru rolul jucat cu zece ani în urmă. 

Intră într-o toaletă situată între porţile A şi C şi sări în 
Cuib dintr-o cabină. Ţinând cont de măsurile de 
siguranţă introduse în aeroporturi după 11 septembrie, 
n-ar fi jurat că în WC-uri nu existau camere video, dar 
riscă totuşi. 

Focul se stinsese, dar tăciunii încă mai străluceau în 
sobă. Adăugă încă un buştean şi nişte ace de pin, 
închise uşa de sticlă refractară şi se culcă. 

Aşternuturile erau reci şi aveau un miros vag de 
mucegai. Millie avu parte de un somn bun pentru 
prima dată de când fusese răpit Davy. 

Luă micul dejun în New York. Ajunse pe Sullivan 
Street după ce se teleportase pe aceleaşi trepte 
întunecate de care se folosise cu o noapte în urmă şi 
intră la Once Upon a Tart şi comandă o brioşă imensă, 
cu gem de pere, şi o cafea. Stătuse suficient de mult în 
D.C. ca să i se regleze ceasul biologic după ora Coastei 
de Est, dar se trezise destul de târziu şi localul nu era 
prea aglomerat. 

După masă făcu o plimbare lungă pe Sixth Avenue, 
până pe Twentieth Street, unde se strecură într-un club 
Kinko's şi îşi plăti cu bani gheaţă accesul la Internet 
pentru un timp destul de îndelungat ca să-şi creeze 
noul cont de e-mail, „şobolan8765”, apoi trimise un 
mesaj-test pe adresa „terrier8765”, dându-i astfel de 
ştire lui Anders că puteau intra în legătură. 

DRAGA POTAIE, 
CONTUL E ACTIV. O SĂ-L VERIFIC ZILNIC, 
DACĂ O SĂ FIE CU PUTINȚĂ. 
CU TOATĂ SINCERITATEA, AL TĂU 
ŞOBY 

Pe urmă îşi petrecu timpul citind ştirile de pe CNN şi 
ABC, lăsând să se scurgă cincisprezece minute înainte 
de a reveni în contul de Yahoo, ca să afle dacă mesajul 
ei fusese respins. Nu fusese. 

Tratativele din Palestina se întrerupseseră din nou. 
Noi lupte în India. Inundatii în Afghanistan, în toiul unei 
secete cumplite. Staţia Spațială Internaţională extinsă 
cu succes. Bombardamente în Zimbabwe, Argentina şi 
Islamabad. Alte cinci maşini-capcană explodate în 
Bagdad, plus două în Falluja. 

Când se uită iarăşi, văzu că mesajul nu numai că nu-i 
fusese respins, dar mai şi primise răspuns de la 
terier8765. 

DRAGĂ ŞOBY, 

NOUTĂŢI DESPRE TRANSPORTURI MEDICALE 
ŞI BĂIEŢI RĂI. ŞI ALTELE. 

CU SINCERITATE, 

POTAIE. 

P.S. 703-345-2818, DUPĂ ŞAPTE, ORA 
COASTEI DE EST 


După mai multe încercări, Millie reuşi să vizualizeze 
aleea care dădea în H Street şi pe care leşinase Sojee 
în ploaie, aşa că sări în D.C. Inainte de a da telefon. Se 
ghemui, ascunzându-se în spatele unei lăzi de gunoi, şi 
formă numărul. 

La o oarecare distanţă de capătul opus intrării pe 
alee se afla un felinar. Arunca o brazdă lată de lumină 
pe trotuarul de vizavi, dar în locul în care stătea Millie 
întunericul era dens. În vreme ce se stabilea legătura, 
luă un vraf de coli de carton reciclat şi se aşeză, 
rezemându-se de peretele de cărămidă. Pe fir se auzi 
un țârâit şi Anders răspunse: 

— Sunt impresionat. 

In capătul opus al aleii alerga un şobolan mic, sau un 
şoarece mai mare - Millie nu era sigură, îşi strânse 
picioarele mai aproape, aruncându-i priviri suspicioase. 

— Ce te-a impresionat? 

— Una dintre echipele noastre te-a urmărit la Dulles, 
dar te-a pierdut. Au început să supravegheze toate 
mijloacele terestre de transport la numai câteva 
minute după ce te-am lăsat acolo, dar te-ai strecurat 
pe lângă ei. 

Millie se crispă. 

— Am avut o înţelegere! 

Şobolanul se uita la ea, ridicat în două picioare, 
adulmecând. 

— Nu i-am trimis eu! Se pare că nu sunt ţinut întru 
totul „la curent” cu povestea asta. Mi-au blocat maşina 
şi mi-au ridicat-o. Se întrerupse pentru o clipă. Au fost 
cât pe ce să mă dea afară fiindcă te-am lăsat să te- 
ascunzi. 

— Da, asta-i NSA pe care-o cunosc şi-o ador. Cum de 
nu te-au concediat? 

Dacă şobolanul ăla ajunge cu un sfert de metru mai 
aproape, jur c-arunc după el cu celularul. 

— Probabil fiindc-am rămas pe poziţie. Am subliniat 
că încă mai suntem evident compromişi, că n-am de 
gând să predau cazul altcuiva înainte de a se face 
curăţenie în Agenţie - şi că n-au decât să mă 
concedieze, dacă vor să piardă orice legătură cu 
dumneata. 

Şobolanul se întoarse către zidul de vizavi şi se 
îndreptă spre un tomberon deschis. 

— Excelent. Ce-i face să creadă că n-am luat 
avionul? 

— Nu apari nici pe listele de pasageri, nici pe 
înregistrările camerelor de supraveghere. Cum ai ieșit 
de-acolo? 

Şobolanul se ghemui, apoi făcu un salt vertical, 
ajungând chiar pe capacul tomberonului. Mişcarea 
neaşteptată o făcu să tresară. Am sărit, la fel ca 
dihania aia. Nu-şi închipuise că şobolanii pot ajunge 
atât de sus. 

Pentru întrebarea lui Anders îşi pregătise un răspuns. 

— Am plecat din parcare. l-am dat unei femei trei 
sute de dolari ca să mă scoată cu maşina. l-am spus că 
sunt urmărită de prietenul meu alcoolic, care 

supraveghează staţiile de taximetre şi de autobuz. Şi 
m-am lipit de podea, lângă bancheta din spate. 

Îşi muşcă buza. Detesta să mintă. 

Şobolanul nu se mai vedea, dar îl auzea umblând 
prin tomberon. 

El râse. 

— Foarte frumos. Nu raportăm întâmplările de genul 
ăsta. Ai o locuinţă sigură? Şi nu-ţi foloseşti cardul, da? 

— Atâta credit poţi să-mi acorzi... adică poţi să ai 
încredere în mine. Care sunt celelalte noutăţi? 

— În timpul unei vizitei medicale din salon, doamna 
Johnson a fost găsită leşinată, cu tensiunea foarte 
scăzută şi cu pulsul foarte ridicat. Au transferat-o de 
urgenţă la D.C. General, dar n-a ajuns acolo nici până 
acum. La scurt timp după plecarea ambulanţei, a 
apărut o a doua, ca răspuns la solicitarea telefonică. 

Millie dădu uitării şobolanul. 

— Prima maşină nu era o ambulanţă adevărată şi 
cineva a drogat-o! 

— Aşa s-ar zice. O să aflăm în curând. La Sfânta 
Elisabeta i s-a luat sânge înainte de transfer. 

— De ce Dumnezeu au vrut-o pe Sojee? 

Anders nu părea grăbit să răspundă. 

Millie insistă. 

— De ce? 

— Probabil vor să afle cât de multe ştim. Ţinând cont 
că doamna Johnson s-a descurcat atât de bine în 
timpul tentativei de răpire, şi-ar fi putea închipui că e 
de-a noastră. Sau, dacă au impresia că sunteţi 
prietene, vor s-o folosească pentru şantaj. 

Biata Sojee. 

— Bănuiesc că prima ambulanţă n-avea un înger pe 
portieră. 

— Nu se poate spune c-a observat cineva. În D.C. 
chemi o ambulanţă şi e OK dacă apare una pe care 
zăreşti culorile potrivite - oamenii văd ce se aşteaptă 
să vadă. 

Millie se gândi la ce se întâmplase în noaptea 
precedentă, când apăruse în faţa vânzătoarei. 

— Da, chiar aşa. 

— Însă de la Angel of Mercy, firma de Transport 
Medical din Ellicot City, Maryland, lipseşte încă o 
ambulanţă. Asta e compania despre care ţi-am 
povestit aseară, cea cu îngerul pe portieră. 

— Alta? N-a mai dispărut una luna trecută? 

— Ba da. Şi a fost găsită într-o parcare, la Aeroportul 
Logan. La patru zile după noaptea aia. 

— În Boston? Davy a fost dus în Boston? 

— Mă îndoiesc. Indivizii nu-s proşti. Facem totuşi o 
verificare şi trecem în revistă, paralel, acţiunile lui 
Padgett şi ale amicilor lui de la Bochstetiler & 
Associates. 

— Spuneai că ai veşti despre ei. Adică despre 
Padgett? 

— Nu. Dar starea agentului FBI pe care l-a împuşcat 
e stabilă şi e de aşteptat să-şi revină în totalitate. 
Biroul nu e încântat. 

S-a dovedit că prietena dumitale de la National 
Gallery, femeia recunoscută de agenta Martingale, a 
colaborat în trecut cu BA. Domnişoara Hyacinth Pope a 
făcut o călătorie cu avionul, de la Logan la BWI, la două 
zile după răpire. 

— Şi unde e acum? 

— Nu ştim. 

— N-aţi urmărit-o după plecarea din muzeu? 

— Ba da, însă pe urmele furgonetei lui Padgett a 

plecat o singură maşină, iar Pope a coborât înainte de 
atacul asupra dumitale şi asupra domnişoarei Johnson. 
Şi oamenii noştri au respectat ordinele, s-au ţinut de 
Padgett. Aşa am descoperit că avea o misiune mai 
dinamică decât o simplă supraveghere. 

— Crezi că ea a lăsat ambulanţa la Aeroportul 
Logan? 

— E o variantă. Pe de altă parte s-ar putea să nu fi 
fost decât ultima escală de pe un drum mai lung - încă 
n-am verificat toate legăturile posibile cu alte zboruri. 
Locul de unde a plecat ea ar putea fi cel în care l-au 
dus de fapt pe Davy. 

— Ce-aveţi de gând să faceţi pentru Sojee, voi şi FBI- 
ul? 

— Tot ce putem. 

Millie îşi atinse buza de sus cu limba, apoi izbucni: 

— Mă-ndoiesc totuşi că o vagaboandă bolnavă mintal 
vă poate reţine întreaga atenţie. 

Şobolanul reapăru pe marginea tomberonului, de 
unde sări pe altul, la vreo de treizeci de centimetri 
distanţă. 

Anders îşi drese glasul: 

— De obicei e aşa cum spui, însă nu uita cât de mult 
ne interesează povestea asta. Indiferent cine a răpit-o 
pe domnişoara Johnson a pus mâna şi pe un bun de 
valoare al serviciului naţional de spionaj, după cum îl 
numeşti cu atâta convingere, în plus, Biroului nu-i 
place câtuşi de puțin să-i fie împuşcaţi agenţii. Padgett 
şi-a atras cu certitudine atenţia FBl-ului. 

Millie se cutremură. Se lupta cu o senzaţie neplăcută, 
recunoştinţa pentru că se întâmplase să fie rănit un 
agent al FBl-ului. Alţi trei şobolani se furişau pe lângă 
Zidul de vizavi. 

Pfui. E timpul să plec. 

— Alte noutăţi? 

— Nu, răspunse Anders. 

— Găsiţi-i! Pe amândoi. 

— De asta ne ocupăm acum. 

Şobolanii începură să dea târcoale, cu ochii la ea. 
Unul veni tiptil până în mijlocul aleii. 

— Trebuie să plec. 

Sări fără să se mai ostenească să închidă telefonul. 

— Şobolani! Brrr! 

Glasul îi reverberă între pereţii de piatră ai Cuibului 
şi ea se cutremură din nou. Celularul ţiuia şi pe ecran 
apăru mesajul „Semnal pierdut”, urmat de „Căutare 
reţea”. Îl închise. 

Șobolani. 

„A intra în vizuină” n-avea să capete niciodată acest 
înţeles pentru ea. 

12 
Altă cană cu ceai 


Capul lui Davy părea de câteva ori mai mare. 
Zvâcnea.  Respiră adânc şi îşi simţi stomacul 
zvârcolindu-se. El însuşi duhnea - emana toate vechile 
miasme familiare - şi risca să vomite din cauza duhorii. 

Încercă să se salte în capul oaselor, dar îl stânjenea 
ceva - nu se putea mişca aşa cum ar fi trebuit. Ochiul 
drept nu voia să i se deschidă, dar văzu cu stângul că 
se afla în pătratului verde şi că avea încheieturile 
mâinilor unite de o pereche de cătuşe. Aceasta era 
prinsă cu un lacăt de unul dintre vechile lui lanţuri. 
Celălalt era fixat de cătuşa care-i înconjura din nou 
glezna stângă. 

Se folosi de ambele mâini ca să se rostogolească, 
ridicându-se în şezut. Ţeasta lui reacţionă zvâcnind cu 
violenţă. Îşi atinse uşor ochiul închis. Avea obrazul şi 
arcada umflate şi o crustă de sânge închegat sub 
sprânceană, unde îi crăpase pielea. 

ÎI dureau şi coastele. Sub cămaşă descoperi, în 
stânga, o vânătaie de un roşu întunecat amestecat cu 
albastru. Te-a lovit cu piciorul, şi nu numai o singură 
dată. 

Testă hotarul din bandă adezivă şi constată că nu se 
afla în boxă. Când se ridică pentru prima oară în 
picioare fu cât pe ce să cadă, dar reuşi să ajungă la 
uşa camerei de baie clătinându-se, cu mersul înlocuit 
de un soi de poticneală controlată, perpetuă. Aplecare 
în faţă până când eşti gata să cazi, pas înainte, 
repetare, repetare, repetare. 

Descoperi că putea să stea drept sub duş, atâta 
vreme cât îşi ţinea singurul picior încătuşat sprijinit de 
marginea căzii. 

Nu încercă să se dezbrace înainte de a ajunge sub 
jetul de apă, când desfăcu ariciul care înlocuia 
cusătura laterală a pantalonilor cu o smucitură şi 
curăţă grosul mizeriei. Spălatul cu mâinile încătuşate 
se dovedi dificil, mai ales când îşi ridică braţele ca să-şi 
clătească părul şi faţa. Coastele lui îşi strigară durerea, 
aşa că fu nevoit să-şi aplece mai degrabă capul către 
mâini. 

Sângele odată îndepărtat, i se dezlipiră pleoapele şi 
reuşi să întredeschidă şi ochiul drept. Se curăţă cu 
grijă, ocupându-se de fiecare centimetru de piele. Lăsă 
spălatul hainelor pe mai târziu. Cu toate că obişnuita 
lui senzaţie de pângărire îl îmboldea să se frece şi să 
se tot frece, capul şi coastele îndurerate nu-i puteau 
susţine eforturile. 

Se şterse cu grijă, mai ales în jurul capului, dar, în 
ciuda atingerii foarte uşoare, prosopul se umplu de 
sânge. Când se uită în oglindă, îşi văzu chipul 
asimetric, cu obrazul şi arcada din dreapta umflate. 
Rana de sub sprânceană se redeschisese în apă, dar 
sângele se mulțumea să se prelingă încet. Făcu un 
tampon din hârtie igienică şi îl apăsă în locul respectiv 
în timp ce îşi târşâia picioarele spre pat, apoi se 
întinse. 

Se gândi la şurubul din saltea, dar ştia că i-ar fi fost 
foarte greu să-l scoată cu mâinile încătuşate. Şi la ce 
bun? 

Ei, aş putea să-mi tai beregata. 


Se părea că îl trimiteau în boxă ori de câte ori 

adormea. Începu să-şi tragă patul, deşi îl dureau 
coastele, însă auzi vocea computerizată: 

— Nu. Stai. O facem dintr-un anumit motiv. 

Se opri şi se holbă apatic la oglindă. 

— Vrem să fim siguri că n-ai hemoragie intra- 
craniană, continuă vocea. 

— V-aţi gândit cam târziu să-mi purtaţi de grijă, nu 
crezi? 

Declanşase el însuşi ultimul conflict, aşa că avu 
pentru o clipă un sentiment de vinovăţie, dar se grăbi 
să şi-l alunge. Nici măcar să nu-ți treacă prin cap. Ei au 
stârnit totul, când m-au răpit. Când l-au ucis pe Brian. 
Când mi-au pus porcăria asta în piept. 

— Poate, recunoscu vocea. Deoarece voma apare de 
foarte multe ori ca simptom postcomoţie, suntem 
îngrijoraţi. 

— Am vomitat din nou după ce m-a lovit? 

— Ah. Deci îţi aduci aminte că te-a lovit? 

— O, da. Constat că m-a pocnit din nou după ce am 
leşinat. 

Vocea păstră tăcerea. 

Davy îşi săltă cămaşa şi îşi arătă vânătaia. 

— Ei, da, te-a mai pocnit, admise vocea. Dar nu în 
cap. 

— Aveţi noroc că mai sunt încă în stare să mă 
teleportez. Să luaţi asta în considerare când o mai 
lăsaţi de capul ei. Toate eforturile voastre s-ar irosi, nu- 
i aşa? 

Din nou tăcere. Când i se adresă din nou, glasul nu 
mai era distorsionat. 

— Da, ar înrăutăţi mult lucrurile. Odihneşte-te. N-o să 
te deranjăm până mâine dimineaţă. 

Era o voce matură, de bariton. 

— Poate e momentul să purtăm o mică discuţie. 

Primi haine noi, tot cu arici, o pungă cu gheaţă, 
ibuprofen şi cheia cătuşelor. După ce se îmbrăcă, îşi 
făcu apariţia roşcovanul cu nas coroiat, însoţit de două 
femei pe care le supraveghe în timp ce spălau 
podeaua şi îi schimbau aşternuturile şi prosoapele. 
Davy le auzi vorbind între ele într-o limbă pe care o 
consideră a fi portugheza şi, când erau gata să iasă cu 
rufele murdare, printre care se aflau şi hainele 
împuţite din cadă, le adresă singura expresie pe care o 
ştia: 

— Muito obrigado. 

ÎI priviră ca nişte bufniţe. 

— De nada, murmurară, cu capetele plecate, şi se 
grăbiră să plece. 

Roşcovanul le urmă mergând cu spatele, fără să-l 
scape din ochi pe Davy înainte de a închide complet 
uşa. 

Asta-i tot ce poti să faci. 

Abia dacă se uscase podeaua când intră un ma- 
jordom în frac negru, vestă cenuşie şi pantaloni cu 
dungi fine, împingând în cameră un serviciu de argint 
pentru ceai. Două menajere purtând rochii cenuşii 
până la genunchi, cu gulere şi manşete albe, brodate, 
aduseră o măsuţă şi o faţă de masă apretată. După 
plecarea lor intrară doi lachei, cărând câte un scaun 
greu, pentru dineuri oficiale. Aşezară măsuţa la limita 
zonei acoperite de lanţuri, cu un scaun în interiorul 
acesteia şi cu un altul în afară. 

Apoi se retraseră, ţinându-i uşa unui bărbat pe care 
Davy nu-l mai văzuse până atunci. 

— Cum te simţi? 

Era glasul nedistorsionat din difuzor, cel care îi 

propusese o „discuţie”. Purta un costum evident lucrat 
de comandă, aşa că Davy nici nu se gândi să-i 
ghicească preţul. lar albul strălucitor al cămăşii îi 
îndureră ochii. Avea în jur de cincizeci de ani şi se 
vedea clar că era în formă. Părul castaniu-închis, tuns 
simplu, începea să i se retragă uşor de pe tâmple. Îşi 
lăsă capul pe-o parte, în aşteptarea răspunsului, şi 
nasul, bărbia şi fruntea lată, cu riduri subţiri, îl duseră 
pe Davy cu gândul la un vultur. Cu toate acestea, era 
un bărbat chipeş. 

li răspunse atingându-şi partea umflată a feţei. 

— Mi-a fost şi mai bine. 

— Mi-am închipuit. la loc. 

Majordomul îi ţinu scaunul din partea stângă, ca să 
nu se agaţe lanţul. Davy se aşeză şi îi mulţumi înainte 
de a se întoarce din nou spre gazda lui. 

— Şi dumneata cine eşti? 

— Lawrence Simons, domnule Rice. Aceasta e una 
dintre casele aflate în posesia mea. 

Se aşeză înainte ca majordomul să ocolească masa 
şi să ajungă până la el, aşa că acesta se ocupă în 
schimb de serviciul de ceai, plasând în faţa celor doi 
căni, farfurioare, şerveţele şi tacâmuri de argint. 

— O ai în posesie şi pe domnişoara Minchin? 

Celălalt păru nedumerit pentru o clipă. 

— Ah, vorbeşti despre Hyacinth, chicoti apoi. Nu s-a 
amuzat când i-a explicat unul dintre colegii ei ce rol 
joacă  domnişoara Minchin în Mica Prințesă. 
Domnişoara Pope lucrează pentru mine, într-adevăr. 
Pentru anumite misiuni e nepreţuită. Arătă spre faţa lui 
Davy. Dar nu întotdeauna. 

EI îşi îngustă ochii. 

— E o ucigaşă. 

Simons ridică din sprâncene şi i se adresă cu 
blândeţe: 

— Ei bine, da. De ce altceva crezi c-am angajat-o? 

Majordomul îşi vedea de ale lui fără nici-o ezitare. 

— Lapte sau lămâie, domnule Rice? 

El rămase neclintit, înfiorându-se. 

— Lapte, te rog, spuse, o clipă mai târziu. Şi zahăr. 
Porţie dublă. 

— Ai încasat deja trei sau patru porţii, dacă punem la 
socoteală faţa şi coastele, făcu Simons, cu un scurt 
hohot de râs. 

Majordomul îi oferi lui Simons ceaiul, cu o felie 
subţire de lămâie plutind în ceaşcă, fără să-l întrebe 
nimic. Aşeză suportul celor trei platouri cu desertul la 
îndemâna amândurora, apoi se interesă: 

— Mai aveţi nevoie de ceva, domnule? 

Simons clătină din cap. 

— Nu, Abney, mulţumesc. 

Davy luă cana în mâini, savurându-i căldura. 

— Ce doreşti, domnule Simons? întrebă, după ce se 
închise uşa în urma majordomului. 

— Ah. Cu ce să-ncep? 

Adoptă un aer meditativ şi îşi duse limba la buze cu o 
mişcare rapidă. Îşi lăsă din nou capul pe-o parte. 

— Cu nişte biscuiţi, aşa cred. 

Luă unul de pe platoul de jos. 

— Dacă-mi permiţi, îți recomand crema Devonshire. 

Davy avea o durere cumplită de cap, dar îşi golise de 
curând şi stomacul. Micul domn Bulimie. Luă un biscuit 
simplu, pe care-l mestecă încet, cu mare grijă. 

— Nu mă refeream la ceai, domnule Simons. 

— Sigur că nu. A fost o mică glumă. Cât despre ceea 
ce doresc, ei bine, vreau serviciile tale - serviciile tale 

unice, în totalitate. 

— Înţelegerile de genul ăsta sunt însoţite de obicei 
de o ofertă de salariu... nu de intervenţii chirurgicale, 
comentă Davy. 

— O să fii surprins, domnule Rice. Extrem de 
surprins. În sfera mea de activitate, pentru asemenea 
lucruri în locul banilor se preferă adesea altceva. 
Dependenţa, de pildă. Teama de expunere. Serviciu 
contra serviciu. Recompensă sexuală. 

Ridică o mână şi întoarse palma în sus. 

— Amenințarea armei. 

Davy puse cana pe masă. 

— E clar că nu frecventăm aceleaşi cercuri. 

Nu-i mai era nici foame, nici sete. 

— Sigur nu e mai simplu cu bani, ba chiar mai ieftin 
pe termen lung? De ce n-aţi încercat aşa? 

— Din diverse motive, dar în primul rând pentru că, 
după părerea mea n-ar fi dat rezultate. Simons se 
aşeză picior peste picior. Ştiu cât te plăteşte deja NSA, 
şi în schimbul acelei compensaţii considerabile ai 
stabilit limite foarte exacte pentru serviciile tale. N-ai 
destul de multă... nevoie. Da, n-ai suficientă nevoie de 
bani pentru ca treaba asta să funcţioneze. Ai scrupule 
prea subtile şi necesităţi prea mărunte. La urma 
urmelor, cu abilităţile ta/e, cine te poate împiedica să 
iei tot ce-ţi doreşti? îi adresă un zâmbet amabil. A fost 
necesar să găsim ceva cu mai multă putere de 
constrângere. 

Davy nu-i răspunse. Era mult mai politicos decât 
domnişoara Minchin, dar mult ma; înspăimântător. 

— Ceea ce nu înseamnă că nu sunt dispus să-ţi ofer 
recompense pentru cooperare. Nu e obligatoriu să 
folosim numai băţul. Putem apela şi la cubul de zahăr. 

Îşi roti braţul, arătând întreaga încăpere. Camera, în 
primul rând. E loc pentru multe îmbunătăţiri. Avem şi o 
plajă particulară. Nu văd de ce n-ai putea s-o foloseşti, 
după ce vom lua o serie de măsuri. 

— Ce fel de măsuri? 

— Am fost foarte ocupat şi nu m-am putut implica în 
acest proiect decât de la distanţă. Acum, când mă aflu 
aici, nu văd la ce ai avea nevoie de mai mult de două 
zecimi de secundă ca timp de răspuns la avertisment. 
Ti-am cronometrat mai multe reacţii - te mişti foarte 
repede. Şi, cu cât ai mai puţin timp la dispoziţie, cu 
atât e mai puţin probabil să faci vreo... poznă. 

— Vorbeşti despre conflictul meu cu domnişoara 
Minchin - adică Hyacinth? 

— Da, Hyacinth. Nu, nu mă refeream la pozne de 
genul ăla. Simons clătină din cap. Am apreciat 
înfruntarea voastră. Mi-a oferit ocazia să-mi dau mult 
mai bine seama ce posibilităţi ai. Dar să-i înspăimânţi 
pe băieţii din cabină... se răsuci spre oglindă - asta eo 
poznă. Se întoarse din nou spre Davy. Şi poţi scăpa de 
singurătate. Putem aranja să primeşti un soi de vizite 
conjugale din partea soţiei. 

Ce-au de gând cu soția mea? Se gândi să nege 
existenţa lui Millie, dar, dacă ştiau cât îl plătea NSA, 
ştiau, fireşte, şi despre ea. 

— Nu sunt de acord. Dacă aţi fi avut-o aici, aţi fi 
folosit-o deja ca să mă controlaţi. N-am de gând să fac 
nimic care s-o aducă în puterea voastră. 

Simons zâmbi - cu creţuri în colţurile ochilor. 

— Minunat. Mă lovesc de atâţia idioţi - nu ţi-ar veni 
să crezi câţi sunt. E atât de reconfortant. Ei, vizitele nu 
trebuie să le facă neapărat soţia - poate cineva care 
să-i semene, sau, din contră, cineva care să nu-i 

semene, având în vedere că sunteţi împreună de când, 
de zece, de unsprezece ani? Poate-ţi doreşti o 
schimbare. 

— Să trecem peste asta. 

— Uite, mai există şi Hyacinth. | se cam scurg ochii 
după tine. 

— Eşti prea amabil. Serios. Nu, mulţumesc. 

Simons chicoti. 

— Am înţeles. Poate că atenţiile ei sexuale şi bățu/ 
pot rămâne în aceeaşi parte a ecuaţiei. Insă poţi avea 
acces la filme, la cărţi, la televizor, la orice, în limite 
rezonabile - sunt dispus să-ţi ofer toate astea în 
schimbul unei cooperări neînsemnate. 

— Şi ce implică această cooperare? 

— Doar nişte teste, pentru început. Nimic invaziv. 
Ne-ar plăcea să aflăm câte ceva despre ceea ce poţi să 
faci. Ştiu, de exemplu, că distanţa nu e un impediment 
- cât ai lucrat pentru NSA ai teleportat oameni în toate 
colţurile lumii. Şi că poţi transporta orice poţi sălta de 
la pământ. 

Davy nu-l corectă. Era capabil să transporte aproape 
orice reuşea să cl/intească - ridicarea în aer nu era 
neapărat necesară. 

— Nu pot călători când mă ţine aici obiectul ăsta - se 
bătu cu palma peste piept. 

— Aparatul te ţine acolo unde dorim noi. Putem 
selecta şi alte locuri - o gamă foarte variată. 

Noi? Bizară alegere a pronumelui. Poate că nu e el în 
vârful lanțului trofic. 

Simons îşi ridică vocea. 

— Eşti amabil să vii aici, doctore Conley? 

O clipă mai târziu intră un bărbat cărunt, cu halat 
scurt de laborator, ochelari şi pantaloni largi, din flanel. 

Era tipul mai în vârstă din camera de observare, cel pe 
care-l zărise Davy pentru o fracțiune de secundă. 

Noul sosit îi salută pe amândoi cu câte o înclinare a 
capului. 

— Bună ziua, domnule. Domnule Rice. 

Ah. El era bărbatul în costum medical care venise 
împreună cu domnişoara Minch... cu Hyacinth ca să-i 
reprogrameze implantul. Ochelarii erau identici, glasul 
era acelaşi. 

— Doctorul Conley ar vrea să facă o serie de evaluări 
ale abilităţilor tale. Îl interesează câteva... cum le-ai 
numit, doctore? 

— Repere. 

— Da. Repere. Nu implică nimic mai exotic decât 
permisiunea de a face nişte măsurători şi de a te privi 
exersându-ţi talentul. În schimb, îţi voi îmbunătăţi 
locuinţa. 

Davy clipi brusc, cu ochii arzând. Recunoştință? 

Mă simt cumva recunoscător?! îşi impuse să-şi aducă 
aminte de chipul lui Brian în ploaie, de gaura oribil de 
rotundă de deasupra ochiului său drept, care nu mai 
putea să vadă. /ndividul ăsta ținteşte cu Hyacinth aşa 
cum ținteşte ea cu pistolul. 

Îşi mai turnă nişte ceai, concentrându-se ca să nu-şi 
lase mâinile să tremure şi să nu-şi clintească muşchii 
feţei. Adăugă zahăr şi lapte şi-şi încleştă dinţii sub 
masca unui zâmbet uşor. 

N-o să ucid pe nimeni pentru tine. N-o să-i aduc pe 
alții în ghearele tale. Şi imediat ce-o să am ocazia, o să 
te distrug, o să-ți distrug toată organizația. 

Amestecă în ceai. 

— Bine. Cred că putem încerca. 

Peste două ore, Davy se simţea exact ca Sara Crewe 
din Mica Prințesă, care după luni de slugăreală la bunul 
plac al perfidei domnişoare Minchin, se trezeşte într-o 
bună dimineață şi descoperă că mansarda «ei 
sărăcăcioasă şi friguroasă, în care pătrundea vântul din 
toate părţile, a fost preschimbată într-un palat luxos. 

ȘI uite ce necazuri a provocat asta. 

Stătea deoparte, cu glezna încă înconjurată de 
cătuşă, în timp ce câţiva servitori în livrea îi scoteau 
din încăpere patul de spital (cu tot cu şurubul ascuns) 
pentru a-l înlocui cu altul, imens, cu baldachin. Pe 
urmă aduseră, într-o succesiune rapidă, un covor 
mare, turcesc, un şifonier, o comodă, un fotoliu de 
piele cu spătar reglabil şi un birou elegant, cu scaunul 
său. Mobilierul era, în cea mai mare parte, din lemn de 
stejar lustruit, cu mânere de bronz, şi, judecând după 
dificultatea cu care era manevrat, părea foarte greu. 

Acoperişul şi perdelele baldachinului mascau placajul 
prins cu şuruburi de perete. Un centru de divertisment 
şi un televizor cu ecran mural plat al unui televizor 
ascundeau urmele lăsate de haidamacul blond când îl 
izbise Davy de perete. lar covorul şi patul mascau 
majoritatea liniilor de bandă adezivă. Măsuţa de ceai 
fusese curățată şi plasată, laolaltă cu scaunele, lângă 
peretele dinspre baie. 

Transformarea era completată de patru tablouri: 
două peisaje mari, o acuarelă de Winslow Homer şi o 
copie a Marelui nud american de Wesselmann. 

Davy mai văzuse pictura lui Homer într-un album. 
Era unul dintre tablourile lui din Key West, cu trei negri 
care ridicau ancora unei goelete cu pânzele întinse. 
Văzuse, de asemenea, şi versiunea plană iniţială al 
Nudului, la National Gallery. Era o pictură bizară, 

înfăţişând cu economie de culori o blondă foarte 
bronzată, cu pete de piele albă în jurul sânilor şi al 
şoldurilor, sfârcuri imense şi un mic petic de păr 
pubian. Îi desluşeai cu greu buricul, iar faţa ei era un 
simplu oval cu contururi galbene, cu bărbia definită de 
o linie scurtă şi cu două buze roşii în jurul dinţilor albi, 
neclari. 

Sfârcurile, gura şi zona pubiană erau redate cu cel 
mai mare lux de amănunte. Până şi pielea bronzată 
striga „de-obicei acoperit”. Insă nu avea personalitate, 
nu avea o individualitate reală, un simţ al propriului 
sine. 

Marele nud american? O viziune specifică masculului 
american. Se întrebă dacă Wesselmann îşi concepuse 
lucrarea ca pe o meditaţie pe tema concretizării sau 
dacă reprezenta pur şi simplu propria lui viziune. Spera 
că totul era deliberat, însă tabloul fusese pictat de pe 
la mijlocul anilor şaizeci, când sexismul era o parte 
esenţială din textura lumii. 

Doctorul Conley se întoarse când servitorii îşi 
terminaseră deja treaba, cărând după el computerul cu 
care reprogramaseră implantul lui Davy. Îl lăsă în afara 
zonei acoperite de lanţ şi îi întinse bagheta de plastic, 
cu cablul ei telefonic. 

— Dacă ai vrea să ţii asta deasupra ta... întocmai. Ți- 
ai adus aminte. 

Băgă aparatul în priză şi începu să fluiere încet, 
pentru sine însuşi. 

Davy era extrem de dornic să arunce o privire pe 
ecranul monitorului, care nu era doar întors cu spatele 
la el, ci şi prevăzut cu ecrane de protecţie, aşa că nu 
vedeai nimic dacă nu te uitai exact din faţă. /n ce 
gamă de valori s-or fi îincadrând parametrii? Oare aş 

putea să măresc timpul de răspuns atât de mult încât 
să pot sări şi să mi se scoată blestemăția asta printr-o 
intervenție chirurgicală? Şi mă întreb unde-or fi ținând 
computerul. Şi, în sfârşit, unde păstrează 
transmițătorul pe care l-a folosit Hyacinth Pope (alias 
domnişoara Minchin) când au sudat? Dac-ar fi intrat în 
posesia celui din urmă, ar fi putut sări oriunde. 

Doctorul Conley termină reglajele, închise 
calculatorul şi luă bagheta de la Davy. 

— Scuză-mă, te rog. Mă-ntorc imediat. 

Impinse computerul până la uşă, de unde îl preluă o 
persoană nevăzută. Apoi reveni şi se aşeză la masă. 
Davy i se alătură, împingând lanţul pe podea cu o 
lovitură ostentativă de picior. 

— Acum, după ce mi-ai scurtat „lesa”, bănuiesc că 
poţi să-l mi-l scoţi pe ăsta, nu? 

Conley se uită la ceas. 

— Peste cincisprezece minute. 

Davy se încruntă. Se aşteptase la un da sau nu, 
nicidecum la o amânare. 

— Aparatul are nevoie de timp ca să preia noile 
reglaje? 

Conley îi explică. 

— Avionul domnului Simons decolează peste un sfert 
de oră. E foarte prudent din fire. Vei purta lanţul ori de 
câte ori se va afla aici. Şi... Se întrerupse, ţuguindu-şi 
buzele. Vrem să luăm de-aici şi computerul care 
programează implantul. 

Rahat! Davy se lăsă pe spătarul scaunului, încercând 
să nu-şi trădeze dezamăgirea. 

— Care e noul meu interval pe vomitmetru? 

Conley îşi înclină uşor capul şi îl privi o clipă în 
tăcere, peste rama ochelarilor. Îşi ţuguie din nou 

buzele. 

— Cred că e bine să fiu tot atât de direct ca domnul 
Simons. Există o serie de lucruri pe care nu ţi le pot 
divulga, dar n-o să te mint. O să-ţi spun când nu pot 
răspunde la o întrebare - n-o să inventez un răspuns. 
Sunt om de ştiinţă, aşa că nu mă simt în largul meu 
când mint. 

Știință fără virtute... Se gândi să-l întrebe pe Conley 
ce părere avea despre vivisecţie. 

Doctorul îşi împinse ochelarii pe nas şi continuă: 

— În primul rând, trebuie să ştii că am exclus cu 
desăvârşire „întârzierea”. Dacă ieşi în afara câmpului, 
dispozitivul intră imediat în funcţiune, fără 
avertismente, şi încep convulsiile. Ne-ai demonstrat că 
poţi face multe în timp puţin. De fapt, ăsta e şi motivul 
pentru care s-a hotărât domnul Simons să plece. Chiar 
şi fără existenţa intervalului, consideră că eşti mult 
prea periculos ca să se afle în raza ta de acţiune. 

Ei, mare păcat, într-adevăr. Davy zâmbi ostentativ. 

— Tu nu-ţi faci griji? Pentru siguranţa ta? 

Conley îşi linse buzele. 

— Ba da, ca să fiu sincer. Dar îmi asum riscul. 

— Pentru bani? Uitasem - domnul Simons apelează la 
tot soiul de motivații, nu-i aşa? Pe tine cum te 
manevrează? 

— Ai dreptate, nu e vorba de bani. Printre altele, mă 
motivează şansa de a pune bazele unei noi ştiinţe. 
Sunt atras de fenomenul în sine... Deţii o abilitate 
unică şi implicaţiile sale în domeniul fizicii sunt 
zguduitoare. 

Ei, de ce nu mă simt mai liniştit? întrebă şoarecele 
de laborator. 

— Atunci asta e religia ta? Fizica? 

În ciuda voinţei sale, Davy se lăsă îmboldit de 
curiozitate. Citise toate speculaţiile la care avusese 
acces despre modul în care s-ar putea realiza tele- 
portarea. Existau surprinzător de multe studii despre 
un fenomen a cărui imposibilitate reprezenta pentru 
mulţi o certitudine. Teoria recentă, lansată de fizicieni 
în ultimul deceniu, vorbea despre teleportarea 
cuantică, dar nu părea să se aplice în cazul lui. Era cât 
se poate de sigur că organismul lui nu era distrus şi 
recreat în timpul fiecărei sărituri. Fiindcă, într-un 
asemenea caz, lanţurile n-ar fi reuşit să-l reţină. 

— Şi care e opinia ta în privinţa acestui fenomen? 

Conley deschise pentru o clipă gura, dar nu scoase 
nici-o vorbă. O închise şi îşi trecu limba peste buze. 

— Nu ştiu. Asta e răspunsul scurt. Dar bănuiesc 
foarte multe lucruri. Tu la ce concluzie ai ajuns? 

— Raze Berthold, enunţă Davy, cu o expresie 
serioasă. 

Conley îşi arcui sprâncenele. 

— Un simplu „nu ştiu” ar fi de ajuns. 

Davy continuă: 

— Universurile artificiale non-euclidiene, de buzunar, 
ale lui Poincare. Găuri de vid, de energie zero. Tunele 
cuantice. Inversarea entalpiei. Distorsiuni 
gravitaționale provocate de stele din materie 
întunecată. Încălcarea cauzalităţii. Mase de repaus 
imaginare. Femeile roşcate. Muzica rag. Instinctul 
junglei. Isteria în masă. 

Conley îi aruncă încă o privire pe deasupra 
ochelarilor. 

— Just. Întotdeauna înşiri tot ce-ţi trece prin cap? 

— Creierul în repaus e terenul de joacă al diavolului, 
răspunse impasibil Davy. 

— Cum te teleportezi? Nu mă refer la fenomenul fizic 
- vorbesc despre actul de voinţă - ce faci ca să provoci 
deplasarea? N 

Cu siguranță că n-o să-ți spun ţie! li servi o minciună. 

— Mă străduiesc din greu să rămân neclintit... şi nu 
reuşesc. 

O altă privire pe deasupra ochelarilor. 

— Asta înţelegi prin cooperare? 

Davy cedă într-o oarecare măsură. 

— Adevărul e că nu ştiu. Arătă către peretele opus. 
Când traversezi camera ca s-ajungi la întrerupător nu 
te gândeşti la asta - nu la fiecare dintre mişcările tale 
în parte. De fapt, dacă te-ai strădui să-ţi controlezi toţi 
muşchi, probabil ai cădea. Pur şi simplu o faci, este? 
Nu te gândeşti. E ceva asemănător. 

Conley se ridică de pe scaun. 

— O clipă, te rog. 

leşi din cameră, dar se întoarse aproape imediat cu 
cheia lacătului, pe care o puse pe masă, în faţa lui 
Davy. El o luă fără grabă. 

— Probabil că avionul domnului Simons a decolat. 

— Exact. Poate vrei să te-mbraci. O să facem o 
plimbare. 

Davy îşi descuie cătuşa de la gleznă. 

— Să mă-mbrac? 

Conley se îndreptă spre şifonier, apoi îl deschise. Pe 
umeraşe erau cămăşi, pantaloni şi două costume de 
haine. Apoi trase sertarul de deasupra al comodei, 
dând la iveală chiloţi, ciorapi şi pijamale. 

— Cred că ai slăbit puţin. Dacă găseşti ceva care nu- 
ţi vine bine, cheamă-l pe Abney, majordomul. Se ocupă 
el. 

— Nu domnişoara Pope? 

Conley clătină din cap. 

— Hyacinth stă deoparte - cum a spus domnul 
Simons? Ea e băţul, dar sper că nu va fi utilizată. Se 
ocupă de alte probleme, împreună cu domnul Simons. 
Cheia, te rog, adăugă, întinzând mâna. 

Davy i-o puse în palmă şi vru să-i dea şi lacătul. 

— Nu. Lacătul nu. Lasă-l deschis, agăţat de cătuşă. O 
să mai ai nevoie de el. Dar sper că nu prea des. Porni 
spre uşă. Zece minute? 

Davy dădu din cap şi doctorul plecă. 

Îi trecu prin gând să sară din nou - la Adams Cowley, 
însă amintirea ultimei tentative era prea proaspătă. 
Icni din reflex, apoi închise ochii şi respiră adânc. 
Aşteptă să dispară senzaţia de greață, apoi rupse 
pijamaua cu arici şi o azvârli în coşul de gunoi din baie. 

Comoda părea să fie ticsită cu articole din catalogul 
Lands' End, dintre care alese o pereche de blugi noi, 
spălaţi însă de mai multe ori, pentru ca materialul să 
devină mai moale, şosete călduroase, chiloţi gri şi o 
cămaşă polo albă. Adăugă un pulover bleumarin, cam 
mare, şi tocmai se străduia să aleagă între nişte de 
pantofi de piele şi unii de tenis, când îşi vâri capul pe 
uşă Conley, care renunţase între timp la halat şi ţinea 
pe braţ un pulover de lână. 

— Unde mergem la plimbare? 

— Pe plajă. Şi pe drumul de întoarcere am putea 
încerca un mic experiment. 

Davy alese pantofii de tenis. Erau exact pe măsura 
lui - ţinând cont de lăţimea ieşită din comun şi de bolta 
înaltă a piciorului. Ei, au avut pantofii pe care-i purtam 
când am fost răpit. 

Mersul fără lanţ i se părea ciudat şi se hotări din nou 
cu greutate să treacă pragul, dar doctorul Conley 

mergea fără nici-o oprire şi el îl ajunse din urmă din 
câţiva paşi mari. 

De data asta se îndreptară în direcţia opusă liftului şi 
în capătul coridorului dădură peste o scară largă, 
mochetată, cu balustrada din lemn sculptată cu 
minuţiozitate, şi coborâră un etaj parcurgând două 
şiruri de trepte. 

— Mai întâi trebuie să-ţi arăt ceva. 

Conley se îndreptă spre o cameră ce părea 
amplasată exact sub a lui. Deschise uşa şi-i făcu semn 
să intre primul. 

Davy presupuse că încăperea fusese cândva un 
dormitor elegant, dar mobila dispăruse şi parchetul din 
lemn de stejar, cândva imaculat, era acum zgăriat şi 
umflat. În mijlocul încăperii, podeaua era unită cu 
tavanul printr-o coloană cu latura de peste un metru, 
nefinisată, din beton turnat în grabă. 

— Aşadar, spuse Conley, emițătorul şi bateria de 
rezervă se află în interiorul coloanei, iar semnalul urcă, 
fiind purtat de unde electromagnetice direcționate. E 
alimentat de generatorul vilei şi controlat prin radio, 
din afara zonei. Dacă reuşeşti să opreşti alimentarea 
cu curent electric, implantul ţi se activează peste o zi 
sau două, când se termină bateria. Dacă alterezi 
transmisia radio sau recepţia semnalului, dereglând 
sistemul de ghidare electromagnetică, implantul se 
activează. Betonul e armat cu trei straturi de plasă de 
oţel gros de doi centimetri, aşa că nu-l poţi sparge fără 
un explozibil. Ceea ce ar distruge probabil şi emițătorul 
ŞI... 

— Implantul s-ar activa. 

Davy simţi o gheară în stomac. El plănuia să 
găsească emițătorul, să-l ia şi să fugă. 

— Mă mir că podeaua susţine flecuşteţul ăsta. 

Conley arătă cu degetul în jos, trasând o linie 
imaginară pe duşumea. 

— Există un zid de susţinere chiar aici, sub coloană. 
Au ţinut cont de el când ţi-au ales camera. 

Studie chipul lui Davy. 

— Nu vreau să-ţi fac sânge rău cu povestea asta. Dar 
consider că e important să-nţelegi cum stau lucrurile, 
ca să nu faci vreo... 

— Prostie? sugeră Davy. 

Conley strâmbă din buze. 

— Faptă nechibzuită. 

II conduse afară din cameră. 

Coborâră încă un etaj, ajunseră pe coridor şi cotiră, 
trecând încă o dată pe lângă bucătărie şi spălătorie în 
drum spre ieşirea în curte. 

Cerul era înnorat, dar lumina strălucitoare părea să 
radieze din tot cerul, mai cumplită decât într-o zi 
senină. Davy strânse din ochi când coborâră de pe 
verandă, dar senzaţia dată de aerul proaspăt şi sărat 
care îi pătrundea în nări era minunată. Temperatura nu 
depăşea cincisprezece grade. 

Lanţul rămăsese în acelaşi loc. Cineva îl înfăşurase 
cu meticulozitate în jurul greutăţii din beton, dar 
lacătul şi cătuşele nu se vedeau nicăieri. Davy nu se 
îndoia că aveau să reapară imediat ce răpitorii lui le-ar 
fi considerat necesare. 

Conley îşi îmbrăcă din mers puloverul de lână, 
deschise poarta de fier din capătul curţii şi ieşi. El îl 
urmă. In afara adăpostului zidurilor, vântul bătea cu 
mai multă putere. 

— Au extins semnalul în exterior? întrebă Davy. 

Conley îl privi pieziş. 

— Vorbeşti despre semnalul radio? 

— Da. 

— Am făcut o mică schimbare. Nu mai folosim 
aparatul la care a apelat domnişoara Pope. Fără 
lanţuri, puteai să-l înhaţi oricând şi să te faci nevăzut. 
Dar nu, n-am amplificat semnalul. Îşi trecu limba peste 
buze. De fapt e vorba despre o cheie digitală simplă, 
emisă redundant pe trei frecvenţe diferite, ca să nu 
minimizăm posibilitatea unei întreruperi accidentale. 
lar ca să nu poţi fugi cu transmiţătorul, am divizat 
cheia pe două aparate sincronizate. 

Davy văzu garajul pe care-l zărise mai devreme şi o 
alee prunduită, pentru maşini, care înconjura casa din 
stânga lui. Conley o luă în dreapta, pe o potecă 
acoperită cu pietriş, care se îndepărta de garaj, de alee 
şi de casă, ducând spre o cărăruie podită cu scânduri, 
ce şerpuia printre dune înalte de nisip. 

— Avem un emiţător la est de noi şi unul la vest, 
spuse Conley. 

Se opri, ieşi de pe potecă, se ghemui şi trasă pe nisip 
două cercuri intersectate, ca o diagramă Venn. Işi puse 
degetul în zona lor comună, de forma unei lentile. 

— Noi suntem aici, unde cele două semnale se 
suprapun cu o intensitate suficientă şi cheia e - îşi 
împleti degetele celor două mâini - completă. Dacă te 
îndrepţi spre oricare dintre cele două emițătoare, intri 
într-o zonă unde cheia e parţială. 

Lăsă o mână în jos şi cealaltă rămase cu goluri între 
degete. 

— Şi se declanşează implantul. g 

Ei, pot să abandonez ideea asta. In pofida voinţei 
sale, Davy avu un sentiment de admiraţie pentru 
întregul aranjament. /naivizii ăştia nu-sproşti. 

— Şi cum ştim că n-o să intrăm într-o zonă V? 

Conley se încruntă. 

— Zonă V? 

Davy deschise gura şi mimă introducerea degetelor 
pe gât. 

Colţurile buzelor lui Conley zvâcniră scurt în sus. 

— Ah. Zona Vomei. Cineva a făcut aici nişte 
verificări. Dacă rămânem pe aleea de scânduri totul e 
perfect, şi imediat ce-ajungem pe plajă o să-ţi arăt 
graniţele. 

— O să primesc şi aici o avertizare de hotar când mă 
apropii de margine? 

Conley strânse din buze. 

— Credem că da. 

Acum înălţată pe piloni, poteca trecea peste o dună 
şi traversa apoi întinderea unei bălți sărate şi estuarul 
deschis. Sub paşii lor, scândurile sunau a gol. 

— Nu avem certitudinea că aparatul o să te în- 
ştiinţeze, pentru că o să te îndrepţi către o zonă unde 
câmpul unei singure chei va fi mai puternic, deşi 
celălalt va slăbi din ce în ce mai mult. Considerăm însă 
că senzaţia de greață se va amplifica în acelaşi mod 
incremental şi probabil vor apărea şi furnicăturile în 
gâtlej. Cel puţin aşa sperăm. 

Davy nu reuşi să se abţină. 

— E de-a dreptul liniştitor. 

— Poate că e mai sigur să nu-ncerci, adăugă Conley. 

Ajunseră la o altă dună, din partea opusă a bălții. De 
acolo se zărea marea şi vântul bătea dinspre larg, 
exact către ei. Mai lung ca niciodată, părul lui biciuia 
aerul. Se uită în jur. Se vedeau şi alte case, dar niciuna 
la mai puţin de un kilometru distanţă. 

— De unde ştiţi? îl întrebă pe Conley. Despre greață 

şi despre senzaţia din gât? 

Conley se scărpină pe piept şi se uită la el. 

— Credeai că am riscat să folosim în cazul tău o 
tehnologie neexperimentată? 

— Ah - deci s-au făcut teste. Aprobate de FDA, 
fireşte. 

Conley îşi feri privirea fără să-i răspundă şi, lăsat la 
bunul plac al propriei imaginaţii, Davy se cutremură. 
Era sigur că testele urmăriseră eficienţa, în detrimentul 
siguranţei. Şi presupuse că, dacă Simons şi oamenii lui 
doriseră să afle care era limita superioară a pedepsei, 
atunci cel puţin o fiinţă omenească îşi pierduse viaţa. 

Trecură de ultima dună şi coborâră pe plajă pe un şir 
de trepte joase. Se părea că fluxul se terminase şi 
valurile erau puternice. Din nisipul ud se înălţau stânci 
întunecate, de care ricoşau talazurile, trimiţându-şi 
stropii la mare înălţime. Vântul îi purta către obrajii lui 
David, cu toate că ţărmul era la aproape cincizeci de 
metri. Cât vedeai cu ochii, plaja părea pustie. 

— Ai observat steagurile alea, de acolo? 

Conley arătă către două bețe în vârfurile cărora 
fluturau bucăţi de plastic de un portocaliu fosforescent. 
Era înfipte în nisip, lângă dună, la vreo douăzeci de 
metri în stânga lor. 

— Uneşte-le cu o linie şi obţii graniţa de est. 

Îi arătă o altă pereche de bețe în dreapta, cam la 
aceeaşi distanţă. 

— Limita din vest. Poţi să mergi liniştit până la mal. 
Dar nu intra în apă. E sigur că micşorează intensitatea 
semnalului. 

Davy fu străbătut de un tremur, de data asta nu din 
cauza vântului sau a stropilor reci. 

— Mă gândeam că ar trebui să-mi fac griji mai 

degrabă din pricina hipotermiei. 

— Nu e întotdeauna atât de frig, nici vântul nu bate 
mereu atât de tare. În toiul verii aici înoată multă lume. 
N-am de gând să rămân în locul ăsta până la vară. 

— Acum ne putem întoarce? 

— Bineînţeles. De fapt, de ce nu ne-am teleporta? 

Davy se uită la el. 

— Asta e experimentul despre care vorbeai? 

— Da. Sper că mi-ar putea oferi o imagine interioară 
asupra fenomenului. 

Davy dădu din cap. 

— OK. Atenţie la tunelul strălucitor. Dacă-l zăreşti, 
fereşte-te de lumină. 

— Oh, extrem de amuzant, făcu Conley, dar părea 
oarecum nesigur. 

— Ştii, putem şi să mergem pe jos. 

Il lăsă să aleagă. 

— Nu, vreau să trăiesc experienţa asta. Ce să... 

Davy sări în spatele lui, îl ridică uşor de la pământ, 
apoi sări din nou, înapoi, în „boxa” din cameră. 

-...fac? 

Davy îi dădu drumul, şi Conley se clătină şi căzu într- 
un genunchi, agăţându-se de piciorul patului cu braţul 
întins. 

Davy se aşeză pe scaunul biroului şi îl roti ca să-l 
urmărească pe celălalt, cu o expresie absentă, în timp 
ce se ridica. 

— Ai zărit vreo lumină? îl întrebă. 

Conley îşi ridică ochii, cu o privire iritată. 

— Aveam intenţia să cronometrez. 

— Sunt sigur că mi-ai cronometrat săriturile din 
înregistrările video. 

— Nu pe o distanţă atât de mare. În plus, un ceas 

teleportat ar fi putut indica nişte discrepanțe. 

— O dilatare a timpului? Davy clătină din cap. De 
obicei port ceas. Indiferent cât de des sau cât de 
departe sar, indică, mai mult sau mai puţin, aceeaşi 
oră ca Observatorul Naval al Statelor Unite. 

— Ah, zise Conley. Se uită spre oglindă şi-şi ridică 
vocea: Deocamdată am terminat cu plaja. După care i 
se adresă din nou lui Davy. Ei, am de făcut câteva 
însemnări. Camera şi baia sunt, în momentul de faţă, 
locuri sigure, dar în oricare alt loc din casă se activează 
dispozitivul. Abney îţi va aduce cina. 

O porni spre uşă, dar se opri în faţa ei. 

— Un ultim amănunt - despre dispozitiv. Avea o 
privire stranie - aproape compătimitoare. E prevăzut cu 
un sistem de protecţie. Explodează la atingere. Dacă 
încerci să-l extragi - să-i tai conexiunile - o să te ucidă. 

13 
„Pleacă de lângă margine!” 


Într-unul dintre colţurile Cuibului, încadrat, aidoma 
majorităţii lucrurilor din locuință, de rafturi 
supraîncărcate de cărţi, era amplasat un centru de 
divertisment, alcătuit dintr-un televizor Sony vechi de 
zece ani, un video standard, un DVD player şi un 
aparat special, pentru redarea casetelor video de opt 
milimetri. Davy şi Millie se uitau uneori la câte un film 
închiriat, însă principalul său scop era acela de 
depozitar al locurilor unde sărea el. 

In prima parte a carierei sale de teleport, des- 
coperise că, dacă nu ajungea frecvent în anumite 
locuri, nu-şi amintea destule amănunte ca să se 
întoarcă acolo fără un soi de ajutor care să-i îm- 
prospăteze memoria. Astfel încât apăruseră mai multe 
rafturi cu videocasete de opt milimetri, a câte treizeci 
de minute, inscripţionate, de exemplu: New York City: 
Central Park West, lângă Muzeul de Istorie Naturală, 
Australia de Vest: Gara Kalgoorlie-Boulder, San 
Francisco: Metreon şi Moscova: Clubul de noapte 
Tabula Rasa, Bereshkovskaya Naereshnaya nr. 28. 

Millie trecea acum în revistă locurile unde fusese şi 
ea, mai ales cele din New England - care ar fi putut s-o 
ajute să dea de urma soţului ei. Imaginile nu ocupau 
niciodată mai mult de câteva minute, la începutul 
fiecărei casete - Davy nu voia să le deruleze în 
întregime ca să-şi aducă aminte de un loc de salt, iar 
casetele de treizeci de minute erau cele mai scurte 
aflate de obicei pe piaţă. 

225 


Imaginea de pe ecran era a unei clădiri albe din 
piatră, în stilul clasic al Renaşterii greceşti, cu patru 
coloane dorice. Friza era împodobită cu literele aurii 
ale unei inscripţii imense: QUINCY MARKET. Piaţa din 
faţa construcţiei era pavată, pe porţiuni alternative, de 
câte trei metri, cu dale de piatră şi cărămizi vechi. De- 
a lungul uneia dintre fațadele clădirii se vedeau un şir 
de umbrele albastre şi câţiva trecători în pantaloni 
scurţi. In fundal se auzea vocea lui Davy: 

— Piaţa Faneuil Hall. Eşti copleşit de mirosul de 
pâine coaptă, şi de altele, specifice restaurantelor, 
amestecate cu un iz de gaze de eşapament. 

Era suficient ca să-şi aducă aminte de ultima ei 
vizită, o plimbare prin magazine, la vreme de seară. 
Davy mâncase o prăjitură de la Kivert şi Forbes, iar ea 
cumpărase o lumânare conică, din ceară de albine, de 
la Yankee Candle. Inregistrarea fusese făcută în 
septembrie, cu un an în urmă, când se bucuraseră 
acolo de aerul răcoros, într-o perioadă în care în 
Stillwater te sufocai de căldură. 

Opri caseta şi sări, făcându-şi apariţia în spatele unei 
coloane şi simțind imediat muşcătura vântului rece 
care venea de după colţul clădirii. Umbrelele fuseseră 
strânse pe perioada iernii, începu să tremure şi se 
grăbi să intre în adăpostul oferit de colonadă, unde îşi 
cumpără un calzone de la brutăria North End. 

Asta era procedura. Viziona o casetă. Odată ce îşi 
reamintea suficient de bine locul respectiv, făcea saltul 
şi rămânea acolo - îşi oferea un eşantion - până ce îşi 
întipărea bine totul în memorie. Ceea ce implica 
adesea o gustare, eventual o specialitate locală: un 
preparat italienesc în Boston, un hotdog de la un 
vânzător ambulant din New York, un covrig uscat şi 

sărat în Philadelphia, un polonez în Pittsburgh. 

O să mă-ngraş. Numai că abia dacă apuca să guste 
câte puţin din fiecare înainte de a i se face greață. 
Mâncarea nu avea niciun cusur, dar apetitul ei 
dispăruse odată cu Dawy. 

După ce memoră mai multe locuri, sări la Kinko's, 
internet-cafe-ul din Manhattan, să-şi verifice căsuţa de 
e-mail. Anders îi trimisese un mesaj prin care îi cerea 
să-l sune. „Nu folosi celularul tău.” li lăsase un număr. 
Millie sări în gara din Washington, unde erau telefoane 
publice. 

— A doua ambulanţă a fost găsită abandonată în 
Tiverton, Rhode Island, un orăşel aflat de partea 
cealaltă a râului Sakonnet faţă de Portsmouth. Stătea 
de două zile în parcarea spitalului. Toată lumea care şi- 
a amintit că a văzut-o a presupus că se afla acolo 
pentru transferarea unui pacient. In cele din urmă, un 
poliţist a corelat anunţul FBl-ului cu numărul de 
înmatriculare şi a telefonat. 

— Tot în nord-est, remarcă Millie. 

— Da, FBl-ul a făcut cercetări. N-au găsit amprente la 
care nu s-ar fi aşteptat, ci doar câteva pete lăsate de 
degete în mănuşi de latex, care nu sunt concludente, 
fiindcă personalul ambulanţelor foloseşte aşa ceva în 
mod frecvent. Nimeni n-a văzut cine a abandonat 
ambulanţa. Acum extind aria investigaţiilor, ca să afle 
dacă maşina a fost remarcată şi în altă parte a statului, 
dar deocamdată n-au găsit nimic. 

Millie îi răspunse pe un ton meditativ. 

— Dar e tot în nord-est, ca ambulanţa descoperită la 
Logan, şi nu e lipsit de logică să presupui că avem cel 
puţin o orientare generală. 

Anders se declară de acord. 

— Dar nu e ăsta principalul motiv pentru care te-am 
sunat. 

— Nu? 

— Sunt supravegheat - de cineva din Agenţie. ŞI 
cineva plasat mult mai sus decât mine ne limitează 
cercetările. Au realocat fondurile şi monitorizarea 
organizaţiei Bochstettler & Associates e descurajată în 
mod constant. 

— Eşti urmărit acum? Convorbirea asta e ascultată? 

— Nu. Am un telefon cu apelurile plătite în avans, pe 
care l-am cumpărat acum câteva luni, când mă 
ocupam de alt caz, cu bani gheaţă şi sub o identitate 
falsă. L-am pregătit pentru situaţii neprevăzute, dar nu 
l-am utilizat până acum. Însă telefonul tău e urmărit. 
Ţi-ai scris numărul pe fluturaşii ăia, aşa că ţi-au aflat 
ESN-ul de la furnizor. De-asta ţi-am spus să nu-l 
întrebuinţezi. 

— Nu da vina pe fluturaşi. Datorită lor am ajuns la 
domnişoara Johnson. Şi i-au momit pe Padgett şi pe 
Hyacinth Pope. 

— De-acord, în ce-o priveşte pe domnişoara Johnson. 
Dar nu ştim sigur dacă Padgett şi Pope nu s-au ghidat 
după altceva. Oricine a ştiut de întâlnirea lui Davy cu 
Brian Cox ştia şi că echipa însărcinată să te 
supravegheze a fost transferată din Oklahoma la 
Washington. 

— Alte scurgeri de informaţii de la NSA. 

Nu o spusese pe un ton întrebător. 

El ripostă fără nici-o ezitare. 

— Cred că nici măcar că nu sunt scurgeri. După cum 
regresează ancheta, s-ar putea să fie vorba de o 
ramificaţie a Agenţiei. 

— NSA l-a răpit pe Davy? 

Anders păstră o clipă tăcerea. 

— Dacă n-a fost NSA, atunci a făcut-o cineva destul 
de puternic ca să poată influenţa NSA. 

Millie se întoarse în Boston - de data asta în piaţa 
pavată cu bolovani şi fără marcaje rutiere din estul Old 
State House. Nu apelase la nici-o înregistrare video. 
Ajunsese în locul acela călăuzită de imaginaţia ei - mai 
degrabă decât de imaginea din prezent -, de o 
vizualizare plină de viaţă a evenimentului de care era 
legat: Masacrul din Boston. Citise una dintre biografiile 
lui Crispus Attucks în copilărie şi zona i se întipărise 
pentru totdeauna în minte după ce o vizitase împreună 
cu Davy. 

Îşi făcu apariţia în mijlocul unui grup de turişti. 
Câtorva li se tăie răsuflarea şi unul se împiedică. 

— Îmi cer scuze, spuse ea, şi se îndepărtă. 

— De unde-a apă..., auzi în urma ei un glas acoperit 
de zgomotul traficului. 

Luă un taxi până la gara Boston South, unde se urcă 
într-un tren de navetişti cu destinaţia Providence. Nu 
credea că ar fi avut vreun rost să meargă la Tiverton. 
Era de acord cu Anders, considera orăşelul un simplu 
loc în care fusese abandonată ambulanţa, dar nu avea 
niciun loc de salt în Rhode Island. Davy fusese acolo 
singur, aşa că înregistrările nu erau de niciun folos 
pentru ea. 

Trenul opri de şapte ori pe traseu, dar călătoria nu 
dură decât o oră şi trei minute. Ar fi ajuns mai repede 
cu avionul sau cu o maşină închiriată, dar asta ar fi 
însemnat să se identifice, şi nu voia să se conecteze la 
sistem. Simpla idee îi crea senzaţia unor degete 
electronice care îi treceau prin păr şi o trăgeau de 
haine. 

Se cutremură. 

In Providence luă un taxi până în faţa portului, unde 
bău o cafea în timpul unei scurte plimbări printre 
clădirile vechi. Găsi o străduţă care oferea o vedere a 
țărmului cu totul aparte şi o alese ca loc de salt. Sări 
de câteva ori, de probă, în Cuib şi înapoi, apoi se-aşeză 
descurajată pe-o bancă, cu faţa către apă. 

Probabil că temperatura nu depăşea zece grade, dar 
ieşise soarele şi briza abia dacă se făcea simțită. Se 
cuibări în vechea jachetă a lui Davy şi se încruntă la 
pescăruşii care se instalaseră în faţa ei, în expectativă. 

Ce m-am apucat să fac? Foiala din loc în loc ajuta la 
ceva? 

Ei bine, mă împiedică să-mi pierd minţile. 

Aruncă paharul de cafea într-un coş de gunoi şi o 
porni de-a lungul țărmului, spre vest, către Radisson. 
De după colţ apăru un bărbat, alergând spre ea, şi 
Millie tresări înainte de a-şi da seama că făcea pur şi 
simplu jogging. 

Pentru o clipă se gândise că... Ei, nu ştiu ce-am 
crezut. Poate mi-a trecut prin minte că e posibil să fiu 
recunoscută, chiar dacă nu e de aşteptat să mă aflu 
aici. Dacă sărea în continuare în zonele unde s-ar fi 
putut afla Davy, exista riscul să fie recunoscută până la 
urmă, de NSA, sau de FBI, sau de BA. 

Trebuie să găsesc o soluţie în privința asta. 

Se întoarse în Cuib şi răscoli casetele până ce dădu 
de un loc de salt din Londra. Acolo era patru după- 
amiaza, dar pe Kensington High Street găsi un coafor 
care îi putea oferi serviciile dorite și; în schimbul unor 
dolari americani. 

Plecă după două ore, cu părul, mai înainte lung până 
la umeri şi castaniu, tuns băieţeşte şi de un blond- 

cenuşiu. Coafeza, o tânără cu părul albastru şi mai 
multe piercinguri, îi ceru numărul de telefon, dar nu 
primi decât un refuz politicos: 

— Sunt turistă. Mă întorc chiar azi în State. 

Şi îşi adeveri spusele sărind apoi în AlbuQuerQue, 
unde merse la un optician, la intersecţia dintre Eubank 
şi Comanche. Cunoştea locul de când fusese în vizită la 
nişte veri care stăteau în apropiere - nu fiindcă îl 
frecventa Davy - dar îl păstrase destul de bine în 
memorie. Işi luă precauţia de a trece pe la Cuib, 
pregătindu-şi astfel urechile pentru diferenţa de 
altitudine înainte de a se teleporta în AlbuQuerQu6, la 
o mie de metri deasupra nivelului mării. 

Era bine că se deplasase spre vest, într-o zonă 
plasată în fusul orar din zona de munte. Se văzu 
nevoită să aştepte o oră ca să poată intra fără pro- 
gramare şi, pentru că opticiana insistă să-i dilate ochii, 
fu nevoită să stea în sala de aşteptare, cu pleoapele 
acoperite, pentru ca pupilele ei să-şi revină atât cât era 
necesar ca să probeze lentilele de contact. 

Era evident că tehnologia se îmbunătăţise. La ultima 
încercare, în adolescenţă, îşi punea lentilele după lupte 
eroice şi apoi nu reuşea să le suporte. Renunţase, 
dezgustată. 

De data asta clipi de două-trei ori şi gata, nu le mai 
simţi, de parcă nici n-ar fi existat. La sugestia 
doctoriţei, alese lentilele consumabile, concepute 
pentru a fi purtate două săptămâni, zi şi noapte, după 
care trebuiau aruncate. Aveau o tentă verzuie şi nu se 
recunoscu când se uită în oglindă. 

Când am slăbit atât de mult? Ultimele săptămâni îşi 
luaseră tributul. Observase că i se lărgeau hainele, 
însă, cu părul lung care-i încadra chipul, ascunzându-i-l 


231 


în parte, amploarea schimbării trecuse neobservată. 
Acum, cu pomeţii mai proeminenţi, cu bărbia ceva mai 
ascuţită, cu o altă tunsoare şi cu părul şi ochii de o altă 
culoare, arăta ca o femeie care ar fi putut fi rudă cu 
Millie Harrison-Rice... dar nu o rudă prea apropiată. 

Ceea ce e şi bine, şi rău. 

Decise că era nevoie de schimbări pe un ultim alt 
nivel. Magazinul universal Ala Moana din Honolulu fu 
următorul ei pas. lşi ridică privirea către soarele ce 
strălucea printre frunzele palmierilor, încă la mare 
înălţime deasupra orizontului. Trăiesc într-o după- 
amiază perpetuă. Clătină din cap şi căscă. Era obosită, 
ceasul ei biologic respecta ora Estului, continuând să 
fie decalat cu şase ore, aşa că arăta zece seara, ca în 
D.C, nu patru după-amiaza, ca în Honolulu. 

Intră prin buticuri, cumpărând lucruri pe care nu le 
purta de-obicei: rochii, taioare protocolare, costume 
pantalon. Incercă să evite tot ce sărea în ochi. Ţinta ei 
era să treacă neobservată. Dar nu voia să fie 
îmbrăcată la fel ca în D.C. 

Peruca pe care şi-o cumpără de la Hino's Hairstyles 
& Wigs era castanie, şi o scurtă puţin, atât cât era 
nevoie ca să-i redea înfăţişarea dinaintea vizitei la 
coafeza cu păr albastru de pe Kensington High Street. 

Ca ultimă achiziţie, luă o pereche de ochelari fără 
dioptrii de la Lens Crafters, chiar din vitrină. 

— Ştiu că pare oarecum ciudat, spuse ea, scoţându- 
şi din poşetă ochelarii cu dioptrii, însă pe ăştia îi 
folosesc numai când nu port lentilele de contact. Însă 
pacienţii au mai multă încredere-n mine dacă mă văd 
cu ochelari, şi acum am lentile de uz îndelungat. Vreau 
nişte ochelari pe care să-i pot pune peste ele. 

Vânzătoarea o asigură că îi auzise pe alţii invocând 

motive mai bizare. 

— Unii vor să pară intelectuali, dar au fost blestemaţi 
cu o vedere bună. Mai sunt şi actorii. Şi femeile cu soţi 
mai bătrâni decât ele. Şi persoanele care au nevoie de 
ochelari de protecţie. 

Aştia sunt ochelari de protecție. Plăti cu bani gheaţă, 
se teleportă în Cuib şi se culcă. 


Îi ceru taximetristului să oprească după ce trecuseră 
de adresa care o interesa. 

Birourile firmei Bochstettler & Associates nu se aflau 
chiar în Washington, aşa cum îşi închipuise ea iniţial. 
Erau în Alexandria, pe Interstate 395, adăpostite într-o 
clădire de dimensiuni reduse, cu două niveluri. 

Era o construcţie din cărămidă maronie, înconjurată 
de un zid înalt, de aceeaşi culoare, cu poarta 
supravegheată în permanenţă. Camerele video păreau 
flori extraterestre, împodobind în buchete colţurile 
acoperişului sau privind în josul pereţilor, susţinute de 
stâlpi subţiri. Asociate cu zidul, ferestrele ca nişte fante 
înguste, acoperite cu sticlă reflectorizantă, o duceau 
pe cu gândul la ambrazurile unui donjon medieval. 

Studie încă o dată clădirea de pe acoperişul centrului 
medical de vizavi, o construcţie cu cinci etaje. 

Luă liftul până la etajul al patrulea, unde, după cum 
se specifica în planul clădirii, se găseau o clinică de 
medicină internă, două cabinete de chirurgie dentară, 
unul de chiroterapie şi unul de acupunctură. Sălile de 
aşteptare erau separate, aşa că urmă cu uşurinţă 
indicatoarele care conduceau spre ieşire şi ajunse la 
scări. Uşa către acoperiş era dotată cu o încuietoare 
electronică a cărei etichetă strălucitoare reprezenta un 
avertisment: „Va suna alarma”; dar avea şi un geam 

cu armătură metalică, aşa că Millie văzu ce se afla în 
partea cealaltă, unde sări fără s-o deschidă. 

De data asta observă că sediul firmei Bochstettler & 
Associates avea o curte interioară ce părea mai 
adâncă decât ar fi fost normal şi că lipsa de ferestre a 
fațadei era compensată din plin în această parte, unde 
pereţii erau în întregime din sticlă. Pe două dintre 
laturile clădirii se aflau locuri de parcare înşiruite pe 
câte un singur rând, care găzduiau şaisprezece 
automobile şi trei limuzine. 

Centrul medical pe a cărui terasă se afla era cea mai 
înaltă construcţie din zonă, prin urmare era sigură că 
se bucura de intimitate. Chiar şi gemuleţul rotund al 
uşii de acces pe acoperiş era de cealaltă parte a casei 
liftului, aşa că nu era în pericol să fie zărită dacă se 
uita cineva. 

Işi ridică ochii spre soare. Clădirea centrului medical 
era la sud-vest de Bochstettler & Associates, aşa că 
astrul se afla în spatele şi în dreapta ei. /mi trebuie un 
binoclu. Auzi motoarele liftului vuind şi ventilatoarele 
imense, montate din fericire în capătul opus al clădirii, 
intrând în funcţiune. Se uită în jos, la pietrişul mărunt 
ce acoperea suprafaţa gudronată a terasei. Și un 
scaun. 

Cumpără de la un magazin B&H Photo din New York 
un binoclu de o mie două sute de dolari - un Canon 18 
cu 50, utilizabil pe orice vreme şi cu stabilizator de 
imagine. Privit prin lentilele lui, paznicul din cabina de 
sticlă arăta ca şi cum l-ar fi privit de pe trotuarul de 
vizavi, iar stabilizatorul cu prisme zumzăia discret, păs- 
trând imaginea neclintită, în pofida tremurului mâinii. 
Vânzătorul, un hasidim cumsecade în costum negru, cu 
pălărie şi favoriţi lungi, buclaţi, o avertizase că, dacă 

se terminau bateriile, era necesar un trepied ca să 
menţină aparatul într-o poziţie stabilă. Aşa că avea 
baterii dublu-A de rezervă în buzunarul jachetei lui 
Davy. 

Se simţea vinovată fiindcă luase un binoclu atât de 
scump, motiv pentru care dădu numai şase dolari pe 
un scaun de grădină, din plastic verde. 

Trei ore mai târziu, cu fesele îndurerate, îşi dorea să 
fi cheltuit mai mulţi bani pentru scaun. 

Ţinea cont de poziţia soarelui, care se afla deasupra 
şi în spatele ei, pentru ca lentilele să n-o dea de gol, 
reflectând lumina. Şi se aşeză totodată între marginea 
acoperişului şi un ventilator imens, având grijă să nui 
se proiecteze silueta pe fundalul cerului. 

Clădirea BAieţilor răi, cum o numea în gândurile ei 
(BAieţii răi nu primesc desert!), avea un subsol cu cel 
puţin un nivel. Curtea interioară era cu un etaj mai 
joasă decât iarba ce o înconjura în exterior. Privea 
dintr-un unghi care îi permitea să vadă atât nivelurile 
de deasupra solului, care răspundeau în curtea 
interioară, cât şi o parte din subsol, în josul peretelui 
de sticlă. Din nefericire, geamurile reflectau prea multă 
lumină ca să poată desluşi şi altceva în afara mişcărilor 
ocazionale şi prea puţină ca să poată zări pavajul curţii 
interioare. 

Intre timp veniseră şi plecaseră o serie de persoane, 
şi acum în parcare se aflau şaptesprezece maşini. 
Numărul  limuzinelor rămăsese acelaşi, deşi una 
plecase şi alta venise. Paza era riguroasă. Poarta nu se 
deschidea înainte ca paznicul să studieze cu mare 
atenţie pasagerii, iar unui şofer i se ceruse să deschidă 
şi portbagajul înainte de a fi lăsat să intre. 

Limuzina nou-sosită se oprise în dreptul uşii din faţă 

şi fusese flancată de doi paznici în timp ce ocupantul 
său, un bărbat înalt şi elegant, se grăbise să intre, 
înainte de a apuca şoferul să ocolească maşina. Acesta 
din urmă închise portiera şi duse limuzina într-unul 
dintre locurile de parcare. 

Millie îl înjură în gând pe bărbatul care intrase, 
fiindcă o făcuse fără să se uite în jur. Singurele 
trăsături distinctive pe care reuşise să le remarce erau 
părul ce începea să se retragă de pe tâmple - nimic 
dus la extrem - şi eleganța uşor observabilă a 
costumului. 

Paznicii se  retraseră către uşă continuând să 
privească spre exterior şi mergând cu spatele, şi 
făcură stânga-mprejur ca să-l urmeze pe tip abia după 
ce dispăruse înăuntru. 

Asta trebuie să fie vreun ştab. 

Se întrebă cine era şi ce ştia. 

— Ce faci aici, sus? 

Motoarele liftului o  împiedicaseră să audă uşa 
deschizându-se, iar zgomotul paşilor pe pietrişul de pe 
acoperiş îi ajunse la urechi mai târziu decât vocea. 

Se ridică iute şi se întoarse, gata să se teleporteze, 
dar se opri. Am timp să sar, dacă trebuie. Se uită în jur 
fără grabă. 

Apăruseră trei persoane. Un negru înalt, în costum 
cenuşiu, un tip mai în vârstă, în salopetă, şi, în fruntea 
lor, o femeie bine îmbrăcată, cu şuviţe cărunte în părul 
scurt. 

Millie strânse din ochi. Era Becca Martingale, agenta 
FBI de contraspionaj. 

Ea purta ochelari de soare, şapcă de baseball, blugi 
şi jacheta de piele a lui Davy. Fiindcă avea părul blond 
şi foarte scurt, nu fu surprinsă că Becca n-o 

recunoscuse. Era un lucru bun. 

E timpul să plec. 

Le întoarse spatele agenţilor, făcu un pas spre 
parapetul de vreo treizeci de centimetri înălţime şi îşi 
cobori privirea către boschetele ce împrejmuiau 
clădirea, undeva, la douăzeci de metri mai jos. Înlemni. 
Amprente. Ale ei se aflau fără nici-o îndoială pe 
scaunul verde, în locurile de unde îl apucase ca să-l 
aducă din magazin. 

— Exact, spuse Becca, interpretându-i greşit ezi- 
tarea. N-ai unde să fugi. Pleacă de lângă margine! 

Millie se uită peste umăr. Ajunseseră numai la trei 
metri de ea. 

Se apropie de scaun mai degrabă alunecând, îşi 
trecu braţul, ca pe un cârlig, pe sub rezemătoarea 
laterală, şi se îndepărtă de cei trei mergând cu spatele. 

— OPREŞTE-TE! strigă bărbatul de culoare, întinzând 
braţul din reflex. 

Ea făcu un salt, dând să se avânte peste parapetul 
de treizeci de centimetri, dar se dezechilibră din cauza 
scaunului şi i se agăţă tocul. In loc să cadă cu 
picioarele înainte, aşa cum intenţionase, se dădu peste 
cap şi plonjă în gol, cu creştetul înainte. 

Semăna foarte mult cu ceea ce i se întâmplase la 
Cuib, când căzuse către stânci după ce se desprinsese 
bolţul care susţinea coarda de alpinism. 

Sări tot în apartament, prea tulburată ca să-şi poată 
alege o altă destinaţie. Scaunul se lovi de podea, 
răsucindu-i braţul, şi ea înjură sonor, apoi strânse 
puternic din buze. In locuinţa ei era posibil să existe 
microfoane. 

Sper că nu eram în câmpul lor vizual când m-am 
teleportat. 

Sări în Cuib înainte de a lăsa scaunul din mână. 

— Ce făceau acolo? se întrebă, cu glas tare. E cu 
putinţă să mă fi urmărit? 

Venise cu un taxi luat de la Dulles şi ar fi putut să fie 
remarcată la aeroport, dar se îndoia de asta. 

Nu mai semăna cu acea Millie pe care o cunoşteau 
ei. 

Dar ştiau, fireşte, de Bocbstettler & Associates. Dădu 
din cap. Avea sens - urcaseră pe acoperiş exact din 
aceleaşi motive ca şi ea. Ca să spioneze sediul BA. 

Ei, situaţia nu era chiar atât de dramatică. Investigau 
acelaşi caz şi aleseseră acelaşi punct de observare. O 
parte din ea se temuse că aveau capacităţi 
paranormale. 

Și asta înseamnă că ancheta lor n-a fost anulată. Se 
întrebă dacă FBl-ul era mai puţin vulnerabil la 
presiunile forului superior. Sau sunt presiuni interne, 
din NSA, şi nu afectează FBl-ul? li veni o idee care o 
înfioră. Dar dacă misiunea iniţială a fost anulată şi 
acum sunt eu obiectul investigaţiilor? Işi muşcă scurt 
buza, apoi scutură din cap. Nu, mă apropii prea mult 
de paranoia. 

Dar în momentul acela erau probabil preocupaţi de 
soarta blondei bizare care căzuse peste parapet. Şi-i 
imagină alergând mai întâi spre marginea terasei, 
pregătiţi să vadă sau să audă impactul ei cu solul, apoi 
surprinşi fiindcă nu văzuseră şi nu auziseră nimic. Cu 
puţin noroc, aveau să-şi închipuie că trupul căzuse în 
tufişuri şi aveau să piardă şi mai multă vreme 
căutându-l. 

Dacă repet figura, trebuie să văd de unde pot face 
rost de un cadavru. 

Peste nici-o oră era din nou în centrul medical, 

purtând o perucă roşie, cu părul lung, şi un pulover 
până la genunchi, verde cu negru. Peruca se asorta 
perfect cu lentilele verzi de contact, şi era convinsă că 
nu semăna deloc cu Millie cea veche sau cu femeia 
care căzuse de pe acoperiş. 

La etajul cinci era un cabinet de neurologie 
pediatrică cu vedere către sediul BA. In sala de 
aşteptare se aflau mai mulţi copii în scaune cu rotile 
motorizate şi alţi câţiva în cârje, sau cu dispozitive 
ortopedice de susţinere. Tresări, îndurerată, gata să se 
întoarcă din drum, dar reuşi să se controleze. In 
încăpere, suferinţa nu sărea în ochi - durerea nu exista 
decât în reacţia ei. 

Mai mulţi copii stăteau în jurul unei table de joc, deşi 
aveau nevoie de ajutorul părinţilor şi al asistenţilor, 
care mutau jetoanele, învârteau săgeata indicatoare şi 
întorceau cărţile. Doi puştani în cârje chicoteau într-un 
colţ. 

Copii, pur şi simplu copii, se dojeni singură. Chiar 
dacă nu puteau să meargă sau să-şi mişte trupul de la 
gât în jos, tot copii rămâneau. 

Femeia din spatele ghişeului de la recepţie era 
întoarsă şi vorbea la telefon, răsfoind un teanc de fişe 
medicale. Millie alese un colţ ferit de privirile ei şi luă o 
revistă. 

O fetiţă imobilizată în poziţie verticală într-un scaun 
cu rotile condus prin intermediul unui întrerupător 
pneumatic acţionat prin aspirare/suflare îşi pierdu 
interesul pentru jocul pe care-l urmărise şi se apropie 
de ea. Roţile scaunului se opriră la câţiva centimetri de 
piciorul ei. 

Sub bretonul negru, tăiat drept, care-i acoperea pe 
jumătate fruntea, se vedeau doi ochi enormi, albaştri, 

care, în combinaţie cu rama argintie a scaunului, o 
duceau pe Millie cu gândul la unul dintre vagabonzii cu 
ochi de mari pictaţi de Margaret Keane, în ramă de 
crom. 

— Bună, o salută ea. 

O femeie aşezată în partea opusă a încăperii îşi ridică 
ochii din cartea pe care o citea. 

— Vino aici, Maggie, spuse, cu blândeţe. 

— Nu mă deranjează, zise Millie, cu o fluturare de 
mână. Apoi, către fetiţă: Eu sunt Millicent. Tu te 
numeşti Maggie? 

— Ca în cântecul lui Rod Stewart. Numai că sunt un 
ghimpe înfipt mai adânc în coastă decât era femeia 
aia. Şi nu agăţ bărbaţi mai tineri. 

Magie putea să-şi mişte capul, dar braţele îi atârnau 
inerte, legate de reazeme capitonate, prinse de cadrul 
scaunului. 

— Nu pot s-agăţ nimic. 

Millie o crezuse de şapte sau opt ani, dar acum se 
gândi că avea mai mulţi. 

— De ce zici că eşti un ghimpe-n coastă? 

— Ei. Tu de ce crezi? 

Millie îşi lăsă capul pe o parte şi îşi îngustă ochii 
înainte de a răspunde, în cele din urmă: 

— Poate îţi închipui că părinţii tăi au prea multe de 
făcut ca să te-ajute. Poate îţi ieşi uneori din fire şi nu 
mai cooperezi. Poate ai câteodată impresia că eşti 
nerecunoscătoare, în ciuda tuturor lucrurilor care 
trebuie făcute pentru tine. Poate simţi că nimeni n-are 
cum să înţeleagă prin ce treci. 

Maggie zâmbise până atunci, dar o ascultă în- 
cruntându-se. 

— Eşti psihanalist, nu? 

— Terapeut specializat în probleme de familie, râse 
Millie. lar tu chiar eşti un ghimpe-n coastă. 

Fetiţa încuviinţă cu un aer solemn. 

— Doar ţi-am spus. 

— Pot să te-ntreb câţi ani ai? 

Maggie medită o clipă şi sfârşi prin a da un răspuns. 

— Poţi. 

— OK. Câţi ai? 

— Împlinesc zece... peste două luni. Dar tu? 

— Treizeci şi trei... peste o lună. Si timpul nu stă pe 
loc. De ce eşti în scaun? 

— Ca să nu par un covor aruncat. 

Millie pufni, pe jumătate râzând şi pe jumătate 
suspinând. 

— Am spus ghimpe în coastă? Cred c-am vrut să mă 
refer la o altă parte a corpului. 

— Bine. Piscină. Plonjon în adâncime. Apă prea 
puţină. Aveam şapte ani. 

— Au! se mulţumi Millie să spună, deşi simţea nevoia 
să plângă. 

— Putea fi mai rău. Pot să respir pe cont propriu. 
Uite-te la Christopher Reeve. 

În uşa dinspre coridor se deschise. Un bărbat îşi 
strecură capul înăuntru şi inspectă încăperea. Millie 
făcu eforturi ca să nu-ncremenească - era agentul FBI, 
negrul voinic care-o însoţise pe Becca Martingale pe 
acoperiş. Îl văzu măturând colţul ei cu privirea, fără să 
se oprească. O studie pe mama lui Maggie mai mult 
decât pe oricine altcineva, dar femeia stătea singură şi 
avea părul castaniu, adevărata culoare a părului lui 
Millie. Negrul îşi retrase capul şi lăsă uşa să se închidă. 

Millie expiră. 

Maggie se uită la ea. 

— Te căuta pe tine? 

— De ce crezi asta? 

— Păi... zâmbeai, dar ţi-ai ţinut răsuflarea cât timp a 
fost aici. 

E perspicace. 

— Ah. Ei, nu ştiu exact pe cine căuta. Ceea ce e de 
fapt adevărat, deşi e un şiretlic. Mi-aş dori un copil ca 
tine. 

Maggie păru uimită. 

— Cum? Paralizat? 

Millie clătină din cap. 

— Inteligent. Frumos. Amuzant. 

Fetiţa strâmbă din nas. 

În cadrul uşii îşi făcu apariţia o asistentă, anunțând: 

— Maggie Peterson. 

Maggie strânse din ochi. 

— Trebuie să plec. 

Îşi întoarse scaunul folosindu-se de comutatorul 
pneumatic. 

— Mă bucur că te-am cunoscut, Maggie. 

O urmări cu privirea când rulă către mama ei şi în 
timp ce intrau amândouă în cabinet, conduse de 
asistentă. Scoase un şerveţel din geantă şi-şi suflă 
nasul. Oftă adânc şi se întrebă dacă-şi dorea într- 
adevăr copii. Răspunsul afirmativ era răsunător - da, 
chiar dacă ar fi paralizaţi. 

Ridică revista, prefăcându-se că reîncepuse să 
citească, în timp ce inspecta încăperea. O altă femeie îi 
aruncă o privire scurtă, apoi se întoarse să dea o mână 
de ajutor pe tabla de joc. E pur şi simplu curioasă, 
aprecie Millie. Un bărbat aşezat alături de copiii cu 
proteze ortopedice de susţinere şi cu cârje o privi mult 
mai circumspect, concentrându-şi cea mai mare parte 

a atenţiei asupra ciorapilor ei, în zona unde treceau 
peste genunchi. Un alt soi de curiozitate. Dar nu unul 
pentru care să-şi facă griji. 

Îi ignoră pe amândoi şi studie în schimb orarul scris 
pe o placă mică de plastic de pe biroul de la recepţie. 
În ziua aceea, clinica se închidea la cinci. Dacă se 
făcuseră programări până atunci, putea să spere că 
personalul şi ultimii pacienţi aveau plece pe la şase 
sau cel târziu la şase şi jumătate. 

Era tentată s-o aştepte pe Maggie. Dar oricum o să 
plece. Memoră în schimb colţul în care stătea, apoi ieşi 
pe culoar cu speranţa că avea aerul cuiva care caută o 
toaletă. 


Reveni la şapte, făcându-şi apariţia în colţul unde 
stătuse de vorbă cu Maggie. Era îmbrăcată într-un stil 
pe care-l considera al unui ninja şic. Pantofi de tenis 
negri, blugi negri, pulover negru pe gât, mănuşi negre 
şi un tricou negru cu rol de mască ă la ninja, cu 
deschiderea pentru gât în dreptul ochilor şi cu 
mânecile legate la ceafă. 

Se simţea cu desăvârşire ridicolă. 

— Aşadar, Sheila, Joe răspunde la cererile tale de a 
crea mai multe legături emoționale. ? 

— Nu, şi trebuie să spun că mi-e greu să am în- 
credere într-un terapeut cu mască. De ce-o portit? 

Chiar aşa, de ce? Ei bine, răspunsul era alcătuit din 
două cuvinte: camerele video. Nu se aştepta să existe 
vreuna în cabinetul neurologului, dar, din câte văzuse, 
la Bochstettler & Associates erau în număr mai mare 
decât tricourile tie-dye! la un concert Grateful Dead. 

1 Stil vestimentar popular printre hipioti, bazat pe împăturirea tricourilor, 
legarea unor părţi cu sfoară sau elastic şi vopsirea partială, care duce la 

Căută o fereastră şi constată cu surprindere că în 
majoritatea cabinetelor nu era niciuna, chiar dacă 
aveau un peretele către exterior. În cele din urmă, 
găsi, într-o încăpere destinată personalului în pauză de 
lucru, un geam din tavan până la podea, care oferea o 
privelişte similară cu cea de pe acoperiş. 

Se uită prin binoclu. 

Nu se schimbase nimic, dar camerele video ieşeau 
acum în evidenţă. De fapt, nu deveniseră mai uşor 
vizibile. Ea începuse să le observe cu mai multă 
uşurinţă. 

Erau câte două, în toate colţurile de sus ale clădirii şi 
pe fiecare dintre cei patru stâlpi plasați la doi metri şi 
jumătate spre interior faţă de colţurile gardului. Alte 
perechi erau montate în curtea interioară, pe numai 
două dintre colţurile construcţiei, la nivelul streşinii şi 
înclinate în jos, către pavaj. 

După toate aparențele, acoperişul era nesupra- 
vegheat. 

Asta văd eu. 

Nimic de făcut. Dacă voia să intre în clădire, trebuia 
să rişte. N-aveau cum s-o prindă, chiar dacă o vedeau. 

Nu e cazul să ţi se urce la cap. Davy avea mult mai 
multă experienţă, dar a căzut totuşi în mâinile lor. 

Ceea ce o îndemnă să verifice dacă nu cumva mai 
existau şi alti observatori, pe acoperişurile din jur. FBI- 
ul n-a ajuns pe terasa aia din întâmplare. 

Urcă treptele fără zgomot. Găsi uşa închisă şi niciun 
indiciu care să-i dea de înţeles că alarma ar fi fost 
dezactivată. Micul ei led strălucea cu putere. Sări de 
partea cealaltă şi se uită în jurul casei liftului. Nu zări 
nici-o siluetă ghemuită sau instalată în fostul ei post de 
observaţie, dar acolo era totuşi ceva. Se apropie şi 

râse în sinea ei. 

O cameră video protejată de intemperii era montată 
pe un trepied fixat într-un sac cu nisip şi îndreptată 
spre Bochstettler & Associates. Un cablu coaxial 
şerpuia de la suportul camerei la cutia unei antene 
montate lângă balustradă. 

Supravegheau clădirea. Numai că nu o făceau 
personal. Nu avu nevoie decât de câteva minute de 
cercetare, privind prin binoclu, ca să descopere 
furgoneta companiei telefonice Verizon parcată pe o 
alee, la jumătate de cvartal distanţă de clădire. 

Ce e de făcut? Ce e de făcut? 

Dacă sărea pe acoperiş, ar fi fost înregistrată de 
camera FBl-ului. Zona era întunecoasă, dar era sigură 
că aparatul filma în infraroşu. N-ar fi fost recunoscută, 
dar s-ar fi constatat că pe acoperiş apăruse cineva din 
senin. 

Studie din nou, cu mare atenţie, destinaţia pe care 
şi-o alesese. Se aplecă şi deşurubă mufa cablului video 
din locaşul de conectare la cutia antenei. 

Işi vor imagina că li s-a defectat camera. 

Sări în zona întunecoasă şi se ghemui pe pietriş, în 
spatele unui aparat de aer condiţionat scos din 
funcţiune. Rămase acolo, mişcându-şi numai capul în 
timp ce se străduia să descopere dacă vreo cameră 
video de la Bochstettler supraveghea acoperişul. 

Se gândi că avea la dispoziţie cel puţin zece minute 
înainte să ajungă FBl-ul pe terasă, să vadă ce se 
întâmplase. Sau chiar mai mult, dacă erau nevoiţi să 
caute pe cineva aflat în posesia unei chei. 

Se apropie de marginea acoperişului mergând 
aplecată şi aruncă o privire în curtea interioară. 
Noaptea, când lumina de pe coridoare era aprinsă şi 

pătrundea prin uşile deschise ale birourilor de la 
ultimul etaj, putea să vadă ce se afla dincolo de 
geamurile reflectorizante. Alese un birou din partea 
opusă, pe care îl inspectă cu minuţiozitate prin binoclu. 

O aştepta o săritură mai grea. Să sară de pe o terasă 
pe alta, ambele acoperite cu pietriş, era una. 
Temperatura, vântul şi mirosul îndepărtat şi vag al 
gazelor de eşapament erau identice. Însă lumea din 
spatele geamurilor fumurii avea ceva ireal. Exersă 
imaginându-şi clinica din Stillwater, luând-o ca model 
pentru senzaţia de linişte dintr-o clădire climatizată. 
Insă la prima încercare se trezi în propriul ei cabinet şi 
îşi auzi asistenta, care făcea evident ore suplimentare, 
vorbind la telefon în încăperea alăturată. Se întoarse 
pe acoperiş. Incercă din nou şi reuşi. 

Se afla într-un birou mare, care se înfăşura, 
realmente, în jurul unui colţ interior al clădirii. Era fără 
îndoială al unui şef, cu aproape tot mobilierul unei 
camere de zi într-unul dintre capetele încăperii în 
formă de L, cu o masă imensă de şedinţe la intersecţia 
celor două laturi şi cu un birou izolat, din lemn masiv 
de tec, în capătul opus. Respiră adânc pe nări şi luă 
notă de câteva detalii ale covorului precum şi de cele 
trei tablouri abstracte de pe pereţi, apoi se uită la 
ceas. 

De când deconectase camera nu se scurseseră decât 
patru minute. Sări înapoi, pe acoperişul centrului 
medical, şi recuplă mufa cablului, fără s-o fixeze bine. 
Semnal intermitent. Dacă ar fi verificat cineva 
aparatul, şi-ar fi putut închipui că se slăbise pur şi 
simplu o conexiune, nu că fusese un sabotaj. Auzi 
huruitul motoarelor liftului şi sări înapoi, în biroul mare 
de pe colţ, cu inima bătându-i nebuneşte. 

Am scăpat de dracu... 

Se sprijini cu spatele de perete, în colţul cel mai 
întunecat, şi ascultă zgomotele clădirii. 

În parcare văzuse patru maşini şi era gata să parieze 
că măcar două, dacă nu cumva mai multe, le 
aparţineau paznicilor. Probabil mai multe - cineva 
trebuia să monitorizeze toate camerele alea de luat 
vederi din exterior. Care aveau probabil nişte fraţi 
înăuntru. Auzi zgomotul îndepărtat al unui aspirator. 

Bine. Mai e şi altcineva în afară de paznici. 

Privi în jur, inspectând cu atenţie colţurile tavanului, 
în căutarea camerelor de supraveghere şi a senzorilor 
de mişcare. 

Dar alarmele nu pot fi activate în timp ce se face 
curățenie. 

Nu-i plăcea cum arăta biroul. Obiectele erau aranjate 
astfel încât să dea naştere unor forme geometrice de o 
puritate aproape sterilă. Sau de-a dreptul sâcâitoare. 
În sertare nu era niciun dosar. Singurele hârtii erau 
foile albe, pentru scrisori. Exista un computer legat în 
reţea, un obiect negru, lucios, cu ecranul mare şi plat 
şi tastatură şi mouse asortate, plasat pe raftul de 
dedesubt, care glisa silențios. 

ÎI deschise, dar era parolat la nivel de hardware, nu 
încărca nici măcar sistemul de operare. Pentru o clipă 
se gândi să-l ia cu ea. 

Putea oare să fie sigură că avea să găsească pe 
cineva capabil să-i acceseze conţinutul? 

Aspiratorul îndepărtat se oprise şi pornise de mai 
multe ori, dar sunetul era acum mai puternic. 
Abandonă biroul şi deschise cele două uşi. Una dădea 
într-o încăpere mai mică, probabil destinată unui 
asistent, iar cealaltă era a unui dulap uriaş pentru 

paltoane şi jachete, unde se aflau două umbrele şi o 
haină de ploaie de culoare închisă atârnate de bară, şi, 
pe raftul de sus, o servietă diplomat din aluminiu 
acoperit prin galvanizare cu un strat de aur, una dintre 
acele serviete Halliburton care par să strige „fură- 
mă!”. Pulsul i se liniştise treptat după ce dispăruse 
încordarea din momentul sosirii, dar acum i se acceleră 
iarăşi. Numai că servieta era descuiată şi goală, cu 
excepţia unui bileţel adeziv mototolit îndesat într-un 
colţ, pe care era notat un număr de telefon din zece 
cifre, având codul zonal 508, urmat de „cge op 2.IX 
2:30”. 

Şi-l puse în buzunarul blugilor, având grijă să nu i se 
lipească de mănuşă când îşi retrase mâna. Aruncă o 
privire pe coridor. Aspiratorul se auzea dintr-un birou 
luminat, aflat cu trei uşi mai încolo. Pe fiecare dintre 
acestea era fixată o plăcuţă cu nume. Se uită la 
peretele de alături. „N. Kelledge, Preşedinte”. 

Aspiratorul amuţi şi o femeie mărunţică, hispanică, 
într-o salopetă verde, ieşi din birou cu spatele, cărând 
un coş de gunoi. Millie îşi retrase în grabă capul şi sări. 

Reveni în Cuib, obosită, frustrată şi simțind nevoia să 
facă o baie. De când pătrunseseră duşmanii ei 
necunoscuţi în camera de hotel din Virginia, se 
ştersese numai cu buretele ud în casa de stâncă, iar 
părul îi fusese spălat, fireşte, de coafeza din Londra, 
când o tunsese şi o vopsise. 

Fir-ar să fie! Apartamentul e monitorizat, sau nu? Se 
gândi să intre în clădire mergând pe jos, să descuie 
uşa şi să vadă ce avea să se întâmple. Cine-o să-şi facă 
apariția? Agenti NSA, sau indivizii care l-au răpit pe 
Davy, dacă nu cumva sunt unii şi aceiaşi? Continua să 
creadă că Anders nu era amestecat, dar nu era sigură 

că nu fusese mâna cuiva din alt departament al 
Agenţiei. 

Perspectiva unei alte băi întrerupte o făcu să renunţe 
la o asemenea încercare. Căută printre casetele lui 
Davy până ce găsi una etichetată Zece mii de valuri. 

In Santa Fe ar fi trebuit să-şi dea ceasul cu o oră în 
urmă, iar urechile îi pocniră dureros de puternic - 
staţiunea era situată la o altitudine de două mii cinci 
sute de metri. Sări în parcare şi urcă spre izvoarele 
termale pe o cărăruie ce străbătea decorul japonez. 

Işi luase un costum de baie, fiindcă aştepta să 
folosească unul dintre bazinele comune, pentru care 
nu se făceau rezervări, dar ultima serie de clienţi din 
ziua aceea intra peste zece minute şi una dintre căzile 
individuale mici era liberă, din cauza unei anulări. Îşi 
şamponă părul şi şi-l clăti în sala de duşuri a femeilor, 
apoi se îmbrăcă în chimonoul pus la dispoziţie şi se- 
ndreptă spre cada care i se atribuise - din sticlă 
acrilică, plină cu apă fierbinte şi înconjurată de 
paravane shoji, cu excepţia laturii dinspre culme, unde 
se zăreau pini mexicani, cărora natura şi douăzeci de 
ani de îngrijire riguroasă le oferiseră o perfecţiune de 
bonsai. Cerul din New Mexico era presărat cu puncte 
de lumină strălucitoare, iar sub copaci se desluşeau 
petice de zăpadă. 

Renunţă încântată la costumul de baie, dar apa 
fierbinte şi aerul rece ca gheaţa o făcură să tânjească 
după Davy. Ultima oară când fuseseră acolo folosiseră 
camera Ichiban - unde exista şi o saltea. Amintirea 
acelei seri o înfierbânta. Când ieşi din cadă, se simţi 
recunoscătoare pentru aerul rece din mai multe 
motive. 

şi anunţă plecarea şi sări înapoi, în Cuib, în 

momentul în care recepţionera se întorsese cu spatele. 

Lenjerie. Fusese la cumpărături, aşa că avea în Cuib 
destule haine, dar rămăsese fără lenjerie. Rezerva ei 
de chiloţi şi sutiene curate era în Stillwater. 

Sări în camera de zi a apartamentului şi se uită 
agitată în jur. Era linişte, ca de obicei, dar avea o 
senzaţie bizară, parcă o gâdila ceva în gâtlej. Trase 
aerul cu putere pe nas. Simţi din nou ceva straniu în 
gât. Se gândi că Lonnie, menajera lor, care făcea curat 
o dată pe săptămână, schimbase lacul pentru mobilă. 
Asta nou nu-i plăcea. 

Camera era întunecoasă, singura lumină fiind 
strălucirea difuză a felinarelor de pe stradă, care 
răzbătea prin draperii, dar Millie îşi dădea seama că la 
uşa apartamentului se schimbase ceva. Făcu un pas 
într-acolo şi încăperea se clătină, înclinându-se în mod 
bizar. Căzu în genunchi şi capotul pe care şi-l ţinuse 
strâns în jurul trupului se deschise. 

În jurul uşii fusese lipită bandă izolatoare, câte o 
fâşie lungă în cele două părţi laterale şi deasupra, plus 
una de trei ori mai lată peste golul dintre uşă şi podea. 
Se răsuci şi văzu o folie de plastic peste şemineu. 

E ciudat, se gândi, aproape visând. Işi simţea 
plămânii grei. Îşi înfipse unghiile în coapsa goală cu o 
mişcare spasmodică şi se zgârie, ştiind că apatia care 
dădea să o cuprindă era nefirească. Lipsa oricărei 
senzaţii, dar şi lipsa de reacţie a nervilor ei îi treziră în 
sfârşit un simţ al imperiozităţii. 

Anestezic gazos. 

Tresări, speriată. 

Simţi atingerea zgrunţuroasă a podelei calcaroase 
din Cuib pe genunchi, apoi pe obraz, apoi nu mai simţi 
nimic. 

Două zile la rând, Davy lăsă servitorii să-i poarte de 
grijă, mulţumindu-se să se teleporteze pe plajă de 
două ori pe zi şi bucurându-se de colecţia de DVD-uri. 
Se străduia să nu se gândească la nimic. Nici la Brian 
Cox, nici la evadare, nici la răpitorii lui, nici la Millie. 
Făcea demonstraţii pentru Conley, atât dimineaţa, cât 
şi după-amiaza, pe o perioadă limitată de timp, sărind 
în şi din diverse locuri din curte, în timp ce doctorul 
măsura, înregistra şi se lansa în speculaţii. 

Nu fu surprins să afle că radioactivitatea din zonă nu 
creştea când făcea săriturile. Şi că nu existau nici alte 
fluctuații electromagnetice. Insă când sări din umbra 
unui perete într-o porţiune scăldată în soare a curţii, o 
cameră de filmat cu infraroşii afişă o uşoară creştere a 
temperaturii în punctul de plecare şi o scădere tot atât 
de mică la destinaţie. Variația era de numai o zecime 
de grad. 

— Diferenţa de temperatură dintre cele două locuri e 
de peste şase grade. Probabil că în momentul săriturii 
se produce un soi de pierdere termică. 

Davy dădu din cap. 

— Poate. 

Ştia din proprie experienţă că nu dispărea dintr-un 
loc ca să apară în altul, ci că se deschidea o poartă, 
pentru un timp extrem de scurt. Cândva înregistrase 
fenomenul pe o casetă video şi îşi punea întrebarea 
dacă n-o făcuse şi Conley. Insă nu insistă. Nu voia să-i 
dea nici-o idee. 

251 


În ziua următoare, când îşi făcu apariţia în curte la 
cererea doctorului, Davy găsi un aparat straniu, 
alcătuit dintr-un cub transparent, cu latura de un 
metru şi un sfert, confecţionat din plăci de plastic de 
doi centimetri şi jumătate grosime asamblate cu cleme 
pentru ţevi. Când ajunse mai aproape, simţi miros de 
acid acetic. Văzu că îmbinările fuseseră etanşate cu o 
substanţă translucidă pe care o identifică, după miros, 
drept spumă de silicon. 

Singura altă caracteristică aparte a incintei era 
reprezentată de două ţevi de plastic, care ieşeau prin 
faţa superioară a cubului. Una era conectată la un 
manometru cu domeniul de măsurare între 800 şi 1 
200 de milibari, iar cealaltă intra în furtunul de cauciuc 
al unui mic compresor de aer. 

Conley stătea în aşteptare. 

Davy se holbă nemulţumit la spaţiul închis. 

— Ştii câte ceva despre fiziologia scufundărilor? 
întrebă. 

— Puțin. Conley arătă spre manometru. Indică valori 
absolute. Nu mă aştept să avem de-a face cu diferenţe 
de presiune mai mari de douăzeci de milibari, aşa că n- 
ai de ce să fii îngrijorat, n-o să-ţi pocnească nici 
plămânii, nici timpanele. 

Davy făcu încă un pas către manometru. Indica o 
mie doi milibari, dar el n-avea idee cât de apropiată 
era această valoare de presiunea normală la nivelul 
mării. 

— Acum e presurizat? 

— Nicidecum. Conley îşi îndreptă degetul spre o 
valvă cu clapetă montată pe compresor. E deschisă 
către exterior. 

Davy se ghemui şi sări în cutie. Înăuntru era mai 

cald, datorită efectului de seră, dar presiunea era 
aceeaşi, exact cum spusese Conley. 

Se teleportă înapoi, afară. 

— Bun. Ce-ai de gând? 

— Păi, de ce n-am începe pompând nişte aer în cutie, 
ca să mărim presiunea cu vreo douăzeci de milibari? 
Apoi, sari înăuntru şi vedem ce se-ntâmplă. Dacă 
volumul corpului tău apare de nicăieri, ar trebui să 
constatăm o uşoară creştere a presiunii, fiindcă aerul 
din incintă se comprimă într-un spaţiu mai restrâns. 

— Cât înseamnă douăzeci de milibari în kilograme pe 
centimetru pătrat? 

Fiind un fizician veritabil, Conley scoase un 
calculator. 

— Hm, zero virgulă zero doi. Douăzeci de grame. 

— Pe astea le pot suporta, spuse Davy. 

Se uită cu atenţie la manometru în timp ce regla 
Conley  valvele, adăugând aer în camera de 
presurizare. Valoarea indicată de manometru creştea 
mult mai repede decât se aşteptase el, aşa că fu 
nevoit să expulzeze o parte din aer ca să obţină 
presiunea de 1 022 milibari, pe care o dorea, închise 
valva. 

— Uite, spuse apoi. O diferenţă de nici măcar 
doisprezece milimetri coloană de mercur. Valoarea 
înregistrată după-amiaza, într-o zonă cu presiune 
ridicată. 

Davy îşi mişcă maxilarul din stânga-n dreapta, 
pregătindu-şi trompele lui Eustache, apoi se ghemui 
din nou. Deschise larg gura şi sări încă o dată în 
incintă, dar nu sesiză nici-o diferenţă de presiune în 
urechi, cu toate că simţi aerul adiindu-i prin păr pentru 
o clipă. Se uită la Conley prin peretele de plastic şi 

văzu că îi căzuse falca. 

— Ce e? îl întrebă, după ce se teleportase alături de 
el. 

— În clipa în care ai apărut acolo, presiunea a scăzut 
la valoarea celei atmosferice. Wu a crescut. 

— Hm. 

Davy se abţinu de la alte comentarii. 

Conley îi aruncă o privire încruntată. 

— Aveai o bănuială în privinţa asta, nu-i aşa? 

— Nu tocmai. Când schimb altitudinea îmi pocnesc 
întotdeauna urechile. 

Dar de obicei nu sar în şi din încăperi etanşe. 

— Hai să încercăm invers. Sari înăuntru. Pe urmă 
măresc presiunea şi vedem ce se-ntâmplă când te 
teleportezi afară. 

— Nu cu mai mult de douăzeci de milibari, da? 

Conley îşi ridică mâna dreaptă, cu palma deschisă. 

— Promit. 

Davy sări din nou în cub. 

Urechile îi pocniră în timp ce funcţiona compresorul. 
Îşi întinse şi îşi roti gâtul, ca să vadă manometrul prin 
partea de sus a incintei. Conley ajunse la presiunea 
ţintă, 1 022, din prima încercare, fără să mai fie 
necesar să dea drumul la aer. 

Apoi închise clapeta şi se retrase cu câţiva paşi, cu 
ochii pe manometru. 

Davy sări. Îi pocniră din nou urechile. Se uită la 
manometrul din cub. Tot 1 002. Aşa cum bănuise. 

— Cred că manometrul tău e defect, îi spuse lui 
Conley. 

— Tunelare. Vasăzică asta e. Diferenţa de tem- 
peratură a apărut, probabil, ca urmare a deplasării 
aerului cald şi a aerului rece. Când sari, aerul se scurge 

prin gaură, odată cu tine. 

Davy păstră tăcerea. 

— Du-te şi pune-ţi nişte pantaloni scurţi. 

— Poftim? 

— Pantaloni scurţi. Fără şosete. Fără pantofi. Te rog. 

Când se întoarse Davy, doctorul nu-şi terminase încă 
pregătirile. Tocmai ieşea din casă pe uşa din spate, cu 
două lighene de plastic, urmat de unul dintre lachei, 
care aducea o găleată. 

Davy stătea în picioare pe iarbă, care era rece, dar 
nu atât de rece ca pavajul aleii. Conley lăsă jos cele 
două lighene şi-i spuse tipului cu găleata să umple 
unul dintre ele. Aburii plutiră leneşi în aerul răcoros, 
spre uşurarea lui Davy. Măcar apa era caldă. 

Conley îl lăsă pe lacheu să plece, apoi se întoarse 
spre el. 

— Bun. Hai să vedem ce mai poate trece prin gaură. 

Afundă o riglă în ligheanul plin. Apa ocupa trei 
sferturi din volumul disponibil şi, după cum indica rigla, 
avea o înălţime de paisprezece centimetri. 

— Intră aici, te rog. 

— Tot foindu-mă în pantaloni scurţi şi cu picioarele 
ude o să răcesc şi-o să mor. 

Conley îi adresă un zâmbet sinistru. 

— S-ar putea să mori, dar n-o să ţi se tragă de lao 
răceală. 

Davy intră în apa caldă. Lichidul îi ajungea ceva mai 
sus de glezne. 

— Bun, zise Conley. Te rog să te teleportezi în 
ligheanul celălalt. N 

El se conformă. Apoi se uită în jos. In ligheanul mai 
înainte gol în care se afla erau doi centimetri şi 
jumătate de apă. 

Conley stătea lângă primul lighean, măsurând iarăşi 
adâncimea. 

— Ei, e interesant, nu-i aşa? Oare curge prin gaură, 
sau e un soi de efect de suprafaţă, se agaţă pur şi 
simplu de tine când sari? 

li ceru cu un semn să iasă şi măsură adâncimea apei. 

— Unu virgulă nouă centimetri. Intră din nou, te rog. 

— În ligheanul plin? 

Conley i-l arătă pe cel aproape gol. 

— Nu, în ăsta. 

Davy îi dădu ascultare şi el îi făcu semn să sară în 
celălalt. 

— Vrei să te teleportezi înapoi? 

Davy se supuse. Doctorul se aplecă şi măsură apa 
din ligheanul pe care îl părăsise. 

— Trei virgulă opt centimetri. Apa nu se agaţă de 
tine. De fapt curge la vale, din zona cu apă mai multă 
în aceea cu apă mai puţină, trece prin gaură... prin 
poartă. 

Se holbă la Davy, nu aşa cum se holbează un om la 
altul, ci aşa cum se holbează orice om la un mister 
sâcâitor. 

— Pliezi spațiul, spuse, parcă acuzându-l. Trebuie să 
facem rost de un gradiometru gravitațional. 


ÎI instalară pe Davy pe bancheta din spate a unei 
furgonete. 

— Mă sperii, să ştii, îi spuse el lui Conley. 

— E exact ca pe plajă. Avem două chei, una într-o 
maşină din faţa noastră şi cealaltă în urmă. O să te 
simţi excelent. 

Davy bătu cu degetul în portiera furgonetei. 

— Metal.  Cuşcă Faraday. Interferenţa electro- 

magnetică? 

— Ah. Conley îi arătă o buclă de sârmă atârnată în 
mijlocul plafonului. Am instalat o antenă. Conduce 
foarte bine semnalul. Am făcut un test azi-dimineaţă, 
pe acelaşi traseu. Eu am stat înăuntru cu aparatul de 
măsură şi n-am observat absolut nici-o diminuare a 
intensității. 

— S-ar putea să aveţi probleme de trafic, obiectă 
Davy. 

— Acum, în extrasezon? Nu-ţi face griji. Nu eşti 
imobilizat. Poţi sări în camera ta la primul semn de 
greață. 

Conley închise portiera. 

Davy se afla în partea din față a compartimentului 
pentru marfă, cu spatele rezemat de peretele care îl 
despărţea de cabina şoferului. Nu-i dăduseră un ceas, 
dar numără secundele. Cinci minute pe un drum plin 
de hârtoape, acoperit cu pietriş, după care virară, 
intrând pe asfalt. Opriră de câteva ori, ca şi cum pe 
traseu ar fi fost semafoare, iar o dată opriră-porniră- 
opriră-porniră, ceea ce spunea fără dubiu că la unul 
dintre acestea aşteptau mai multe maşini. 

Ajunsese cu numărătoarea la o mie cinci sute de 
secunde când simţi furgoneta virând strâns, pentru a 
intra apoi în marşarier. Conley deschise uşa din spate 
şi Davy strânse din pleoape. Lumina nu era atât de 
puternică precum se aşteptase. Furgoneta se afla într- 
un hangar. 

Nu existau dubii. Un avion utilitar cu un singur motor 
era garat drept în faţa lui. De la baza secţiunii dinspre 
coadă se proiecta în afară un braţ straniu, orientat 
către înapoi, iar literele de pe uşa pilotului alcătuiau 
inscripţia „Sistem de Supraveghere BHP Falcon”. 

Conley zâmbi. 

— Ne stă la dispoziţie numai o oră. Nu e vorba de 
preţ, dar sunt foarte puţine şi toată lumea se înghesuie 
să facă rezervări. 

— Ce „ne stă la dispoziţie”? întrebă Davy. 

Conley îl conduse în jurul avionului, până la o uşă 
deschisă a compartimentului de marfă, plasată în 
lateral. 

— E vorba despre un gradiometru gravitațional 3-D 
aeropurtat. Se bazează pe o tehnologie care era 
secretă până acum doi ani - un instrument de navigaţie 
din dotarea submarinelor nucleare. Se foloseşte pentru 
localizarea zăcămintelor de minereuri şi pentru 
cartografierea rezervelor de hidrocarburi. 

— Cât de sensibil e? 

— Probabil prea sensibil. Poate detecta forţa gra- 
vitaţională generată de un copil de trei ani, aflat la un 
metru distanţă. 

In avion se afla un bărbat, aşezat în faţa unui pupitru 
de comandă. Chiar pe podea era montat un disc negru. 
Firele care porneau din conectorii săi aurii şerpuiau 
către una dintre părţile laterale. 

— Mă surprinde că n-aţi cumpărat pur şi simplu unul, 
făcu Davy. 

Conley oftă, dar nu avu timp să răspundă înainte de 
a i se adresa tehnicianul din faţa pupitrului, cu un 
accent australian foarte pronunţat. 

— Deci vehiculul ăla o să fie aici în timpul testului? 

— Da. 

— Bun. V-au instalat panourile, adăugă, arătând 
către partea laterală a hangarului, unde Davy văzu 
panouri verticale de tipul celor folosite de obicei pentru 
compartimentarea birourilor de mari dimensiuni. Erau 

montate într-un şir lung. 

— E corect, spuse Conley. Când putem să-ncepem? 

— Trebuie să fac o calibrare de la o distanţă cel puţin 
o sută de metri. O să dureze zece minute. 

— Perfect. Ne-ntoarcem peste cincisprezece? 

Tehnicianul încuviinţă dând din cap şi Conley îl 
conduse pe Davy la capătul panourilor şi dincolo de 
ultimul dintre ele. In partea opusă se afla o uşă 
standard, montată în uşa mult mai mare a hangarului. 
Ajunseră lângă ea şi doctorul se opri înainte de ao 
deschide. 

— Sari înapoi în camera ta, bine? îi spuse lui Davy. O 
să te-anunţe cineva când să te-ntorci aici. Arătă cu 
degetul podeaua din faţa uşii exterioare. Poţi s-o faci? 

In loc să-i răspundă, Davy făcu ce i se ceruse, sărind 
în vilă, lângă patul cu baldachin. 

Ceasul inclus în centrul de divertisment îi arătă că 
trecuse un sfert de oră când apăru Abney, majordomul, 
ca să-l anunţe că trebuia să se întoarcă în hangar. 
Davy sări de faţă cu el. Nu ştia în ce măsură era 
considerat Abney un „om de încredere”, dar nu i se 
spusese să-şi ascundă talentul în prezenţa servitorilor. 
Un presentiment morbid îi spunea că în final aveau să 
fie ucişi cu toţii. 

Conley îl aştepta. Se întoarseră la capătul şirului de 
panouri. Doctorul îi arătă cercurile trasate cu creta pe 
betonul din spatele acestuia. 

— lată ce vrem să faci: mai întâi mergi pur şi simplu 
de la cercul ăsta până la cel mai îndepărtat. Fără 
grabă. Pe urmă teleportează-te înapoi, în primul cerc, 
numără până la cinci, teleportează-te în cercul 
următor, numără până la cinci, teleportează-te în 
următorul, numără până la cinci şi aşa mai departe. 

Îi ceru să facă o demonstraţie, sub privirile lui. 

— Perfect. Trebuie să plec de aici, pentru ca masa 
mea corporală să nu genereze interferenţe, dar 
tehnicianul o să-ţi dea semnalul de start, da? 

— Am înţeles. 

— După ultimul salt, numără până la cinci şi 
întoarce-te în vilă. Să nu revii aici, fiindcă o să opresc 
cheile. 

Conley ieşi pe uşa de alături. Moment în care Davy 
sări lângă ea şi aruncă o privire prin deschiderea ce se 
îngusta vertiginos. Nu reuşi să vadă decât o fâşie de 
beton şi câteva tufişuri verzi şi scunde dincolo de ea. În 
depărtare desluşi un siloz. Imaginea nu-i spuse mare 
lucru. Se întoarse în primul cerc. O clipă mai târziu, 
auzi vocea cu accent australian: 

— Suntem gata când eşti pregătit! 

Davy se îndreptă agale spre cercul cel mai în- 
depărtat, apoi începu seria de sărituri cu pauze de câte 
cinci secunde. Lăsă să se scurgă timpul suplimentar 
înainte de a sări în vilă. 

ȘI ce-a dovedit asta? 


În noaptea următoare bătu un vânt puternic, 
acompaniat de tunete. Ploaia se opri înainte de 
răsăritul soarelui, dar dimineaţa valurile continuară să 
izbească plaja cu un zgomot răsunător şi Davy îşi 
petrecu o oră bună privind cum se spărgeau de nisip. 
Era un soi de terapie. Nu ştia cu cine să se identifice 
într-o mai mare măsură: cu talazurile dezlănţuite 
împotriva aflorimentului de piatră neclintită, sau cu 
stâncile supuse unei pedepse cumplite, fără să poată 
riposta. 

Nu se gândea la asta, dar îşi dădu pe neaşteptate 

seama că plaja se afla în sudul insulei. Ca urmare a 
mişcării soarelui pe cer şi a amintirilor legate de poziţia 
astrului din alte momente în care se aflase acolo. Se 
potriveşte cu Martha's Vineyard. 

Conley nu-l mai solicitase după testul din hangar. ŞI 
nici nu-şi făcuse apariţia în dimineaţa aceea. Davy 
avea sentimente contradictorii - curiozitate în privinţa 
rezultatelor experimentului şi încântare fiindcă era 
lăsat în pace. 

ÎI supravegheau când stătea pe plajă. Nu ca să-l 
împiedice să fugă sau să hoinărească în afara hotarelor 
proprietăţii - ăsta era, evident, rolul dispozitivului - ci 
ca să nu poată vorbi cu nimeni. 

Înainte de a-i permite să iasă, trimiteau un 
observator din afara zonei sigure, pe o stâncă înaltă, 
de unde se vedea foarte bine ţărmul. Dacă plaja era 
pustie, activau cele două emițătoare şi îl anunțau că 
putea să sară. 

Fiind vorba de o plajă particulară, accesul public era 
interzis, dar câteva dintre casele învecinate erau 
locuite de îngrijitori sau de rezidenţi încăpăţânaţi din 
vremea iernii, care înfruntau valurile în cizme de 
pescuit impermeabile, înalte până la şolduri. Insă Davy 
nu-i vedea decât de la mare distanţă. Dacă vreunul 
dădea impresia că are de gând să se apropie, 
supraveghetorul îşi anunţa colegii prin radio şi sufla 
într-un fluier, dându-i de ştire lui Davy că aveau să 
oprească ambele chei în următoarele două secunde. 

Anunţul sonor îi displăcea lui Davy aproape la fel de 
mult ca senzaţia de greață care îl avertiza până nu de 
mult. De fapt, sunetul strident al fluierului îl îngreţoşa, 
însă lipseau furnicăturile avetizatoare din gâtlej. 

Senzaţia dispărea numai după revenirea în pătrat. 

În ziua aceea auzi fluierul chiar înainte de prânz, 
când nu se zărea nimeni pe plajă, nici aproape, nici 
departe. 

Rămase în pătrat, în picioare, respirând adânc. Uşa 
se deschise. 

Era Hyacinth, „domnişoara Minchin”, Pope. 

Aproape că n-o recunoscu. Purta un taior negru care- 
i urmărea îndeaproape formele trupului. Fusta era 
scurtă, până la jumătatea coapselor, şi ciorapii 
dantelaţi dispăreau în pantofii cu tocuri înalte. 

Părul  despletit îi cădea pe umeri în valuri 
strălucitoare. 

Presupun că nu i se revarsă şi creierii. 

Simţi zvăcnirea familiară a dorinţei impurificate de 
spaimă, dar reuşi să-şi păstreze chipul impasibil. 

— Domnişoară Pope. 

— Domnule Rice. 

Ea se foi prin cameră, cu şoldurile legănându-i-se 
mai mult decât de obicei din cauza tocurilor înalte, 
apoi se cocoţă pe braţul fotoliului rabatabil. 

— Văd că-ncepi să prosperi. 

Davy nu reuşi să se abţină. 

— Am fost răsplătit fiindc-am dat cu tine de pereţi. 
Mă-ntreb dacă nu mi-aş putea face rost de-un 
bungalow. 

Ea râse şi se aşeză picior peste picior. Fusta i se 
săltă ceva mai mult şi Davy îi zări agăţătorile 
portjartierului, prinse de marginea de sus a ciorapilor. 
Ea se aplecă şi fusta i se ridică din nou. Davy înghiţi în 
sec. 

— Cu ce te pot ajuta, domnişoară Pope? g 

— Am venit să te conduc la masa de prânz. In 
sufragerie. Vrei să te schimbi mai întâi? 

Se uită la pantalonii lui kaki, la pantofii de tenis şi la 
pulover. 

— E vorba un eveniment oficial? 

Ea negă cu o clătinare a capului. 

— Nu, m-am gândit pur şi simplu că aş putea să... te 
ajut. 

Îşi linse buza de sus, plimbându-şi scurt limba de la 
un colţ al gurii la altul. 

— O să mă spăl, răspunse Davy. 

Îşi scoase hanoracul şi-l agăţă în dulap, apoi intră în 
baie, se spălă pe mâini şi pe faţă şi se pieptănă. 

Se holbă o clipă la imaginea lui din oglindă, cu faţa 
lipsită de expresie. Oare ce vrea? Se întrebă dacă nu 
cumva ea preluase din nou controlul şi dacă nu cumva 
doctorul Conley îşi încheiase misiunea. 

Când reveni în cameră, o găsi tolănită pe-o parte, ca 
o reclamă la lenjerie intimă. Era cu spatele lipit de-un 
braţ al fotoliului pe care stătea, cu piciorul stâng peste 
celălalt şi piciorul drept ridicat în aer. Işi netezea 
ciorapul, iar fusta i se săltase către şolduri într-o 
asemenea măsură încât i se vedeau chiloţii de dantelă 
neagră. 

Davy înghiţi din nou în sec, cu greutate, şi sări pe 
lângă ea, până la uşă. l-o ţinu deschisă, cu toată 
politeţea. 

— Mergem? o întrebă. 

Din fericire, speteaza fotoliului îl împiedica să vadă 
amănuntele cele mai senzuale. 

Hyacinth se răsuci şi se ridică, netezindu-şi fusta cu 
sfială prefăcută în timp ce se strecura pe lângă el. 

Davy nu cobori alături de ea, ci apelă la sărituri, 
oprindu-se mai întâi în capul scărilor, unde aşteptă din 
nou, politicos, să fie ajuns din urmă, pe urmă pe 

palierul următor, apoi pe holul de la primul etaj şi, în 
final, pe cel de la parter. li ţinu chiar şi scaunul, 
invitând-o să se aşeze. 

Nu sunt cu tine. 

Hyacinth îl urmări cu priviri prudente în timp ce se 
aşeza la rândul lui. 

Prânzeau siguri. li serveau doi lachei, supravegheați 
de Abney. Majordomul îi prezentă o sticlă de vin lui 
Davy, care preferă să amâne ceremonia. 

— Poate că domnişoara Pope o să ne permită să ne 
bucurăm de experienţa ei. 

Abney nici măcar nu clipi, dar trecu în partea opusă 
a mesei, unde îi prezentă vinul domnişoarei Pope. Ea 
dădu din cap, gustă şi se declară în final de acord cu 
un Spätlese alb, care mergea cu supa de scoici şi cu 
pastele cu homar, roşii şi herbes de maquis. 

La întrebarea lui Hyacinth, Abney spuse că maquis-ul 
e un soi de tufăriş des care acoperă anumite zone din 
Corsica şi că ierburile care cresc în sânul lui i-au dat 
ținutului un supranume: „insula aromată”. 

Pâinea rotundă cu coaja tare era fierbinte, abia 
scoasă din cuptor şi numai bună de înmuiat în sos. 
Davy se concentră asupra mâncării. În cele din urmă, 
întrebă: 

— Ce e cu doctorul Conley? 

Hyacinth îşi tamponă buzele cu şervetul de olandă. 

— Bunul doctor a plecat să se consulte cu colegii de 
breaslă. Se pare că micul lui experiment cu jucărioara 
aia gravitaţională extrem de costisitoare a dat 
rezultate. O grămadă de rezultate. Pe moment a intrat 
în procesul de analizare. 

Îşi ridică paharul de vin şi unul dintre lachei se grăbi 
să i-l umple. Ea nu-i aruncă nici măcar o privire. 

— Ceea ce ne oferă nouă mai mult timp. 

Lui Davy nu-i plăcea cum suna asta. lnălţă din 
sprâncene. 

Ea scoase un flacon de pastile din buzunarul taiorului 
şi îl împinse de-a lungul mesei. 

— la una. 

— Ce e? 

— Doxiciclină. O să facem o mică excursie. Davy se 
uită la etichetă: „Doxiciclină, 100 mg. 

A se administra o dată pe zi, pentru prevenirea 
malariei.” 

— La tropice. Numai noi doi? 

Ea clătină din cap. 

— Nu chiar. 

Mare păcat. Nu fiindcă ar fi avut vreo intenţie 
romantică. Dacă ar fi călătorit cu o singură persoană, 
ar fi fost nevoiţi să folosească un singur emiţător de 
semnal şi poate ar fi avut şanse să şi-l însuşească. In 
schimb, intenționau probabil să trimită cele două chei 
deplasabile separate, una înaintea lor şi una în urmă. 
Dacă ar fi fost singur cu Hyacinth, ar fi luat în 
considerare diverse posibilităţi. 

— Unde plecăm? 

— În Nigeria. 


Săriră pe la jumătatea după-amiezii următoare. 

— Acolo e întuneric acum, spuse Hyacinth, cu ochii la 
ceasul de la încheietura mâinii sale. 

Se schimbase, purta pantaloni kaki, bocanci de 
alpinist şi o vestă de fotoreporter peste o cămaşă polo 
din bumbac. Avea o geantă de umăr şi îşi strânsese 
părul în cocul obişnuit. 

Davy îşi pusese o pereche de blugi, pantofi de tenis 

şi o cămaşă albă de bumbac cu mânecile suflecate 
până la cot. Amândoi duhneau a DEET’. 

In Africa trebuie să te gândeşti întotdeauna la 
malarie, iar în Nigeria se întâlneşte cu siguranţă acea 
formă a bolii numită p/asmodium falciparum, rezistentă 
la clorochină, motiv pentru care îi dăduse Hyacinth 
doxiciclină. 

— Eşti sigură că au ajuns deja cheile în zonă? 

N-avuse de gând să pună întrebarea - sunase 
aproape convulsiv - însă frica de un salt în afara razei 
de acţiune a cheilor era incontrolabilă. 

Nemernicii îşi făcuseră bine treaba. 

— Ţi-am mai spus. Au sunat. Le-au plasat în clădirea 
aerogării. Ai spus că poţi s-o faci. 

Vocea ei avea ceva zeflemitor. 

Domnul Simons, îl informă ea, trimisese echipa la 
destinaţie cu două zile înainte. 

— Atunci e în ordine, zise Davy. 

Pentru el nu era decât rutină, dar o simţi că Hyacinth 
clătinându-se pe picioare când o lăsă jos, în aerogară. 
O susţinu din reflex în vreme ce ea reacţiona la 
schimbările de mediu: întuneric în loc de lumină, un 
sistem de aer condiţionat care nu ţinea pasul cu 
umiditatea în locul încălzirii centrale din timpul iernii, şi 
cu totul alte mirosuri. 

In cotlonul întunecat de lângă banda pentru bagaje, 
de obicei pustiu, stăteau trei femei de etnie hausa şi 
un copil, privind o furtună violentă prin uşile de sticlă 
ale clădirii. Davy îşi făcuse apariţia chiar în spatele lor 
şi o lăsase pe Hyacinth jos înainte de a fi remarcaţi de 
cei patru. 

După tresărirea din prima clipă, Hyacinth rămase 

tăcută în picioare. Pe urmă un fulger orbitor lovi în 
imediata lor apropiere, urmat aproape în aceeaşi clipă 
de un tunet care făcu ferestrele să zângăne şi la auzul 
căruia săriră-n sus cu toţii, inclusiv Davy. 

Femeile icniră, gata să ţipe, când dădură cu ochii de 
el şi de Hyacinth chiar în spatele lor şi se grăbiră să 
plece, trăgându-l după ele pe copilul nedumerit şi 
aruncând peste umăr priviri îngrozite. 

Hyacinth râse scurt, apoi întrebă: 

— Unde găsim o maşină? 

Davy se gândi pentru o clipă s-o conducă spre şirul 
lung de camionete mici, unele cu partea din spate 
închisă cu tablă, spre a adăposti, contra cincizeci de 
naira! de persoană, cincisprezece sau douăzeci de 
localnici înghesuiți. Dar arătă către uşile din partea 
opusă a sălii imense şi se îndreptară într-acolo, 
mergând pe margine ca să evite aglomerările de 
oameni în aşteptarea bagajelor sau a pasagerilor. El 
unul mai fusese acolo de multe ori şi nu-l surprinse 
apariţia unui localnic voinic, în uniformă de camuflaj, 
care se opri în faţa lor şi le ceru actele. 

Hyacinth se căută în geantă, probabil cu intenţia să-l 
mituiască, se gândi Davy. 

— Nu, îi spuse, pe tonul unei conversații obişnuite. 
Nu e un oficial. E un escroc care-ncearcă să ne 
jecmănească. 

— Eşti sigur? 

— Îi lipsesc însemnele gradului. Sunt sigur. 

Bărbatul, căruia nu-i scăpase schimbul lor de replici, 
îşi ridică vocea: 

— Actele! Imediat! 

Davy clătină din cap. 

— Poate că tu eşti ăla care ar trebui să se legitimeze, 
zise el, înălţându-şi vocea aproape până la un strigăt, 
domnule Barawo?. 

La auzul cuvântului, toată lumea din apropiere 
întoarse capul. 

Bărbatul se uită în jur şi înjură, apoi încercă să înhaţe 
cureaua genţii lui Hyacinth, dar o rată când ea făcu un 
pas înapoi. Şi se aventură s-o urmeze. 

Ea îl opri cu un şut în fluierul piciorului, apoi îi sparse 
nasul cu baza palmei. Individul dădu înapoi poticnindu- 
se, cu sângele şiroind. 

La capătul opus al benzii pentru bagaje se stârni 
agitaţie şi apărură adevărații reprezentanţi ai auto- 
rităţii: poliţia naţională, în uniformă şi înarmată. 

Davy arătă spre bărbatul care-şi dusese mâna la 
nasul însângerat. 

— Barawo. A-ncercat să-i fure geanta. 

— Ah, spuse sergentul care comanda grupul. Luaţi-l, 
ordonă, însoţindu-şi vorbele cu un gest. 

— Nu. Femeia l-a atacat pe el! se amestecă un 
privitor, un alt localnic, îmbrăcat într-un costum ieftin. 

Complice. Davy clătină din cap, apoi aruncă o privire 
către individul cu nasul plin de sânge, care clipea de 
zor, încercând să scape de lacrimi. Probabil cântărea 
de două cât Hyacinth. Se uită din nou spre ea, cu 
subînţeles. 

— Abokin barawo, barawo ne, zise unul dintre 
poliţişti. 

Bărbatul în costum înghiţi în sec şi bătu în retragere. 

— Poate m-am înşelat. 

— Ce-ai spus despre hoţi? îl întrebă Davy pe poliţist. 

— Prietenul unui hoţ e tot hoţ, traduse sergentul. 

— Usema. Mulţumesc. Davy se întoarse spre 
Hyacinth. O atenţie plasată acum ne-ar scuti de drumul 
la secţia locală pentru declaraţii. 

Ea dădu din cap şi scoase mâna din geantă, ţinând 
ceva în palmă. Intinse braţul spre şef, ca şi cum ar fi 
vrut să-i strângă mâna. 

— Domnule căpitan, întârziem la o întâlnire. Am 
aprecia ajutorul dumneavoastră în această privinţă. E 
vreo problemă dacă plecăm? 

Sergentul nu o corectă în ceea ce privea gradul, 
preferând să se uite pe furiş la teancul de naira pe care 
îl primise. Erau bancnote de câte cinci sute, fiecare 
echivalând cu vreo trei dolari optzeci, însă grosimea 
teancului îndoit depăşea un centimetru. Işi îndesă banii 
în buzunar, făcu un pas în spate şi salută. 

— Absolut nici-o problemă, doamnă. Ne ocupăm noi 
de acest mugu. 

— Na gode, zise Davy. 

leşiră din clădire. Lângă bordură îi aştepta un 
autoturism de teren GMC cafeniu, de care se sprijineau 
doi paznici, cu puştile automate conturându-li-se pe 
sub ponchourile de plastic şiroind de apă. 

Uşa din spate se deschise imediat ce ieşi Hyacinth 
din aeroport, iar ea şi Davy alergară prin ploaia 
torențială şi se căţărară pe bancheta din spate. Un 
occidental cărunt, în kaki, instalat pe scaunul pentru 
pasageri din faţă, îi urmări din priviri în timp ce se 
urcau. Cei doi paznici înarmaţi li se alăturară şi se 
aşezară pe bancheta din mijloc, cu paturile puștilor 
sprijinite de podea. 

— Dă-i drumul, spuse bărbatul alb, iar şoferul porni 
motorul şi automobilul demară cu o smucitură, făcând 
să se trântească portiera şi zgâlţâindu-l pe Davy. 


269 


El se răsuci şi se uită în urmă, printre stropii de 
ploaie. Câţiva poliţişti nigerieni ieşiseră pe trotuar, 
poate într-o încercare de a tapa ei înşişi pe cineva, sau 
doar ca să vadă în ce direcţie plecau, dar ploaia îi făcu 
să se retragă. 

— Cum i-a spus individului ăluia? Mugu? întrebă 
Hyacinth. 

Davy se aplecă în faţă şi îi puse întrebarea unuia 
dintre bodyguarzi. 

— Mugu? zise acesta. Rău. Nemernic. 

Davy se înfioră. Dar nu din cauza frigului, deşi aerul 
condiţionat funcţiona şi pe el îl pătrunsese ploaia. Da, 
tipul din aeroport era rău, dar răutatea lui era minoră, 
neînsemnată. Fura, intimida şi storcea bani de la 
oameni vulnerabili, gata să plătească numai ca să fie 
lăsaţi în pace. 

Se uită la Hyacinth: îşi adunase din nou părul în cocul 
strâns fără care o văzuse numai o singură dată. Ea era 
o nemernică. lar şeful ei o întrecea. 

Trecură de pancarta de la intrarea aeroportului. 
Pentru un dictator, Murtala Muhammad fusese un 
preşedinte destul de bun. Pusese capăt corupţiei şi 
păruse să conducă ţara spre un anume soi de pros- 
peritate, până în 1976, când fusese asasinat de un 
grup de sergenţi şi de alţi ofiţeri de rang inferior. Insă îi 
dăduseră aeroportului numele lui. 

Lui Davy nu-i plăcea să vină în Nigeria. 

Înainte de moartea lui Sani Abacha, ultimul dictator, 
ajunsese acolo de mai multe ori. O dată fusese trimis 
de NSA şi în alte rânduri îşi făcuse apariţia pe cont 
propriu, ca să elibereze câţiva membri ai organizaţiei 
Amnesty International arestaţi de fostul regim. Deşi 
Nigeria e al şaselea mare producător de petrol în lume, 

violenţa şi sărăcia sunt mai mari decât oriunde 
altundeva. Rudele lui Abacha au scos din ţară peste 
trei miliarde de dolari înainte de moartea lui, survenită 
în urma unui „infarct” şi, cu toate că o mică parte din 
bani au fost recuperaţi de la băncile elveţiene, restul 
sumei e încă dispărută. 

Maşina de teren nu se îndreptă către Lagos. Davy 
era încântat. Auzise că blocajele rutiere nu mai erau 
nici pe departe atât de groaznice, dar pe vremuri nu 
ştiai niciodată dacă n-o să fii cumva oprit de poliţie, de 
armată sau de o bandă de localnici puşi pe jaf şi gata 
să ucidă. În schimb, automobilul ocoli aeroportul pe 
şoseaua de centură şi intră pe poarta păzită a 
terminalului pentru operaţiuni comerciale, unde puteai 
apela la serviciile companiilor aeriene care închiriau 
avioane şi ale celor petroliere. 

Davy se întrebă unde erau cheile. Nu văzuse nici-o 
maşină în faţa sau în spatele lor, aşadar n-aveau cum 
să fie prea aproape. Probabil că emiteau un semnal 
foarte puternic Sau le-au ascuns pe amândouă chiar în 
maşina asta, iar mie pur şi simplu nu-mi spun. 

Una din porţile hangarului era dată în lături, 
deschiderea fiind de peste trei metri, şi maşina de 
teren intră de-a dreptul, măturând pereţii cu umbrele 
conturate de lumina farurilor, iar încetarea bruscă a 
răpăitului ploii pe tabla vehiculului fu aproape un şoc. 

Davy văzu trei elicoptere, plus un avion cu un singur 
motor. Partea din spate a  hangarului fusese 
compartimentată, fiind astfel transformată într-o serie 
de birouri minuscule. Şoferul stinse farurile şi bezna se 
îndesi când cineva închise uşa hangarului şi toată 
lumea cobori din maşină. 

Impactul ploii cu acoperişul hangarului - o suprafaţă 

mai mare, mai prost izolată - era încă şi mai sonor, un 
zid apăsător de zgomot. Nimeni nu încercă să 
vorbească, dar cineva aprinse luminile din plafon. Erau 
tuburi fluorescente de putere redusă şi, chiar după ce 
ajunseră la intensitatea maximă, rezultatul rămase 
nemulţumitor, de parcă peste ochi s-ar fi întins un strat 
de ceaţă. 

În partea din faţă a hangarului, omul care închisese 
uşa le făcu cu mâna, luă o umbrelă fusiformă, 
deformată, cu câteva spiţe rupte, şi ieşi în furtună prin 
uşa mai mică montată în cea mare. 

Bărbatul care stătuse pe scaunul de lângă şofer li se 
adresă paznicilor, arătând spre aceeaşi uşă: 

— Domnilor. 

— Ne aflăm aici ca să facem de pază, nu ca să stăm 
în ploaie, răspunse unul dintre ei. Rămânem înăuntru. 

Bărbatul în kaki ripostă în dialectul hausa. 

Paznicii părură surprinşi, apoi izbucniră în hohote de 
râs. 

— Şi o să fiţi plătiţi, adăugă bărbatul. 

Cei doi îşi ridicară glugile ponchourilor şi ieşiră în 
ploaia torențială. 

— Ce le-ai spus? întrebă Hyacinth. 

— Un proverb hausa: Pentru un hoţ, bătutul la uşă 
înainte de a intra e o noutate. Pe-aici. 

Îi conduse spre unul dintre micile birouri, plasat în 
colţ. Scoase o cheie, descuie uşa, întinse mâna 
înăuntru şi apăsă pe un comutator. 

Lumina strălucea cu mai multă putere decât în 
hangar şi exista până şi o instalaţie de aer condiţionat. 
Chiar înainte de a-i simţi adierea, Davy zări aerul 
încărcat de umezeală din hangar condensând într-o 
trombă de ceaţă pe măsură ce se contopea cu aerul 

din birou. Însă îl cuprinse o senzaţie de plăcere când 
intrară toţi trei. 

— Davy, el e Frank. Frank, el e Davy, făcu Hyacinth 
prezentările. 

Accentul lui Frank nu era nici britanic, nici american, 
ci un amestec bizar al amândurora. Tenul lui semăna a 
piele tăbăcită uzată şi ridurile de la colţurile ochilor se 
ramificau ca delta Nigerului. Strânse mâna lui Davy. 

— Nu e decât pilot, spusese Hyacinth, înainte de 
plecarea din vilă. Nu ştie nimic, nici despre noi, nici 
despre tine. Dacă-i spui ceva, o să fiu nevoită să-l 
omor şi să găsesc pe altcineva. 

Frank lucra pentru International Aid. Serviciile lui le 
fuseseră închiriate la cererea lui Simons, o favoare 
cumpărată de la consiliul de administraţie în schimbul 
unei donaţii generoase. 

— Nu mi-am dat seama că e o vreme atât de urâtă, 
mărturisi Hyacinth. 

— Nu-i cine ştie ce, o linişti Frank. E una dintre 
furtunile obişnuite de după-amiază, care ţine ceva mai 
mult. Prognoza meteo anunţă cer senin după miezul 
nopţii. 

— Atunci vrei să plecăm? 

— La unu. 

Hyacinth se uită la ceas. 

— Cât e ora aici? 

Pilotul o privi cu o nedumerire evidentă. 

— E şaptesprezece douăzeci şi opt. Nu v-aţi schimbat 
ceasurile în avion? 

— Nu, răspunse Hyacinth, potrivindu-şi-l în clipa 
aceea, după ora locală. 

— Cât aţi stat în aeroport? întrebă Frank. 

Ea îşi îngustă ochii. 

— De ce? 

Pilotul îşi ridică mâinile într-un gest împăciutor. 

— Îmi cer scuze. Nu mă priveşte, dar toate zborurile 
internaţionale din ultimele cinci ore au fost 
redirecţionate către Abuja, din cauza vremii. 

— Ah, făcu Hyacinth. Păi, noi nu am folosit această, 
ăă, modalitate de transport. Ne întoarcem la zero 
treizeci, pentru zbor, e bine? 

— Vreţi maşina şi paznicii? Nu i-am angajat pentru 
un drum în oraş, dar vor fi încântați de o asemenea 
misiune. 

— Cum i-ai găsit? se interesă Hyacinth. Există cumva 
vreo agenţie? 

Frank râse. 

— Îi poţi spune şi aşa. Tipii sunt din poliţia naţională. 
Aproximativ jumătate din forţele de ordine din Lagos 
pot fi angajate drept bodyguarzi, în timp ce jumătatea 
cealaltă stă în punctele de control din trafic, ca să 
stoarcă bani de la indivizii cu actele în neregulă, 
dornici să fie lăsaţi în pace. 

Hyacinth mimă un „oh”. 

— Nu-ţi face griji în privinţa maşinii sau a paznicilor. 
Ne descurcăm în stilul nostru. 

— Eu nu m-aş duce în oraş fără ei, sublinie Frank. 

Davy nu-l condamna fiindcă îşi făcea griji. De Lagosul 
propriu-zis îi despărţeau douăzeci şi doi de kilometri, 
ceea ce nu însemna că metropola nu se extinsese 
până spre aeroport - în zonă locuiau mai mulţi oameni 
decât în Los Angeles. 

Hyacinth clătină din cap. 

— Nu mergem în oraş. 

leşi din birou şi o luă spre avion, mergând pe lângă 
şirul de compartimente. 

— În partea aia nu e nici-o ieşire, spuse Frank, 
fixându-i cu privirea din cadrul uşii, dar ea îi ignoră 
comentariul. 

Îşi schimbă direcţia, o dată şi încă o dată, ca să 
ajungă în spatele celui mai mare dintre cele trei 
elicoptere, unde se uită peste umăr la Davy. 

— OK? 

— Lasă-mă să memorez locul. 

Davy trase în piept aerul încărcat de mireasma 
florilor tropicale, de mirosul combustibilului de avion şi 
de izul îndepărtat al gunoiului în putrefacție. 

— OK. 

O ridică din spate şi ea profită de ocazie ca să-şi 
frece fesele de şoldurile lui. Davy sări în pătrat - în 
camera lui din vilă - şi o împinse într-o parte. 

Ea făcu un pas împleticit înainte, îşi regăsi echilibrul, 
apoi se întoarse şi aruncă o privire către şliţul 
pantalonilor lui. 

— Ai ceva în buzunar? 

Davy sări pe lângă ea, având drept destinaţie uşa pe 
care o deschise. 

— Ar trebui să ne-odihnim amândoi dacă trebuie să 
ne întoarcem peste trei ore. 

Hyacinth ridică din sprâncene şi se apropie de el 
agale. 

— Da, fireşte, am putea să ne lungim aici pentru o 
vreme. 

Davy se gândi să sară cu ea jos, în sufragerie, şi să 
revină apoi imediat în cameră, de unul singur, dar uşa 
nu putea fi încuiată. Oftă. 

— Lasă-mă-n pace. Te rog, adăugă, după câteva 
secunde. 

Ea îşi ridică mâna şi şi-o lipi de pieptul lui, chiar 

deasupra cicatricei, apoi îi netezi cămaşa cu vârfurile 
degetelor. 

— Sau sar cu tine înapoi în Lagos şi te las s-aştepţi în 
aeroport. 

Ceea ce avu efect asupra ei. 

— Nu poţi. Cheile sunt scoase din funcţiune. 

El clătină din cap. 

— Minţi. N-ai luat legătura cu echipa. N-ai auzit 
buletinul meteo înaintea mea. N-aveai cum să-ţi 
plănuieşti mişcările în avans. Au fost prea mulţi factori 
dinamici. 

— Ai dreptate. Aş face bine să mă ocup de asta. 
Scoase un telefon mobil din poşetă şi apăsă o tastă. 
Scuză-mă. 

Şi plecă. 

Davy se gândi să se teleporteze în Nigeria, înainte de 
a apuca ea să comunice cu echipa, dar la ce i-ar fi 
folosit? Aveau să dezactiveze cheile imediat ce intrau 
în legătură cu Hyacinth, silindu-l să se întoarcă înapoi, 
în vilă. 

Mai aşteaptă. 

15 
„Nu fi prost, Padgett” 


Obrazul lui Millie se sprijinea amorţit pe piatră, cu o 
baltă de salivă încleiată pe bărbie. 

Scârbos. O şterse cu mâneca, apoi se uită la ceas. 
Zăcuse acolo zece minute şi se îndoia că s-ar mai fi 
trezit vreodată dacă n-ar fi plecat din apartament. 
Amorţeala  obrazului  dispăru, fiind înlocuită de 
usturime. Işi studie faţa în oglinda de lângă pat şi 
descoperi că se alese cu o zgârietură în momentul 
leşinului. 

Viata e de-a dreptul prea interesantă. Îşi puse o 
pereche de blugi curaţi şi un tricou închis la culoare, 
pantofi sport fără şosete şi jacheta de piele a lui Davy, 
şi ea de culoare închisă. Inşfăcă apoi binoclul şi se 
teleportă în Stillwater, dar nu în apartament. Îşi făcu 
apariţia la un cvartal distanţă, lângă caruselul din parc. 
Lumina unui felinar de pe terenul de joacă arunca 
peste iarba uscată şi peste ţărână umbre reliefate, 
prelungi. 

Rămase o clipă nemişcată, ascultând şi rotindu-şi 
privirea fără grabă. Un câine grăbit se opri ca să 
stropească stâlpul unui semafor, apoi îşi continuă 
drumul alergând. Millie auzea maşinile de pe străzile 
din preajmă şi vedea lumina farurilor din depărtare 
reflectată de clădiri. 

Pătrunse printre copacii care mărgineau parcul şi 
merse de-a lungul gardului din plasă de sârmă care îl 
despărţea de un magazin cu program prelungit şi de 
partea din spate a cvartalului în care locuia. Sări de 

partea cealaltă a gardului, apoi pe acoperişul 
benzinăriei. Fațada amplă era scăldată în lumina 
strălucitoare a felinarelor şi a afişajelor de deasupra 
pompelor, lăsând pietrişul şi smoala de pe acoperiş 
într-un întuneric dens. Millie îşi duse binoclul la ochi şi 
inspectă cele două laturi ale apartamentului din raza ei 
vizuală. 

Putea să desluşească intrarea în garaj, dar nu şi 
intrarea principală a casei, către care ducea aleea din 
faţă. Sub ochii ei îşi făcu apariţia o camionetă, dar o 
recunoscu, era a uneia dintre familiile de la parter. 

Se duse cu gândul la gazul din apartament. Oare ce 
folosiseră? Existau anestezice gazoase, despre care 
însă nu ştia mare lucra Doarcă multe inhibă respirația. 
Administrarea lor e riscantă dacă nu supraveghezi totul 
cu mare atenţie. Spera că aveau oameni în apropiere 
Şi un soi de senzori de mişcare. 

Cum au reuşit să iasă după ce au lipit banda izo- 
latoare pe interiorul uşii? Gradul de etanşare a 
apartamentului era rezonabil. Pereţi şi tavan din rigips 
cu bandă izolatoare la îmbinări, podea din placaj, 
acoperită cu mochetă sau cu dale. Davy se străduise 
să evite problemele pe care le aveau vecinii cu 
gândacii astupând cu polistiren expandat zona umedă 
a peretelui prin care pătrundeau ţevile. Prin urmare, nu 
mai rămâneau decât uşa către coridor, ferestrele, 
şemineul şi uşa glisantă a balconului. Ferestrele erau 
etanşe, aveau geam dublu şi garnituri de cauciuc. 

Dădu din cap către sine însăşi. Ușa către curtea 
interioară. Uşa aia glisantă se închidea ermetic - 
indivizii se asiguraseră că toate ferestrele erau închise, 
etanşaseră uşa din faţă şi şemineul şi ieşiseră prin 
balcon. 

Sări înapoi, între copaci, şi ocoli pe departe cvartalul. 
La două străzi distanţă de apartamentul ei exista un 
arbore care îi stârnise dintotdeauna curiozitatea. 
Cândva, la vremea când era desfrunzit, văzuse că 
susţinea o căsuţă în care se jucau o fetiţă şi un băieţel 
mai mic decât ea. Frunzişul o ascundea, dar acum abia 
înmugurise. Millie găsi curtea în care se afla şi, după 
câteva încercări, reuşi să sară în copac, pe crengi din 
ce în ce mai apropiate de vârf, ajungând în cele din 
urmă pe mica platformă de lemn, după ce se căţărase 
peste balustrada joasă. 

Se ghemui, cu spatele rezemat de trunchi, gândindu- 
se că astfel silueta n-avea să i se profileze pe fundalul 
luminilor oraşului, cel puţin nu din perspectiva oferită 
de locuința ei. Işi  focaliză  binoclul asupra 
apartamentului şi se încruntă. Draperiile erau trase şi 
în spatele lor părea să fie întuneric. Se întrebă, oftând, 
dacă răpitorii ştiau că li se declanşase capcana. 

Dacă aş fi instalat-o eu, aş fi monitorizat locul cu 
camere de supraveghere în infraroşu. 

Poate nu era necesar să facă verificări la faţa locului. 

Zări o licărire în beznă - nu o lumină, ceva ca o 
mişcare firavă a draperiilor albe. Crezu că i se păruse, 
dar văzu din nou draperia încreţindu-se, trasă într-o 
parte, apoi între ea şi uşa de sticlă apăru o siluetă. 
Lumina reflectată fâlfâi pe uşa deschisă şi apoi închisă 
în grabă. Pe balcon era destul de întuneric, dar Millie îşi 
dădu seama că omul care ieşise avea toată faţa 
acoperită de un aparat de respiraţie de tipul celor din 
dotarea pompierilor, conectat la un tub de oxigen prins 
pe spate. 

Pentru o clipă crezu că era într-adevăr un pompier, 
probabil din echipa de protecţie împotriva substanţelor 

periculoase a oraşului. Da, vezi să nu. Unde sunt 
reflectoarele? Maşinile? Gloata de gură-cască ținută la 
distanță de poliție? 

Omul îşi împinse masca spre creştet, cu furtunul de 
alimentare reliefându-se, proeminent, în faţa şi în josul 
capului, ca trompa unui elefant. Când se aplecă, 
privind cu atenţie în jos, peste balustradă, şi îşi roti 
capul în stânga şi în dreapta, lumina felinarului din 
colţul străzii îi căzu pe faţă. 

Millie strânse din ochi, surprinsă. Ce caută ăsta aici? 
Era Călugărul, Padgett, tipul care împuşcase un agent 
FBI în timp ce fugea din locul unde încercaseră s-o 
răpească. Ei, aici nu suntem în D.C. Probabil că FBl-ul 
nu piaptănă cartierul cu aceeaşi rigurozitate. 

Avu o senzaţie stranie în zona gurii şi îşi dădu seama 
că-şi îndepărtase buzele de dinţii care scrâşneau. Nu 
putea să uite ziua în care o hărţuise Padgett prin 
National Gallery. 

Se aştepta să-l vadă coborând, sărind în iarba de 

dedesubt, dar el întinse braţele în sus, vrând să se 
caţere pe balconul de deasupra - de la etajul al doilea. 
Se chinuia s-o facă, şi ea se gândi că-l stânjenea tubul 
de oxigen. 
_ Probabil c-o să cadă, îşi spuse, cu o vagă speranţă. 
Işi ţuguie buzele şi studie apartamentul de deasupra. 
Pe balcon nu se vedea nimeni şi uşa era complet 
închisă. Poate-l/ ajut cumva să pice jos. 

Padgett făcu mai multe încercări înainte de a reuşi să 
pună un picior pe marginea balconului dorit. Se trase 
în sus şi tocmai reuşise să se ridice în picioare pe 
margine, cu mâinile pe balustradă, când Millie îşi făcu 
apariţia pe balcon şi îi ţipă chiar sub nas. 

Padgett se trase înapoi, o reacţie destul de firească 

pentru cineva care se confruntă pe neaşteptate cu o 
persoană gălăgioasă, apărută în faţa sa din senin, dar 
probabil n-ar fi căzut dacă nu l-ar fi tras în jos 
greutatea echipamentului de respirat. Se răsuci când i 
se desprinseră mâinile de balustradă, iar Millie îşi simţi 
stomacul zvâcnind când conştientiză brusc care ar fi 
putut fi consecinţele aterizării lui pe spate, cu 
rezervorul de oxigen sub coloana vertebrală. 

Din fericire, Padgett se răsuci din nou în aer, reuşind 
să ajungă cu faţa spre exterior şi să rămână în poziţie 
verticală, însă impactul său cu pământul sună destul 
de urât. 

Millie se întoarse şi se uită în apartament prin uşa 
glisantă de sticlă. Lângă perete strălucea ceva, 
probabil ecranul luminos al unui televizor sau al unui 
monitor, dar înăuntru nu părea să fie nimeni. Dacă ar fi 
avut un partener, l-ar fi ajutat să se cațere, nu-i aşa? 

Sări pe pământ, în felul ei, în felul lui Davy - nu ca 
Padgett. Acolo era întuneric, un gard viu înalt bloca 
lumina felinarului îndepărtat, care cădea pe balconul 
de deasupra. 

Deşi reuşise să evite aterizarea pe rezervorul de 
oxigen, greutatea acestuia îl strivise pe Padgett de 
pământ. Stătea cu gura deschisă, încordându-se ca să 
respire, dar nu putea să tragă aer în plămâni. Millie se 
simţi copleşită de un imens sentiment de vinovăţie şi 
speră că izbitura nu făcuse nimic mai mult decât să-i 
taie respiraţia. Îşi imagină un plămân perforat de 
coaste rupte, sau căile respiratorii obturate de traheea 
strivită. 

Ezita, întrebându-se cum să-l ajute să respire, când 
ochii bărbatului se pironiră asupra ei. Cu gura încă 
deschisă, mâna dreaptă îi traversă încet stomacul, 

către pistolul din tocul de la centură. Amintirea 
agentului FBI împuşcat de Padgett fulgeră prin mintea 
lui Millie când se apropie de el, repezindu-şi piciorul 
către mâna întinsă. Rată, dar îl nimeri cu vârful 
pantofului în stomac şi, când Padgett se îndoi de 
mijloc, arma pe jumătate ieşită din toc îi căzu pe 
pământ. 

Lovitura în abdomen nu numai că-l dezarmă, ci, după 
toate aparențele, îi şi repuse diafragma în funcţiune. 
Respirația lui de peşte pe uscat se schimbă într-un 
horcăit greoi, astmatic, care părea să-i pompeze aerul 
în şi din plămâni. Millie se repezi şi luă arma, un pistol 
automat butucănos, apoi se retrase destul de mult ca 
să nu poată fi atinsă. Îşi coborî privirea la revolver şi se 
înfioră. Nici măcar nu ştia unde e siguranţa, sau dacă 
era armat, sau încărcat. 

Aș putea să-l lovesc în cap cu ăsta. Se uită iarăşi la 
Padgett. Ochii i se obişnuiră cu întunericul şi desluşi o 
pereche de cătuşe agăţate de cureaua lui. Sperând din 
nou că n-avea coaste rupte, îl ocoli şi-l trânti cu faţa în 
jos, aplecându-se peste rezervorul de oxigen. Bărbatul 
încercă să se împotrivească şi ea îi înfipse ţeava 
pistolului în ceafă. 

— Nu fi prost, Padgett. 

N-avea de gând să-i spună că degetul ei nu era 
nicidecum în apropiere de trăgaci. 

Odată ce simţi atingerea armei, Padgett încremeni şi 
ea îi pescui cătuşele de sub şold. Cel puţin pe astea 
ştia cum să le folosească. In timpul facultăţii făcuse 
practică într-o închisoare  districtuală - evaluări 
psihiatrice ale deţinuţilor proaspăt sosiți. Manevrarea 
cătuşelor nu se număra printre îndatoririle studenţilor, 
dar paznicii le arătaseră ce era de făcut în cazuri de 


282 


urgenţă şi îi lăsaseră să se joace cu ele. Odată ce 
imobiliză braţele lui Padgett la spate, încuie cătuşele 
de două ori, cu cheia găsită în buzunarul lui. 

Dar n-avea încă senzaţia că deţine controlul. 
Individul cunoştea probabil o mulţime de metode prin 
care să răstoarne situaţia în favoarea lui, în ciuda 
cătuşelor, aşa că îi trase cureaua din găicile 
pantalonilor şi îi legă gleznele cu ea. 

Acum e mai bine. 

Era surprinsă fiindcă nu-i deranjase niciun vecin 
curios să afle ce era cu zgomotele - ţipătul ei şi 
bufnitura cu care izbise Padgett pământul. Ferestrele 
celui mai apropiat apartament erau luminate, dar prin 
geamul închis se auzeau urletele unui televizor. Ah. 

Însă ar fi putut fi surprinşi în orice clipă. 

Îi scoase tubul de oxigen. Din cauza cătuşelor, fu 
nevoită să dezlege complet curelele cu care era agăţat 
de umeri şi să desfacă apoi centura care îl fixa în jurul 
taliei. Sări în Cuib, unde lăsă pe pat rezervorul şi 
masca. După ce se gândi câteva secunde, abandonă şi 
arma pe frigiderul cu propan. 

Ce vreau să fac cu Padgett? Se gândi să-l lase în D.C. 
şi să cheme FBl-ul, dar nu era sigură că asta ar fi 
ajutat-o să-l aducă pe Davy acasă. FBl-ul nu putea face 
anumite lucruri când interoga un prizonier. Bineînţeles 
că legea nu-i permitea nimănui să le săvârşească, dar 
în momentul acela Millie era dispusă s-o încalce - deşi 
se îndoia că era în stare să facă pe cineva să sufere. 

Ei bine, nu era sigură nici că dorea să se lupte cu 
rănitul domn Padgett, cu toate că îi legase şi mâinile, şi 
picioarele. Îşi aduse aminte de inhalatorul pe care-l 
avea în apartament. Minunat. 

Însă renunţă destul de repede la idee. Faţa lui 

Padgett era mai mare şi de o altă formă decât a ei şi, 
indiferent cât de tare ar fi strâns curelele măştii, tot n- 
ar fi fost etanşă. 

— OK, spuse, cu voce tare. Oricum, e mai bine să nu 
fiu nevoită să car o greutate. 

Sări înapoi la Padgett şi îl găsi târându-se pe peluză 
ca un şarpe. i 

Nu poate avea răni grave. Il apucă de cureaua din 
jurul gleznelor şi trase. 

El ţipă. 

Hait. Poate are. 

— Glezna? 

El se răsuci şi îşi dezgoli dinţii într-un rânjet. 

— O mică problemă cu genunchiul. Şi adăugă, 
aproape ca şi cum ideea i-ar fi venit cu întârziere: 
Căţea! 

Millie se uită în jur, să vadă dacă reacţionase cineva 
la ţipătul lui. Nimeni, deocamdată. 

— Ei, Padgett. Ce limbaj! 

Se aplecă şi îl prinse de partea de sus a braţelor. Era 
prea voinic ca să-l poată ridica, dar îşi spuse că, dacă 
se putea ţine destul de bine de el... Respiră adânc de 
mai multe ori şi se teleportă în apartament. 

Padgett ţipă din nou când se văzu pe podeaua 
sufrageriei şi Millie nu fu sigură dacă o făcuse din 
cauza surprizei, sau dacă ea îi sucise din nou ge- 
nunchiul. Dar nici n-avea de gând să-şi deschidă gura 
ca să-l întrebe. 

Padgett o închise pe a lui aproape imediat şi Millie îşi 
dădu seama că-şi ţinea răsuflarea. Chiar şi fără să 
inspire, duhoarea aspră a anestezicului ajunsese în 
nările ei. Se îndoia că Padgett era capabil să-şi ţină 
respiraţia mult timp după ce urlase în felul ăla. li dădu 

drumul, lăsându-l să cadă pe o parte. 

Şi ea simţea nevoia să respire, dar nu ajunsese încă 
la disperare şi ştia ce avea de făcut. Işi întinse mâna 
peste Padgett şi îl izbi cu baza palmei sub stern, în 
acelaşi loc unde îl lovise mai înainte cu piciorul. Aerul 
ieşi din plămânii lui cu un icnet spasmodic şi captivul 
începu din nou să horcăie, apoi să tuşească. 

Millie sări în Cuib şi luă o gură lacomă de aer, dar 
anestezicul care se învârtejea în jurul ei era încă destul 
de puternic ca s-o ameţească. Se îndepărtă cu câţiva 
paşi de locul unde îşi făcuse apariţia înainte de a 
inspira din nou. 

Așadar, cât oxigen o mai fi în apartament? Oare 
Padgett înlocuise tot aerul sau îl lăsase să se amestece 
cu anestezicul? Îl voia inconştient, nu mort. 

Se uită la ceas. Când intrase în apartament fără să 
ştie de prezenţa gazului, fusese nevoie de mai puţin de 
un minut ca să-şi piardă cunoştinţa. Aştept trei. 

Sări în groapa pentru înot. Sau cel puţin aşa îi plăcea 
ei s-o numească. Se afla la câţiva kilometri depărtare 
de Cuib şi era o prăpastie adâncă, în fundul căreia se 
formase un lac alimentat de izvoare, cu o insuliţă în 
mijloc. La început de august, când soarele izbeşte El 
Solitario ca un ciocan de forjă, Davy o teleporta acolo, 
pentru o partidă de înot. Apa era rece şi limpede, 
indiferent cât de dogoritor ar fi fost soarele după- 
amiezii. 

Davy avea sentimente contradictorii în privinţa 
înotului în prăpastie. Mai întâi o folosise drept loc de 
detenţie pentru nişte pirați ai aerului. Unul avusese 
asupra lui o bombă şi sărise în aer, făcându-se bucăţi, 
pe care Davy le înlăturase cu mare greutate. Mai 
târziu, îi întemniţase pe insulă pe Brian Cox şi pe 

Rashid Matar, omul care îi omorâse mama. Şi tot acolo 
îl înfruntase, în cele din urmă, pe tatăl său. 

Însă toate acestea se întâmplaseră cu zece ani în 
urmă şi de-atunci se scurseseră de asemenea multe 
după-amiezi minunate de vară, în care înotaseră goi, 
făcând lucruri care aveau prea puţine în comun cu 
înotul şi ţineau întru totul de goliciunea lor. 

In prăpastie era frig şi întuneric, căci pereţii înalţi de 
stâncă ascundeau lumina lunii. Se auzea vântul bătând 
deasupra, şuierând printre bolovanii de pe marginea 
gropii, dar acolo, jos, aerul era neclintit. Stelele îi 
străluceau, reci, exact deasupra capului, iar pe buza 
vestică a hăului se aşternea lumina argintie a lunii, 
însă jos, în adâncuri, era ca într-un poem al lui Henley: 


leşind din noaptea care mă cuprinde 
Neagră ca o genune între un stâlp şi altul. 


Respiră de câteva ori adânc, umplându-şi plămânii 
cu aer, apoi îşi ţinu respiraţia şi se întoarse în 
apartament, la Padgett. Era inert, cu gura flască, cu 
saliva prelingându-i-se pe obraz. Il duse pe insuliţa din 
prăpastie, unde îi goli buzunarele şi îl percheziţionă, 
folosindu-se de o lanternă. Găsi un pistol automat mai 
subţire într-un al doilea toc ascuns sub curea, în 
dreptul şalelor. Rămase cu ochii la armă de parcă ar fi 
putut s-o muşte, apoi îl percheziţionă pe Padgett încă o 
dată înainte de a-i scoate cătuşele. 

La lumina lanternei, zăcând cu falca inertă pe nisipul 
rece, arăta jalnic. 

II înveli cu un sac de dormit vechi. Oh, bine. Dacă nu 
rezolv nimic, îl pot da oricând pe mâna FBl-ului. 

Odată întoarsă în Cuib, îşi examină captura plescăind 

zgomotos din buze. 

— P-rădându-l P-e P-adgett P-ăşeşti P-e P-osibila P- 
otecă spre... spre... Ei bine, indicii şi alte rahaturi. 

Buzunarele lui adăposteau un cuţit cu lamă zimţată, 
bine ascuţită; un set de chei, printre care una de la 
Enterprise Rent-A-Car, o alta de yală Schlage, de tipul 
celor montate de obicei la uşile din complexul de 
apartamente în care locuia ea, şi cheia cătuşelor, de 
care se folosise deja; şase sute şaptesprezece dolari 
bani gheaţă, prinşi laolaltă cu o clamă specială; 
monede de diverse valori, însumând şaizeci şi trei de 
cenți, şi un portofel subţire de piele, unde găsi un 
permis de conducere valabil în Marea Britanie, cu 
fotografia lui Padgett, dar nu şi cu numele lui, un card 
de credit American Express, unul bancar şi unul pentru 
asigurarea de sănătate. Toate cardurile purtau numele 
unui oarecare Robert Maurice Burke. 

Ei, Padgett, probabil că şi eu m-aş fi ferit să-mi 
folosesc numele adevărat dacă aş fi împuşcat un agent 
FBI. 

Dădu şi de un telefon mobil, cu trei numere 
înregistrate la apeluri recente şi nimic în agendă. 

Două dintre cele trei numerele aveau codul zonal 
405, care caracteriza, printre altele, şi numerele din 
Stillwater, dar nu recunoscu codurile centralelor 
telefonice. Pe de altă parte, 405 se regăsea şi în 
numerele din Oklahoma City. Codul zonal al primului 
număr era 508. 

Unde l-am mai văzut, de curând? 

Se grăbi să se întoarcă în locul unde îşi lăsase 
hainele murdare la întoarcerea din staţiunea Zece mii 
de valuri. Bileţelul adeziv de culoare galbenă luat din 
servieta de la Bochstettler & Associates îi rămăsese în 

buzunarul din faţă al blugilor. Codul zonal era tot 508. 
De fapt, cele două numere aveau acelaşi cod zonal şi 
acelaşi cod de centrală telefonică. 

Pe Coasta de Est era trecut de miezul nopţii. Căscă şi 
se gândi la Padgett, întins pe nisipul rece. Odată ce 
avea să dispară efectul anestezicului, fapt care 
probabil se petrecuse deja, n-avea să se simtă 
nicidecum în largul lui. Şi, dacă era într-adevăr rănit la 
genunchi, n-avea să adoarmă cu uşurinţă. 

Perfect. 

Strânse din ochi, uluită de ea însăşi. N-aş fi crezut că 
pot fi atât de afurisită. 

Dar probabil că era, fiindcă adormi la câteva minute 
după ce-şi pusese capul pe pernă, fără să se mai 
gândească nici-o clipă la necazurile lui Padgett. 

In zorii zilei următoare, verifică în grabă starea 
prizonierului, privindu-l cu binoclul de sus, de pe buza 
prăpastiei. Cândva, în timpul nopţii, reuşise să se mişte 
atât cât era necesar ca să intre în sacul de dormit şi 
să-i închidă fermoarul. Cu toate că pe insula nisipoasă 
nu ajungea decât o lumină săracă, reflectată, Millie 
reuşi în cele din urmă să constate că, deşi ochii lui 
Padgett erau închişi, sacul de dormit se ridica şi cobora 
în ritmul respirației sale. 

Răsuflă uşurată şi duse binoclul înapoi în Cuib. 

Făcu următoarea escală într-un internet-cafe din 
partea de sus a Manhattanului de Vest, unde, ca 
urmare a unei căutări după codul zonal şi după 
centrala telefonică, descoperi că numerele memorate 
pe celular erau din Edgartown, Massachusetts. De pe 
un site web cartografic află că Edgartown era un oraş 
de pe insula Martha's Vineyard. Oh, da. Am fost odată 
acolo împreună cu Davy, la plimbare cu bicicletele. Am 

mâncat moluşte prăjite, stând în aerul jilav dintr-o 
baracă pe nume, ăă, The Bite. Care era în Menemsha, 
în partea opusă a insulei. 

Mări perspectiva imaginii până când atât Cape Cod, 
Nantucket, cât şi o porţiune considerabilă din partea 
continentală a statului Massachusetts şi Rhode Island 
deveniră vizibile. Ambele ambulante au fost 
abandonate în Noua Anglie. Una la Aeroportul Logan 
din Boston. Cealaltă în Rhode Island. Adică la numai 
câteva ore distanţă de Martha's Vineyard, deşi trebuia 
să ţină cont că între insulă şi continent se circula cu 
feribotul. Insă era posibil să fi apelat la o ambarcaţiune 
sau la un avion particular. Sau l-au îndesat într-un 
portbagaj. 

Fiindcă măcar unul dintre numerele de telefon i-ar fi 
putut aparţine unei companii, le căută după toate cele 
zece cifre. Nu reuşi să afle nimic despre cel memorat 
pe celularul lui Padgett, însă celălalt, notat pe bileţelul 
galben, era al Clubului de Golf din Edgartown. Se uită 
încă o dată la bucăţica de hârtie adezivă: „cge op 2.IX 
2:30”. CGE - Clubul de Golf Edgartown. Tatăl ei jucase 
golf. OP - Ora Partidei? Două şi jumătate după-amiaza, 
în data de 2 septembrie. 

Simţi împunsătura dezamăgirii. O partidă de golf 
care se desfăşurase cu opt luni în urmă. De ce ar fi 
trebuit să aibă vreo semnificaţie? 

Dacă n-ai decât paie, le numeri. 

Sună din D.C., de pe telefonul ei mobil. 

Primi drept răspuns un mesaj vocal înregistrat, care 
o anunţa că nu se aflau în sezonul de golf, că acesta 
reîncepea după 1 iunie, precum şi că, datorită faptului 
că terenul era rezervat numai pentru membrii clubului, 
oaspeţii trebuiau să fie însoţiţi de o persoană care 


289 


deţinea această calitate. Apoi i se oferi posibilitatea să 
discute cu managerul clubului, după apăsarea tastei 
unu. 

— Aici Tom. 

— Bună ziua, mă numesc Nancy Burquist. Sunt 
asistent contabil, mă ocup de impozitele domnului 
Kelledge. 

— Şi cine e acest domn Kelledge? 

Tom vorbea cu accentul specific yankeilor din 
Vineyard. Un accent pe care Millie nu-l mai auzise de 
ani de zile, dar pe care îl recunoscu imediat. 

— Domnul Kelledge este directorul executiv al firmei 
Bochstettler & Associates, din Washington D.C. Mă 
străduiesc să pun la punct câteva dintre rapoartele 
sale de cheltuieli. Oftă zgomotos. E auditat de fisc. 

Interlocutorul păru nedumerit şi oarecum agasat. 

— Şi ce legătură are povestea asta cu Clubul de Golf 
Edgartown, domnişoară? 

— Se pare că a jucat golf la dumneavoastră. Sunt în 
posesia unui document care atestă că a fost invitat la o 
partidă anul trecut, pe data de 2 septembrie, la ora 
două treizeci după-amiaza. Nu ştiu dacă păstraţi 
înregistrări atât de vechi, dar trebuie să aflu cu cine a 
jucat, pentru ca şeful meu să-i poată prezenta 
agentului de audit o dovadă a plăţii taxei de joc şi a 
chiriei pentru maşinuţa de golf. 

— Ei, asta aş putea să aflu. N-o să apară pe numele 
domnului Kelledge, sunt sigur că nu e membru. Puteţi 
aştepta câteva minute? Trebuie să scot bibliorafturile 
de anul trecut din dulap. g 

— Aştept oricât e necesar. Imi faceți realmente o 
favoare. 

Tom reveni în două minute. 

— Sunteţi norocoasă. Am aruncat deja prima 
jumătate a dosarelor de anul trecut. Pe 2 septembrie 
aţi spus? 

— Da. La ora două şi jumătate. 

Îl auzi întorcând paginile. 

— Asta e. Două şi jumătate - un grup de patru 
persoane. Simons. Oh, Doamne. Domnul Simons. 
Domnul Lawrence Simons. 

— Numele nu mi-e cunoscut. 

— Aă. Vocea lui Tom se schimbă, deveni mai 
vibrantă, mai jovială. Ah, am greşit. Asta a fost la trei 
treizeci. La două treizeci e Jones. Hmm. Habar n-am 
care dintre ei, sunt mulţi în club. 

Millie se încruntă. 

— Mi-aţi putea trimite pagina prin fax? 

Vocea lui Tom îşi pierdu jovialitatea. 

— Din păcate, nu. Ar fi trebuit să-mi aduc aminte că 
dezvăluirea acestor informaţii contravine politicii 
clubului. Violează intimitatea membrilor. Va trebui să-l 
întrebaţi pur şi simplu pe domnul Kellog despre ce 
domn Jones e vorba. 

— Kelledge. 

— Nu contează. Suntem foarte ocupați. La revedere. 

Închise fără să-i aştepte replica. 

Millie reveni în Cuib şi căută în arhiva de casete un 
loc de salt în Edgartown, dar cel mai apropiat pe care 
reuşi să-l găsească era în faţa restaurantului The Bite 
din minusculul oraş Menemsha, aflat în capătul opus al 
insulei, aproape la cea mai mare distanţă posibilă faţă 
de Edgartown. Se întoarse în Manhattan şi plăti pentru 
un timp mai îndelungat de utilizare a computerului. 
Găsi pe Internet sute de Lawrence Simons, dar, când 
adăugă la criteriile de căutare „Martha's Vineyard” sau 

„Edgartown”, nu mai obţinu niciun rezultat. 

Insă e vorba de o insulă. Cât de mare ar putea fi 
distanța? 

Află cu ajutorul MapQuést - 24,57 kilometri. 

leşi din cafeneaua Internet şi intră în magazinul 
alimentar de după colţ, de unde cumpără cafea şi un 
sendviş cu şuncă şi ouă, apoi sări în Texasul de Vest. 
Padgett se trezise. Stătea la marginea lacului, înfăşurat 
în sacul de dormit, cu un picior gol ieşit în afară şi 
întins în apa care îl cuprindea până mai sus de 
genunchi. 

Millie se înfioră. Probabil era rece ca gheaţa, îşi 
aduse binoclul din Cuib. Genunchiul era cu siguranţă 
umflat, chiar şi fără distorsiunea imaginii refractate de 
suprafaţa apei. Se întoarse să pună binoclul la locul lui 
şi luă în schimb un flacon de ibuprofen. 

Sări jos, pe insulă, la trei metri buni în spatele lui 
Padgett, unde lăsă fără zgomot cafeaua şi pachetul. Se 
teleportă înapoi, pe marginea prăpastiei, aprecie 
distanţa şi aruncă jos ibuprofenul. Flaconul căzu în lac, 
la vreo jumătate de metru în faţa lui Padgett, 
împroşcându-i cu apă cămaşa şi faţa. 

El sări ca ars şi înjură când propriul său picior îi 
aruncă apă în poală. Se uită în sus, dar Millie se 
teleportase de cealaltă parte a hăului şi îl privea prin 
golul dintre două stânci. 

Padgett scosese flaconul din apă şi tocmai citea cu 
atenţie eticheta. Işi răsturnă câteva pastile în palmă şi 
le mirosi. Sfărâmă una între două pietre, transformând- 
o într-o pulbere pe care o gustă de pe vârful umezit al 
degetului. 

Millie aruncă acum o piatră, care căzu cu un zgomot 
înfundat în spatele lui, la mică distanţă de cana din 

styrofoam cu cafea şi de sendvişul împachetat în 
staniol. 

Capul lui Padgett zvâcni într-acolo, iar mâna i se 
întinse către o piatră de alături, de dimensiunile unui 
pumn. În prima clipă, Millie nu fu sigură că observase 
mâncarea, dar el se grăbi apoi să se îndrepte cu 
prudenţă într-acolo, folosindu-se de mâini şi de piciorul 
sănătos, aşa că se declară mulţumită. 

Pe Martha's Vineyard, restaurantul The Bite era 
închis în extrasezon, iar vântul şuiera pe Basin Road, 
trecând prin puloverul ei şi prin cămaşa cu mâneci 
lungi, încheiată până-n gât, de parcă nici n-ar fi existat. 
Temperatura depăşea cu siguranţă zero grade, se 
încurajă ea, însă aerul era umed şi aspru. Reveni 
acasă, să-şi ia jacheta de piele a lui Davy, mănuşi şi o 
căciulă. 

Odată reîntoarsă pe Martha's Vineyard, se urcă în 
autobuzul numărul 4, către West Tisbury. lar după 
sosirea la destinaţie avu de aşteptat aproape o oră 
până la plecarea autobuzului numărul 6, cursa spre 
Edgartown. 

Acolo vântul era mai puternic decât în Menemsha, 
bătea dinspre Nantucket Sound şi o izbea la fiecare 
pas. Dincolo de port, spre Chappaquiddick, se vedeau 
valuri de dimensiuni impresionante, spărgându-se de 
plaja din apropiere. Pe Water Street, unde se afla ea, 
vântul biciuitor pătrundea printre clădiri, purtând cu 
sine picături usturătoare de apă sărată. 

Îşi studie harta şi o porni spre interiorul insulei. 
Drumul până la Clubul de Golf Edgartown îi luă 
douăzeci de minute. Ar fi ajuns mai repede, dar 
mergea cu capul în piept ca să se apere de vântul 
turbat şi la un moment dat nu văzuse că trebuia să 

cotească, aşa că fusese nevoită să facă apoi cale- 
ntoarsă. După cum se aşteptase, clubul era închis şi 
încuiat, dar în depărtare îşi făcea de lucru un tractorist. 
Bău în uşă cu putere, apoi, văzând că nu primea 
răspuns, se uită pe fereastra largă ce dădea spre 
terenul de golf, după care sări înăuntru. 

Aș putea să revin la noapte, îşi spuse, dar se răz- 
gândi. Noaptea ar fi trebuit să folosească o lanternă 
sau să aprindă lumina şi ar fi atras atenţia într-o mult 
mai mare măsură. 

Găsi registrul cu evidenţa membrilor în biroul din 
spate, într-un dulap gri, pentru acte. Simons, Lawrence 
avea taxele achitate la zi şi îşi cumpărase calitatea de 
membru cu peste doisprezece ani în urmă, contra unei 
sume de două sute cincizeci de mii de dolari. Extrasele 
de cont lunare îi erau trimise la domiciliul din New 
York, dar adresa lui de pe insulă - membrii era obligaţi 
să aibă o locuinţă pe Vineyard - era Driftwood Hali, 
Great Pond Lane. O descoperi pe o lista de adrese din 
Edgartown, dar nu găsi strada şi pe mica ei hartă. Nu 
exista niciun număr local de telefon, dar îl copie, odată 
cu adresa, pe cel al locuinţei New York, al cărui cod 
zonal era 212 - Manhattan - şi puse totul la loc, aşa 
cum fusese. 

Se uită cu atenţie pe fereastră. Tractoristul venea 
spre ea. Se gândi la vântul necruţător care se 
învârtejea pe Water Street, printre restaurante şi 
vechile vile cenuşii cu alb ale căpitanilor de baleniere, 
şi sări. 


— E jos, lângă South Beach, spuse englezoaica 
expatriată care îi servea ceaiul în restaurantul David 
Ryan. 

Sala elegantă de mese de la etaj era încă închisă, 
dar bodega de la parter era călduroasă şi ferită de 
vânt, iar chelneriţă îi aduse ceai Earl Grey într-un 
ceainic bine încălzit. 

— Se află la vest de Winnetu, hotelul mare, de 
agrement. Pe-acolo sunt ceva case scumpe. Vreau să 
spun că sunt scumpe chiar şi faţă de preţurile de pe 
Vineyard. 

— Şi de ce nu apare pe harta mea? 

Femeia se aplecă peste coala de hârtie şi lovi uşor cu 
degetul într-o linie îndreptată spre țărm. 

— Uite-o aici. Asta, cu marcajul „drum privat”, cu 
toate că de-a lungul lui se înşiră câteva clădiri. Dar 
pompierii au insistat să i se dea un nume, ca să ştie 
unde să meargă. 

Millie cuprinse cana cu ceai în palme. 

— E departe? 

— De aici? La vreo cinci sau şase kilometri. Darnue 
indicat să vă duceţi acolo fără o invitaţie - locul e 
împrejmuit şi au oamenii lor de pază. 

Locuitorii din zonă ţin la intimitatea lor. Mai doriţi apă 
caldă? 


În Manhattan, vântul şi frigul nu erau atât 
necruțătoare şi Millie, încălzită de ceai şi mulţumitor de 
sătulă după un sendviş cu pâine italienească 
bruschetta şi biftec, încetă în sfârşit să tremure. Intră 
într-un internet-cafe, nu mai mult decât era necesar ca 
să trimită un e-mail către şobolan8765: 


CINE E LAWRENCE SIMONS? 


Traversă Central Park, în drum spre East Side. 

Adresa la care se trimiteau facturile lui Simons era 
East, numărul 83 - între Madison Street şi clădirea 
masivă a Muzeului Metropolitan de Artă. Era o casă de 
oraş, cu trei etaje, cu faţada de piatră cenuşie, cu 
grilaje din fier forjat la ferestre şi camere de 
supraveghere. Millie înghiţi dureros în sec şi merse mai 
departe. Clădirea era de trei ori mai lată decât 
construcţiile din jur şi avea două uşi de garaj la nivelul 
străzii. 

Aproape că se aştepta să vadă acele uşi ridicându-se 
pentru ca dinăuntru să se reverse detaşamente de 
soldaţi imperiali din Războiul Stelelor, în armurile lor 
albe. 

Dădu colţul spre sud, pe Madison, fără să se uite în 
urmă. Nu-şi făcea griji din cauza camerelor de luat 
vederi. Fiindcă muzeul se afla la mică distanţă, pe 
aceeaşi stradă, pe lângă clădire treceau probabil mii 
de oameni. Şi spera că aşa, cu părul blond şi tuns 
scurt, nu semăna câtuşi de puţin cu acea Millie 
Harrison-Rice care fusese urmărită în celălalt muzeu. 

Ajunse la numărul 81 şi se uită spre vest, stând cu 
spatele la muzeu. După experienţa de la National 
Gallery, nu avea să mai privească niciodată un muzeu 
de artă cu aceiaşi ochi. Era surprinzător, dar nu toate 
asocierile care i se formau în gând erau negative. 
Mulțumită imaginației ei (şi lucrărilor maeştrilor) 
dobândise o armată de aliaţi. Şi învățase ceva despre 
resursele ei interioare. 

Și oare ce-ar face aliații mei în ceea ce-l priveşte pe 
un oarecare domn Lawrence Simons? 


La ora amiezii trecu să vadă ce făcea Padgett. 
Improvizase o vrilă cu coardă şi încerca să aprindă 

focul în vechea vatră încă înconjurată de pietre 
înnegrite. Măcar îşi face de lucru. Totuşi era îngrijorată 
din cauza lui. Probabil ajunsese să-l compătimească 
din pricina vânturilor neplăcut de reci de pe Vineyard, 
pe care abia le simţise pe pielea ei. 

Sări în Cuib, luă patru buşteni din grămada de lemne 
şi îi legă cu sfoară, alături de nişte ziare vechi şi de un 
aprinzător cu butan pentru şemineuri. Intoarsă lângă 
prăpastie, alese un loc aflat cu mult în spatele lui 
Padgett, sări jos, întinse pachetul la o lungime de braţ 
distanţă de corp şi îl lăsă să cadă în timp ce sărea 
înapoi. 

De sus, de pe margine, îl văzu pe Padgett întor- 
cându-se cu o tresărire şi cu o privire speriată când 
buştenii loviră pământul cu zgomot. 

Când îl controlă din nou, era ghemuit lângă foc. 

Un closet portabil şi un sul de hârtie igienică 
reprezentară următoarea ei livrare. După care îi aduse 
o pereche de cârje cumpărate de la un magazin cu 
articole de mâna a doua. Încheie cu un pui fript şi cu 
un bax de apă îmbuteliată. 

Aştepta întotdeauna un moment în care Padgett nu 
era în mişcare, lăsa obiectele jos, în spatele lui, la o 
anumită distanţă, şi pleca înainte de a fi observată. 

Bântuit, se gândi, studiindu-i faţa prin binoclu. Pare 
bântuit. 

Bun. 

16 
„Bun de mâncat” 


Era cea mai înfricoşătoare călătorie cu avionul făcută 
vreodată de Davy. 

Se întrebase cum aveau să rezolve problema. Nu lua 
în calcul existenţa altor două aparate de zbor, anume 
pentru chei, unul înainte şi celălalt în urma lor. In 
schimb, Hyacinth îi făcu semn să urce în avionul 
Cessna Grand Caravan şi, după ce îşi ocupă locul, îi 
încătuşă gleznele de picioarele scaunului din faţă şi 
ascunse cătuşele sub puloverul pe care-l scosese din 
geantă. 

Îl inundă o transpiraţie rece. Călătorise în numeroase 
zone îndepărtate, cu tot soiul de avioane de 
dimensiuni reduse, dar certitudinea că se putea 
teleporta imediat în eventualitatea unei prăbuşiri făcea 
ca totul să pară o simplă cursă printr-un parc de 
distracţii - o iluzie, nicidecum o manifestare reală a 
pericolului. 

— Romeo e imobilizat în spaţiu. Adu-i la bord, spuse 
Hyacinth printr-o staţie radio portabilă, după ce-şi 
pusese cheia cătuşelor în buzunar. 

Peste numai câteva minute, pe pista betonată se 
opriră alte două vehicule de teren. Coborâră doi 
bărbaţi, fiecare cu câte un rucsac în spate, şi se 
îndreptară spre avion. Frank, pilotul, care îşi făcea 
plimbarea în jurul aparatului de zbor, le ceru să-şi lase 
bagajul în compartimentul pentru marfă şi să se aşeze 
pe cele două scaune din faţă. 

— În spatele piloților. 

În avionul conceput pentru transporturi mixte, 
porţiunea din spate, rezervată pentru marfă, era 
izolată printr-o draperie de nailon de cealaltă, în care 
se găseau două scaune pentru piloţi şi alte şase pentru 
pasageri. 

Frank închise uşa compartimentului pentru bagaje şi 
ocoli avionul, oprindu-se lângă uşa pasagerilor. Se 
ghemui şi-i săltă jumătatea inferioară, cu tot cu scări. 

— Dacă vrei, te poţi instala pe locul copilotului, 
domnişoară Pope, spuse, înainte să închidă partea de 
sus. 

Ea acceptă şi înaintă printre scaune. Frank ocoli din 
nou aeronava şi se urcă pe uşa pilotului. 

Peste un sfert de oră erau în aer, deasupra întinderii 
întunecate a lagunei Lagos, înconjurată de lumini. 
Insula cu acelaşi nume părea în flăcări, şi apoi trecură 
de linia țărmului, survolând golful Benin. Se îndreptară 
spre sud-vest, către delta Nigerului, mărind altitudinea. 
Pe jumătate vizibilă cu puţin deasupra orizontului 
vestic, luna aşternea pe suprafaţa mării un deget 
prelung, sclipitor. 

Davy nu ajunsese niciodată în deltă. Mai fusese în 
Nigeria, dar numai în Lagos şi în capitala federală, 
Abuja. Sub o mie şase sute de metri, turbulenţele 
atmosferice erau puternice, însă avionul urcă deasupra 
lor, pe un nivel de un calm relativ. Aerul condiţionat 
reuşi în sfârşit să facă faţă umidității şi respiraţia lui 
Davy se linişti pe măsură ce se convingea că, pentru 
moment, moartea nu era un pericol iminent. 

Cincizeci şi cinci de minute mai târziu zburau iarăşi 
deasupra uscatului şi începeau coborârea. In scurt 
timp, turbulenţele se făcură din nou simţite şi Davy 
reîncepu să transpire. 

În faţa lor, delta ardea. Davy cunoştea explicaţia, dar 
priveliştea părea desprinsă din iad. Aterizară pe o 
întindere de asfalt luminată de una dintre flăcările de 
gaz. Urca spre cer, la câteva sute de metri distanţă de 
ei, ca un stâlp imens de foc, străpungând văzduhul 
până la o înălţime de optzeci de metri. Davy simţea 
căldura radiind prin sticla geamului. Frank aprinse 
luminile de aterizare, deşi nu avea cu adevărat nevoie 
de ele. Inversă pasul elicei imediat ce toate cele trei 
roţi începură să ruleze pe drumul accidentat, şi centura 
de siguranţă muşcă din pieptul lui Davy. 

Erau aşteptaţi. Pe iarba din apropierea mangrovelor 
stăteau trei automobile de teren, Toyota Land Cruiser. 
Frank trecu pe lângă ele, apoi inversă din nou pasul 
elicei şi scoase avionul de pe drum în marşarier. 

Davy se uită curios în spate. Zări apa de la baza 
mangrovelor şi se întrebă dacă Frank avea să meargă 
cu spatele până în mlaştină. Încercă să-şi aducă 
aminte cum erau poziţionate roţile trenului de 
aterizare. Ştia că aveau configuraţie de triciclu, dar nu 
reuşea să-şi amintească cât de aproape de coadă se 
aflau cele două din spate. 

Nu se temea că aveau să se înece. Apa nu putea fi 
chiar atât de adâncă şi mangrovele n-ar fi lăsat avionul 
să se scufunde. Şi, dacă scăpa de cătuşe, e/ n-avea 
nevoie de avion ca s-ajungă acasă. 

Motorul muri şi Frank se grăbi să oprească, apoi sări 
pe uşa pilotului şi se îndreptă spre maşinile de teren. 

Hyacinth se răsuci în scaun: 

— Veţi fi însoţiţi de câte doi paznici înarmaţi. 
Respectăm aranjamentul stabilit. 

Îşi ridică vocea aproape pană la intensitatea unui 
țipăt ca să acopere vuietul focului. 

Cei doi deținători ai cheilor îşi făcură loc pe lângă 
Davy, îşi pescuiră rucsacurile din compartimentul 
pentru bagaje şi deschiseră uşa. După ce cobori 
primul, Davy auzi un plescăit şi o înjurătură înăbuşită. 

— Atenţie. Ne-am oprit exact la marginea mlaştinii. 

Al doilea bărbat sări de pe ultima treaptă către bot, 
reuşind astfel să nu intre în noroi. Ocoliră amândoi 
avionul, ajungând lângă Frank şi lângă maşini. Pilotul 
le arătă fiecăruia câte un Land Cruiser şi ei se urcară. 
Ambele vehicule demarară, îndreptându-se în direcţii 
opuse. Lăsară în urmă, pe marginea drumului, nori de 
praf. 

Aici n-a plouat. 

Deja transpirat din cauza căldurii degajate de flacăra 
de gaz, Davy simţi un val de adrenalină. Dacă unul 
dintre cei doi ieşea din raza de acţiune a cheilor? El 
continua să fie încătuşat de avion. 

Hyacinth se apropie încet pe culoarul dintre scaune. | 
se aşeză călare în poală, cu pieptul lăsat către el. 

— E cald aici, nu? 

—  Întinzi cam tare coarda, domnişoară Pope, îi 
răspunse el, printre dinţii încleştaţi. 

— Şi coarda vibrează, făcu ea, cu o răsucire a 
şoldurilor. 

Dar se înduplecă şi se ridică în picioare, frecându-se 
de el, apoi îngenunche să-i descuie cătuşele. Davy sări 
în umbra aruncată de flacără în spatele maşinii de 
teren rămase, în afara razei vizuale a grupului de 
oameni de lângă uşa pentru pasageri a avionului. O 
văzu pe Hyacinth rotindu-şi brusc capul, în căutarea 
lui. leşi din umbră şi se sprijini de maşină. 

Femeia îl observă şi cobori pe scara avionului. El 
speră c-avea să calce în mlaştină, dar era foarte atentă 

şi făcu un mic salt înainte, până dincolo de noroi. Davy 
văzu acum că între roţile din spate şi mlaştină era o 
distanţă de peste doi metri. De fapt, erau amplasate 
dincolo de jumătatea avionului, către bot, şi el îşi 
închipui că motorul şi rezervoarele de combustibil 
deplasau probabil centrul de greutate într-acolo. 

Hyacinth îl chemă cu un semn şi ajunseră împreună 
în faţa Land Cruiser-ului. 

Frank stătea de vorbă cu un african într-o uniformă 
kaki şifonată, într-un dialect local. Davy nu înţelegea 
nici măcar un singur cuvânt, de aceea presupuse că ar 
fi putut fi yoruba, ijaw sau ibo. 

— Bun, zise Frank. Domnul e pastorul Ilori al misiunii 
BEAV! pe râul Dodo. Omul nostru de legătură. 

Pastorul era un bărbat de vârstă mijlocie. Avea părul 
scurt, brăzdat de şuviţe cărunte. li salută politicos, cu o 
înclinare a capului. 

— Binecuvântarea Mântuitorului nostru să fie cu voi. 

Davy zâmbi cu o foarte vagă umbră de ipocrizie. 

— Şi fie ca lisus Hristos să vegheze asupră-ne şi să 
ne călăuzească de-a pururi. 

Mai avusese ocazia să-ntâlnească membri ai Bisericii 
Evanghelice din Africa de Vest, în apropiere de Abuja. 
În majoritate, erau oameni cumsecade şi încercau să 
dea o mână de ajutor, dar mântuirea din rai îi 
preocupa într-o mult mai mare măsură decât orice 
îmbunătăţire a vieţii de pe pământ. 

Frank îi urmărea cu o expresie uşor amuzată. 

— Schimbul e programat în zori, chiar pe terenul 
misiunii, dar, dacă vrem să ajungem la timp, ar fi bine 
să plecăm acum. 

Pastorul Ilori se aşeză pe bancheta din faţă, alături 

de şoferul neînarmat, iar Davy se urcă în spate, cu 
Frank şi Hyacinth. Ea îşi ţinea geanta în poală. 

— O putem pune în spate, domnişoară Pope, propuse 
Frank. 

Ea o strânse mai tare. 

— N-aş crede. 

— Ah. Răscumpărarea. Nu pot să te condamn. 

Davy, care ştia mai bine cum stăteau lucrurile, 
păstră tăcerea. 

Drumul ocolea flacăra, apoi ducea către est, către 
coastă. Pătrunseră într-o zonă cu iarbă deasă şi un 
iepure o rupse la fugă din mijlocul drumului, cu ochii 
strălucind în lumina farurilor. Pastorul Hori zise ceva 
peste umăr, adăugând un plescăit din buze. 

— Şobolan, traduse Frank. Bun de mâncat. O apariţie 
surprinzătoare - în zona asta au fost vânaţi pe capete. 

Între ei, Hyacinth se înfioră, dezgustată. 

— Pfui. 

— Nu e şobolanul pe care-l ştim noi, se amestecă 
Davy. Ca specie, se înrudeşte mai degrabă cu porcul 
spinos. 

Pastorul Ilori se întoarse din nou. 

— Porcul spinos! Bun de mâncat. 

Plescăi iarăşi din buze. 

In prelungirea şoselei asfaltate se întindea un drum 
desfundat, şi înaintară din ce în ce mai greu pe măsură 
ce maşina de teren începu să salte peste făgaşe şi să 
se afunde în hârtoape. Din fericire, porţiunea 
accidentată se încheie în dreptul unui ponton care 
pătrundea într-un canal îngust şi şerpuitor dintre 
mangrove. 

De pe doc se ridică un băiat singuratic, sfrijit, 
îmbrăcat doar cu o pereche de pantaloni scurţi, cu 

mâna streaşină la ochi. Părea mort de somn. Pastorul 
Dori cobori din maşină şi îl strigă. Băiatul se apropie şi 
el îi puse ceva în mână. 

— Ce se petrece? întrebă Hyacinth. 

Frank luă binocilul şoferului. 

— Băiatul a păzit barca. Nu ne-ar fi fost de prea mare 
folos dacă ar fi furat-o cineva în lipsa bunului nostru 
pastor. 

Şoferul stinse farurile, însă nu lăsă impresia că ar fi 
avut de gând să coboare. intunericul păru să se 
strângă în jurul lor, dar, o clipă mai târziu, Davy începu 
să distingă licărul îndepărtat al gazului în flăcări de-a 
lungul întregului orizont. Luna apusese în timpul 
drumului cu maşina, dar reuşi în scurt timp să remarce 
şi stelele mai strălucitoare, dincolo de pâcla joasă a 
cărei existenţă se datora mai degrabă vâlvătăilor de 
gaz decât vremii. 

Pastorul se îndepărta deja pe doc. 

— Trebuie să mergem. O s-avem nevoie de mai bine 
de-o oră ca s-ajungem la misiune. 

Se urcă în barca ascunsă vederii celorlalţi şi aprinse 
o lanternă. 

Ambarcaţiunea era din aluminiu, cu fundul plat şi 
prova dreaptă, şi părea să depăşească patru metri 
lungime. Forţa de propulsie era redusă, n-avea decât 
un motor exterior de doi cai-putere. Dacă se defecta, 
alternativa era o prăjină lungă care acum era legată de 
copastie. Pastorul îl trimise pe Frank la provă, cu 
lanterna. Davy şi Hyacinth se aşezară pe bancheta din 
mijloc, cu geanta între ei. Ilori dezlegă odgonul şi porni 
motorul. 

La apropierea lor, câte ceva se agita în apă, 
împroşcând-o, şi Ilori le arătă la un moment dat cu 

degetul două pete roşii de sub mangrove, care 
reflectau lumina lanternei. 

— Crocodil. Bun de mâncat. 

Şi plescăi din buze. 

Străbăteau un traseu foarte întortocheat, urmărind 
canalul de o lăţime tot atât de schimbătoare ca direcţia 
spre care se îndrepta. Uneori le crea impresia că se 
aflau într-un lac larg, iar alteori se îngusta într-o 
asemenea măsură, încât, cu braţele întinse, ar fi putut 
atinge mangrovele de pe ambele laturi. Când traversau 
una dintre secţiunile mai largi, Davy simţi vibraţiile 
bărcii, împinsă uşor în lateral de un curent. 

— Un râu? întrebă el. 

— Da, Dodo, răspunse lori. 

După ceasul lui Davy, se scurseseră cincizeci de 
minute când acostară într-o zonă unde malul era mai 
înalt, defrişat, cu trei clădiri albe ridicate pe piloni, sub 
care era vizibil un spaţiu prin care te-ai fi putut târî. Nu 
exista niciun doc. llori îndreptă prora spre malul 
noroios şi acceleră scurt înainte de a apăsa butonul de 
oprire şi de a înclina în sus motorul. Frank se aplecă pe 
spate, către Davy, lăsând prova să se înalțe, şi barca 
se opri cu o zgâlţâitură. Apoi cobori primul, lipăi prin 
noroi, o prinse de provă şi o trase în susul malului, 
dându-le celorlalţi posibilitatea să coboare pe pământ 
uscat. 

— Bun, am ajuns mai devreme, spuse pastorul. Deşi 
ne-au urmărit probabil pe drum. Dac-am fi mai mulţi, 
n-ar veni. Nici dac-am fi înarmaţi. 

— Şi acum? întrebă Hyacinth. 

— Acum aşteptăm. 

Lumina zorilor apăru dintr-odată, aşa cum se 
întâmplă în regiunile ecuatoriale, şi Davy văzu că apa 

înconjura din trei părţi peticul de pământ pe care se 
afla misiunea. Printre mangrove se împleteau mai 
multe canale. Şi tot printre omniprezentele mangrove 
se sfârşea brusc un crâng de palmieri îngrămădit pe 
terenul din spatele misiunii. În clădiri domnea tăcerea. 

— Unde-au plecat toţi? întrebă el. Adică, toţi cei care 
locuiesc aici. 

Pastorul arătă către sud. 

— l-am dus în sat, noaptea trecută. Oamenii ăştia 
mugu n-au niciun Dumnezeu. Chiar acum o săptămână 
au ucis nişte fermieri care extrăgeau ulei de palmier 
fiindcă n-au vrut să le plătească o taxă ca să-i lase în 
pace. Nu vreau să omoare pe cineva din turma mea. 

In depărtare se auzi zgomotul unui motor mult mai 
puternic decât al bărcuţei pastorului, apoi al altuia. De 
pe canal îşi făcură apariţia două schi-jeturi care se 
despărţiră, luând-o în dreapta şi-n stânga. Fiecare 
transporta câte doi oameni. 

Incetiniră, apoi se opriră pe apă, la vreo şaisprezece 
metri de noroiul malului, cu motoarele în ralanti. Noii 
sosiți aveau puşti automate SIG 540, probabil furate 
sau cumpărate de la armată, şi purtau pantaloni scurţi 
zdrenţuiţi, pantofi sport fără ciorapi şi tricouri maro 
care avuseseră probabil cândva o altă culoare. 
Inspectară micul grup de pe ţărmul mâlos, după care 
se îndreptară spre ei. 

Hyacinth îşi strecură mâna în geanta care continua 
să-i atârne de umăr. 

Cei doi pasageri ai schi-jeturilor coborâră împroşcând 
apa şi urcară pe mal. Trecură de grupul lor şi alergară 
spre capelă, unde se lipiră cu spatele de uşi, pentru a 
se strecura apoi înăuntru, în stilul trupelor de asalt. 
leşiră după câteva clipe şi inspectară celelalte două 

clădiri în acelaşi fel. 

— Liber! strigă pe urmă unul dintre ei. 

Unul dintre piloţii schi-jeturilor îşi apropie de buze o 
staţie radio înfăşurată în folie de plastic. Cei doi bărbaţi 
care verificaseră clădirile o porniră spre micul grup. Se 
opriră la trei metri distanţă, cu armele îndreptate spre 
pământul care îi despărţea de el. 

— Dă-ne geanta, spuse cel mai voinic, cu o zvâcnire 
a capului. 

Pastorul Hori se îndepărtă de Hyacinth, făcând ochii 
mari. 

Ea clătină din cap. 

— Nu se potriveşte cu înţelegerea noastră. Aduceţi-l 
pe Roule. 

Cei doi îşi ridicară armele, cu ţevile spre ea. 

— Dă-ne imediat geanta! 

Hyacinth îşi ridică mâna liberă, cea care nu era în 
geantă. Între degetul mare şi arătător ţinea un inel 
negru, mat, agăţat de un cui la fel de negru. 

— Vezi obiectul ăsta? 

Mătăhălosul o privi cu ochi îngustaţi. 

— Nu mă interesează. Dă-mi geanta! 

— Ar trebui să te intereseze, ripostă Hyacinth. 
Fiindcă l-am luat de-aici. 

Scoase încet mâna din geantă. [inea în pumn o 
grenadă neagră cu însemne galbene, apăsându-i 
clapeta cu vârfurile degetelor. Cuiul de siguranţă 
lipsea. 

Davy fu gata să sară cât mai departe, dar se stăpâni. 
Chiar dacă ar fi fost aruncată, grenada ar fi detonat 
după cel puţin două secunde - timp arhisuficient. 

Pastorul Ilori se grăbi să se îndepărteze de ei, 
mergând cu spatele şi rugându-se cu voce sonoră. 

Cei doi bărbaţi lăsară din nou ţevile puştilor în jos. 
Unul spuse ceva, aproape scuipând cuvintele, şi Davy 
văzu ochii lui Frank îngustându-se. 

— O insultă? întrebă, cu voce scăzută. 

Pilotul dădu din cap. 

— Porcării. Nu le place s-asculte de-o femeie. 

Hyacinth legăna uşurel grenada. 

— Aduceţi-l pe Roule. 

Cei doi mugu se retraseră spre apă. 

— Mă sperii, domnişoară Pope, spuse Frank. 

lată un om înțelept, conchise Davy. 

Hyacinth râse, un hohot destul de strident ca să fie 
auzit de bărbaţii înarmaţi. Şi adăugă în şoaptă: 

— E grenadă de antrenament. A fost revopsită ca să 
pară grenadă ofensivă standard. Oare voiau să fure 
răscumpărarea? După ce-au căzut de acord în privinţa 
schimbului? 

Frank ridică din umeri. 

— Aici, în Nigeria, furtul recompensei înainte de a se 
face schimbul e o afacere profitabilă. Am reuşit să-l 
evităm fiindcă am venit în secret, cu avionul. Poate l-ar 
fi eliberat pe Roule dacă le-ai fi dat banii, sau poate ar 
fi pretins că au fost încasaţi de oameni care n-au nici-o 
legătură cu deţinătorii ostaticului. Şi ar fi solicitat o altă 
recompensă. 

În depărtare se auzi zgomotul unui alt motor, mai 
profund şi mai puternic decât ale schi-jeturilor, şi cu 
toate astea difuz, dificil de localizat. Davy privi cu 
atenţie mangrovele şi după o vreme văzu barca, de 
dimensiuni reduse - cu radar şi antenă de transmisie 
de foarte înaltă frecvenţă înălţată deasupra vegetației, 
îndreptându-se spre stânga înainte de a vira, pentru a- 
şi face apariţia în canalul din extremitatea vestică. 


308 


Era o ambarcaţiune gonflabilă de nouă metri, cu 
coca din fibră de sticlă înconjurată de o cameră de 
presiune flexibilă. La pupa erau montate două motoare 
exterioare identice, masive, iar la mijloc stătea pilotul, 
sub o copertină dintr-un material dur, care îl apăra de 
soare şi susţinea antenele. 

Pe lângă el, în barcă erau patru oameni: doi bărbaţi 
cu puşti SIG 540 postați la pupă, un altul la provă, cu 
pistolul în toc, şi, în faţa lui, aşezat pe punte, un bărbat 
cu mâinile legate la spate şi cu un sac în cap. 

Pilotul inversă pasul elicei şi opri ambarcaţiunea la 
gura canalului, în locul unde se deschidea în apele din 
jurul misiunii. 

Davy se uită prin binoclul lui Frank. 

Bărbatul de la provă era cumva îmbrăcat mai bine 
decât compatrioţii lui, cu uniformă de camuflaj intactă 
şi cu şapcă de baseball cu însemnele echipei New York 
Yankees. Işi scoase arma, un pistol automat 
butucănos, de culoare neagră, şi o îndreptă spre capul 
acoperit al captivului. 

— Să vedem banii! strigă el, peste apă. 

Hyacinth se uită la Davy şi apoi către ambarcaţiune. 

— E posibil să nu fie el, zise Davy, cu voce scăzută. 
Şi trebuie să fim siguri că nu l-au înlănţuit de barcă. 

Studie cu atenţie prova, alegând-o drept punct de 
salt. 

Frank făcu un pas înainte şi zbieră: 

— De unde ştim că ăla e Roule? Să-i vedem faţa. 

— Să vedem banii! 

Frank îşi desfăcu braţele, cu palmele-n sus. Şi strigă, 
articulând răspicat cuvintele: 

— Nu Cred Că Il Aveţi. Asta trebuie să fie un turist 
răpit. Nu vă plătim pentru un turist. 

— Îl omor! ameninţă fanul echipei Yankees. 

— Arată-ne faţa lui. Demonstrează-ne că e în viaţă, 
încercă Frank să-l convingă. l-aţi spus pastorului Ilori 
că e nevătămat. A fost o minciună? 

Preţ de o clipă încordată, Davy crezu că individul 
avea să apese pe trăgaci, dar în final îl văzu întinzând 
mâna şi trăgând sacul de pe capul bărbatului legat. 

Ostaticul era murdar, cu părul cărunt încâlcit şi cu o 
barbă de vreo două săptămâni. Părea slăbit şi speriat, 
şi clipi stânjenit de lumina neaşteptată. Frank luă 
binoclul din mâna lui Davy. 

— Ele. 

— Eşti sigur? îl întrebă Hyacinth. 

— Da. Am fost pilotul avionului lui personal vreme de 
doi ani. Îl cunosc pe nemernic. De-asta m-aţi vrut pe 
mine, ai uitat? 

Davy tresări. Deci a mințit când a ameninţat că-l 
ucide pe pilot dacă-i spun ceva. Dar, dacă fusese o 
minciună înainte ca Frank să-l identifice pe Roule, 
acum, după ce o făcuse, probabil că Hyacinth l-ar fi 
omorât fără ezitare. 

— OK. 

Ea îi întinse grenada lui Davy, care îşi apăsă cu 
atenţie mâna pe clapetă. Hyacinth deschise apoi în 
totalitate fermoarul genţii, pe care o înclină spre barcă. 
Părea să fie plină cu teancuri de valută americană, dar 
Davy ştia adevărul. Cele două bancnote de la 
extremităţile fiecărui teanc erau copii xerox color, iar 
între ele se ascundeau bucăţi de ziare. 

— Poate să meargă? le strigă Hyacinth celor de pe 
apă. 

Davy îşi încordă privirea. Pentru el nu conta dacă 
Roule putea sau nu să meargă, dar voiau să se asigure 

că nu era înlănţuit de barcă. 

Odată ce văzuse banii, fanul Yankees începuse 
probabil să se simtă generos. Intinse mâna şi îşi ridică 
ostaticul. Roule se clătină, dar reuşi să se ţină pe 
picioare după ce răpitorul îi eliberă braţul. Davy nu 
văzu niciun lanţ şi nici-o frânghie care să-l lege de 
barcă. 

Stabiliseră să facă schimbul pe malul apei. 

— Eşti sigură că ambele chei acoperă locul unde se 
află avionul? întrebă Davy, pe tonul unei conversații 
banale. 

— Evident. Când am sosit pe aeroportul din Lagos 
acopeream o zonă mult mai mare. 

El inspiră şi expiră. 

— Ai dreptate. Mai bine l-aş lua întâi pe pastorul Ilori. 

— Respectă planul, nu devia, mârâi femeia. 

— Nu cu mult, făcu el, cu o privire impasibilă. 

Ea închise geanta, se apropie de mal şi o lăsă jos, pe 
o crustă dură de mâl. Se retrase, şi cei doi bărbaţi de 
pe uscat se apropiară de geantă alergând uşor. Când 
ajunseră la destinaţie, Hyacinth se alăturase deja 
grupului. 

Pastorul Dori se întorsese lângă ei după încheierea 
micului incident cu grenada. Davy se furişă pe 
nesimţite în spatele lui în timp ce Hyacinth ducea 
mâna la arma de sub vesta de jurnalist. 

Opriţi lângă geanta cu banii, răpitorii se aplecară 
asupra ei. Unul se chinui s-o deschidă, însă fermoarul 
părea înţepenit. Trase cu mai multă putere. 

In clipa aceea se declanşă grenada fumigenă şi 
explozia îi azvărli înapoi, buimăciţi şi părliţi. Deşi ştiuse 
că asta avea să urmeze, Davy tresări. II înşfăcă pe 
Dori, sări la avionul Cessna, oprit lângă jetul semeţ şi 

zgomotos de gaz, şi îl împinse departe de el pe 
pastorul care se clătina pe picioare. O clipă mai târziu 
era la prova bărcii, izbindu-se de fanul Yankees, pe 
care-l îmbrânci în lateral, îndepărtându-l de Roule. 
Lăsă grenada să cadă, cu clapeta săltându-se înainte 
ca bila de metal negru cu galben să ricoşeze pe punte. 

— Grenadă! se auzi strigătul răpitorului, chiar înainte 
să-l înşface pe Roule. 

In clipa saltului, îl zări pe fanul echipei newyorkeze 
aruncându-se din barcă. 

Când îl lăsă lângă avion, lui Roule i se înmuiară 
genunchii şi căzu leşinat la pământ. Pastorul sărea de 
pe un picior pe altul, privindu-i cu ochii holbaţi. 

— Apără-mă, lisuse! bolborosea întruna. 

— Dezleagă-l! îi ceru Davy, arătând spre Roule, şi se 
întoarse la misiune. 

In aer se răspândise un nor imens de hârtie sfâşiată 
şi de fum galben, care se lăsa acum încet deasupra 
apei, limpezind văzduhul. Abia văzându-se prin el, 
barca sfărâmată ardea în partea opusă a canalului. 

Hyacinth a minţit şi în privința grenadei. 

Auzi apa clipocind în apropierea bărcii şi speră că 
echipajul sărise peste bord înainte de explozie. Cineva 
trăgea cu o puşcă automată, şi Davy văzu urmele 
gloanţelor înşiruindu-se pe peretele bisericii, un geam 
făcându-se ţăndări. Se aruncă la pământ. Îl auzi pe 
Frank strigându-l şi se uită în jur. Îl zări sub capelă, 
adăpostit, alături de Hyacinth, în spatele treptelor de 
beton cu zgură ce duceau spre uşă. 

Se teleportă lângă ei şi se întinse pe mâlul uscat şi 
prăfos. 

Hyacinth vorbea într-o mică staţie radio portabilă. 

— Da. Plecăm toţi din zonă până ajungeţi aici. Îţi 

ţinea pistolul automat, mare şi pătrăţos, în mâna 
cealaltă, şi îi înlocuise încărcătorul cu unul care ieşea 
în afară cu mai mult de doisprezece centimetri. Scoase 
arma de după trepte şi apăsă pe trăgaci. 

— lisuse! făcu Davy, acoperindu-şi urechile. Arma 
trăsese fără întrerupere o jumătate de secundă, timp 
în care ea nu-şi luase degetul de pe trăgaci. 

— Ce dracu' e asta? 

Hyacinth părea să se distreze. 

— Revolverul meu Glock 18. Minunat, nu? O mie trei 
sute de focuri pe minut. Mare păcat că n-am putut să 
iau decât treizeci şi unu de-ncărcătoare. 

Se întoarse iarăşi către apă. 

— Cu cine a vorbit? îl întrebă Davy pe Frank. Pilotul 
se holba la el, cu răsuflarea tăiată. Reuşi să bâlbâie un 
răspuns: 

— Cu armata. Batalionul 7 amfibii. Vin încoace şi 
probabil că vor împuşca tot ce mişcă. Arătă în direcţia 
din care se trăgea. S-ar părea că s-au întristat. Au 
priceput c-au fost traşi pe sfoară, adăugă, văzând 
privirea nedumerită a lui Davy. 

— Ah. 

Davy îl înşfăcă de curea cu ambele mâini şi sări din 
nou la avion. 

Pastorul Ilori tocmai îl ajuta pe Roule să se ridice, 
fiind din fericire cu spatele către locul în care îşi făcură 
apariţia Davy şi Frank. 

Cel de-al doilea se strădui să se salte în picioare, iar 
Davy se rostogoli, îndepărtându-se de el înainte de a 
face acelaşi lucru. Pilotul se uită la avion, apoi la Ilori şi 
Roule. 

— Există atâţia nemernici. 

— E nevoie şi de ei. Sau vorbeai despre e/? Davy 

aruncă o privire spre Roule. Şi îşi cobori vocea. l-ai mai 
spus o dată aşa. De ce nu-ţi place tipul? 

Frank închise brusc gura. 

— Nu vrei să răspunzi, ei? OK. Sper că n-am salvat 
un monstru. 

Frank îşi trecu limba peste buze, apoi se hotărî să 
vorbească, schimonosindu-şi faţa. 

— Ba da. Sate întregi. Pescării. Ferme. Rase de pe 
faţa pământului. Doar că nu e el ăla care şi-a murdărit 
mâinile, sau pe care a căzut vina. El e doar cel care a 
arătat cu degetul şi a spus: „Daţi-i drumul.” In numele 
petrolului. De dragul profitului obscen. 

Oh, rahat! Pentru o clipă, pe Davy îl bătu gândul să-l 
ducă pe Roule înapoi, la misiune, în speranţa că avea 
să fie ucis de trupa de asalt. 

Avea o figură atât de sumbră, încât Frank se trase 
înapoi. 

— N-o să spun nimănui, lăsă el să-i scape. 

Davy clătină din cap. 

— N-ai niciun motiv să te temi de mine. Aş vrea să 
povesteşti. Spune întregii lumi! Oftă. Poţi să pleci când 
apar ceilalţi pasageri. Eu şi domnişoara Pope nu ne- 
ntoarcem împreună cu voi. 

— Tu eşti tipul ăla, nu-i aşa, cel care-a pus capăt 
deturnărilor, acum zece ani? Avioanele, şi vaporul din 
Egipt. N 

Davy dădu din umeri. Concluzia era inevitabilă. In 
timpul operațiunii de salvare din Cipru fusese surprins 
într-o înregistrare video pe aripa unui Boeing 727. lar 
în timpul eliberării navei Argos, peste două sute de 
pasageri, plus echipajul, îl văzuseră teleportându-se. 

— Lor ce le spun? 

Frank arătă spre Roule şi spre pastorul Ilori. 


314 


— Şoc. Îngeri. Halucinaţii. Orice preferi. Eu aş face 
bine să mă duc după domnişoara Pope până nu-i 
plesneşte vreun vas de sânge. 

— Poate îi dă armata o mână de ajutor. 

— Mi-aş dori-o. 

Davy sări. 

Reapăru sub biserică, chiar în zona centrală, cu mult 
în spatele lui Hyacinth. Unul dintre trăgătorii de pe 
schi-jeturi îşi dăduse seama unde se afla, ocolise insula 
şi o ataca din flanc. Noroiul uscat era azvârlit în aer în 
timp ce gloanţele zburau pe lângă scări, iar Hyacinth 
era strâns lipită de partea din spate a treptelor, care 
aproape că nu-i mai ofereau niciun adăpost. După 
toate aparențele, rămăsese fără muniţie: nu mai răs- 
pundea la focurile de armă şi nu mai părea să se 
delecteze. Zgomotul îndepărtat al elicopterelor ajunse 
la urechile lui Davy între două rafale. 

Dacă sărea direct în spatele ei, risca să fie împuşcat. 
Hyacinth ocupa aproape tot spaţiul adăpostit şi, 
văzând cum tresărea când gloanţele înălţau arteziene 
de noroi uscat, îţi dădeai seama că nu se simţea în 
siguranţă. 

Davy se uită la schi-jet. Plutea în voia curentului, cu 
motorul în ralanti, iar pilotul stătea răsucit în şa, 
trăgând în serii scurte, de câte trei gloanţe. 

Sări şi îşi făcu apariţia, în picioare, pe marginea din 
spate a ambarcaţiunii. Aceasta se răsturnă imediat, 
aruncându-l pe trăgător în apa estuarului, iar el sări 
înainte de se uda mai sus de genunchi. Apăru chiar în 
spatele lui Hyacinth, cu o mare cantitate de apă 
băltind în jurul lui şi preschimbând pământul uscat şi 
crăpat în nămol. 

Unul dintre membrii echipajului bărcii se cocoţase în 

mangrove şi trăgea în direcţia scărilor, dar poziţia nu-i 
permitea să-i ochească direct pe cei doi. Davy îl 
ignoră. 

Nu-şi dorea decât s-o înşface pe Hyacinth şi să sară, 
dar, privind-o tresărind de fiecare dată când un glonţ 
izbea treptele noroioase sau brăzda mâlul, îi veni o 
idee. 

— Înapoi, pe Vineyard? o întrebă. 

Ea se răsuci în loc. 

— Da, fir-ar să fie! Expresia feţei i se schimbă 
aproape în aceeaşi clipă, teama fiind înlocuită de furie. 
Cum ai... oh, numai scoate-ne odată de-aici! 

Una dintre sfărâmăturile zburătoare îi crestase 
fruntea şi sângele i se prelingea în sprânceană, dar ea 
nu părea să-şi dea seama. 

Davy îşi permise un mic zâmbet în timp ce o 
teleporta înapoi, în vilă. O vilă, medită el,p/asată pe 
țărmul de sud al insulei Martha's Vineyard. 

Îşi făcură apariţia în camera lui, în pătrat. Noroiul se 
împrăştie pe covorul turcesc. Erau îmbrăţişaţi, încă 
întinşi cu faţa în jos, şi Davy încercă să se 
rostogolească, îndepărtându-se, dar Hyacinth îl trase 
înapoi, se răsuci şi ajunse călare peste el. Işi lăsă staţia 
radio şi pistolul Glock să cadă pe podea. 

O să sar altundeva, se gândi el, dar n-o făcu. Simţi în 
schimb pelvisul ei frecându-se de el, apoi buzele ei 
peste ale lui, şi răspunsul propriului său trup. Işi lăsă 
mâinile să se sprijine pe spatele ei, în locul unde 
rotunjimile feselor îi întâlneau talia. 

Oh, Doamne. A trecut atât de mult... 

Limba lui Hyacinth i se plimbă de-a lungul buzelor şi 
ea îi rupse literalmente cămaşa, nasturii zburară şi 
pânza se sfâşie când o smuci. Se îndreptă de spate, din 


316 


nou călare pe el, smulgându-şi vesta de fotojurnalist. 
Davy se pomeni săltându-i tivul cămăşii polo şi 
plimbându-şi degetele pe pielea spatelui ei, iar ea îşi 
strivi din nou pieptul de trupul lui. El dădu peste 
breteaua sutienului, dar în spate nu exista nici-o 
clemă, aşa că-şi roti palmele în jurul ei, pe sub cămaşă, 
întâlnindu-i sub dantela bine întinsă sânii, apoi 
sfârcurile întărite, şi descoperind apoi închizătoarea. 
Hyacinth se săltă ca să-i lase loc şi sutienul se desfăcu, 
iar sânii ei se revărsară în mâinile lui. Ea gemu şi-i 
supse buza de jos. 

Davy tânjea după ea, cu toate că o voce minusculă îi 
striga dinspre ceafă că femeia aia îl împuşcase, îl 
omorâse, îl asasinase pe Brian Cox în faţa lui, că era 
unul dintre cei care îl răpiseră, îl torturaseră şi îl ţineau 
departe de Millie. Trupul lui nu se sinchisea. Să nu te 
mai aud! Asta n-are nimic de-a face cu dragostea. 

O împinse în sus şi smuci de cămaşa ei, ridicându-i-o. 
Hyacinth se săltă şi şi-o scoase peste cap într-o singură 
mişcare grăbită, îşi roti umerii ca să scape de sutienul 
desfăcut, apoi se lăsă să alunece din nou pe picioarele 
lui. | se aşeză călare pe genunchi şi una dintre mâinile 
ei îi acoperi şliţul pantalonilor, în vreme ce cealaltă îi 
desfăcea pe bâjbâite cureaua. 

Davy o privea, încremenit într-o aşteptare chi- 
nuitoare, îi sorbea din ochi mişcările sânilor, jocul de 
adâncituri şi rotunjimi din jurul claviculelor şi de la 
baza gâtului - dar capul îi zvâcni apoi, săltându-se, şi 
se ridică, sprijinindu-se în coate, cu ochii holbaţi. 

Semicirculară, veche şi estompată, redusă la o linie 
albă de grosime infimă, o cicatrice împodobea pieptul 
lui Hyacinth la ceva mai mult de doi centimetri sub 
claviculă. Căută din priviri şi descoperi încă una, o 

dungă subţire, dreaptă, în partea laterală a gâtului. 

Mâna i se întinse, îi pipăi pielea şi simţi umflătura, 
obiectul tare şi plat de dedesubt, care semăna atât de 
bine cu implantul lui. Işi retrase degetele ca ars. Il 
cuprinse greaţa, dar fără furnicăturile din gât. Era o 
repulsie viscerală, în stare pură. 

Ea reacţionă la retragerea bruscă a mâinii lui, aşa 
cum nu reacţionase la atingerea cercetătoare, 
ridicându-şi privirile de la fermoarul pe care i-l 
desfăcea şi arcuindu-şi sprâncenele. Davy se retrase, 
cu o săritură care îl aduse în picioare, în colţul opus al 
camerei. 

Femeia îşi vâri degetul în gură, înjurând în acelaşi 
timp. 

— Fir-ar să fie, ar trebui s-avertizezi fetele când faci 
asta! Era cât pe ce să-mi smulgi degetul. 

Se ridică legănându-şi sânii. Obiecte ale dorinţei cu 
numai câteva secunde mai devreme, pe care Davy 
abia dacă le mai vedea. li privea ţintă cicatricele, 
aproape invizibile de la distanţa aceea şi totuşi arzând 
în faţa ochilor lui ca nişte brazde de foc. 

— Ce e? 

Davy îşi lovi uşurel pieptul, deasupra dispozitivului 
implantat. Îşi plimbă degetul peste cicatricea aceea, 
apoi de-a lungul celei de pe gât. 

Ea îşi ridică mâna şi îşi atinse pielea de deasupra 
sânilor. 

— Da? Ce-i cu asta? îşi prinse sânii în cupele 
palmelor şi îi săltă. Ce legătură are cu ăștia? Cu ceea 
ce făceam noi? 

Davy îşi feri privirea, ruşinându-se de sine însuşi. 

— M-a făcut să-mi regăsesc raţiunea. Nu ştiu ce-a 
fost în capul meu. Îşi întoarse iarăşi ochii spre ea. Când 

ti-au făcut operaţia? Şi de ce? 

Ea îşi încrucişă braţele peste sâni. 

— Ce importanţă are? 

Davy se simţea de parcă ar fi căzut în apă rece ca 
gheaţa. Stomacul îi zvâcnea şi, cu toate că erecţia îi 
dispăruse, pielea lui mai păstra încă senzaţia atingerii 
ei. 

— Are, pentru că şi tu ai trecut prin asta, pentru că 
ştii ce-ai simţit, dar /-a; lăsat să-mi facă acelaşi lucru! 

— Puneti o întrebare, băiatule: aveam de ales? 

Îşi lăsă din nou mâinile în jos. Buzele ei, atât 
catifelate şi de supuse mai înainte, erau acum o linie 
subţire. 

— Mi-am primit şi eu porţia, am zăcut în propriul 
rahat şi în propria vomă. Numai că aparatul meu nu 
funcţionează ca al tău. Nu l-au folosit ca să mă- 
mpiedice să fug - în cazul meu, o uşă încuiată rezolvă 
perfect problema. L-au folosit ca să mă oblige să le 
ofer... loialitatea mea. 

Davy se cutremură. În locul ăsta, toți suntem 
victime. 

— Cum ai reuşit să-i scoţi din sărite? 

Ea îi întoarse spatele. 

— Nu înţelegi. Probabil nu poţi. 

— Înţeleg mai multe decât până acum. Te-au 
preschimbat într-o criminală, nu-i aşa? 

Ea îl privi fix, încruntându-se, ca şi cum ar fi spus cea 
mai mare prostie pe care o auzise vreodată. Işi culese 
hainele şi arma şi o luă spre uşă. 

Davy era tulburat şi descoperi că nu voia s-o lase să 
plece. 

— Ce-am spus? : 

Ea îi râse în nas, dar nu păru să se amuze. Işi puse 

cămaşa cu un gest brusc, cu ochii sticlind. 

— N-ai priceput. N-au făcut din mine o criminală - 
pentru că sunt o criminală m-au angajat. Deschise uşa 
şi îşi atinse partea de sus a pieptului. Dispozitivul nu 
mi-a fost implantat cu forţa - a fost o condiţie pentru 
promovare, pentru munca la nivelul ăsta. A fost 
alegerea mea! îl privi cu ochii îngustaţi, apoi clătină din 
cap. Ar fi trebuit să-mi dau seama. 

Trânti uşa destul de tare pentru ca gravura de 
Winslow Homer să sară din cui, căzând pe comodă. 

Davy se holbă la uşă cu gura căscată. li tremurau 
mâinile şi i se uscase gâtul. Se gândi la pielea ei, la 
sânii ei, la felul în care răspunsese corpul lui la 
atingerea ei. 

Apoi intră în baie şi vomă. 

17 
„Unde e soţul meu?” 


După o după-amiază întreagă petrecută în New York, 
supraveghind casa lui Lawrence Simons de pe 
acoperişul clădirii învecinate, Millie avu o seară proastă 
şi o noapte groaznică. 

În locuinţa din New York fuseseră livrate alimente şi 
poştaşul îndesase o serie de plicuri în căsuţa poştală, 
dar asta era tot. Stătuse pe acelaşi scaun ieftin de 
plastic de care se folosise în D.C., şi încă o mai dureau 
fesele. 

Pe urmă cumpărase mâncare la pachet pentru ea şi 
Padgett, i-o lăsase pe a lui fără să fie văzută şi cinase 
ghemuită în faţa sobei cu lemne din Cuib. 

Avusese vise cumplite. O gamă variată, de la 
capturarea ei de către angajaţii lui Padgett până la 
descoperirea trupului neînsufleţit al lui Davy, cu faţa 
îngheţată şi cristale de gheaţă în ochi. 

În zori se dădu bătută şi cobori încet din pat, cu ochii 
înceţoşaţi, la ora cinci. Îşi făcu un ceai şi se îmbrăcă în 
haine călduroase. 

E timpul să stau de vorbă cu Padgett, se hotărî. 

Îi duse o cană mare cu ceai şi o lăsă lângă sacul de 
dormit. Bărbatul sforăia: după toate aparențele 
dormea bine şi profund. Millie se întoarse în Cuib, după 
un scaun pliant, vechi şi scrijelit de vreme, pe care îl 
plasă la vreo cinci metri de bărbatul adormit. Işi 
pusese peruca ei de Millie şi vechii ei ochelari, fără 

să-l predea pe Padgett FBl-ului, dar, dacă o făcea, nu 
voia s-o dea de gol. 

Respiră adânc şi lăsă partea de consilier a sinelui ei 
să preia controlul, aşa cum proceda când îşi făcea 
meseria de terapeut. 

— Bună dimineaţa, domnule Padgett. 

Sforăitul se întrerupse pe o notă guturală şi bărbatul 
plescăi din buze. Părea încă adormit, dar ea îşi dădea 
seama că avea să se desprindă în curând de lumea 
somnului. 

— Domnule Padgett, e timpul să te trezeşti. 

El rulă marginea sacului de dormit în jos şi se uită la 
cerul cenuşiu, apoi la Millie. 

— Cară-te, bombăni, şi-şi acoperi din nou faţa. 

Millie strânse din ochi. Era destul de rău că ea nu 
dormise. De ce să doarmă el? Luă din Cuib o găleată şi, 
după o clipă de gândire, sări în Edgartown, pe ţărmul 
oceanului. Vântul se liniştise, dar aerul rămăsese 
îngheţat. Proaspăt adusă de flux din Nantucket Sound, 
apa din port, cu care îşi umplu găleata, era foarte rece 
- n-avea mai mult de şapte grade Celsius. 

Se propti la un metru şi jumătate de capul sacului de 
dormit şi azvârli cu putere conţinutul găleţii. Apa rece 
ca gheaţa împroşcă deschiderea sacului şi pătrunse 
înăuntru, făcând ciuciulete capul, braţele şi pieptul lui 
Padgett. El se luptă cu sacul ud, încercând să iasă din 
materialul rece, îmbibat cu apă. 

Millie se întoarse în Edgartown şi îşi umplu din nou 
găleata din Nantucket Sound. Sări înapoi în Texas, pe 
buza prăpastiei, cu mult deasupra lui Padgett. Bărbatul 
tocmai îşi scosese cămaşa şi era aplecat deasupra 
tăciunilor, încercând să trezească focul la viaţă. Văzu 
că avea mai multe lemne decât îşi aducea aminte, apoi 

observă că scaunul adus de ea fusese făcut bucăţi. 

Țineam la scaunul ăla. 

Puse găleata jos şi se teleportă pe insulă, tot la cinci 
metri de el. 

— Ei, ne-am trezit? 

Padgett mârâi. Speteaza şi fundul scaunului pliant, 
confecţionate din pânză, luaseră foc, iar el îi aranja cu 
mare atenţie picioarele deasupra flăcărilor. Tremura şi 
întinse mâna după una dintre cârje, dar n-o folosi drept 
sprijin. O ţinea ca pe o bâtă. 

— Nu te apropia, căţea! 

Intensitatea vocii lui o făcu să tresară, dar se linişti. 
Ce-ar putea să-mi facă? 

— Vrei să te las în pace? E suficient să-mi răspunzi la 
două întrebări simple. 

Sări în spatele lui, păstrând o distanţă de peste şase 
metri. 

— Prima: Unde e soţul meu, Padgett? Şi a doua: 
Unde e domnişoara Johnson? 

Bărbatul fu cât pe ce să cadă în flăcări când îşi răsuci 
brusc capul în direcţia vocii ei. 

Millie sări dincolo de vatră, în locul unde îşi făcuse 
iniţial apariţia,. 

— Ei? 

Capul lui Padgett zvâcni înapoi. Apoi cobori ochii spre 
foc şi o ignoră. 

Millie sări pe buza prăpastiei, unde regăsi găleata cu 
apă. Apăru în partea opusă a focului şi Padgett se 
îndepărtă dintr-o săritură, rostogolindu-se într-o parte 
când o văzu legănând găleata, dar ea nu-i dădu atenţie 
şi toată apa împroşcă focul, care se stinse înălţând un 
nor de abur şi cenuşă. Ea sări spre aprinzătorul de 
şemineu şi îl înşfăcă. Padgett se întinse într-acolo cu 

întârziere, iar Millie se teleportă iarăşi la şase metri în 
spatele lui. i 

— Vin imediat, spuse, legănând găleata. Imi mai 
trebuie nişte apă. N 

Nu se mai duse în Edgartown. In schimb, cumpără o 
cană mare cu cafea din Manhattan. Işi luă scaunul 
ieftin, de plastic, de pe acoperişul din 82th Street şi se 
întoarse pe insulă. 

Padgett desfăcuse fermoarul sacului de dormit şi îşi 
înfăşurase în jurul umerilor porţiunea încă uscată, care 
nu depăşea o treime. Tremurul lui era vizibil. 

Millie îşi aşeză scaunul pe-o fâşie de nisip şi pietriş, 
apoi se instală picior peste picior şi mirosi aburul 
fierbinte după ce îndepărtă ostentativ capacul cănii de 
cafea, pe care o cuprinse în palme, încălzindu-şi-le. 

— Au! exclamă, după ce luă o sorbitură. E încă prea 
fierbinte. Lăsă cana jos, lângă picioarele ei. Presupun 
că încă nu eşti dispus să stai de vorbă cu mine, nu? 

Padgett o fixa cu asprime. li clănţăneau dinţii. Pielea 
vânătă din jurul buzelor lui se observa cu uşurinţă, dar 
nu scoase nici-o vorbă. 

— Am înţeles. Atunci, poate mai târziu. 

Sări pe buza prăpastiei, ascunzându-se în spatele 
stâncilor, de unde putea să-l privească fără să-şi 
trădeze prezenţa. Padgett rămase locului, uitându-se 
în jur, vreme de câteva minute, apoi se ridică 
ajutându-se de cârje. Continua să tremure, mişcându- 
se cu stângăcie. Era clar că piciorul lui avea o 
problemă. Începu să traverseze întinderea de nisip 
către paharul cu cafea. 

Ca să poată face următorul pas, Millie fu nevoită să- 
şi oţelească sufletul. Adu-ți aminte tot ce-a făcut. 
Agentul FBI. Davy. A-ncercat să te răpească. 

Sări pe insulă când pe Padgett îl mai despărţeau trei 
metri de cafea. El tresări şi se  dezechilibră, 
schimbându-şi poziţia cârjelor ca să nu cadă. 

Millie se aplecă şi luă paharul. 

— Mi-am uitat cafeaua, spuse. Apoi sorbi. Ahhh. E 
numai bună. 

li adresă un zâmbet strălucitor şi îşi flutură degetele. 

— Pa! 

Sări. 


Umbra buzei prăpastiei se târa pe apă pe măsură ce 
se înălța soarele. Folosindu-se de binoclu, Millie îşi 
dădu seama că Padgett încetase de câtăva vreme să 
mai tremure, dar probabil că încă îi mai era frig. Se afla 
în vârful insulei, în locul cel mai apropiat de marginea 
zonei de umbră, aşezat pe scaunul de plastic, în 
aşteptarea căldurii oferite de razele directe ale 
soarelui. 

— Unde sunt, Padgett? 

Bărbatul stătea cu spatele spre apă, în locul unde se 
îngusta insula, aşa că nu avusese cum să-şi facă 
apariţia fără ca el s-o vadă. | se postă la şase metri în 
faţă şi rămase acolo, simțindu-se foarte bine în 
puloverul ei gros. 

El strânse din buze, dar nu vorbi. 

— S-aduc încă o găleată? întrebă ea, pe un ton 
nepăsător. 

El clătină din cap, apoi se opri brusc, ca şi cum n-ar fi 
avut de gând să facă nici măcar atât. 

— Şterge-o de-aici. Am avut parte şi de lucruri mai 
rele. 

— Da, sunt convinsă că /e-ai făcut altora lucruri mai 
rele. Insă n-o „şterg” nicăieri până nu aflu ceea ce mă 

interesează. 

— Sper c-au omorât-o pe căţeaua aia neagră. N-ai 
idee cu cine te pui, fetiţo. 

Ea înălţă din sprâncene. 

— Şi tu ai? îl întrebă, cu blândeţe. 

Sări şi apăru la un metru distanţă, nu drept în faţa 
lui, ci în lateral. Îşi roti piciorul, agăţând braţul 
scaunului, şi Padgett se prăbuşi în spate, regăsindu-şi 
echilibrul numai pentru o singură clipă, pentru a-şi 
continua apoi căderea, împroşcând apa. Când reuşi să 
se rostogolească pe mal, târându-şi piciorul beteag, 
era ud până la piele. 

Millie îşi reocupase poziţia iniţială, la şase metri 
distanţă. 

— Se pare că te-ai înviorat! 

Padgett înjură, înşfăcă o piatră cât pumnul şi-o 
azvârli înspre ea. 

Millie se feri şi se pomeni în Cuib. 

Lasă-l, îşi spuse, tremurând uşor. E ca un plic de 
ceai. Lasă-l o vreme la înmuiat. 

Îşi tamponă puloverul cu prosopul de bucătărie. 
Impactul lui Padgett cu suprafaţa lacului îi împroşcase 
braţul cu câţiva stropi. Păreau tot atât de reci ca apa 
din Nantucket Sound. 

Săvârşesc o ilegalitate. 

Se făcea deja vinovată de răpire. Tot ce făcuse în 
ziua aceea în prăpastie intra în categoria faptelor 
despre care erai încurajat să scrii la Amnesty 
International. 

Se înfioră. 

Cât de departe pot să merg? 

Se uită la Padgett de pe buza prăpastiei. Tremura din 
toate încheieturile. Ud din nou, singura lui salvare erau 

exerciţiile fizice, pentru că sacul de dormit şi hainele i 
se îmbibaseră de apă. Millie îl privi dezbrăcându-le şi 
storcându-le, scoțând toată apa pe care o putea scoate 
şi întinzându-le în centrul insulei, pe nişte tufe scunde 
de mesquit. Pe urmă începu să meargă în cerc cu 
mişcări repezi, legănându-şi furios cârjele. 

Nu poate s-o țină prea mult aşa. N-are suficientă 
energie. 

Nu-i făcea plăcere să-l privească pe bărbatul gol. Era 
destul de atrăgător, dacă nu ţineai cont de burdihanul 
în stare incipientă şi dacă-ţi plăceau bărbaţii cu un 
început de chelie, ceea ce se potrivea în general cu 
gusturile ei, dar nu putea să uite cine era Padgett şi ce 
reprezenta, nu pentru destul de mult timp ca să simtă 
cel mai mic fior de dorinţă. In momentul acela nu-şi 
dorea decât să-l vadă la fel de nefericit cum era ea 
însăşi, şi singura metodă prin care ştia să-şi atingă 
scopul era disconfortul fizic. 

Mă transform într-una de-a lor, îşi spuse. Dacă-l 
recapăt vreodată pe Davy, n-o să mă mai vrea. 

Îi trecu prin minte să ia cârjele lui Padgett. 

Eşti supărată rău, nu-i aşa.? 

Scaunul de plastic rămăsese în apă, pe jumătate 
scufundat, la mai puţin de metru distanţă de mal. Millie 
îl pescui şi îl scutură când Padgett se afla în capătul 
opus al insulei. Îndepărtă ultimii stropi cu muchia 
palmei, apoi se aşeză cu faţa spre el. Părea încă 
înfrigurat, dar tremurul involuntar îi dispăruse şi nu 
mai era atât de vânăt în jurul gurii. 

El încetini în timp ce urmărea conturul țărmului opus, 
moment în care o zări, dar nu-şi schimbă traseul. Abia 
când se apropie mai mult de ea tăie insula de-a latul, 
ca s-o evite. 

— Cafea fierbinte, pătură călduroasă, haine uscate, 
mâncare. Le poţi obţine cât ai clipi. 

Padgett o ignoră. 

— Şi apa rece ca gheaţa e o opţiune, adăugă Millie, 
după ce trecuse de ea. 

El ezită şi o cârjă îi alunecă uşor prin nisip, dar nu se 
opri. 

Millie se imagină cu un bici în mână, şfichiuindu-i 
fesele goale. Nu-mi mai lipsesc decât corsetul de piele 
şi cizmele până la coapse. Se teleportă, dezgustată de 
ea însăşi, înfuriată de Padgett şi gata să izbucnească în 
lacrimi. 


Se duse iarăşi la internet-cafe-ul din Manhattan şi 
începu un e-mail pentru Anders. Avea de gând să-i 
ceară informaţii despre Lawrence Simons, însă îşi 
aminti comentariul lui despre riscurile implicate de 
orice mesaj necodificat, aşa că se răzgândi şi se 
mulţumi să solicite o convorbire telefonică. Se întoarse 
peste o jumătate de oră, după ce aruncase o găleată 
de apă sărată din Nantucket Sound peste un Padgett 
luat prin surprindere, şi citi răspunsul. 


SUNĂ-MĂ LA ULTIMUL NUMĂR, 
LA 13.00 FIX. 


Apelă la un telefon public în staţia de metrou Dupont 
Circle din Washington,  ridicându-şi ochii către 
secundarul ceasului de deasupra înainte de a apăsa 
ultima tastă. 

Anders răspunse fără întârziere. 

— Alo, zise el, cu voce neutră, dar, după ce îi 
recunoscu glasul, se grăbi să adauge: M-au exclus cu 

desăvârşire. Am primit ordin să mă-ntorc în Oklahoma 
City şi, când am protestat, mi-au spus că pot să aleg 
între transfer şi concediere. Nici şeful meu nu era 
mulţumit, dar mi-a explicat că ordinul a venit de-atât 
de sus încât e de-ajuns să se gândească la asta ca să-l 
apuce ameteala. 

Millie cântări cele aflate. 

— Deşi eşti singura lor legătură cu mine? Am din ce 
în ce mai mult impresia că ştiu unde e Davy, sau cine l- 
a răpit, şi asta le e de-ajuns. 

— Habar n-am. Poate. Aş vrea să cred că oricine a 
luat decizia asta are de fapt motive foarte serioase. 

Văd că nu mă contrazice. 

— Telefonul tău e încă sigur? 

— Cred că da. [i-am spus, nu e înregistrat pe niciun 
nume, am achitat convorbirile în avans, la cumpărare. 
Vorbesc din vestiarul unei săli de sport din cartier. N- 
am mai fost niciodată aici, aşa că sigur n-au pus 
microfoane, pur şi simplu pentru cazul că aş putea 
ajunge eu întâmplător în locul ăsta. 

— Bun. Cine e Lawrence Simons? 

Răspunsul veni după o ezitare perceptibilă. 

— Numele e foarte comun, nu-i aşa? 

— Îţi ofer cu plăcere mai multe date. Vrei câteva 
adrese? Câteva numere de telefon? 

— Nu! 

— Atunci ştii cine e? 

— Ştiu cine ar putea fi. Acordă-mi un minut, OK? 

Ea introduse între timp încă două fise în telefon, ca 
să evite întreruperea convorbirii. 

— În primul rând, reluă Anders cu glas şovăitor, nu-i 
mai pronunţa din nou numele, OK? E comun, dar unul 
din computerele de la Fort Meade l-ar putea avea în 

urmărire, caz în care ar bifa convorbirea, ca să fie 
ascultată de un operator uman. Înţelegi? 

Ea îşi linse buzele. 

— Da. 

— Cum ai aflat numele ăsta? 

— Am ajuns la el pe mai multe piste. Odată pornind 
de la individul pe care l-am botezat Călugărul - îl mai ţii 
minte? Apoi de la o firmă de consultanţă pentru care 
pare să lucreze el. 

— L-ai văzut pe Călugăr de curând, sau îţi aduci 
aminte de ceva pe care nu mi l-ai spus? 

— Cred că e rândul tău. Mai întâi vorbeşte-mi despre 
Cap-de-Mort? 

— Despre cine? Ah, am priceput. Cel-căruia-nu-i-se- 
rosteşte-numele. Sinistru, dar poate oportun. Aşa o să-i 
spunem. 

— Face parte din organizaţia ta - să zicem, la un 
nivel atât de-nalt încât te apucă ameteala? 

Îi auzi în receptor răsuflarea precipitată. 

— Ei bine, nu face parte din Agenţie. Şi nici din 
guvern, dar, hm, dacă zvonurile sunt adevărate, e un 
tip ale cărui şoapte pătrund în urechi. Dar numai în 
urechile stratosferice, dacă înţelegi unde bat. 

Sus, unde aerul e rarefiat. Patria amețelilor. 

— Ah. De ce se apleacă spre el urechile alea? 

— Tot ce ştiu e adunat din zvonuri auzite de-a lungul 
anilor, e clar? Odată am văzut ceva scris pe hârtie, dar 
a fost luată şi făcută bucăţi imediat ce a atins sertarul 
cartotecii. Nu-ţi pot da mai multe amănunte la telefon, 
dar motivele pentru care se apleacă urechile către el 
merg de la bani până la spaimă. Şi e sigur că are 
influenţă şi că şi-a folosit-o, în trecut, în scopuri care 
nu se deosebesc de preferinţele companiei BA. 

— Ah. Şcoala profitului-prin-orice-mijloace. 

— Ce te îndeamnă să crezi că e implicat în povestea 
asta? 

— Păi, în primul rând, reacţia ta. Dar am descoperit 
şi o legătură între el şi... firma aia. Plus alte... raţiuni. 

N-avea de gând să-i vorbească despre Vineyard. Işi 
făcea speranţe mari în privinţa insulei, dar nu voia ca 
vreuna dintre suspiciunile ei să ajungă, nici măcar ca o 
adiere, la urechile celor care îl ţineau prizonier pe Davy 
şi care ar fi să-l mute în altă parte, sau chiar să-l ucidă. 

Simti împunsătura rece a spaimei. Nici măcar n-ar fi 
trebuit să-i mentionez numele. Nu ştia în ce măsură 
monitoriza NSA apelurile aleatoare (spera că al ei se 
încadra în categoria asta) şi nu voia să-l întrebe pe 
Anders, fiindcă ar fi fost exact genul de frază pe care o 
căutau computerele - declanşatorul înregistrării întregii 
convorbirii şi al bifării, pentru a fi ascultată de un 
operator uman. 

— Cum ai obţinut informaţia de la Călugăr? întrebă 
Anders. 

— Becca îl mai caută, sau și organizaţia ei a fost 
descurajată? 

— Nu cred c-au primit ordin să se oprească. E greu 
să faci presiuni asupra acelei ramificații, când unul 
dintre ai lor a fost, ei bine, vaccinat. 

Millie se încruntă o clipă. Împuşcat. 

— Înţeleg. Faci presiuni prea mari asupra grupului şi 
pe urmă toată lumea citeşte articole despre o tentativă 
de muşamalizare? 

Anders răspunse afirmativ. 

— N-ar fi prima oară. 

— Păi, am o pistă în ceea ce-l priveşte pe Călugăr. 
Îmi poţi da numărul ei de telefon? 


331 


Anders i-l spuse. 

— Ar fi bine s-o suni imediat, înainte de a-i pierde 
urma. 

Millie se gândi la Padgett, gol, tremurând şi 
şontăcăind pe insula din fundul prăpastiei. 

— N-o să plece nicăieri. 

Şi nu plecase. 

Era încovrigat, cu spinarea rotunjită, înfăşurat în 
sacul ud de dormit, care se încreţise. Nisipul i se lipise 
de obrazul culcat pe pământ şi avea ochii strâns 
închişi. Continua să tremure, singurul semn că mai era 
încă în viaţă. 

Millie nu-i vorbi, dar aduse un aprinzător cu cărbuni 
şi două braţe de lemne uscate şi făcu focul. Trosnetul 
şi şuierul flăcărilor ce se înălţau atraseră atenţia lui 
Padgett. Până când reuşi el să se târască lângă foc, 
Millie se întoarse cu ciocolată caldă, într-un pahar de 
plastic de şase sute de grame, şi cu un sac de dormit 
nou-nouţ, sigilat în ambalajul de plastic. 

Le puse jos, la mică distanţă de el, şi sări, părăsind 
locul. Nu credea că Padgett mai avea destulă putere ca 
să rotească sau să arunce o cârjă, dar nu voia să facă 
o verificare. Reveni peste douăzeci de minute, cu o 
caserolă mare, plină cu supă thailandeză, cu creveţi şi 
iarbă de lămâie, şi cu o cutie cu pad thai. 

Nu-l urmări în timp ce mânca. Îi venea greu până şi 
să se uite la el. E destul de dificil s-o faci şi pe polițistul 
bun şi pe cel râu. 

Sări în biblioteca publică din Oklahoma City, unde 
localiză strada pe care se găsea casa lui Lawrence 
Simons de pe Martha's Vineyard cu ajutorul unui 
computer. Era pe plaja din sud, înspre ocean, aşa cum 
îi spusese chelneriţă, cu un kilometru şi jumătate mai 

jos de hotelul Winnetu şi de staţiunea turistică, înspre 
regiunea sălbatică din jurul Marelui Lac Edgartown. 

Descoperi, plăcut surprinsă, că vremea din Ed- 
gartown era mult mai călduroasă decât la ultima ei 
vizită. Vântul rece din nord se transformase într-o briză 
blândă dinspre sud şi, cu toate că temperatura încă nu 
depăşea cincisprezece grade Celsius, razele soarelui 
radiau căldură. Jacheta pe care o purtase peste 
pulover devenise de prisos, aşa că o puse în 
geamantanul de dimensiuni reduse pe care-l luase cu 
ea. Se amestecă în micul grup de călători sosiți cu 
feribotul din Falmouth şi, când veni cursa spre 
Winnetu, îl întrebă pe şofer dacă la hotel mai erau 
camere libere. 

— Câteva, răspunse bărbatul. Suntem în extrasezon, 
dar mâine începe un simpozion de radiologie - au 
închiriat jumătate din hotel. N-aveţi rezervare? 

— Nu, răspunse ea. Mi-am luat liber în ultima clipă. A 
fost o inspiraţie de moment. M-am urcat pe feribot 
dintr-un impuls. 

— Ei, nu mă-ndoiesc că vă vor găsi o cameră. 

Şoferul îi puse valiza în spate, alături de celelalte 
bagaje, şi ea se urcă în microbuzul pe jumătate plin, 
unde se aşeză în spatele unor radiologi şi al unui cuplu 
tânăr, în luna de miere. 

La hotel se plimbă pe hol, aşteptând să li se 
repartizeze camere mai întâi oaspeţilor cu rezervări. Se 
găsiră bărbaţi care s-o întrebe în două rânduri dacă lua 
parte la conferinţă, dar ea presupuse că de fapt nu se 
gândeau la radiologie. După ce dispăru şi ultimul 
doctor, mergând în urma băiatului de serviciu, se duse 
la recepţie şi îşi prezentă cererea. 

— Şapte nopţi? Aşadar n-aţi venit pentru conferinţă? 

Mă tem că toate camerele mici sunt ocupate, dar vă 
pot instala într-unul dintre apartamentele cu două 
dormitoare. Vi-l pot oferi la acelaşi preţ, adăugă 
recepţionerul, cu voce scăzută. Se uită în jur, 
convingându-se că nu trăgea nimeni cu urechea. 
Totuşi, vă rog să nu le vorbiţi despre asta doctorilor. 

— Chelner, am o muscă în supă! ripostă Millie. Mai 
încet, domnule. Dacă vă aud ceilalţi clienţi... 

-...Vor dori şi ei câte una, completă recepţionerul. Da, 
întocmai. Cu ce carte de credit vreţi să plătiţi? 

— Nu mai folosesc plastic. Prefer să plătesc cu bani 
gheaţă. 

— Doamnă, sunt mai bine de o mie de dolari! 

— Atunci mă bucur că-mi faceţi o reducere. Câţi 
dolari peste mie? 

Recepţionerul apelă la computer, tastând câteva 
cifre. 

— O mie cincisprezece, doamnă. 

Millie puse pe tejghea zece bancnote de câte o sută 
şi una de douăzeci. 

— Poftiţi. 

— Da, doamnă. Vă rog să completaţi formularul de 
cazare. 

Ea se înregistră drept Millicent Jones şi folosi adresa 
unei case din Waltham, Massachusetts. Era o adresă 
reală, clădirea exista, dar nu era locuită, fiindcă era de 
vânzare. O descoperise pe site-ul unui agent imobiliar. 
Şi numărul de telefon avea codul zonal corect, numai 
că în realitate îi aparţinea aceluiaşi agent. 

Se chinuise să le memoreze pe amândouă, aşa că 
reuşi să completeze fişa cu naturaleţe. Plata cu bani 
gheaţă era destul de bizară. Nu voia să ezite în privinţa 
propriei adrese şi a propriului număr de telefon, 

generând şi mai multe suspiciuni. 

— Perfect, domnişoară Jones. 

Băiatul de serviciu o conduse în apartamentul ei, 
situat la etajul al doilea şi având o terasă de pe care se 
vedeau dunele şi oceanul. Millie intră în dormitorul mai 
mare, unde îşi despachetă cu grijă hainele fără 
marcaje de la spălătorie şi fără etichete ieşite din 
comun. Lăsă trei cărţi în camera de zi, o încăpere de 
dimensiuni reduse, şi câteva obiecte de toaletă în baie, 
apoi răvăşi patul lat, dând cuverturile la o parte şi 
întinzându-se efectiv pentru o clipă, cu capul pe perna 
pe care o încreţi astfel, după care trase cuverturile la 
loc, cu neglijenţă. 

Gata. Aici locuieşte cineva. 


Adunase scoici, câteva midii şi două moluşte cu 
cochilie în spirală când pe plajă îşi făcu apariţia 
paznicul. Din câte îşi dădea ea seama, o mai 
despărţeau încă vreo opt sute de metri de casele din 
capătul Great Pond Lane. 

— Locuiţi în cartierul ăsta, doamnă? 

Ea îşi săltă privirea cu o tresărire, ca şi cum ar fi fost 
luată prin surprindere. Adevărul era că îl văzuse de 
câtva timp, însă rămăsese cu ochii în jos, examinând 
nisipul şi  cochiliile cu un interes aparent de 
nezdruncinat. 

Se retrase cu un pas şi-şi duse mâna la piept. 

— Oh, Doamne! De unde-aţi apărut? Şi ce spuneaţi? 

Bărbatul purta o uniformă maro, vag asemănătoare 
cu ale poliţiştilor, iar centura lui susţinea echipamentul 
obişnuit al oamenilor legii, de la pistolul automat de 
nouă milimetri până la baston şi la staţia de emisie- 
recepţie. 


335 


— Locuiţi în cartierul ăsta? Aici este o plajă par- 
ticulară şi, dacă nu locuiţi aici sau nu sunteţi oaspete... 

Lăsă fraza în suspensie. 

— Stau la hotelul Winnetu, îi explică ea. 

— Pot să văd un act de identitate, vă rog? 

Millie îşi desfăcu larg braţele. Purta un costum de 
baie dintr-o singură piesă, un tricou de bumbac legat în 
jurul taliei şi pantaloni pescăreşti. Era desculţă şi nu 
avea asupra ei decât plasa transparentă din plastic în 
care adunase scoicile. 

— N-aveţi cum. Mi-am lăsat poşeta în cameră - nu e 
genul de obiect pe care îl iei pe plajă. Scoase ceva din 
betelia pantalonilor. Am cheia camerei, vedeţi? Îi arătă 
emblema hotelului, având grijă să ferească de privirile 
lui numărul ştanţat pe cheie. Şi vă pot spune cum mă 
numesc - Jones, Millicent R. R de la Regina. 

Se uită la uniforma lui, cu numele companiei, Island 
Security, inscripţionat cu litere simple pe clapeta unuia 
dintre buzunarele cămâăşii. 

— In calitate de agent de pază, nu cred că aveţi 
dreptul să cereţi actele cuiva. Arătă spre numele lui, 
trecut pe clapeta celuilalt buzunar. Nu-i aşa, Bob? 

— Ai întotdeauna dreptul să-ntrebi. Aţi trecut pe 
lângă indicatorul pe care scrie „Plajă particulară”, 
doamnă. 

Bob i-l arătă cu degetul. 

Millie îşi jucă rolul, aruncând o privire în spate, deşi 
văzuse deja indicatorul. Dar îl ignorase. Îşi îndreptă din 
nou ochii spre paznic şi ridică punga cu scoici. 

— Imi pare rău. Mă uitam în jos. Nu l-am văzut. 

— Bine, doamnă. Dar trebuie să vă-ntoarceţi. 

— Inţeleg. E necesar să las aici scoicile pe care le-am 
cules de dincoace de semn? Cred că am găsit una 

dintre cochiliile în spirală în ultima porţiune de plajă. 

Bob clătină din cap. 

— Nu cred că e cazul. 

— Trebuie să mărturisesc că mă surprinde existenţa 
unui paznic care nu supraveghează nimic altceva 
decât plaja. 

El zâmbi uşor. È: 

— Nu e chiar aşa, doamnă. Imi fac rondul. Păzim 
întregul cartier. Arătă cu un gest vag peste umăr, în 
direcţia în care se îndreptase ea până atunci. Unele 
dintre casele astea sunt nelocuite în timpul iernii, aşa 
că stăm cu ochii pe ele. 

Şi unele sunt locuite? 

— Probabil că aici e foarte frig iarna. Sunt sigură că 
nu mi-ar plăcea să mi-o petrec în locul ăsta. 

— E vânt şi frig. 

— În cartier rămâne multă lume peste iarnă? 

Paznicul îi ignoră întrebarea. 

— N-aveţi cum să nu găsiţi hotelul, doamnă, vă- 
ntoarceţi exact pe unde aţi venit. 

Ea clipi. M-ai pus la locul meu, nu-i aşa? 

— Desigur. 

Îi adresă un zâmbet amabil, dar lipsit de căldură, şi 
se întoarse pe acelaşi traseu, urmărind linia apei şi 
continuând să adune scoici. La graniţa dintre plaja 
particulară şi cea publică se uită peste umăr. N 

Paznicul nu se clintise şi o urmărea cu privirea. li 
făcu cu mâna, iar el îi răspunse cu un gest scurt, după 
care îi întoarse spatele şi dispăru printre dune. Millie 
reveni la hotel, unde clăti scoicile în chiuveta din 
bucătăria minusculă a apartamentului şi le aranjă pe 
măsuţa din sufragerie. 

E posibil să verifice cineva dacă le-am păstrat sau 

nu. 

18 
„Vrei să spui c-ai mai găsit un 
teleport?” 


Davy cobori la micul dejun fără chef, cu o oarecare 
jenă. Când se întorseseră din Nigeria era trei dimineaţa 
pe Coasta de Est şi, după plecarea lui Hyacinth din 
camera lui, se simţise stors de vlagă. Deşi nu aşa cum 
m-aş fi aşteptat. 

Când venise în cele din urmă, somnul îi adusese 
coşmaruri pline de avioane mici prăbuşite şi de sate 
incendiate, de flăcări de gaz impunătoare încovoindu- 
se din văzduh şi aprinzând casă după casă. Intr-un 
anumit moment al perindării imaginilor din acel ghiveci 
oribil, îl văzuse pe pastorul Ilori, ghemuit asupra jarului 
bisericii sale mistuite de foc şi prăjind o şopârlă mare, 
înfiptă într-un băț. Se întorsese spre Davy spunând: 
„Bun de mâncat!” 

Când îşi vâri capul în sufragerie nu văzu niciurmă de 
Hyacinth, dar încăperea nu era pustie. 

Conley stătea la masă de unul singur. 

— Ei bine, calculele sunt bizare, nimeni n-are 
încredere în informaţiile mele şi nu pot da explicaţii 
despre circumstanţe. 

Davy strânse uşurat din pleoape. 

E destul de rău că am eliberat un monstru, medită, 
cu gândul la Roule. Mă bucur că nu trebuie să am unul 
drept comesean la micul dejun. Acceptase să ia parte 
la operaţiunea de salvare fiindcă răpitorii erau bandiți 
în adevăratul sens al cuvântului. Citise despre atac în 

ziare - şapte bodyguarzi şi o secretară ucişi în 
momentul răpirii - şi crezuse că făcea realmente o 
faptă bună. 

Îi aruncă lui Conley o privire bănuitoare. Ultima 
întâlnire cu Hyacinth îl făcu să se gândească mai bine 
la cuvintele abia auzite. 

— Cum adică, „nu poţi da explicaţii”? Conley îşi 
ridică ochii clipind absent, evident preocupat de 
problema lui de fizică. 

— Nu mi se permite. 

Davy sări în partea opusă a mesei, exact în spatele 
lui. Îl înşfăcă de guler cu mâna dreaptă şi îl împinse la 
loc când se strădui să se ridice. Cu stânga îi sfâşie 
cămaşa, dezgolindu-i umărul stâng, clavicula şi partea 
de sus a pieptului. g 

Cicatricele erau acolo, amândouă. |lmpunse cu 
degetul şi-i simți umflătura dură de sub piele. 

Conley realiză ce făcea şi nu se mai împotrivi. Davy îl 
eliberă şi se întoarse încet la locul lui, ocolind masa. 

Doctorul îl privi cu asprime. 

— Zău că-mi plăcea cămaşa aia! 

Smulse cu un gest ostentativ un nasture care se 
legăna, agăţat de un singur fir de aţă, şi îl lăsă să-i 
cadă în buzunar. 

Davy îşi ţuguie buzele. 

— Cicatricele tale par mai vechi decât ale mele, dar 
mai recente decât ale lui Hyacinth. Când ţi-au pus 
implantul? 

Conley îşi mai turnă cafea din cafetiera-termos. 

— Chiar ai văzut cicatricele lui Hyacinth? Uau! 

Davy îşi simţi obrajii împurpurându-se. 

— Toată lumea e aşa aici? Toată lumea care vine în 
contact cu Simons? 

Conley se cutremură uşor, ca un cal care zvâcneşte 
ca să scape de ciupiturile unei muşte. Pe urmă începu 
să vorbească, fixând cu privirea peretele din faţa lui. 

— Nu numai că ţi-am văzut masa deplasându-se de 
la un punct de oprire la altul, dar amprenta ta 
gravitaţională s-a mai şi suprapus la fiecare săritură, 
timp de o sută treizeci până la două sute de 
milisecunde. De parcă te-ai fi aflat în două locuri în 
acelaşi timp, ceea ce, fireşte, e imposibil. 

Davy se aşeză şi îşi scutură şervetul înainte de a şi-l 
aranja în poală. 

— Probabil toată lumea care-l cunoaşte personal pe 
Simons. Tot cercul lui intim. 

Conley îşi turnă în cană conţinutul unui plic de 
îndulcitor. 

— Aşa că ipoteza mea anterioară se confirmă. De 
fapt nu dispari şi reapari. Deschizi o poartă, o gaură 
între două zone ale continuumului spaţio-temporal. 
Deoarece gaura persistă, aparatele îţi înregistrează 
masa de două ori - prin poartă. 

Davy se servi cu cafea. 

— Cred că ştiu ce vrei să spui. 

Conley îşi desprinse privirile de cana în care 
amesteca şi rămase cu _ linguriţa legănându-i-se în 
mână. 

— Sigur? 

— Da. De exemplu, acum ne aflăm în aparenţă în 
aceeaşi cameră, însă din conversaţia noastră rezultă 
că de fapt ne despart câteva milioane de kilometri. 

— Gândeşte-te la toate astea! Nu-ţi dai seama ce- 
nseamnă? Dacă ai putea să deschizi o astfel de poartă 
şi s-o mentii aşa? Ar însemna cel puţin energie infinită. 
Ai putea pune capăt secetelor, mutând surplusul de 

apă generat de inundaţii dintr-o parte a planetei în 
albiile secate din alta. Ai adăuga un generator 
hidroelectric şi ai obţine şi energie. Ce naiba, dacă 
deschizi o poartă între un rezervor plasat la altitudine 
joasă şi un altul, aflat mai sus, ai o sursă de energie 
perpetuă. 

— Mişcare perpetuă? făcu Davy, cu un aer sceptic. 
De unde provine energia? 

Conley roşi la rândul lui. 

— Păi, energia pentru săriturile ta/e de unde provine? 

Davy ridică din umeri. 

— Ah, asta era. Păi, ori de câte ori sar, toate bău- 
turile calde de pe pământ pierd câte o milicalorie. 

Conley se holbă o clipă la cana cu cafea, apoi zâmbi. 

— Ei, e o idee. Ar trebui să măsurăm cantitatea de 
energie netă a mediului, în zona de plecare şi în cea de 
sosire. 

— Da - imaginează-ţi ce proporţii ar lua încălzirea 
globală fără eforturile mele! 

Conley oftă. 

— Să înţeleg că de fapt nu ştii de unde provine 
energia? 

— Să înţeleg că de fapt nu ştii care dintre membrii 
personalului vilei au implanturi în piept? 

Conley amuţi şi se concentră asupra mâncării. Davy 
îl privi o clipă cu asprime, apoi îşi aduse porţia de pe 
bufet. 

— Mă duc pe plajă dacă eşti de acord, spuse, după 
ce termină de mâncat. 

— Activează cheile de pe plajă, te rog, spuse Conley, 
privind nehotărât tavanul. 

— Liber! se auzi o voce din interfonul montat pe 
perete. 

Davy se cutremură. Se gândise că era supravegheat 
continuu, dar era neplăcut să i se confirme bănuielile. 

Conley îl privi dând din cap. 

— Atenţie la fluier - vrea să staţi de vorbă mai târziu. 

— Cime? Stăpânul tău? Simons? 

Conley îşi feri privirea. 

— Vine aici, acum e în avion. Vor să fii legat când 
aterizează. 

— Am înţeles, Renfield. 

Conley păru nedumerit şi ridică din sprâncene. 

— Ar trebui să citiţi ceva mai mult, băieţi. Caută cu 
Google. R, E, N, F, |, E, L, D. Poţi restrânge căutarea 
dacă adaugi şi „Stoker”. 

Davy sări direct pe plajă. 

Eşti un tip ciudat dacă nu ştii cine e Renfield. 

Vântul bătea cu putere dinspre est, paralel cu plaja, 
zdrenţuind valurile prelungi imediat ce se spărgeau. 
Davy căută adăpostul unei stânci şi se aşeză pe nisipul 
încălzit de soare, ferit de ciupiturile celui purtat de 
vânt. 

Era ora refluxului. Rămase cu privirile pierdute 
asupra întinderii netede de nisip umed şi-i veni ideea 
să scrie, cu litere de şapte metri, un mesaj pentru 
sateliții de spionaj aflaţi în trecere: DAVY E AICI. Ar fi 
fost vizibil, dar, chiar dacă ar fi înşelat vigilenţa 
temnicerilor săi, ce şanse ar fi avut să ajungă sub ochii 
unui analist de la Satlntel care să dea raportul cuiva 
destul de familiarizat cu cazul lui ca să facă legătura? 

Se gândi la spusele lui Conley, despre menţinerea 
porţii deschise. Se imagină băgându-şi simultan 
aceeaşi mână într-o cadă plină din Stillwater şi în 
cisterna din casa de pe stâncă - ţinând poarta deschisă 
- astfel încât apa să curgă din baie în rezervor. Dă 

clasă transportului cu găleata. 

Se auzi fluierul şi sări din reflex în pătratul din 
camera lui. Conley îl aştepta, cu lacătul în mână. 

— Mă tem că e momentul să-ţi pun lanţul. Vor fi aici 
în scurt timp. 

Davy îşi potrivi cătuşa în jurul gleznei. Îl lăsă pe 
celălalt să studieze dacă era pusă confortabil, să 
închidă lacătul şi să se convingă că era bine încuiat. 

Conley nu se mulţumi cu atât - inspectă lanţul, 
verigă cu verigă, până la urechea din podea. 

— E cât se poate de sigur, spuse, cu ochii spre 
oglindă. 

Toate acestea se petrecură cu o jumătate de oră 
înainte de a-şi face apariţia Hyacinth, care verifică încă 
o dată lanţul şi încuietoarea. Abia după aceea ţinu uşa 
deschisă pentru Lawrence Simons, care avea în mână 
un dosar. Hyacinth îl aşteptă să-şi ocupe locul, la o 
distanţă mai mare decât lungimea lanţului, şi abia 
după aceea se postă cu spatele la perete. Nu scoase 
nici-o vorbă şi nu se uită la Davy. 

— Bună dimineaţa, domnule Rice. Bună dimineaţa, 
doctore Conley. 

Davy îl studie chipul. Li se adresase zâmbind, dar 
politeţea lui era izbitor de asemănătoare cu o 
carapace, era ca şi cum ar fi folosit o limbă străină, pe 
care abia dacă o înţelegea. Ştie când să folosească o 
anumită expresie, dar nu pricepe cu adevărat de ce. 

Simons continuă. 

— Cred că de data asta nu vom avea nevoie de 
dumneata, doctore Conley. 

Conley strânse din pleoape. 

— Desigur, spuse. O să fiu în biroul meu. 

Plecă repede şi lui Davy i se păru că o făcuse cu 

recunoştinţă. 

Uşa odată închisă în urma lui, Simons se întoarse 
spre Hyacinth. 

— Vezi cum stau lucrurile cu cealaltă problemă, 
draga mea. 

Ea încuviinţă cu o mişcare a capului şi părăsi 
încăperea. 

Simons îşi reafişă zâmbetul politicos. 

— Excelent lucrat, acolo, în Nigeria. 

Davy dădu uşor din cap. 

— Îl cunoşti de multă vreme pe Roule? 

Simons păru să cadă pe gânduri. 

— Existenţa lui îmi este cunoscută de mai mulţi ani. 
Dar nu cred că ne-am aflat vreodată în aceeaşi 
încăpere. Nu-mi prezintă rapoarte directe. 

— Ah, prin urmare e unul dintre oamenii tăi? 

— Nu e conştient de legătură noastră. 

— Ce s-a-ntâmplat cu răpitorii? 

Simons clătină din cap. 

— Treaba s-a făcut de mântuială, în adevăratul sens 
al cuvântului. Armata a nivelat insula şi a tras mii de 
focuri în mangrovele din jur, dar nu s-a găsit nici măcar 
un singur cadavru. Ar fi fost nevoie de o coordonare 
mai bună. 

— Ca să-i împiedice să radă misiunea de pe supra- 
faţa pământului? 

Simons se uită la el de parcă ar fi fost extraterestru. 

— Ca să fim siguri că i-au lichidat pe răpitori. 

Hyacinth se întoarse şi dădu din cap către Simons. 

— Totul e scos din funcţiune, domnule. 

— Eşti sigură? 

— Am scos din priză consola audio-video. Toate 
fluxurile video şi audio sunt întrerupte până când o 

reconectez. Şi am încuiat uşa camerei. Singura cheie e 
la mine. 

Davy îşi aduse aminte de ziua în care sudaseră placa 
şi se arsese întrerupătorul - şi Hyacinth vorbise către 
oglindă fără să primească răspuns, îşi fixă mai bine 
amintirea. 

— Excelent, Hyacinth. Simons se foi în scaun, 
concentrându-şi întreaga atenţie asupra lui Davy. Din 
câte înţeleg, te poţi teleportă în orice loc în care-ai mai 
fost. 

El ridică din umeri. 

— În limite rezonabile. Trebuie să am destul de multe 
amintiri despre locul respectiv. Dacă n-am mai fost 
acolo în ultima vreme, e necesar să-mi stimulez 
memoria. 

— S-o stimulezi? Cum? 

— Mergând din nou la faţa locului, cu mijloace de 
transport tradiţionale. Sau prin imagini - fotografii sau 
înregistrări video, adăugă, după o secundă. 

Simons scoase din dosar o filă împăturită. 

— Înţeleg. Cât de proaspăte îţi sunt amintirile despre 
Caracas? 

Îi întinse foaia. 

Davy o despături şi o studie în tăcere. Era tipărită la 
o imprimantă color şi conţinea o hartă a zonei centrale 
a oraşului, pe care erau marcate doar bulevardele 
principale, cu o serie de puncte de interes scoase în 
evidenţă şi cu schiţa traseelor de metrou suprapusă. 

Simons clătină din cap. 

— Ai fost acolo anul trecut, în luna iulie, trimis de 
NSA. Ai livrat mai multe cutii de carton. 

Chiar aşa? Davy îşi ridică ochii, surprins. Simons ştia 
cel puţin atât. 

— Întocmai. Am memorat un loc de salt din staţia de 
metrou din Piaza Venezuela. Şi unul din ParQue 
Central. 

— Nu şi din Piaza Bolivar? 

— Acolo nu m-aş duce nici în maşină blindată. 

— Nici în timpul zilei, pe lumină? 

— Da, poate într-un grup mare, pe lumină. 

— Dar la aeroport? 

Davy clătină din cap. 

— Au trecut şapte ani. N-am mai avut treburi în zonă 
şi, de când cu tentativele de lovitură de stat şi grevele, 
locul a dispărut de pe lista călătoriilor mele de plăcere, 
ca să zic aşa. 

Simons îşi flutură mâna. 

— Sunt sigur că n-ai dus cutiile într-o staţie publică 
de metrou. 

— Oarecum în apropiere. Agentul de legătură a 
parcat o furgonetă pe o alee din vecinătate. Am sărit 
cu cutiile în partea din spate, am închis uşa cu lacătul 
şi am plecat. Au recuperat furgonetă după douăzeci de 
minute. Eu n-am fost văzut. Şi nu s-a ştiut cum au fost 
livrate cutiile. Nimeni nu trebuia să ştie. Se uită la 
Simons. Nici măcar tu. 

Simons îi ignoră ultimele cuvinte. 

— Aveai idee ce era în cutii? 

— Dar tu? 

Davy ştiuse. Ştiuse, în mare, şi care era scopul 
livrării, fiindcă altfel n-ar fi făcut-o. Insă n-avea de 
gând să-i spună lui Simons. 

— Eu da. Hârtii. 

Hyacinth se încruntă. 

— Documente? îl foloseau drept poştaş? 

Simon negă cu o clătinare a capului. 

— Hârtii viu colorate. Bolivari venezueleni. Inflaţia 
explodase încă de atunci. Au trimis câteva milioane. 

— De ce nu dolari? 

— Ca să nu poată fi detectată sursa. Creau o reţea 
de informatori de ambele părţi. 

Ei bine, cel puțin aşa mi s-a spus. Sper că n-a fost o 
altă încercare de destabilizare a guvernul. Nu credea 
că fusese. 

— Lucrezi pentru NSA? întrebă Davy. 

Simons râse. 

— Sigur că nu, prostuţule. NSA e ca Roule, nu ştie 
nimic despre relaţia noastră. 

— Nu lucrezi pentru Agenţie, spuse Davy, pro- 
nunţând cuvintele fără grabă. Dar, câteodată... 

— Chiar aşa. Câteodată lucrează Agenţia pentru 
mine. 

Davy se înfioră. Nu reuşise să se stăpânească. O 
reacţie viscerală - asta fusese, şi Simons îl privea cu o 
umbră de zâmbet. 

— Aşadar, în dosarul tău de la NSA - şi, dă-mi voie să 
ţi-o spun, a fost foarte greu să fac rost de o copie - se 
menţionează că eşti singurul teleport. Ce alte minciuni 
mai cuprinde? 

Davy ridică din sprâncene. 

— Oh, las-o baltă. Vrei să ştii dacă-mi mai bat 
nevasta? N-ai nimic mai bun cu care să-ţi ocupi timpul? 
Cine-a propus modul ăsta de abordare - Conley? 

— Faptele l-au impus. 

Simons se aşeză picior peste picior şi-şi lăsă capul 
pe-o parte, fără să-şi dezlipească privirea de Davy. 

— Vrei să spui c-ai mai găsit un teleport? 

— Da. 

— Nu cred. Eu am făcut cercetări intense, timp de 

zece ani. Cine e? De unde e? 

Simons clătină din cap. 

— Eşti extraordinar de bun. Până acum n-ai arătat 
niciodată că eşti capabil de atâta viclenie. Ne-ai prostit 
pe toţi. 

— Crezi că mint? Ridică din umeri. OK, n-ai decât. 
Adevărul e că mai există încă douăzeci şi şapte de 
teleporţi. Banda mea, şi când îţi vor da de urmă o să-ți 
doreşti să nu te fi născut. 

Simons se încruntă. 

— Ei, vezi? E atât de evident că minţi când îndrugi 
povestea asta, încât abilitatea ta de disimulare în 
privinţa celuilalt teleport mă uimeşte. Cum e cu 
putinţă? 

— Să minţi? Sau să te teleportezi? 

— Cui i-a reuşit mai întâi teleportarea? Ţie sau soţiei 
tale? Din dosar am aflat c-a fost reţinută de NSA în 
etapa primelor tale „interacţiuni” cu Agenţia, dar n-a 
evadat. Fie atunci nu putea să sară, fie a fost o 
acoperire foarte bine pusă la punct. 

— Soţia mea? Davy izbucni într-un râs care îi pieri de 
pe buze imediat ce conştientiză implicaţiile. Ce te face 
să crezi că se poate teleportă? 

Davy reuşea să se abţină - îşi simţea vocea 
ridicându-se. Dacă aveau convingerea că ea poate să 
sară, Millie devenea o ţintă prioritară pentru Simons. 
Nu doar ca modalitate de a-l controla pe el, ci mai ales 
ca rezervă. 

— l-am pregătit o cursă într-o cameră de hotel din 
Virginia. Oamenii mei erau pe coridor, dincolo de 
fereastră şi în ambele camere alăturate. li monitorizau 
mişcările printr-un sistem acustic, prin pereţi. Când 
tipul din avangardă a forţat uşa din faţă, cei de la 

monitorizare au auzit un pleoscăit în cadă. Toate 
hainele ei erau acolo - însă ea nu mai era. 

Davy făcu ochii mari. 

— Nu se poate. Oamenii tăi te-au minţit. 

Sau tu mă minţi pe mine. 

Simons îşi înclinase capul spre celălalt umăr. 

— Hm. Cred că trebuie să luăm în considerare şi a 
treia posibilitate. 

Davy se gândise deja la asta, dar păstră tăcerea. 

— Înainte nu putea să se teleporteze, dar acum 
poate. 

Ce speră să câştige cu minciunile astea? 

— Ce făcea în Virginia? 

— Te căuta. 

Simons scoase o altă foaie de hârtie din dosar şi o 
împinse de-a curmezişul mesei, către Davy. Era un 
poster cu poza lui, un instantaneu pe care îl recunoscu 
ca fiind din timpul şederii în Tahiti. In plus, preciza 
momentul aproximativ şi locul dispariţiei şi ruga pe 
oricine deţinea informaţii să sune la numărul trecut 
mai jos. Însă acesta nu mai exista pe hârtie, fusese 
răzuit cu o lamă de ras sau cu un brici. 

Inspiră brusc, luându-se prin surprindere pe sine 
însuşi. Originalul fotografiei stătea de obicei pe 
noptiera din casa din stâncă. Işi simţi ochii umplându- 
se de lacrimi şi clipi, încercând să scape de ele. Se 
strădui să vorbească pe un ton vesel, nepăsător. 

— Ah. Ei, măcar nu sunt pe-o cutie cu lapte. 

A reuşit să plece din Cuib. Sentimentul de uşurare 
era dureros şi copleşitor, ştia că i se citea pe faţă. Şi ce 
dacă - Millie era teafără şi nu căzuse în mâinile lor. 

De ce-ncearcă să mă convingă că poate să se tele- 
porteze? Poate că Millie reuşise să-i păcălească într-un 

fel sau altul. Văzuse magicieni capabili de scamatorii 
foarte convingătoare. 

— Din câte ştiu eu, sunt singurul teleport din lume. 
Eşti sigur că NSA nu-şi bate joc de tine? Dacă oamenii 
tăi au ascultat o înregistrare? 

Ochii lui Simons se îngustară pentru mai puţin de o 
secundă, apoi îşi  recăpătă obişnuita expresie 
politicoasă. 

Are dubii, deduse Davy. 

Simons se răsuci spre Hyacinth. 

— Adu-o pe Johnson, te rog. 

Numele nu-i spunea nimic lui Davy. 

— Imediat, domnule, răspunse ea, şi ieşi. 

— Imi dai dureri de cap, domnule Rice. Testul din 
Nigeria, în condiţii reale, a fost extrem de promiţător. 
Sper c-o să continui să te faci util, dar, dacă alegi 
contrariul, vreau să-ţi fie cu desăvârşire clar că vor 
exista consecinţe grave. 

Davy se crispă. Era cumva pe punctul de a fi 
pedepsit pentru presupusa ascundere a capacităţii lui 
Millie de a se teleporta? Ei bine, dacă imi activează 
dispozitivul, iau drept țintă costumul lui scump. 

Hyacinth se întoarse şi ţinu uşa deschisă. Intrară 
vechii lui prieteni, Haidamacul Unu şi Haidamacul Doi, 
ținând de câte un braţ o femeie îmbrăcată într-o 
salopetă de paraşutist prea mare, de culoare verde- 
închis, cu mâneci scurte. Avea mâinile încătuşate la 
spate şi îi puseseră în cap un sac negru. Haidamacul 
Unu i-l scoase imediat ce se închise uşa, dezgolindu-i 
faţa. Era o negresă care clipea des în lumina 
neaşteptată şi căreia îi sângera buza de jos. Chipul ei 
avea ceva familiar. Pe urmă strânse îndelung din 
pleoape, apoi redeschise ochii şi limba îi ţâşni cu 

violenţă din gură. 

— Sojee? Trecuseră mai bine de trei luni, însă 
strâmbăturile ei erau inconfundabile. Ce ţi-au făcut? 

Ea îl privi fără nici-o expresie, apoi îi zâmbi. 

— Îngerul meu! 

Arăta altfel, cu buza ei însângerată şi tot restul. 
încercă să facă un pas înainte, dar însoțitorii ei o 
reţinură. Vorbi cu amărăciune: 

— Mi-au luat paltonul. 

Haidamacul Doi, roşcovanul, îşi ţinea o batistă 
însângerată la nasul ca un cioc. 

Simons se încruntă. 

— Ce s-a-ntâmplat? 

Li se adresase pe un ton calm, dar cei doi paznici 
păreau neliniştiţi. 

Haidamacul Doi răspunse cu voce nazală: 

— Mi-a tras un cap, domnule. In nas. Eu am pocnit-o 
ca să scap de ea. 

Glasul lui Simons deveni caustic. 

— Ştiţi ce-a făcut în D.C.! Aţi subestimat-o fiindcă e 
femeie sau fiindcă e negresă? Se întoarse spre Davy. 
Înot într-un ocean de incompetenţă. Nu e de mirare că 
n-am reuşit s-o prindem pe soţia ta. 

Davy se uita la Sojee. In afară de buza crăpată, arăta 
OK. În fine, arăta ca Sojee. Spasmele ei faciale erau la 
fel de puternice ca întotdeauna şi, văzând-o cum 
stătea, cu capul lăsat pe-un umăr, bănui că-şi asculta 
vocile. 

— Ce s-a-ntâmplat în D.C.? 

Ea zâmbi iarăşi. 

— Eu şi Doamna Albastră i-am cotonogit când au 
venit după noi. l-aş fi făcut zob dacă nu mă dădea 
deoparte FBl-ul. 

Davy se uită din nou la Simons. 

Acesta închise ochii şi se ciupi de şaua nasului. 

— Cine e Doamna Albastră, Sojee? întrebă Davy. 

Femeia se încruntă. 

— Cum? Doamna Albastră! Cea care iese din mare 
să ne apere. Arătă posterul de pe masă. Doamna care- 
mpărţea astea. A zis că e nevasta ta. 

— Millie? 

Sojee dădu din cap. 

— Da, e soţia mea. Dar de unde până unde „Doamna 
Albastră”? Era tristă sau ai alte motive? 

— Da şi da. 

Davy clătină din cap, cu gândurile alergând. 

— De când eşti în mâinile lor? Se poartă urât cu tine? 

— Mă ţin închisă într-o cameră încălzită, cu duş şi 
WC. Imi dau mâncare pe sub uşă, pe tăvi, de trei ori pe 
zi. E oribil. 

— Ajunge! exclamă Simons. Luaţi-o de-aici. 

Sojee se uită la cătuşa lui Davy, apoi la Simons. 

Buzele ei schiţară un oh mut. 

—  Inţeleg. Capul îi zvâcni spre Simons. Lacheul 
Satanei, Regele Demonilor. 

Simons îşi flutură mâna şi cei doi haidamaci îi puseră 
sacul înapoi, pe cap, şi o traseră afară. Simons vorbi 
din nou după ce se închisese uşa în urma lor. 

— Ea o fi crezând că astea sunt condiţii rele, dar eu 
te invit să te gândeşti în ce măsură se pot înrăutăţi. 

Davy se abţinu cu greu să nu-i râdă în nas. Sojee nu 
se plânsese - se lăudase. In comparaţie cu viaţa ei de 
pe străzi, celula părea un paradis... deocamdată. 

Simons continuă. 

— Indivizii sunt idioţi. Brute idioate. Se uită în ochii 
lui Davy. Dar vor face exact ce le spun. Şi, după 

lovitura cu capul, vor face probabil totul cu plăcere. 

Davy îşi simţi stomacul făcându-se ghem. 

— Trebuie să spui clar ce vrei. 

— Ai dreptate, încuviinţă Simons. Vreau să evit orice 
interpretare greşită. Uite cum stau lucrurile: când am 
spus că urmările refuzului tău de a coopera vor fi 
grave, nu m-am referit doar la tine. O să le suporte şi 
Johnson, iar Hyacinth o să-ţi livreze rezultatele, pe 
rând, falangă cu falangă. M-am făcut înţeles? 

Chipul lui Davy îşi pierdu orice expresie. 

— Da. 

Simons se holbă la el o clipă, tăcut, gânditor. În cele 
din urmă spuse: 

— Perfect. Să discutăm despre Caracas. 


Îi aduseră prânzul în cameră, iar Conley se întoarse 
cu cheia abia când după-amiaza era pe sfârşite. | se 
adresă în timp ce deschidea lacătul: 

— M-am gândit la nişte experimente pe care le-am 
putea încerca, dar vom avea de aşteptat până termină 
ei cu tine. Poimâine? 

— Probabil. Davy îşi frecă glezna. Deci nu ţi-au spus 
nimic? 

Conley îşi ridică mâinile. 

— S-ar părea că nu mă priveşte, aşa că mă simt mult 
mai bine dacă nu ştiu. 

Davy arătă spre cătuşă. 

— Să deduc că Simons a rămas mai mult aici? 

— La golf, presupun. A venit cu avionul pentru o 
partidă de golf. Insă acum a plecat. 

Davy se cutremură. O zi încărcată pentru Simons. 
Zbor către Martha's Vineyard. Certat prizonier. 
Ameninţat cu tortura victimă nevinovată. Optsprezece 

găuri la golf. Zbor înapoi, de unde-o fi venit. Munca 
unui lacheu nu se încheie niciodată. Îşi canaliză atenţia 
spre Conley. 

— Hm. Ei, ce fel de experimente? 

— M-am gândit că am putea încerca salturile înainte 
şi-napoi între două locuri, cât de repede poţi, ca o 
pendulare, ca să spun aşa. 

— Mai degrabă ca o ezitare. Ca şi cum nu m-aş putea 
hotărî unde mi-ar plăcea să mă aflu. 

— Da. Ştim că fenomenul este caracterizat de o 
oarecare persistenţă, aşa că poate chiar reuşim să 
menţinem o poartă deschisă. 

Davy se gândi la spusele lui. 

— Cum o să-ţi dai seama? Ce măsurători ai putea să 
faci? 

Conley se încruntă. 

— Cred c-o să ţin cont de ceea ce trece prin poartă. 
Aş putea plasa un emiţător radio de mică putere într- 
un loc şi un magnetometru în celălalt. Dacă putem 
stabiliza intensitatea semnalului... 

Davy dădu din cap. 

— Inţeleg. 

Îşi simţea bătăile puternice ale inimii şi valul de 
adrenalină care îi străbătea trupul. Înţeleg! Se întrebă 
dacă doctorul se gândise la tot ce se putea întâmpla. 
Impulsul de a trage cu ochiul spre oglindă era aproape 
irezistibil, dar şi-l stăpâni. 

Conley îi răspunse cu acelaşi gest. 

— Ei, experimentăm când te-ntorci, dacă nu vrei 
cumva să-ncerci câte ceva acum. 

Davy clătină din cap. Simons îi spusese că aşteptau 
să fie trimise cheile electronice din Nigeria la Caracas. 
Din câte se părea, avionul KLM nu putea ajunge în 

Venezuela mai devreme de ora şase, dar, din cauza 
vremii, avea dubii serioase în privinţa şanselor de a 
prinde legătura în Amsterdam. Era puţin probabil să fie 
nevoie de Davy până a doua zi, dar el n-avea de gând 
să-i spună asta lui Conley. 

— Mi-au cerut să fiu pregătit de plecare. 

Putea să mintă liniştit. La urma urmelor, camerele şi 
microfoanele erau deconectate. Sau cel puțin aşa au 
Zis. Insă nu avea cu adevărat dubii - nu încercaseră 
scoată de la el ceva revelator sau incriminant. Cel care 
vorbise tot timpul fusese Simons. 

Atunci care era motivul? Ce parte a instruirii nu voiau 
să înregistreze? Sigur, m-au ameninţat că îi vor ciopârți 
degetele lui Sojee, falangă cu falangă. Dar îşi amintea 
şi alte lucruri care se spuseseră şi se făcuseră în 
încăperea aceea, pe faţă, când camerele de 
supraveghere şi microfoanele erau în funcţiune. Nu, e 
vorba despre ceva legat de Caracas. 

Conley continua să-l fixeze cu privirea, cântărind 
lacătul în palmă. 

— Te simţi bine? 

Davy clipi, nedumerit. 

— Oh. Da. Mă gândeam pur şi simplu la lucrurile pe 
care spuneai că nu vrei să le afli. 

— Eu nu-ntreb nimic. Nu-mi spune. 

— Poartă-te frumos cu mine, zise Davy, sau îţi 
povestesc tot ce ştiu. Şi, fireşte, le spun şi /or că ţi-am 
povestit. 

Vorbise în glumă, ca să schimbe subiectul, ca să nu 
mai discute despre poartă, însă Conley se albi la faţă şi 
scăpă lacătul din mână. 

— Rahat. 

Se aplecă să-l recupereze şi când se ridică, avea o 

privire circumspectă. 

— Am glumit, omule, se simţi Davy obligat să 
precizeze. Pe cuvânt. 

Conley lăsă lacătul pe comodă. 

— Mă duc să-mi completez notițele, spuse. Vorbim 
mai târziu. 

leşi strecurându-se prin uşa deschisă pe jumătate. 

Ceea ce era bizar. 

Gândurile lui Davy se întoarseră la Sojee. Nu-şi 
dăduse seama că în vilă mai erau şi alţi prizonieri. 

Îi spuseseră că, ori de cate ori i se permitea să iasă 
din camera lui, avea acces în toate încăperile publice, 
dar îl avertizaseră să nu se apropie de nici-o uşă 
încuiată. Şi i se atrăsese în mod special atenţia să nu 
mai intre în camera din spatele oglinzii, pedeapsa fiind 
închiderea în pătrat. 

Nu putea ajunge la mansardă - uşa era de oţel şi era 
întotdeauna încuiată. Tocmai se uita în josul scărilor, 
către subsol, când apăru Hyacinth, cu o expresie 
amuzată. 

— Domnişoara faţă-smintită nu e în clădire, iubitule. 
Înainte de prânz ajunsese deja la mare depărtare. Nu 
suntem tâmpiţi. 

Nu. Din păcate. 

— Cheile au ajuns în Caracas, dar în noaptea asta le 
dăm liber băieţilor. Trebuie să-şi revină după 
schimbarea fusului orar. Plecăm mâine la opt 
dimineaţa - când în Caracas e nouă. Pune-ţi ceasul să 
sune sau, dacă preferi, poţi cere să te trezesc eu. Mi-ar 
plăcea... 

Davy sări înapoi, în camera lui, înainte de a avea ea 
timp să spună tot ce-avea de spus. Spera s-o enerveze, 
aşa cum i se întâmplă oricui când e întrerupt la 

jumătatea frazei. Dar mă îndoiesc. În ochii lui Hyacinth, 
reacţia lui confirma victoria ei. 

Şi ce dacă! Dacă-şi închipuia că deţine controlul 
volanului, devenea mai puţin vigilentă. 

Poate-ar trebui să mă culc cu ea. Să facem cum vrea 
ea, ca să lase garda jos. Un gând la care trupul lui 
răspunse instantaneu. Nu vrei decât să v-o trageţi. 
Termină cu speculațiile logice. Rechemă amintirea 
sângelui lui Brian Cox, împroşcându-i faţa în ploaie, şi a 
cicatricelor de sub şi de deasupra claviculei lui 
Hyacinth. Dorinţa îi dispăru. 

E nevoie de un duş. 

Deschise apa înainte să se dezbrace. Cazanul de la 
subsol era enorm, dar apa caldă avea nevoie de ceva 
timp până când ajungea să curgă prin ţevile de la 
etajul doi. Insă, odată ajunsă în baia lui, rezerva era 
nelimitată.  Duşurile prelungite îl ajutaseră să-şi 
păstreze raţiunea. După episoadele mizerabile şi 
ruşinoase din momentele declanşării dispozitivului, 
trebuia să stea multă vreme sub jetul de apă ca să se 
simtă din nou curat. 

Dar mai observase ceva: dacă uşa băii era deschisă 
şi duşul curgea timp îndelungat, baia se umplea cu nori 
de abur şi oglinda de acolo se acoperea cu un strat de 
umezeală. 

Care obtura camera de supraveghere. 

Până atunci folosise acel răstimp de intimitate ca să 
plângă, ca să-şi descarce furia şi ca să se masturbeze. 
Acum venise timpul să-i găsească o altă întrebuințare. 

Incet, pentru început. Mai întâi un simplu salt de un 
metru, de la un capăt al căzii la altul. Se relaxă, stând 
cu picioarele uşor depărtate. Exista un covoraş pentru 
duş, dar nu acoperea toată lungimea căzii, iar el nu 

voia să cadă în fund. Luă un prosop şi îl întinse peste 
porţiunea descoperită. Odată îmbibat cu apă, se lipi de 
email, dându-i mai multă încredere în propriile puteri. 

Se răsucea la fiecare salt, aterizând întotdeauna cu 
faţa spre capătul opus al căzii. Mări ritmul şi reuşi să 
sară cu uşurinţă de două ori, apoi de trei ori pe 
secundă. Imaginile se învârtejiră. Cei doi pereţi ai 
încăperii, cel pe care se aflau duşul şi robinetele, şi 
celălalt, cu suportul pentru prosoape, păreau să se 
suprapună, estompându-se, şi apoi faţa lui apăru o 
siluetă, ca o fantomă în ceaţă, care era şi nu era acolo. 

— Rahat! 

Intinse mâna dreaptă şi se retrase cu un pas. Duşul îl 
pocni peste ceafă şi robinetele îl împunseră în fund. 
Silueta din faţa lui îşi azvârli braţul înainte, se retrase 
cu o tresărire şi dispăru. 

Oh. lzbucni în râs, în ciuda zgârieturii de pe fesă. 

E ca o emisiune cu Firesign Theatre!: „ Cum poți fi în 
două locuri în acelaşi timp când în realitate nu eşti 
nicăieri?” îşi aduse aminte cum se simţise când 
începuseră să-i creeze reflexul, în clipele în care nu 
suporta să se privească în oglindă. Asta nu e oglindă. 
Acum poti da ochii cu tine însuţi? 

Avu nevoie de un moment de pauză înainte de a 
reîncepe. Se încorda şi i se înmuiau genunchii. Salturile 
nu-l mai obosiseră niciodată, dar ceea ce făcea acum îi 
secătuia puterile. Era cât pe ce să renunţe, când, iată-l, 
era din nou acolo, difuz, cu două seturi de trăsături 
suprapuse, aşa cum se suprapunea şi imaginea duşului 
peste a suportului pentru prosoape. Întinse cu 
prudenţă mâna dreaptă - amândoi o întinseră - şi 
vârfurile degetelor celor două mâini se atinseră, solide, 


1 Trupă americană de comedie radiofonică(n.tr.) 

dar lăsând să se simtă sub ele o vibraţie, un tremur, îşi 
lăsă braţul să cadă şi privi fix chipul. 

Nu e o oglindă. Nu vedea o imagine cu care era 
obişnuit. Trăsăturile erau precis conturate, dar 
suficient de asimetrice ca să-i dea o înfăţişare 
deopotrivă familiară şi stranie. 

Forțează nota. Îşi schimbă destinaţia, încercând să-şi 
păstreze poziţia iniţială, din capătul cu duş al căzii, în 
timp ce sărea într-un alt punct terminus, aflat în Cuib. 

Urechile îi pocniră zdravăn şi perdeaua duşului se 
învolbură în jurul lui, pradă unei rafale neaşteptate de 
vânt. Diferenţa de temperatură dintre aerul înăbuşitor 
de sub duş şi aerul rece ca gheaţa îi spulberă 
concentrarea şi se pomeni stând în picioare, pe de-a- 
ntregul în Cuib. Dispozitivul se activă, şi el ajunse 
înapoi, în cadă, în genunchi, vomând o parte din 
mâncarea de la prânz. 

Nu se scursese decât o clipă - dispozitivul intrase în 
regim de avertizare. Cada fusese destinaţia dorită, şi 
faptul că nu se repezise în pătrat, ca să verse sub 
privirile lor, reprezentă pentru el o mare victorie. 

Făcu curăţenie, împingându-şi voma spre scurgere în 
timp ce duşul continua să curgă şi aburul să se 
învârtejească. Spera că zgomotul apei îi împiedicase 
să-i audă icnetele. Cada odată curățată, se ridică în 
picioare şi, cu capul dat pe spate, lăsă apa să-i 
pătrundă în gura deschisă şi să se scurgă apoi din ea, 
luând cu sine gustul vomei şi alinându-i usturimea din 
gâtlej. 

Când se aplecă să-nchidă robinetul, încăperea se 
clătină cu el, şi se sprijini de perete ca să nu cadă. 
Crezu mai întâi că era din cauza căldurii, apoi îşi dădu 
seama că se simţea stors de vlagă - extenuat. Se 

şterse de mântuială şi se întoarse în dormitor mai mult 
împleticindu-se decât mergând. Fixă cu privirea 
comoda din partea opusă a camerei, dar părea 
inimaginabil de departe. Trase de cuverturi şi se lăsă 
să cadă în pat. 

Se strădui să gândească. Oare m-au drogat? Era 
aproape ora cinei, de când mâncase ultima oară se 
scurseseră cinci ore. Se simţea de parcă n-ar fi dormit 
de câteva zile şi, în ciuda efortului de a-şi ţine ochii 
deschişi, căzu într-un somn adânc. 

19 
„Gaz paralizant?” 


Înfăşurat pe de-a-ntregul în noul sac de dormit, 
Padgett îşi făcea somnul întins alături de tăciunii pe 
cale să se stingă. Millie lăsă la capul lui un alt bax cu 
şase sticle de apă şi o pungă resigilabilă cu carne 
uscată de vită. 

Găsi ochelarii în infraroşu la B & H Photo, în acelaşi 
magazin din care cumpărase binoclul. 

— Costă peste trei mii, cu tot cu taxe. Plătiţi pentru 
sensibilitate şi pentru rezoluţie, îi explică vânzătorul. E 
o tehnologie din a treia generaţie - mult mai sensibilă 
la radiaţiile infraroşii. Pe un fundal cu temperatură 
scăzută, animalele vor părea nişte torţe. 

Animalele pentru care îşi făcea ea griji mergeau în 
două picioare, însă ceea văzu nu semăna a om. 

Dincolo de indicatorul de plajă privată, desluşi mai 
multe pete răspândite printre dune. Se apropie de una 
dintre ele venind dinspre uscat, după ce sărise dincolo 
de ea, şi descoperi că era o cameră de supraveghere, 
îngropată aproape în întregime, cu mica sa antenă de 
optsprezece centimetri confundându-se pur şi simplu 
cu firele de iarbă maronie. li atinse partea de deasupra 
cu vârful unui deget şi constată că era o idee mai caldă 
decât aerul din jur. Suficient ca să iasă în evidență. Se 
simţea profund recunoscătoare pentru extravaganţa 
de a alege cei mai buni ochelari din magazin. 

Hm. Nu-i de mirare că şi-a făcut apariţia paznicul 
Bob, să vadă ce căutam aici. 


Rămase ghemuită, studiind dunele din jur. În locul 

acela nu se mai zăreau şi alte pete, ceea ce nu 
însenina că nu mai existau alte camere de supra- 
veghere. Şi probabil că făceau parte, toate, din 
categoria aparatelor pentru luminozitate redusă, 
proiectate să repereze oamenii în mişcare, ziua sau 
noaptea. Işi ţuguie buzele. 

Păşeşte uşor. Mişcă-te încet. Nu-i panica. 

Sări, mai întâi în Cuib, unde îşi schimbă hainele şi 
puse ochelarii de noapte în caseta lor, apoi reveni în 
restaurantul din hotelul Winnetu, Opus, unde comandă 
o cină ridicol de bogată. Mâncă fără grabă, oferindu-le 
tuturor persoanelor interesate ocazia s-o studieze. 
Când termină, puse resturile într-o cutie mare şi urcă 
în camera ei. 

Îi duse mâncarea lui Padgett, urmată de o nouă 
provizie de lemne de foc. Se întoarse peste cinci 
minute, când îl găsi ghemuit lângă flăcările reaprinse şi 
mâncând, cu noul sac de dormit înfăşurat în jurul lui ca 
un şal. 

— Mie mi-a plăcut mai ales pâinea unsă cu usturoi 
prăjit, comentă ea. 

Îngenunche în partea opusă a focului, chiar vizavi de 
el, şi îşi întinse mâinile spre căldura vâlvătăilor. 

Bărbatul se uită la ea, dar nu scoase niciun cuvânt. 
Continuă cu langustinele uscate şi cu foie gras. Când 
simţi prima oară aroma care se înălța din cutie înlemni, 
apoi îşi ridică privirea spre Millie. 

— Minunat. De la ce restaurant? 

Oh, acum vorbim? Îl studie cu atenţie. Atitudinea i se 
schimbase într-o oarecare măsură. Era mai nepăsător 
şi mai relaxat decât fusese cu numai o clipă înainte. 
Poate din cauza mâncării. Dar nu, abia începuse să 
mănânce. Nivelul glicemiei nu se modifica atât de 


363 


repede. Arăta ca unii din pacienţii ei, când discuţia 
începea să se apropie prea mult de un subiect pe care 
nu doreau să-l abordeze. Era o nepăsare deliberată, o 
relaxare artificială. 

— Restaurantul ă/a, se hazardă ea. De pe ţărmul 
sudic al acelei insule. La nici doi kilometri distanţă de 
casa aia, către plajă. 

— N-am nici cea mai vagă idee despre ce vorbeşti, 
făcu Padgett, dar reacţionase prea repede şi era 
conştient de asta. 

Ea îi adresă un zâmbet larg şi el vomă. 

Era o criză subită, convulsivă, colosală, se părea că 
întreg conţinutul tractului său digestiv răbufnea ca un 
gheizer, revărsându-se peste flăcări. 

Millie se lăsă pe spate, ferindu-se din calea vălă- 
tucului de abur şi a mirosului. Se retrase târându-se, în 
vreme ce convulsiile continuau. 

Se ridică şi se apropie de el, ezitând. Epilepsie? 

Padgett era acum întins pe-o parte, cu capul 
periculos de aproape de foc. In loc să-l ocolească, Millie 
sări în partea opusă a flăcărilor, îl prinse de umeri şi îl 
trase înapoi. Spasmele continuau şi, observă ea, nu era 
vorba numai de vomă. Işi golise şi colonul. j 

Trebuie să găsesc pe cineva care să-l ajute. In stilul 
ăsta, o să se sufoce. 

Spre deosebire de Davy, ea nu memorase niciun loc 
de salt din vreun spital de urgenţă. Şi nu ajunsese 
niciodată în apropierea celui la care apela Davy, 
Spitalul de Urgenţe „Adams Cowley” din Baltimore. 

Dar am trecut probabil de cel putin zece ori pe lângă 
intrarea secției de urgente din Spitalul Universitar 
„George Washington” când impărțeam fluturaşii ăia 
idioţi. 

Avu nevoie de o secundă ca să se concentreze, o 
performanţă nicidecum uşoară cu Padgett zvârcolindu- 
i-se la picioare, dar făcu o încercare şi se trezi pe New 
Hampshire Avenue, pe trotuar, la cincizeci de metri de 
aleea de acces pentru ambulante, în zona care trecea 
chiar prin clădire. Fugi într-acolo şi o luă în susul aleii, 
spre uşa de pe rampa de îmbarcare în ambulante. Unul 
dintre paznicii spitalului îi ieşi înainte: 

— Opriţi-vă, doamnă. Trebuie să mergeţi la 
cealaltă... 

Dar ea îl ocoli şi se strecură prin uşa automată care 
tocmai se deschidea, fiind învăluită de mirosul de 
antiseptic al secţiei de urgenţe. Auzi paşii grăbiţi ai 
paznicului în urma ei şi o siluetă în costum medical 
albastru i se puse în cale, cu braţele ridicate. 

Millie se opri şi se uită în jur, memorând mirosurile şi 
senzaţia creată de locul în care se afla. 

— Doamnă - nu puteţi intra pe uşa asta! E pentru 
pacienţii cu urgenţe! 

Se întoarse către paznic, aruncându-i o privire care-l 
opri în loc, cu o mână întinsă, după toată aparențele 
dând s-o prindă de braţ. 

— Să nu vă uitaţi ideea, da? făcu ea, ridicând un 
deget. 

Şi sări. 

Padgett nu mai voma, dar respiraţia lui hârâită era 
întreruptă de câte un acces scurt de tuse, ca un lătrat. 
Il înşfăcă de subsuori şi sări. 

— Stop - rahat! 

În cele câteva secunde în care lipsise, paznicul şi 
bărbatul în costum medical ajunseseră chiar în locul 
din care dispăruse ea. Cel dintâi se împiedică de 
picioarele lui Padgett şi făcu un pas poticnit în faţă. 

Asistentul sau doctorul în costum căzu pe spate. 

Alte siluete în costume medicale se apropiau de ei. 
Millie n-avea idee dacă o văzuseră sau nu dispărând şi 
reapărând, dar nici nu-i păsa. Se apucă pur şi simplu să 
vorbească: 

— A început să vomite acum cinci minute şi şi-a golit 
intestinele, având tot timpul convulsii incontrolabile. 
Abia mâncase nişte fructe de mare, dar a ştiut ce 
mănâncă şi n-a spus că ar avea vreo alergie. A fost de 
curând în pericol de hipotermie, dar şi-a petrecut 
ultimele opt ore într-un sac de dormit, în faţa focului. 
Era lucid şi părea să se simtă foarte bine până în clipa 
primului spasm. Se uită la ochii holbaţi ai celor din jur. 
Pricepe cineva ce spun? îşi cobori privirea spre 
Padgett. Oh, Doamne - nu mai respiră! 

Exclamaţia ei îi puse pe toţi ceilalţi în mişcare. 
Apărură măşti şi mănuşi chirurgicale. 

— Posibil cod galben! strigă cineva. 

Millie se retrase cu un pas şi vârtejul doctorilor îl 
învălui pe Padgett. 

Paznicul rămăsese alături ea, ezitând, dar îşi pusese 
o mască prinsă pe după urechi, aidoma întregului 
personal medical, şi începu să-şi tragă o pereche de 
mănuşi din latex. 

Tresări când se uită la el, aşa că îl întrebă: 

— Dati-mi voie să ghicesc, aţi prefera să stau în sala 
de aşteptare? 

Se simţea ciudat - deconectată. 

Padgett fusese ridicat pe o targă şi cineva îl imobiliză 
ca să-i poată introduce un tub endotraheal pe gât, şi 
asta în timp ce alţii împingeau tot ansamblul către o 
încăpere pe uşa căreia scria „Resuscitare”. 

— Operatoarea de la internări are nevoie de câteva 

informaţii despre pacient, spuse paznicul. 

Era greu să-i desluşeşti expresia feţei de sub mască, 
dar continua să se uite la ea ca şi cum ar fi avut două 
capete şi unul dintre ele l-ar fi muşcat. Arătă către o 
femeie cu mască şi cu un clipboard, care venea 
dinspre sala de aşteptare. 

Millie schiţă un „Ah” mut şi se întoarse spre ea. 

— Vreţi să mergem în biroul dumneavoastră? 

— Avem o încăpere chiar aici. 

O conduse pe Millie dincolo de o uşă laterală, într-o 
cămăruţă cu un singur scaun - de fapt era mai degrabă 
o cabină - separată printr-un perete de sticlă de cea de 
alături. Femeia se aşeză pe scaunul din partea opusă a 
geamului, după ce-i închisese uşa lui Millie. Işi scoase 
masca şi îi zâmbi înainte de a începe să-i pună 
întrebări prin intermediul unui interfon. 

Millie dădu dovadă de răbdare. 

— Se numeşte Lewis Padgett. Nu ştiu unde locuieşte. 
Nu ştiu numărul asigurării lui sociale. Nu ştiu la ce 
companie şi-a făcut asigurarea de sănătate. Nu ştiu 
dacă are vreo alergie la medicamente sau alergii de 
orice alt tip - nu poartă şi n-a purtat nici-o brățară 
medicală. Nu, nu pot să vă dau permisiunea pentru 
tratament - nici măcar nu-l cunosc bine, dar, fiindcă e 
inconştient, nu cred că trebuie să vă faceţi probleme 
din cauza asta. 

Pe faţa femeii se aşternuse o expresie îndurerată. 

— Avem realmente nevoie de mai multe informaţii. 

— Ştiu un număr la care puteţi suna - presupun că de 
acolo veţi primi mai multe informaţii despre el. 
Probabil că-şi vor asuma şi responsabilitatea în ceea 
ce-l priveşte. 

— Responsabilitatea financiară? 

— Nu ştiu nimic despre asta, dar au măcar numărul 
asigurării lui sociale. 

Cu un uşor tremur al buzelor, îi spuse femeii numele 
agentei speciale Becca Martingale şi numărul ei de 
celular, dar nu specifică nici cu ce se ocupa, nici unde 
lucra. 

— Şi numele dumneavoastră, doamnă? 

Millie se uită în sus. In zona de recepţie a secţiei de 
urgenţă erau cel puţin patru camere de supraveghere. 
Rahat, săritura mea a fost înregistrată! Timp de o 
clipă, se gândi să caute aparatura care capta fluxul 
imaginilor, dar nu ştia nimic despre tehnologia folosită. 
Biroul pazei se putea afla în orice punct din ansamblul 
masiv de clădiri sau, mai rău, în afara incintei 
spitalului. N-avea rost să mintă. Işi dorea să fi avut 
măcar timp să-şi pună peruca şi ochelarii înainte de a-l 
aduce pe Padgett, dar în clipa aceea era blonda cu păr 
scurt şi lentile de contact. S-a terminat cu deghizarea 
asta. 

— Millicent Harrison-Rice. Menţionaţi numele meu 
dacă doamna Martingale are vreun dubiu în privinţa 
identităţii pacientului. 

— Şi adresa dumneavoastră? 

— Eu nu sunt pacientă şi nici nu-mi asum res- 
ponsabilitatea financiară, se eschivă ea. 

— Doamnă, vă cer informaţiile strict necesare. 
Domnul Padgett ar putea avea o boală contagioasă. E 
posibil să fi fost contaminată, şi nu riscaţi numai să vă 
îmbolnăviţi dumneavoastră, ci şi să infectați alte 
persoane. Legea vă obligă să ne daţi această 
informaţie! 

Ei bine, cine nu ştie adresa noastră din Stillwater? La 
urma urmelor, pe Padgett îl găsise chiar în apartament, 

iar agenţii NSA fuseseră cu certitudine acolo. Şi 
bineînţeles că cei de la FBI o puteau afla - figura în 
evidenţele publice. 

Îi dădu operatoarei adresa din Stillwater şi numărul 
de telefon din apartament, precum şi pe cel de la 
clinică, deşi se îndoia că, după cele petrecute în 
noaptea aceea, avea să mai fie vreodată în stare să 
lucreze acolo. 

— Dar presupun că în prezent locuiţi undeva aici, în 
D.C.? La vreun hotel? La vreun prieten? 

— Oh, nu. Fac naveta. Abia am sosit. N-am nici-o 
adresă în oraş. 

— O s-o sun pe doamna Martingale, de ce nu? spuse 
operatoarea, după ce notă toate informaţiile. 

Millie se aştepta s-o vadă ducându-se în biroul de 
internări de lângă sala de aşteptare, însă femeia 
întinse mâna în jos, în afara câmpului ei vizual, luă un 
microtelefon şi formă numărul. 

Ar fi cazul să plec. Însă nu se clinti. Voia să ştie cum 
se simţea Padgett. Nu conta că el era duşmanul, 
răpitorul lui Davy. Se simţea responsabilă pentru 
starea lui din momentul acela. Şi voia să afle cenu era 
în ordine cu el. | se părea bizar că intrase în convulsii 
chiar în momentul în care de fapt dezvăluise ceva în 
faţa ei. În plus, Padgett ar fi putut fi purtătorul unei boli 
contagioase. Voia să lămurească şi asta. Ca agent 
infecțios, Mary Tifoida! n-ar fi nimic pe lângă mine. 
Millie se văzu teleportându-se din oraş în oraş, tuşind, 
strănutând şi lăsând în urmă focare de infecţie. 

E mai bine să ştiu. 

Îşi putea permite să aştepte - n-aveau prea multe 


1 Mary Mallon (1869-1938), poreclită Typhoid Mary, a fost prima persoană din 
SUA identificată ca purtator sănătos al febrei tifoide (n. tr.). 

şanse s-o oprească dacă se hotăra să plece, dar acest 
gând, liniştitor în prima clipă, îi trimise brusc un fior de 
gheaţă până în străfundul inimii. £ aproape sigur că 
Davy avea aceeaşi convingere înainte de a fi prins. 

Prin grilaj o auzea foarte clar pe operatoarea de la 
internări vorbind la telefon. 

— Doamna Becca Martingale? Numele meu este 
Sarah Lewinski. Mă ocup de internări la Spitalul 
Universitar „George Washington”. Am internat 
adineauri un domn pe nume Lewis Padgett şi ni s-a 
spus că ne-aţi putea ajuta să completăm informaţiile 
necesare. Il cunoaşteţi? 

— „păi, o doamnă care se numeşte Millicent 
Harrison-Rice ne-a spus că e posibil să ştiţi mai multe 
decât ea. 

— ...da, e chiar aici. Ea l-a adus pe domnul Padgett. 

— „..îmi pare rău, dar abia au sosit. Nu ştiu cât de 
gravă e starea domnului Padgett. Imi puteţi da vreo 
informaţie despre el - numărul asigurării sociale, sau 
angajatorul lui, sau compania de asigurări de 
sănătate? 

Se părea că agenta specială Martingale îşi epuizase 
întrebările şi oferea acum informaţii amănunțite, 
fiindcă operatoarea stătea cu gura închisă şi cu ochii 
larg deschişi. 

— Da, doamnă, spuse ea apoi. Anunţ imediat 
serviciul de pază. Inchise telefonul şi i se adresă lui 
Millie cu un oarecare reproş: Nu mi-aţi spus că doamna 
Martingale e agent FBI. 

leşi din cabină fără să aştepte vreun răspuns şi îl 
chemă pe paznic. Millie nu putea să audă ce-i spunea, 
însă, după ce o ascultă, bărbatul îşi desprinse de la 
centură o staţie radio în care începu să vorbească în 

timp ce se-ndrepta spre cabinetul unde fusese dus 
Padgett. 

Millie se pregătea să iasă din cabină ca să afle 
noutăţi despre acesta din urmă când sunetul până 
atunci îndepărtat al unei sirene crescu brusc în in- 
tensitate, devenind atât de puternic încât aproape i-ar 
fi putut sparge timpanele în timp ce maşina intra pe 
aleea ambulanţelor. Din fericire, şoferul opri sirena 
aproape în aceeaşi clipă, dar Millie zări lumini albastre 
reflectându-se pe pereţi. La început crezu că era adus 
un pacient în stare gravă, scenariu ce se spulberă în 
momentul în care îşi făcură apariţia patru soldaţi 
purtând măşti de gaze cu cagulă şi echipament de 
protecţie împotriva armelor chimice. 

li întâmpină un doctor ieşit în fugă din sala de 
tratament. Vorbea precipitat şi arătă mai întâi spre 
încăperea pe care o părăsise şi apoi chiar spre Millie. 

De ce naiba? 

Doi soldaţi intrară în zona de tratament pe urmele 
doctorului, iar ceilalţi se întoarseră spre ea. La 
apropierea lor, Millie se retrase instinctiv cu un pas. 

Bărbatul din frunte flutura în toate părţile un 
instrument de dimensiunile unei cărţi cartonate mari, 
în afara căruia se proiectau un cioc excentric şi un 
ecran LCD. Intră de cealaltă parte a cabinei, folosită 
mai devreme de operatoarea de la internări, şi îşi roti 
aparatul de jur împrejur, cu ochii la afişaj. Îl studie o 
clipă, apoi îşi scoase masca de gaze şi cagula care îi 
ajungea până la umeri, dând la iveală doi ochi blânzi şi 
o pereche de ochelari bifocali. Se folosi de interfon: 

— Bună seara, doamnă. Cum vă simţiţi? 

— Ei bine, mă simţeam excelent până când aţi 
năvălit, cu măştile astea de gaze. Pe urmă am fost la 

un pas de infarct. Cine sunteţi şi de ce-aţi venit? 

— Ah. Păi, eu sunt sergentul Ferguson de la EIRAC/B 
- Echipa de Intervenţie Rapidă în cazul Ameninţărilor 
Chimice/Biologice. Am venit pentru că secţia de 
urgente a raportat un caz de posibilă expunere la un 
agent paralizant. 

— Agent paralizant? Cum e gazul sarin? 

— Sau tabun, sau soman, sau VX. Cel mai des 
întâlnit e un pesticid cu organofosfaţi, deci nu e 
neapărat vorba de ceva sinistru. O să-mi pun din nou 
masca şi o să folosesc aparatul ăsta - îi arătă 
instrumentul pe care îl ţinea în mână - ca să caut 
eventuale urme de gaz paralizant pe pielea sau pe 
hainele dumneavoastră. 

— Acolo aţi găsit ceva? 

Arătă spre încăperea din afara geamului. 

El zâmbi. 

— Nici cea mai vagă urmă, slavă Domnului. 

— Verificaţi, neapărat, îi ceru ea, gesticulând. 

Bărbatul îşi potrivi din nou masca, inspectă rapid 
izolaţia geamului, apoi se apropie de cabina ei, în care 
introduse mai întâi aparatul. El intră abia după ce, din 
câte îşi dădu seama Millie, rezultatul testului se dovedi 
negativ. Ea se ridică la cererea sergentului şi se lăsă 
verificată de sus până jos. Omul o rugă să-şi salte pe 
rând pantofii, ca să le verifice tălpile, apoi să expire în 
instrumentul pe care i-l plasă în faţa gurii. Fiind la o 
distanţă atât de mică, Millie auzi un ventilator minuscul 
care absorbea aerul prin cioc. 

Bărbatul scoase dintr-un buzunar un pachet din 
material spongios, de un gri întunecat, cu cusături 
aplatizate şi închis cu arici, şi îl aşeză pe ghişeu. 

— Se pare că nu sunteţi contaminată, doamnă, 

spuse, cu vocea înăbuşită de mască, dar sunt sigur că 
vor dori să rămâneţi aici până ce vor elimina complet 
ipoteza existenţei unui agent biologic. 

leşi, se consultă în grabă cu colegul său, după care 
reveni în cealaltă parte a cabinei. Cu masca iarăşi 
scoasă, zâmbi şi spuse: 

— Pentru cazul extrem de puţin probabil că aţi fost 
totuşi expusă, am lăsat pe ghişeu o trusă cu antidot. 
Dacă începeţi să salivaţi şi vă curge nasul, dacă simţiţi 
o apăsare în piept, dacă vă e greu să vă focalizaţi 
privirea pe obiectele din apropiere sau dacă apare 
senzaţia de vomă, anunţaţi-ne. Dacă nu suntem 
disponibili pe moment, în trusă găsiți două 
autoinjectoare - unul cu două miligrame de atropină, 
iar celălalt cu şase sute de miligrame de 2-PAM, clorid 
de  pralidoximă. Scoateţi capacul de protecţie şi 
apăsaţi-vi-le pe coapsă, la vreo zece centimetri 
deasupra genunchiului. Nu vă faceţi probleme din 
cauza hainelor - autoinjectorul o să împingă acul prin 
ele, da? Întâi atropina, apoi 2-PAM. 

— Mă speriaţi. 

— Ca să fiu cât se poate de sincer, cred că n-aveţi 
absolut niciun motiv de îngrijorare. 

— Atunci de ce sunteţi dumneavoastră aici? 

El îi adresă un zâmbet larg. 

— Ca să ne asigurăm că nu există motive de în- 
grijorare. Arătă către sala pentru intervenţii de 
urgenţă. Imi dau seama de ce ne-au chemat - prietenul 
dumneavoastră prezenta o serie de simptome ale 
expunerii acute la agenţi paralizanţi. Era la pământ - 
stop respirator şi cardiac - dar a răspuns foarte bine la 
atropină, care e totuşi o substanţă recomandată 
pentru o grămadă de probleme, aşa că nu poate fi un 

indicator cert al prezenţei gazului paralizant. Numai că 
ne aflăm la mai puţin de un kilometru de Casa Albă. 
De-asta e mica mea unitate detaşată aici, în loc să se 
afle în Maryland, alături de restul echipei. E mai bine 
să avem reacţii uşor exagerate... am văzut toţi, cu 
ochii noştri, ce consecinţe are lipsa de reacţie. 

Mă duc să discut cu domnul căpitan Trihn, şeful meu 
- e înăuntru, cu personalul de la urgente - el trebuie să 
ştie mai multe. Specialistul Marco, tipul de acolo, arătă 
el spre soldatul de afară, o să rămână aici. Anunţaţi-l 
dacă apare vreunul dintre simptomele pe care le-am 
descris. 

Millie dădu din cap, iar el îşi puse din nou masca şi 
plecă spre sala de tratament. Mersul lui calm, lipsit de 
grabă, o liniştea mai mult decât tot ce-i spusese. 

Peste câteva minute, în secţia de urgenţe intră 
Becca Martingale, însoţită de o echipă de şase agenţi - 
având cu toţii inițialele FBI inscripţionate clar, cu alb, 
pe hanoracele de culoare albastru-închis. Personalul 
medical părea să-i aştepte, deşi Marco, însoţitorul ei 
specializat în probleme de război chimic, se uită 
extrem de surprins la puştile cu care erau înarmaţi trei 
dintre noii sosiți. 

Povestea asta se transformă într-o nebunie. Aş face 
bine să sar de-aici. Dar ezită - voia să afle o serie de 
lucruri, atât de la medici, cât şi de la FBI. 

Becca dădu din cap, salutând-o în trecere, însă 
prioritatea ei era, fără niciun dubiu, paza lui Padgett. 
Millie aproape că-şi dorea să fie de faţă în momentul 
coliziunii celor trei planuri diferite urmărite de medici, 
de FBI şi de EIRAC/B. 

Se holbă la pachetul lăsat de sergentul Ferguson. 
ANTIDOT AGENT PARALIZANT - TRUSĂ TIP |. Se înfioră. 

Părea imposibil - nu numai că fusese expusă la tot ce 
fusese expus şi Padgett - dar mâncaseră până şi 
aceleaşi alimente -, iar el fusese complet izolat. Dar 
rămăsese îmbrăcat în hainele lui. Să fi fost vechiul truc 
cu otrava din capsula ascunsă în golul interior al unui 
nasture? Nu-l scăpase din ochi nici-o clipă. Nu înghiţise 
decât mâncarea adusă de ea - din care mâncase şi ea. 

Pereţii cabinei se strângeau în jurul ei şi îşi simţi 
inima bătând mai repede. Oh, Doamne, am dat de 
belea, sau beleaua a dat peste mine. Degetele i se 
strânseră convulsiv în jurul antidotului - apoi îşi impuse 
să-i dea drumul. Degetele îi tremurau. 

Tâmpito. 

Ar fi trebuit să recunoască manifestările psi- 
hosomatice ale simptomelor fizice mai bine decât 
oricine altcineva. Nu saliva. Avea gura uscată ca iasca. 
Deşi, dacă teama asta se transformă în obsesie, o să 
am, cu siguranță, majoritatea simptomelor pe care mi 
le-a descris sergentul. 

Se relaxă abia când acesta din urmă ieşi din sala de 
tratamente. Işi pusese masca de gaze în husa ei 
agăţată de centură şi îşi desfăcuse combinezonul de 
protecţie până în talie. 

Deschise uşa cabinei şi-şi recuperă trusa cu antidot. 

— Totul e în ordine, cel puţin din punctul nostru de 
vedere. 

— Nu e gaz paralizant? 

— Aparatura noastră n-a identificat nici-o urmă. lar ei 
au găsit un implant - un soi de stimulator al nervului 
vag - care s-ar părea că s-a dereglat. Tipul are o 
cicatrice şi se simte o umflătură tare la pipăit - 
sergentul se bătu cu degetul în partea de sus a 
pieptului, chiar sub claviculă -, prin urmare i-au făcut o 

radiografie toracică. Pe film se observă dispozitivul şi 
firul care urcă spre gât. Sunt aproape siguri că asta e 
problema. 

Millie clipi, neîncrezătoare. Văzuse cicatricea lui 
Padgett, dar, gândindu-se la trecutul lui, o luase drept 
o rană de război, de pe vremea când făcea parte din 
Executive Outcomes. 

— La ce i-ar putea servi implantul ăsta? 

— Chirurgul spune că se utilizează pentru tra- 
tamentul anumitor forme de epilepsie şi că se folo- 
seşte, experimental, şi pentru tratarea depresiilor. Dar 
susţine că în literatura de specialitate nu există nici-o 
referire la un dispozitiv care să genereze aşa ceva. 
Dacă e implantul aprobat de FDA şi produs de 
Cyberonics, ar fi trebuit mai degrabă să iasă complet 
din funcţiune, nu să emită supravoltajele care au 
condus la apariţia simptomelor. 

— Care e părerea dumneavoastră? 

Sergentul ridică din umeri. 

— Nu ştiu. Şeful meu e interesat de povestea asta. 
Căpitanul Trinh e medic - toxicolog. Spune că 
stimularea nervului vag e responsabilă atât pentru 
simptomele manifestate de pacient, cât şi pentru 
reacţiile care n-au apărut, deşi ar fi trebuit. Îşi îndesă 
trusa cu antidot într-unul dintre buzunare. Aşa că noi 
ne retragem - tipii de la serviciul secret au răsuflat 
uşuraţi. Işi roti gâtul. Când am ajuns aici eram de fapt 
siguri, în proporţie de nouăzeci la sută, că nu există 
niciun pericol, dar am respectat procedura în întregime 
din cauza halucinaţiilor. 

— Halucinaţii? Padgett a avut vedenii? 

— Nu. Pacientul nu şi-a recăpătat deloc cunoştinţa. 
Vedenii au avut câţiva dintre angajaţii spitalului, prin 

urmare ne-am gândit că a fost vorba de un soi de 
agent toxic, în cantitate suficientă ca să afecteze 
primele persoane expuse. Au susţinut că aţi dispărut şi 
aţi reapărut apoi cu pacientul. Zâmbi. Poate muncesc 
prea mult. Sau administratorul trebuie să inventarieze 
medicamentele din dulapuri. 

Millie îi răspunse cu un zâmbet obosit. 

— Atunci pot să ies din cabina asta? 

— Da, din punctul meu de vedere. Căpitanul şi 
medicul de gardă par foarte de siguri că nu există nici 
agenţi biologici. Dar am impresia că FBl-ul vrea să 
discute cu dumneavoastră. Mă întreb ce caută aici. 

— Nu vi s-a spus? 

— Poate i s-a spus căpitanului. Eu sunt un simplu 
executant. 

— Padgett - pacientul - a fost implicat săptămâna 
trecută într-o tentativă de răpire a două femei, aici, în 
D.C. FBl-ul îl urmărea şi, când au intervenit, a împuşcat 
un agent ca să scape. 

— Aiurea! 

— Nu, serios. 

— N-am citit în ziare despre asta. De unde-aţi aflat? 

— Eu sunt una dintre cele două femei, răspunse ea. 
Ce-au de gând cu Padgett? i 

— Cred că vor să-i extragă implantul. Il pregătesc 
pentru operaţie, în aşteptarea unui neurochirurg din 
clădirea de alături. 

— Dar dacă e epileptic? 

— N-are importanţă. Obiectul ăla o să-l omoare dacă- 
şi continuă tirul. E mai bine să ai crize de epilepsie 
decât să fii mort. Dacă supravieţuieşte, îşi poate 
implanta un aparat nou, care-o să funcţioneze corect. 

Poate ăsta funcţionează corect. Millie se cutremură. 

— Bun, vă mulţumesc fiindcă-aţi dovedit că n-a fost 
gaz paralizant. 

Sergentul Ferguson dădu din cap şi adăugă, chiar 
înainte de a se îndepărta: 

— Nu puteam proceda altfel. Oricum am destule 
coşmaruri. 

Agenta Becca Martingale i se alătură lui Millie la 
scurt timp după plecarea echipei de intervenţie rapidă. 

O măsură de sus până jos şi se încruntă. 

— Aşadar, schimbare de imagine? 

— Vorbeşti despre părul meu? 

Becca încuviinţă cu o înclinare a capului. 

— Da, şi ai scăpat de ochelari - lentile de contact? 

Fu rândul lui Millie să dea din cap. 

— Incă mă mai urmăresc. Aşa am reuşit să-l prind pe 
Padgett. Mi-au întins o capcană şi nu s-ar putea spune 
c-a mers. 

După sosirea FBl-ului, paznicul se întorsese la uşă, 
de unde o privea cu prudenţă. Millie se întrebă dacă-i 
povestise Beccăi despre sosirea ei bizară. Agenta o 
văzu uitându-se în direcţia lui şi o întrebă: 

— Bei o cafea? Eu aş bea. 

Millie aşteptă până ce ieşiră din secţia de urgenţe şi 
puse prima întrebare în timp ce mergeau pe coridor: 

— Ce e cu Sojee Johnson? 

Becca oftă. 

— Sojee? Ah, am înţeles. Încă n-am aflat nimic 
despre Sojourner Truth Johnson. Ar fi minunat dac-am 
putea scoate ceva de la Padgett. 

— Mie n-a vrut să-mi spună nimic. Crezi c-o să poţi 
vorbi cu el? Când l-am văzut ultima oară, nu mai era în 
stare nici să respire de unul singur. 

— Acum un minut era conştient - confuz. Doctorii 

cred c-o să fie OK. Ştii de implant? 

Ea încuviinţă. 

— Mi-a spus tipul de la armele chimice. 

— Ei bine, erau gata să-nceapă operaţia când m-au 
dat afară din sală. Au decis să nu-l mai aştepte pe 
neurochirurg. O să-i facă medicul de gardă o mică 
incizie şi-o să taie pur şi simplu firele de legătură dintre 
capsula implantată şi electrozii din jurul nervului vag. 
Unde ţi-a întins Padgett capcana aia? 

Millie înghiţi în sec. 

— Ţii minte că am evitat să-ţi spunem ce făcea Davy 
- soţul meu - pentru NSA? 

— Bineînţeles. Anders a susţinut că e ultrasecret, 
deşi am dedus din context că era un soi de specialist în 
operaţiuni de infiltrare mascate. 

Millie ridică din umeri. 

— E şi ăsta un mod de a o spune. 

— Dar ce legătură are cu întrebarea mea? 

Millie inspiră şi îşi ţinu răsuflarea, fără să schiţeze 
nici-o mişcare, studiind chipul Beccăi. Se simţea ca o 
căprioară paralizată în lumina farurilor unei maşini. In 
cele din urmă vorbi, lansând toate cuvintele dintr-o 
răsuflare: 

— Îţi aminteşti când m-ai văzut ultima dată? 

Agenta îşi lăsă capul pe-o parte. 

— Sigur, pe Fourteenth Street, imediat după ce au 
încercat să te răpească. Am luat-o la fugă pe alee când 
a tras Padgett în Bobby... ăă, în agentul Marino. 

Millie clătină din cap. 

— Nu. Ultima dată m-ai văzut pe acoperişul clinicii 
medicale din Alexandria. Alături de Bochstettler & 
Associates. Se căută în buzunarul hainei şi găsi 
ochelarii de soare pe care-i purtase atunci. Şi-i puse şi 

adăugă: N-am la mine nici şapca de baseball, nici 
scaunul verde de plastic, dar sunt sigură că-ţi aduci 
aminte. 

Becca o privi cu ochii mari. 

— Ala a fost un truc. Era să mă lase inima când te- 
am văzut căzând de pe acoperiş. Vrei să-mi spui ce-ai 
făcut de fapt? 

— Ţi-aş spune cu mare plăcere. Simţi brusc dorinţa 
să plângă. 

— Nu pot. 

Becca se opri pe neaşteptate şi-i aruncă o privire 
acră. 

— Ştii povestea aia cu orbul şi elefantul? Millie 
încuviinţă în tăcere, neavând destulă încredere în sine 
însăşi ca să vorbească. 

— Cum vreţi voi să-mi fac afurisita asta de meserie? 
Întâi nu-mi spuneţi nimic, pe urmă vă retrageţi, şi-n 
cele din urmă sunt presată ca să las baltă investigația. 
Nu vrei să-i găseşti pe soţul tău şi pe domnişoara 
Johnson? 

— Când spui „voi”, vorbeşti despre NSA? 

— Exact. 

— Ei, eu nu lucrez pentru ei, pricepi? Te rog să nu 
mă confunzi cu ei. Ştiu că au abandonat ancheta - sau 
cel puţin n-o mai conduce Anders. Mă ţin departe de ei. 
M-am făcut nevăzută fiindcă, indiferent cine s-ar afla în 
spatele răpirii, are un informator la NSA - au fost cât pe 
ce să mă prindă în noaptea aia, după ce m-am ascuns 
într-un motel din Alexandria. Şi până acolo m-a 
escortat 
NSA - au fost singura sursă din care se putea scurge 
informaţia. 

Becca îşi regăsi calmul şi se puse din nou în mişcare. 

— Poate-ai fost urmărită. 

— Şi porcii ar putea să zboare. 

— Atunci pentru cine /ucrezi? 

— Pentru mine, pentru sinele meu şi pentru propria 
mea persoană. Îmi caut soţul, ce naiba! 

Becca părea sceptică. 

— Cineva te-a instruit, draga mea. Amatorii nu fac 
scamatorii ca aia de pe acoperiş. Ţi-am căutat cadavrul 
o oră-ntreagă prin tufele alea idioate. 

Millie clipi nedumerită, apoi îi căzu falca. 

— Mă crezi agent operativ! 

— Ai altă explicaţie pentru cele întâmplate? 

— Gaz paralizant? 

Becca nu păru să se amuze. 

— Am un masterat în consiliere psihologică şi sunt 
terapeut autorizat, în statul Oklahoma, în probleme 
conjugale şi familiale, ceea ce implică frecventarea 
continuă a cursurilor de dezvoltare profesională. 
Înainte de obţinerea autorizaţiei, am profesat doi ani 
sub controlul unui supervizor. Vara trecută am fost la 
un curs de dans african şi am citit la modul extensiv 
romanele lui john Le Carre. La asta se limitează 
instruirea mea. 

Trecură dincolo de colţul coridorului, unde se afla 
bufetul. Intrarea era blocată de un grilaj metalic. 
Conform programului afişat, tocmai se închisese. 

— Rahat! spuse Becca. Atunci explică-mi cum ai 
făcut trucul de pe acoperiş. 

Millie îşi linse buzele, apoi spuse adevărul. 

— Am sărit. Zări expresia acră revenind pe faţa 
celeilalte femei şi adăugă: Ai răbdare. Se uită într-o 
parte şi într-alta a coridorului. Era gol. OK. O să-ţi arăt 
cum am făcut trucul ăla. 

Sări în partea opusă a culoarului, la vreo doi metri şi 
jumătate în spatele Beccăi. O văzu rotindu-şi cu 
frenezie capul în stânga şi-n dreapta, apoi uitându-se 
în sus şi-n jos. Pe urmă îşi drese vocea şi agenta FBI se 
răsuci, ducându-şi o mână sub hanorac, ca să 
încremenească iarăşi când dădu cu ochii de ea. 

Buzele i se mişcară o clipă în gol înainte de a reuşi să 
întrebe: 

— Hipnoză? 

Ei, asta e o idee. Millie oftă. 

— Nu. Nu e hipnoză. 

Am obosit să tot mint. 

— Mai ai poftă de cafea? 


În San Francisco, soarele abia asfinţise. Millie o 
teleportă pe Becca în Yerba Buena Garden, alături 
centrul comercial Metreon, o susţinu când i se înmuiară 
genunchii şi o aşeză pe iarbă. Când se întoarse ea din 
cafeneaua Starbucks, aflată la parterul mallului, 
agenta îşi revenise într-o foarte mare măsură, dar nu 
se ridicase încă în picioare. 

Luă cafeaua fără comentarii. 

— Recunoşti locul? 

Becca arătă mai întâi către fântâna arteziană 
imensă, de şaisprezece metri, din cadrul monu- 
mentului ridicat în memoria lui Martin Luther King, 
aflat la marginea pajiştii, apoi către nord, spre biserica 
Saint Patrick. 

— Am mai fost aici. Şi alături, în Starbucks. Se săltă 
în picioare cu mişcări prudente. Cum faci chestia asta? 

Millie ridică din umeri. 

— Adevărul e că nu ştiu. Sunt mulţumită fiindcă pot. 

Becca îşi îngustă brusc ochii. 

— Asta făcea Davy pentru NSA? 

— Întocmai. 

— Dar tu nu? 

— Eu nu. 

Becca se plesni cu palma peste frunte. 

— Oh, Doamne. Dejucarea deturnărilor - acum zece 
ani! Avioanele de pasageri şi nava de croazieră. Davy a 
făcut-o? Sau ai fost tu? 

Primul instinct o îndemnă pe Millie să nege totul, dar 
se mulțumi să ofteze: 

— Davy. Nu eu. Pentru mine e... ceva cu totul nou. 

— Ce altceva mai poţi să faci? 

— Ţi-am spus deja pentru ce alte lucruri sunt 
calificată. Ai o relaţie cu probleme? Sau ai rămas cu 
sechele din copilărie şi vrei să le rezolvi acum? Atunci 
sunt omul tău. 

— Nu mai ai alte abilităţi paranormale? 

— Pot să-mi agăţ o lingură de vârful nasului. Becca 
se ridică şi luă o înghiţitură de cafea. Era încruntată şi 
n-o scăpa din ochi pe Millie, dar păstră tăcerea câteva 
secunde. 

— Am vrut să ştii, ca nu să crezi cumva că răs- 
punsurile pe care o să ţi le dau sunt atât de nebuneşti 
cum par, spuse Millie. 

Becca încuviinţă cu o înclinare a capului. 

— Atunci răspunde-mi. 

— L-am prins pe Padgett în Oklahoma, în apar- 
tamentul meu din Stillwater. Indivizii bănuiesc probabil 
că pot face asta - că mă pot teleportă - pentru că mi-au 
umplut camerele cu un soi de anestezic gazos. Abia 
am reuşit să plec, dar m-am întors la timp ca să dau de 
el verificând capcana. Evită să precizeze cât timp 
trecuse de atunci. li puneam întrebări despre Davy 

când au început convulsiile. A fost bizar - tocmai lăsase 
să-i scape ceva şi, pac!, ca un spion care ia cianură sau 
o otravă similară, însă jur că singurul lucru pe care-a 
pus gura a fost mâncarea adusă de mine. 

— Adusă de tine? Era prizonierul tău? 

— Era oaspetele meu, de puţină vreme. Stai o clipă. 

Sări în Cuib. 

Când se îndreptă spre măsuţa joasă pe care 
examinase lucrurile lui Padgett, alunecă pe neaş- 
teptate şi se lăsă într-un genunchi, evitând o cădere. 
jos era o baltă cu marginile deja uscate, dar apa se 
ridica la mai bine de un centimetru într-una dintre 
adânciturile naturale ale podelei. Genunchiul în care se 
sprijinise era ud leoarcă. 

Se uită surprinsă în jur. Cisterna se afla la o distanţă 
de zece metri şi apa era prea multă ca să se fi vărsat 
dintr-un pahar. Îşi ridică privirea spre tavan, temându- 
se că se infiltrase apă scursă de pe culmea de 
deasupra, poate în urma uneia dintre rarele furtuni din 
deşert, sau din vreo pânză freatică subterană, însă nu 
exista niciun indiciu, piatra era uscată şi nu avea fisuri. 

Uşa de la intrare era încuiată şi toate păreau 
neatinse, inclusiv colecţia de lucruri personale ale lui 
Padgett. Le luă şi reveni în San Francisco. 

Becca tresări la apariţia ei. 

Millie îi întinse punga de plastic. 

— Eşti OK? Pari ceva cam palidă. 

— Mă gândeam cum naiba o să-i spun şefului meu 
toată povestea asta fără să fiu expediată la o evaluare 
psihologică. Pe urmă am început să mă-ntreb ce mă 
fac dacă mă laşi aici, la cinci mii de kilometri distanţă 
de D.C. Asta ce mai e? 

— Tot ce avea Padgett asupra lui. Portofelul, acte de 

identitate false, arme. 

Lăsase celularul lui Padgett în Cuib. Voia să păstreze 
deocamdată numerele de telefon numai pentru ea. 

— Ce i-a scăpat lui Padgett? Ştii, chiar înainte de a 
începe să vomeze? 

— Un indiciu. Ceva care mi-a confirmat o altă pistă - 
ca şi cum ar fi zis „cald” sau „rece”. Un soi de „călduţ”. 
Dar nu-ţi spun despre ce e vorba. Vreau să-l scot mai 
întâi pe Davy de-acolo. In afară de asta - acum, când îl 
aveţi pe tipul care v-a-mpuşcat agentul, o să mergeţi 
mai departe? Nu-mi spune că asupra voastră nu s-au 
făcut presiuni. NSA se străduieşte din răsputeri să lase 
impresia că Davy nici măcar n-a existat vreodată. Vovă 
vă spun ceva? 

— Am avut o discuţie şocant de scurtă cu Anders, 
când i-au dat altă misiune. lar de la înlocuitorul lui nu 
m-am ales decât cu întrebări. 

— Întrebări? 

— Ei, una singură, pusă de mai multe ori. 

Millie rămase în aşteptare. Simt că vrei să-mi 
povesteşiti. 

— Voiau să afle dacă te-am mai văzut. 

Cu toate că în San Francisco era mai cald decât în 
D.C., pe Millie o străbătură fiori reci. 

Celularul Beccăi începu să sune, luându-le pe 
amândouă prin surprindere. 

— Un apel naţional? 

Becca dădu din cap. Apăsă tasta de răspuns. 

— Martingale. Ascultă preţ de o secundă şi făcu ochii 
mari. lisuse! O clipă. Acoperi microfonul celularului. 
Poţi să mă duci înapoi, la urgenţă? 

— Bineînţeles. 

Becca îşi reluă convorbirea telefonică. 

— Vin imediat. Închise şi se uită la Millie. Padgett a 
murit. 

— A murit? Dar spuneau că starea lui e stabilă! 
Tăierea firelor de legătură n-a pus capăt convulsiilor? 

— Asta n-o vor şti niciodată. Când le-au tăiat a 
explodat implantul. 


O teleportă pe Becca pe trotuarul din faţa secţia de 
urgenţe. N 

— Stau aici de prea mult timp, îi spuse. In curând o 
s-apară şi agenţii NSA. Sau poate oamenii lui Padgett. 
La naiba, nu sunt convinsă că oamenii lui Padgett nu 
sunt chiar NSA. 

Becca rămase o clipă tăcută şi aruncă o privire peste 
umăr, evident ezitând. 

— Ai numărul meu, da? La spital îl ştiau de la tine? 

— Da. Îl am de la Anders, deşi presupun că ar avea 
necazuri dacă s-ar afla că mai ţinem încă legătura. 

— Şi o ţineţi? 

— Într-un fel. Prin e-mail. Pe ascuns. 

— Înţeleg. Aşa a fost şi ultima lui discuţie cu mine: 
ceva mai sinceră decât le-ar conveni şefilor lui. Mă suni 
peste-o oră? 

Millie dădu din cap şi sări. Se întoarse în camera ei 
din hotelul Winnetu şi se culcă în pat, unde îşi mişcă 
picioarele până când răvăşi bine cearşafurile. Apoi făcu 
un duş şi îşi schimbă hainele, ca măsură suplimentară 
de prevedere. Işi spuse că era puţin probabil, dar, după 
întâlnirea cu paznicul de pe plajă, cineva s-ar fi putut 
gândi s-o verifice. l-ar fi putut strecura o bancnotă de 
cinci dolari cameristei, întrebând-o în schimb dacă nu 
observase nimic suspect în privinţa ei. 

Aşa că trebuia să fie dezordine în pat şi în baie, să 

existe dovezi că apartamentul era locuit. Și dacă sună 
în cameră când nu eşti aici, să zicem, în toiul nopții? N- 
aveau decât să creadă că se destrăbăla cu unul dintre 
radiologi. La naiba, n-aveau decât să creadă că lua la 
rând toţi doctorii de la simpozion. Ei bine, dacă-şi 
imaginau asta, aveau gânduri murdare. 

Simti împunsătura dorinţei. A trecut prea mult timp. 
Cine are, de fapt, gânduri murdare? Scoase telefonul 
din priză, înfăşură firul şi îl lăsă la vedere, pe noptieră. 
Ca să creadă că nu-mi place să fiu deranjată când 
dorm. 


Când o inspectă din nou, balta de apă din Cuib era 
mult mai mică. Şi, făcând abstracţie de prezenţa ei, 
totul părea şi acum neatins. Verifică uşa şi cercetă cu 
mare atenţie fundul canionului de dedesubt. Nimic. 

E posibil să fi fost Davy? 

Dacă putea să sară până în Cuib, de ce nu rămăsese 
acolo? 


Ajunsă în D.C., folosi un telefon public din gara 
Union. Becca, pe care o auzea cu mare greutate din 
cauza torentului de voci din fundal, o rugă să aştepte o 
clipă. Când vorbi din nou, zgomotul de fond se 
schimbase, era mult mai estompat. 

— Îmi cer scuze. Acolo n-auzeam nimic. A sosit 
echipa de genişti a poliţiei metropolitane din D.C. şi - 
aşa cum ai prezis - au apărut doi tipi de la NSA. Le-am 
spus că habar n-am unde-ai dispărut. La urma urmelor, 
ăsta e adevărul. 

— Mulţumesc. Cât de puternică a fost explozia? 

— Păi, nu l-a ucis decât pe e/, deşi braţul doctorului 
care îl opera pare să fi fost strivit cu barosul. Printre 

fragmentele implantului s-a găsit şi ce-a mai rămas din 
două detonatoare M6, din dotarea armatei. 

— l-aţi şi făcut autopsia? 

— Nu - medicii de la urgenţă s-au străduit să-l 
salveze, i-au scos resturile din piept în timp ce 
încercau să-i prindă cu pense toate vasele de sânge 
secţionate. Voiau să-l cupleze la o pompă cardio- 
pulmonară. Dar n-a avut nici-o şansă, în ciuda 
prezenţei lor acolo. | se scurgea sângele ca prin sită. 
Becca oftă. Genistul a recunoscut fragmentele de 
detonator - încă se mai văd firele de legătură. Asta zic 
şi eu implant, nu? 

— De ce? 

— Păi, de-acum n-o să mai depună niciodată 
mărturie împotriva organizaţiei din care făcea parte. 
Eu una prefer un simplu acord de confidenţialitate. 

Lui Millie i se făcu greață. 

— Dă alt sens expresiei „să mor dacă mint”. Eu l-am 
ucis, nu-i aşa? 

— la-o uşurel, fetiţo. Ai pus tu obiectul ăla-n el? 

— Dacă l-aş fi lăsat pur şi simplu în pace... 

— Exact aşa cum te-a lăsat el pe tine? 

Millie amuţi pentru o clipă. 

— Mă întreb dacă toţi oamenii lui au implanturi. Oare 
ceilalţi indivizi pe care i-aţi arestat pe Fourteenth 
Street au cicatrice sub clavicule? 

Becca păstră un moment de tăcere. 

— Ei, ideea asta chiar mă sperie. Cu toate că mă- 
ndoiesc. Când i-am închis, au fost verificaţi ca de 
obicei, cu detectoare de metale şi scanere de mână. O 
să mă interesez totuşi dacă există vreo menţiune la 
rubrica „cicatrice şi semne distinctive” în fişele lor de 
înregistrare. 

— Poate nu ştiu prea de multe şi implantul nu e 
necesar, presupuse Millie. Poate îl primesc odată cu 
promovarea în eşalonul superior. 

— Când află lucruri care merită să fie dezvăluite? 

— Când află cine e şeful lor. 

Un nume pe care se gândi că îl cunoştea. 

20 
„Oh, da. E dezbrăcată” 


Cand se trezi Davy, era şase şi jumătate. Îşi puse 
halatul şi scoase capul pe coridor. Prin fereastra 
dinspre est pătrundea o lumină slabă. /nseamnă că e 
dimineață. Nu e seară. Dormise treisprezece ore fără 
întrerupere. Îşi auzi stomacul chiorăind şi îşi aminti că 
ratase cina. 

Când intră în sala de mese, Hyacinth purta cam 
aceleaşi haine pe care le avusese în Nigeria - pantaloni 
de vânătoare, cămaşă sport şi vesta de fotojurnalist. 

Se uită la el şi înălţă din sprâncene. 

— Ce bine-arătăm. Unde crezi că mergem, la dans? 

Davy purta pantaloni kaki, o cămaşă albă apretată, 
un blazer albastru şi ochelari de soare, ridicaţi 
deasupra frunţii. O ignoră şi se apropie de bufet. 
Mirosul de şuncă era îmbietor - mult mai interesant 
decât comentariile ei. 

— Cum ai de gând să-ţi păstrezi silueta feciorelnică? 
întrebă Hyacinth, în timp ce el îşi umplea farfuria cu 
vârf. 

— Am sărit peste cină. 

În farfuria ei erau un singur ou, ochi, şi o bucată de 
pâine prăjită. 

— Am auzit. Ce s-a-ntâmplat? 

— Oboseala. Nigeria. 

Ridică din umeri. N-aveau decât să-şi tragă propriile 
concluzii. 

— Atunci dă-mi o explicaţie pentru haine. Nu crezi c- 
o să ieşi în evidenţă îmbrăcat aşa? 

Davy se opri cu furculiţa la jumătatea drumului către 
gură. 

— Presupun că n-ai fost niciodată la Caracas. 

Ea îşi îngustă ochii. 

— De ce spui asta? 

— În ciuda tulburărilor sociale şi a crimelor, e un oraş 
modern - metrou, zgârie-nori, tot ce ţine de secolul XX. 
Şi se preferă hainele festive. Femeile au tendinţa să 
poarte rochii. Înţeleg - tu ai stilul tău unic. Îţi place să 
atragi atenţia în mulţime, să faci oamenii să te 
privească de două ori, să-ţi ţină minte chipul. 

Reîncepu să mănânce. 

Înainte de plecare, Hyacinth urcă la etaj şi îşi puse o 
rochie verde şi o jachetă asortată, puţin cam mare. 
Când o ridică pentru salt, Davy îi simţi arma în tocul de 
umăr. 

Caracas era superb. Vremea era uscată, caldă, şi un 
vânt înviorător, care sufla în jurul munţilor 

Avila, împrăştiase smogul. După frigul din New 
England şi căldura arzătoare din Nigeria, era un 
paradis. Chiar şi dacă te-nsoțeşte diavolul. Davy îşi 
aminti vorbele lui Sojee: Corecţie: cu unul dintre lacheii 
demonilor. 

Îşi făcură apariţia într-un culcuş din carton şi pături 
rupte. Locul de salt folosit de Davy era un ungher 
dintre intrarea în metrou şi nişte tufişuri de la 
marginea pieței. După toate aparențele, cineva 
dormea acolo, dar, din fericire, nu în momentul acela. 

Trotuarele erau pline şi traficul stradal se desfăşura 
în salturi, acompaniat de sunetul sacadat al 
claxoanelor. Un bărbat care ieşea din staţia de metrou 
îi văzu ivindu-se din cotlon şi înălţă din sprâncene 
către Davy, apoi rânji. El ridică din umeri şi întoarse 

zâmbetul. Ei, ştim noi la ce se gândeşte tipul. 

Hyacinth clipi în lumina soarelui şi se uită spre 
partea cealaltă a şoselei, către imensa fântână cir- 
culară din mijlocul pieţei şi către zgârie-norii cu tentă 
aurie. Îşi mută privirea asupra uriaşului glob Pepsi din 
vârful unei clădiri cu douăzeci şi unu de etaje din 
apropiere. 

Davy o prinse de braţ şi arătă cu degetul. 

— Acolo. Aia e staţia de autobuz de unde ne vor lua. 

— Da. Știu. 

Culoarea semaforului se schimbă şi un torent de 
navetişti matinali se revărsă de-a curmezişul străzii, 
trecând prin dreapta şi prin stânga lor în drum către 
metrou. Davy o simţi pe Hyacinth încordându-se. 

Îşi făcu loc prin mulţime şi se postă în spatele unui 
grup care stătea la coadă în staţia de autobuz. 
Hyacinth i se alătură peste o clipă. Era vizibil nervoasă. 

— N-am ştiut că locul o să fie atât de aglomerat. 

— E sfârşitul orelor de vârf. Cinci milioane de 
oameni. Activi, activi, activi. 

Hyacinth îşi scoase staţia radio din geantă şi o 
conectă la o cască. Vorbi, apoi ascultă, totul foarte 
scurt. 

— Ocolesc parcul. Au fost aici, dar poliţia i-a gonit din 
staţia de autobuz. 

Doi poliţişti de la Circulaţie, cu căşti albe dure, 
încercau să descâlcească o învălmăşeală de taxiuri 
care claxonau la intrarea hotelului Paseo Colon, în 
colţul opus se aflau doi soldaţi în uniforme de camuflaj, 
cu puşti în bandulieră. 

Davy îşi lăsă privirea să alunece pe lângă zgârie-nori. 
Atmosfera era limpede şi putea să vadă clar 
construcţiile din cărămidă maronie şi roşie de pe 

pantele munţilor Avilas. Capcane ale morţii, în 
aşteptarea unei alte inundaţii ca aceea din 1999. 
Capcane fatale şi în alte privinţe. Atacuri criminale, 
boli, malnutriție, poliţie, armată, elemente pro şi anti- 
Chavez. 

Rata ridicată a mortalităţii nu era singurul motiv 
pentru care evita Davy Caracasul şi, ca de obicei, se 
simţi vinovat pentru asta. 

Maşina avu nevoie de zece minute ca să-şi încheie 
turul. Davy spera al naibii de tare că nu se făcuse nici- 
o greşeală în privinţa amplasării automobilelor care 
transportau cheile. Ascultă indicaţiile lui Hyacinth şi se 
urcă pe bancheta din spate a unui Land Rover de un 
verde lucios, cu geamuri de protecţie întunecate. 

Şoferul era un localnic angajat pentru calitatea sa de 
bun cunoscător al traficului din metropolă - dar, după 
cum constatară, nu şi al limbii engleze. 

Hyacinth deveni periculos de neclintită când bărbatul 
o privi ridicând neajutorat din umeri. Davy vorbi înainte 
ca reacţia ei să înrăutăţească lucrurile: 

— Ala Embajada de Estados Unidos, porfavor. 

— Claro Qué şi! 

In lipsa traficului, drumul până la ambasadă n-ar fi 
durat nici măcar cinci minute. Le luă patruzeci şi cinci. 
Davy se întrebă cum ar fi fost cu două ceasuri în urmă, 
la apogeul orelor de vârf. 

In mod normal, ar fi savurat călătoria, dar autobuzul 
cu motor diesel din faţa lor revărsa nori imenşi de fum 
toxic, care, în combinaţie cu opririle smucite şi cu 
înaintarea lentă, îi făcea să sufere de rău de maşină. 
Sper că e rău de maşină. Nu simţea în gât senzaţia 
sâcâitoare care acompania de obicei greaţa produsă 
de dispozitiv, dar era mult mai sensibil la răul de 

mişcare decât înainte să se fi ales cu implantul. 

Se simţi din nou cuprins de furie, de turbare. Era 
greu să nu atace. Ştia că o putea ucide pe Hyacinth 
oricând, sărind în spatele ei şi doborând-o cu un obiect 
greu, sau, dacă prefera, teleportând-o cu patru sute 
cincizeci de metri deasupra nivelului solului, în locul 
aflat alături de platforma de observare de pe World 
Trade Center. Ar fi putut s-o lase atârnând în aer şi să 
sară iarăşi, fără să fie nevoit să privească impactul. O 
abordare frumoasă, igienică, ca lansarea rachetelor 
către o țintă îndepărtată. 

Un gest foarte curajos. 

Gândul îl făcu să se-nfioare când furia se contopi cu 
ruşinea. Se lăsă pe spate şi ţinu ochii închişi pe tot 
restul drumului. 

Ambasada era relativ nouă, construită departe de 
stradă, fiind proiectată astfel încât să ţină maşinile- 
capcană la o distanţă sigură. Când se apropiară, 
Hyacinth îşi dezbrăcă jacheta şi Davy observă că îşi 
îndepărta în acelaşi timp şi tocul de umăr. Lucrând sub 
nivelul geamurilor, scoase dintre faldurile materialului 
arma şi hamul care o susţinea, înfăşură curelele în 
jurul tocului şi îl strecură cu totul sub bancheta din faţa 
ei. După ce reîmbrăcă jacheta, întinse mâna şi scoase 
din geantă un paşaport. 

— Poftim. 

Era al lui şi nu era. Până şi seria era corectă, numai 
că părea nou-nouţ. Paşaportul lui rămas în Cuib, pe 
care şi-l schimbase cu doi ani în urmă, era deja uzat şi 
copertele se înmuiaseră. | se întâmpla rar să treacă 
prin vamă, dar îl avea întotdeauna asupra lui când se 
afla în afara graniţelor Statelor Unite. Când nu 
călătoresc cu paşaport NSA. 

— Aţi completat o cerere de înlocuire? 

— Nu. Când îţi pierzi paşaportul, i se schimbă seria. 
Am obţinut unul... contrafăcut. 

— Arată bine. 

Davy flexă holograma şi se uită la inserţiile de 
siguranţă şi la filigran. 

— Mă surprinde că mi-aţi dat unul cu numele meu 
adevărat. 

— Nu se mai mulţumesc să se uite pur şi simplu la 
paşaport. Nu la Ambasada Statelor Unite. Scanează 
codul de bare şi verifică înregistrarea. 

Seria trebuie să se potrivească, aşa cum trebuie să 
se potrivească şi figura. Către începutul anului au fost 
atacuri cu bombă la ambasadele din Columbia şi 
Spania. Trebuie să trecem prin asta cel puţin o dată ca 
să putem ajunge înăuntru. 

El arătă cu o zvâcnire a bărbiei către pistolul de sub 
scaun. 

— Şi presupun că există şi detectoare de metale. O 
văzu înălţând din sprâncene şi adăugă: In general evit 
ambasadele. Au prea multe camere video. 

Land Rover-ul trase lângă bordură. 

— Haide, spuse Hyacinth. 

La poartă se aflau o mulţime de venezueleni, dar cei 
mai mulţi erau întorşi din drum. Davy auzi una dintre 
santinelele din infanteria marină repetând întruna 
acelaşi anunţ, în limba spaniolă: 

— Cetăţenii venezueleni primesc viză pentru Statele 
Unite numai în urma programării. Plătiţi taxa de 
înscriere la Banco Provincial, apoi obţineţi programarea 
printr-un apel telefonic către sistemul automat al 
ambasadei. 

Trecură dincolo de poartă mulţumită paşapoartelor 

americane şi ajunseră să se aşeze la o coadă mai mică, 
de la intrarea în clădire. Când le veni rândul, Hyacinth 
scoase două carduri, spunând: 

— Avem stimulatoare cardiace. 

Infanteristul marin ridică din sprâncene. 

— Amândoi? i 

— Aşa ne-am cunoscut, răspunse ea, zâmbind. In 
timpul tratamentului post-operatoriu. 

În loc să-i pună să treacă prin detectorul principal de 
metale, folosiră unul de mână şi Davy fu nevoit să-şi 
scoată cureaua şi să suporte scanarea pantofilor cu 
raze X. Geanta lui Hyacinth fu golită pe de-a-ntregul. 
Când i se puse întrebarea, ea răspunse: 

— Am venit aici ca să ne-nscriem în programul 
Warden. 

— Ah, deci veţi rămâne o vreme în ţară? 

— Şase săptămâni, aşa sperăm. 

— Serviciile pentru Cetăţeni, la primul etaj. 

Odată ajunşi acolo, Hyacinth completă datele de 
contact şi personalul făcu câte o fotocopie a paginii 
principale din ambele paşapoarte - „pentru urgentarea 
înlocuirii, dacă sunteţi jefuiţi sau dacă le pierdeţi”. 

Davy se uită peste umărul ei în timp ce completa 
formularul şi află că vizitau Venezuela în scop 
„educaţional”. Pentru cine? Şi că Hyacinth nu-şi folosea 
adevăratul nume. 

Problema care le servea drept pretext odată 
rezolvată, ea întrebă: 

— La etajul ăsta există vreo toaletă? 

— leşiţi de-aici şi luaţi-o la stânga. Dincolo de bufet. 

— Mulţumesc! 

Erau camere video pe hol, în biroul destinat 
Serviciilor pentru Cetăţeni, pe scări, în bufet, dar, după 

toate aparențele, nu şi la toaletă. Respectând 
instrucţiunile primite, Davy alese acolo un loc de salt 
nemonitorizat, preferând cabina mare, destinată 
handicapaţilor. 

Land Rover-ul se opri lângă ei imediat ce ieşiră pe 
poartă. 

— Du-te în partea cealaltă, dar nu urca, spuse 
Hyacinth. 

Ea intră în maşină şi închise portiera; când o 
deschise Davy pe cea din partea opusă, îşi recuperase 
deja arma, cu tot cu toc, de sub scaunul şoferului, şi se 
trase către el, alunecând pe banchetă. leşi pe pavaj şi 
închise portiera în urma ei. Mulțumită geamurilor 
întunecate şi caroseriei Land Rover-ului, nu puteau fi 
văzuţi dinspre ambasadă. 

— Înapoi, pe Vineyard, îi ceru Hyacinth. 

Davy o ridică de la pământ şi sări. 


Conley li se alătură la masa de prânz. 

— S-a rezolvat totul? o întrebă el pe Hyacinth. 

Ea îşi înclină fruntea. 

— Pentru moment. 

Buzele lui zvâcniră. 

— Perfect. Se uită la Davy. Atunci, în după-amiaza 
asta. 

Conley plasă în camera lui David un emiţător radio 
de un miliwatt. Îi măsură valorile de ieşire cu un mic 
frecvenţmetru portabil. 

— Bun. Am semnal în toată camera asta. Să coborâm 
pe plajă. 

Intensitatea semnalului scăzu, ajungând la un nivel 
nedetectabil când ajunseră în curte. Parcurseră toată 
aleea podită cu scânduri de pe plajă. Se înnorase din 

nou şi vântul rece dinspre est îl făcu pe Davy să-şi 
afunde capul în gulerul jachetei. Se gândi cu nostalgie 
la vremea din Caracas. 

Pe plajă, Conley studie din nou aparatul de măsură. 

— Insignifiant. OK, pentru început vreau să sari 
înapoi, în camera ta, să numeri până la cinci şi să te- 
ntorci aici. Gata? 

— În ordine. 

O făcu, folosind cele cinci secunde ca să ia o pălărie 
din dulap. Pe plajă, Conley continua să se uite la 
frecvenţmetru. 

— Corect. Aproape aşa cum m-am aşteptat. A apărut 
un efect tranzitoriu când ai plecat şi unul când te-ai 
întors. Prin urmare, vrei să faci experienţa despre care 
am vorbit - să sari fără să sari? 

Davy nu voia. Nu în faţa lui Conley sau a oricăruia 
dintre ei. 

— Sigur, spuse. 

Sări din nou în cameră, aşteptă să se scurgă o 
secundă spunând în gând „unu - o mie” şi sări înapoi. 

— Hm. Să sar fără să sar. Să mai încerc o dată. 

Rămase pur şi simplu pe loc şi îşi lăsă privirea să se 
piardă în gol. După zece secunde sări iarăşi în cameră, 
numără rar până la doi şi sări pe plajă. Clătină din cap, 
simulând frustrarea. 

— Îmi pare rău. Nu merge. Vreo sugestie? 

Conley îşi ţuguie buzele. 

— Ce-ar fi să-ncerci pur şi simplu s-o faci cât de 
repede poţi? Adică, sărituri înainte şi înapoi, fără nici-o 
pauză? 

Davy îşi aşternu pe chip o expresie care sugera 
îndoiala. 

— Cred că aş putea încerca. 


398 


Sări în cameră şi înapoi, pe plajă, cât ai clipi. 
Continuă s-o facă fără să mărească frecvenţa - o 
săritură şi încă una şi încă una şi încă una. După ceo 
tinu aşa vreo douăzeci de secunde, începu să 
încetinească treptat ritmul, aşteptând de fiecare dată 
cu câte o fracțiune de secundă mai mult. Continuă 
astfel încă o jumătate de minut, apoi se opri pe plajă şi 
se clătină pe picioare, pentru efectul dramatic. 

— Am ametit. Trebuie să stau jos. 

Se lăsă să cadă pe nisip, încrucişându-şi picioarele şi 
punându-şi mâinile sub cap. 

Conley păru îngrijorat. 

— OK - stai câteva minute, încercăm din nou după ce 
te odihneşti. i 

Aşa îşi petrecură următoarea oră. In cele din urmă, 
combinația dintre lipsa rezultatelor şi frigul tot mai 
puternic îl făcu pe Conley să se oprească. 

Davy îl teleportă în cameră, apoi se clătină şi se 
trânti de-a latul patului. 

— Epuizarea e mult prea mare. 

Celălalt îi adresă o privire meditativă şi Davy se 
întrebă dacă îi aprecia corect pseudocolaborarea. 
Conley se întoarse spre oglindă. 

— Închideţi cheile de pe plajă, vă rog. Se uită din nou 
la Davy şi adăugă: Trebuie să regândim totul. Pari 
extenuat - poate-ar trebui să tragi un pui de somn. 

— Bună idee. Asta o să fac. 

Şi pretinse că dormea, dar mintea îi alerga 
nebuneşte. De ce vor un loc de salt în interiorul 
Ambasadei Statelor Unite din Caracas? - asta era pe 
primul loc în topul grijilor sale. Dacă voiau să aducă pe 
cineva în sau din Caracas, locul lui iniţial era perfect. 

E ceva care ține de putere. Intr-un fel sau altul, totul 

converge spre asta. Îl puseseră să-l salveze pe Roule 
din Nigeria. Acum voiau să facă un anumit lucru într-o 
ambasadă americană. Exista vreo legătură? 

Trebuia să găsească o soluţie în privinţa lui Sojee. 
Puteau deja să aplice presiuni suplimentare asupra lui 
folosindu-se de implant, dar, oricât de rău ar fi fost, era 
vorba numai de el însuşi. Işi făcea griji mai ales fiindcă 
Simons nu ezitase să-şi arate faţa în prezenţa ei. 

N-au de gând s-o elibereze. 

Şi, în cele din urmă, era Millie. Millie care reuşise cel 
puţin să plece din casa de stâncă. 

Se gândi la spusele lor, la faptul că ea putea să sară, 
şi respinse ideea. Sunt derutați în privința ei, asta-i tot, 
sau nu sunt derutați, dar vor pur şi simplu să mă 
sâcâie. Dar cum i-ar fi putut transmite un mesaj? 
Trebuia să se-ascundă, într-un loc unde n-o puteau 
găsi. Era necesar s-o ştie în siguranţă. Dacă pun mâna 
pe ea se revarsă paharul. Ar fi fost punctul de maxim, 
ca să spună aşa. 

Dincolo de care se puteau surpa multe. 


Hyacinth veni la cină cu părul despletit, purtând o 
rochie de seară, fără spate, din mătase atât de 
transparentă încât Davy i-ar fi putut zări cea mai 
măruntă cusătură şi textura lenjeriei... dacă ar fi purtat 
aşa ceva. În lipsă, puteau să-i desluşească toate 
contururile... altor trăsături intime. 

Încercă să-şi ferească privirea, dar descoperi că îi 
rătăcea asupra pieptului ei ori de câte ori îşi pierdea 
controlul atenţiei. Faptul că mâinile lui ajunseseră o 
dată acolo nu-i era de niciun ajutor. 

Ea îşi trase umerii spre spate, făcând materialul să i 
se întindă peste sâni. 

Ține-te tare. Davy se foi pe scaun. Ce ironie. 

— Nu ţi-e frig în rochia aia? 

Ea îl privi cu colţurile gurii zvâcnindu-i în sus. 

— Putin. 

El evită clarificarea răspunsului. 

După cină, Hyacinth îl urmă dincolo de uşa 
sufrageriei şi arătă către una dintre micile camere de 
protocol de lângă baza scărilor. 

— Ce-ar fi să intrăm puţin în salon? 

— De ce? întrebă el, de-a dreptul. 

Ea clipi nedumerită. 

— Mă gândeam că ti-ar face plăcere să stăm de 
vorbă. Ştii - arătă cu un gest vag către partea de sus a 
pieptului ei - ca de la un cyborg la altul. 

Rochia îi acoperea cicatricea de pe claviculă, dar 
linia estompată din partea de jos a gâtului era vizibilă. 

Davy o urmă înăuntru, privindu-i muşchii unduitori ai 
spatelui şi contururile feselor sub mătase. 

Fugi departe, foarte departe. 

În şemineul placat cu marmură ardea un mic foc din 
buşteni. Hyacinth se instală în faţa lui, în picioare, cu 
spatele spre flăcări. 

— Puțin, spuse Davy. 

Ea îşi săltă tivul rochiei şi lăsă dogoarea să-i 
încălzească partea din spate a gambelor. 

— Ah. E atât de bine. 

Pe hol se auziră paşi şi intră Abney, oferindu-le 
băuturi. Davy alese apă tonică. Hyacinth ceru un 
martini dublu şi se întoarse cu faţa spre flăcări. Lumina 
focului pătrundea prin rochie, conturând totul. 

Davy înghiţi în sec şi se uită în altă parte. Se cocoţă, 
nesigur, pe braţul canapelei. Hyacinth se îndreptă 
după o clipă în capătul opus, îşi aruncă pantofii şi se 

aşeză, cu picioarele arcuite sub ea. Canapeaua era 
lungă şi Davy se simţi în siguranţă instalându-se pe 
pernele din partea lui, cu un spaţiu de un metru şi un 
sfert între ei. Continuă să se uite la flăcări. 

— Unde eşti, David? 

— Ei, asta-i o întrebare bună, spuse el. Ne aflăm pe 
ţărmul sudic al insulei Martha's Vineyard. Inainte să-mi 
îngustezi tu aria presupunerilor, mă gândeam că ar fi 
putut fi Cape sau Nantucket. Acum încerc să decid 
dacă ne aflăm mai aproape de Manemsha sau de 
Edgartown. 

Ea clipi surprinsă şi rămase pentru o clipă într-o 
poziţie nestudiată. 

— Face parte din talentul tău? Ştii întotdeauna unde 
te afli? 

Davy clătină din cap. 

— Mi-ai spus să nu vorbesc cu bărbaţii care-au sudat 
placa din camera mea. Ar fi trebuit să le spui lor să nu 
vorbească cu mine. 

— N-au vorbit cu tine. 

— Nu, doar între ei. Cu accentul din zonă - foarte 
deosebit de altele. 

— Şi de unde ştii că e ţărmul din sud? 

— Nici măcar Simons nu poate da ordine cerului. 
Soarele continuă să răsară din est - şi să apună în vest. 

Hyacinth zâmbi uşor şi se uită din nou la foc. 

Abney se întoarse cu băuturile. 

— Altceva, domnişoară Pope? întrebă, după ce le 
puse pe măsuţele de la capetele canapelei, pe 
şerveţele de dantelă. 

— Când ieşi, închide, te rog, uşa, spuse Hyacinth. 

— Da, domnişoară. 

Uşile duble erau din stejar masiv şi, odată închise, 

ascundeau lumina de pe hol, lăsând-o numai pe a 
flăcărilor. Hyacinth luă o  înghiţitură zdravănă de 
martini. Davy îşi stoarse felia de lămâie în apa tonică şi 
roti cubul de gheaţă în pahar, ca să amestece 
conţinutul. 

— Aşadar, ca de la un cyborg la altul, începu el. La 
ce schimbare de comportament au vrut s-ajungă cu 
implantul tău? Nu e nevoie să te ţină închisă într-un 
loc, ca pe mine. Şi atunci, ce vor să te-mpiedice să 
faci? 

Zâmbetul uşor de pe buzele lui Hyacinth dispăru şi 
faţa i se schimonosi o clipă, căpătând o expresie atât 
de diferită de masca ei obişnuită, dar Davy nu reuşi să 
identifice emoția pe care o trăda. Pe urmă masca 
recăzu la locul său şi el se îndoi de exactitatea amintirii 
pe care i-o lăsase expresia dispărută. Poate-a fost 
lumina focului. Umbre, nu carne. 

— Să-mi dezleg limba, răspunse ea, în cele din urmă. 

— Cum naiba se poate măsura asta? Ascultă cineva 
întotdeauna ce spui, cu degetul pe un buton? 

Hyacinth ridică din umeri. 

— Cineva. Se bătu cu degetul în tâmpla stângă. E o 
problemă de condiţionare. Nu ştiu exact cum se 
declanşează - pare să fie un soi de monitorizare a 
stresului, dar stresul obişnuit n-are niciun efect. După 
operaţie, când ne-am revenit, programul a inclus şase 
săptămâni şi jumătate în care ne-am aflat în stare de 
hipnoză indusă de medicamente. Se pare că în restul 
timpului am trecut prin nişte false interogatorii, în 
vreme ce vomam sau ne scăpăm pe noi. Adică vomam 
şi ne scăpăm pe noi. 

Imaginându-şi, lui Davy i se făcu greață şi înţelese ce 
însemnase expresia necunoscută de pe faţa femeii. 

— Oraşul Câh. 

Hyacinth îşi feri din nou privirea. 

— Ei bine, ne-am înscris de bunăvoie în programul 
ăsta. 

Bău restul de martini şi se aşeză din nou în faţa 
focului, cu mâinile întinse către flăcări. 

De ce e atât de comunicativă? Pe lângă ceea ce 
sărea în ochi. Se îmbrăcase ca să-l seducă, dar fusese 
ideea ei, sau primise ordine? In câte moduri simțeau 
nevoia să-l manipuleze? Luă încă o înghiţitură de apă 
tonică şi picioarele şi braţele începură să-l furnice. In 
ciuda oricărei aşteptări, îşi simţi colţurile gurii trase în 
sus. Se holbă la conţinutul paharului. 

— Ce-ai folosit? întrebă. 

Ea îi studia faţa cu atenţie. 

— Jumătate de tabletă de ecstasy. Şi jumătate de 
viagra. Erai deprimat. Se observă, ştii. 

— Crezi? 

Sări pe plajă. Aşa cum îşi închipuise, cheile nu erau 
în funcţiune şi simţi în gât spasmele de avertizare, dar 
îşi impuse să rămână nemişcat în întunericul rece şi 
vântos până ce se declanşă implantul cu toată 
puterea. Cina lui se împrăştie pe nisip, apoi, în timp ce 
se retrăgea în camera lui fără să vrea, împroşcă şi 
covorul. Era profund recunoscător fiindcă îşi păstrase 
controlul sfincterului anal, dar mirosul îi provoca 
automat greaţa. Se împletici până în baie, căzu în 
genunchi şi vomă încă o dată în vasul WC-ului. 

Membrele continuau să-l furnice şi se simţea total 
nemulţumit de situaţie. Trase apa la WC şi îşi clăti gura 
înainte de a bea un pahar de apă de la robinet. 

Întors în cameră, şterse cu un prosop cea mai 
dezgustătoare parte a vomei de pe covorul pe care îl 

rulă apoi şi îl trase afară, pe hol. 

Lasă-i să se ocupe ei de asta. Când se întoarse să 
reintre în cameră, o văzu pe Hyacinth apărând pe 
coridorul din capul scărilor. 

El se opri şi se sprijini de cadrul uşii. Femeia se 
apropie şi pereţii culoarului părură să vibreze la 
trecerea ei, o ondulare ce te făcea să te gândeşti că 
forţa ei gravitaţională era atât de intensă încât îi 
înfăşură spaţiul în jur. E drogul. N-o investi cu nici-o 
altă putere. 

Hyacinth se uită la covor şi strâmbă din nas când 
simţi mirosul. 

— S-a supărat stomăcelul? 

El fornăi. 

— Vino înapoi, lângă foc. E plăcut şi cald. 

— Şi nu mă-ndoiesc că ai o altă băutură pentru mine. 

Ea clătină din cap. 

— N-a fost băutura. MDMA: are un gust prea 
puternic, s-ar fi simţit. A fost cina. 

— Oh, asta mă face să mă simt cu mult mai bine. 

În ciuda duhorii de vomă de pe hol, viagra începea 
să-şi facă efectul. Îşi schimbă poziţia. Îşi spuse că era 
pur şi simplu din cauza drogului - dar o parte din el era 
de altă părere. 

— Mă crezi sau nu, am făcut-o ca să te-ajut. 

— Oh, da? Nu văd niciun avantaj. 

Ea se apropie cu un pas şi întinse mâna. 

— Nu i-ai lăsat destul timp. 

Davy sări în salon înainte ca degetele ei să-i atingă 
pieptul. Era înfrigurat, atât din pricina vomei, cât şi din 
a clipelor petrecute pe plajă. Rămase lângă foc, 


1 Metilendioximetamfetamina sau ecstasy (n. tr.). 

încălzindu-se, până când auzi tocurile ei pe scări. 
Hyacinth intră şi închise din nou uşa, apoi îşi scoase 
pantofii. Îşi duse mâna la ceafă şi  desfăcu 
încheietoarea. Mătasea îi alunecă de pe trup de parcă 
ar fi fost vie şi ea rămase acolo, la o distanţă nu cu 
mult mai mare de un metru, goală. 

Davy îşi dori să-şi plimbe mâinile pe pielea ei, prin 
părul ei - prin tot părul ei. Se detestă pentru asta. 

Poţi să fugi, dar nu te poți ascunde. 

lar ei aveau şi abilitatea de a-l împiedica să fugă. 

Se gândi la Millie, încercând să-şi lege erecţia de ea 
şi de trupul ei. 

Trebuie să stabilesc o limită. 

Rămase nemişcat şi aşteptă. Hyacinth se apropie şi 
el nu se opuse când îl sărută. Mâinile ei îi rătăciră pe 
trup, coborând către coapse, urcând apoi 
mângâietoare, rotindu-se. Se aplecă şi o ridică, 
trecându-i un braţ pe sub genunchi, ca Rhett purtând-o 
pe Scarlett. 

Ea râse uşurel şi se răsuci, frecându-se de el, 
jucându-se cu degetele pe ceafa lui. 

Davy sări pe aleea de scânduri care ducea spre plajă 
- în zona din mijloc, unde se întindea peste mlaştina 
sărată şi peste estuar. Se aplecă în afară şi o lăsă pe 
Hyacinth să cadă, clătinându-se pentru o clipă, când 
una dintre mâinile ei i se încleştă de umăr, dar simţi 
furnicăturile avertizatoare din gâtlej şi lăsă reflexul să 
funcţioneze, sărind către vechiul lui prieten, pătratul 
verde, din nou vizibil pe podea de când îndepărtase 
covorul. Icni o dată, dar reuşi să nu vomite. 

Nu ştia cât de frig era în estuar, dar probabil că nu 
erau mai mult de zece grade Celsius. Temperatura 
aerului se apropia de punctul de îngheţ. Numără până 

la cinci, apoi sări din nou în acelaşi loc de pe alee, la 
timp ca să audă paşi ce loveau scândurile 
îndepărtându-se spre casă. Sări din nou în pătrat, apoi 
la parter, în bucătărie, de unde studie curtea prin 
micile panouri pătrate de sticlă ale uşii. 

Cel puțin nu se îneacă. 

Abney scoase capul din cămara de alături, cu 
sprâncenele ridicate. 

— Vă pot fi de folos, domnule? 

Davy se uită la el. 

— Domnişoara Pope vine chiar acum în fugă de pe 
plajă şi va sosi aici în mai puţin de un minut. E udă 
leoarcă şi foarte, foarte înfrigurată. O să aibă nevoie de 
o baie fierbinte sau de un duş. 

Se uită din nou pe fereastră şi o văzu pe Hyacinth în 
capătul opus al curţii, trântind poarta ca să intre. Işi 
înfăşurase pieptul cu mâinile şi alerga împleticindu-se. 

— Oh, da. E dezbrăcată. 

Davy sări în camera lui de baie şi se întoarse cu 
halatul de pluş. Îl aruncă în braţele lui Abney. 

— Succes. 


După o vreme, efectele drogului începură să se 
atenueze şi bănui că reuşise să vomite o parte 
substanţială din doza pusă în mâncarea de la cină. 

Abia la două ore după ce o aruncase în estuar intră 
Hyacinth în camera lui. Davy bănui că-şi petrecuse cea 
mai mare parte a timpului într-o cadă cu apă fierbinte. 
Îşi pusese hainele tradiţionale, cu părul strâns în coc, 
fără machiaj. Avea vocea stridentă. 

— Crezi că asta a fost...? 

El sări, întorcându-se în salon, unde din foc nu mai 
rămăseseră decât tăciunii. De data asta, în loc să-l 

urmeze, ea îl puse „în boxă”. Simti zumzetul în gâtlej şi 
se întoarse. 

Femeia stătea acolo, cu gura deschisă, gata să 
vorbească, dar Davy i-o luă înainte. 

— N-ai priceput? Nu te vreau. Nu te vreau în 
apropierea mea. Nu vreau să mă smuceşti de lanţ. 

— De ce n-ai spus „nu”? Ai auzit vreodată de asta? E 
Suficient să Spui Nu. Îţi sună familiar? Dacă n-ar trebui 
să ascult ordinele, ţi-aş reteza penisul c-un glonţ! 

— Credeam c-am spus - când ne-am întors din 
Nigeria. Ce ordine trebuie s-asculţi? Ce trebuie să faci? 
Să eviţi să mă-mpuşti, sau să mă seduci? Ai primit 
ordin să mă faci mai docil? 

Hyacinth îşi repezi pumnul spre faţa lui, dar el sări la 
mai bine de jumătate de metru în stânga, rămânând 
tot în pătrat. Femeia se răsuci din cauza loviturii ratate 
şi el o împinse cu putere în umăr, făcând-o să se 
retragă, împleticindu-se, cu trei paşi. 

— Te arunc din nou în mlaştină, îi spuse, în timp ce 
ea îşi recăpăta echilibrul şi se apropia din nou. 

Hyacinth se opri imediat şi ridică o mână. 

— Ţi-am mai spus-o, nu trebuie să te-ating ca să te 
bat la fund. O pot face din camera de alături. 

Dă-i drumul, fă-o, se gândi Davy. Anulează-mi 
condiționarea. 

— Vorbe, vorbe, vorbe, spuse, cu vocea mustind de 
batjocură. 

Ea înaintă cu un pas, apoi inspiră adânc şi expiră. 
Cutele adânci din jurul ochilor i se neteziră şi zâmbi 
uşor. 

El găsi că zâmbetul era cu mult mai înspăimântător 
decât furia care îl precedase. 

Hyacinth îi întoarse spatele şi ieşi pe uşă. 


408 


— Noapte bună şi somn uşor, spuse, înainte de a o 
închide. 

În tot restul nopţii, îl trimiseră „în boxă” de mai 
multe ori pe oră. În cele din urmă, la trei dimineaţa, 
după ce petrecuse trei minute în pătrat, îşi luă pur şi 
simplu din pat pătura şi perna şi se culcă pe podea, 
între limitele trasate cu bandă adezivă. 

Nu ştiu dacă mai activaseră sau nu dispozitivul în 
restul nopţii, dar nu-l mai deranjară. 

Bună treabă. N-am de gând să mă supun fără 
împotrivire. 

ÎI durea spatele fiindcă dormise pe duşumea. Se 
îmbrăcă şi sări în sufragerie, numai ca să se 
pomenească înapoi, în camera lui, icnind. Verifică 
frontiera. Nu era „în boxă”. Nu simţise nimic când se 
dusese în baie, aşa că îşi închipuise că se putea 
deplasa prin casă, ca de obicei. Exploră marginile 
încăperii - din nou nimic - dar când făcu câţiva paşi pe 
coridor simţi efectul de graniţă, furnicăturile din gâtlej, 
tusea şi o oarecare greață. Odată întors în cameră, se 
simţi din nou bine. 

Aşadar, arest la domiciliu, nu? 

Trei minute mai târziu, Abney îşi introduse capul pe 
uşă şi recită meniul pentru micul dejun. 

Davy alese cereale cu fructe şi nuci, cafea şi „nimic 
din suplimentele domnişoarei Pope”. 

— Da, domnule, spuse Abney. 

Când se întoarse cu tava, specifică: 

— Întocmai cum aţi comandat, domnule. Şi adăugă, 
când Davy îi privi cercetător chipul: Domnişoara Pope 
a fost chemată în oraş, în dimineaţa asta, foarte 
devreme. 

— Ah. Şi sunt închis în cameră până se-ntoarce? 


409 


— Mi s-a spus să v-aduc mâncarea în cameră - până 
la noi ordine. 

Davy simţi un val de furie şi asta îl surprinse. Ești în 
mâinile lor de prea multă vreme. 

— Mulţumesc, Abney. 

— Cu plăcere, domnule. 

N-avea poftă de mâncare, dar îşi impuse să mestece 
metodic. Când termină, împinse tava pe coridor şi se 
retrase în baie. E timpul pentru un duş. 

Încă mai avea ultimele pagini din Contele de Monte 
Cristo ascunse între rezervorul WC-ului şi perete. 
Camuflat de perdeaua duşului, îndreptă jetul de apă 
direct către scurgere înainte de a lua creionul şi de a 
se holba la pagina albă. 

De când se căsătoriseră, nu-şi scriseseră niciodată 
scrisori. Indiferent cât de îndepărtate ar fi fost locurile 
prin care cutreiera, Davy se putea întoarce la Millie cât 
ai clipi. În cazul lor, biletele de genul „du-te la 
cumpărături” sau „nu uita să cumperi lapte” se 
apropiau cel mai mult de ceea ce se înţelege printr-o 
scrisoare. 

Ce trebuia să-i scrie? Nu voia să-i spună unde se afla. 
Ar fi venit după el şi ar fi fost prinsă. Şi ea nu trebuia 
să le spună nimic agenţilor NSA. Păreau să fie 
marionetele lui Simons. 

În cele din urmă scrise: 


E IMPORTANT SĂ RĂMÂI LIBERĂ. 
EVITĂ NSA. ASCUNDE-TE. | 
MI-AU IMPLANTAT UN DISPOZITIV CARE MĂ 
PEDEPSEŞTE DACĂ MĂ ÎNDEPĂRTEZ DE 
ANUMITE LOCURI, DAR CRED CĂ-ŢI POT ADUCE 
BILETUL ĂSTA. 

Vizualiză apartamentul - mai ales masa de lângă 
frigider - şi întinse braţul, cu biletul între degetul mare 
şi arătător. Se teleportă, lăsând biletul să i se 
desprindă de degete, şi se grăbi să sară înapoi, în baie, 
dar bucata de hârtie era tot cu el, cobora fâlfâind către 
fundul căzii. O înhăţă înainte de a ateriza în apă. 

Incercă de încă trei ori şi reuşi în cele de urmă să 
lase biletul punându-şi-l pe vârful degetelor şi 
împingându-l cât mai departe în timp ce sărea. Când 
se văzu din nou în cadă, stând în picioare şi icnind, fără 
bilet, se relaxă şi rămase o clipă nemişcat sub apa 
fierbinte, frecându-şi urechile. 

Stillwater era la o altitudine cu trei sute de metri mai 
mare decât Martha's Vineyard. Il dureau urechile din 
cauza repetatelor egalizări ale presiunii, din pricina 
ciclului decompresie-compresie. 

Aşa că alege un alt loc de la nivelul mării. 

Se gândi la plaja de pe coasta din Queensland, aflată 
la o sută de kilometri distanţă de cel mai apropiat oraş, 
pustie chiar şi în timpul zilei, şi, fiindcă se afla în partea 
opusă a planetei, protejată în momentul acela de 
întuneric. 

De data asta îi veni mai uşor. Apelă mai întâi la jocul 
de-a oglinda între cele două capete ale căzii. Când făcu 
schimbarea, sărind în Queensland, ţinu ochii închişi, ca 
să evite suprasolicitarea senzorială, concentrându-se 
mai ales asupra rămânerii în două locuri în acelaşi 
timp, dar simţi totuşi nisipul sub tălpi, alternând cu 
emailul ud al căzii. Îşi extinse apoi conştientizarea 
asupra aerului răcoros, dar de o răceală plăcută. 
Vântul bătea dinspre uscat şi nu erau valuri, doar un 
clipocit uşor la marginea apei. In cele din urmă 

deschise ochii şi se lăsă pătruns de imaginea luminii 
lunii brăzdând oceanul către convexitatea ei. 

Apa împroşcă nisipul uscat din faţa lui, dar cerul era 
senin. Duşul. Acelaşi duş pe care-l simţea pe spate şi 
pe umeri stropea plaja aceea, la o jumătate de planetă 
depărtare. Vântul i se învolbura în jurul picioarelor şi 
agita perdeaua căzii. 

Işi mişcă picioarele şi le simţi afundându-se până la 
glezne în nisipul ud. £ ud din cauza apei din cadă. Şi îi 
pătrundea printre degete, modelându-se când le 
mişca. 

Se aplecă, foarte atent, şi îşi lăsă mâinile în jos. 
Degetele i se atinseră pentru o clipă cu vârfurile de 
suprafaţa emailată, însă apoi se strânseră, umplându-i 
mâna cu nisip fin, coralifer. Se ridică din nou în picioare 
şi îşi simţi capul învârtindu-se. Căzu pe fundul căzii, 
agăţându-se de robinet ca să-şi recapete echilibrul şi 
nemaiaflându-se în două locuri. 

O moviliţă de nisip înaltă cel puţin până la glezne 
forma în mijlocul căzii o insulă erodată cu lentoare de 
apa scursă din duş. Nisip frumos, coralifer, deosebindu- 
se întru totul de cuarțul grosolan de pe plaja insulei 
Martha's Vineyard. La adăpostul aburului ce continua 
să înceţoşeze încăperea, îl transferă în cea mai mare 
parte în toaletă şi scăpă de el trăgând apa, deghizând 
totul sub aparenţa funcţiilor normale ale organismului. 
Riscă să evacueze restul prin scurgerea căzii, rugându- 
se să nu se înfunde cumva. 

Când ieşi din baie nu era la fel de obosit ca prima 
oară, dar se aşeză totuşi pe fotoliul cu spătar reglabil şi 
închise ochii pentru o vreme. Dar era departe de a 
adormi. 


412 


21 
„Ca ala care l-a ucis pe Padgett” 


Millie închirie o bicicletă din oraş, apoi trecu pe lângă 
hotel şi se îndreptă spre vest, către Marele Lac 
Edgartown. Temperatura era între zece şi 
cincisprezece grade şi nori cumulus  scămoşaţi 
împestriţau cerul. Mergea împotriva vântului care 
mătura aleea pentru biciclete suflând dinspre sud, 
dinspre portul Edgartown, dar, după ce trecu de hotel, 
ajunse la adăpostul dunelor şi al tufelor, care o fereau 
de briza dinspre larg. Drumul lateral ce ducea spre lac 
începea la o distanţă de câteva minute de mers, dar 
accesul era blocat de o poartă de oţel, iar în ghereta 
de lângă aceasta se afla un paznic. Millie observă două 
camere de supraveghere montate pe suporturi înalte şi 
continuă să meargă înainte, pedalând pe lângă ele. 

După numai zece minute, ajunse la capătul drumului, 
pe ţărmul estuarului. Se plimbă alte câteva minute pe 
jos, pe lângă trestii, dusă pe gânduri. 

Din câte reuşise să vadă, comunitatea de dincolo de 
poartă era alcătuită dintr-o jumătate de duzină de 
locuinţe de dimensiuni diferite. Nu le văzuse limpede 
decât pe cele mai apropiate, dar o vilă de cărămidă, cu 
două etaje, din capătul îndepărtat al aleii, fusese 
vizibilă în depărtare. Era principala ei candidată la 
numele de Driftwood Hall, însă de fapt ar fi putut fi 
oricare dintre case. 

Pe malul apei nu mai era adăpostită de vânt, şi 
începu în curând să simtă răceala transpiraţiei de pe 
piele. Se întoarse la bicicletă. Pe drumul de înapoiere 

trecu pe lângă o maşină care mergea spre lac. Avea un 
girofar în stilul celor de pe maşinile de poliţie, dar pe 
partea laterală era scris Paza Insulei. Îi făcu cu mâna, 
iar şoferul o ridică scurt pe a lui de pe volan înainte de 
a trece de ea. 

Mă supraveghează? 

Pedală şi de data asta pe lângă poartă fără să se 
oprească. Odată ce dădu colţul, ieşind din raza vizuală 
a paznicului, intră între doi copaci şi alese un loc de 
salt în tufişuri. Se gândi să sară înapoi, la hotel, dar 
vremea era frumoasă şi îi plăcea senzaţia de încordare 
a coapselor pe care i-o dădea acel exerciţiu fizic cu 
care nu era obişnuită. 

În plus, maşina de patrulare a poliţiei s-ar fi putut 
întoarce, verificând din nou ce făcea. Se urcă iarăşi pe 
bicicletă şi îşi continuă drumul. 


Mai târziu, după căderea întunericului, regretă 
efortul fizic pe care-l făcuse. Se îmbrăcă în costumul de 
ninja, îşi luă ochelarii de noapte şi binoclul şi îşi făcu 
apariţia în locul ales în timpul plimbării cu bicicleta. O 
ardeau coapsele şi se abţinea cu greu să nu geamă în 
vreme ce înainta fără zgomot prin tufişuri. Îşi croi drum 
către vest, mergând paralel cu şoseaua de pe care nu 
putea fi văzută, datorită tufelor. Când ajunse vizavi de 
intrarea pe Great Pond Lane, se întinse pe pământ şi 
se târî printre tufişuri până când zări ghereta 
paznicului. 

Aşa cum se întâmplase pe plajă, cu o noapte în 
urmă, camerele de luat vederi străluceau uşor, 
temperatura lor fiind suficient de ridicată pentru ca 
ochelarii speciali să sesizeze semnătura în infraroşu pe 
fundalul nopţii friguroase. Deşi slab luminată, ghereta 

paznicului părea o vâlvătaie. Evită s-o mai privească 
după ce identifică doi bărbaţi înăuntru. 

Îşi continuă drumul spre est şi, când nu mai zări nici- 
o cameră de supraveghere, traversă şoseaua. 
Comunitatea nu era înconjurată cu gard. 

Tufişurile erau dese şi era dificil să treci dincolo de 
ele. Când se răriră din nou, la marginea peluzelor 
maronii pe timp de iarnă, observă camerele îndreptate 
către linia lor. 

Privite prin ochelari, cele mai multe dintre case erau 
reci şi întunecate, însă trei păreau locuite. Două 
străluceau în infraroşu, acoperite cu pete calde, iar cea 
mare din capăt, aflată la mare distanţă de tufişuri, era 
o revărsare de lumină, indiferent dacă o priveai sau nu 
prin ochelari, fiind măturată de fasciculele unor 
reflectoare. 

Millie îşi luă binoclul şi studie casele neîncălzite. Cele 
mai multe erau pregătite de iarnă, cu ferestrele 
complet acoperite de obloane permanente sau 
instalate temporar, însă exista şi una cu ferestrele 
libere. Era la jumătatea cvartalului, înspre stradă. 

Studie balconul de la etajul întâi, din partea din 
spate, apoi se uită la camerele de supraveghere. 
Niciuna nu era îndreptată către case. Inţelegea de ce. 
Locuitorii luaseră toate acele măsuri de pază ca să-şi 
protejeze intimitatea. Care dispărea dacă aparatura 
respectivă îi supraveghea pe ei. 

Sări pe balconul ales şi se ghemui, lipindu-se de uşa 
glisantă, de sticlă. Numără încet până la treizeci, 
ascultând, apoi îşi puse din nou ochelarii de noapte şi 
se uită prin geam în casă. Draperiile erau trase, 
acoperind prima uşă, dar nu se întindeau decât până la 
jumătatea celei de a doua şi, cu ajutorul ochelarilor, 

văzu întinderea unui covor neacoperit de mobilă, 
piciorul unui scaun, o canapea joasă. Se concentră şi, o 
clipă mai târziu, era înăuntru. 

Asta e momentul în care se declanşează alarma. Se 
uită în jur, mai ales în colţurile de sus ale încăperii, dar 
nu zări niciun soi de cutiuţe pe care să clipească leduri. 
Poate în camerele de la parter or fi existat senzori de 
mişcare, dar o cercetare rapidă nu-i dezvălui niciunul 
la etajul acela. Cea mai mare parte dintre obiectele de 
mobilier erau acoperite, ca măsură de protecţie 
împotriva prafului, şi nu se întâmplă nimic când bătu 
uşurel în uşa unei camere de baie. Mirosul de praf şi 
cel stătut, de umezeală, se amestecau în aer într-o 
combinaţie ciudată. 

Excelent. Locuinţa avea să revină cu siguranţă la 
viaţă cu ceva timp înainte de Memorial Day, dar, până 
una-alta, nu era nimeni acasă. Şi nimeni nu era 
aşteptat să se-ntoarcă acasă. 

Trecu de la o fereastră la alta, studiind cartierul. 
Lângă baraca paznicului se afla o casă fără etaj, 
locuită. Când schimbă ochelarii în infraroşu cu binoclul, 
văzu că maşina parcată pe aleea acesteia era cea pe 
care o folosise patrula de la Paza Insulei, sau sora ei 
geamănă. 

Vizavi, în diagonală faţă de postul ei avantajos de 
observaţie, era o altă casă locuită, cu cinci maşini în 
parcarea largă din faţa garajului triplu şi cu alte trei pe 
stradă. In timp ce privea, trei bărbaţi şi două femei 
ieşiră din vila luminată de proiectoare şi o porniră în 
susul drumului. Trei se îndreptară spre intrarea din faţă 
a casei cu două niveluri, iar ceilalţi doi, un bărbat şi o 
femeie, se urcară în maşini separate şi demarară, şi 
poarta de oţel din capătul străzii se deschise la apropi- 

erea lor. 

Personal domestic? Maşinile erau vechi şi nu foarte 
elegante, dar pe Vineyard asta nu însemna nimic. 
Bogaţii conduceau rable ruginite şi era o gafă să-ţi pui 
haine de gală. Insă se gândi că ar fi parcat mai 
aproape dacă n-ar fi fost nişte simpli servitori. 

Işi întoarse atenţia către vila din extremitatea aleii 
înfundate. Eşti acolo, Davy? 

Numără şase camere de supraveghere exterioare 
numai pe partea vizibilă. Înăuntru e ceva. 

Acoperişul cu frontoane multiple oferea o serie de 
posibilităţi. Nu era în raza niciuneia dintre camerele pe 
care le vedea, iar proiectoarele de la sol îl lăsau într-o 
umbră adâncă. Işi puse ochelarii de noapte, dar aceştia 
se adaptară automat la strălucirea proiectoarelor, aşa 
că nu putu să desluşească niciun detaliu în întunericul 
de pe acoperiş. Locurile pe care le putea studia, aflând 
suficiente amănunte, erau în raza camerelor de 
supraveghere. 

Trebuie să văd acoperişul la lumina zilei. 


Se întoarse în Cuib, să lase binoclul, ochelarii de 
noapte şi hainele negre. Incă nu avea la dispoziţie 
destulă lenjerie. Se gândi la apartament şi sări acolo, 
ţinându-şi respiraţia. 

Cu toate că uşile erau încă etanşate cu bandă 
izolatoare şi se simţea un foarte vag miros de 
anestezic, locul era sigur şi fusese aerisit. Millie îşi 
înşfăcă întregul sertar cu lenjerie şi-i răsturnă 
conţinutul într-un coş pentru haine din camera de zi. 
Se uita în jur, întrebându-se dacă ar fi putut să mai ia 
şi altceva, când zări biletul. 

Davy avea un scris oribil - era cu totul aparte şi 

putea fi recunoscut imediat. Ea înşfăcă hârtia şi sări 
înapoi, în Cuib. 

Se holbă la mesaj, încercând să priceapă cuvintele, 
cu capul lăsat pe-o parte. li ţiuiau urechile şi îşi umezi 
cu limba buzele uscate. Luă un pahar de plastic şi îl 
tinu sub cepul cisternei, dar nu-şi dădu seama că se 
umpluse până când apa nu începu să-i curgă pe 
degete, revărsându-se pe podea. inchise robinetul. 

Trăieşte. 

Paharul îi scăpă din mână, împroşcându-şi conţinutul 
pe duşumeaua de care ricoşă cu un zgomot 
reverberant. Ea căzu în genunchi şi izbucni în plâns. 

Trăieşte. 

Nu se gândise niciodată cu adevărat la cealaltă 
posibilitate, dar era evident că o parte din ea o luase în 
considerare cu toată seriozitatea. Hohotele erau 
isterice, un potop de durere dezlănţuită, fiindcă nu mai 
trebuia să fie ascunsă. 

Trăieşte. 

Se scurseră câteva minute înainte de a reuşi să se 
oprească, înțelegând cu adevărat informaţiile din bilet. 

E IMPORTANT SĂ RĂMÂI LIBERĂ. 

Ei bine, da. 

EVITĂ NSA. ASCUNDE-TE. 

Davy nu avusese niciodată încredere în NSA, dar 
oare în momentul acela ştia mai multe decât aflase 
ea? 

MI-AU IMPLANTAT UN DISPOZITIV CARE MĂ 
PEDEPSEŞTE DACA MA ÎNDEPĂRTEZ DE ANUMITE 
LOCURI, DAR CRED CĂ-ŢI POT ADUCE BILETUL ĂSTA. 

Ca în cazul lui Padgett. Ei, poate nu exact la fel. 
Dispozitivul ăla părea conceput ca să-l împiedice pe 
individ să vorbească. Dar Millie era gata să parieze că 

era tot un stimulator al nervului vag. Şi, după toate 
aparențele, Davy reuşise să aducă biletul. Dar cu ce 
preț? 

Işi aduse aminte de Padgett, vomând peste foc, şi se 
cutremură. Il condiţionau pe Davy, îşi spuse. Ca să-l 
poată folosi. 

Pentru ce? 


Pentru prima oară de la dispariţia lui, Millie adormi 
fără niciun efort şi, când se trezi, rămase întinsă 
câteva clipe şi zâmbi cu adevărat. Când plecă, lăsă o 
bucată mare de carton pe masa din apartament, chiar 
în faţa locului unde găsise biletul lui Davy. 


SUNT ÎN SIGURANŢĂ. POT SĂ SAR. EŞTI ASCUNS ÎN 
CASA CEA MARE DE PE MARTHA'S VINEYARD? O SĂ FIU 
ACOLO ÎN FIECARE ZI, LA 6 PM, ORA CENTRALĂ. TE 
IUBESC. 


La intrarea Arsenalului Gărzii Naţionale din Stillwater 
se afla un paznic, însă clădirea în sine era bine încuiată 
Şi pustie. 

Millie avu nevoie de ceva timp ca să găsească 
echipamentul de protecţie împotriva atacurilor chimice 
şi biologice: măştile de gaze, costumele etanşe, şi ceea 
ce o interesa de fapt: J 

ANTIDOT AGENT PARALIZANT - TRUSA TIP |. 

Luă patru autoinjectoare cu atropină din patru truse 
şi duse casetele goale din material spongios şi in- 
jectoarele rămase, cu 2-PAM, în Cuib. Nu voia să lase 
trusele incomplete în arsenal unde, Doamne fereşte, 
cineva ar fi putut avea cândva nevoie de ele. Nu voia 
nici să dea cineva peste 2-PAM; o combinaţie greşită 

de mişcări era suficientă ca să-nfigi acul acţionat de un 
arc în carnea unei persoane luate prin surprindere, ca 
şi cum ar fi fost atacată de un şarpe. Puse atropina 
într-un pachet uşor de prins de centură, în dreptul 
şalelor, şi şi-l fixă de talie. 

Pentru următoarea oprire alese interiorul casei 
închise pe perioada iernii de pe Great Pond Lane. Se 
postă la o distanţă sigură de fereastră şi îşi folosi 
binoclul ca să studieze Driftwood Hali. 

Erau mai multe camere de supraveghere decât 
numărase în noaptea precedentă. De ce nu le-am 
văzut? 

Le studie poziţiile, erau montate lângă ferestre. An. 
Se confundau cu fundalul de temperatură ridicată. 

Un colţ umbrit arăta bine, o fereastră de fronton se 
proiecta în afara ţiglelor de pe panta acoperişului 
propriu-zis. Fixă cu privirea pătratele de un cenuşiu 
întunecat. Jigle din fibră de sticlă, ca alea pe care le- 
apus tata. Probabil că erau zgrunţuroase la atingere şi, 
în funcţie de vechime, puteau mirosi a asfalt, mai ales 
pe vreme călduroasă. In ciuda suprafeţei înclinate, nu 
i-ar fi fost greu să-şi păstreze echilibrul. Intenţiona să 
se târască foarte încet, ca nu să fie cumva auzită din 
încăperea de dedesubt. 

Înainte de întoarcerea în apartament îşi cumpără 
mâncare şi o mâncă acolo, lângă mesajul lăsat de ea 
însăşi, alături de locul în care pusese Davy biletul. 

S-ar putea întoarce-n orice clipă. 

Bucata ei de carton avea un aer jalnic, părea 
abandonată pe masă. In timp ce mânca, fiecare foşnet 
al hârtiei în care era înfăşurat sendvişul şi fiecare 
plescăit al buzelor ei reverberau de mozaicul de pe 
podea şi de pereţi, făcând-o să se simtă cu desăvârşire 

singură. 

— S-ar putea întoarce, spuse, cu voce tare. 

Rostite astfel, cuvintele sunau şi mai puţin credibil. 

Voia să ia legătura cu Becca Martingale. Voia să 
cumpere nişte spray lacrimogen. Voia să facă un duş la 
baia publică din Santa Fe. Dar descoperi că nu voia să 
plece, că nu voia să părăsească locul. 


— E ridicol! 
Sări la magazinul non-stop din suburbia Virginia a 
Washingtonului - lângă acel Comfort Inn unde 


spărseseră uşa în timp ce făcea baie. Inhăţă o cutie cu 
pudră de talc de pe raft şi se grăbi s-o ducă la casă. 
Vânzătoarea o scană, apoi spuse: 

— Doi cincizeci şi trei. 

Millie aruncă o bancnotă de douăzeci şi se grăbi spre 
uşă. 

— Luaţi restul! strigă femeia în urma ei. 

— Păstrează-l! zbieră ea peste umăr. 

Sări înapoi, în apartament, imediat ce ieşise pe uşă. 

Probabil că el nu fusese acolo în cele şaptezeci de 
secunde în care lipsise ea. 

— Probabil. 

Niciodată nu mai rostise un cuvânt care să conţină o 
doză atât de mare de nesiguranţă. 

Ţinând flaconul de talc cu braţul întins, îi presără cu 
generozitate conţinutul, lăsându-l să se aştearnă într- 
un stat uniform pe dalele podelei din apropierea 
mesajului. Se retrase cu câţiva paşi şi repetă 
procedura, creând acum un petic mai mic. Traversă 
zona şi se întoarse să vadă rezultatele. 

Amprentele paşilor i se conturau clar în talc, ca nişte 
urme în nisip. 

Şi dacă sare într-o altă parte a apartamentului? 

Se stăpâni cu mare efort să nu presare talc pe 
podeaua întregii locuinţe, dar, când se întoarse în Cuib, 
împrăştie nişte talc şi acolo. 


Când formă numărul Beccăi Martingale, îi răspunse 
robotul şi ea închise înainte de a auzi semnalul care îi 
permitea înregistrarea mesajului. Æ posibil să 
vorbească la alt telefon. Sau să fie într-o şedinţă. Sau 
să nu se afle în apropierea celularului. Douăzeci de 
minute mai târziu, se întâmplă acelaşi lucru. După alte 
cinci, la următoarea încercare, Becca răspunse. 

— Sunt Millie. Ceva nou? 

Agenta FBI vorbi după cea mai scurtă ezitare 
posibilă. 

— Îmi pare rău, Judy, ştiu că aveam o programare, 
dar va trebui s-o lăsăm pe mai târziu. Acum 
evenimentele sunt prea presante, nu e momentul 
potrivit pentru o tunsoare. 

Millie strânse din ochi. 

— Nu poţi vorbi acum. Dar peste o oră? 

Becca ripostă cu îndoială: 

— Vreau să fie tuns mai scurt în părţi. 

— O jumătate de oră? 

— Probabil. 

Millie se uită la ceas. 

— La mine e trecut de şapte. Te sun la zece fără, âă, 
douăzeci şi trei. Ora Coastei de Est. 

— Bine. Pa. 

Întrerupse legătura. 

Millie se întoarse în apartament. În talc nu se vedea 
nici-o urmă. Se teleportă în partea opusă a oraşului, în 
zona universităţii, şi găsi un magazin specializat în 
alarme, încuietori şi dispozitive de securitate 

personală. 

— Cel mai bun e spray-ul cu spumă lacrimogenă, îi 
spuse vânzătorul. Vă oferă posibilitatea să vă daţi 
seama dacă aţi nimerit ţinta, e aderentă şi sunt mai 
puţine şanse să ricoşeze sau să lovească martori 
inocenți. 

Îi arătă în vitrină un model mic, de treizeci de grame, 
cu inel pentru chei, dar alături de acesta era unul mai 
mare, de o sută douăzeci de grame. 

— İl vreau pe ă/a. 

— Oh... OK. E modelul profesional, pentru poliţişti şi 
poştaşi. E prea mare, nu încape în buzunar. 

— Am buzunare largi. 

— Dumneavoastră sunteţi clienta. 

Millie cumpără două. 

Becca răspunse după al doilea ţârâit al telefonului. 

— Eram într-o şedinţă cu şeful meu şi cu şeful /ui. Se 
pare că acum, după ce l-am prins pe Padgett, tipul 
care a împuşcat un agent de-al nostru, trebuie să- 
ntrerupem cercetările. 

Millie strâmbă din nas. 

— Într-adevăr. Cu două răpiri nerezolvate? 

— Care răpiri? Sunt simple insinuări răutăcioase. 
Domnişoara Johnson s-a întors probabil pe străzi, după 
cum îi e obiceiul, iar NSA susţine că s-a înşelat în 
privinţa lui Davy. E în străinătate, într-o misiune. 

— Chiar aşa? O lăsaţi baltă? 

— Nu. N-o lăsăm. Dacă susţii în continuare că soţul 
tău a fost răpit. Incă mai avem martorii din restaurant 
şi un agent NSA mort. 

— Şi cele două fetiţe care au fost martore la crimă. 

— Ce? Care fetiţe? 

— Cele care-au identificat îngerul de pe ambulanţă. 

Au văzut cum a fost urcat Davy în salvarea aia. 

Becca rămase tăcută o secundă. 

— NSA nu ne-a informat că există martori care au 
văzut săvârşindu-se crima. Ne-au vorbit numai despre 
înger. 

— Ah. 

Millie îi povesti pe scurt discuţia ei cu familia Ruiz şi 
analiza celor spuse, făcută apoi de doctorul Henri 
Gautreau. 

— Aşadar, chelneriţă, nu? E atât de frumos când 
suntem ţinuţi la curent. 

— Mi-au spus că o să vă comunice tot ce trebuie să 
ştiţi. 

— Oh, da. Am mai auzit asta. Rahat. Aşa că, da, 
avem o mulţime de motive ca să continuăm 
investigația. Şeful meu a trimis un mesaj în susul 
lanţului ierarhic - e pe punctul de a-şi încheia 
activitatea şi familia are bani, nu contează dacă-i vor 
tăia pensia - a ameninţat că se duce direct la presă 
dacă suntem scoşi din priză. 

Millie îşi simţi ochii umezindu-se. 

— Bravo lui. 

— Da - nu e rău pentru un mascul. Cât despre 
noutăţi, aştept să mi le spui tu. 

— Cum adică? 

— Tot ce avem noi e negativ. Bochstettler & 
Associates pretinde că Padgett a fost concediat cu luni 
în urmă şi a prezentat dovezi scrise în acest sens. Am 
urmărit proveniența banilor de pe cardul pe care mi l-ai 
dat şi am descoperit că au fost viraţi dintr-un cont 
creat acum trei luni, sub nume fals, cu bani gheaţă. 
Actele lui de identitate sunt falsuri, dar unele de bună 
calitate, confecţionate cu materiale furate din stocurile 

oficiale, aşa cum e şi permisul lui de conducere. 
Apartamentul lui din D.C. era mobilat, dar locuia acolo 
ca într-o cameră de hotel. Ambulantele nu ne-au 
condus nicăieri. Ucigaşii de sub comanda lui nu ştiu 
nimic, deşi au spus că el îi controla şi îi plătea. Sunt 
dispuşi să vorbească despre tot ce-au făcut pentru el, 
dar sunt poveşti vechi şi irelevante, cu excepţia zilei în 
care te-au urmărit. Respiră adânc. Dar tu, draga mea, 
ai spus că ai ceva, însă nu vrei să-ţi sperie nimeni 
prada. 

— Să-mi sperie prada? Aşa ai zis? Nu-mi vine să cred 
c-ai spus aşa. Eu n-am spus asta niciodată. 

— Atunci dă-mă-n judecată. Asta era sensul. 

— Putin îmi pasă dacă fug ei. Nu vreau să-l ia şi pe 
Davy... sau mai rău. 

— Nu e o răpire obişnuită. Nu-l pot folosi dacă e 
mort. 

— Nu-i pot face nimic dacă eu îl aduc înapoi înainte 
de a afla că-i urmăresc. 

— Eşti chiar atât de aproape? 

Millie îşi muşcă buza. 

— Fără comentarii. 

— Şi dacă te ucid? Sau dacă te prind? Ştiu ce poţi să 
faci, dar asta era valabil şi pentru Davy, nu? Şi l-au 
prins. N-ar trebui să te susţinem într-un fel sau altul? 

— Asta-i celularul tău, nu? 

— Da. 

— lisuse! Sunt atât de idioată. Dacă vrei să stăm de 
vorbă, ne întâlnim în locul unde te-am dus ultima oară. 

— La... 

— Nu spune unde. Peste cât timp? 

— Patruzeci şi cinci de minute. 

— O să fii urmărită, dar n-are importanţă. 

Millie închise telefonul public şi sări. 

În talc nu apăruse încă nici-o urmă. 

Găsi o sală de aşteptare la primul etaj al Spitalului 
Universităţii „George Washington” cu vedere către 
New Hampshire Avenue, locul unde o lăsase pe Becca 
în noaptea morţii lui Padgett. Soarele era strălucitor, 
norii nu-l ascundeau şi spitalul avea ferestre 
reflectorizante, aşa că era efectiv invizibilă la 
adăpostul lor. 

Agenta FBI cobori dintr-o maşină cu număr de 
înmatriculare al guvernului, care îşi continuă drumul. 
Millie o înşfăcă fără niciun avertisment, sărind chiar în 
spatele ei, ridicând-o şi sărind din nou. Totul se petrecu 
atât de repede, încât icnetul de surpriză al celeilalte se 
auzi abia după ce o lăsă jos, în Cuib. 

— Ai putea să previi o fată înainte de asta. 

Becca se uită în jur, obişnuindu-se cu lumina slabă. 
întinse mâna şi atinse plafonul rugos de stâncă, apoi 
se uită la zidăria grosolană a pereţilor şi a ferestrelor. 

— Unde suntem? 

— Asta-i locul nostru. Al lui Davy şi al meu. Locul 
nostru intim. Acum e puţină dezordine. 

— Dar unde se află? 

— Ei, e în emisfera nordică, dar mă tem că nu vreau 
să spun mai mult de-atât. Puse o bucată de lemn de 
pin peste cărbunii din sobă şi lăsă uşa deschisă. Vrei 
nişte ceai? 

Becca strânse din ochi. 

— De ce nu? Ce e cu talcul ăla acolo, pe podea? 
Millie aruncă o privire. În talc nu se vedea nici-o urmă. 

— Ţi-am spus, aici e harababură. 

Ocoli talcul ca să pună ceainicul pe aragazul cu 
propan şi îi întinse Beccăi biletul lui Davy. 

Agenta se lăsă să cadă pe fotoliul imens din colţul 
pentru lectură şi scoase o pereche de ochelari pentru 
citit. li ridică, încă nedesfăcuţi, uitându-se prin ei, apoi 
capul îi zvâcni în sus şi făcu ochii mari. 

— A fost aici? 

— În apartamentul nostru din Stillwater, dar şi aici, 
aşa cred. Am găsit o baltă într-un loc unde n-ar fi 
trebuit să existe aşa ceva. 

— Un dispozitiv implantat? Ca al lui Padgett? 

— Da. Ca ăla care l-a ucis pe Padgett. 

Becca îşi puse ochelarii pe nas şi citi biletul. 

Îşi ridică privirea, fără nici-o expresie, gândind 
evident cu febrilitate. Arătă câtre bucata de carton 
lăsată de Millie pe masă. 

— Ce casă mare de pe Martha's Vineyard? 

Millie îşi lăsă capul pe-o parte. 

— Ce-o să-ţi faci dacă-ţi spun? 

— Acolo e el? 

— Nu ştiu. Dar am urmărit un indiciu găsit la 
Bochstettler şi am verificat. E păzită ca o fortăreață şi 
se află în nord-est - ambulanţele, ştii? Şi ai spus ceva 
despre o călătorie făcută de Hyacinth Pope la Logan. E 
posibil să fi plecat de-acolo spre Vineyard. 

— A cui e casa? 

— Incă o dată, ce-ai de gând să faci? 

— Ce-ai vrea să fac? 

— Să „nu sperii prada”. 

— Nu pot să cred c-ai spus asta. 

— Dă-mă-n judecată. Vreau să-ţi zic, fiindcă am 
nevoie de susţinerea voastră, dar nu vreau să intraţi 
acolo înainte de a-l scoate pe Davy. 

— Cum o să te descurci cu implantul? 

Millie îşi muşcă buza şi se hotări să nu spună că 

furase atropina. În spatele ei, ceainicul începu să 
fluiere. 

— Întâi să-l găsesc. Dar mă ocup de asta. 

— Deci n-ai nici-o dovadă că Davy e în casa aia, nu-i 
aşa? 

— E foarte firavă. N-ai putea obţine un mandat, chiar 
dacă proprietarul ar fi un oarecare, şi, din câte am 
înţeles, nu e câtuşi de puţin aşa. 

— OK. N-o să mă amestec decât dacă nu te întorci. 

— Ar putea fi vorba de viaţa lui, Becca. 

— E destul de ciudat, ştiu. Dar persoana pentru care 
îmi fac griji eşti tu. Nu s-ar putea spune c-ai fost 
instruită pentru asemenea acţiuni. Nu crezi că l-ai 
putea pune chiar tu în pericol? 

Millie sări la o distanţă de trei metri, pentru a apărea 
apoi la câţiva centimetri de faţa Beccăi, ca în noaptea 
în care îl speriase pe Padgett, făcându-l să cadă de la 
balcon; numai că de data asta nu ţipă. Insă n-ar fi fost 
deloc bine dacă Becca s-ar fi aflat pe un balcon. 
Fotoliul s-ar fi răsturnat dacă nu s-ar fi aflat lângă 
perete. Millie sări înapoi, lângă ceainic. 

— Trebuie să recunoşti că am anumite avantaje. 

— Aproape că m-am scăpat pe mine! 

Millie lăsă ceştile jos. 

— Promiţi? 

— Jur pe Biblie. Nu fac nici-o mişcare, decât în cazul 
în care dispari. Dar asta n-o s-o pot şti decât dacă iei 
legătura cu mine înainte de a te duce acolo. 

— S-a făcut. Millie trase adânc aer în piept, îl lăsă să 
iasă, apoi spuse, precipitându-se: Casa se numeşte 
Driftwood Manor şi se află pe Great Pond Lane, pe 
ţărmul sudic, în apropiere de Edgartown. 

Simţi o greutate ridicându-i-se de pe umeri. Povara 

împărțită cu alții e mai uşoară. 

Becca scoase un blocnotes şi începu să scrie adresa. 

— Şi cine e proprietarul? 

— Lawrence Simons. 

Stiloul Beccăi încremeni. 

— Oh, mama măzsii. 

Millie luă în sfârşit de pe aragaz ceainicul care 
fluiera. 

— Ei, cel puţin ai auzit de el. 


Când se întoarse, după ce o lăsase pe Becca lângă 
Interrobang, talcul era neatins în ambele locuri. 
Dorinţa ei copleşitoare era să stea lângă porţiunea 
acoperită cu pudră şi să aştepte. Să stau degeaba. |n 
schimb, găsi o spălătorie la câteva cvartale distanţă de 
apartament şi îşi duse acolo toate rufele murdare. 

Deşi continua să tot sară în Cuib şi în apartament ca 
să verifice talcul, măcar nu era blocată acolo, imobilă. 
Era mândră de ea însăşi, de hotărârea şi de tăria ei de 
caracter, dar, rufele odată uscate, sări cu ele înapoi, în 
apartament, înainte de a le împături. 

Nu păcăleşti pe nimeni. 


Se teleportă pe acoperiş în amurg, când abia îl mai 
putea zări prin binoclu. Purta costumul de ninja şi se 
lipi de ţiglă, camuflându-se. Jos, proiectoarele se 
aprinseră aproape imediat, parcă reacţionând la 
prezenţa ei, dar nu luă în considerare o asemenea 
ipoteză. Probabil că la sol era suficient de întuneric ca 
să intre în funcţiune fotocelula coordonatoare a 
luminilor. În umbra astfel creată, se simţea invizibilă. 

Atunci de ce-mi bate inima atât de tare? 

În ciuda aerului rece, acoperişul era cald la atingere, 


429 


probabil datorită căldurii reziduale a soarelui, sau, mai 
plauzibil, graţie sistemului de încălzire al casei. 
Rămase întinsă acolo, o umbră ascunsă în umbră, pe 
când cerul tot mai întunecat căpăta nuanţe gri- 
albăstrui. Întoarse capul, îşi apăsă urechea pe ţiglă şi 
închise ochii. Se auzea un vâjâit, probabil al 
ventilatorului central al instalaţiei de încălzire, 
amplasat în pod. Nu se distingeau voci, dar la un 
moment dat prinse ceva care părea zgomotul unei uşi 
îndepărtate, închizându-se. Nu-şi dădu seama dacă era 
la nivelul ei sau mai jos. 

Sări înapoi, în Cuib, şi-şi scoase de pe cap tricoul pe 
care-l folosea drept mască. In momentul în care 
plecase, aerul se răcise deja de-a binelea, însă gâtul ei 
era ud de sudoare. 

Îşi dorea să se întoarcă imediat, să intre în casă, dar 
era prea devreme. Rezidenţii erau probabil activi, luau 
cina sau îşi desfăşurau activităţile de după cină. Cu o 
seară înainte, văzuse servitorii plecând când trecuse 
deja de ora nouă. După care trebuia să mai aştepte 
încă o oră bună înainte de a merge mai departe. 

Îşi scoase hainele negre şi le atârnă, lăsându-le să se 
aerisească, apoi bău cu sete din cisternă. leşi afară, pe 
lespedea de stâncă. Acolo, cu două fusuri orare mai la 
vest, soarele era încă sus, cu toate că Millie nu-l putea 
vedea din cauza crestei stâncoase de deasupra ei. 
Cerul continua să fie de un albastru de cristal, cu dâra 
lăsată în urmă de un avion brăzdându-i întinderea, cu 
mult deasupra ei, ca o tăietură de cuţit. Pielea i se 
răcori imediat şi o pală de vânt îi trecu prin păr ca o 
mângâiere. 

Cu o clipă înainte uitase, dar acum deveni extrem de 
conştientă că stătea afară, numai în chiloţi şi sutien. 

Și ce dacă? N-are cine să mă vadă. 

Şi tocmai asta era problema. 

Se cutremură şi se întoarse înăuntru, unde se 
înfăşură într-un halat. Lăsă uşa deschisă şi aprinse 
focul în sobă, savurând combinaţia dintre aerul rece şi 
dogoarea fierbinte. Stătea cu ochii la masă. In zona lui 
era aproape ora şase, dar, aidoma oalei ţinute sub 
supraveghere care nu dă în clocot, Davy nu-şi făcu 
apariţia. 

La nouă şi jumătate, Millie îşi puse din nou hainele 
negre, îşi înfăşură tricoul în jurul capului şi-şi puse în 
suportul prins de centură autoinjectoarele cu atropină 
şi spray-ul lacrimogen cu spumă. 

Apăsarea centurii îi aduse aminte de existenţa 
propriei vezici. Folosi toaleta cu compost din capătul 
locuinţei. Când se întoarse, zări o licărire lângă masă şi 
se gândi pentru o clipă că văzuse pe cineva, dar acolo 
nu era nimeni. 

Vezi ce vrei să vezi. 

Când se duse să-şi ia ochelarii de noapte de pe raft, 
în talc era urme de tălpi. Tălpi goale, două, dreapta şi 
stânga. Cu spatele spre masă, fir-ar să fie! 

Il văzuse pe Davy. Oare o văzuse şi el, ieşind din 
baie? Fugise de ea? 

Aşteptă încă patruzeci de minute, privind fix locul din 
faţa mesei, apoi îşi luă ochelarii de noapte înjurând. 

O sună pe Becca, pe celular, de la un telefon public 
din Crystal City, ţinându-şi ochelarii de noapte sub braţ 
şi cu masca lăsată în jos, în jurul gâtului, ca o eşarfă 
mototolită. 

— Martingale. 

— Intru. 

— Mă suni după aceea? 

— Da. 

Acoperişul scârțâi când îşi făcu din nou apariţia 
acolo, în umbra frontonului. Işi ţinu răsuflarea şi 
încremeni, uitându-se în sus şi ascultând, aşteptându- 
se să apară vreun paznic. Stelele reci scânteiau către 
ea, ca nişte ochi îndepărtați, nepăsători. 

Așa cum alunecă ghețarii, se gândi, când se puse în 
mişcare. /mperceptibili pe moment, acoperind distanța 
în decursul timpului. Era mult mai bine să păcătuiască 
prin exces de prudenţă. N-avea să mai existe o a doua 
şansă. 

li trebui o jumătate de oră ca să parcurgă spaţiul de 
un metru şi un sfert dintre margine şi lucarnă. Se 
deplasa cu câte doi-trei centimetri o dată, se odihnea 
şi asculta între două mişcări. Era frig şi după apusul 
soarelui începuse să bată un vânt pătrunzător, dar ea 
transpira. 

Proiectoarele de dedesubt aruncau umbra burlanului 
de scurgere peste fereastră, luminându-i partea de sus 
a cercevelei, dar nu şi panourile de sticlă. Incăperea de 
dincolo de ele era întunecată, îşi cobori ochelarii de 
noapte pe ochi şi se uită înăuntru, ferind lentilele cu 
palma de strălucirea orbitoare a luminii. 

Obloane. Inchise. 

Studie fereastra, cu toc de modă veche. Smuci de el, 
dar nici măcar nu se clinti. 

Între fereastră şi muchia acoperişului era, probabil, 
un metru de suprafaţă înclinată acoperită cu ţigle. Se 
uită la margine şi se hotărî să ocolească, mergând în 
susul pantei, trecând peste lucarnă şi coborând apoi 
către fereastra următoare. Se întoarse, gata s-o 
pornească într-acolo, dar se opri. 

Idioato! Te poți teleportă, ai uitat? 

Studie fereastra următoare şi sări peste golul de trei 
metri şi jumătate. Geamul era tot foarte bine închis, 
dar obloanele erau ridicate. Becurile erau stinse, dar, 
pentru ochelarii de noapte, dâra subţire de lumină care 
pătrundea pe sub uşă era ca soarele din miezul zilei, 
îngăduindu-i să vadă interiorul micului dormitor 
mansardat. Sub fereastră era un pat dublu, lângă unul 
dintre pereţi se afla un birou, vizavi era un şifonier şi 
lângă uşa din faţa acestuia se vedea o comodă cu un 
televizor. Patul era făcut, dar avea o adâncitură, ca şi 
cum cineva ar fi stat întins peste cuverturi. 

S-ar putea întoarce în orice clipă. 

Sări înăuntru şi îşi lipi urechea de uşă. Nu auzi nimic, 
nici paşi, nici glasuri, doar zumzetul uşor al instalaţiei 
de încălzire centrală. Se uită în şifonier. Haine de 
damă, în marea lor majoritate potrivite pentru o ţinută 
semioficială, mai multe uniforme de cameristă - rochii 
gri, cu şorţuri albe. În sertarul de deasupra al comodei 
erau sutiene, chiloţi, ciorapi-pantalon, cămăşi de 
noapte şi două încărcătoare pentru un pistol automat 
de nouă milimetri. 

Pregăteşte paturile pentru culcare şi trage în becuri. 

Işi scoase oglinda dentară, îşi săltă ochelarii de 
noapte pe frunte şi întredeschise uşa care dădea spre 
coridor. 

22 
„Ar fi trebuit să mă laşi în lanţuri” 


Davy stătea în pat, într-un tricou şi în pantaloni de 
pijama, ignorând un DVD, când simţi furnicături în gât 
şi se pomeni „în boxă”. 

Era noaptea târziu, şi Hyacinth intră fără să bată. 
Ţinu uşa deschisă pentru Haidamacul Unu şi 
Haidamacul Doi, care aduceau câte o ladă mare, de 
aluminiu. Amândouă erau lovite şi stâlcite, iar stratul 
de acoperire galvanică verde-oliv era zgâriat. Erau 
evident grele, fiindcă ambii bărbaţi le cărau aplecaţi în 
partea opusă, pentru echilibrare. Odată intraţi, le 
lăsară jos de parcă ar fi fost de sticlă. 

Hyacinth închise televizorul fără să scoată o vorbă. 
Arătă către uşă cu o zvâcnire a capului şi cei doi 
haidamaci ieşiră. Davy avu impresia că păreau uşuraţi 
fiindcă fuseseră daţi afară. 

— Sper că nu e trusoul tău, spuse el. 

Ea îl privi o clipă în tăcere înainte de a i se adresa: 

— Nu e decât o livrare rapidă. Două călătorii-fulger 
până la ambasada din Caracas. 

Scoase din buzunar o batistă şi şterse cu grijă 
mânerele lăzilor, apoi lustrui partea de deasupra a 
fiecăreia. 

Davy îşi cobori privirea către vârfurile propriilor 
degete. 

— Ce e în ele? 

Hyacinth scutură din cap. 

— Nu trebuie să ştii. Lasă-le pur şi simplu la toaletă 

Davy simţi un fior rece. Stiai c-o să vină şi momentul 
ăsta. Se aplecă în afara pătratului ca să vadă mai bine 
lăzile. Erau închise cu lacăte. Aveau câte o etichetă 
adezivă mare, roz, pe una fiind scris PRIMA, iar pe 
cealaltă ULTIMA. Aveau ceva inscripţionat şi pe câte o 
etichetă metalizată şi, când se uită mai bine, văzu că 
era vorba de câteva rânduri în arabă. 

— Să mă-mbrac? Te duc pe tine la ambasadă mai 
întâi? întrebă el, sondând terenul. 

Ea clătină din cap. 

— Nu e necesar. Le laşi la toaletă şi... vii imediat 
înapoi, spuse, apoi îşi feri privirea. 

— Deschide-le, îi ceru el. 

— Eşti surd? 

— N-ai de gând să le deschizi? 

— Ce naiba, sigur că nu! 

— Bun. 

Davy se îndepărtă cât de mult putea. Sau, mai exact, 
cât de mult voia. Se lăsă să cadă pe podea, cu 
picioarele încrucişate. 

— Livrează-le singură. 

Hyacinth îşi încleştă pumnii. 

— Domnul Simons ţi-a spus ce se-ntâmplă dacă nu 
cooperezi. E momentul s-o aduc pe Johnson din... 
închise gura cu un pocnet. Dă-mi voie să reformulez. E 
timpul s-o aduc pe Johnson aici... bucată cu bucată? 

Ți-aş putea frânge gâtul atât de ușor. Vizualiză fapta, 
se văzu sărind în spatele ei, înşfăcând-o de bărbie şi 
sărind apoi în lateral, fără să-i dea drumul. Simţi 
zvâcnirea unei erecţii. Da, voia să-şi pună mâinile pe 
ea. Cu ce intenție? Stomacul i se făcu ghem, dar nu din 
cauza implantului. 

— Au temporizator, sau le detonezi prin comandă 

radio? 

Postura ei suferi o schimbare subtilă, mai puţin 
înfiptă, ceva mai umilă, şi îşi descleştă pumnii. 

— Ce Dumnezeu vrei să spui? 

El îşi linse buzele. 

— Păi, nu sunt droguri, nu cu Columbia alături. Ar fi 
ca şi cum ai duce nisip în Sahara. Ar putea fi bani, aşa 
cum am transportat pentru NSA, dar, în cazul ăsta, de 
ce să nu mi-i arăţi? Asta se-ntâmplă numai dacă ştii că 
e ceva de care nu m-aş atinge. 

Hyacinth îşi flutură mâna. 

— De ce-am vrea să ducem o bombă la Carcas? E ca 
în povestea ta cu nisipul şi Sahara. Locul e plin de 
bombe. Cincisprezece explozii în ultimii doi ani. 

Davy îşi încrucişă picioarele. 

— Da, pe străzile din Caracas. Dar în interiorul 
cordonului de pază de la Ambasada Statelor Unite? 

Pentru o clipă, Hyacinth nu făcu nici-o mişcare. 

— De ce Dumnezeu am face aşa ceva? 

— Eşti în stare să pronunţi cuvintele „schimbare de 
regim”? Nu ştiu dacă vă interesează petrolul, dacă 
vreţi să menţineţi administraţia asta la putere cu 
ajutorul unei mici aventuri oportune din străinătate, 
dacă vreţi să le daţi un motiv să plece după droguri 
direct în Columbia, sau, la naiba, poate că e un pretext 
ca s-ajungă oriunde altundeva. Nu ştiu să citesc în 
arabă. In lada aia există altceva care indică o ţară 
anume? Să zicem, Siria? lran? Din câte ştiu eu, aţi 
investit masiv în industria de apărare şi vreţi pur şi 
simplu un alt război. Îşi uni degetele, formând o turlă. 
O bombă siriană aruncă în aer Ambasada Statelor 
Unite din Venezuela. Statele Unite trimit trupe? Cade 
bursa? Preţul de vânzare ambulantă a cocainei urcă la 

valori astronomice? Poate v-aţi făcut stocuri, în 
aşteptarea unei perioade de criză. 

— E ridicol. 

Avea o expresie plată, o privire atentă. 

— Într-adevăr. Davy strânse din buze. Care dintre 
scenarii? 

— Toate! Hyacinth se întoarse pe jumătate către uşă. 
Atunci mă duc s-o aduc pe Johnson? Asta vrei? 

El simţi o răceală cuprinzându-l pe dinăuntru. 

— Pot să fac calculul. Domnişoara Johnson moare. 
Probabil mor şi eu. Dar câţi oameni ar muri în explozie? 
Câţi ar muri în timpul operaţiunilor militare care ar 
urma? 

— Nu e o bombă, aşa că nimic din toate astea n-o să 
se-ntâmple. Numai că Johnson o să moară, iar tu o să-ți 
doreşti să nu te fi născut niciodată. 

Davy se uită la ea, cu limba între buze. Ultima dată 
când  discutaseră despre Caracas, camerele de 
supraveghere şi microfoanele fuseseră deconectate. ŞI 
ea tocmai îi expediase pe cei doi haidamaci, ca şi cum 
n-ar fi trebuit să audă conversaţia. Prin urmare, 
probabil că acum camerele sunt scoase din funcţiune. 

— Cât stai întinsă în întuneric, încercând să adormi, 
spuse el, nu vin să te viziteze? Oamenii pe care i-ai 
ucis sau i-ai făcut să sufere? 

Ea răspunse cu o strâmbătură: 

— Dorm ca un bebeluş. 

El expiră puternic pe nas. 

— Cu colici? 

Ea se răsuci spre uşă. 

— Mă întorc c-o bucată din domnişoara Johnson. 

Davy îşi înclină capul înainte şi îşi îngustă ochii. 

— Nu cred. 

O izbi cu genunchiul în stomac înainte de a apuca să 
reacționeze la dispariţia lui din pătrat. 

Când se îndoia de mijloc, o lovi încă o dată, în acelaşi 
loc, şi se întoarse în boxă la timp ca s-o vadă căzând la 
podea şi chinuindu-se zadarnic să respire, cu sistemul 
nervos pentru moment suprasolicitat. 

Se îndoi el însuşi de mijloc, străduindu-se să nu-şi 
vomite cina. Icni. 

— Ai închis camerele, nu-i aşa, iubito? Ca nu cumva 
să rămână vreo dovadă a acestui complot. 

Sări din nou, o luă de guler şi se întoarse în pătrat. 
Fiecare incursiune în afară lui era un şoc îngrozitor. 

Hyacinth se zvârcoli, încercând o lovitură cu cotul, 
dar el o evită cu uşurinţă. Ea scotea zgomote scurte, 
pe jumătate sufocându-se şi pe jumătate gâfâind, încă 
nefiind în stare să respire normal. Davy o prinse de 
braţe, i le ridică deasupra capului, apoi i le cobori. 
Prima gură de aer trecu printre coardele ei vocale ca 
un murmur prelung. Lui i se păru caricatura unui 
geamăt de plăcere sexuală. 

Eşti obsedat, băiete. 

— Ar fi trebuit să mă laşi în lanţuri, spuse. 

O înşfăcă din nou de gulerul cămăşii şi sări cu ea în 
întunecimea de miez de noapte din prăpastie, la 
cincisprezece metri deasupra apei, de unde îi dădu 
drumul. Spre deosebire de alte dăţi, nu era în stare să 
mai rămână, să vadă sau, în cazul acela, să audă 
impactul cu suprafaţa lacului. Timpul fusese prea lung. 

Întors în pătrat, se încovoie, mai întâi vomând, apoi 
tuşind, apoi vomând iarăşi. O parte din el privea, cu 
detaşare. Am fost acolo, am făcut-o. Se întrebă dacă 
Hyacinth era prea slăbită ca s-ajungă pe ţărmul insulei. 

Mirosul şi imaginea cinei pe care o luase ceva mai 

devreme, în aceeaşi seară, îl făceau să icnească 
întruna. Se întoarse cu spatele spre mizeria plină de 
cocoloaşe şi respiră de câteva ori adânc, pe gură. 
Gâtlejul îl ardea. Sunt atât de sătul de povestea asta. 
Se uită la cele două lăzi, aflate la jumătatea drumului 
către uşă, şi se întrebă ce s-ar fi întâmplat dacă le 
izbea de perete. 

Oare după cât timp vor verifica, să vadă ce e cu 
Hyacinth? Şi ce putea face el în intervalul acela, cât nu 
era supravegheat? 

Se gândi să ducă lăzile pe insula din prăpastie. Las-o 
să rezolve ea problema asta, dar, din câte ştia, aveau 
deja instalat un temporizator. Se uită la cele două 
etichete adezive. De ce era important s-o ducă pe una 
anume înaintea celeilalte? 

Presupunea că amândouă conţineau explozibili. 
Poate în a doua se afla detonatorul. 

Dar ce importanţă are asta? 

Se gândi să forţeze lacătele şi să le deschidă. Dacă 
au pus înăuntru explozibili mascaţi? Dacă declanşa 
explozia deschizându-le? 

Ţinând cont de dimensiunile celor două obiecte şi de 
greutatea lor aparentă, era evident că nu se aşteptau 
să le ducă pe amândouă simultan. Aşa că voiau să se 
asigure că o ladă se afla la locul ei în momentul când 
ajungea a doua acolo. Incă o dată, de ce? 

Răspunsul îl îngheţă. 

Fiindcă e programată să sară-n aer imediat ce e 
mutată! 

Clătină din cap. Dacă făceau asta, cum s-ar mai fi 
putut folosi de el? 

Poate hotărâseră că nu voiau să-l refolosească. Poate 
asta îi preocupă, se întreabă în primul rând cum m-ar 

mai putea lăsa să trăiesc dacă ştiu cine a făcut 
aranjamentele pentru plasarea bombei? 

Asta trebuia să fie. Cum ar fi fost cu putinţă să rişte, 
dându-i şansa să le dezvăluie vinovăția? Ar fi anulat tot 
ce sperau să obţină. 

Prin urmare, o ladă odată mutată, a doua ar fi 
explodat imediat ce era urnită, aruncând-o în aer şi pe 
prima, un fel de detonare prin simpatie. Şi, incidental, 
l-ar fi amuţit pe Davy. S-ar fi aflat exact la locul 
exploziei, n-ar mai fi rămas mare lucru din el. 

Dar ce anume producea declanşarea? 

Evident, nu era vorba de mişcare. La urma urmelor, 
Haidamacul Unu cărase lada înăuntru. Poate un soi de 
receptor GPS. Poate detonatorul era setat să intre în 
funcţiune când ajungea la locul potrivit? 

Se gândi mai bine şi respinse ideea. Folosise 
receptoare GPS şi de obicei aveau nevoie de ceva timp 
ca să reintre în legătură cu un număr de sateliți 
suficient de mare pentru determinarea poziţiei în care 
îl aducea o săritură. Dacă se bazau pe GPS, atunci el 
putea să fie deja plecat cu mult înainte de explozie şi 
ordinea livrării nu mai avea nici-o importanţă. 

Se gândi la ambasadă. Construcţia îngloba foarte 
mult beton şi, cu toate că emisia cheilor radio ale 
implantului putea pătrunde înăuntru, se îndoia că în 
mijlocul clădirii s-ar fi putut capta vreun semnal emis 
de satelit. 

Atunci poate că detonarea se produce în absenţa 
semnalului? 

La urma urmelor, aşa era controlat el însuşi. Dar nu 
putea fi acelaşi semnal, fiindcă altminteri n-ar fi putut 
conta pe el ca să ajungă la destinaţie. Cheile din 
Caracas trebuiau să emită, ca să poată sări el acolo. 

Dacă ar fi folosit acelaşi semnal, a doua ladă nu ar fi 
explodat înainte de întreruperea lui. £ nevoie de prea 
multă coordonare. Exista o altă metodă, mult mai 
simplă. 

Transmiteau un simplu semnal acolo, în vilă, decise 
el, şi, în clipa în care detonatorul din a doua ladă nu-l 
mai primea, buum. 

O să te simţi cu adevărat idiot când se va dovedi că 
în lăzi sunt cămăşi curate pentru ambasador. 

Nu se credea în stare să suporte încă un şoc din 
partea implantului, aşa că nu părăsi pătratul ca să 
ajungă la lăzi. In schimb se dedublă, aşa cum o făcuse 
în cadă, sărind către ele şi rămânând în acelaşi timp pe 
loc. 

E într-adevăr o poartă între două locuri. Nu sunt 
decât o gaură în univers, o gaură de forma lui Davy. Și 
gaura de forma lui Davy permitea chiar şi trecerea 
semnalelor radio, indiferent cât ar fi fost de slabe, 
menţinându-i implantul fericit. Luă lăzile pe rând, una 
câte una, despărţindu-le, şi le aduse în pătrat. 

Se uită la uşă, la oglindă şi din nou la lăzi. Mai bine 
să nu aştept prea mult. 

O luă pe prima şi se dedublă, ajungând pe plaja din 
Australia, pe întinderea pustie a coastei din 
Queensland, în locul unde nisipul uscat se contopea cu 
apa. 

Viziunea lui era distorsionată, dormitorul se 
suprapunea peste plaja scăldată în soare, care era însă 
atât de strălucitoare încât neonul nu putea face faţă 
competiţiei. Camera era o stafie palidă, prin care se 
vedeau marea şi cerul. Lumina îi îndurera ochii, dar, în 
timp ce se răsucea încet, nu zări pe nimeni. Nu era 
surprinzător - cel mai apropiat drum era la mai mulţi 

kilometri distanță. Prima oară ajunsese acolo 
teleportându-se - o săritură după alta, de-a lungul 
coastei. Se uită cercetător în zare. Era vizibil triunghiul 
îndepărtat al unei pânze, atât de îndepărtat încât coca 
vasului era sub linia orizontului. 

Lăsă jos lada, care părea să plutească exact dea- 
supra nisipului. Incercă de încă două ori până când 
reuşi s-o aşeze, nu pe podeaua de stejar a camerei, ci 
pe plajă. li dădu drumul şi se separă de dublura sa. 

In încăpere, alături de el, era o singură ladă, plus un 
strat fin de nisip pe parchet. 

Se dedublă iarăşi, revenind pe plajă. Lada era încă 
acolo, uşor înclinată. Se desprinse, rămânând în 
cameră. 

Se uită la a doua ladă. Cuvântul de pe eticheta 
adezivă părea plin de semnificaţii înfiorătoare: ultima. 

Ultimul lucru pe care-l mai fac? Ultimele mele 
gânduri? 

Voia s-o vadă pe Millie - măcar încă o dată. Se 
dedublă, pătrunzând în Cuib şi privind în jur, în 
speranţa că ea se afla acolo, dar auzi imediat zgomotul 
vag al unor paşi îndepărtați şi se gândi că erau eí, că 
veneau să vadă ce e cu Hyacinth. 

Se grăbi să revină în cameră, se prinse zdravăn de a 
doua ladă şi se  dedublă iarăşi, ajungând în 
Queensland, cu inima bubuindu-i în piept. 

Clipi în lumina strălucitoare a soarelui, ţinându-şi 
răsuflarea. 

Ei bine, încă nu sărise în aer, iar el stătea acolo, în 
ambele locuri. O aşeză alături de cealaltă, reuşind s-o 
lase pe nisip din prima încercare, şi îşi retrase degetele 
de pe mâner. Lada se înclină uşor într-o parte, 
atingând-o pe cealaltă, şi el îngheţă la auzul 

păcănitului din momentul contactului. 

ÎI durea pieptul, aşa că expiră, scăpând de senzaţia 
neplăcută. Îşi desprinse ochii de ladă cu un efort, 
pentru a arunca o ultimă privire în jur, asigurându-se 
că plaja continua să fie pustie. 

Era. Până şi pânza îndepărtată se micşora, coborând 
mai mult sub orizont. Remarcă amuzat că strălucirea 
soarelui trecea prin el, luminând podeaua de stejar de 
la picioarele sale. 

— Perfect. 

Îngenunche şi puse mâna pe duşumea, con- 
centrându-se asupra mobilierului, a pereţilor şi a 
tavanului. Când se separă, nu îşi dori să rămână pe 
plajă. Dacă nu se înşela, consecinţele urmau să fie... 
semnificative. 

Se pomeni pe de-a-ntregul în încăpere, îngenuncheat 
pe parchetul tare de stejar. 

Era linişte. Paşii îndepărtați pe care-i auzise nu 
fuseseră urmaţi de alţii. Înghiţi în sec şi numără rar 
până la treizeci. Când se dedublă şi se întoarse pe 
plajă, nu apăru în locul unde lăsase lăzile, ci lângă linia 
copacilor, la o distanţă sigură de apă. 

Aerul era fierbinte şi îmbaăcsit de fum cu miros de 
chimicale, de praf şi de o ploaie de nisip. In locul lăzilor 
era acum un crater fumegând, cu un diametru de 
aproape zece metri şi cu adâncimea de vreo doi. 
Oceanul îl umplea încet. Copacii din jur se 
zdrenţuiseră, crengile erau dezgolite de frunze şi, în 
unele cazuri, trunchiurile se prăbuşiseră pe de-a- 
ntregul, sfâşiate în bucăţi despicate, ce ieşeau cu vreo 
treizeci de centimetri din pământ. 

N-au fost cămăși pentru ambasador. 

Se auzi o bătaie răsunătoare în uşă şi Davy tresări şi 

se separă, revenind în cameră. Strâmbă din nas, 
supărat pe sine însuşi. N-ar fi bătut dacă ar fi 
funcţionat camerele de supraveghere. Ar fi făcut ceva 
mult mai drastic, l-ar fi lăsat la bunul plac al 
convulsiilor. Işi dori să fi putut încuia sau bloca uşa. 
Avea senzaţia că statutul lui de „oaspete privilegiat” 
era pe cale de a se schimba. Wu contează. Așa cum 
spunea doamna, dacă vor, mă pot bate la fund din altă 
parte... cu un buton. 

— Intră. 

Haidamacul Doi, roşcatul cu nas coroiat, trecu 
pragul. 

— Îmi cer scuze, Hyacinth, dar... 

Işi roti privirea, cu ochii holbaţi, uitându-se la Davy, 
la locul gol unde se aflaseră lăzile, la băltoaca de 
vomă, apoi din nou la Davy. 

— Unde e domnişoara Pope? 

El îi adresă un zâmbet sinistru. 

— A trebuit să plece. 

Se întrebă dacă l-ar fi putut înşfăca pe celălalt în 
timp ce se dedubla. Decise, cu regret, că trebuia să 
mai exerseze, imediat ce avea să-şi găsească timp. 

Sparse nasul semeţ al Haidamacului Doi cu o lovitură 
de călcâi şi se întoarse imediat în pătrat, cu o zvâcnire 
aproape imperceptibilă a stomacului. 

Matahala făcu un pas înapoi clătinându-se, cu faţa în 
mâini şi cu sângele picurându-i de pe bărbie. Rămase 
cu o mână la nas şi bâjbâi cu cealaltă în căutarea uşii, 
cu ochii şiroind de lacrimi. 

Davy respiră adânc, pe gură, apoi îl înşfăcă şi îl 
aruncă în prăpastie. 

Ceea ce dură prea mult. Deşi se întoarse în pătrat, îşi 
pierdu controlul mişcărilor şi se prăbuşi pe podea, 

tuşind, vomitând şi golindu-şi colonul şi, cu toate că 
rămase acolo, nimic nu încetă. 

Probabil că au repomit camerele de supraveghere, îşi 
spuse, şi leşină. 


Primul lucru pe care îl remarcă fu mirosul, un 
amestec înfiorător şi pătrunzător de duhori care îi 
devenea mult prea familiar. Icni şi mişcarea îl smuci de 
picior. Cătuşa îi reapăruse în jurul gleznei, cu lacătul 
bine fixat de lanţ. 

Işi dorea mai presus de orice să se spele, să scape 
de gustul din gură şi de mirosul trupului, dar prin- 
seseră lacătul mai aproape de capătul opus al lanţului, 
ceea ce reducea la nu mai mult de doi metri porţiunea 
dintre piciorul lui şi inelul de ancorare. Nu putea 
ajunge la niciuna dintre mobile şi cu atât mai puţin la 
baie. 

Asta nu e bine. 

Lawrence Simons intră în cameră şi închise uşa în 
urma lui. 

Cu siguranță nu e bine. 

Se împinse în sus, sprijinindu-se pe mâini şi pe 
genunchi. 

Işi simţea capul greu, şi căzu. Se aşeză la loc, pe 
gambe, cu mâinile sprijinite de coapse. Cu un efort 
hotărât, îşi stabiliză poziţia capului, ţinându-l drept, cu 
ochii la înălţimea normală. 

— Mergem mai departe? 

Simons strâmbă din nas şi îşi trase un scaun lângă 
perete, la o distanţă cât mai mare cu putinţă. 

— E suficient. 

— Ar trebui să miroşi totul de aici, spuse Davy. 

Simons îşi pierduse cu desăvârşire rafinamentul şi 

politeţea lăcuită. 

— Unde sunt lăzile? 

— Asta are prioritate? Credeam c-o să-ţi faci griji mai 
ales pentru Haidamacul Doi şi pentru domnişoara 
Pope. Se luptă cu propria salivă. Presupun că nu pot 
primi ceva de băut, ceva cu care să-mi clătesc gura? 

— Răspunde la întrebarea mea şi-o să mă gândesc la 
asta. 

Davy ridică din umeri. Adevărul nu-i putea fi de 
vreun folos anume lui Simons, iar el era prea obosit ca 
să mai inventeze minciuni. 

— Lăzile, sau ce-a mai rămas din ele, se află în şi în 
jurul unui crater de pe coasta de nord-est a Australiei. 
Era exact lângă mal şi, ultima dată când l-am văzut, 
apa oceanului îl umplea cu repeziciune. 

— Nu le-ai dus la ambasadă? întrebă Simons, 
aproape cu tristeţe. 

— Eşti sigur că aţi verificat dacă mai e încă în 
picioare? Dar nu, bineînţeles că nu le-am dus acolo. 

Ar fi putut răni pe cineva. Pot primi paharul ăla cu 
apă? 

Simons scoase o staţie radio din buzunarul hainei şi 
o duse la buze. 

— Aduceţi-o pe Johnson în vilă. 

În vilă? Adică e aici, dar în altă clădire? 

— Nu primesc apă? 

Şi el a închis microfoanele şi camerele de supra- 
veghere, altfel n-ar fi folosit stația radio. 

Simons îşi sprijini antena staţiei de emisie-recepţie 
de bărbie. 

— Mă gândesc la asta. De ce n-ai murit? 

— Ah. Davy dădu încet din cap. Mă voiaţi mort? Mi- 
am pus întrebarea asta. La urma urmelor, v-aţi străduit 

o grămadă şi, cu toate că sunt sigur că mica explozie 
de la ambasadă presupune o recompensă 
considerabilă, aruncarea mea odată cu lăturile în 
timpul acestui proces seamănă a irosire de resurse 
valoroase. Ca să nu mai spun că-mi răneşte 
sentimentele. 

Simons se holbă la el, neclintit şi netulburat. 

— Noi ne-am străduit, domnule Rice. Am încercat. 
Dar am ajuns la concluzia că, de fapt, nu eşti docil. Nu 
într-o asemenea măsură încât să ţi se acorde 
încredere. l-am dat lui Hyacinth încă o şansă să se 
asigure de cooperarea ta, dar ai aruncat-o în mlaştina 
aia sărată. A fost o greşeală. Ar fi trebuit să i-o tragi şi 
să cooperezi. 

Davy strânse din ochi. Deci asta făcea ea. 

— Dar analiza noastră ne-a condus la concluzia că 
eşti pur şi simplu prea rigid. Interesul personal nu 
ocupă un loc suficient de important în sistemul tău de 
valori. Eşti realmente un mic formalist crispat. 

Davy nu ştia dacă era cazul să se simtă încântat sau 
ofensat. 

Simons continuă. 

— Aşa că, de ce n-ai murit? 

— În timpul exploziei? Ar fi trebuit s-asculţi ce spune 
Conley, răspunse Davy. Il plăteşti ca să facă toate 
cercetările alea, nu? Nu ştiai de persistenţa portalului? 

Ochii lui Simons se îngustară. 

— Vag. A zis ceva despre asta. 

Davy minţi. 

— Am sărit cu a doua ladă, am lăsat-o jos şi am sărit 
din nou. Portalul a continuat să existe, în stare latentă, 
destul de mult pentru ca detonatorul vostru să-şi 
primească semnalul până când m-am întors în 

siguranţă aici. 

Buzele lui Simons se retraseră, dezgolindu-i dinţii. 

— De ce-ai făcut asta? Adică, de ce te-ai gândit s-o 
faci? 

— Ştiai că mama a fost ucisă de bomba unor 
terorişti? 

Ochii lui Simons se îngustară. Dădu din cap cu 
prudenţă. 

— Păi, da, scrie în dosarul tău. Aşadar ai ştiut că erau 
bombe? 

— A fost o deducție. Davy îl privi pieziş. De ce? 
Credeai că mi-a spus Hyacinth? 

Simons clătină din cap. 

— Nu tocmai. Nici ea, nici Plank. La urma urmelor, ei 
sunt de încredere. Sunt cât se poate de conştienţi de 
consecinţe. E; ţin cont de interesul personal. Dar ceva 
ţi-a dat de înţeles. 

— Hyacinth nu m-a lăsat să mă uit în lăzi. Şi pe 
etichetele lor scria „prima” şi „ultima”. Mi-a spus să le 
duc la Caracas, dar nu şi s-o duc pe ea şi a ezitat 
înainte de a adăuga „şi vii imediat înapoi”. Işi desfăcu 
mâinile. Nu se-aştepta să mă-ntorc. 

Simons se încruntă. 

— Înţeleg. Planul n-a fost bine făcut. Unde sunt Pope 
şi Plank? 

Davy râse. 

— În fundul unei doline. Au apă proaspătă din belşug, 
dar vor muri de foame în două săptămâni, dacă nu se 
mănâncă unul pe altul. Eu pariez pe Hyacinth. E o 
supraviețuitoare. Interesul e; personal e pe primul loc. 
Clănţăni din dinţi. Mă întreb dacă-o să se culce mai 
întâi cu el. Ochii lui Simons se îngustară. 

— Şi-o să ne spui unde sunt, fireşte, nu? Davy ridică 

din umeri. 

— Poate-ajungem la o înţelegere. 

— Referitoare la? 

— La domnişoara Johnson. 

Simons îi adresă un zâmbet răutăcios. 

— Oh, sunt sigur că da. 

— Lăsaţi-o să plece şi îi aduc pe Hyacinth şi pe 
Haidamac, ăă, pe Plank. O să fiţi în avantaj. Johnson n- 
o să poată trăda niciunul dintre secretele voastre, nu vi 
le cunoaşte, nu ştie unde e ţinută şi o să fie lăsată 
departe de locul ăsta, fără să-şi poată da în vreun fel 
seama unde-a fost. 

— Oh. Vrei să spui c-o s-o duci undeva? 

— Bineînţeles. Mă tem că n-am încredere în voi în 
privinţa asta. 

— Mă simt rănit. 

Dar Simons nu părea să sufere. Părea... ei bine, rece 
ca gheaţa. Ca oţelul. Furie controlată. Ţinută aşa în 
frâu. 

Davy îşi desfăcu braţele. 

— Fără supărare, dar, la urma urmei, nu pun în joc 
viaţa mea. 

Simons se aplecă spre el. 

— Ba da, băiete, ba da. 

Davy clătină din cap. 

— În privinţa asta, jocul nu există. Nu mă aştept să 
plec viu de-aici. Voi, dobitocilor, aveţi prea mult de 
pierdut dacă mă scăpaţi de sub control. Din punctul 
meu de vedere, sunt mort deja. Se întrerupse ca să-l 
fixeze pe Simons cu privirea. Pur şi simplu nu vreau să 
moară şi Sojee. 

— Înainte să terminăm cu ea, chiar asta o să vrei. 
Există lucruri mai rele decât moartea. 

Davy oftă. Ei, cel puţin scăpase de bombă. Se auzi o 
bătaie în uşă şi cineva spuse ceva, dar Davy nu 
înţelese ce. 

— Intră, zise Simons. 

Uşa se deschise şi un bărbat pe care Davy nu-l mai 
văzuse până atunci o ţinu aşa pentru una dintre 
cameriste, care aducea o tavă de argint cu un serviciu 
de cafea. Nu era decât o singură ceaşcă. Femeia se 
întoarse brusc şi aşeză tava pe masă, apoi îl întrebă pe 
Simons cum voia cafeaua. 

Davy se holbă la ea. Vocea îi suna ciudat. Și nu ştie 
cum îi place lui cafeaua? Poate e nouă. 

Simons continuă să-l privească fix în timp ce 
răspundea: 

— Cu frişcă şi cu o linguriţă de zahăr. 

Uşa se deschise din nou şi Haidamacul Unu o 
împinse pe Sojee în cameră, apoi o smuci către 
dreapta, îndepărtând-o de Simons. Deşi avea mâinile 
încătuşate la spate, arăta bine - niciun semn vizibil de 
maltratare - dar distonia ei tardivă era în floare, un 
adevărat cortegiu de schimonoseli ale feţei, de zvârcniri 
ale limbii, de plescăituri din buze. 

Davy încercă să-i adreseze un zâmbet liniştitor, dar 
simţi că abia reuşise să-l schiţeze. 

Haidamacul Unu îşi înfipse mâna în părul scurt al lui 
Sojee, tuns afro, şi îi smuci brusc capul spre spate, 
făcând-o să tipe, dar Davy se gândi că fusese mai 
degrabă din cauza surprizei decât de durere. Şi se 
pregăti. Sojee avea o şansă de supravieţuire, îşi dori 
încă o dată ca mâinile ei să fi fost libere. 

— Cafeaua dumneavoastră, domnule, spuse ca- 
merista, întinzând ceaşca. 

Simons îşi desprinse în sfârşit ochii de Davy şi îşi 

ridică privirea spre ea. 

— Poţi să pl... 

Făcu ochii mari, şi Davy îşi lăsă capul pe umăr. 

Simons e surprins. 

Camerista luă cafetiera de argint şi dispăru. 

O fracțiune de secundă mai târziu, îi vărsa tot 
conţinutul pe Haidamacul Unu şi blondul se plesnea 
peste haine, prăbuşindu-se apoi pe-o parte. Sojee ţipă 
din nou, dar de data asta ţipătul i se întrerupse brusc 
când atât ea, cât şi personajul în uniformă de 
cameristă dispărură. Cafetiera de argint goală căzu pe 
podea zăngănind. 

Davy se clătină şi alunecă într-o parte de pe gambe. 
Camera părea să se-nvârtească. Cred că ea poate să 
sară. 

Scutură din cap cu putere. Sau e o cădere psihică. 

Se simţea împachetat în vată, distant, ca şi cum ar fi 
urmărit totul printr-un geam de sticlă groasă. 

Dar ceilalţi reacţionau ca şi cum tot s-ar fi petrecut 
într-adevăr. De fapt, lui Davy îi crescu inima văzând 
reacţia lui Simons. 

Acesta se ridică în picioare, cu scaunul răsturnându- 
i-se pe spate, lovindu-se de perete cu o bufnitură surdă 
şi căzând apoi în lateral, pe podea. 

— Oh, rahat! Rahat, rahat, rahat! 

Îşi scoase pistolul de sub haină şi se retrase, mer- 
gând cu spatele, în colţul de lângă oglindă. Intinse 
mâna cu arma, susţinându-şi-o cu cealaltă, şi îşi roti 
capul în toate părţile, inspectând încăperea. 

Haidamacul Unu se săltă cu greu în picioare, 
ţinându-şi departe de piele materialul fierbinte al 
cămăşii şi al pantalonilor. 

Simons ţipă la el. 

— Treci în colţul celălalt şi scoate-ţi arma! Nu, nu 
acolo - vrei să mă-mpuşti pe mine? O să se-ntoarcă 
după soţul ei. Pentru numele lui Dumnezeu, trage ca 
să ucizi! 

Millie? A fost Millie. Or s-o împuşte! 

Davy îşi încleştă pumnii şi se ridică în picioare 
clătinându-se. Camera se învârtea. Asta se termină 
acum. 

Se dedublă şi sări pe plajă, lângă copaci, unde 
craterul din nisip umplut cu apă era încă vizibil. Văzu 
năluca Simons reacţionând când pe duşumeaua de 
stejar se revărsă brusc lumina soarelui. 

Arma îi zvâcni, îndreptându-se drept spre Davy. 

Focul înflori la gura ţevii şi răsună un zgomot 
palpabil. Davy icni, aşteptându-se să moară, dar auzi 
glonţul lovind o creangă din spatele lui şi sfâşiind 
tufele cu un bâzâit distonant. 

Cum de-a ratat? 

Se puse în mişcare, intrând în ocean şi înaintând pe 
o distanţă de câţiva metri, apoi împroşcă apa, 
afundându-se până la gât. 

Dar, în tot acest timp, era încă şi în cameră. 

Valul de apă sărată stârnit de mişcarea lui se năpusti 
în toate direcţiile, un torent scurgându-se prin gaura 
de forma trupului său.  Intrerupătoarele se 
scurtcircuitară când apa sărată pătrunse în conexiunile 
electrice şi becul de avarie, montat sus, pe perete, 
aruncă o lumină ţipătoare peste apa în creştere. Deşi 
se scurgea prin uşa deschisă, în două secunde umplu 
încăperea până la înălţimea gâtului. Şifonierul greu, 
din lemn de stejar, se răsturnă şi pluti, apoi se propti în 
uşă. Se umplu cu apă şi se scufundă, îndiguind 
deschiderea şi făcând apa să se ridice mai mult. Davy 

înaintă către larg, desprinzându-şi picioarele de fund, 
şi nivelul apei din încăpere crescu la rândul său. 

Îl văzu pe Simons deschizându-şi gura într-un țipăt, 
dar nu-l auzi, din cauza vuietului apei. Simons îşi 
îndreptă arma spre el şi trase, şi de data asta glonţul îl 
arse, traversându-i umărul. Pe urmă apa în creştere 
desprinse picioarele lui Simons de podea. 

Davy era tras şi împins, dar aproape cu blândeţe, de 
vreme ce apa se scurgea prin trupul lui, nu peste el, 
spre deosebire de şuvoiul care îi trânti pe ceilalţi doi 
bărbaţi şi îi propulsă prin uşa deschisă, ducându-i pe 
culoar. 

Davy îşi afundă capul sub apă şi auzi casa gemând, 
cutremurându-se când tonele de apă îi umplură 
coridorul de la etajul al doilea şi se revărsară pe scări 
în cascadă. Işi săltă capul deasupra şi înaintă către apa 
mai adâncă, până când înălţimea spaţiului ocupat de 
aer sub tavan se reduse la treizeci de centimetri. 
Lumina de avarie străluci câteva secunde sub apă, 
apoi se stinse, scurtcircuitată de lichidul sărat. Auzi un 
trosnet şi nivelul apei scăzu brusc. 

Lumina soarelui australian continua să se reverse 
prin el, făcând să strălucească apa din jur, refractându- 
se de suprafaţa dănţuitoare, licărind pe tavan. Intre 
pătrat şi baie se deschisese podeaua şi apa se scurgea 
într-o bulboană, de parcă s-ar fi golit rezervorul WC- 
ului. 

În încăperea care adăposteşte lesa mea electronică. 
Davy respiră adânc. Cel puțin Sojee e liberă. 

Implantul se declanşă. El se încovoie, revenind pe 
de-a-ntregul în cameră, în întunericul netulburat de 
nici-o lumină. Acum în voia apei ce se scurgea vâjâind 
prin podea, trupul lui se răsuci şi se smuci, dar cătuşa 


453 


şi lanţul îl ţinură locului, luxându-i genunchiul şi şoldul, 
dar împiedicându-l să fie prăvălit în gaură. 

Când ultima picătură de apă se retrase, trupul lui 
chinuit de convulsii rămase pe podea, dar nu era 
conştient şi nu respira. 

23 
„Cred că m-au împuşcat” 


Pe coridor erau camere video, câte una în fiecare 
capăt. Le văzu în oglinda dentară când o scoase pe 
uşă. 

Se încruntă. Cine supraveghează? Și de unde? Trase 
oglinda înapoi, sperând că nu fusese surprinsă de 
vreuna dintre camere. 

Avea un sentiment intens de frustrare - se străduise 
atât de mult s-ajungă până acolo şi se trezise într-o 
fundătură. Se gândi să se-ntoarcă pe acoperiş, dar 
toate ferestrele de pe acel nivel care îi erau accesibile 
ar fi condus-o tot în holul monitorizat. 

Auzi paşi pe scări şi apoi pe culoar. Primul impuls o 
îndemnă să sară înainte de a intra în încăpere 
persoana respectivă - dacă venea acolo - însă tot ar fi 
trebuit să se întoarcă. Şi era necesar să ştie dacă în 
cameră era sau nu cineva. 

Şi poate reuşeşti să afli câte ceva. 

Se lipi de perete, în spatele uşii. Persoana se în- 
drepta spre camera aceea. Ba nu. Ba da. Speranţa şi 
teama se ciocniră, se încleştară, tălăzuiră înainte şi 
înapoi, ca nişte luptători de sumo. Mânerul zăngăni şi 
se răsuci, şi uşa se deschise. 

O femeie în uniformă gri aprinse lumina şi, când se 
întoarse să închidă uşa în urma ei, dădu cu ochii de 
Millie. Făcu un salt înapoi, uimită, şi trase adânc aer în 
piept, pregătindu-se să-l expulzeze odată cu un țipăt. 

Millie îndreptă jetul de spumă lacrimogenă direct 

fiind înlocuit de răbufnirea disperată a unui sunet 
sugrumat. Însă femeia îşi repezi piciorul către Millie şi 
ea sări, întorcându-se în Cuib, exact la timp ca să evite 
lovitura. Reveni în cameră cu dinţii încleştaţi. 

Camerista căzuse în genunchi şi bâjbâia după 
mânerul uşii. Lacrimile îi şiroiau pe faţă, despicând 
spuma albă, dar era evident că nu vedea nimic şi, 
judecând după zgomotul şuierător, abia reuşea să 
respire. Lui Millie îi părea rău pentru ea, dar n-o putea 
lăsa să alerteze tot personalul. O înşfăcă de guler şi 
sări în întunericul de cerneală de pe insula din fundul 
prăpastiei, după care o împinse în apa puţin adâncă, 
stârnind un jet de stropi. 

— Spală-te de spumă, îi spuse. 

Din spate auzi un strigătul unei voci de femeie: 

— Cine-i acolo? 

Millie sări în Cuib. 

Ce naiba? 

Se teleportă înapoi, pe buza hăului, şi îşi puse 
ochelarii de noapte. Jos se desluşeau trei siluete. 
Camerista îngenuncheată la marginea lacului, îm- 
proşcându-şi faţa cu apă, şi încă două persoane, 
îngrămădite una într-alta în capătul opus al uscatului. 
Millie sări din nou pe insulă, în centru, şi se ghemui 
într-o  adâncitură a terenului dintre  tufişuri, 
ascunzându-se între ele. 

Se ridică atât cât era necesar ca să se uite pe 
deasupra tufelor, dar nu reuşi să vadă faţa bărbatului. 
Stătea pe pământ, acoperindu-şi cu ambele mâini gura 
şi nasul, însă Millie izbuti să desluşească trăsăturile 
însoţitoarei lui - era femeia de la National Gallery, cea 
pe care o identificase Becca Martingale. Ţinea în mână 
un pistol îndreptat în direcţia clipocitului, cu toate că 

braţele îi tremurau vizibil. 

Davy i-a adus aici. 

Simţi un hohot de plâns încercând să izbucnească şi 
şi-l înăbuşi cu brutalitate. 

O să plângi după ce-l vezi acasă! 

Camerista încetă să mai împroaşte apa şi femeia cu 
pistolul făcu încă o încercare: 

— Cine-i ac-acolo? 

Tremura atât de tare încât avea vocea distorsionată. 

Camerista răspunse cu glas slab, răguşit: 

— Dumneavoastră sunteţi, domnişoară Pope? 

— Cine eşti? 

— Sunt Agnes, domnişoară Pope. Camerista de la 
etaj. 

— Ce s-a-tâm-întâmplat cu vo-vocea ta? 

— Am fost împroşcată cu spray lacrimogen. 

— Cine-a fă-făcut-o? David? 

Millie îşi ţinu respiraţia. 

— Nu, domnişoară. A fost altcineva. Era în camera 
mea când m-am întors acolo. Purta o mască neagră şi 
ochelari de noapte, săltaţi pe frunte. Nu era domnul 
Rice. 

Davy e în casa aia! 

— Şi te-a ad-adus aici. 

— Da, domnişoară. Era o voce de femeie. 

— Oh. Da. Am auzit-o. A-ai o brichetă, Agnes? 
Suntem uzi leoarcă. Au trecut câteva ore şi-avem nev- 
nevoie de foc. 

— Aă. Nu, domnişoară. Dar am pistolul Beretta, 
şuieră Agnes. Se poate aprinde focul cu flacăra de la 
gura ţevii, dacă surcelele sunt pregătite. 

— Nu m-am gâ-gândit la asta. 

Pope... aşa e - Hyacinth Pope. Se pare că n-are min- 

tea prea limpede. E îngheţată - probabil în pragul 
hipotermiei Davy a aruncat-o în apă - ca pe vremuri. 

Millie o studie pe Agnes. Camerista se ridicase cu 
mare greutate în picioare şi îşi săltase rochia. Avea un 
toc agăţat de coapsă - fusta era destul de bogată ca 
să-l ascundă - şi îşi scoase revolverul. Avea părul mai 
lung în părţi, urmărind conturul maxilarelor, şi mai 
scurt la ceafă, şi era cam de aceeaşi înălţime şi 
greutate ca Millie. 

li mai privi o dată părul, apoi sări, părăsind insula 
înainte de a începe cei trei să tragă cu pistoalele, 
străduindu-se să aprindă focul. 

Odată ajunsă în Cuib, luă peruca ei castanie, cea pe 
care o cumpărase ca să semene cu vechea Millie, şi o 
scurtă cu gesturi repezi, dându-i cât de cât înfăţişarea 
părului lui Agnes. După care sări înapoi, în dormitorul 
cameristei, şi, cu uşa încuiată, îşi puse una dintre 
uniformele curate, îşi aranjă şorţul alb, în buzunarul 
căruia îndesă autoinjectoarele cu atropină, şi îşi potrivi 
peruca. leşi din încăpere strângând în mână spray-ul 
lacrimogen. 

Străbătu coridorul cu un aer placid, încercând să 
respecte ritmul paşilor pe care-i auzise înainte de 
apariţia lui Agnes. Făcu un efort imens ca să nu-şi 
ridice ochii spre camera de supraveghere în timp ce 
intra pe casa scării. Vor vedea ceea ce se aşteaptă să 
vadă. 

Sper. 

Cobori până la demisol, cu gândul la temnițe 
subterane, cătuşe şi celule umede, reci şi întunecoase. 
Cu fiecare pas, inima îi bătea mai tare şi respiraţia i se 
transforma în icnete din ce în ce mai scurte şi mai 
superficiale. In loc de celule, găsi magazii şi cămări, un 

frigider destul de mare ca să intri cu totul în el şi un 
apartament. 

Ocupat. 

Un bărbat în costum alb, de bucătar-şef, stătea într- 
un fotoliu cu spătar rabatabil, citind un ziar. Îşi ridică 
privirea când se deschise uşa. 

— Da, Agnes? De ce n-ai bătut? Făcu ochii mari. Nu 
eşti Agnes! 

Millie se retrase cu un pas, fiind cât pe ce să se 
teleporteze. 

Bărbatul întinse mâna către interfonul de lângă 
fotoliu. 

Millie sări în partea opusă a camerei şi dărâmă cu o 
lovitură de picior măsuţa laterală, iar interfonul se făcu 
bucăţi, izbindu-se de podea. Bărbatul în alb se strădui 
să se ridice, dar speteaza înclinată era blocată. Millie 
săltă partea de care-şi sprijinea picioarele şi fotoliul se 
răsturnă cu uşurinţă şi căzu inevitabil pe spate, 
trântindu-şi ocupantul, care se dădu peste cap. In timp 
ce se străduia să se ridice, ea îi acoperi faţa cu spumă 
lacrimogenă. 

Zece secunde mai târziu, împroşcă apa puţin adâncă 
de lângă ţărmul insulei din prăpastie. 

Millie nu pierdu vremea. Prizonierii reuşiseră să-şi 
aprindă focul şi ea sări, ferindu-se de lumina lui 
pâlpâitoare, ca un vampir pus pe fugă de strălucirea 
soarelui. Dar se întoarse imediat pe marginea de 
deasupra, ca să-i privească studiindu-l pe noul sosit şi 
sperând că n-aveau să-l împuşte din întâmplare. 

Vântul le purtă vocile spre ea, firave şi îndepărtate. 

— E Harvey, zise Agnes. Bucătarul. 

— Nu-i atinge faţa, o să se ia pe tine! exclamă un 
glas de bărbat, nazal, de parcă l-ar fi chinuit o răceală 

urâtă. 

Hyacinth găsise sacul de dormit al lui Padgett şi şi-l 
înfăşurase în jurul trupului, în stil indian. Se ghemui în 
faţa focului şi spuse, cu indiferenţă: 

— Dă-i drumul, Harvey. Spală-te de spumă. 

Abia dacă-şi ridică privirea. 

Millie încercă să se întoarcă în apartamentul lui 
Harvey, dar nu reuşi să-şi reamintească destul de bine 
cum arăta. După ce respiră de mai multe ori adânc şi 
simţi că i se încetiniseră bătăile inimii, reuşi în sfârşit 
să ajungă pe culoarul de la demisol, la piciorul scării 
interioare a vilei. 

Păi, dacă Davy nu e la demisol, probabil nu e nici la 
parter. 

Ajunse cu o treaptă mai sus de parter şi se întoarse. 
Mai bine să fiu sigură. 

Parterul se potrivea cu exteriorul, era aşa cum îşi 
imagina Millie că trebuia să arate o vilă luxoasă - 
plafoane înalte, candelabre, mobilă antică, întinderi 
ample de spaţiu liber. Nu se întâlni cu nimeni până 
când intră în holul mai mic din aripa principală. 

Bărbatul purta frac, părând desprins dintr-un film din 
vremea crizei sau dintr-un musical de la MGM, şi ieşea 
din bucătărie mergând de parcă ar fi fost împăratul 
lumii. 

li aruncă o privire şi spuse: 

— Şorţul nu e bine pus. Marginea de jos trebuie să fie 
le cinci centimetri deasupra tivului. Şi nu cărăm 
diverse obiecte în buzunar. E decorativ. 

Millie clipi surprinsă şi se opri locului când el se mai 
afla încă la o distanţă de doi metri şi jumătate. Palmele 
îi transpirară şi strânse mai bine spray-ul lacrimogen, 
ascuns între faldurile fustei. Se întrebă dacă bărbatul 

avea o armă şi unde o ţinea. 

El se înclină uşor. 

— Cu ce vă pot fi de folos, doamnă? 

— Îl caut pe - soțul meu - domnul Rice. La ce etaj îl 
găsesc? 

Pe faţa lui nu se clinti niciun muşchi. 

— Îmi pare rău, doamnă, dar aici nu se află nimeni 
cu numele ăsta. Pot să vă conduc până la uşă? 

Ea clătină din cap. 

— Am vorbit deja cu Harvey, cu Agnes şi cu 
Hyacinth. Ei mi-au spus altceva. 

— Foarte bine, făcu el, trecând la atac ca un şarpe. 

După toate aparențele, n-avea nevoie de armă. 

Millie avu impresia că îi explodase ceva în zona 
stomacului şi se pomeni zburând prin aer. Bănui că era 
încă în mişcare ascendentă când se teleportă. 

Căzu pe podeaua din Cuib, cu gura deschisă. Cu 
plămânii ei se întâmplase ceva de-a dreptul cumplit. O 
să dea alarma. Îşi trase un pumn în diafragmă, apoi 
ridică braţele. Înhăţă tubul cu spray lacrimogen care 
căzuse zăngănind pe podea. 

Prima gură de aer îi ajunse şuierând în plămâni şi ea 
sări. 

Bărbatul nu mai era pe hol, şi se gândi că fugise într- 
o altă parte a casei, însă apoi auzi paşi din bucătărie. 
Sări în capătul culoarului şi îl văzu prin uşă, 
îndreptându-se spre interfon. 

Apăru la doi metri în faţa lui împroşcând deja cu 
spumă şi, cu toate astea, lovitura lui aproape c-o 
nimeri. Însă acum n-o mai luă prin surprindere. Piciorul 
lui despică aerul şi ea apăru în partea opusă, la un 
metru distanţă, continuând să apese butonul spray- 
ului. Capul bărbatului în frac începu să arate ca un puf 

alb de păpădie. Lovi din nou, şi ea sări în capătul opus 
al încăperii, vrând să aştepte să-şi facă efectul spuma. 

Majordomul era dintr-un aluat mai dur decât Agnes şi 
Harvey. În loc să cadă în patru labe, aşa cum li se 
întâmplase lor, întinse mâinile şi se îndreptă calm spre 
chiuvetă. 

Îşi ține respirația. Millie nu-şi dorea să ajungă din nou 
în raza lui de acţiune, dar nu voia nici să-l lase să-şi 
spele spuma. li aruncă în cale coşul de gunoi, şi 
bărbatul căzu. Ea sări în partea opusă, îi trase un picior 
în stomac, şi asta încheie totul. 

Cinci minute mai târziu, când îl teleportă pe insulă, îi 
lăsă pe ceilalţi să-l călăuzească spre apă. N 

Se odihni o clipă în Cuib, îndoită din talie. li venea 
greu să stea dreaptă. Mijlocul ei urla şi pielea o ardea 
în timp ce degetele dădeau de urma vânătăii în formă 
de picior din zona stomacului. 

Tubul cu spumă lacrimogenă părea uşor. Folosise o 
grămadă pentru majordom. Îl lăsă şi-l luă pe al doilea. 
Ar fi trebuit să cumpăr o cutie-ntreagă. 

întoarsă în bucătăria vilei, puse coşul de gunoi în 
colţul lui şi adună în grabă mizeria împrăştiată. In timp 
ce se ocupa cu asta, auzi o uşă deschizându-se şi paşi. 
O mulţime de paşi. Când îşi folosi oglinda dentară ca 
să arunce o privire în lungul coridorului, văzu intrând 
pe uşa din faţă patru bărbaţi, grupaţi în jurul unui al 
cincilea. 

Crezu că-l recunoştea pe unul dintre ei, un blond 
care era mai aproape de tipul din mijloc şi pe care-l 
văzuse în D.C., la National Gallery. 

— Jimmy - întoarce-te în camera de control şi rămâi 
în aşteptare. Probabil c-o s-o vreau pe femeia aia, 
Johnson. Dacă o să fie aşa, o aduci şi ai grijă să nu-ți 

tragă una cu capul, cum i-a făcut lui Plank. 

Sojee? Pentru o clipă se gândi să-l urmărească pe 
blond, dar îşi făcea mai multe griji pentru Davy. Se 
simţi vinovată, numai că Sojee n-avea, probabil, un 
dispozitiv implantat chirurgical în piept. Sper. 

— Da, domnule Simons. 

Blondul se îndreptă spre uşă şi plecă. 

Marele om în persoană. 

Simons arătă cu degetul către unul dintre bărbaţii 
rămaşi. 

— Desmond, găseşte-l pe Abney şi roagă-l să-mi 
trimită nişte cafea, apoi aşteaptă aici, cu Trotsky. 
Graham - tu vii cu mine. 

— Da, domnule. 

Simons şi Graham se îndepărtară pe coridor. Millie 
auzi uşa unui ascensor. 

Trotsky scoase un pachet de ţigări şi spuse: 

— O să fiu pe verandă. 

— Ai grijă să nu te prindă dacă părăseşti postul, zise 
Desmond, bărbatul însărcinat să-l găsească pe Abney. 

— Fă-ţi griji pentru fundul tău. Dă-i drumul, adu 
cafeaua, ripostă Trotsky. 

Se răsuci pe călcâie şi o luă spre intrarea principală. 

Desmond o porni pe coridor, către bucătărie. 

Millie bănui că Abney era majordomul care-şi folosea 
cu atâta îndemânare picioarele. Strânse din buze. 
Desmond n-avea să-l găsească. 

Nu fără ajutor. 

Ea îl ajută, dar se îndoia serios că Abney putea aduce 
cafeaua. 

Pe urmă, în timp ce-şi îndrepta şorţul (punându-l şi la 
cinci centimetri deasupra tivului), înlemni. 

— Dar eu aş putea s-o aduc. 

Maşina de dimensiuni industriale pentru făcut cafea 
era o Bunn cu o rezervă constantă de apă preîncălzită. 
Pe masă, sub vitrina de porțelan, era un serviciu de 
cafea din argint strălucitor. N-avu nevoie decât de 
câteva minute ca să umple cafetiera de argint şi să 
aranjeze pe tava grea, tot de argint, vasul cu frişcă, 
zaharniţa, linguriţele şi ceştile. 

Probabil că Abney ştia cum îi place cafeaua. Greu de 
ghicit. 

Indicatorul de deasupra uşii arăta că liftul se oprise 
la etajul doi. Vasăzică acolo s-au dus. Acolo e el. 

În oglinda mică, înrămată în lift, Millie observă că 
peruca ei era strâmbă. Propti tava în lambriurile de 
lemn, îşi aranjă cu o singură mâna peruca, apoi îşi 
şterse o pată de pe obraz. Liftul se opri şi ea dădu cu 
colţul tăvii în rama uşii în timp ce ieşea, fiind cât pe ce 
să verse cafetiera. Vasul se clătină periculos pe 
picioarele sale masive din argint, apoi îşi regăsi 
echilibrul. 

Calm, calm. 

Ascensorul prinse viaţă cârâind şi cobori iarăşi. 
Graham, individul însărcinat de Simons să-l urmeze la 
etaj, se sprijinea de peretele coridorului, în dreapta. 
Când o văzu, se îndreptă şi bătu în uşa de lângă el. 

— Cafeaua, domnule, spuse, cu un timbru de tenor 
surprinzător pentru un bărbat atât de voinic. 

Millie se aştepta s-o privească şi să-şi dea seama că 
nu făcea parte din personalul casei, dar el îi studie 
chipul cu o totală lipsă de reacţie. Poate nu cunoaşte 
servitorii din vilă? Simons l-o fi adus de la New York? 

Ascultând ordinul primit din interior, Graham 
deschise uşa şi o ţinu aşa pentru Millie. Ea îşi lăsă ochii 

în jos şi intră în cameră. Bărbatul închise uşa în urma 
lui. 

Mirosurile o izbiră, fecale şi vomă, şi în acelaşi timp îl 
văzu pe Davy, în genunchi, sprijinit pe călcâie, şi apoi 
lanţul care mergea de la un inel de oţel încastrat în 
podea până la glezna lui. | se păru înfiorător de slab. 

Nu pot să-l înhat şi să plec. 

Se întoarse. Simons stătea de unul singur, în stânga 
uşii. Millie puse tava pe măsuţa de lângă el şi se 
întoarse spre perete, astfel încât Davy să nu-i vadă 
faţa. Turnă cafea într-o ceaşcă. 

— Frişcă sau zahăr, domnule? 

Făcu un efort îngrozitor ca să vorbească pe un ton 
lipsit de orice emoție. 

Simons nici măcar nu se uită la ea. 

— Cu frişcă şi cu o linguriţă de zahăr. 

Uşa se deschise din nou şi în cameră fu împinsă 
Sojee, purtând o salopetă verde-închis şi cu mâinile 
încătuşate. Blondul o urmă şi o împinse iarăşi, 
nicidecum cu  blândeţe, acum spre dreapta, 
îndepărtând-o de Simons. Era Sojee, fără nici-o îndoială 
- plescăia din buze şi obrajii i se schimonoseau întruna. 

Un prim impuls o îndemna pe Millie să verse cafeaua 
din ceaşcă în poala lui Simons, dar blondul îşi înfipse 
chiar în clipa aceea mâna în părul lui Sojee, din spate, 
şi îi smuci capul spre ceafă. Ea ţipă. 

— Cafeaua dumneavoastră, domnule. 

Millie îi întinse lui Simons ceaşca şi farfuriuţa. 

El o luă şi se uită în sfârşit la ea. 

— Poţi să pl... 

Înlemni. 

Ţi-a luat cam mult. 

Millie înhăţă mânerul cafetierei grele de argint, îi 

săltă capacul şi sări la trei metri în lateral, legănându-şi 
braţul. 

Blondul ţipă când i se vărsă pe spate şi pe-o parte 
cafeaua fierbinte. Căzu, trăgându-se cu mâinile de 
haine. Sojee ţipă când o cuprinse Millie cu braţele, însă 
în clipa următoare erau în Cuib şi aceeaşi Sojee se 
împletici când îi dădu drumul. 

— E OK, Sojee. E OK! 

Sojee făcuse ochii mari şi tremura. 

— Sunt eu... Millie! 

Încă mai avea în Cuib cătuşele lui Padgett şi cheia 
lor. O găsi pe cea din urmă şi o ridică în mână. 

— Uite, dă-mi voie să te scap de cătuşe. 

Sojee părea tulburată şi dezorientată. Murmura 
pentru sine însăşi, fragmente disparate, fiecare cu alt 
înţeles. 

— „ai putea fi un demon. Ai putea fi Doamna 
Albastră. Nu, nu vreau să fac asta. Incetează... 

Tresări când o prinse Millie de încheieturile mâinilor. 

— Linişteşte-te. E OK. 

Descuie una dintre cătuşe, apoi apăsă cheia în palma 
lui Sojee. 

— E OK. Trebuie să mă duc după Davy, bine? Mă- 
ntorc repede. Tu nu trebuie decât să te odihneşti, da? 
Aici nu te poate găsi nimeni. 

Sojee îşi frecă încheietura eliberată. 

— Millie? 

Millie îi luă mâna şi i-o apăsă pe obrazul ei. 

— Da, Millie. Trebuie să mă duc după Davy, bine? 

O parte din încordarea celeilalte dispăru. 

— Eşti chiar tu! 

— Da. Uite, nu ieşi din cameră. O să dai de o stâncă 
şi s-ar putea să cazi, OK? Mă-ntorc după tine. 

— Ăă, presupun. 

Millie respiră adânc. Ar fi vrut să se ducă direct la 
Davy, dar ceilalţi bărbaţi îşi scoseseră probabil deja 
armele. O să risc o apariție pe coridor. 

Valul o izbi peste întreaga parte de jos a corpului, 
dar îl simţi mai ales în locul unde o lovise piciorul 
majordomului. Îi vâjâi în urechi, iar ea nu se mai putu 
ţine pe picioare şi căzu, ajungând sub apă. O usturară 
ochii şi nările. Apă de mare? Apă caldă de mare? La 
etajul doi? Se strădui să se ridice în picioare, cu peruca 
între timp răsucită atârnându-i, udă leoarcă, peste 
faţă. Scuipă părul din gură şi îşi smulse peruca de pe 
cap, lăsând-o în voia curentului. Avea mâinile goale - 
pierduse spray-ul cu spumă lacrimogenă. 

Se agăţă de cadrul uşii când alunecă pe lângă el şi 
umărul îi urlă, dar reuşi să se repună pe picioare. 
Zgomotul se înteţise. Se uită în urmă, încă ţinându-se 
de toc cu grijă. Un bec de avarie, plasat sus, pe casa 
scării, arunca o lumină aspră peste apa pe care o văzu 
prăvălindu-se vijelioasă pe panta abruptă. 

Casa scării se transformase într-o cascadă. Pe palier, 
la vreo doi metri sub ea, îl zări pe Lawrence Simons, 
agăţat cu ambele braţe de stâlpul balustradei. 
Continua să-şi strângă arma în mână cu putere. Ţinea 
ochii larg deschişi şi costumul lui frumos era distrus. 

Nu-i putea găsi vreo vină fiindcă se agăța cu atâta 
disperare. Chiar sub el, fereastra de pe palier fusese 
smulsă cu tot cu toc şi grosul apei de prăvălea pe 
pământul aflat cu două etaje şi jumătate mai jos. 
Gaura se lărgea văzând cu ochii, pe măsură ce torentul 
zgomotos smulgea cărămizile, pe rând sau mai multe o 
dată. 

Se întrebă ce se întâmplase cu blondul şi cu paznicul 

de lângă uşă. 

Arma lui Simons răbufni şi ea se pomeni pe spate, în 
apă, clipind uluită. Curentul o luă cu sine. 

Era ca într-un parc de distracţii cu apă. Îşi ţinea 
picioarele înainte şi faţa deasupra valului. Când 
alunecă în josul scării, îl văzu pe Simons îndreptându-şi 
arma spre ea şi îşi repezi ambele picioare în direcţia 
lui. Călcâiul ei stâng îl nimeri în umăr; degetele 
bărbatului îşi slăbiră strânsoarea şi el ajunse în mijlocul 
curentului, biciuind apa cu braţele, după care se treziră 
amândoi propulsaţi prin perete, în lumina strălucitoare 
a reflectoarelor care continuau să funcţioneze, 
perverse, în afara vilei. 

Simons ţipă şi căderea neaşteptată avu asupra lui 
Millie un efect pe care nu-l avusese torentul. Sări în 
Cuib. 

Mai mulţi litri de apă se revărsară, în cascadă, pe 
podeaua de piatră din jurul ei. 

Sojee, care mai stătea încă în picioare, în locul unde 
o lăsase, făcu un salt înapoi, ferindu-se de apa 
împroşcată. 

— Cine naiba eşti? întrebă ea. 

Cu inima bătându-i nebuneşte, Millie îşi şterse apa 
de pe faţă. 

— Cum? Sunt eu, Millie. 

— Te-au scalpat? 

— Oh. Era o perucă. 

— Şi sângele? 

Sojee arătă spre tâmpla ei stângă. 

Millie îşi duse mâna la faţă, şi-o retrase şi se holbă 
absentă la roşeaţa de pe degete şi din palmă. 

— Oh, cred că m-au împuşcat. 

Se pipăi şi găsi deasupra tâmplei un şanţ lung de 

vreo şapte milimetri. Când o atinse, nervii amorţiţi i se 
treziră urlând la viaţă şi aproape că leşină. 

Sojee smulse prosopul de bucătărie agăţat de 
mânerul frigiderului şi îl împături, transformându-l într- 
un tampon. Il puse pe tâmpla lui Millie şi apăsă. 

— Au! 

— Nu te mişca! 

Millie îşi ridică mâna. 

— II ţin eu. Dă-mi ceva cu care să-l leg. Tot mai 
trebuie să-l aduc pe Davy. 

— N-or să te mai împuşte? 

— Nu. Nu şi de-acum înainte. Arătă către o cămaşă 
roz, cu nasturi, drapată pe spătarul unui scaun. Rupe 
din aia. 

Sojee o rupse în trei, de-a lungul, apoi luă bucata cea 
mai mare - de la poale la guler - şi o ajută să-şi fixeze 
prosopul de bucătărie peste rană. 

Millie îşi întrezări imaginea reflectată într-o fereastră. 
Ca un cântăreţ la flaut din pictura aia, Spiritul anului 
761. 

— Mulţumesc! 

Sări. 

Se teleportă din nou pe coridor, pregătindu-se să 
facă faţă torentului, dar nivelul acestuia scăzuse 
substanţial şi ea păşi înainte clătinându-se prin apa 
până la genunchi. Străbătu coridorul împroşcând-o, 
dar, când ajunse la uşa camerei lui David, şuvoiul nu i 
se mai învolbura decât în jurul gleznelor. Incăperea era 
o cavernă întunecată şi o parte dintre mobile 
ajunseseră să se odihnească de-a curmezişul părţii de 
jos a cadrului uşii. Singura lumină era a becului de 


1 Tablou cunoscut şi sub nurnele de Yankee Doodle, aparţinându-i pictorului 
Archibald MacNeal Willard (1836-1918)(n. tr.). 

avarie de la capătul culoarului, şi aceea nu pătrundea 
în cameră. 

Sări înapoi, în Cuib, luă ochelarii de noapte, dădu să 
şi-i pună şi realiză că s-ar fi sprijinit pe rana ei de la 
cap. 

Sojee se holba la ea, stând lângă perete, plescăind 
din buze şi clipind întruna. 

Millie încercă să zâmbească. 

— Îmi trebuie o sursă de lumină. 

Sojee arătă către lanterna veche pe care o ţinea 
Davy ca rezervă, sau pentru cazurile în care voiau să 
închidă generatorul. 

Millie zâmbi cu adevărat. Sări în partea opusă a 
camerei. 

— Excelent! 

Inhăţă lanterna şi dispăru. 

După ce se căţără peste şifonierul răsturnat de-a 
curmezişul uşii, îl găsi pe Davy zăcând pe-o parte, 
întins cât era de lung între lanţ şi gaura de un metru şi 
jumătate din podea. Era cu faţa într-o baltă şi nu 
respira, deşi Millie ar fi putut jura că îi văzuse mâna 
zvâcnind. 

Bâjbâi după atropină. Două dintre injectoare 
dispăruseră, luate de potop din buzunarul şorţului, dar 
celelalte două erau acolo. Smulse unul din suport, îl 
armă şi îi izbi capătul opus de exteriorul coapsei lui 
Davy. Se activă cu un pocnet de-a dreptul răsunător, 
făcând-o să tresară. Arcul interior împinse acul prin 
pijama, prin piele şi prin muşchi. Aşteptă, aşa cum 
spuneau instrucţiunile, numărând ca să-i lase arcului 
timp pentru injectarea dozei necesare: 

— Un elefant, doi elefanţi, trei elefanţi. 

Apoi smulse injectorul şi-l aruncă. 

Davy continua să nu respire. Îi căută pulsul şi nu fu 
sigură dacă i-l găsise sau nu. Voia să-l ducă la secţia 
de urgenţe, dar cătuşa continua să-i încercuiască 
glezna - şi lanţul se întindea către belciugul din podea. 
Ultimul strop de apă se scursese prin gaură şi ea auzi o 
mişcare într-un colţ al încăperii. Indreptă brusc 
lanterna într-acolo. 

Pe podeaua umedă şerpuia şi se zbătea un peşte de 
vreo treizeci de centimetri. Se întrebă dacă n-avea 
halucinaţii. 

Trebuie să-l fac să respire, se gândi, apoi se uită în 
gura lui, căutând ceva care l-ar fi putut împiedica să 
răsufle şi văzu că-şi înghiţise limba. In timp ce degetele 
ei îi măturau gura, Davy reîncepu să respire, greu, 
neuniform. Era încă inconştient. Ea presupuse că inima 
îi bătea. 

Îi dădură lacrimile şi clipi, reţinându-şi-le. 

N-am timp. 

Sări în Texasul de Vest, pe buza prăpastiei. Aerul 
deşertului, uscat ca iasca, îi transformă uniforma de 
cameristă udă leoarcă într-un răcitor cu evaporare, 
sorbindu-i fierbinţeala din corp. Se scutură ca o pisică, 
auzi picăturile de apă răpăind pe stânca din jur şi, 
după câteva secunde, împroşcând apa de dedesubt. 

Regreta că-i dăduse Beccăi pistoalele lui Padgett, 
dar, acolo, jos, erau o mulţime de arme. 

Prizonierii ei găsiseră vechea vatră şi buştenii pe 
care-i adusese pentru Padgett. Focul era acum o 
vâlvătaie puternică, în faţa căreia se ghemuiseră 
Agnes, majordomul, bucătarul şi bărbatul cu nasul 
rupt, încălzindu-şi mâinile. Hyacinth stătea cu spatele 
la flăcări, cu arma în mână şi cu capul rotindu-i-se 
dintr-o parte în alta în timp ce se holba la propria 

umbră, aruncată peste apă şi pe peretele de calcar de 
dincolo de ea. 

Mai mult din disperare decât din calcul, Millie îi 
smulse pur şi simplu pistolul dintre degete, apucându-l 
dintr-o parte imediat ce îşi făcu apariţia şi sărind în 
următoarea fracțiune de secundă înapoi, pe marginea 
hăului. După care aproape că îl scăpă, dar reuşi să-l 
rotească până când îl prinse de pat. 

Și totul fără să mă-mpuşc. 

Millie detesta armele. 

De jos, din prăpastie, se înălţară o serie de înjurături, 
dar ea nu aşteptă să le desluşească sensul. In camera 
lui Davy se ghemui, prinse arma în ambele mâini şi o 
îndreptă spre lanţ, la mică distanţă de belciugul din 
podea. Apăsă pe trăgaci. 

Sfârşi prin a cădea pe spate, cu urechile ţiuind. Un şir 
de găuri de glonţ traversau duşumeaua şi urcau până 
la jumătatea înălţimii peretelui. Pistolul fusese reglat 
pe foc automat, înţelese ea, cu întârziere. Nu ştiuse că 
o armă de asemenea dimensiuni putea face aşa ceva. 

Lanţul se rupsese, îndoit şi stâlcit. Lăsă pistolul jos şi 
îl împinse, făcându-l să alunece pe parchet. Arma se 
opri sub comoda răsturnată, în întunecimea umedă. 

Respirația lui Davy suna mai rău, hârjâia, se oprea 
pentru câteva secunde, reîncepea brusc. 

Milie îşi strecură mâinile sub umerii lui, vizualiză 
secţia de urgenţe a Spitalului Universităţii „George 
Washington” şi sări. 

24 
„Sfat util” 


Peste nasul şi peste gura lui era o mască şi plămânii i 
se ridicau fără efort, umflându-se ca un balon. 
Presiunea încetă şi el simţi aerul părăsindu-i în grabă. 
Pe urmă reveni, ca un val binefăcător. Avea impresia 
că e întins pe ceva care se învârtea uşor şi pielea 
capului îl furnica. Işi simţea gura ca un deşert, 
deshidratată şi grăunţoasă, de parcă i-ar fi fost pusă la 
copt, pierzându-şi orice strop de apă. 

Mai mulţi oameni vorbeau în acelaşi timp şi cineva 
strigă, acoperind bolboroseala: 

— Unde sunt vestele alea de protecţie? 

— Sosesc! răspunse, tot strigând, o voce înde- 
părtată. 

Simţi pe cineva ţinându-l de mână şi, cu un efort 
imens, deschise ochii. Şi îi închise imediat la loc. 
Strălucirea era orbitoare şi ochii lui nu funcționau aşa 
cum ar fi trebuit. Orice nu era o sursă de lumină 
arzătoare părea o masă difuză, excesiv de sclipitoare, 
de alb, albastru şi de nuanţe ale culorii pielii. 

Ceva îl înjunghie din partea de sus a pieptului, 
arzându-l, şi el fugi de durere şi de lumină, ajungând în 
întunericul liniştitor. 

Era „în boxă”, întins pe podea, cu braţele şi 
picioarele răşchirate, dar nu se simţea bine. Camera 
era întunecoasă, iar podeaua, umedă şi rece. Mirosul 
de apă sărată - de reflux - îi pătrunse în nări şi îşi 
aminti ceva despre ocean, despre Simons şi despre 

fiecare răsuflare avea nevoie de o eternitate. Pe 
parchet, alături de el, strălucea o lumină, nicidecum la 
fel de dureroasă precum acelea din camera în care se 
aflase înainte. Durerea îi sfredelea adânc umărul drept. 

Pe urmă lângă el se ghemui cineva. Îşi dori să 
îndepărteze intrusul, dar trupul nu-i răspundea la 
comenzi aşa cum ar fi vrut. Nu reuşi decât să-şi fâlfâie 
fără vlagă mâna dreaptă. 

— Davy. Oh, Doamne! Nu se poate să faci asta. N-o 
să-ţi scoatem niciodată blestemăţia aia dacă te 
teleportezi în mijlocul operaţiei. 

Cunoştea vocea. Se strădui să vorbească şi reuşi 
după mai multe încercări. 

— M... Millie? 

— Da, iubitule. Te teleportez înapoi, la secția de 
urgente. Ingenunche şi îşi puse mâinile sub umerii lui. 
Se pregăteau să-ţi extragă stimulatorul nervului vag 
când ai sărit. 

— Stai! 

Vocea lui scrâşnea, pe jumătate geamăt, pe ju- 
mătate icnet. 

Millie, care începuse să-l salte, se opri. 

— Te doare? 

— E conectat... e o capcană cu bombă. Implantul. 

— Da. Ştim. Am recuperat bucăţile din celălalt şi le- 
am studiat de mai multe ori cu raze X. Se pare că 
există un senzor de lumină şi am învăţat din proprie 
experienţă că sare-n aer dacă tai legăturile. 

Celălalt? 

Davy deschise din nou gura, vrând să vorbească, dar 
ea i-o luă înainte: 

— Te iubesc şi vreau să aud tot ce ai să-mi spui, dar 
deocamdată taci și ai încredere în mine! Sărim. 

Erau înapoi, pe podeaua încăperii strălucitoare, şi 
Davy strânse cu putere din ochi, ferindu-se de lumină. 
Se auzi un cor de icnete şi o voce ascuţită întrebă: 

— O să stea /iniştit? 

Millie îl luă pe Davy de mână. 

— Dacă-l menţineţi conştient şi raţional. Vorbiţi cu el. 
Spuneţi-i ce faceţi, ca să nu-l luaţi prin surprindere. S-a 
trezit exact în momentul în care i-aţi înfipt acul. La ce 
vă aşteptaţi? 

Vocea bărbatului părea exasperată şi amuzată în 
aceeaşi măsură - aproape năucită. 

— N-avem de-a face cu prea mulţi oameni în stare de 
aşa ceva. Dar am înţeles totuşi. Să-l urcăm pe masă, 
băieţi! 

Lumina care-i pătrundea prin pleoape păli uşor când 
asupra lui se aplecară mai multe persoane. 

— Şi... ridicaţi. 

Masa era tare şi rece. Masca îi reveni pe faţă şi auzi 
vocea doctorului: i 

— Davy, sunt doctorul Sullivan. lţi punem masca 
fiindcă ai nevoie de ajutor ca să respiri. Continuăm să- 
ţi administrăm atropina pe care ţi-a injectat-o soţia ta, 
ca să contracareze efectele stimulatorului nervului 
vag. Ai înţeles ce-am spus? 

Davy ridică o mână vlăguită, cu degetul mare în sus. 

— Bun. O să-ţi facem o incizie ca să scoatem 
implantul propriu-zis. O să dureze destul de mult - e 
necesar să tatonăm legăturile care duc la electrozi. 
Dacă vorbesc prea repede ridică mâna, cu palma 
deschisă, ca şi cum ai spune „stai”. 

Davy ridică din nou degetul mare. 

— Perfect. Din fericire, obiectul e subcutanat, nu 
trebuie să tăiem niciun muşchi. In final, o să ai o 

cicatrice de toată frumuseţea şi, sperăm noi, nimic mai 
rău decât atât. Unde e ţeava? 

— E la mine, cu săculeţele de nisip, răspunse o voce 
de femeie. 

— Bun. Voiam să-ţi amorţesc pielea de deasupra 
implantului, dar te-ai teleportat înainte de a-ţi injecta 
mai mult de un strop de lidocaină. O s-o fac din nou, 
dar, dacă prima oară ai simţit ceva, acum nu vei mai 
simţi probabil nimic. Nu mai fugi încă o dată de mine, 
s-a făcut? 

Davy strânse mâna lui Millie şi ea îi răspunse 
strângând-o pe alui. 

— Eu te-am adus înapoi, Davy, spuse. N-o să te pierd 
din nou. 

El îşi ridică degetul mare şi arătătorul, schiţând un 
cerc. 

— Bun, făcu doctorul Sullivan. Prima injecție. 

Davy nu o simţi, dar strânse mâna lui Millie până 
când lidocaina încetă să-l mai ardă. 

— Acolo. OK. O  să-aşteptăm un minut, să 
amorţească. Te simţi bine? 

Davy încercă să vorbească. li scoaseră masca. 

— Gura. Uscată. 

— Ah. E din cauza atropinei. Fac pariu şi că lumina îţi 
răneşte ochii. Efectul ăsta secundar se numeşte 
„fotofobie”. 

Davy dădu din cap în timp ce masca de oxigen 
cobora iarăşi. 

— Încă nu-ți putem da nimic de băut. Te-ai putea 
îneca. Acordă-mi cincisprezece minute şi se va sfârşi 
totul. 

— Într-un fel sau altul, murmură altcineva, cu voce 
scăzută. 

Sullivan îşi drese glasul, apoi reîncepu să vorbească. 

— O să-ţi punem din nou perfuzia intravenoasă. E o 
simplă soluție salină, pentru transportul me- 
dicamentelor. Ţi-ai smuls-o când ai sărit, dar se pare 
că, din fericire, acul a ieşit la fel cum a intrat. Pe dosul 
palmei, adăugă, privind în altă parte. In vena aia 
minunată. 

Davy simţi o împunsătură în dosul mâinii care fu cât 
pe ce să-i zvâcnească, ferindu-se, dar Millie i-o ţinu de 
încheietură. 

— Uşurel. Să terminăm povestea asta, spuse ea. 

Lui Davy părea să-i fie din ce în ce mai greață şi tuşi, 
apoi auzi o voce de femeie: 

— Pulsul scade iarăşi. 

— Un miligram de atropină, intravenos. Nu, doar 
jumătate. Nu vrem să fie atât de dezorientat încât să 
se teleporteze din nou. 

— Mă-ntreb cu ce-o să ne mai trezim de-acum 
înainte, murmură cineva. Cu omuleţi verzi? 

Greaţa se domoli şi vocea de femeie spuse: 

— Pulsul creşte la valoarea normală. 

— OK. Simţi ceva? 

Ce să simt? Davy clătină din cap. Masa părea acum 
să tresalte, în aceeaşi măsură în care se învârtea. 

— Bun. Tăiem. Tamponează acolo. Bun. Asta e. lao 
pensă şi opreşte sângerarea aia. Bun. OK - să evităm 
tăierea legăturilor. La cine e săculeţul opac? 

— La mine, răspunse o voce plăcută, de altistă. 

— OK. O să extind incizia cu câte doi centimetri în 
ambele părţi, apoi stingem luminile. Cele de avarie au 
fost reglate ca să nu se-aprindă? 

— Da, răspunse un glas nazal, de tenor. Am de- 
conectat bateria - ambele borne. 

— Atunci, Erin, arată-mi unde-o să ţii săculețul 
deschis. 

— Aici, spuse altista, aşa mă gândeam. Ca punct de 
referinţă, o să-mi sprijin încheietura mâinii de clavicula 
lui - o să-mi simţi vârfurile degetelor pe tivul de la 
gură. Îl strâng la comanda ta. 

— OK. Gata? 

— Gata, Sully. 

— Tu ce spui, Davy? E foarte important să rămâi cu 
noi în tot timpul ăsta. Dacă te teleportezi când suntem 
cu mâinile pe dispozitiv, s-ar putea să-ţi rupă nervul 
vag. Şi, crede-mă, nu ţi-ai dori una ca asta. 

Davy îi făcu semn cu degetul mare ridicat. 

— Bun. Luminile. 

Întunericul veni ca o binecuvântare, cuprinzându-l pe 
Davy ca un uter. Auzi un zgomot, ca şi cum cineva şi-ar 
fi smuls pantoful din noroi. 

— Acolo. În săculeţ. Închide-l. Verifică de două ori. 
Suntem siguri că e înăuntru? 

— Confirm, zise altista. 

— Aprindeţi luminile. 

Chiar şi prin pleoapele închise, strălucirea păru o 
lovitură. 

— OK. Jerry, pune un dren înăuntru şi închide. Copci. 

— Corect - dă-i drumul. 

Simţi o apăsare şi o smucitură şi auzi zgomotul unui 
capsator chirurgical, un trosc, trosc, trosc, straniu, 
mărunţel. Încercă să se uite, dar lumina îl îndurera 
prea mult şi totul era înceţoşat, îşi strânse pleoapele. 

— OK. Aruncaţi pansamentul temporar şi să punem 
vestele de protecţie. 

Pentru cine? Degetele lui Davy schiţară mişcarea 
unor buze care vorbesc precipitat. 

— Explicați-i, domnule doctor, zise Millie. Spuneţi-i ce 
se-ntâmplă. 

— Oh. Da. Scuze. Simţi, Davy? 

li puseră ceva greu în partea de jos a pieptului. 

— Te protejăm cu veste antiglonţ. Asta îţi acoperă 
stomacul şi vintrele. Pe cealaltă ţi-o punem peste 
umeri şi peste cap. 

Ceva îi aruncă o umbră peste faţă, îndulcind lumina 
palpabilă care-i lovea pleoapele. Avu senzaţia că 
deasupra obrajilor i se înălța un soi de cort şi simţi o 
greutate de-a curmezişul umerilor. 

— Electrozii care pleacă din implant ies printre cele 
două veste din Kevlar, iar dispozitivul e într-un săculeţ 
opac. Vocea îşi reduse volumul. Ţeava, te rog. Doctorul 
se întoarse spre Davy. Avem o bunătate de ţeavă de 
oţel de şase milimetri grosime şi de cincisprezece 
centimetri în diametru, lungă de şaizeci. Punem 
implantul în interiorul ei, apoi... 

Davy auzi sunetul unei benzi izolatoare adezive 
desprinse de pe rolă. 

— Lipim o bucată de placaj peste fundul ţevii - firele 
de legătură sunt presate între ţeavă şi placaj. Nisip, vă 
rog. OK, Davy, în timp ce eu ţin implantul prin capătul 
deschis al ţevii, o umplem cu nisip. 

Greutatea de pe pieptul lui Davy se mări şi auzi 
nisipul şuierând la frecarea cu ţeava. Tuşi. 

— Susţineţi chestia asta! Il apasă prea tare pe piept. 

Greutatea se micşoră. 

— Bun. Acum implantul e îngropat în nisip. Şi punem 
o altă bucată de placaj în capătul de sus al ţevii. 

Zgomotul scos de banda adezivă se repetă. 

— Acum înfăşurăm ţeava în material antiglont - o 
simplă precauţie. 

Altă bandă adezivă. 

— Ultimul dispozitiv a avut două capse detonante. 
Dacă e aşa, nisipul va fi suficient. Dispozitivul e, în cea 
mai mare parte, o baterie, aşa că nu poate conţine 
prea mult explozibil. 

Davy se gândi că în vocea doctorului se ghicea un 
tremur. Ce ultim dispozitiv? 

— Aduceţi un suport pentru instrumente, să 
susţinem ţeava. 

Se auziră un zăngănit şi sunetul unor roţi ros- 
togolindu-se pe podea. 

— Oh... OK. La cine e foarfeca pentru sârmă? 
Mulţumesc. Bine, atunci. Toată lumea afară. 

Urmă un zgomot de paşi. Millie strânse mâna lui 
Davy, dar nu-i dădu drumul. 

— Şi dumneavoastră, doamnă Rice. 

— Aţi mai încercat o dată asta, aţi uitat? Dacă 
paznicii nu m-au putut ţine afară, de ce credeţi c-o să 
reuşiţi dumneavoastră? 

Davy îşi desprinse mâna de a ei şi o împinse. Apoi 
dădu deoparte vesta Kevlar şi îşi săltă masca de 
oxigen de pe gură. Anestezistul i-o scoase. 

— Măcar îndepărtează-te, Millie. Nu poţi să-mi porţi 
de grijă dacă eşti... rănită. 

Anestezistul dădu să-i aşeze din nou masca, dar el o 
împinse iarăşi. 

— Şi dumneata. Pot respira pe cont propriu în timpul 
ăsta. 

Millie se aplecă şi-l sărută pe frunte. Senzaţia i se 
păru ciudată, apoi realiză că ea purta o mască 
chirurgicală. 

— OK, încuviinţă ea. O să stau lângă perete. 

— Unde-o fi, spuse doctorul. Dar retrageţi-vă! 

— Pulsul scade din nou, anunţă altista. Vreţi să-i mai 
facem o injecție cu atropină? 

— Nu. Treci în spatele meu. 

Paşi târşiţi pe duşumea. 

— Rămâi cu mine, Davy. Tai firele - acum! 

Se auzi un „buf” înăbuşit şi nisipul înţepă dosul 
palmei lui Davy, apoi curentul de aer i-l aduse pe faţă. 
Şi apoi avu senzaţia, aceeaşi de la reîntoarcerea în 
pătrat, greaţa care dispărea, ceva perceput în fundal, 
remarcat numai în lipsă. Incercă să deschidă ochii, dar 
lumina continua să i-i îndurereze. 

— 1i...suse, făcu o voce, tipii de la întreţinere or s-o ia 
razna când or să vadă tot nisipul ăsta. 

Se auziră paşi apropiindu-se în grabă. 

— Pulsul creşte. Respirația devine mai puternică. la 
te uită - e ca şi cum ai fi apăsat pe un comutator. 
Vedeţi cum prinde culoare în obraji? 

Millie îi luă din nou mâna. Când începu să vorbească, 
Davy îşi dădu seama că plângea. 

— Sşşşsşş. E OK, spuse el. 

— Acum este. 


Îi plasară sârma la loc, sub piele, sterilizând-o cât 
mai bine cu putinţă. 

— Servea drept împământare pentru cele două 
conexiuni. Chiar dacă o să primească un şoc la 
trecerea printr-un câmp electromagnetic, nervul vag n- 
ar trebui să fie afectat. Dar nu vreau să mă apropii de 
nervul ăla în lipsa unui neurochirurg, şi nu m-aş mira 
dacă specialistul ar spune s-o lăsăm pur şi simplu 
acolo. E mai puţin riscant. 

Conectară drenul la ceva care părea un cilindru din 
plastic transparent, cu părţile laterale plisate, ca un 

acordeon. Deschiseră capacul dintr-un capăt şi îl 
apăsară pe verticală ca să scoată aerul, după care îl 
sigilară din nou. Când încercau să se extindă, pliurile 
de acordeon vidau drenul, trăgând porţiunea plină de 
copci a pielii lui Davy în jos, către golul lăsat de 
implant. În susul tubului urcă un lichid limpede, 
roşiatic. Senzaţia de sub pielea amorţită era bizară, dar 
bănui că mai târziu avea să fie dureroasă. 

— Avem sticle şi pompe de vid, dar cu ăsta poţi să 
mergi la baie. 

Davy dădu aprobator din cap. Se obişnuise să fie 
ataşat de diverse /ucruri. 

Îl aşezară pe o targă cu role, îl transportară într-o 
rezervă de la reanimare şi stinseră luminile. li dădură 
apă - o grămadă de apă rece ca gheaţa, cu un pai - şi 
deşertul din gura lui începu să înverzească încetul cu 
încetul. 

În lumina sărăcăcioasă, încercă din nou să deschidă 
ochii şi experienţa decurse mai bine. Contururile erau 
neclare, dar nu de nedesluşit. 

— Există vreun antidot pentru atropină? Ceva care s- 
o elimine? întrebă noua Millie, blonda cu păr scurt, 
oxigenat, şi cu un pansament de tifon pe o tâmplă. 

— Da - pentru intoxicaţiile foarte grave cu atropină, 
răspunse doctorul Sullivan. Dar asta ar însemna să fie 
în comă, sau într-o stare delirantă severă, poate cu 
aritmie  tahicardică. Însă  physostigmina e un 
medicament cu efecte neplăcute. Atropină e 
metabolizată repede, de la sine. Când o să-l mutăm 
într-un pat dintr-un salon obişnuit - peste cel mult două 
sau trei ore - n-o să mai aibă niciun simptom. 

Davy întâlni privirea lui Millie. Ea dădu din cap. 

— Da, ştiu, spuse apoi. 

Doctorul clipi nedumerit. 

— Ce ştiţi? 

Că n-aveţi cum să ne tineti aici nici măcar cu un 
minut mai mult decât e necesar. Davy se mulţumi doar 
să-i zâmbească doctorului şi să clatine din cap. 

— Nu citiţi şi gândurile, nu-i aşa? Adică, dacă ar fi 
aşa, ar trebui să ştiţi de ce-am venit acum încoace, nu? 

Văzându-i expresia feţei, Millie începu să râdă. 

— Nu, domnule doctor. Numai că suntem căsătoriţi 
de zece ani, înţelegeţi? Singurul talent pe care-l avem 
e mai mult decât suficient când e vorba să-i faci faţă. 

Nota de uşoară alarmă din privirea lui Sullivan 
dispăru. 

— Am venit să vă anunţ că nişte tipi de la Agenţia de 
Securitate Naţională vor să vă vorbească. Le-am spus 
s-o lase pe mai târziu. Pentru o clipă m-am gândit c- 
aveau de gând să intre oricum aici cu forţa, însă pe 
urmă a apărut FBl-ul şi cele două grupuri s-au luat la 
ceartă. 

Davy văzu ochii lui Millie îngustându-se şi colţurile 
gurii ei lăsându-se în jos. Pe urmă ea zâmbi. 

— Vă mulţumim, domnule doctor Sullivan. Pentru 
toate. Anunţaţi contabilitatea că voi face plata cât de 
curând. 

Doctorul înţelese imediat ce voia să spună. 

— Ah. Păi, cu plăcere. A fost... fantastic. Atenţie la 
dren - se poate infecta cu uşurinţă. Trebuie extras, oh, 
după două zile, când rezervorul nu mai colectează 
lichid. Noi o putem face, aşa cum poate oricare altă 
clinică. 

Davy întinse mâna şi o strânse pe a doctorului 
Sullivan. 

— Nu-i lăsaţi pe federali să vă hărţuiască tot timpul. 

— Vreţi să-i întârzii? 

Davy clătină din cap. 

— N-are importanţă. Noi plecăm acum. 

Nu se obosi să se ridice. În clipa aceea se afla în 
patul din spital, iar în următoarea era în patul lui din 
Cuib. În Cuibul răcoros, întunecos şi confortabil. Dar, în 
timp ce se întindea, sprijinindu-se de pernă, trupul i se 
încordă, strâns în gheara anxietăţii. 

Pe urmă apăru Millie, lângă masă, şi încordarea îl 
părăsi, ca apa scursă pe o coastă de deal. Ca apa de 
mare scursă dintr-o cameră. 

Când se trezi Davy, lumina filtrată prin ferestre 
umplea încăperea. Îl durea pieptul, dar nu şi ochii. Se 
auzea un scârţâit, şi îşi dădu seama că era conştient 
de sunetul acela de mai multă vreme, că îl însoţise în 
permanenţă în lungul drum către starea de trezie. 
Millie stătea lângă pat, în balansoar. El se uită în jur. 

— Unde e Sojee? 

— l-am luat o cameră la un hotel din Baltimore, sub 
un nume fictiv, şi i-am lăsat cinci mii de dolari. O să-şi 
cumpere nişte haine, şi tot restul, şi, când o să fie 
gata, o să plece să-şi viziteze sora, într-un cartier 
rezidenţial din suburbii. A fost alegerea ei. 

Davy îşi linse buzele pârjolite. 

— Crezi că se vor duce după ea? 

Millie îi întinse un pahar cu apă. 

— Nu ştiu. l-am spus c-o să trec în fiecare zi, să văd 
ce face. Am invitat-o să stea aici, dar s-a săturat să tot 
fie sub controlul altora. 

Davy se cutremură. 

— Ştiu cum e. Povesteşte-mi despre asta. 

Arătă spre pansamentul de tifon de pe tâmpla ei. 

Millie roşi. 

— A fost Simons. 

Davy ridică din sprâncene. 

— Aă, m-a împuşcat. 

Davy trase adânc aer în piept şi îşi ţinu răsuflarea. 

Expresia lui avea ceva care o alarmă pe Millie. 

— Nu e decât o zgârietură. L-am pocnit cu piciorul 
imediat după aia, aşa că nu s-a mai putut ţine de 
stâlpul balustradei şi a căzut cu două etaje mai jos, 
împins prin peretele casei de potopul ăla ciudat, de 
apă de mare. Apropo, ce-a fost aia? 

Davy expiră. 

— Te-a împuşcat. În timpul potopului. Poate c-ar 
trebui să-ncepi cu începutul. 

Millie îşi lăsă capul pe-o parte. 

— Poate-ar trebui să-ncepem amândoi cu începutul. 

Ca să se pună unul pe altul la curent, chiar şi în 
rezumat, avură nevoie de tot timpul care îi despărţea 
de micul dejun şi continuară apoi aproape până la 
prânz. 

El îi povesti totul, inclusiv episodul din Nigeria. Pe 
urmă ezită şi buzele i se schimonosiră. Apoi îi vorbi, 
precipitându-se, despre Hyacinth şi despre momentul 
de după întoarcerea din Nigeria, când fusese gata să 
cedeze ispitei, şi îi spuse de ce n-o făcuse. 

Millie privi o clipă în gol, pe deasupra capului lui, cu 
privirea focalizată la o mie de kilometri distanţă. 

— Îmi pare rău, scăpă el. A fost, pur şi simplu... 

Ea îi astupă gura cu palma. i 

— Ssst. Nu sunt supărată pe tine. In asemenea 
împrejurări... ei bine, nu spun că nu m-ar fi durut, dar 
nu te-aş fi învinuit. 

El îşi feri privirea, clipind ca să-şi ascundă lacrimile. 

Millie îl îmbrăţişă, punându-i capul pe umărul ei. Pe 

urmă îi povesti tot ce i se întâmplase în D.C. şi în 
Stillwater, cu NSA şi cu Padgett. 

— Nemernicii! făcu Davy. 

Apoi, mai târziu: 

— Vasăzică avem prizonieri? 

— Da, răspunse Millie. În dimineaţa asta, când le-am 
lăsat mai multe porţii de mâncare de la McDonald's, 
dormeau cu toţii. Majoritatea au arme, dar am luat-o 
pe a lui Hyacinth ca să trag în lanţul prins de cătuşa ta. 
E o minune că nu m-am împuşcat singură. Era pe foc 
automat. 

— Arma aia. Da. Davy strânse din ochi. O mai ai? 

— A rămas în vilă. E sub comodă. 

El îşi ţuguie buzele. 

— Rahat. Probabil că Brian Cox a fost ucis cu ea. 

Millie dispăru. 

Davy înjură şi îşi trase drenul şi rezervorul cu vidare 
mai aproape, dar Millie reapăru înainte de a apuca el 
să sară. 

— Nu face asta! 

Puse pistolul pe frigider, cu mare grijă. 

— E OK. Au plecat azi-noapte. După ce-am ajuns 
acasă, când m-am întors după Simons, plecase toată 
lumea. 

— Nu mi-ai spus că te-ai întors după Simons! 

— N-am ajuns până acolo. Îţi povesteam despre 
prizonieri, ai uitat? Se uită la tubul încolăcit şi la 
rezervor. Voiai să vii după mine în pielea goală? 

El se lăsă pe spate, cu inima bătând puternic. 

— Nu sunt sigur că pot suporta să fiu căsătorit cu un 
teleport. 

Ea îşi lăsă capul în jos şi îl privi pe deasupra 
ochelarilor. 


486 


— Acum ştii şi tu cum e. 

— Oh, taci şi vino aici. Apoi: Mă bucur să văd că nu 
eşti blondă peste tot. 

— Ai slăbit prea mult. 

— Şi tu. Oare e adevărat? Cu blondele e mai 
distractiv? 

— Taci, îi ceru ea. 

Două ore mai târziu, când se îmbrăcară, se simțeau 
amândoi atât de bine cum nu se mai simţiseră de 
foarte multă vreme. A 

Davy se foia pe pragul de stâncă. Işi înfăşurase tubul 
la spate şi îşi îndesase rezervorul de absorbţie în 
buzunarul interior al jachetei lui negre, dar fiecare 
mişcare continua să-i trimită câte o zvâcnire în locul 
unde îi ieşea de sub piele. Sub ei, în prăpastie, din foc 
nu mai rămăseseră decât tăciunii şi aproape toţi 
prizonierii dormeau. Haidamacul Doi - Plank, parcă aşa- 
| chema? - încerca să rupă crengi din tufişuri fără să se 
înţepe în spini. 

— Eu îl iau din dreapta, şopti Davy. 

— Exact cum am exersat, spuse Millie. 

— Trei, doi, unu... 

Fiecare îl prinse pe Haidamacul Doi de câte un braţ şi 
săriră din nou, ajungând în lumina orbitoare a 
proiectoarelor. Millie şi Davy păşiră pur şi simplu într-o 
parte când bărbatul se trase înapoi, ferindu-se de 
lumină şi de strânsoarea lor. 

Agenţii FBI aşteptau într-un loc unde nu erau uşor de 
evitat. Îl azvârliră lângă zid şi îi încătuşară mâinile la 
spate. Purtau mănuşi din latex şi aveau la-ndemână 
pungi pentru dovezi, pregătite pentru arma pe care i-o 
desprinseră din tocul prins de curea. 

— Unul capturat, patru de adus, spuse Becca. 

Davy se frecă la ochi. 

— Nu-l uitaţi pe Simons. 

— N-o să-l uităm, răspunse Becca. S-a-ntors în casa 
lui din New York. A plecat de pe Vineyard cu un avion 
particular. l-am pierdut urma o vreme, dar asta numai 
fiindcă a făcut o escală neprevăzută la Spitalul Mount 
Sinai. Se pare că are un braţ rupt. 

Millie şi Davy se uitară unul la altul, apoi zâmbiră 
amândoi. 

— Sunteţi cei mai buni, zise Davy. 

— De ce nu-l ridicaţi? întrebă Millie. 

— Nu-ndrăznim să facem nici-o mişcare împotriva lui 
înainte de a avea dovezi. 

Millie dădu să spună ceva, dar Becca continuă. 

— Ştiu, Davy o să depună mărturie, dar Simons e 
dinamită politică. Dă un singur telefon şi şeful de 
cabinet de la Casa Albă îi sună pe procurorul general şi 
pe directorul FBl-ului, care mă-ngroapă sub o tonă de 
cărămizi. Dovada trebuie să fie solidă, incontestabilă, 
şi trebuie să punem în temă oamenii potriviţi înainte 
de a-l aresta. 

Becca arătă cu degetul mare către prizonier, acum în 
picioare şi încă percheziţionat. Sângerarea periferică 
provocată de nasul spart îi înnegrise amândoi ochii şi, 
în momentul acela, în a doua zi după incident, 
vânătăile decolorate semănau cu un apus de soare din 
Newark. 

— Una dintre păsările noastre ar putea cânta. 

— Dar aţi face bine să le scoateţi mai întâi im- 
planturile, spuse Davy. 

— E o problemă care ţine de legalitate. Dacă nu sunt 
de acord cu operaţia... 

— Dar aţi putea s-o faceţi ca să le salvaţi viaţa, nu? 

zise Millie. Dacă blestemăţiile se declanşează şi 
prizonierii nu mai sunt capabili să refuze intervenţia? 

Becca dădu din cap. 

— În cazul ăsta, eu nu le-aş pune nici măcar o 
singură întrebare fără să am o echipă de medici 
pregătită, în aşteptare, adăugă Millie. Altfel vor muri cu 
toţii. 


Pe Hyacinth o recuperară ultima. Când îl luaseră pe 
bucătarul-şef, bărbatul ţipase, trezind-o din somn, ca 
să constate că toţi cei patru însoțitori dispăruseră. 
Acum măsura insula cu pasul, nervoasă ca o pisică. 
Davy rămase nemişcat, privind din întuneric, de la o 
distanţă apreciabilă de flăcările muribunde. 

În partea opusă a insulei apăru o lumină, pornind 
dintr-o lanternă stâlcită, cocoţată pe un bolovan. Millie 
stătea acolo, pe scaunul de plastic verde, cu mâinile în 
bătaia fasciculului strălucitor,  lustruind suprafața 
pistolului Glock 18 al lui Hyacinth cu o bucată de pânză 
moale. 

Hyacinth, care stătuse ghemuită, se ridică încet în 
picioare, dar umerii îi rămaseră rotunjiţi, ca şi cum ar fi 
fost încă gârbovită. Se îndreptă spre lanternă şovăind, 
de parcă ar fi fost trasă în două direcţii diferite. Când 
n-o mai despărţeau decât trei metri de lumină, Millie 
începu să vorbească. 

— Mă tem că l-am scăpat în apă sărată. Ridică 
revolverul şi îl studie. A ruginit un pic. 

Frecă încă o dată o pată de pe garda trăgaciului. 

— Ce-ai făcut... cu ceilalţi? întrebă Hyacinth fără 
tragere de inimă, pronunţând rar cuvintele. 

Millie îşi luă ochii de la armă. Avea cea mai rece 
privire cu putinţă, care nu se potrivea deloc cu micul 

zâmbet ce îi juca pe buze. 

— S-a... ocupat cineva de ei. 

Davy clipi uimit. Nu bănuise că soţia lui putea fi atât 
de dură. Ştia că se prefăcea, adică, de fapt, credea că 
se prefăcea. Ei bine, spera că se prefăcea. 

Davy nu o văzuse niciodată pe Hyacinth atât de 
puţin sigură de ea. 

— Cum s-a ocupat? 

Millie se mulţumi să zâmbească şi continuă să 
lustruiască arma. 

Hyacinth se întoarse cu spatele. 

— Eu n-o să vorbesc, ştii. Nu pot. 

Millie clipi, nedumerită. 

— Cine vrea să vorbeşti? Deşi presupun că aş putea 
încerca un mic interogatoriu - ca distracţie. Sunt sigură 
că-n cele din urmă o să ţi se declanşeze implantul, 
exact aşa cum i s-a-ntâmplat sărmanului Padgett. O 
judecată de-a dreptul poetică. 

Hyacinth se întoarse din nou spre ea. 

— Deci e vorba de răzbunare, nu? 

Ţinând pistolul cu cârpa, Millie se uită în lungul ţevii 
îndreptate către lanternă. Deplasă culasa mobilă şi un 
cartuş zbură în aer. 

— Oh. Era deja un glonţ pe ţeavă. 

Luă tubul şi îl azvârli în întuneric. Un plescăit 
reverberă de la un perete de stâncă la altul. 

Davy ştia că fusese singurul glonţ din pistol. 
Exersase cu Millie în repetate rânduri până când ea 
reuşise să gliseze culasa cu un gest firesc, ferm. Davy 
detesta armele tot atât de mult ca şi Millie, dar, în 
decursul anilor, avusese ocazia să folosească destul de 
multe. 

Hyacinth se retrase cu un pas. 

Davy n-o putea condamna pentru asta. El însuşi s-ar 
fi teleportat imediat, mai ales fiindcă Millie nu era 
obişnuită să umble cu un pistol. 

— L-am ţinut pe Padgett pe insula asta şaptezeci şi 
două de ore. A murit la urgenţă, când i s-a detonat 
implantul. Millie îndreptă arma către sol, între ea şi 
Hyacinth, şi privi în josul ţevii. 

E destul de rău că l-ai răpit pe Davy, că i-ai pus 
dispozitivul ăla în piept, că l-ai torturat şi l-ai bătut. 

Hyacinth strânse din dinţi. Pe urmă spuse, cu un 
efort: 

— Acum înţeleg. Eşti geloasă! 

Millie râse. 

— Pe Domnişoara Paradită? Davy te-a citit de la 
început. Sfat util: când vrei să începi o relaţie cu 
cineva, nu-i ucide prietenii în faţa lui. Zâmbi în 
zeflemea. Ar fi fost posibil să-l oboseşti în cele din 
urmă - Davy nu e decât un om - dar ar fi făcut-o numai 
fiindcă s-ar fi săturat. Aşa cum îi arunci un os unui 
câine care latră, ca să-i închizi gura. 

Ochii lui Hyacinth se îngustară şi, când vorbi, Davy 
îşi dădu seama că frica îi dispăruse, fiind înlocuită de 
furie. 

— Oh, serios? Nu părea chiar aşa când îşi plimba 
mâinile pe mine! 

Millie surâse. 

— Da. Chiar înainte să-ţi descopere cicatricele, nu? 
Ai de gând să-mi spui că l-au excitat? 

Hyacinth se uită în altă parte. 

— Exact, făcu Millie. 

Se teleportă, punând între ele o distanţă de aproape 
cinci metri, şi îndreptă arma spre faţa celeilalte femei. 

Hyacinth reacţionă exact aşa cum spusese Davy, 

tresărind la început, apoi repezindu-se s-o dezarmeze. 
Lovi ţeava armei, îndreptând-o într-o parte, apoi o 
prinse pe Millie de  încheietură, încercând să-i 
imobilizeze braţul, dar ea se teleportă înainte de a-i 
înţepeni cotul, lăsându-i pistolul în mână. 

Hyacinth se roti, ţinând arma în ambele mâini 
întinse, întotdeauna îndreptată în direcţia în care se 
uita. 

Dar nu reuşea să vadă nimic. 

Fascicolul palid a lanternei nu făcea altceva decât să 
cufunde restul insulei într-un întuneric mai dens, o 
beznă aproape palpabilă, înconjurând pata firavă de 
lumină în care se stingeau tăciunii. 

Davy sări înapoi, în Cuib, unde îl aştepta Millie, 
întinzând şi răsucind cârpa de lustruit. 

— Ce lucrătură! 

— Aşa e Hyacinth, spuse Davy. Eşti OK? 

Millie se cutremură. 

— N-am putea s-o interogăm măcar un pic? 

Gândul îi stârni lui Davy un val de greață. 

— Mai degrabă-aş ucide-o. 

Millie făcu ochii mari. 

— Dar n-ai...? 

— Sigur că nu, răspunse el. Aş fi putut s-o omor de 
peste o sută de ori. Dacă n-am făcut-o atunci, n-o s-o 
fac nici acum. Ai lăsat vreo amprentă pe armă? 

— Nu. Am tinut-o tot timpul cu cârpa. Ea nu şi-a dat 
seama. Acum singurele amprente sunt ale ei. 

— Bine, atunci. Işi puse o pereche de mănuşi din 
latex şi îşi împleti degetele ca să le-mpingă până la 
încheieturi. Mergem? 

Millie respiră adânc şi azvârli cârpa pe masă. 

— Cu cât începem mai repede, cu atât terminăm mai 

repede. 

Odată întorşi în prăpastie, Davy luă arma lui 
Hyacinth, cu o mişcare de răsucire care întoarse ţeava 
spre stomacul ei şi îi îndoi încheietura, silind-o să-şi 
descleşteze degetele. Şi plecă înainte de a lovi ea cu 
piciorul, dar Millie rămăsese pe loc. Întinse mâinile din 
spatele ei şi o smuci de umeri. Hyacinth căzu, izbind cu 
putere pământul. 

Davy luă scaunul. Millie rămase în picioare, uşor în 
spatele lui, cu mâna pe umărul lui drept. 

Hyacinth se rostogoli şi se ridică, arătându-şi dinţii. 

Davy trase de culasa pistolului. O sticlire de alamă 
licări în întuneric. 

Millie tresări, strângându-l de umăr. 

— Credeam că am... 

— L-am golit. Dar s-ar părea că ea a avut un 
încărcător de rezervă. 

Il scoase, apoi glisă din nou culasa de armare. Un alt 
cilindru de alamă şi plumb se rostogoli prin aer, izbind 
solul cu un zgomot înfundat. Davy scoase o pungă de 
plastic din buzunarul de la spate şi puse înăuntru 
arma, încărcătorul şi cele două tuburi căzute la 
pământ. 

Fără să-şi ia ochii de la Hyacinth, îi întinse punga lui 
Millie. Nu o văzu, ci mai degrabă o simţi plecând, o 
absenţă evidentă, o pată de căldură înlocuită de aerul 
rece al deşertului. 

Hyacinth se crispă. 

Davy îşi scoase mănuşile şi le lăsă să cadă. Hyacinth 
inhală brusc o gură de aer şi el zâmbi. 

— Exact - numai amprentele tale, pe care le va găsi 
FBl-ul. Vor lua amprenta balistică şi o vor compara cu 
gloanţele care l-au ucis pe Brian Cox. Poate-o să iei în 

considerare o înţelegere cu procurorul. Ai şanse să 
scapi de pedeapsa cu moartea dacă dovedeşti 
vinovăția lui Simons. 

Ea strânse din buze. 

— Ştii că e imposibil! Şi, chiar dacă aş face-o, n-aţi 
reuşi niciodată să v-atingeţi de el. 

Davy începu să-şi descheie nasturii. 

Sprâncenele lui Hyacinth se uniră. 

— Acum îmi faci tu avansuri? 

El nu răspunse. Îşi desfăcu în schimb cămaşa, 
arătându-i pansamentul şi tubul de absorbţie. 

Ea făcu ochii mari. Abia dacă tresări când reapăru 
Millie. 

Millie se uită de la cămaşa descheiată la Hyacinth. 

— Ah, i-ai spus, nu-i aşa? 

— De ce n-ai murit? întrebă Hyacinth. 

— Încep într-adevăr să mă plictisesc de întrebarea 
asta, făcu Davy, uitându-se la Millie. Să nu subestimezi 
niciodată puterea unei femei care ştie ce vrea. 

Hyacinth îşi duse mâna la clavicula stângă. 

— Cum l-ai scos? 

— Dragostea găseşte întotdeauna o cale, îi răspunse 
Millie, impasibilă. Apoi îşi cobori privirea spre Davy. 
Gata? 

— Gata. 

Agenţii FBI care îi aşteptau încătuşară şi per- 
cheziţionară o Hyacinth supusă, palidă ca moartea. 
Becca îşi începu litania. 

— Eşti arestată pentru uciderea lui Brian Cox şi 
pentru răpirea lui David Rice şi a lui Sojourner Johnson. 
Ai dreptul să păstrezi tăcerea... atenţie! 

Becca se retrase în grabă cu un pas. 

Hyacinth se îndoi de mijloc şi începu să vomite. 

Davy se teleportă, nu se simţea în stare s-o pri- 
vească. Aşteptă, cu fruntea sprijinită de peretele din 
piatră rece al Cuibului, respirând adânc şi calculându-şi 
fiecare răsuflare. Când Millie îşi făcu în sfârşit apariţia, 
se uită la ea, în expectativă. 

__— Au trecut-o pe atropină şi l-au sunat pe Sullivan. 
Işi pregăteşte echipa până la sosirea ambulanţei. 

Se aşeză brusc, ca o marionetă cu sforile tăiate. 

— Ai avut dreptate. Era gata s-o ucidă. Continuă 
după o clipă. Becca a spus: „Nu mă refeream la asta 
când mi-am dorit ca unul dintre ei să verse tot ce ştie.” 

25 
„E timpul” 


— Niciunul dintre ei n-o să vorbească? 

La telefon, vocea Beccăi părea obosită. 

— Niciunul dintre cei care mai sunt în viaţă. 

Millie se cutremură. 

Era în D.C., la un telefon public dintr-o staţie de 
metrou. Stătea cu ochii pe peron şi pe oamenii din 
preajmă. Telefoanele celulare dădeau o lovitură 
mortală celor publice. Era din ce în ce mai greu să 
găseşti unul în stare de funcţionare, însă staţiile de 
metrou reprezentau tot atâtea oportunităţi - ca orice 
alte locuri unde era dificil să foloseşti un celular, din 
cauza interferenţelor de transmisie. 

— Credeam că toate operaţiile au avut succes! 

— Da. În momentul în care a scos ultimul implant, 
Sullivan transformase deja procedura într-o ştiinţă. Dar 
singurul dispus s-accepte o înţelegere cu procurorul a 
fost bucătarul. 

— Şi? 

— Cineva l-a otrăvit. 

— În arest? 

— Da, într-unul de maximă securitate. Un paznic a 
dispărut. 

— Cel care i-a adus mâncarea? 

— Da. 

Millie păstră o clipă tăcerea, cu ochii la doi bărbaţi la 
costum care coborau pe scara rulantă. Insă cei doi se 
întoarseră cu spatele la ea şi unul începu să citească 
revista pe care o ţinuse sub braţ. 


— N-ar fi murit dacă nu l-aş fi luat din casa aia. 

— lar Davy ar fi putut fi acum mort. Nu l-ai otrăvit tu. 

— Ceilalţi ştiu? Hyacinth şi restul? 

— Păi, noi nu le-am spus, dar nu i-am putut ţine pe 
avocaţi la distanţă. Sunt cât de poate de sigură c-au 
divulgat secretul - după aceea prizonierii au devenit 
mai tăcuţi decât de obicei. 

Mai mulţi elevi de liceu coborâră de pe scara rulantă 
şi se strânseră în două aglomerări separate, băieţi şi 
fete, fiecare vorbind numai cu cei de acelaşi sex, dar 
fiind extrem de conştient de prezenţa celuilalt grup. 

— Cine plăteşte avocaţii? 

— E aparent confidential, dar firma a lucrat în trecut 
pentru Bochstettler & Associates. 

— Să înţeleg că, în afară de mărturia lui Davy, n- 
aveţi suficiente dovezi ca să luaţi măsuri împotriva lui 
Simons? 

Becca părea furioasă. 

— Nu. Până şi legătura cu vila e incertă. Ştiu c-a spus 
că e una dintre casele lui, dar nu e el proprietarul, nu 
direct. Deţinătorul înregistrat e o firmă imobiliară reală 
din Boston, iar casa i-a fost închiriată, scriptic, lui 
Abney, majordomul, care vorbeşte chiar mai puţin 
decât Hyacinth. Am spus scriptic fiindcă nu există nici- 
o înregistrare a plăţii chiriei. A dispărut până şi 
înregistrarea despre care mi-ai vorbit, cea de la clubul 
de golf din Edgartown. Şi nici urmă de Conley, fizicia- 
nul, sau de ceilalţi membri ai personalului, care-au 
plecat înainte de sosirea ta acolo. Toţi angajaţii 
companiei de pază care-au lucrat pe Great Pond Lane 
au părăsit-o şi au dispărut toate hard diskurile 
computerelor din staţia de supraveghere video. 

— Şi Simons? 

— E încă la New York. l-am instalat microfoane în 

casa din oraş şi continuă să discute la telefon, dar, 
dacă o fi spunând ceva demn de consemnat, atunci e 
foarte bine codificat. li interceptăm şi conexiunea la 
Internet, dar toate e-mailurile lui sunt cifrate şi nu 
suntem siguri că vrem să apelăm la ajutorul acelei alte 
organizaţii. 

lar NSA ar putea asculta chiar şi convorbirea noastră. 

— ţi înţeleg reținerea. 

— O să continuăm săpăturile. Şi supravegherea. 

— Cel puţin până când aterizează tona de cărămizi. 

Becca oftă. 

— Ei, oricum mama şi-a dorit întotdeauna să fiu 
contabilă. 


Peste două zile, Millie îl însoţi de Davy în Portland, 
Oregon, la un medic de familie ales la întâmplare, ca 
să-i scoată drenul. 

— Incă mă mai doare, spuse el. Dar mă simt mai 
puţin... infectat. 

Se roti în dreapta şi în stânga, răsucindu-şi mijlocul, 
apoi îşi frecă încheieturile mâinilor. 

— Mai puţin priponit. 

Tona de cărămizi se prăvăli în aceeaşi zi, ceva mai 
târziu. 

— M-au suspendat, aştept să fiu anchetată pentru 
abuz în serviciu. Şeful meu e uns cu catran cu aceeaşi 
pensulă - lipsesc mai multe mii de dolari, bani gheaţă, 
confiscaţi de la diverse organizaţii corupte. 

Millie strânse cu putere din ochi, sprijinindu-se de 
peretele de lângă telefonul public. 

— Eşti în pericol? 

— Mă-ndoiesc. Un agent în dizgrație e una. Un agent 
mort e cu totul altceva. Pe lângă asta - e vorba de 

echilibru. Dacă ne împing prea tare, ne adresăm 
presei. E an electoral şi există prea multe fotografii în 
care... omul nostru e alături de membri de vază ai 
administraţiei. Vor să aplaneze toată povestea, nu s-o 
arunce în aer. 

— Trebuie să vorbesc cu Davy despre asta. Păzeşte- 
ţi spatele, OK? 

— Douăzeci şi patru de ore pe zi şi şapte zile pe 
săptămână. 


— Toate ferestrele au obloane. N-ai cum să vezi ceva 
în interior. Chiar şi înainte, când urmăream oamenii 
intrând şi ieşind, n-am văzut niciodată ce e dincolo de 
uşă. Are o copertină. 

Erau pe un acoperiş, vizavi şi ceva mai în josul străzii 
faţă de casa lui Simons din Manhattan. Davy mânca o 
frigăruie de pui şi o chiflă, cumpărate de la un vânzător 
ambulant la marginea parcului. 

Millie îi aruncă o privire aspră. 

— Asculţi ce-ţi spun? 

El îşi linse un deget. 

— Bineînţeles. Niciun loc de salt înăuntru. Dar nu 
vrem să intrăm în clădirea aia. Roase băţul de bambus, 
înghițind ultima fărâmă de carne. E un loc periculos. Işi 
şterse degetele de şerveţel înainte de a lua binoclul din 
mâna ei. Frumos. L-ai cumpărat când am fost, ăă, 
plecat? 

Se uită prin binoclu. 

— Da. 

— Un acoperiş plat, de toată frumuseţea. Balustrada 
are aproape un metru înălţime, cu canale de scurgere 
în burlane. Poate şi în pluviale interioare. 

Îi înapoie binoclul lui Millie. 

— O s-avem nevoie de un metru cub de ciment cu 
priză rapidă. 

Millie îl privi de pe clădirea îndepărtată în timp ce se 
ocupa de sistemul de supraveghere video, spărgând 
toate camerele de pe acoperiş cu o bâtă de baseball 
Louisville Slugger, de optzeci şi cinci de centimetri, 
special cumpărată. Le scoase pe toate patru din 
funcţiune în mai puţin de trei secunde. 

Ea sări să i se alăture. El învârtea bâta şi rânjea ca 
un ca un nebun, iar ea îi spuse: 

— Foarte frumos, scumpule. Nu-ţi rupe cusăturile. 

El scoase limba. 

— Aruncă o privire la uşa din faţă. 

Ea îşi scoase capul peste balustradă şi se uită în jos. 
Dedesubt nu se vedea nici-o mişcare. Se întrebă ce 
credeau cei dinăuntru şi dacă observaseră ceva. 

— Nici-o activitate, raportă. 

El lăsă bâta jos. 

— Mă-ntorc într-o clipă, spuse. 

Când reapăru, căra două găleți galvanizate, pline cu 
ciment umed. Se apropie de balustradă şi umplu 
fiecare canal de scurgere prin zid cu substanţa 
vâscoasă. Făcu mai multe drumuri la depozitul de 
ciment. Până când umplu toate cele şaisprezece goluri, 
cimentul din primul era deja tare la atingere. Mai erau 
alte patru scurgeri în mijlocul acoperişului. Turnă câte 
o găleată în fiecare, lăsând cimentul să se-ndese 
printre gratii. 

Lucra fluierând, binedispus. 

Ea nu se putu împiedica să zâmbească. 

— Ei, spuse Davy, aruncând găleţile într-o parte. Nu 
e prea târziu, ne putem opri. Dacă facem asta, ne vor 
hăitui tot restul vieților noastre. 

Zâmbetul lui Millie dispăru. 

— Şi cum s-ar schimba lucrurile? Nu ne vor hăitui şi 
dacă n-o facem? Lasă-i să-şi dea seama care sunt 
consecinţele. 

El încuviinţă cu o zvâăcnire a capului. 

— Da, dar acum întrecem totodată măsura. Vrei 
partea din faţă sau cea din spate? 

— Mă duc vizavi şi supraveghez partea din faţă, 
spuse ea. 

Arătă cu degetul mare către o casă mai înaltă cu un 
etaj, de pe trotuarul de vizavi. 

Davy dădu din cap. 

— Ţi-ai luat goarna? 

Ea ridică tubul cu aer comprimat, de care era ataşat 
un claxon de barcă. 

— Atunci fugi de-aici. 

Davy aruncă bâta şi o porni agale spre partea din 
spate a clădirii. 

Millie sări vizavi, pe scara de incendiu pe care o 
văzuse, şi se urcă pe acoperiş. Il privi pe Davy 
aplecându-se către balustradă şi aruncând o privire 
dedesubt, în grădina din spate. Pe urmă se întoarse 
spre ea şi îi făcu cu mâna. Millie îi răspunse cu acelaşi 
gest. 

Bineînţeles că el îi descrisese totul când îi povestise 
ce făcuse pe Vineyard, dar volumul de apă o luă prin 
surprindere. Acoperişul avea aproape douăzeci pe 
douăzeci de metri şi apa ajunse până la genunchi în 
nici-o jumătate de minut. 

Cam o sută şaizeci şi două de tone de apă. 

Se întreba dacă terasa putea susţine toate cele trei 
sute douăzeci şi patru de tone care s-ar fi adunat odată 
ce ajungea apa la înălţimea parapetului, când primi 

răspunsul. Acoperişul se surpă în partea din faţă şi apa 
se scurse prin gaură. 

Torentul sparse aproape imediat geamurile şi ţâşni 
ca un gheizer printre gratiile ferestrelor de la etajul al 
treilea. 

Sus, Davy continua să lase apa să pătrundă. Se ţinea 
de balustrada din spate şi acoperişul de sub picioarele 
lui părea să fie încă solid. 

Apa ieşea deja prin ferestrele de la etajul al doilea. 
Uşa din faţă se deschise brusc şi Millie îşi focaliză 
binoclul. Cei care ieşiră păreau să fie, în majoritate, 
servitori - cel puţin purtau livrele, ude, în unele cazuri, 
până în talie. 

Alţi trei bărbaţi se scurseră pe uşă şi în josul scărilor 
în timp ce apa începu să vâjâie cu putere la parter, 
transformând veranda într-o cascadă cu cataracte. 
Potopul aduse o măsuţă, un lampadar, un cuier, o 
geantă diplomat şi o banchetă capitonată. Una dintre 
cele două uşi ale garajului începu să se ridice încet, 
apoi se opri, lăsând o deschidere de un metru. Apa 
scoase pe aleea de acces a maşinilor mai multe sticle 
şi canistre de cinci litri, apoi un cărucior pentru 
mecanici şi un ghemotoc de cârpe. 

S-a-ntrerupt curentul electric. De aceea se blocase 
uşa garajului. Şi de aceea folosise Davy - mai folosea 
încă - apă de mare. 

Un bărbat se târi pe sub uşa glisantă, apoi întinse 
mâinile să tragă, adică să ghideze spre el un alt bărbat 
care plutea, pe spate. Un bărbat cu mâna în ghips 
susţinută de un bandaj. 

Bingo. Millie apăsă pe butonul claxonului şi sări în 
sus când auzi zgomotul, având senzaţia că o mie de 
baloane se frecau unele de altele, apoi îl aruncă 

deoparte. Înainte de a-i dispărea ţiuitul din urechi, 
Davy ajunsese la marginea din faţă a casei lui Simons, 
cocoţat pe balustradă ca un gargui. Se uită în josul 
străzii şi dispăru. 

Ea îşi întoarse din nou capul spre trotuar, dar Simons 
nu mai era acolo. 


Se duse mai întâi în Cuib şi luă un detector de 
metale de mână, pe care-l cumpărase în dimineaţa 
aceea. Era o „baghetă” neagră cu galben, de tipul 
celor folosite în aeroporturi. 

Aşa cum stabiliseră, Davy îl dusese pe Simons într-o 
zonă pustie a deşertului, la vreo optzeci de kilometri 
est faţă de Cuib şi la nord-est faţă de oraşul Terlingua. 
Işi făcea griji din cauza dispozitivelor de urmărire. Erau 
din ce în ce mai mici, cu posibilitate de emisie-recepţie 
prin satelit şi apelau la GPS pentru a-şi identifica 
poziţia. Şi, fiindcă Simons ştia că Davy şi Millie erau în 
viaţă şi nu-şi pierdeau timpul, era posibil să-şi fi luat 
măsuri de prevedere. 

Prizonierul era trântit cu faţa în jos în nisip şi Davy îl 
apăsa cu un genunchi în spate în timp ce îl 
percheziţiona pipăindu-l cu mâna în josul trupului. 
Alături erau aruncate un telefon mobil, un portofel, un 
set de chei şi două încărcătoare de pistol automat. 
Pistolul era în mâna lui Davy, cu ţeava apăsată cu 
putere în ceafa lui Simons. 

Expresia de pe chipul lui Davy o înspăimântă. Se 
temu, în mare măsură, că avea să-l ucidă pe Simons. 

Si, într-o măsură la fel de mare, că n-o să-l ucidă. 

Porni detectorul de metale şi îl plimbă peste 
picioarele captivului. In dreptul pantofilor se auzi un 
ţiuit şi ea i-i scoase şi îi aruncă în mormanul în 

creştere. Deasupra spatelui totul era în ordine, dar 
ceasul declanşă semnalul. l-I scoase. 

Simons avea braţul drept în ghips din fibră de sticlă, 
de la baza degetelor până aproape de cot. Când trecu 
bagheta pe deasupra lui, difuzorul scoase un sunet 
strident. 

— In ghipsul ăsta e ceva, spuse ea. Semnalul e 
foarte puternic. 

Davy îndesă ţeava armei în pielea capului lui Simons. 

— Ce ti-au pus în ghips? 

Simons îi răspunse vorbind rar: 

— Am două tije la încheietură. 

Millie clătină din cap. 

— Nu se poate pune un ghips dur după o intervenţie 
chirurgicală, până când nu se retrage inflamaţia. Minte. 

Davy luă în mâna liberă un pietroi de dimensiunile 
unei verze mici şi îl apropie de pământ, în faţa ochilor 
lui Simons. 

— Să-l spargem şi-o să vedem. 

— N-o să le prea fie de folos oaselor lui rupte, zise 
Millie. 

Davy râse. 

— Şi tu ce crezi? 

— Cred că ăsta ar putea fi considerat un beneficiu, 
răspunse ea, sperând că intra în joc aşa cum trebuia. 

Simons îşi trase mâna alături, încercând să-şi 
ascundă ghipsul sub trup. 

Davy lăsă pietroiul să cadă, îşi luă genunchiul de pe 
spatele lui şi îl rostogoli cu faţa în sus. 

— Nu mişca, îi spuse, lipindu-i ţeava armei de frunte. 
Vezi ce alte jucării mai are. 

Zâmbi, dar expresia feţei lui nu era nici blândă, nici 
liniştitoare. 

Millie plimbă bagheta peste partea din faţă a 
membrelor lui Simons, apoi urcă spre trunchi. 
Detectorul ţiui în dreptul cataramei de la curea şi a 
mărunţişului din buzunare şi ea puse totul în morman. 
ÎI purtă mai sus. În dreptul umărului stâng piui din nou. 

Chipul lui Davy încremeni. Rupse cămaşa lui Simons, 
făcând să-i sară nasturii. Zâmbetul răutăcios îi pieri de 
pe faţă. 

— Oh, zise Millie. 

Sub cămaşă, pielea era bronzată, nefăcând altceva 
decât să scoată în evidenţă cele două cicatrice, cea 
mare de sub claviculă şi cea de mai sus, de pe gât. 
Cicatrice vechi, de mulţi ani. 

Davy îndepărtă arma de capul lui Simons şi urlă 
către cer: 

— Până unde merge asta? 

Simons tresări. 

Davy se uită în jos, spre el. 

— Credeam că mâna ta e... enorm de lungă, dar nu 
era mâna ta, nu-i aşa? 

— Un alt zombie cu implant, spuse Millie. Atunci cine 
conduce organizaţia? 

Simons se rostogoli, îndepărtându-se, şi ei îl lăsară. 
Se ridică în capul oaselor, apoi se grăbi să mărească 
distanţa şi se opri la vreo patru metri, rezemat de un 
bolovan, la umbra tufişurilor. Le adresă o privire 
batjocoritoare. 

Millie îl studie cu prudenţă. 

— Ce crezi că e în ghips? Ar putea fi o armă? 

Davy clătină din cap. 

— Probabil un dispozitiv de urmărire, sau un soi de 
microfon. Electronic, aproape fără niciun dubiu. 

— Cât timp crezi c-avem la dispoziţie până vin după 

el? 

Davy se uită la Simons, care îşi duse ostentativ mâna 
la gură şi căscă. 

— Avem o veşnicie. Davy luă din nou piatra. Putem 
sări de-aici înainte de sosirea lor şi, când or să apară, 
indiferent ce s-o afla sub ghipsul ăla o să fie scos. 

Se uită la Millie şi îi făcu cu ochiul. Apoi se întoarse 
spre Simons. 

— S-ar putea să usture puţin. 

— Nu mă poţi atinge, zâmbi celălalt. 

Işi ridică ghipsul, parcă legănându-l ca pe un copil, 
aducându-şi-l de-a curmezişul pieptului, dar mişcarea 
căpătă o oarecare stângăcie când şi-l împinse mai sus. 

Il apropie de... 

— Davy! Nu-l lăsa să... 

Partea de sus a pieptului lui Simons explodă de 
parcă ar fi fost împuşcat din spate. Ghipsul devie o 
mare parte a şuvoiului de sânge, dar jetul ajunse la o 
distanţă de peste doi metri şi Millie simţi picături calde 
căzându-i pe dosul mâinii. 

Inima continuă să bată, expulzând sângele în ritmul 
pulsului, o dată, de două ori, de trei ori, după care 
lichidul roşu începu să se scurgă de la sine, fără 
ajutorul contracţiilor. Ochii lui Simons, la început larg 
deschişi şi surprinşi, se  închiseră pe jumătate, 
căpătând o privire distantă şi, în final, absentă. 

Millie se gândi pentru o clipă că ghipsul fusese cel 
care explodase, dar, deşi acoperite de sânge, fibrele 
de sticlă erau intacte, zăceau pe nisip continuând să-i 
acopere încheietura, şi degetele ieşite în afară erau 
uşor curbate. 

Ea înghiţi în sec, convulsiv. 

— Deci asta se ascundea în ghips, spuse Davy. 

Se clătină uşor pe picioare şi ochii îi deveniră sticloşi. 

Millie se grăbi să facă pasul care o despărţea de el şi 
îl prinse de braţ. 

— Linişteşte-te. 

El se aplecă şi respiră de câteva ori adânc. Când se 
ridică din nou, culoarea îi revenise în mare parte în 
obraji. 

— Ce-a fost? întrebă ea. 

— Ceva care-a provocat detonarea implantului. 
Poate un magnet, sau ceva mai sofisticat. Presupun că 
m-a crezut, în privinţa pietrei. N-a vrut să scot ghipsul. 

Millie vorbi mai mult pentru sine decât pentru el. 

— A făcut-o de bunăvoie. Ca să ne-mpiedice să-i 
punem întrebări despre stăpânii lui. 

Davy îşi umezi buzele. N 

— Stăpânii? Nu numai unul? Doamne, sper că nu. Imi 
formasem în minte imaginea lui stând în centrul 
reţelei, trăgând toate firele. Şi dacă stătea la periferie? 

Millie clătină din cap. 

— Strat peste strat. Cercuri în alte cercuri. S-ar putea 
să nu aflăm niciodată. Din modul în care l-ai descris - 
din câte am văzut eu însămi - nu era genul de om care- 
şi pierde controlul. Poate tocmai de asta a făcut-o. Şi-a 
ales sfârşitul. 

— N-am încercat să-l salvez. Dacă l-aş fi teleportat 
într-o secţie de urgente... 

Millie îl mângâie pe spate. 

— Padgett era pe masa de operaţie când i s-a 
declanşat dispozitivul şi tot nu l-au putut salva. Şi... îşi 
desprinse privirea de Simons. Eu nu l-aş fi ucis. Ştiu că 
nu l-ai fi ucis nici tu. Dar acum nu mai poate face rău 
nimănui şi învinuirea lui tocmai s-a transformat într-o 
problemă controversată. 

Davy sfârşi prin a da aprobator din cap. 

— Ce facem cu cadavrul? 

Davy se uită la ceas. 

— N-au trecut decât cincisprezece minute de când a 
„plecat” din casa lui din oraş. Să-l ducem înapoi. 

Millie îl privi încruntându-se. 

— Asta transmite un mesaj. 

— Sper. 

— Şi textul e? 

— Lăsaţi-ne în pace. Urmărirea noastră vă costă prea 
scump. Arătă spre Simons. Era plasat foarte sus. Au 
pierdut mult mai mult decât două case şi câţiva agenţi. 
Sper c-au pierdut influenţă. 

Millie se îndoia. 

— Poate. Sau poate au deja pe cineva pregătit să-i ia 
locul. 

Davy dădu încet din cap. 

— Poate. 


Luară un taxi de la BWI. Se îndreptau către un liceu 
aflat în imediata vecinătate a districtului, înspre 
Baltimore. Nu era liceul la care învățau cei doi băieţi, 
dar participau amândoi la concursul de înot. O găsiră 
pe mama lor într-o zonă umbrită, pustie, pe cel mai 
înalt rând de bănci. 

Davy îi întinse mâna. 

— Bună ziua, doamnă Cox. Mă numesc Davy Rice. Ea 
e soţia mea, Millie. 

Cindy Cox îi privi fix, cu ochii mari. 

— Nu m-am gândit niciodată c-o să vă-ntâlnesc. Ştiu 
cine sunteţi, deşi n-ar fi trebuit. Brian se pricepea 
destul de bine să nu aducă acasă nimic legat de 
munca lui, dar... 

Strânse mâna lui Davy cu întârziere. 

— Ştiţi că eram de faţă când a murit Brian? 

Ea clipi uimită şi îi pieri culoarea din obraji. 

— Nu se poate! Dac-aţi fi fost acolo, nu l-aţi fi lăsat 
să moară! N-avea cum să moară, ţinând cont de ce 
puteți face. 

Davy strânse din buze şi Millie îi văzu ochii 
umezindu-se. 

— AŞ... aş vrea să fi fost aşa. 

— Davy a fost drogat, doamnă Cox, spuse Millie. 
Brian a murit încercând să-mpiedice răpirea lui. N-a 
reuşit. Până săptămâna trecută, Davy a fost prizonier - 
supus unor experimente. 

Cindy se uită la el. 

— Imi pare rău. Numai că aţi fost unul dintre 
numeroşii mei „dacă”. Dacă i-ar fi fost rău în ziua aia. 
Dacă ar fi stat acasă în noaptea aceea. Dacă aş fi 
insistat când pensionarea anticipată era o opţiune. 
Dacă ar fi fost Davy cu el, să-l ducă într-un loc sigur. 

— NSA nu v-a povestit? 

— Nu mi-au spus decât c-a fost ucis la datorie. Mai 
mare dragoste decât aceasta nimeni nu are!, şi tot 
restul. 

Jos, în piscină, urma să se dea startul cursei pre- 
liminare de înot în stil liber, pe cincizeci de metri. 

— Scuzaţi-mă, spuse Cindy. Uitaţi-l pe Billy, băiatul 
nostru cel mare, pe culoarul cinci. 

Sunetul fluierului de start reverberă în spaţiul închis 
al piscinei acoperite şi trupurile se arcuiră prin aer, 
despicând apoi apa. Billy nu era cel mai rapid înotător 
din grup, dar atât scufundările, cât şi întoarcerile lui 


1 Evanghelia după loan 15:13, Biblia sau Sfânta Scriptură, Editura Institutului 
Biblic şi de Misiune al Bisericii Ortodoxe Române, Bucureşti, 1997 (n. tr.). 
509 


erau atât de frumos executate încât câştigă oricum. 

Mama lui ovaţionă, îşi flutură mâinile şi ţipă. 

Cât se întoarse spre Davy, el o întrebă: 

— NSA v-a spus că ucigaşa soţului dumneavoastră e 
arestată de FBI? 

Ea trase aerul adânc în piept şi expiră. 

— NSA nu. Dar mi-a spus un prieten din agenţie. 

— Anders, zise Millie. 

— Da, când m-a întrebat unde m-aţi putea întâlni. Nu 
ştiu dacă ajută sau nu la ceva. Chiar dacă o condamnă, 
Brian tot mort rămâne. 

Cindy îşi frecă nasul cu dosul mâinii. 

Davy răsuflă adânc. 

— Ultimele cuvinte ale lui Brian, povesti el, au fost: 
„Spune-i lui Cindy că e cel mai bun lucru care mi s-a 
întâmplat vreodată. Ea şi băieţii.” 

Cindy îl privi fix şi colţurile gurii i se lăsară uşor în 
jos. Millie se strecură lângă ea şi o susţinu când izbucni 
în lacrimi şi suspine. 

Când se opri, păru secătuită. Avuseseră loc patru 
curse preliminare şi ecourile aclamaţiilor răsunaseră în 
clădire,  acoperindu-i cu uşurinţă  hohotele. Se 
îndepărtă de Millie. 

— Mă simt bine. Zachary ia parte la următoarea 
cursă. Trebuie s-o urmăresc. lIntinse mâna. Vă 
mulţumesc fiindcă mi-aţi transmis mesajul lui. 

Imi pare rău c-am spus ce-am spus. Ştiu că l-aţi fi 
salvat dacă aţi fi putut. Trebuie să fi fost îngrozitor să-l 
priviţi murind. 

— A fost. Dar îi sunt dator, aşa că vă sunt dator 
dumneavoastră. li întinse un cartonaş. Dacă aveţi 
nevoie ce ceva, trimiteţi anunţul ăsta la mica publi- 
citate din Washington Post, într-o zi de miercuri, şi vin 

cât pot de repede. Se întrerupse o clipă. Acum vă pot 
ajuta cu ceva? înainte de a pleca? 

Cindy se uită în jur, apoi spuse: 

— Un singur lucru. Când plecaţi, puteţi s-o faceţi în 
stilul dumneavoastră? M-am întrebat întotdeauna... 

— În stilul meu? Oh. OK. 

Săriră. 

— Hristoase, aici îngheţi! 

Cabana din buşteni, lungă, cu un singur etaj, se afla 
în Munţii Stâncoşi canadieni din Yukon, la o mie cinci 
sute de metri altitudine şi la o sută şaizeci de kilometri 
distanţă de cel mai apropiat oraş. Fusese construită de 
un milionar, drept cabană de vânătoare accesibilă pe 
calea aerului, dar condiţiile de zbor, nesigure din cauza 
vremii din zonă, chiar şi în toiul verii, îl făcuseră să 
renunţe. Davy cumpărase clădirea şi cele două sute de 
hectare din jur cu trei mii de dolari canadieni. 

Chiar şi atunci, în mai, zăpada era troienită. 

— Însă sub clădirea cu săli de baie e un izvor cald. 

— Dar în cabană e ger! Mă-nvineţesc! 

— Ai răbdare. 

El închise ochii. 

Rafala de vânt o făcu să se clatine. Uşa din faţă se 
trânti cu zgomot şi ei îi pocniră urechile. Davy 
strălucea şi aerul cald se scurgea din el ca un abur. 

— Ce faci? îl întrebă Millie. 

Se apropie de el şi întinse mâinile, aşa cum le întinzi 
spre foc. N 

— Mă dedublez. In Terlingua. E cu şase sute de metri 
mai jos şi acolo e mult mai cald, aşa că diferența de 
presiune ne oferă căldură, ca o aerotermă. Te simți 
mai bine? Eu transpir. 

Incetă să mai strălucească şi se apropie de geam. 

— Uite, spuse, arătând cu degetul. 

Pe măsură ce se topea zăpada, de pe streşini picura 
apă. 

— În plus, caloriferele sunt racordate la izvorul 
termal. Ţevile au fost golite când a fost conservată 
clădirea. 

— Şi aici n-o să ne deranjeze nimeni? 

— Cine ştie? Am cumpărat-o în calitate de cetăţean 
canadian, folosind vechiul meu paşaport fals de la NSA. 
Actul de vânzare e păstrat într-un fişet din tribunalul 
provinciei, la Whitehorse. Vreau să spun că, în cea mai 
mare parte a timpului, vremea a atât de rea încât nu 
poţi ajunge aici decât prin metoda noastră. Suntem 
mai aproape de Oceanul îngheţat decât de cele 
patruzeci şi opt de state de jos. Şi, spre deosebire de 
Cuib, e proprietatea noastră. Dacă se rătăceşte cineva 
pe-aici îi putem striga acces interzis, proprietate parti- 
culară, arrivederci. 

Millie se uită pe geamul din faţă. Putea să vadă peo 
distanţă de douăzeci şi cinci de kilometri în josul văii, 
pe fundul căreia păşteau câţiva cerbi caribu, în locurile 
unde începuse să se topească zăpada. Işi arcui buzele 
într-un zâmbet. 

— Păi, foloseşte metoda noastră ca s-aduci ceva de 
mâncare. Mi-e foame. 

Făcu focul în timp ce el făcu rost de mâncare indiană 
la pachet. 

— De unde? îl întrebă. 

— Dintr-un local din St Mark Place din East Village, în 
care n-am mai fost niciodată, ales la întâmplare. Gata 
cu restaurantele  „preferate”, oftă el. Gata cu 
predictibilitatea. 

Millie se uită la podea. 

— Gata cu clienţii. Gata cu apartamentele. Scăpăm 
de cărţi, scăpăm din clase, de profii cu priviri 
scabroase. 

Davy se întoarse spre ea, cu buzele strâns unite într- 
o linie subţire şi cu o bucată de pui tandoori uitată în 
furculiţă. 

— Nu. Cred că asta urmează. Acum nu mai eşti doar 
o potenţială unealtă prin care să fiu manevrat, nu-i 
aşa? Eşti tu însăţi o ţintă - un alt teleport. 

— Da. Un altul. De ce mi s-a-ntâmplat asta? 

— Poate se ia, spuse el. 

— Şi poate se-nvaţă. In ultimii doisprezece ani m-ai 
purtat prin toată lumea, teleportându-mă de mii de ori. 
Nimeni altcineva - în afară de tine, bineînţeles - n-a 
mai experimentat fenomenul ăsta de atât de multe ori. 

El dădu din cap. 

— Da - cam aşa ceva cred şi eu. Ştiu că îţi dă viaţa 
peste cap, dar mă bucur atât de mult că nu mai sunt 
singurul. 

— O să-nfiinţezi o şcoală pentru teleporţi? De 
exemplu, sari cu ei de o sută de ori într-o parte şi-ntr- 
alta şi pe urmă le faci vânt de pe-o stâncă? 

El se cutremură. 

— Nu vreau să mă gândesc care ar fi procentul de 
absolvenţi. 

Ea ridică din umeri. 

— Nu e necesar să moară, e suficient să creadă că 
vor muri. Aşa presupun. 

— Şi, dacă merge, pe urmă devin ei ţintele, nu? 

Millie amestecă în cana cu ceai. 

— Ai dreptate. Cred că deocamdată o să păstrăm 
asta în familie. 

Zâmbi pe neaşteptate şi Davy o privi îngustându-şi 


513 


ochii. 

— În familie. 

Ea dădu din cap. 

— Tu şi cu mine. 

Ea zâmbi din nou. 

— Et cetera. 

— Ce vrei să spui? 

— Şi aşa mai departe. Şi alţii. 

Luă o altă înghiţitură de ceai, apoi îl lăsă jos şi îşi 
sprijini palmele pe genunchi. 

— Din ziua în care ai dispărut, n-am mai luat 
anticoncepţionale. 

El făcu ochii mari. 

— Nu sunt sigur... 

— Aşteaptă, spuse ea. Ştiu că nu eşti sigur, dare 
timpul. Te temi c-o să ajungi ca tatăl tău, ştiu, te temi 
c-o să te porţi cu copiii noştri aşa cum s-a purtat el cu 
tine. Dar uite, dragul meu, dacă ţi-ai putut impune să 
nu-i ucizi şi să nu-i pedepseşti pe oamenii care te-au 
întemnițat şi te-au torturat, sunt sigură că nu vei ridica 
mâna asupra propriilor noştri copii - chiar dacă vor 
arunca mâncarea sau vor rupe paginile preţioaselor 
tale cărţi. Arătă cabana cu o mişcare a mâinii. 

— lar ăsta e un loc mult mai bun pentru copii decât 
Cuibul. Mai mult loc - nici-o stâncă. Probabil că te-ai 
gândit puţin şi la asta. 

El roşi. 

— Păi... 

Ea îl prinse de mână. 

— E timpul. 

Luă un şerveţel de hârtie şi îşi şterse colţurile gurii, 
apoi îl conduse afară, în frig, prin zăpadă, către 
clădirea băilor. 

— În mai multe privinţe. 

